
LUKIJALLE 


Viime aikoina on nähty, kuinka vanha historia, siihen sisältyvät myytit ja 
kuvitelmat, voi vieläkin vaikuttaa kansojen käsityksiin toisistaan ja johtaa 
verisiin konflikteihin ja kansanmurhaan oikeastaan ilman mitään nyky- 
tilanteeseen liittyvää syytä. Malliesimerkki tästä on naapurimaamme Venä- 
jän tämän vuoden helmikuun 24. päivänä aloittama Ukrainan sota, jonka 
pontimena on ollut harhainen tulkinta menneestä suurvalta-asemasta ja 
sen velvoituksista. Tuskin koskaan on historiasta puhuttu niin paljon ja niin 
ilmeisen virheellisesti kuin tänään. 

Tämä tapahtuma, jota on jo pidetty Euroopan toisen maailmansodan 
jälkeisten vaiheiden käännekohtana, on yksi käsillä olevan kirjan lähtökoh- 
dista. Sehän nostaa kuin itsestään esille Leopold von Ranken klassisen kysy- 
myksen Wie es eigentlich gewesen ist — miten asia sitten oikeastaan on ollut. 
Mutta ei ainoastaan tätä kysymystä. Yhtä tärkeä on tietää, millaiseksi asia on 
aikoinaan tulkittu, mikä on siihen sisältyvän myytin tai myyttien merkitys ja 
jälkikuva. Nehän eivät häviä minnekään, vaikka ne ovat vain kadonneen ajan 
vääriksi osoitettuja tulkintoja. 

Käsillä olevan teoksen Moskovalainen. Ruotsi, Suomi ja Venäjä 1478-1721 
alkujuuri on siis nykypäivässä, kuten on useimpien historiantutkimusten 
laita, vaikkakin kätketysti. Olen väitöskirjastani ”Vår Gamble Arffiende Ryssen” 
(1974) lähtien aika ajoin harrastanut Venäjän historiaa ja erityisesti sen suhdet- 
ta lähimpään naapuriin, Ruotsiin ja Suomeen, esipetrisen kauden vuosisato- 
jen aikana. Tämän harrastuksen viimeisin ilmenemä on nyt ilmestyvä teos. 

Tämä kirja on suurimmalta osalta käännös viisi vuotta sitten, joulun alla 
2017, ruotsiksi julkaisemastani teoksesta Moskoviten. Sverige och Ryssland 1478— 
1721 (Svenska Litteratursällskapet i Finland 2017, 484 sivua). Se oli eräänlainen 

yhteenveto siihenastisista tutkimuksistani, kauniisti kuvitettu ja painettu. 
Kirja menestyi hyvin, sai Suomessa valtioneuvos Mauritz Hallbergin pal- 
kinnon ja valittiin Ruotsissa Stora svenska fackbokspriset -ehdokkaaksi. 
Arvioinnit olivat myönteisiä. Mutta paljolti juuri ruotsinkielisyytensä vuoksi 

Moskoviten jai suomenkielisen yleisön ja tieteellisen yhteisön lukuharrastuk- 
sen ulkopuolelle. Siksi arvelin käännöksen olevan paikallaan. 

Puhdas käännös ei Moskovalainen kuitenkaan ole. Yhtäältä tekstiä on tii- 
vistetty, toisaalta lisäilty. Vaikka viiden vuoden aikaväli on lyhyt, oli nopea- 
rytminen historiantutkimus tuottanut uusia tuloksia, jotka piti ottaa huo- 
mioon. Kirjallisuudessa esiintyi myös pohdintoja historian toistumisesta. 
Länsimainen historian tarkastelija kokee nimittäin juuri Venäjän olemuksen 
äärellä helposti ahaa- tai döjä-vu-elämyksiä, jotka näyttävät todistavan, että täl- 
laistahan on ollut ennenkin. Ilmiö vaati tarkastelua, ja siinä ovat äskettäiset 
Marshall T. Poen ja Keir Gilesin tutkimukset olleet avuksi. Kirjan loppuluku- 
jen teksti poikkeaa siksi alkuteoksesta. Suomenkielisen käännöksen kannalta 
on myös ollut luonnollista, että Suomen osuutta Venäjä-kuvan vaiheissa on 
korostettu, jopa kirjan alaotsikkoon asti. 

Valittu tutkimusperiodi vaatii myös selityksen. Kun kysymyksessä on 
Moskovan vanhan valtakunnan suhde läntiseen maailmaan, on aloitettava 
naapuruuden synnystä, joka tapahtui vuonna 1478, suuriruhtinas Iivana III:n 
alistaessa Novgorodin valtion Moskovan alaiseksi. Sitä ennen suhteet olivat 
tarunomaisia. Mutta Novgorodin kadotessa välissä sijainneena valtiona Mos- 
kovasta tuli realiteetti niin Liivinmaalle kuin Ruotsille, pian myös muulle 
Länsi-Euroopalle etäistä Britanniaa myöten. Käsitys tästä maasta oli vivah- 
teita lukuun ottamatta hyvin yhtenäinen, ja juuri Itämeren valtiot, Ruotsi ja 
Liivinmaa, vaikuttivat sen levittäjinä länteen aivan olennaisesti. Siinä oli Suo- 
mellakin sijansa. 

Tämä kuva alkoi säröillä 1600-luvun lopulla, ja Uudenkaupungin rauhan 
vuotta 1721 voi perustellusti pitää uuden, monipuolisemman näkemyksen 
muodostumisen alkuna. Muutoksen syynä oli Venäjän eurooppalaistuminen, 
jonka Pietari I oli pannut käyntiin. Senkin jälkeen Venäjä oli erilainen, sillä 
maa ei ollut kehittynyt samaan tahtiin kuin Länsi-Eurooppa, joka oli koke- 
nut identiteettiä muuttavat renessanssin, uskonpuhdistuksen, valistuksen ja 
romantiikan aikakaudet sekä maailman ja ihmismielen valtavan avartumisen 
suurten löytöretkien ja yleisen teknisen ja tieteellisen kehityksen seurauksena. 
Venäjälle nämä ilmiöt olivat tulleet hyvin jälkikäteen. 

Kirjani tarkoituksena on ollut nostaa näkyviin Ruotsi ja Suomi melkoi- 
sesta tuntemattomuudesta. Näissä maissa (sekä Liivinmaalla) muodostunut 

kuva vanhasta Venäjästä oli olennaisesti syvempi kuin Euroopan sivistys- 
maissa vallinnut näkemys, joka oli muutamien menekkiteosten varassa. 
Ruotsissa ja Suomessa oli runsaasti tietoa Venäjästä, sen kielestä ja kult- 
tuurista, valtiosta ja yhteiskuntalaitoksesta, sotilaallisesta voimasta ja mie- 
lenlaadusta, mutta tämä tieto- ja mielipidemassa kätkeytyy laajoihin pai- 
namattomiin arkistokerrostumiin eikä ole samalla tavalla näkyvää kuin 
muussa Länsi-Euroopassa esiintynyt tieto. Sen käyttämä kielikin on ollut 
toinen, etupäässä ruotsin kieli, jonka osaaminen muualla on heikkoa. Uskal- 
lankin väittää, että Ruotsin valtakunta voittomaineen oli aikoinaan edellä- 
kävijä venäläisyyden tuntijana. Ehkä tämä onkin teokseni pääasiallinen anti 
historiantutkimukselle. 

Kiitän Suomen Historiallista Seuraa ja Suomalaisen Kirjallisuuden Seu- 
raa siitä, että nämä oppineet yhteisöt ovat ottaneet kirjani julkaistavaksi. Vii- 
memainitun tiedekustantamo on tehnyt hyvää työtä. Haluan kiittää kustan- 
nuspäällikkö Kirsi Keravuorta, toimittajia Eija Hukkaa, Anu Lahtista ja Kati 
Hitruhinia sekä graafikko Jaana Tarsaa hienovaraisesta avunannosta. Moni 
virhe tai kömmähdys on heidän ansiostaan korjattu ja teksti saanut sulavam- 
man suomenkielisen asun. 

Tärkein tukeni on kuitenkin ollut puolisoni Ulle, ei vähiten hyvän venä- 
jän kielen taitonsa ansiosta. 


Tartossa, Unikeon päivänä Anno 2022. 
Kari Tarkiainen 

I 
JOHDANTO 


Oma ja vieras 


Tämä kirja käsittelee mielipiteitä ja tapahtumia, jotka ovat määrätyssä suh- 
teessa toisiinsa. Jotta mielipiteet voisi ymmärtää oikein, on ollut välttämä- 
töntä esitellä myös tapahtumat, jotka vaikuttivat niihin. Poliittiset suhteet 
tässä tarkasteltujen valtioiden, Ruotsin ja Venäjän, välillä muodostavat ker- 
tomuksen puitteet, joihin mielipiteenmuodostus liittyy. Vaikka Suomi ei kä- 
siteltynä aikana ollut valtio, sekin näytteli omaa osaansa Venäjä-kuvan syn- 
nyssä. 

Mielipiteiden synty ja muodostuminen oli kahtalaista. Osa mielipiteistä 
on aina ollut aivan tuoreita ja jostakin tilanteesta johtuvia lausuntoja ja sa- 
nomisia. Nämä mielipiteet ovat olleet hyvin vaihtuvia, lyhytaikaisia ja useim- 
miten liittyneet uutisiin. Niiden esittämisen tilanne on ollut avain niiden 
oikeaan ymmärtämiseen. Toinen osa mielipiteistä on ollut vanhaa ainesta, 
muuttotavaraa menneiltä vuosisadoilta. Tämä osa mielipiteistä on ollut ver- 
raten pysyvä, suunnilleen sama aikojen halki. 

Käsillä oleva teos on olennaisilta osiltaan imagotutkimusta. Sen käsit- 
telemä pitkä ajanjakso alkaa vuodesta 1478, jolloin Novgorodin valtio joutui 
Moskovan valtaan, mikä teki Moskovan näkyväksi Länsi-Euroopassa, ja päät- 
tyy Uudenkaupungin rauhan vuoteen 1721, jolloin Venäjä-kuva jo oli huomat- 
tavassa muuttumisen tilassa tsaarinvaltakunnan ripeän modernisoitumisen 
ansiosta. Tätä ajanjaksoa on tutkimuksessa yleisesti pidetty yhtenäisen, esi- 
pietarilaisen vanhan Venäjän aikana. 

Periodin alku on joskus kyllä voitu asettaa vuoteen 1492, jolloin Mos- 
kova avasi ensimmäisen ikkunansa merelle Ivangorodin linnan ja kaupungin 
perustamisen muodossa.' Venäjän imagolla oli tuona noin 250 vuoden aikana 
lännestä katsoen uhkaavan, vieraan suurvallan luonnetta. 

Kirja käsittelee kronologisissa luvuissaan suhdetta kahden valtion ja 
kahden voimakeskuksen välillä ja sen muuttumista. Suhde Ruotsin ja Venä- 
jän välillä kasvoi melkein tyhjästä rikkaaksi verkostoksi, joka käsitti niin po- 
liittisia, kirkollisia kuin myös taloudellisia ja kulttuurisia komponentteja. Se 
on puhdasta historiaa ja kertoo, kuinka konfliktit ja rauhanomainen yhteis- 
toiminta vaihtelivat Ruotsin ja Venäjän suhteissa vuosina 1478—1721. Historian 
tapahtumia voi tarkastella taustana niille tunteille, joita Venäjä herätti eri ai- 
koina. Sitä paitsi teoksessa käsitellään stereotypioita, joiden ei ole tarvinnut 
olla missään erityisessä suhteessa tosioloihin Venäjällä. Tarkastelija näki, mitä 
hän halusi nähdä, se on vanha tosiasia. 

Moskovalainen on siksi rakennettu kahdesta eri kudelmasta, jotka vaih- 
televat esityksessä. Molempia aineksia tarvitaan kokonaiskuvan ymmärtä- 
miseksi. Ne kulkevat esityksessä rinnakkain, mutta ne pitää silti pitää erillään. 
Tai ainakin tulee yrittää ymmärtää, mikä on satua ja mikä kiistatonta totta. 

Keskeisiä käsitteitä ovat tässä kirjassa oma ja vieras. Oma tarkoittaa täs- 
sä yhteydessä Ruotsia (ja siihen kuulunutta valtakunnanosaa Suomea) sekä 
valtakunnan provinsseja (etenkin niin sanottuja Itämeren provinsseja). Vie- 
ras taas on tsaarinvaltakunta Venäjä siinä muodossa, joka sillä oli 1500- ja 
1600-luvulla, jolloin valtion nimenä oli Moscovia. Toisin sanoen kysymyk- 
sessä on vastakohta läheisen ja hyvin tunnetun (ruotsalaisen ja suomalaisen) 
ja kaukaisen ja vieraan (venäläisen) maailman välillä. Juuri tämä poliittinen 
kontrasti on tämän tutkimuksen kohteena. Se yrittää kuitenkin valaista myös 
suhteellisen samantapaisia ilmiöitä, kuten kulttuurivaikutteita ja kaupan- 
käyntiä valtakuntien välillä. 

Napa, jonka ympäri esitys kiertää, on käsite vieras. Tutkimus, erityisesti 
psykologia sekä muut käyttäytymistieteet ja myös valtio- ja historiatiede, on 
1900-luvun lopulla ja sen jälkeisenä aikana kiinnostunut yhä suuremmassa 
määrin vieraan kohtaamisesta. Kuinka ihmiset kokivat toisenlaisuuden? Mi- 
ten näkemys vieraasta on vaihdellut aikojen kuluessa? 

Tutkimus käyttää ammattisanoja ksenofobia (vieraan pelko), ksenofilia 
(toisenlaisuuden ihailu) ja joskus myös ksenosofia (vieraan ymmärtäminen). 
Ksenofobia on tässä tutkimuksessa suunnilleen samaa kuin russofobia, ruot- 
siksi rysshat tai rysskräck, suomeksi ryssäviha, joka oli kerran kaikkein yleisin, 
mutta ei ainoa, ruotsalaisten ja suomalaisten tapa suhtautua venäläisiin. 

Russofobia ei tietenkään ole aivan sama asia kuin ksenofobia, vaan yksi 
tämän käsitteen alalajeja. Se on osa sitä vastakohtaa idän ja lännen välillä, 
joka on ollut eri aikoina vallitsevana Euroopassa. Sen läheinen sukulainen eu- 
rooppalaisten tietoisuudessa oli sellaisten idässä asuven kansojen pelko, jotka 

käsitettiin vihollisiksi. Niitä kansoja olivat antiikin ajoista alkaen muiden 

muassa persialaiset, kartagolaiset, skyytit, hunnit, arabialaiset, maurit, unka- 
rilaiset, mongolit ja turkkilaiset. Tunteet, jotka liittyivät ilmansuuntiin itä ja 

länsi, ovat historiamme aikana olleet todellinen vyyhti käsityksiä, jotka ovat 

kuvitelmien ja luulojen lisäksi sisältäneet jonkin verran myös kiistattomia to- 
siasioita. Näiden suurkansojen viimeisenä ryhmänä näköpiiriin ovat ilmaan- 
tuneet venäläiset. He edustavat perintöä, joka on muotoutunut kaukaisessa 

menneisyydessä, aikana, jolloin sellaista kansaa kuin venäläiset ei ollut vielä 

olemassa. Osa länsimaisesta Venäjä-kuvasta saattaa olla peräisin niinkin kau- 
kaisesta lähteestä kuin Raamatusta, täsmällisemmin sanoen siitä näkemyk- 
sestä, joka pyhässä kirjassa vallitsee Israelin viholliskansoista. 

Valistusaikana, 1700-luvulla, tämä perintö tulee poikkeuksellisen näky- 
väksi. Historiankirjoittaja Edward Gibbon katsoo suurteoksessaan The His- 
tory of the Decline and Fall of the Roman Empire (1766-1788), että Konstantinopo- 
lin tuho vuonna 1453 oli suuri tragedia lansimaille, koska idasta tullut kansa 
turkkilaiset hävitti silloin Rooman valtakunnan viimeisen jäännöksen. Uu- 
det psykoanalyytikot puhuvat erityisistä valituista murhenäytelmistä — chosen 
traumas — jotka ovat tyypillisiä itä-länsisuhteelle. On olemassa myös valittuja 
voittoja — chosen glories — joita niitäkin voi korostaa. Sellaisia ovat esimerkiksi 
kreikkalaisten voitto persialaisista Marathonin taistelussa tai frankkien voit- 
to arabeista Poitiersissa vuonna 632.? Ruotsin voitto Venäjästä Narvan luona 
vuonna 1700 on niille sukua. 

Tärkeää on muistaa, että russofobian keskeinen elementti on useimmi- 
ten viholliskuva, käsitys venäläisistä vastustajina. Ksenofobialle onkin olen- 
naista, että se sisältää viholliskuvia.? Tässä suhteessa täytyy kuitenkin huomata 
vivahde-ero. Venäjän pelko on aikoinaan ollut — ja on ehkä vieläkin — levinnyt 
alueille, joissa sen tunteminen on ollut luonnollista, siis Venäjän naapurival- 
tojen pariin, mutta myös huomattavasti laajemmalle alueelle, jossa sen esiin- 
tyminen on luonnotonta. Lähialueen lisäksi koko Länsi-Eurooppaa voi pitää 
tämän pelon vaikutuspiirinä, jossa eri valtioiden näkemykset tosin erosivat 
hiukan toisistaan. Näitä sinänsä hyvin kiinnostavia eroja käsitellään tämän 
kirjan luvussa, joka nostaa esiin Euroopassa julkaistun Venäjä-aiheisen kir- 
jallisuuden 1500- ja 1600-luvulla. Sama koskee Länsi-Euroopan jatketta valta- 
meren toisella puolella, Yhdysvaltoja. Sielläkin on vaikuttanut ja vaikuttaa yhä 
Venäjää koskevan aversion voima. 

Jos uskaltaa tehdä arvauksen, periytyy oman ja vieraan vastakohtaista- 
minen länsimaisen, nimenomaan kreikkalais-roomalaisen antiikin kulttuurin 
piiristä. Erityisesti kaksi antiikin vaihetta loivat tähän perinnettä. Aikaisempi 

ajankohdista on 400-luku ennen Kristusta, Persian suurkuninkaiden aika. 
Historiamme isä Herodotos kirjoitti silloin, että Persian suurvallan uhka 
suuntautui erityisesti Ateenaa vastaan, jossa vastakkainen uusi valtiomuo- 
to, demokratia, juuri oli muodostumassa. Persia oli orjavaltio, Ateena vapai- 
den miesten yhteiskunta.* Huolimatta tästä perusnäkemyksestä Herodotos 
ei ollut ollenkaan sokea Persian yhteiskunnassa esiintyville hyville puolille, 
erityisesti nuorison kasvattamiselle rehellisyyteen ja rohkeuteen. Myöhem- 
mät kreikkalaiset historiankirjoittajat leimasivat hänet siksi philobarbarukseksi, 
barbaarien ystäväksi. Herodotos kirjoitti myös vähän tunnetusta mutta vil- 
listä ja sotaisasta arokansasta, skyyteistä, jotka joivat humalluttavia juomia 
vihollistensa pääkalloista ja käyttäytyivät muutoinkin oudosti. Skyyttejä on 
muinoin pidetty aivan väärin venäläisten esi-isinä, ja vallankumousrunoilija 
Aleksandr Blok on ylistänyt heitä eräässä runossaan vuodelta 1918.* 

Herodotoksen käsitys idän vaarasta ei koskenut ainoastaan persialai- 
sia, vaan pelätyt aasialaiset saattoivat olla melkein mitä kansaa tahansa. Hu- 
manistit, jotka tutkivat hänen teostaan 1400- ja 1500-luvulla, käsittivät esi- 
merkiksi kreikkalaisten ja Troijan käymän muinaisen sodan tyypilliseksi 
idän ja lännen väliseksi konfliktiksi, ja idästä tulevat hyökkäykset (erityisesti 
Konstantinopolin kukistuminen vuonna 1453) tulkittiin helposti niinkin, että 
Aasia nyt kosti Troijan eli Ilionin tuhon Euroopalle. Se oli jo melkoista kau- 
nokirjallisuutta. 

Toinen ajankohta, joka muovasi itäisiin kansoihin kohdistunutta pelkoa, 
oli myöhäisantiikki. Hyökkääjät olivat silloin hunneja, joita sellaiset kirjoit- 
tajat kuin Ammianus, Priskos, Olympiodoros ja Eunapios sekä myöhemmin 
Jordanes ja Prokopios kuvasivat. Tuntuu siltä, että antiikin aikana sekä hel- 
leeneillä että roomalaisilla oli melko selvä yleiskäsitys ”barbaareista”, jotka 
herättivät pelkoa ja edellyttivät puolustautumista yhteisen sivistyksen suojaa- 
miseksi.* Näkemys omasta ja vieraasta kattoi tuolloin kokonaisen hemisfää- 
rin. Myöhempien aikojen russofobiasta voi sanoa samaa. 

Antiikki on tässä esityksessä tärkeä kausi siksi, että se herätettiin uudel- 
leen eloon renessanssin aikana, kun oppineet humanistit ottivat sen käsite- 
maailman käyttöönsä. Noihin käsitteisiin kuului stereotypia alkeellisesta ja 
kulttuurin ulkopuolella olevasta barbaarista, sivistyneiden ihmisten vasta- 
kohdasta. Humanistien perintö ja 1500- ja 1600-luvun aatelisihanne ovat ai- 
van ilmeinen syy tuolloiseeen synkkään Venäjä-kuvaan. Moskovalaiset olivat 
kaikkea muuta kuin herrasmiehiä.? Ruotsin kuningas Juhana III esiintyi täs- 
sä hengessä, kun hän julisti eräässä säätykokouksessa, että hän toimi kuten 
Aleksanteri Suuri taistellessaan idän barbaareita vastaan. 

Se, että antiikin kirjailijoiden ja paljon myöhemmän russofobian välil- 
lä on tietty yhteys, näkyy myös kielenkäytössä. Tanskalainen kansatieteilijä 
Kaj Birket-Smith on kiinnittänyt huomiota siihen, että eri kansojen käsitykset 
toisistaan ovat huomattavan usein kommunikatiivista laatua. Kansojen toisil- 
leen antamat pilkkanimet ovat siitä paras todistus. Antiikin Kreikassa ihmiset 
käyttivät naapurikansoista nimitystä barbaroi (änkyttävät), koska ne puhuivat 
kummallisella tavalla, ja keskiajan venäläiset sanoivat länsierooppalaisia lähi- 
naapureitaan (saksalaisia ja ruotsalaisia) nemtsyiksi, mikä tarkoittaa mykkää, 
koska nämä eivät osanneet venäjää. Tästä syystä käsillä olevassa kirjassa on 
kiinnitetty erityistä huomiota kielikysymyksiin ja kuvattu tulkkeja ja kääntä- 
jiä, jotka ovat toimineet kulttuurin välittäjinä kansojen kesken. 

Toinen seikka, joka täytyy ottaa tarkastelussa huomioon, on se, että nä- 
kemys Venäjästä tulee usein ilmi matkakirjallisuudessa. Venäjä-kuva muistut- 
taa näkemyksiä vieraista Euroopan ulkopuolella eläneistä kansoista 1500- ja 
1600-luvulla, erityisesti itämaiden kansoista. Maailma aukeni länsieurooppa- 
laisille tuolloin löytöretkien ansiosta. Moskovan valtakunta tuli lännessä tun- 
puolesta ajan matkakirjallisuuteen. Ne ovat useinkin yksinkertaista, kansan- 
omaista kerrontaa ilman erityisiä tyylillisiä pyrkimyksiä, aivan kuten primitii- 
visiä kansoja käsittelevät kirjat. Niissä voi huomata melkein plagiaatin tapais- 
ta lainailua lähdeteoksista. Ne on kirjoitettu matkalla ollessa eikä oppineen 
kammiossa. Niille on tyypillistä vieraan kuvaaminen suoraan, ilman tietoisia 
vertailuja omaan kansaan. Tietenkään Venäjän kuvaukset eivät koskaan voi 
olla vapaita kirjoittajiensa omista kulttuurikäsityksistä, jotka sisältyvät hei- 
dän persoonallisuuksiinsa. Juuri siksi ne kuten matkakertomukset yleensäkin 
ovat melko vaativa tutkimuksen kohde.” 

Venäjän pelon aineksista varsin tärkeä osa sijaitsee uskonnon alueella. 
Uskonto oli länsimaissa kauan elävä kulttuuritekijä, kuten se oli Venäjälläkin, 
jossa ortodoksinen uskonkäsitys muovasi ajatuksia. Tässä suhteessa kannat- 
taa ottaa huomioon, mitä kulttuuriantropologi Ruth Benedict on asiasta kir- 
joittanut. Hän korostaa, että ne erot, jotka esiintyvät suljetun ihmisryhmän 
ja sen naapureiden välillä uskonnon alueella, paisuvat hyvin helposti pienistä 
erittäin suuriksi. Kysymys eri uskontoa olevien kansojen erilaisuudesta kas- 
vaa kuin itsestään kysymykseksi oikeaa uskontoa tunnustavista ja pakanoista. 
Täsmälleen samanlaisia uskonnollisia instituutioita ja oppeja pidetään hel- 
posti aivan erilaisina, toistensa vastakohtina.” 

Palattakoon nyt käsitteisiin oma ja vieras yleisessä mielessä. Käsityk- 
set omasta ja vieraasta eivät ole kovin helppoja ymmärtää, sillä ne pitää joka 

kerta määritellä uudelleen. Outous (englanniksi strangeness, unfamiliarity) ja toi- 
senlaisuus (englanniksi alterity, otherness) ovat hybridisiä käsitteitä. ”Toinen on 

kaikkea, mitä minä itse en ole” voisi olla sopiva määritelmä, ja sitä on todella 

käytettykin.” Siksi toisenlaisuudella on niin monet erilaiset kasvot ja muodot. 
Otettakoon kuitenkin ensiksi käsiteltäväksi kysymys, miten tavallista on eri 

aikoina ollut kohdata toiseus. 

Toiseuden kohtaaminen on nimittäin vaihdellut aikojen kuluessa. Vie- 
raiden tapaaminen oli harvinaista kausina, jolloin maailma oli harvaan asut- 
tu ja ihmiset elivät omissa pienissä yhteisöissään kaukana toisistaan, mutta 
nykyään se on perin tavallinen asia, jonka useimmat ihmiset kokevat, toiset 
harvemmin mutta toiset hyvin useasti. Vieraita ihmisiä ajatellaankin nykyään 
paljon. Maailma on jatkuvasti kutistunut ja muuttoliike eri alueiden välillä 
kasvanut huomattavaksi. 

Myös vierauden sisältö on koko ajan ollut muutoksen tilassa. Mikä on 
aluksi tuntunut vieraalta ja oudolta on ehkä tullut hyväksytyksi ajan mittaan 
ja sulanut yhteen omana pidetyn olotilan kanssa uusien outojen ilmiöiden 
noustessa koko ajan näköpiiriin jostain horisontin takaa. Tämäntapainen 
integraatioprosessi on tavallisesti nostanut sivistystasoa sen kokijan mieles- 
sä, kun uusia kulttuurilainoja on vastaanotettu, hyväksytty ja mielletty omik- 
si. Silloin on oikeutettua puhua kumulatiivisesta identiteetin lisääntymisestä 
tai kasvusta. Toki toisinkin on voinut käydä. Oma kulttuuri on voinut koko- 
naan kadota ja korvautua uudella, kuten primitiivisten yhteiskuntien piirissä 
on usein tapahtunut. Tältä osalta voisi puhua identiteetin kadottamisesta tai 
vaihdosta. Monilla kansoilla on englannin kieli melkein tuhonnut oman kan- 
sallisen kielen ja siihen liittyneen identiteetin. 

Havaittavissa on sellaistakin, että oman ja vieraan vastakohtaisuus on 
voinut olla niin vahva ja totaalinen, että mitään lähentymistä ei ole voinut ta- 
pahtua. Tarkastelemme juuri yhtä sellaista ilmiötä, länsimaailmassa vaikut- 
tavaa russofobiaa. Se ei ole kadonnut, mikä on johtunut siitä, että myös sen 
vastakohta, Venäjällä pitkään vaikuttanut lännenvastaisuus, on ollut luonteel- 
taan hyvin sitkeästi hengissä pysyttelevä ilmiö. Kysymyksessä on näin ollen 
kaksi toiseuden tunnetta, jotka ovat pitäneet toisensa elossa ja voimistaneet 
toisiaan. Ne ovat molemmat muovanneet identiteettiä niin lännessä kuin 
idässäkin suvaitsemattomaan suuntaan. Ilmiötä käsitellään hyvin valaisevasti 
sveitsiläisen Gabriele Scheideggerin väitöskirjassa Perverses Abendland — barba- 
risches Russland (1993). 

Tärkeä kansoja yhteen vienyt tekijä on epäilemättä ollut kauppa. 
Se ei ehkä ole merkinnyt vieraan täydellistä hyväksymistä, mutta se on 

hyödyllisenä ilmiönä vaikuttanut siihen, että eri kulttuureista peräisin olevat 
ihmiset ovat sietäneet toisiaan. Siksi käsillä olevassa kirjassa annetaan suuri 
merkitys kaupalle, erityisesti transitokaupalle Venäjän ja Länsi-Euroopan vä- 
lillä. Jos haluaa etsiä muutosta Ruotsissa ja Suomessa vuosina 1478-1721 val- 
linneessa Venäjä-kuvassa, pitää korostaa siirtymistä suunnilleen vuoteen 1621 
asti vallinneesta Venäjän pelosta siihen yhteisen hyvän tavoitteluun, joka kä- 
sitti suurimman osan 1600-lukua aina suureen Pohjan sotaan asti. Yhteinen 
hyöty tarkoitti juuri kauppavaihtoa, jota Ruotsi niin innokkaasti tavoitteli it- 
selleen. 


Omakuva ja Venäjä-kuva lännessä 


Itsekuva tai omakuva on aivan samoin kuin käsitys vieraasta sangen hybridi- 
nen ilmiö. Käsitys itsestä perustuu useimmiten ihmisten kansalliseen, uskon- 
nolliseen tai kielelliseen ominaislaatuun. On myös tavallista sanoa, että yksi- 
1öllä saattaa olla monia eri identiteettejä peräjälkeen iän, alkuperän tai työn 

vaihtuessa, että hän saattaa kokea monia erilaatuisia itseoivalluksen asteita. 
Tutkijat sanovatkin, että uudenaikainen kokemus identiteetistä useimmiten 

on katkelmallinen, hajanainen ja hyvin vähän homogeeninen ilmiö." 

Sana identiteetti on nuori ilmaisu tutkimuksessa, joskus 1950-luvulla 
käyttöön otettu. Kun nykyään sanotaan ”kansallinen identiteetti”, ei tutki- 
joilla aikaisemmin ollut tätä tarkoittavaa ilmaisua, vaan sanottiin ehkä ”kan- 
sallishenki”. Tarkempi sana olisi identifikaatio, joka tarkoittaa identiteetin 
etsimistä. Täytyy kuitenkin muistaa, että identiteetin pohjana olivat vanhoi- 
na aikoina aivan muut asiat kuin tänään, ehkä yhteisen hallitsijan tai esi-isän 
kunnioitus. Euroopassa ei ollut varhaisajalla mitään kansakuntia, joita yksilöt 
olisivat voineet pitää ominaan, vaan identiteettitunne oli rajoitetumpi. Kaik- 
kina aikoina on silti ollut helppo rakentaa omakuva sellaiseksi, että se on eri- 
lainen kuin vieraan kuva. Toisin sanoen — vierasta on tarvittu oman itsekäsi- 
tyksen vahvistukseksi. Tämä oli hyvin tärkeää silloin, kun nykyiset kansalliset 
identiteetit syntyivät eli 1800-luvulla. 

Jotain pitää tässä yhteydessä sanoa ruotsalaisen ja suomalaisen kansal- 
listunteen synnystä. Kansallisuuskäsitykset ovat peräisin 1800-luvulta, mutta 
jo sitä ennen niillä on ollut tiettyjä alkumuotoja. Yksi näistä alkumuodoista 
oli Ruotsin osalta gööttiläisyys, oppinut ajatusrakennelma, joka ei koskaan 
tullut kansanomaiseksi.” Sen lisäksi ruotsalaisten omakuva sai väriä Ruotsin 
vapaussodasta 1520-luvulla Tanskan vastaisuuden muodossa sekä 1600-lu- 
vulla puhdasoppisuudesta, joka vastusti katolisuutta. Maan valtiollinen ideo- 

logia oli tuohon aikaan puhdasoppinen protestanttisuus, joka hylki kaikkia 
muita uskontoja ja niiden kannattajia. Se painoi leimansa myös ruotsalaiseen 
Venäjä-kuvaan. 

Itse Venäjä ei kuitenkaan merkinnyt mitään ruotsalaisen omakuvan 
muodostumiselle. Se oli liian tuntematon ja kaukainen. Vasta 1800-luvulla 
ja meidän aikanamme, kun Venäjä ja sen seuraaja Neuvostoliitto ovat olleet 
mahtavia, vaikuttivat yleiseurooppalainen venäläispelko ja kommunismin- 
vastaisuus ruotsalaisiin. Asiantuntijat katsovat, että Ruotsissa nykyään esiin- 
tyvä Venäjä-kuva on sekoitus pelkoa ja ihailua. Venäjän poliittista voimaa on 
pelätty ja sen kulttuuria ihailtu, erityisesti sen kirjallisuutta, näyttämötaidetta 
ja musiikkia.“ Ennen kaikkea on totta, että sekä Venäjän hyvä että huono vai- 
kutus ovat olleet Ruotsissa aivan marginaalinen ilmiö. 

Suomessa on Venäjä-kuva — ja myös kuva Ruotsista — aivan päinvas- 
toin ollut hyvin tärkeä kansallisen omakuvan rakennusosa. ”Ruotsalaisia 
emme ole, venäläisiä meistä ei voi tulla, siksi meidän pitää olla suomalaisia” 
on Johan Vilhelm Snellmanin arvio vuodelta 1861, kun hän ajatteli Adolf Ivar 
Arwidssonin vaikutusta kansallisena herättäjänä puoli vuosisataa aikaisem- 
min.” Arwidsson oli määritelläkseen suomalaisten ominaislaadun tarvinnut 
viittauksia kahteen naapurikansaan, ruotsalaisiin ja venäläisiin. Vasta heidän 
avullaan hän osasi havainnollistaa Suomen kansalle, millainen se oikein oli. 
Vastakohta, vieras, auttoi sillä kertaa oman identiteetin määrittelemisessä. 
Myöhemmin, kun suomalainen itsekäsitys on kasvanut voimakkaammaksi ja 
itsestään selväksi, ei tuollaisia viittauksia enää ole tarvinnut tehdä. 

Ruotsalaisesta Venäjä-aversiosta kertovat ilmaukset ovat luettavissa 
muun muassa Sture Nilssonin populääritieteellisestä teoksesta Rysskräcken i 
Sverige (1990). Suomalaisesta Venäjä-kuvasta on puolestaan kirjoitettu monia 
teoksia ja tutkielmia. Tosin on sanottava, että oikein vanhat näkemykset Ve- 
näjästä eivät ole suuremmin kiinnostaneet tutkijoita. Uudempia käsityksiä 
on sen sijaan pohdittu ahkerasti. 

Ensimmäisenä asiasta kirjoitti Matti Klinge kirjassaan Ryssänviha 
(1970). Hän tulkitsi ilmiön niin, että aversio oli peräisin melko uudelta ajal- 
ta, 1800-luvun venäläistämiskaudelta ja vuoden 1918 tapahtumista.” Klin- 
gen jalanjäljissä ilmestyi useita laajoja analyyseja ilmiöstä, muiden muassa 
Heikki Luostarisen (1986), Kari Immosen (1987) ja Outi Katerman (1998) väi- 
töskirjat. Niille oli yhteistä, että ne päivittivät russofobian synnyn Suomessa 
1800—1900-luvun vaihteeseen ja sen jälkeiseen aikaan, kun ensin venäläisvas- 
tainen ja sitten bolsevisminvastainen agitaatio valtasi mielet. Toisin kuin näis- 
sä teoksissa on esitetty, hyväksyi Timo Vihavainen kirjassaan Ryssäviha (2013) 

tässäkin teoksessa esitetyn kannan, että ilmiö on paljon vanhempi ja syvem- 
pi kuin mitä on luultu. Se, että ikimuistoinen russofobia on ollut tyypillistä 

koko Länsi-Euroopalle, pitää varmasti paikkansa, mutta on muistettava, että 

katsomuksessa esiintyi varsin monia eri vivahteita ja että se muuttui aikojen 

kuluessa. 

Vanha Moskovan valtakunta ja sitä kohtaan ammoin tunnettu epäluulo 
ovat nykyisin suosittuja aiheita kansainvälisessä tutkimuksessa. Aivan uutta 
kirjallisuutta on jonkin verran olemassa. Tällaisia tutkimuksia on tässä kirjas- 
sa käytetty apuna yhteyksissä, joissa ne ovat tuntuneet luonnollisilta. Myös 
Venäjä itse on herännyt tutkimaan jälkiään muinaisuudessa, ja venäjänkieli- 
siäkin teoksia on käytetty paikoin hyväksi, tosin kyllä melko harvakseltaan. 

Ruotsin ja Venäjän monisatavuotinen yhteinen historia ja siihen sisäl- 
tyneet yhteydet ja vastakohtaisuudet eivät ole yhteneviä nationalismin his- 
torian kanssa. Ne ovat paljon uudenaikaista kansallismielisyyttä vanhempia. 
Uudemmat vastakohtaisuudet ovat säännöllisesti voimistuneet niiden tausta- 
na olevan vanhan antipatian vaikutuksesta. Omana aikanamme, 1800-luvulta 
alkaen, ovat lehtisensuuri, itsesensuuri ja itsehillintä vähentäneet venäläisvas- 
taisuutta kaikissa maissa, koska itse ilmiötä on pidetty epäilyttävänä ja vahin- 
gollisena. Russofobialla ei ole paikkaa maailmassa, joka asettaa suvaitsevai- 
suuden korkealle jalustalle. 

Kuitenkin jos haluaa tarkastella inhimillisen luonteen varjopuolia, van- 
ha russofobia on hyvin sopiva tutkimuskohde. Sitä pitää käsitellä monipuoli- 
sesti, jotta ymmärtäisimme paremmin vanhaa aikaa, siihen sisältyviä stereo- 
typioita ja ennalta omaksuttuja mielipiteitä ja jotta käsityksemme niistä olisi 
mahdollisimman täydellinen ja ymmärrettävä. 

Tässä kirjassa käytetään käsitteitä itä ja länsi varsin usein, kun on pu- 
hetta kahdesta eri kulttuuripiiristä. Tarkoittaako se, että kirjoittaja on samaa 
mieltä niiden kulttuurin tutkijoiden kanssa, jotka jakavat maailman keske- 
nään vieraisiin ja toisilleen vihollismielisiin sivilisaatioihin? Politologi Samuel 
P. Huntingtonin kuuluisa tulevaisuuden analyysi The Clash of Civilizations and 
the Remaking of World Order (1996) väittää, että maailma muuttuu, kun ideo- 
logiat ovat kuolleet, eri kulttuureiden taistelukentäksi, jossa erityisesti eri si- 
vilisaatioiden rajapinnat ovat tulevaisuuden taistelutanteria. Huntingtonin 
ajatukset pohjautuvat, vaikka ne ovat uusia, monessa suhteessa vanhempien 
historianfilosofien, kuten Oswald Spenglerin ja Arnold Toynbeen, mietteisiin. 
Hehän jakoivat maailmamme historian toisiaan seuraaviin sivilisaatioihin, 
jotka kilpailivat keskenään, voittivat toisensa tai sammuivat, sitten kun niitä 
ylläpitävä voima, elan vital, oli menettänyt tehonsa.” 

Tämän teoksen kirjoittaja ei ole pitänyt Länsi- ja Itä-Eurooppaa toistensa 
ehdottomina vastakohtina. Molemmat Euroopan puoliskot ovat kehittäneet 
samaa roomalaisen antiikin ja kristinuskon perintöä edelleen, eikä keskinäi- 
nen ymmärrys ole koskaan ollut aivan mahdotonta. Ajatus sivilisaatioiden 
välisestä sovittamattomasta konfliktista on aivan liian epämääräinen ja koh- 
talokas sopiakseen Ruotsin ja Venäjän väleihin. Kulttuuriset erot ovat ennen 
muuta olleet vivahde-eroja. Keskeistä on sen sijaan ollut tietynlainen taistelu 
vallasta valtakuntien välisellä alueella. Sekä Ruotsin että Venäjän osalta tämä 
kilpailu on liittynyt valtakunnan vakiintumiseen ja kasvuun. Se on luonut 
myös poliittista vastakohtaa.” Venäjä-kuvan tutkimus kuuluu tästä syystä oi- 
keastaan siihen uuteen tutkimussuuntaukseen, jonka nimi on saksaksi Kultur- 
geschichte des Politischen.” 

Tämän kirjan tekijän mielestä Venäjästä puhuttaessa on syytä pitää mie- 
lessä Winston Churchillin radiopuhe lokakuun 1. päivänä 1939, toisen maa- 
ilmansodan syttyessä. Se sisältää suuren viisauden. Mitä Venäjä on? ”It is a 
riddle wrapped in a mystery inside an enigma”, hän sanoi. ”But perhaps there 
is a key. That key is Russian national interest.” 


Aineistoja ja kysymyksenasetteluja 


Tällä kohtaa pitää sanoa jotakin tämän tutkimuksen metodista. On tärkeää 
muistaa, että ne Venäjä-käsitykset, joita seuraavassa esitellään, voivat olla 
kahta eri lajia. Ensinnäkin kuva syntyy välittömistä huomioista, joita tark- 
kailija on tehnyt tässä ja nyt, ja ne ovat siis päivättävissä ja voimakkaasti si- 
doksissa vallinneeseen tilanteeseen. Sellaisia havaintoja on suuria määriä eri 
dokumenttikokoelmissa, jotka ovat syntyneet jossain aivan muussa tarkoi- 
tuksessa kuin Venäjä-kuvan rakennusaineksiksi. Ne on kirjoitettu muistiin 
hetken välttämättömyydestä. Ne eivät ole läpeensä propagandaa, mitä voisi 
luulla, vaan usein ruotsalaisten virkamiesten toisilleen kirjoittamia kirjei- 
tä, joissa ei tarvittu yleisön puoleen kääntymisen tyyliä. Tämä lähdeaineisto 
käsittää raportteja ja kirjelmiä, ja se on suuri ja kattaa kaikki ne 250 vuotta, 
jotka tämä tutkimus käsittää, tosin melko epätasaisesti. Kutsuttakoon näitä 
lähteitä jäännöksiksi. 

Ruotsi on Euroopassa siinä suhteessa poikkeuksellinen, että siellä on säi- 
lynyt suuria lähdekerrostumia, jotka käsittelevät Venäjää vanhalla ajalla. Mis- 
sään maassa ei ole säilynyt Ruotsin valtionarkiston Muscovitica-kokoelman 
veroista tietoaarretta entisestä Venäjästä. Se koostuu ruotsalaisten ja venä- 
läisten hallitsijoiden kirjeenvaihdosta, johon liittyy pöytäkirjoja, selvityksiä, 

raportteja ja rajankäynnistä kertovia papereita, sekä muusta sellaisesta, joka 
koskee virallista yhteydenpitoa valtakuntien valilla. Kyseessä on noin 700 ni- 
dettä vuosilta 1323-1808, jotkin kauniisti sidottuina valkoisiin nahkakansiin, 
jotkin taas irrallisia paperiarkkeja koteloissa tai pitkiä paperirullia.?* Lisäksi 
tulevat kartat ja tiliaineisto, ja niilläkin on omat tarinansa kerrottaviksi. Kan- 
sainvälinen vanhan Venäjän tutkimus ei ole vielä oikein löytänyt tätä kulta- 
kaivosta, jonka käyttäminen on ulkomaalaisille hankalaa. Melkein kaikki 
asiakirjat on kirjoitettu ruotsiksi. 

Jäännökset ovat ruotsalaisen Venäjä-kuvan ensimmäinen lähdemate- 
riaali. Suurta kirjallista dokumenttiaineistoa voi verrata toiseen lähdeker- 
rostumaan, jota nimitetään seuraavassa kirjallisuudeksi. Ruotsissa on säilynyt 
paljon 1500- ja 1600-luvun kirjallisuutta, osittain painettua ja osittain paina- 
matonta ja käsikirjoituksiksi jäänyttä, joka käsittelee muinaista Moscoviaa. 
Lähes jokainen suurempi lähetystö Venäjälle tuotti asiakirja-aineiston ohella 
jonkin kirjallisen kuvauksen itäisestä valtakunnasta. Sitä paitsi diplomatias- 
ta riippumattomia kirjoja ilmestyi niitäkin. Missään ei kirjallisten Venäjä-ku- 
vausten lukumäärä ole niin suuri kuin Ruotsissa, mutta se on kansainvälisesti 
aivan yhtä tuntematonta kuin muukin lähteistö, ja samasta syystä — ruotsin- 
kielisyyden vuoksi. Mutta osa Venäjä-aiheisista teoksista on toki kirjoitettu la- 
tinaksi tai saksaksi, koska aihetta käsitelleet kirjoittajat ovat olleet sivistyneitä, 
joskus jopa hyvinkin oppineita miehiä. Ruotsalaisten Venäjä-teosten joukos- 
sa on muutamia, joita täytyy pitää suomalaisina, koska tekijänä on ollut suo- 
malaiseksi katsottava kirjoittaja. Niitäkin käsitellään seuraavassa. 

Uudenaikainen vanhan Venäjä-kirjallisuuden tutkija, Marshall T. Poe, 
on jakanut Venäjää käsitelleet länsieurooppalaiset kirjoittajat neljään katego- 
riaan. Ensimmäiseen ryhmään hän on sijoittanut eurooppalaiset, jotka ovat 
kirjoittaneet vuosina 1486-1549 tuosta maasta käymättä siellä itse koskaan. 
Toiseen ryhmään kuuluvat niin sanotut lyhytaikaiset silminnäkijät vuosina 
1549—1700: he ovat vain pistäytyneet pikaisesti rajan toisella puolella. Kolmas 
ja tärkein ryhmä käsittää kirjailijoita, jotka ovat vuosina 1559—1699 asuneet 
Venäjällä pitemmän ajan, ja neljäs ryhmä hieman myöhempänä aikana 1576- 
1748 toimineita valtiotieteilijöitä, jotka eivät koskaan ole vierailleet tsaarin 
valtakunnassa mutta ovat kirjoittaneet sen oloista vertailevia teoksia. Tä- 
män teoksen kirjoittaja ei ole halunnut luoda näin hienojakoista ryhmitystä 
tai typologiaa. Kirjallista aineistoa käsitellään Moskovalaisessa yksinkertaisesti 
ja kronologisesti, ilman että jokaisen kirjoittajan pätevyyttä olisi selostettu 
kovin yksityiskohtaisesti. Riittämätön henkilöhistoriallinen tieto on syynä 
kuvattuun menettelyyn. 

Kun vertaa jäännöksiä säilyneeseen kirjallisuuteen hahmottuu jälkim- 
mäisestä seuraava kuva. Siihen ei ainoastaan sisälly silminnäkijöiden kuvauk- 
sia, vaan myös paljon muuta: perusteellisia ja oppineita kuvauksia eri ilmiöis- 
tä, maantieteestä ja historiasta, sekä ilmeisiä tai salaisiksi jääneitä lainauksia 
erityyppisistä vanhemmista Venäjä-kuvauksista. Se perustuu osaksi fiktioon, 
stereotypioihin ja perinteisiin, jotka kuuluvat Venäjä-kuvan historiallisiin ke- 
hitysvaiheisiin keskiajalta renessanssiin asti, joissain tapauksissa jopa antiikin 
ajalta asti, koska venäläisille annettiin piirteitä, jotka oli löydetty antiikin itäi- 
siltä suurkansoilta. Siksikin on vaikeaa verrata jäännösten ja kirjallisuuden 
antamaa käsitystä samasta ilmiöpiiristä. Ensin mainittu käsittää lyhyitä, pian 
unohtuvia huomioita, jälkimmäinen taas historian hitaasti kasvavaa, epä- 
ajankohtaista aineistoa. Kun jäännöksiin sisältyvä informaatio muistuttaa pi- 
kaisia, nopeasti välähteleviä salamoita, spotlighteja, valaisee kirjallisuus aihetta 
pysyvillä, ikivanhoilla valonsäteillä. 

Kokonaiskuvan kannalta tässä kirjassa on katsottu tarpeelliseksi esitellä 
molemmat lähderyhmät yhtäläisellä huomiolla. Ongelmana on tällöin ollut, 
että ne eivät esiinny yhtä taajoina koko käsitellyn ajan lävitse. Tärkein poikkeus 
on Ruotsin idänekspansion aika, vuodet 1595-1621. Tuona aikana molemmat 
lähderyhmät esiintyvät hyvin taajoina aineistossa, jota on paljon. Jäännöksiä 
on ajalta hyvin runsaasti, mutta niin on kirjallisuuttakin. Se johtuu runsaista 
kosketuksista venäläisiin juuri 1500-1600-luvun vaihteen kahden puolen. Mui- 
na aikoina jako lähderyhmien välillä on epätasaisempi. Osaksi siksikin tämän 

Ongelmana voi pitää myös sitä, että Ruotsi oli juuri tuohon aikaan voi- 
tolla Venäjän kanssa tapahtuneissa konflikteissa. Sitä ennen oli vallinnut pe- 
lon aika, joka nyt tuntui kadonneen. Oliko ruotsalaisten suhde Venäjään tuol- 
loin ylimielisempi kuin tavallisesti? Luultavasti ei, tai ainakin voi sanoa, että 
suhteellisen ylimielisyyden aika jatkui melko pitkälle 1600-luvulle. Ruotsis- 
tahan tuli suhteitten häviävä puoli eli underdog vasta vuonna 1709, Pultavan 
taistelun jälkeen. Tässä kirjassa käsiteltävä loppuaika tappion jälkeen on ko- 
konaisuuden kannalta varsin epätyypillinen. Siitä kuitenkin kasvoi uudenlai- 
nen suhde tsaarin valtakuntaan 1700-luvun puolella. Siksi sekin on mukana. 

Tuntuisi luonnolliselta yrittää jakaa Venäjää koskevat näkemykset kah- 
teen kategoriaan, faktoihin ja fiktioon, toisin sanoen toteen ja valheeseen. Oli- 
si erittäin hyvä lajitella aineskertymät tämän periaatteen mukaisesti, mutta 
lähdetilanne ei valitettavasti salli sitä. Kuinka voitaisiin kauan tapahtumien 
jälkeen tietää, mitkä informaatiot oikein ovat korrekteja, mitkä taas vääris- 
tyneitä ja muuntuneita? Tällainen tieto edellyttäisi vanhan venäläisen yhteis- 

kunnan ja kulttuurin hyvin syvällistä tuntemusta. Vaikka sitä jossain mää- 
rin olisikin, sitä on vaikea suhteuttaa siihen, mitä ruotsalaiset ja suomalaiset 
suurvaltakaudella puhuivat ja kirjoittivat. Ottaaksemme vain yhden esimer- 
kin — missä määrin ovat totta ne runsaat väitteet Venäjän uhkasta, joita ajoit- 
tain esiintyy? Oliko sitä, vai olivatko sitä koskevat väitteet mielikuvitusta tai 
lausutut jossakin tarkoituksessa, joka oli Ruotsin ja Venäjän suhteiden sfäärin 
ulkopuolella? Entä väitteet siitä, että venäläiset olisivat petollisia barbaareja? 
Sellaista on tietenkin mahdotonta todistaa oikeaksi tai vääräksi. Siksikin tässä 
ei puututa tämänkaltaisiin kysymyksenasetteluihin. On ymmärrettävä asia 
niin, ettei tämän tutkimuksen varsinainen objekti olekaan Venäjä vaan Ruotsi, 
ruotsalaisten ja suomalaisten mielipiteet Venäjästä. 

Huomattava osa Venäjästä esitetyistä mielipiteistä ja tiedoista oli — käyt- 
tääkseni nykyaikaista ilmaisua — propagandaa. Mitä propaganda on? Se on 
sanan voimalla tapahtuvaa vaikuttamista ihmismieliin, tiettyjen selitysten pa- 
kottamista tai muuta siirtämistä vastaanottajaan, jonka toivotaan olevan aktii- 
vinen esitetyn viestin hengessä. Tavallista on, että siinä on runsaasti omakehua 
ja vieraan vähättelyä. Poliittiset puheet ja kirjoitukset ovat usein silkkaa propa- 
gandaa, mutta sitä esiintyy usein myös peitetyssä muodossa. Monet propagan- 
dan suunnittelijat ja laatijat kätkevät sanottavansa niin taitavasti, että kuulija 
ei huomaa puheeseen kätkettyä tarkoitusta. Propaganda jää usein myös eloon 
pitkäksi aikaa kätkeytyen ihmismielen syviin kerroksiin, joista se sitten saattaa 
yllättäen nousta vaikuttavaksi voimaksi paljon sen omaksumisen jälkeen. Ker- 
ran esitetyistä propagandaväitteistä saattaa kiteytyä totuuksia ja stereotypioita, 
joiden esittäjä ei tunne niiden alkuperää. Propagandan tutkiminen on siis vai- 
keaa, eikä sitä tehdä kuin yleisin suuntaviivoin tässä teoksessa. 

Sen sijaan on mahdollista tutkia niitä väyliä, joita myöten eri Venäjä-kä- 
sitysten aihelmat ovat syntyneet. Ne ovatkin oikeastaan tämän kirjan päätee- 
ma. Tekstien ulkoinen ja sisäinen lähdekritiikki, niiden ulkonäön ja sisällön 
analyysi, voidaan suorittaa historiantutkijoiden normaalin käsitteistön avulla. 
Se riittää useimmiten dokumenttien sanoman avainten ymmärtämiseen. 
man kokonaisuuden, Länsi-Euroopassa vallinneen Venäjä-näkemyksen osia 
vuosilta 1478-1721. Tämä aikakausi livana III:sta Pietari I:een on mainitun kirjal- 
lisuudenlajin kannalta hyvin yhtenäinen kokonaisuus, vaikka aiheesta kirjoitta- 
neet henkilöt ovatkin kirjavaa joukkoa. Heidän kertomuksiensa suuri arvo on 

II 
KASVAVAN VENÄJÄN AIKA 


Pitkä perspektiivi 


Valtioiden kehitys on ollut huomattavan samankaltainen koko Pohjois- ja Itä- 
Euroopassa. Kristinusko saapui etelästä niille alueille, joista myöhemmin tuli 
Ruotsi ja Venäjä. Se tapahtui alun haparoinnin jälkeen pääasiassa ensimmäi- 
sen vuosituhannen vaihdoksen eli vuoden 1000 jälkeen ja vaikutti voimak- 
kaasti koko yhteiskuntaan. Molemmilla tahoilla ruhtinasvalta kasvoi esiin 
levottomasta tilanteesta. Se ei vielä ollut mikään territoriaalivalta, jolla olisi 
ollut selkeä rakenne ja kiinteät rajat, vaan se muodostui hallitsijan ja hänen 
sukunsa vallasta. Kristinusko antoi alueen pikkuruhtinaille sen laillisuuden, 
jonka Jumalan siunaus saattoi suoda. Kristilliset papit olivat ruhtinaan par- 
haat liittolaiset, kun tämä kehitti sääntöjen varaan rakennettua valtiota, joka 
hitaassa tahdissa korvasi entiset epämääräiset ruhtinasvallat. Sen sijaan, että 
valta tai regnum olisi ollut vain hallitsijaan liittyvä ilmiö, se alkoi nyt molem- 
milla tahoilla muistuttaa valtiota, jolla oli monimutkainen valtarakenne ja 
valtaa käyttävä koneisto, sekä maallinen että hengellinen. Struktuurit eivät 
vielä muistuttaneet nykyaikaisen valtion rakenteita, ja olisikin harhaanjohta- 
vaa käyttää niistä moderneja nimityksiä, jotka liittyvät nykyisiin territoriaali- 
ja kansallisvaltioihin.? 

Venäjällä valtioiden muodostumista tapahtui alueilla, jotka pohjois-ete- 
läsuuntaiset vesitiet olivat avanneet liikkumiselle jo pakanallisena muinais- 
aikana. Yhteiskuntien ytiminä olivat usein vanhat viikinkien kauppakeskuk- 
set jokien varsilla. Laatokan eteläpuolella, Ilmajärven rannalla, uusi kaupunki 
nimeltä Novgorod korvasi entisen Staraja Russa -nimisen keskuksen viikinki- 
ajalta. Lounais-Venäjällä taas nousi Dneprin varrelle suuri kaupunki nimeltä 
Kiova, joka sijoittui sinne, missä arot ja metsät yhtyivät. Kiovan valtiosta alet- 
tiin kohta käyttää nimitystä Rus. 

Tämä valtio oli vielä suuressa määrin klaanien muodostama. Siellä hallit- 
seva eliitti oli liittynyt sukusitein toisiinsa.** Nimitys rus tarkoitti alun alkaen 
skandinaaveja, jotka olivat avanneet kauppatien Konstantinopoliin, ja pohjasi 
ehkä paikannimeen Roslagen. Myöhemmin nimi Rus alkoi kuitenkin tarkoit- 
taa koko kansaa, myös alueen slaaveja, ja siitä tuli Venäjän kansan yleisnimi, 
kun vähälukuiset varjagit (joiksi skandinaaveja kutsuttiin) olivat menettäneet 
identiteettinsä ja sulautuneet paikallisväestöön. 

Kristinusko toteutettiin Kiovan valtakunnassa suuriruhtinas Vladimi- 
rin toimesta 900-luvun lopulla. Kronikat tosin tietävät kertoa vielä varhai- 
semmasta kristinuskoon siirtymisestä. Sen olisi toteuttanut ruhtinatar Olga 
(skandinaavien kielessä Helga), joka kastettiin Konstantinopolissa. Perinteen 
mukaan Kiovan (ja samalla koko Venäjän) kristillistäminen päivätään kuiten- 
kin vuoteen 988, jolloin suuriruhtinas Vladimir kääntyi itse kristinuskoon 
avioituessaan Konstantinopolin keisarintyttären Annan kanssa. Itä-Rooman 
keisari ei olisi sallinut ”purppurassa syntyneen prinsessan” avioliittoa paka- 
nan kanssa.” Anna oli jo hylännyt karolinkikeisari Otto II:n kosinnan, mutta 
suostui nyt lähtemään barbaarimaahan, kun hänen veljensä, suureen ahdin- 
koon joutunut keisari Basileos II oli selittänyt, että prinsessalla oli erityinen 
Kristuksen antama tehtävä: saada kokonainen kansa kääntymään kristin- 
uskoon. Häät vietettiin Krimillä Khersonesoksessa ja näin avautunut valtiol- 
linen yhteys ohjasi tuntuvasti historian kulkua. Bysanttiin tulvahti tuhansia 
varjageja, ja Kiova alkoi tehdä eroa roomalaisesta kulttuuriperinnöstä, joka 
oli ehtinyt levitä Unkariin, Kroatiaan, Böömiin, Määriin ja Puolaan. 

Vladimir Suuri on yksi Venäjän historian myyttisiä hahmoja, ylistetty jo 
Nestorin kronikassa, apostolien veroinen pyhä. Hänestä käytetään kunnia- 
nimeä Krasno Solnysko, kaunis tai upea aurinko. Hän toi venäläisille kristin- 
uskon ja kastatti kiovalaisensa Dneprissä. Puiset epäjumalankuvat, joihin 
kuuluivat muun muassa Perun eli Piru ja Volos tai Veles, kaadettiin ja hinattiin 
virtaan. Matkalla niitä häväistiin ruoskimalla.° 

Idän kristinusko oli kuitenkin muodollisesti vielä sama asia kuin koko 
Euroopan uskonto, sillä välien särkyminen länsi- ja itäkirkon kesken tapahtui 
vasta vuonna 1054 ja sai seurauksia vielä sitäkin myöhemmin. 

Bysantin vaikutus Kiovan valtioon oli etupäässä uskonnollista laatua, 
eikä siinä voi nähdä sanottavaa valtiollisten muotojen kopiointia. Venäläi- 
set kronikat tosin väittävät, että keisari Basileios II olisi henkilökohtaisesti 
luovuttanut bysanttilaiset vallan tunnukset — regaalit — vävylleen suuriruh- 
tinas Vladimirille Kiovassa, mutta itse asiassa venäläinen turkisreunustei- 
nen Monomahin kruunu on lahja tataarikaani Uzbekilta Moskovan ruhtinas 

Iivana Kalitalle 1300-luvun alussa.” Bysantin perintö omaksuttiin kuitenkin 
nopeasti Venäjällä, mistä todistavat pyhälle Sofialle omistetut kirkot, joita 
rakennettiin maahan ensimmäisen kristillisen vuosisadan aikana. Bysantin 
poliittinen ideologia tuli uskonnon kautta, ja sen avulla venäläiset saattoivat 
pitää itseään bysanttilaisten tapaan valittuna kansana, jolla oli uskonnollinen, 
messiaaninen tehtävä. 

Moskova ei tosin aluksi pitänyt itseään Bysantin perillisenä, vaan Kiova. 
Käsitys koko Venäjän bysanttilaisuudesta on puolitotuus, venäläisten itsen- 
sä luoma 1400- ja 1500-luvulla. Sen välitti Länsi-Eurooppaan itävaltalainen 
diplomaatti Sigismund von Herberstein teoksessaan Rerum Moscoviticarum 
Commentarii (1549), ja se sopi hyvin lännen varsin kielteiseen Bysantti-kuvaan, 
jonka länsimaiset ristiritarit olivat luoneet keskiajalla. 

Kristinusko levisi etelästä kaikille itäslaavien asuttamille alueille ja oli 
vallitseva uskonto Novgorodissa jo 1000-luvun jälkipuoliskolla. Siirtyminen 
pakanuudesta kristinuskoon ei yhdistänyt Venäjää vain Bysanttiin vaan myös 
Länsi-Eurooppaan. Maa ei enää ollut pakanallinen itäinen reuna-alue, vaan se 
sopeutui nyt kulttuurinmuutokseen, joka merkitsi järjestyksen ja sivistyksen 
voittoa.” Idän ja lännen ero tuntui aluksi eniten kielessä ja sen yhteyksissä 
kulttuuriin. Idässä Raamattu käännettiin kirkkoslaaviksi, kirjakieleksi, jonka 
kreikkalaiset lähetyssaarnaajat Kyrillos ja Methodios olivat luoneet. Tämä kie- 
li oli ymmärrettävä kaikille slaaveille, mutta sillä ei ollut mitään sidettä alku- 
kirkkoon. Lännessä käytettiin Raamattua latinalaisena Vulgata-käännöksenä, 
jota vain oppineet osasivat lukea mutta joka yhdisti läntisen kristillisyyden 
antiikin sivistysperintöön. Latinasta tuli Länsi-Euroopan lingua franca kaikille 
kouluja käyneille. Tämä kielellinen erilaisuus oli luonnollisesti tärkeä veden- 
jakaja molempien kristittyjen kulttuuripiirien välillä. 

Pohjois-Euroopassa muodostui kolme valtioalkiota jo esikristillisenä 
aikana. Niillä oli omat pikkukuninkaansa ja vaihtelevat rajansa. Näistä ruh- 
tinaskunnista kiteytyivät ajan myötä kristinuskon vaikutuksesta Tanskan, 
Norjan ja Ruotsin valtiot. Pohjolan apostoli Ansgar eli Ansgarius teki lähe- 
tyssaarnaajan työtään Tanskassa ja kävi Keski-Ruotsin Birkassa 820-luvun lo- 
pulla, mutta kristinuskon läpimurto sai odottaa Ruotsissa noin vuoteen 1000, 
jolloin sen julistus ajankohtaistui uudelleen. Ensimmäinen kristitty ruotsalai- 
nen kuningas, Olavi, kääntyi uuteen uskontoon vuonna 1008. Ruotsin kunin- 
gaskunta syntyi, kun Götanmaan ja Sveanmaan maakunnat yhtyivät samak- 
si valtiomuodostelmaksi joskus 1100-luvulla. Maakuntaraja näkyi kuitenkin 
kauan Ruotsin molempien puoliskojen välillä alueen hallinnon rakenteessa 
ja muutenkin 

Ruotsin idänsuhteiden varhaisvaihe liittyy suureen poliittiseen ja demo- 
grafiseen liikehdintään, jonka saksankielinen nimi on Drang nach Osten, pyr- 
kimys itäänpäin. Se alkoi Tanskan kuninkaiden hyökkäyksellä länsislaavien 
asumille alueille Itämeren etelärannikolla vuonna 1147 ja jatkui massiivisena 
saksalaisten levittäytymisenä Elben yli vendien maille. Die Ostsiedlung jatkui 
tämän jälkeen vuosisatoja ja tuhosi tai marginalisoi näiden alueiden alku- 
peräiskansat. 

Liikehdinnän toisena nimityksenä historiantutkijat ovat käyttäneet sa- 
naa ristiretket, mutta tämä sana oli asianosaisille itselleen tuntematon. Ky- 
symys onkin, voiko Itämeren piirissä tapahtuneita sotaretkiä oikein verrata- 
kaan Välimeren alueella vallinneisiin hyökkäyksiin, joiden tarkoituksena oli 
vallata Palestiina, kristinuskon kehto, eikä niinkään islaminuskoisten kään- 
nyttäminen kristityiksi. Itämeren piirissä kyseessä oli hanke laajentaa länsi- 
kristittyjen ruhtinasvaltojen alueita, kukistaa pakanakansat ja asuttaa vallatut 
alueet omilla alamaisilla.3* Noihin länsikristittyihin aluevaltauksiin kuuluivat 
niin Suomi kuin Liivinmaa Itämeren itärannalla. 

Vanhempi historiantutkimus on luonnehtinut Itämeren alueella tapah- 
tuneita sotia lännen ja idän väliseksi taisteluksi. Tämä näkemys oli aikaisem- 
min yleinen niin Ruotsissa ja Suomessa kuin Venäjälläkin. Sitä voi kuitenkin 
pitää myyttinä, koska nuo varhaiskeskiaikaiset vastakohtaisuudet eivät suin- 
kaan olleet kohtalokkaita ja totaalisia. Kristinusko oli toki tullut alueelle eri 
teitä, länteen Roomasta latinankielisenä oppina ja itään Konstantinopolista 
ortodoksisessa muodossa. Uskonkäsitysten erot eivät silti olleet suuria, ja 
Kiovan valtakunnalla voi väittää olleen yhtä paljon yhteyksiä länteen kuin 
itään. Siellä tunnettiin hyvin Liettuaa ja Puolaa, olipa Kiovan ruhtinailla avio- 
liittoja myös kaukaisempien länsikristittyjen hallitsijahuoneiden edustajien 
kanssa. Saksalaisia ja unkarilaisia prinsessoja istui väliin Rusin valtaistuimella, 
puhumattakaan siitä, että varjagiruhtinaat säilyttivät melko kauan ystävälli- 
set suhteet Pohjolaan. Täytyy tosin pitää epätavallisena sitä, että Jaroslav Vii- 
saan tytär Anna meni naimisiin Ranskan kuninkaan Henrik I:n kanssa vuon- 
na 1051. Mainitun Jaroslavin aikana kodifioitiin myös Venäjän laki, Russkaja 
pravda, jota täytyy, vaikka se oli huomattavan varhainen luomus, pitää mel- 
ko uudenaikaisena. Myöhempi myytti on, että Rusin eli Kiovan valtakunnan 
perinteet olisivat jatkuneet Moskovassa." Se ei pidä paikkaansa. Kiovan valta 
tuhoutui nimittäin hyvin perusteellisesti mongolien invaasiossa 1200-luvul- 
la ja sen alue sulautui Liettuaan ja Puolaan. Moskovalaisten Rurikin jälkeläis- 
ten komeat sukutaulut, jotka todistavat yhteyksiä Rusiin, ovat suurelta osalta 
mielikuvitusta. 

Kristinuskon levittämisen yhteydessä tapahtui niin Sisä- kuin Pohjois- 
Venäjällä sellaisia väestönsiirtymiä, jotka olivat tavallisia myös lännempä- 
nä. Itäslaavit asettuivat alueille, joilla oli aikaisemmin asunut suomalais- 
ugrilaisia ja tataarikansoja. Kolonisaation painopiste oli Rostovin, Suzdalin, 
Vladimirin ja Moskovan suunnilla, joille kasvoi väkirikkaita kaupunkeja, 
luostareita ja yhteiskuntia. Koska ruhtinaanvalta oli näillä alueilla muuttu- 
nut perinnölliseksi, laskivat venäläiset ruhtinaat huolellisesti sukujuuriaan 
Rurikista alkaen. Tämä mies, Rusin legendaarinen perustaja, oli luultavasti 
ollut varjagipaallikk6.” 

Mainituista valtioista poikkesi huomattavasti Novgorodin kaupunki- 
tasavalta, joka kasvoi edullisen sijaintinsa vuoksi Ilmajärven äärellä suureksi 
kauppa- ja käsityökeskukseksi. Novgorodin kauppamieskillat, vieraille kaup- 
piaille tarkoitetut hovit (joista gotlantilaisten, myöhemmin hansakauppiaiden 
kauppahovi oli tärkein) sekä yhteydet Lyypekkiin ja Skandinaviaan tekivät 
kaupungista merkittävän. Sen yhteydet Liivinmaan puolelle Riikaan, Tallin- 
naan ja Tarttoon olivat vilkkaat. Näistä kaupungeista tuli aikaa myöten hansa- 
hovin osakkaita. Kun Moskovan suuriruhtinas Iivana III vuonna 1494 sulki 
tämän kauppahovin, levittäytyivät Novgorodin kauppiaat kaikkialle Baltiaan, 
jossa heille perustettiin muurien ulkopuolelle kauppapaikkoja ja ortodoksi- 
kirkkoja.% 

Novgorodia hallittiin toisella tavalla kuin muuta Rusia. Kaupungin ruh- 
tinasvalta oli aluksi loyhasti yhteydessä Kiovaan, mutta sitten Novgorod alkoi 
itse valita ruhtinaansa, jotka käyttivät valtaansa kaupungin väestökokouksen 
eli vetsen rinnalla. Pihkovan järjestelmä muistutti novgorodilaista.” Viimeis- 
ten sadan itsenäisyysvuotensa aikana Novgorodilla ei enää ollut mitään ruh- 
tinasta. Myös kirkollisessa suhteessa valtio oli itsenäinen — sen arkkipiispa oli 
valittu arpomalla eikä ollut Moskovan metropoliitan alainen. Tästäkin syystä 
tutkimus on usein puhunut Novgorodin kauppatasavallasta eikä ruhtinas- 
kunnasta. Venäjän hallintohistoriassa Novgorod on selvä poikkeus.*° 

Tutkijat ovat nykyään sitä mieltä, että ei Novgorod eikä myöskään sen 
sisarvaltio Pihkova muodostanut minkäänlaista uhkaa läntisille naapureil- 
leen. Ne sodat, jotka silloin tällöin puhkesivat rajaseuduilla, eivät tähdänneet 
territorioiden laajentamiseen vaan olivat seurauksia rajariidoista. Ne koski- 
vat Liivinmaan rajoilla vallitsevia epäselviä asutusoloja. Novgorodin ja Pihko- 
van Venäjä ei yrittänyt tunkeutua väkivaltaisesti Itämerelle. Vasta Moskovan 
valtakunta, jonka kantavana voimana oli uusi, intolerantti suurvalta-ajatus, 
omistautui vuoden 1478 jälkeen kauemmas suuntautuville valloituspyrki- 
myksille. Novgorod ja Pihkova muodostivat pitkään periaatteessa rauhan- 

omaisen vyöhykkeen kahden toistensa kanssa kilpailevan uskonnon ja kult- 
tuurin välille.*' 

Voitaneen näin ollen todeta, että Venäjällä ei 1200-lukuun asti esiintynyt 
mitään huomattavaa lännenvastaisuutta eikä lännessä juurikaan russofobiaa. 
Vain kilpailu välissä sijaitsevista alueista johti vihollisuuksiin, jotka koskivat 
muun muassa suomalaisia ja karjalaisia territorioita ja myös vesiteiden hallin- 
taa Suomenlahdelta Novgorodiin. Jokiväylien hallinta tuntuu olleen merkittä- 
vämpi kiistakapula kuin kysymys siitä, missä maaraja kulki. 

Vasta vuonna 1240 Ruotsi teki yrityksen laajentaa aluettaan Nevaan 
asti. Folkunga-sukuun kuulunut Birger Jaarli kokosi yhdessä Turun piispan 
Tuomaksen kanssa ledunglaivaston sotaan Novgorodia vastaan ja teki samas- 
sa yhteydessä myös retken Hämeeseen, mitä on kutsuttu toiseksi ristiretkek- 
si Suomeen. Ruotsalaiset kärsivät tappion Novgorodin ruhtinas Aleksante- 
ria vastaan Nevajoella heinäkuun 15. päivänä 1240, mitä voi pitää venäläisen 
Aleksanteri Nevski -kultin syntymäpäivänä. Ruhtinas voitti myös Liivinmaan 
ritarikunnan haarniskoidut joukot Peipsijärven jäällä vuonna 1242. Hänestä 
tuli ortodoksisen Venäjän suojeluspyhimys, ainoa itäkirkon pyhimyksistä, 
joka oli ollut sotilas.*? 

Niin sanottu kolmas ristiretki Suomeen (vuodesta 1292) pantiin toi- 
meen Itä-Götanmaan ja Smoolannin aateliston ja papiston toimesta ja 
suuntautui Karjalaan, josta Ruotsin rälssisääty etsi itselleen uusia maita. Se 
muistutti Suomen ristiretkistä eniten tapahtumia Baltiassa kolme neljännes- 
tä vuosisataa aikaisemmin, sillä matkaan oli lähtenyt Holsteinin, Saksin ja 
Westfalenin saksalainen aatelisto hankkimaan itselleen suuria läänityksiä.” 
Suomenlahden pohjoisrannan kristillistäminen kruunattiin Viipurin linnan 
ja kaupungin perustamisella vuonna 1293. Ruotsalaiset etenivät aina Nevan 
suistoon, jonne he perustivat vuonna 1300 linnoituksen nimeltä Maankruu- 
nu. Mainittu linnoitus menetettiin melkein heti, mutta pari vuosikymmentä 
myöhemmin, vuonna 1323, solmittiin Pähkinäsaaressa rauha, josta tuli Ruot- 
sin ja Venäjän suhteiden perusta 250 vuodeksi. 

Tämä rauha ja sen sanelema raja ovat olleet tutkijoiden kiinnostuksen 
kohteena hyvin kauan. Tila ei riitä käydyn väittelyn selostamiseksi tässä yh- 
teydessä. Siksi tässä kerrotaan vain keskustelun viimeisin vaihe. Mitään rau- 
hansopimuksen alkuperäiskappaletta ei ole säilynyt ja tutkimus on epäillyt 
sellaisen olemassaoloakin, mutta on silti luultavaa, että rauhan solmiminen 
oli niin suuri asia, että siitä kirjoitettiin sitova sopimus pergamentille. 

Pähkinäsaaren rauhansopimuksen teksti on säilynyt erikielisinä jäl- 
jennöksinä (latinaksi, kirkkoslaaviksi ja ruotsiksi), ja sillä on Novgorodin 

ruhtinas Jurin Ruotsin kuningas Maunu Eerikinpojalle lähettämän kirjeen 

hahmo. Tekstissä mainitaan kolme kihlakuntaa eli pogostaa Jääski, Äyräpää 

ja Savo, jotka Novgorod luovutti länsinaapurilleen.4* Tietyissä sopimuksen 

varianteissa luetellaan lisäksi joukko rajamerkkejä rajan eteläosalta, Karjalan- 
kannakselta Saimaan rannalle asti. Rajan loppuosa ei liene ollut suora linja 

maastossa, vaan todennäköisimmin suuri raja-alue valtakuntien välillä, joka 

siis jäi suunnilleen Pohjanlahden ja Vienanlahden väliin. 

Alueella liikkui ihmisiä, jotka eivät erityisesti tunteneet olevansa rajan 
asukkaita. Mitään vastakohtaisuutta ei voinut havaita heidän välillään, sillä 
he puhuivat etupäässä yhteistä kieltä, suomea tai karjalaa, pohjoisempana 
saamea. Erämaan kulttuuri ei tuntenut rajoja, ja ihmiset liikkuivat suurella 
alueellaan vapaasti suuntaan ja toiseen. Vasta kun Ruotsin ja Novgorodin val- 
tiot vakiintuivat, alkoi vastakohta rakentua yhteiskuntien ylempien säätyjen 
välille. Niiden jäsenet olivat useimmiten paikallisesta näkökulmasta katsoen 
vieraita ihmisiä. Venäläiset eivät käyttäneet välissä olevasta alueesta taval- 
lista rajan nimitystään kraj (josta suomen sana raja tulee) vaan sanaa rubei, 
raja-alue vihollismaata vasten. Vasta vähitellen rajan olemassaolo alkoi saada 
kohtalokasta sisältöä sen lähellä asuville. Niinpä tiedetään, että Säämingissä 
tuomittiin vuonna 1559 talonpoika Kosma Ukkonen kuolemaan lehmänvar- 
kaudesta. Tavallisesti ei tuollaisesta teosta olisi annettu niin ankaraa rangais- 
tusta. Syynä tuomion rankkuuteen oli, että Kosma oli varastanut elikon rajan 
takaa ja vaarantanut teollaan rajarauhan.* 

Olosuhteet Suomen ja Novgorodin rajalla muistuttivat suuresti tilannet- 
ta Liivinmaan rajalla Venäjää vastaan. Tämä koskee sekä Narvajoen osuutta 
että maarajaa Peipsijärven eteläpuolella, jossa Tarton hiippakunta rajoittui 
Pihkovan alueeseen. Linja oli hyvin epäselvä eikä mikään etninen raja, tuskin- 
pa edes uskontoraja. Väkeä liikkui rajan yli, ja kauppa kävi. Rajana oli osalla 
matkaa vesitie, joka toimi samalla liikenneväylänä.“ Hyvin mielenkiintoinen 
lähde tässä suhteessa on Iivana IV:n valloittaman Itä-Liivinmaan ensimmäi- 
nen venäläinen verokirja vuodelta 1563, joka todistaa verraten vilkkaista yh- 
teyksistä Petserin luostarin maiden ja Tarton hiippakunnan välillä. Luettelo 
kuvastaa myös ammoisia yhteyksiä. Seikka muistuttaa mieliin, että Pähkinä- 
saaren rauhan rajakin Suomen halki on ollut hyvin riippuvainen karjalais- 
ten vesiteistä Laatokalta Pohjanlahdelle. Se on ainakin kansatieteilijä Kustaa 
Vilkunan mielipide. 

Pähkinäsaaren rauhanteon aikaan suuri onnettomuus oli jo kohdan- 
nut Venäjää. Hiukan aikaisemmin, 1220-luvun alussa, oli mongolihallitsija 
Tsingis-kaani perustanut Keski-Aasiaan valtakuntansa ja valloittanut Pohjois- 

Kiinan. Hän piti itseään ”Taivaan poikana” ja tämä käsitys sisältyi myös mon- 
goleiden valtiomuotoon.** Hänen seuraajansa ja pojanpoikansa Batu valloitti 

Keski-Venäjän ruhtinaskunnat ja tuhosi Kiovan vuonna 1240. Rusin hävitys 

oli totaalinen, ja sen suuri pääkaupunki katosi käytännössä kartalta. Kiovan 

viimeinen puolustaja Dmitri vietiin vankina Karakorumiin. Sitten Batu jatkoi 

hyökkäystään Itä-Eurooppaan, mutta katkaisi sen vuonna 1241 saatuaan tie- 
tää isänsä kuolemasta. Tämä tapaus määritti mongolivallan länsirajan, joka 

pysyi muuttumattomana 250 vuoden ajan. Suunnilleen kymmenen venäläis- 
tä sukupolvea ehti elää tuona aikana ja tottua mongoleiden herruuteen. Ai- 
noastaan maan pohjoisreuna, Novgorod ja Pihkova, säilyivät vapaina mon- 
golivallasta kuten myös kaupungit Smolensk ja Polotsk hiukan etelämpänä. 
Ruhtinas Aleksanteri Nevski hallitsi Novgorodia ja Vladimiria ja sopeutui vie- 
raaseen valtaan sen vasallina. Mongolivaltakunnan pääkaupungit, ensin Kara- 
korum ja sitten Volgan eteläjuoksulla sijaitseva Kultaisen ordan pääkaupunki 

Sarai, tulivat nyt Venäjän suuriruhtinaiden matkakohteiksi. Teollaan Aleksan- 
teri Nevski käänsi Venäjän kasvot lännestä itään.” 

Länsikirkko alkoi tähän aikaan pitää itäkristittyjä harhaoppisina, skis- 
maatikkoina tai hereetikkoina. Kiista molempien kirkkojen uskontunnus- 
tuksista alkoi nyt saada kärjistynyttä sävyä. Suhtautuminen paavinkirkkoon 
muuttui Venäjällä vihamielisemmäksi, kun läntiset ristiretkeläiset olivat 
vuonna 1204 valloittaneet Konstantinopolin ja perustaneet sinne lyhytaikai- 
sen latinalaisen keisarikunnan. Tämä tapaus merkitsi luultavasti enemmän 
suhteiden huononemiselle kuin kaikki kirkolliskokousten päätökset. 

Voi hyvin väittää, että vasta mongolivaltakuntaan kuuluminen loiton- 
si Venäjän lännestä. Mongoleiden valtakunta ei ollut yhtenäinen, sillä sii- 
hen kuului myös tataareja, turkinsukuista arokansaa, jota asui ruohoaroilla 
Kaspianmeren pohjoispuolella. Käytettiin nimityksiä ”valkoiset mongolit” (ta- 
taarit) ja ”mustat mongolit” (keskiaasialaiset, ”oikeat” mongolit). Näiden kan- 
sojen ylivalta eristi Venäjän niin lännestä kuin Bysantista. Mongoleiden lisäk- 
si Puola ja Liettuakin muodostivat esteen läntisten vaikutteiden saapumiselle, 
koska nämä valtiot laajensivat alueitaan käsittämään myös Ukrainan. Mutta 
pääasiassa siis mongolit painoivat raskaan leimansa suureen osaan Venäjää. 
Mongoli- ja tataarikaanikunnat edustivat vallankeskitystä, totaalisuutta, jol- 
laista ei ollut Bysantissa." 

Venäläiset kronikat vaikenevat siitä tosiasiasta, että Venäjä oli alistettu 
mongoleille, ja kertovat etupäässä vain taistelusta isänmaallisten sankarei- 
den ja kimppuun hyökkäävien vihollisten välillä. Venäläiset eivät halunneet 
tunnustaa, että todellinen valta maassa oli mongoleiden käsissä. Se oli silti 

asian laita, ja Moskovan ruhtinaat matkustivat alituisesti Karakorumiin tai 
myöhemmin Saraihin saadakseen valtansa vahvistetuksi. Vuosina 1332-1350 
Moskovan ruhtinaat tekivät kaksitoista tällaista kumarrusmatkaa tataarikaa- 
nin valtaistuimen eteen.” Kun he makasivat pitkällään maassa mongolipuku 
päällään kaikkivaltiaan mongoliruhtinaan edessä, heillä oli hyvää aikaa miet- 
tiä omaa alennustaan ja katkeroitua sen vuoksi. Alennustilaa lisäsi, että mon- 
golit pitivät monia venäläisiä ruhtinaanpoikia panttivankeina hallitsijansa 
hovissa. 

Mongolit viihtyivät aroilla, joilla he saattoivat harjoittaa karjanhoitoa 
ja kasvattaa jättiläismäisiä hevos-, nauta- ja lammaslaumoja. He eivät aset- 
tuneet metsäseuduille, vaan käyttivät valtaansa Venäjällä lähinnä ryöstö- ja 
verotusretkiin. Heidän valtioajatuksensa oli hyvin yksinkertainen. Kaikki ih- 
miset korkea-arvoisista vähäpätöisiin olivat hallitsijan orjia, ja myös kaikki 
maa kuului kaanille. Vaikka hallitsijan päätökset olivat muodoltaan kollektii- 
visia eli ne tehtiin neuvonpidoissa, kokouksilla ei ollut kansanvaltuutettujen 
kokouksien muotoa vaan ne olivat virkamiesten kokouksia. Maanomistus ei 
liittynyt läänityslaitokseen kuten lännessä vaan oli lähinnä pakkokomennus. 
Siviilihallinto perustui verotukseen, postilaitos toimi erinomaisesti ja uutiset 
levisivät nopeasti maanäärestä toiseen. Miekka hallitsi, ja Venäjän laki sivuu- 
tettiin tai lakkasi kokonaan olemasta. Venäläiset oppivat nopeasti alistumisen 
ja sopeutumisen vaikean taidon mongolivallan aikana.” 

Venäjän ruhtinaiden valta perustui siis tataarikaanin tai pikemmin eri 
tataarikanaattien mielivaltaan, mikä teki sen riippumattomaksi alamaisista. 
Länsimaisesta poikkeava ruhtinasvallan muoto ilman hallitsijan vastuuta 
kansan edessä levisi kaikkialla Venäjällä. Julmuudet, kuolemanrangaistukset 
ja karkotukset olivat tyypillisiä hallinnolle. Koko hallinnollinen järjestelmä, 
verotus, postilaitos ja diplomatia, jäljennettiin mongoleiden tavasta hallita. 
Henkilökohtaisia siteitä solmittiin avioliittojen muodossa venäläisten ja ta- 
taareiden välille, ja tataaariveri alkoi virrata monien ylhäisten venäläissuku- 
jen suonissa. Katsotaan, että 17 prosenttia Venäjän aatelista oli vielä 1700-lu- 
vulla tataarilaista perua. Sellaisilla suvuilla kuin Apraksin, Ahmatov, Buharin, 
Gogol, Karamzin, Kutuzov, Kropotkin, Turgenev ja Uvarov sekä monilla 
muilla oli esi-isinä tataareja, mikä myös näkyi näiden sukujen jäsenten ulko- 
naossa.* 

Venäläiset ruhtinaat, etenkin Moskovan ja Vladimirin suuriruhtinaat, so- 
velsivat Karakorumista ja Saraista oppimiaan tapoja omiin yhteiskuntiinsa. 
Ainoastaan ortodoksinen kirkko jäi niistä riippumattomaksi, koska mongo- 
lit olivat islaminuskostaan huolimatta uskonnollisesti suvaitsevaisia. Kirkko 

tarjosi venäläiselle identiteetille viimeisen pakopaikan. Venäjällä yhtyi siis 
bysanttilaiseen kankeuteen ja juhlallisuuteen huomattava määrä arokanso- 
jen pelottavuutta ja julmuutta. Mongolivaltakunnan ansiota on, että myös 
kauppa kaukaisen idän kanssa virkistyi. Keski-Venäjän kaupungit alkoivat 
ensi lamaannuksen jälkeen kasvaa. Myöhempi venäläinen historiankirjoitus 
on piirtänyt mongoliajasta sen kuvan, että kysymyksessä oli yksi ainoa pitkä 
uskonsota, mutta todellisuus tuntuu olleen melkoisesti toisenlainen 5* 

Historiantutkimuksessa on kiistelty, milloin Venäjän yhteiskunta oikein 
mongolisoitui. Mielipiteet tästä kysymyksestä ovat käyneet ristiin. Vanhempi 
tutkimus on pitänyt selvänä, että muutos tapahtui keskiajalla, siis mongoli- 
valtakunnan ja tataarivallan ollessa vielä voimissaan. Uudempi koulukunta 
väittää, että kulttuurien yhteensulautuminen kuuluu vasta 1500- tai 1600-lu- 
kuun, jolloin Moskova oli jo vapautunut tataarien ikeestä ja sulattanut valta- 
via alueita idässä omaan valtioonsa. Silloin vaikutteet ja ihmiset Kazanista ja 
Astrahanista saattoivat saapua vapaasti varsinaiselle Venäjälle, joka omaksui 
ja hyväksyi niitä verkkaiseen tahtiin. Tataarien kääntyminen kristinuskoon 
mullisti koko Venäjän yhteiskunnan. Komentoyhteiskunnasta suurine väes- 
tönsiirtoineen ja karkotuksineen tuli nyt totta. Se juurrutti ankaran maaor- 
juuden suureen osaan Venäjää. Venäjälle tyypillinen valtion ja maanomis- 
tuksen yhdistelmä syntyi silloin koko totaalisuudessaan. Kaikki alamaiset, 
virkamiehet, sotilaat, kauppiaat sekä myös käsityöläiset sidottiin toimiinsa ja 
ammatteihinsa irtoamattomin sitein eikä vain yksityisinä henkilöinä kuten 
lännessä vaan perheittäin ja sukukunnittain. Ensimmäinen tarkkailija, joka 
huomasi tämän venäläisen yhteiskunnan verraten myöhäisen muutoksen, oli 
pakolainen nimeltä Grigori Kotosihin, joka kirjoitti siitä kirjan Tukholmas- 
sa.” Tätä teosta vuodelta 1669 selostetaan jäljempänä. 

Ruotsissa valtion vakiintuminen ja kehittyminen jatkui hitaasti mutta 
varmasti. Yhteiskunnan rakenne lujittui, kun viikinkiyhteiskunta ja sen so- 
takone, ledunglaitos, korvautuivat kuninkaalle uskollisilla aatelismiehillä, siis 
pysyvällä sotilasluokalla, joka sai aateliskirjoja, vaakunoita ja lujan yhteiskun- 
nallisen aseman Alsnön säännön määräämällä tavalla vuonna 1279. Kirkon 
valta vakiintui hiippakuntien, tuomiokapitulien ja seurakuntien syntyessä. 
Kirkollinen verotus oli esikuvana maallista verotusta luotaessa. Kaikkein tär- 
keintä oli lakien kodifiointi, ja eri maakuntalakien tilalle kehittyikin yksi ja 
yhteinen maanlaki, Maunu Eerikinpojan maanlaki noin vuodelta 1350. Sen 
kuninkaankaari antoi monarkille laissa vahvistetun aseman. Manner-Euroo- 
pan taide ja sivistys levittäytyivät Ruotsiin kronikkojen ja ritariromaanien, 
kansanomaisten sävelmien ja kirkkojen seinille maalattujen kuvien avulla. 

Latinalainen aakkosto oli jo aikaisemmin karkottanut riimukirjoituksen tiel- 
tään, ja oppineiden kielen latinan rinnalle nousi nyt myös kirjallisesti viljelty 
ruotsi.” 

Ruotsin ja Novgorodin suhde oli myöhäiskeskiajalla varsin rauhanomai- 
nen. Vain yksi suuri ruotsalainen hyökkäyshanke rikkoi rauhallisuuden. Se 
oli suorastaan ristiretken tyyliin vuonna 1348 tehty yritys, jossa edellä mai- 
nittu kuningas Maunu Eerikinpoika, Pyhän Birgitan vahvasti tukemana, val- 
loitti Pähkinäsaaren linnoituksen Nevan yläjuoksulla ja hyökkäsi laivastollaan 
kohti Laatokkaa. Päämääränä oli Novgorodin valloitus. Suurisuuntaisen yri- 
tyksen katkaisi ruttoepidemia musta surma vuonna 1350. Se lamautti molem- 
pien puolten sotatoimet. Sodalla oli ollut etupäässä kauppapoliittiset syynsä, 
mutta myös kysymys pohjoisten erämaiden, Oulun tienoon, omistuksesta oli 
aiheuttanut kitkaa. Pyhän Birgitan ilmestysten vuoksi sodalla oli selvästi us- 
konnollinen luonne, joka kytki yrityksen uskontunnustusten välillä vallitse- 
vaan kansainväliseen riitaan.” 

Vuonna 1351 solmitun rauhan jälkeen tilanne rauhoittui pitkäksi aikaa. 
Se piti paikkansa etenkin korkeimmalla tasolla, valtakuntien johdon välillä, 
kun taas paikallisella tasolla esiintyi melkein alituisia pieniä kahakoita suo- 
malaisen tai venäläisen ja karjalaisen väestön välillä, joiden parissa vallitsi 
pohjoiseen suuntautuva muuttoliike. Taisteluiden luonteena oli kosto kärsi- 
tyistä rajanloukkauksista, mutta ne johtivat hyvin harvoin, kuten vuonna 1411, 
avoimiin sotatoimiin Viipurin tienoilla. Väliin venäläiset tekivät ryöstöret- 
kiään Etelä-Lappiin, Hämeeseen tai Karjalaan tarkoituksenaan hankkia orjia, 
mutta he tekivät myös samanlaisia ryöstöretkiä omalla alueellaan pyydystel- 
len orjia Aunuksessa ja Itä-Karjalassa. Venäläiset kronikat tuntevat satakunta 
tuollaista ihmisryöstöihin tähdännyttä retkeä keskiajan mittaan.* 

Retkistä tuli kuitenkin vähitellen yhä vaarallisempia ja niiden lukumäärä 
alkoi laskea. Syynä oli, että Tanska, Norja ja Ruotsi olivat vuonna 1397 muo- 
dostaneet Kalmarin unionin, jota etupäässä tanskalaiset tai saksalaiset kunin- 
kaat johtivat. Unioni oli sotilaallisesti niin voimakas, että se pelotti ryösteli- 
jät tiehensä. Siksi Ruotsin ja Novgorodin välillä vallitsi enimmäkseen rauha. 
Novgorodille kauppa oli hyvin tärkeää, ja sekin edellytti rauhallisia oloja. 

Kuninkaanvallasta käydyt taistelut Pohjolassa syövyttivät kuitenkin 
Kalmarin unionia, ja useat ruotsalaiset yritykset irtaantua siitä ovat tunnet- 
tuja. Niiden johdossa oli kansallisia voimia, kapinanjohtajia ja valtakunnan- 
hoitajia, sillä tähän aikaan syntyi myös varsinainen ruotsalainen patriotismi.” 
Kapinoiden vuoksi unionihallitsija, Tanskan kuningas Hans etsi tukea Venä- 
jältä. Tämä piirre — liitto Tanskan ja Venäjän välillä — kehittyi aikaa myöten 

todelliseksi uhkakuvaksi Ruotsissa, ja se tulisi vuosisatojen ajan hallitsemaan 
ruotsalaisten ja suomalaisten mielikuvia kavalista naapurivalloistaan. Venä- 
jällä taas alkoi Moskovan suuriruhtinas pitää itseään mongoleiden päävastus- 
tajana ja Bysantin erityisenä perillisenä. Moskovassa asui myös koko Venäjän 
metropoliitta, joka piti uskon asioissa valtaa käsissään. Alituisissa Venäjän 
pikkuruhtinaiden ja tataarikaanien välisissä taisteluissa voimasuhteet vaih- 
telivat, mutta Moskovasta tuli siis kasvava valtio, joka sekä laajeni että lujittui 
sisäisesti. 

Venäläisen maailman ulkopuolella sattui tapahtuma, joka vaikutti rat- 
kaisevalla tavalla Moskovan suuriruhtinaskunnan kehitykseen. Se oli Kons- 
tantinopolin kukistuminen ja Itä-Rooman keisarikunnan tuho vuonna 1453. 
Turkin sulttaani Mehmed II valloitti Bosporin rannalla olevan kaupungin, ja 
keisari Konstantinos XI Palaiologos kaatui pääkaupunkinsa raunioiden kes- 
kellä. Mehmed otti itselleen kunnianimen Fatih eli valloittaja ja piti itseään 
koko oikumeenin (asutun maailman) herrana. Hän oli syvästi sivistynyt ja 
kirjoitti persiaksi — joka oli osmannien imperiumin kulttuurikieli tähän ai- 
kaan — runoja, jotka kuvasivat, kuinka hämähäkit kutoivat verkkojaan au- 
tioissa bysanttilaisissa palatseissa. Mutta sulttaani lisäsi, syvään huoaten, että 
sama kohtalo olisi myös hänen omalla palatsillaan, missä yöpöllö kerran 
huutaisi, sillä ihmisen aikaansaannokset eivät olleet koskaan pysyviä tässä 
maailmassa.*? 

Osmannit ottivat puolikuun symbolikseen, koska se oli loistanut tai- 
vaalla Konstantinopolin valtaamisen aikaan. Kaupunki rakennettiin uudel- 
leen, mutta se ei enää ollut Itä-Rooman entisen alueen kiistaton keskus. Hal- 
linnollisesti vahva Moskovan valtio, joka oli käynyt mongoleiden politiikan 
ja johtotaidon opissa, otti nyt jatkaakseen Bysantin perinteitä ortodoksisen 
uskonnon parhaana tukena. Bysantin kaksoiskotka hyväksyttiin Moskovan 
suuriruhtinaskunnan vaakunaksi. Sillä oli kaksi päätä, joista toinen katseli 
itään, toinen länteen. Moskovan keskustaan rakennettiin Uspenskin kated- 
raali, ja se nosti sipulikupoleitaan taivasta kohti aivan Kremlin vieressä, jota 
koristettiin mahtavien tornien ketjulla. Suuriruhtinas alkoi katsoa polveu- 
tuvansa Rooman keisari Augustuksesta, joka oli elänyt samaan aikaan kuin 
Kristus ja joka oli ylipäätään ainoa Uudessa testamentissa mainittu Rooman 
keisari. Hän alkoi käyttää muinaisen Kiovan valtion tunnuksia, muun muassa 
Vladimir Monomahin kruunuksi väitettyä päähinettä. Moskovan metropoliit- 
ta kruunasi itsensä valkoisella klobukilla eli piispanhiipalla, joka erosi muiden 
piispojen mustista mitroista. Sellaista olivat aikaisemmin vain Konstantino- 
polin patriarkka ja paavi saaneet kantaa. Roomalainen keisariaate oli näillä 

toimenpiteillä siirtynyt Venäjälle, jonka hallitsija yhdisti maallisen vallan hen- 
gelliseen. Mutta myös mongoleiden näkökulmasta Moskovan suuriruhtinas 
edusti absoluuttista valtaa. Heille hän oli ”valkoinen kaani” ja niin muodoin 
myös Kultaisen ordan perillinen.” 

Hallitsija, joka toteutti kaiken tämän, oli nimeltään Iivana III Vasiljevits. 
Hänkin katsoi kuuluvansa Rurikin jälkeläisiin, Venäjän myyttisen perustajan 
perillisiin, mutta tukeutui legitimiteetissään myös Bysanttiin menemällä nai- 
misiin Sofia Palaiologoksen (synt. Zoe Palaiologina) kanssa, joka oli Morean 
despootin Tuomaksen tytär, siis Konstantinopolin viimeisen keisarin vel- 
jentytär. Hän oli elänyt koko elämänsä maanpakolaisena Italiassa, josta hän 
matkasi puolen Euroopan halki maanosan äärimmäiseen itäkolkkaan. Sofia 
saapui Moskovaan vuonna 1472 suuren seurueen kärjessä. Siihen kuului 
pakolaiskreikkalaisia ja italialaisia, taiteilijoita ja arkkitehtejä. Itse paavi oli 
välittänyt avioliiton saadakseen aikaan liiton Turkkia vastaan. Sofia oli voi- 
manainen, joka muutti maailman reunalle sydämessään sammumaton viha 
islamia kohtaan. Uuden suuriruhtinattaren mukana Moskovaan saapui sellai- 
nen hyökyaalto länsieurooppalaisia, mitä siellä ei ollut koskaan nähty. Uusin 
tutkimus on tosin arvellut, että Sofian henkilökohtaista merkitystä on jonkin 
verran yliarvioitu. 

Iivana III käsitti valtakunnan laajentamisen ja lujittamisen päätehtäväk- 
seen. Hän astui ratkaisevan askelen vuonna 1478, jolloin Novgorod vallattiin, 
ryöstettiin ja tuhottiin ja sen väestö karkotettiin suurelta osalta itään. Koko 
Novgorodin aristokratia sekä hallinnollinen struktuuri hävisi tällöin. Tärkeä 
vetSe-kello, joka oli kutsunut kansankokoukset koolle, vietiin saaliina Mosko- 
vaan.” livanan valtakunta saavutti Itämeren rannikon vuonna 1492, samana 
vuonna, jolloin Kristoffer Kolumbus löysi Amerikan. Suuriruhtinas perus- 
ti silloin Ivangorodin linnan ja kaupungin aivan Narvaa vastapäätä oleval- 
le joenrannalle. Tuo vuosi oli muutoinkin hyvin merkillinen, sillä se oli by- 
santtilaisen ajanlaskun mukaan 7000. vuosi maailman luomisesta ja koko 
venäläinen maailma pelkäsi silloin saapuvaa maailmanloppua.% Jo hieman 
aikaisemmin, vuonna 1480, oli Oka-joen (Ugran) varrella tapahtunut välillä 
taisteluksikin sanottu välienselvittely, jossa Iivana ”heitti pois tataarien ikeen” 
Venäjän yltä. Viimeisetkin siteet mongolikaaneihin katkesivat silloin. 

Liitettyään valtakuntaansa Tverin ja Jaroslavin ruhtinaskunnat Iivana 
otti ulkomaisessa kirjeenvaihdossaan arvonimen tsaari, jota hänen pojan- 
poikansa sitten käytti kaikissa yhteyksissä. Iivana III olikin kieltämättä hyvin 
mahtava hallitsija. Venäjällä katsottiin, että Antikristus hallitsi nyt Konstan- 
tinopolissa. Kreikkalaiset olivat tehneet pahan synnin liittymällä ensin länsi- 

eurooppalaisiin ja alistumalla sitten Turkille. Tämän ajatuksen ensimmäinen 

esittäjä oli metropoliitta Zosima, joka nimiti Iivanaa ”koko Rusin itsevaltiaak- 
si, hän oli uusi Konstantinus uudessa keisarikaupungissa”. Metropoliitta ajat- 
teli keisari Konstantinusta, joka oli perustanut Konstantinopolin. Moskova 

ei ollut enää vain itäkirkon suojavarustus tataareja vastaan, vaan sen tehtävä 

oli kasvanut tätä paljon suuremmaksi — se oli nyt valtakunta, joka puolustai- 
si oikeita kristittyjä koko maailmassa. Suuriruhtinas käännätti myös koko 

Raamatun lopulta kirkkoslaaviksi. 

Ortodoksikirkko katsoi, että oikea keisarikunta oli nyt siirretty Mosko- 
vaan, josta oli tullut ”kolmas Rooma”. Rooma oli ikuinen, se ei voinut kadota. 
Ensimmäinen tämän ajatuksen esitaistelija oli pihkovalainen munkki Filofei, 
joka levitti vuosina 1523-1524 kirjeitse sellaista julistusta, että koska niin 
Rooma kuin sen seuraaja Konstantinopoli olivat tuhoutuneet, oli maailman 
hurskain kaupunki, Moskova, saanut tehtäväkseen kantaa niiden asemaa ja 
tämä tilanne jatkuisi maailman loppuun asti.* Filofein kirjoitukset olivat osa 
oppinutta rakennelmaa, joka selvitteli Venäjän tehtävää maailmassa suhtees- 
sa muihin valtioihin. Ajatuskulkuihin sisältyi niin kronologiaa kuin genea- 
logiaa, mutta kolmas komponentti oli juuri oppi kolmannesta Roomasta. 
Filofei eli siinä eskatologisessa uskossa, että maailmanloppu oli lähellä, ja hä- 
nen julistuksensa oli täynnä messianismia.* Uudessa tutkimuksessaan Jukka 
Korpela haluaa pienentää ”kolmannen Rooman” merkitystä ja kirjoittaa, että 
itse sanonta esiintyy vain harvoin venäläisissä kirjoituksissa.” Fi kuitenkaan 
käy kieltäminen, että väite Moskovasta kolmantena Roomana on tietyllä ta- 
valla suggestiivinen. Siinä on lukumystiikkaa, joka kokonaan puuttuisi, jos 
Moskovaa sanottaisiin ”toiseksi Konstantinopoliksi”. Sangen kuvaavaa oli, 
että Bysanttia oli silloinkin, kun se oli hyvin heikko, 1200- ja 1300-luvulla, pi- 
detty maailman (oikumenen) pääkaupunkina. Bysantin keisari oli periaattees- 
sa koko maailman valtias Jumalan armosta. 

Ajatus, että Moskova olisi koko kristikunnan tärkein kaupunki, peläs- 
tytti Länsi-Eurooppaa mutta ei juurtunut kovinkaan syvälle Venäjän kansaan. 
Samanaikainen ajatus, että Moskova olisi ”uusi Jerusalem”, oli paljon suo- 
situmpi. Se perustui Raamattuun, ja venäläiset hallitsijat vertasivat itseään 
milloin Daavidiin (nöyrään), milloin Salomoon (viisaaseen). Tämän termino- 
logian mukaan Venäjä oli identtinen Israelin kanssa, Jumalan oman kansan 
asuttaman valtion. Juutalaiset olivat tosin kärsineet tappion syntiensä vuoksi 
ja hajaantuneet, mutta Jumala pitäisi kättään hurskaan Venäjän yllä ja joh- 
taisi venäläiset luvattuun maahan. Ajatus Israelista kansakunnan esikuvana 
oli tähän aikaan maailmalla hyvin levinnyt ja tunnettu muun muassa Ruot- 

sissa.”° Tuskin silti missään usko oli niin vankkumaton kuin Venäjällä. Saattaa 
olla, että sanalla Israel oli siellä kuitenkin hieman eri merkitys kuin muualla, 
erityisesti protestanttisissa maissa.” Tämä kysymys kuuluu teologian alaan. 
Mutta ei käy kieltäminen, että Moskovan valtakunnan tuonaikainen aggres- 
siivinen ulkopolitiikka oli myös statuspolitiikkaa, jonka kannustimena ei ol- 
lut talouspolitiikka tai kauppaedut vaan halu korostaa valtakunnan voimaa.” 

Iivana III VasiljevitSin aikana, siis 1400-luvun lopulla, Venäjä alkoi myös 
näkyä suurvaltana Euroopan itäisellä äärilaidalla. Sitä ennen olivat vain hyvin 
harvat matkailijat hankkineet itselleen kokemusta Moskovan valtiosta, mut- 
ta nyt useat italialaiset, erityisesti venetsialaiset, kävivät kaukaisessa maassa. 
Ensimmäisten joukkoon kuului Ambrogio Contarini, joka vieraili Moskovas- 
sa paluumatkallaan Persiasta ja painatti vuosina 1486-1487 kuuluisan matka- 
kertomuksen, joka kertoi Venäjän merkillisyyksistä, muun muassa ankarasta 
talvesta ja moskovalaisten rakkaudesta hunajaviinaan. Hän pani jo merkille 
muiden maanmiestensä — muiden muassa arkkitehti Aristotele Fioravantin 
ja useiden käsityöläisten — toiminnan, joka tähtäsi Kremlin rakentamiseen ja 
kaunistamiseen.” Contarinin käynti Moskovassa ei ollut erityisen perusteelli- 
nen — ainoastaan neljä kuukautta, niistäkin suuri osa vankilassa — ja siksi hä- 
nen huomionsa eivät voineet olla kovin syvällisiä. Hänen näkemyksensä oli 
yleisluontoisen kriittinen, mutta hän ei suuremmin välittänyt venäläisten eri- 
koislaadusta.” 

On katsottu, että Venäjän kosketukset ulkovaltoihin alkoivat toden teol- 
la tänä aikana. Iivana III lähetti kaksi suurta lähetyskuntaa saksalais-rooma- 
laisen keisarin luokse, ja venäläisten ulkomuoto ja olemus tuli tästä syystä tu- 
tuksi niin Wienissä kuin valtakunnankaupunki Frankfurt am Mainissa. Myös 
paavin luona vierailtiin. Kaikki tämä herätti kiinnostusta. Contarini tapasi 
yllättävän monia maanmiehiään Moskovassa, ja myös kreikkalaisia ja saksa- 
laisia. Jotkut heistä olivat hyvin menestyneitä ammatinharjoituksessaan. Hei- 
dän joukossaan oli muiden muassa eräs Venetsiasta tullut juutalaissyntyinen 
lääkäri, joka hoiti ruhtinaita ja pajareita, kunnes hänet erään epäonnistuneen 
diagnoosin vuoksi teloitettiin. Saksalaiset ahkeroivat tykinvalajina ja asesep- 
pinä sekä perustivat Venäjän ensimmäisen kupari- ja hopeakaivoksen. Suu- 
riruhtinatar Sofian kreikkalaiset sukulaiset saivat merkittäviä läänityksiä ja 
sulautuivat nopeasti Venäjän pajariluokkaan. Contarini pani merkille, että ve- 
näläiset olivat hyvin ystävällisiä kreikkalaisia kohtaan mutta suvaitsivat myös 
italialaisia. Suhtautuminen saksalaisiin oli kylmempää.” 

Länsi-Euroopan vaikutus alkoi tähän aikaan tuntua Moskovan valta- 
kunnassa ja sen läntisillä reunoilla Novgorodin ja Pihkovan alueilla. Sitä voi 

verrata yllättävään kevättulvaan, jonka yöpakkanen silloin tällöin keskeytti. 
Kirjapainoja avattiin ja länsieurooppalaista kirjallisuutta käännettiin. Venä- 
läinen ylioppilas nimeltä Silvester (lisänimeltään maloi, ”pieni”) kirjoittautui 
Rostockin yliopistoon vuonna 1493. Kulttuurikontakteja oli paljon: Lyypek- 
ki ja Hansa, koko Itä-Preussin rannikko ja Saksalaisen ritarikunnan johto 
Königsbergissä välittivät yhteyksiä, kun taas Liivinmaan rooli kulttuurin kul- 
kuväylänä taantui.‘ Liivinmaalla luotiin tähän aikaan — kuten tullaan näke- 
mään hieman myöhemmin tässä kirjassa — Wolter von Plettenbergin aikana 
myytti barbaarisesta ja pelottavasta Venäjästä, joka uhkasi koko Länsi-Eu- 
rooppaa sotavoimillaan. 

Moskovan Kreml muutti ulkonäköään noina vuosina. Kolme vuotta sen 
jälkeen, kun Iivana oli nainut Sofian, vuonna 1475, kuuluisa arkkitehti Aris- 
totele Fioravanti saapui Bolognasta Moskovaan ja valtava rakennustoiminta 
alkoi. Vaikka arkkitehti oli jo tullessaan vanha mies, hänellä oli voimia suun- 
nitella ja rakentaa suurenmoinen Uspenskin katedraali, joka vihittiin käyt- 
töönsä vuonna 1479. Fioravanti sai apua Pihkovan taitavilta rakennusmesta- 
reilta. Tämä temppeli oli suurin kirkko, mitä siihen mennessä oli rakennettu 
Venäjällä, ja se oli hahmotettu sekatyylillä, jossa orientti ja Italia yhtyivät. 
Uspenskin tärkein esikuva oli Venetsian Pyhän Markuksen tuomiokirkko. 
Kun Fioravanti oli kuollut, jatkoivat useat italialaiset, kuten Pietro Antonio 
Solari, Aloisio da Carcano ja Alevisio Lamberti eli Nuovo (ven. Aleviz Novyi), 
hänen työtään luomalla muurien ja tornien ketjun, joka ympäröi Kremliä. 
Myös suuriruhtinaiden hautauskirkko, Arkkienkeli Mikaelin katedraali, ra- 
kennettiin ja loisti kohta sipulikupoleillaan kaupungin yllä. Fasettipalatsi 
(Granovitaja Palata), elegantti rakennus, jossa oli holvattu juhla- ja audienssi- 
sali, valmistui vuonna 1491. Moskovan keskeisistä osista muotoutui näiden 
arkkitehtien toimesta useiden kulttuureiden synteesi — sekoitelma vanha- 
venäläistä tyyliä, Milanoa, Venetsiaa ja Konstantinopolia.” 

Ruotsissa kehitys oli kääntynyt toisille radoille. Kalmarin unioni oli syn- 
tyessään ylhäisaatelin valtiollinen muodostelma, jolla ei ollut ankkuria kan- 
san syvissä riveissä. Toistuvat kapinat olivat tyypillisiä yhteispohjoismaisten 
hallitsijoiden ajan Svean valtakunnan johtamisessa. Lopulta, kuningas Kaarle 
Knuutinpoika Bonden kuoltua vuonna 1470, ruotsalaiset irtaantuivat unionis- 
ta kolmen Sture-nimisen valtionhoitajan (1471-1515) hallitusaikana. Sten Sture 
vanhempi voitti legendaarisessa Brunkebergin taistelussa tanskalaisen unio- 
nikuninkaan Kristianin joukot, ja uusi valtionhoitaja pystytytti Tukholman 
Suurkirkkoon veistoksen, joka esitti Pyhää Yrjänää taistelussa lohikäärmet- 
tä vastaan. Sen oli kaivertanut maalattuun puuhun tunnettu kuvanveistäjä 

Bernt Notke. Kansallinen huuma valtasi koko maan ja suuntautui Tanskaa 
vastaan, jota pidettiin Ruotsin perivihollisena. Mutta myös Venäjä mahtui vi- 
holliskuvan nurkkaan, erityisesti vihatun Tanskan liittolaisena. 

Syynä viimeksi mainittuun seikkaan oli epäselvä tilanne itärajalla. Rajan 
turvaamiseksi ja valtakunnan hallinnon vakiinnuttamiseksi erämaa-alueella 
Viipurin käskynhaltija Eerik Akselinpoika Tott oli rakennuttanut uuden va- 
rustuksen, Savonlinnan eli Olavinlinnan, joka valmistui vuonna 1475 pienelle 
saarelle Sisä-Suomen suurten järvilabyrinttien keskelle. Olavinlinna kuului 
siihen linnoitusten ketjuun, joka vähitellen muodostui Venäjän länsirajalle — 
Ivangorod ja Neuhausen eli Vastseliina olivat sen muita osia. Se selittyi soti- 
laallisen tilanteen kiristymisellä. Riitoja soviteltiin Viipurin linnanpäällikön 
ja Novgorodin edustajien välisissä neuvotteluissa, jotka tavallisesti johtivat 
rauhan vahvistamiseen tai ainakin aselepoon. Vuoden 1478 jälkeen Ruotsin 
vastapuoli idässä oli Moskovan suuriruhtinas, vaikkakin sopimukset yhä sol- 
mi Novgorodin voivodi eli käskynhaltija. 

Kehitys johti kuitenkin suursotaan, joka puhkesi vuonna 1495 livana 
III:n hyökätessä Viipuriin, Savoon ja Pohjanmaalle. Suomalainen kansan- 
perinne nimittää tätä sotaa ”suureksi venäläissodaksi”. Huomattava osa maa- 
ta poltettiin ja autioitui, kunnes hyökkäys pysähtyi niin sanotun ” Viipurin 
pamauksen” ansiosta. Sitä ei tunneta lähemmin, mutta se on herättänyt run- 
saasti tulkintoja. Perinteen mukaan tapauksen sankari oli Knut Posse, joka 
ihmeen kaupalla pelasti Suomen. Hänen asemansa huhuissa on suunnilleen 
sama kuin Liivinmaan maamestarin Wolter von Plettenbergin Suomenlah- 
den toisella puolella erityisesti Smolinan taistelussa saavutetun voiton ansios- 
ta. Myös Plettenbergiä on pidetty ihmeentekijänä, jonka Jumala auttoi voit- 
toon täpärässä tilanteessa, jossa vastustaja oli paljon suurilukuisempi.” 

Valtionhoitaja Sten Sture otti nyt sodan johtoonsa ja saapui taistelujen 
näyttämölle mukanaan Eerik Pyhän lippu Uppsalan tuomiokirkosta. Sturen- 
kronikat kuvaavat vaikuttavin sanankääntein, kuinka arkkipiispa ojensi lipun 
valtionhoitajalle, joka vei sen Tukholman Suurkirkkoon ja vajosi syvään har- 
tauteen kansan edessä. Hiljaisen pyhän hetken jälkeen lippu kuljetettiin taiste- 
lurintamalle Suomeen $? Lipulla oli symboliarvonsa — Eerik Pyhä oli toiminut 
Suomen käännyttämiseksi kristinuskoon — mutta nyt se katosi Karjalankan- 
naksella käydyissä taisteluissa.* Sten Sture ja Turun piispa Pietari Särkilahti 
olivat kannustaneet kansaa ristiretkeen Venäjää vastaan, vaikka itse käsite 
jo olikin vanhentunut, sillä Eurooppa oli siirtynyt eräänlaiseen kabinetti- 
politiikkaan, jossa Iivana III ja Tanskan kuningas Hans olivat liittolaisia. Val- 
tionhoitajan sukulainen Svante Niilonpoika Sture teki sodan loppuvaiheissa 

hyökkäyksen Inkerinmaalle Suomenlahden jään yli. Tämä sotaretki tuli kuu- 
luisaksi siksi, että humanisti Olaus Magnus antoi piirtää suureen karttaansa 
Carta marina (Venetsia 1539) kuvia ratsumiehistä ja hiihtojoukoista ylittämässä 
jäätynyttä merta, mitä pidettiin ihmeenä Etelä-Euroopassa. 

Vuonna 1497 solmittu rauha jatti rajakysymyksen ratkaisematta. Se joh- 
ti siihen, että tuntematon kirjoittaja laati Sturenkronikoiden niin sanotun 
jatkon, joka oli voimakkaan kriittinen Sture-sukuisten valtionhoitajien suh- 
teen. Sten Sture oli luovuttanut kappaleen kristittya maata skismaattisille ve- 
näläisille hyväksyessään Pähkinäsaaren rauhan rajan, niin väitettiin. Ongel- 
mista yksi oli uusi rauhansopimus, jonka ruotsinkielinen asu on kirjoitettu 
Ruotsin lähettiläiden toimesta Novgorodissa vuonna 1537. Tekstin asiasisäl- 
tö noudattelee venäjänkielistä alkulaitosta, mutta kokonaisuuteen on liitetty 
rajamerkkien luettelo, joka on selvästi väärennetty. Luettelo vastasi tilannetta 
1500-luvun alkupuolella. Nykyisen tutkimuksen käsitys on, että raja ei ollut 
pohjoisosaltaan maastoon piirretty viiva vaan yhteisalue, jolla kaksi eri val- 
tiota vaikuttivat 

Näiden tapausten yhteydessä historia vaihtaa hahmoa. Kun Novgorod 
oli pyyhitty pois poliittiselta kartalta — viimeistään siis vuonna 1478 — ja Venä- 
jä yhdistetty, alkoi idän jättiläinen saada oman muotonsa aivan Ruotsin rajan 
takana. Uusi Venäjä-kuva, joka pohjautui Moskovan valtakuntaan, korvasi 
nyt entisen tietämättömyyden. Kuva esitti ylpeää suurvaltaa, joka herätti pel- 
koa ja kauhua Länsi-Euroopassa. Suhteellisen rauhanomainen Novgorodin 
kauppatasavalta oli aikaisemmin peittänyt sen näkyvistä. 

Vaikka Ruotsi oli vuonna 1497 solminut Venäjän kanssa rauhan, joka 
kestäisi 60 vuotta, oli tilanne kaikkea muuta kuin rauhallinen Moskovan val- 
takunnan muilla rajoilla. Kun Iivana III oli rakentanut linnoituksensa Ivan- 
gorodin Narvajoen itärannalle, päätti Liivinmaan maamestari Wolter von 
Plettenberg antaa naapurilleen kunnon muistutuksen ritarikuntavaltion voi- 
masta hyökkäämällä Pihkovaa vastaan vuonna 1501. Yritys onnistui — maa- 
mestari ja hänen joukkonsa saivat voiton, tosin pienen sellaisen, Smolinan 
taistelussa seuraavana vuonna. Koska Iivana III:n voimat olivat uupumassa, 
suuriruhtinas solmi vuonna 1503 Liivinmaan kanssa kuusivuotisen välirau- 
han, jota sitten pidennettiin kerta kerran jälkeen ja joka murtui vasta vuonna 
1558, kun hänen pojanpoikansa Iivana IV teki suurhyökkäyksensä. Vuoden 
1509 tienoilla luultiin kuitenkin yleisesti, että uusi sota syttyisi piankin. 

Pienellä Liivinmaan ja Venäjän sodalla vuosina 1501-1503 olisi tuskin 
lainkaan historiallista merkitystä, jos sen jälkinäytös ei olisi koskenut koko 
Eurooppaa. Plettenbergin onnistui saada paavi pitämään uutta sotaa, jonka 

hän arveli pian puhkeavan, ristiretkenä Venäjää vastaan. Tämä katsomus teki 
mahdolliseksi aneiden myymisen hurskaaseen tarkoitukseen. Paavi Julius II 
muotoili bullansa samanlaiseksi kuin mitä Konstantinopolin kukistumisen 
alla vuonna 1453 annettu ristiretkibulla oli ollut. Jokaisen kristityn velvollisuus 
oli tukea Liivinmaata, kristityn maailman suojamuuria, joko astumalla itse 
sotapalvelukseen tai ostamalla ane, jonka suuruutena oli yksi sotilaspalkka. 

Saadakseen vauhtia anekauppaan maamestarin sihteeri Christian 
Bomhower, myöhempi Tarton hiippakunnan piispa, kirjoitti propaganda- 
tuotteen, joka oli suunnattu aneiden myynnistä huolehtiville papeille. Ilman 
kirjoittajan nimeä julkaistu teos painettiin Kölnissä joko vuonna 1507 tai 
vuonna 1508. Vaikka mitään sotaa ei tullutkaan, monet ihmiset lunastivat silti 
aneen, koska Venäjän uhkaa pidettiin pysyvänä. 

Melko laajan kirjan nimenä oli Eynne Schonne hysthorie van vunderlyken ge- 
scheffthen der heren tho lyfflanth myth den Riissen unde tataren (Kaunis kertomus 
niistä ihmeellisistä hankkeista, joita Liivinmaan herroilla on ollut venäläisten 
ja tataareiden kanssa). Teoksen kansikuva esittää paavia, joka siunaa kahdel- 
la kohotetulla sormella aneiden ostajaa, samalla kun kolme venäläistä pe- 
rääntyy häpeissään liivinmaalaisen ritarin uhkaa. Kirjoittaja Bomhower oli 
aikansa tunnetuimpia pappismiehiä, joka oli väitellyt lakitieteen tohtoriksi 
Sienan yliopistossa ja toiminut Kölnin ja Mainzin tuomiorovastina. Hänen 
kokemuksensa Venäjästä rajoittui siihen, mitä hän oli saanut tietää Wolter 
von Plettenbergin sotaretkien aikana vuosina 1501-1503. Mutta muusta uutis- 
ja huhuaineistosta hänellä ei ollut mitään puutetta. On vielä luultavaa, että 
Eynne Schonne hysthorie pohjautui kahteen nimeltä tunnettuun latinankieliseen 
käsikirjoitukseen, jotka ovat tältä ajalta ja joilla on sama kansikuva kuin pai- 
netussa teoksessa.” 

Eynne Schonne hysthorie sisältää 170 sivullaan mahdollisesti ensimmäi- 
sen kokonaiskuvan Venäjästä ja Venäjän vaarasta länsimaisella kielellä. Teos 
sai kansanomaisuutensa ja kirkollisen leviämistapansa vuoksi huomattavan 
laajan levikin saksankielisessä Euroopassa. Kirjan sanoma oli, että kristinus- 
kon laita-alue, Neitsyt Marialle omistettu Liivinmaa, oli vähällä sortua Mos- 
kovan suuruudenhullun hallitsijan ja jumalattoman kansan hyökkäykseen. 
Bomhower piirsi kuvan Idän salaperäisestä jättiläisvaltakunnasta, joka oli toi- 
senlainen, poikkeava ja vaarallinen, jonka hallintokoneisto oli kokonaan suu- 
riruhtinaan vallassa ja jolla oli siksikin suuret voimavarat. Se erosi kaikesta 
länsimaisesta ja läntisistä ruhtinaskunnista. Kirjoittaja ei tehnyt eroa Venäjän 
ja Idän muiden suurkansojen välillä, ja maininta tataareista sisältyy jo työn 
otsikkoon.* 

Venäläisten ja tataarien rinnastaminen onkin yksi avaimista aikakauden 
Venäjän pelkoon. Islam ja ottomaanien imperiumi olivat uhka länsikristityl- 
le Euroopalle, ja turkkilaiset koputtivat jo Wienin porteille vuonna 1529 te- 
kemällään hyökkäyksellä. Ei vain Liivinmaa tai Suomi ollut suojamuuri itää 
vastaan, vaan samaa sanontaa käytettiin myös Puolasta, Siebenbiirgenista 
eli Transilvaniasta, Unkarista ja Itävallasta. Nämä maat muodostivat kaikki 
tiettyinä ajankohtina ilmiön, josta käytettiin nimitystä antemurale christianitatis, 
kristiuskon suojamuuri idän uhkaavia barbaareita vastaan. Ajan lähteissä oli 
usein niin, että pelko ilmaistiin samoin sanoin, olipa sitten kysymys venäläi- 
sistä tai turkkilaisista. Venäjä erosi tietenkin Turkista siinä suhteessa, että sen 
kansa oli kristittyä. Siksi Euroopan poliittisessa keskustelussa voitiin myös 
toivoa Venäjältä apua turkkilaisia vastaan. 

Turkin uhka oli uusi ilmiö Euroopassa, sehän oli syntynyt vasta Kons- 
tantinopolin valloituksen seurauksena vuonna 1453. Mutta se perustui van- 
hempaan saraseeni- ja arabialaisuhkaan, tai mongoliuhkaan, ja kaikkien 
näiden vaarojen kuvailussa käytettiin samanlaisia attribuutteja, jotka pohjau- 
tuivat ristiretkeläisten sanastoon 1200-luvulta. Turkin uhassa oli keskeistä sen 
äkillinen nousu ja sen kytkentä sulttaani Mehmed II:een, jota pidettiin Anti- 
kristuksena tai paholaisen poikana. Hän oli ”toinen Muhammed” ja kristin- 
uskon pahin vihollinen. Turkkilaistenkin hyökkäystä vastaaan tarvittiin tuki- 
kohtia, ja myös Itämeren itäreunan maat olivat sellaisia. Yhteen aikaan vallitsi 
lähes sellainen käsitys, että Saksalaisen ritarikunnan eteläinen päähaara 
Preussissa (sekä Puola ja Liettua) puolustivat Eurooppaa turkkilaisia vastaan, 
kun taas saman ritariston pohjoinen haara Liivinmaalla taisteli skismaattisia 
venäläisiä vastaan. Molemmissa vaaran tunteissa oli suuria yhtäläisyyksiä, joi- 
ta varmasti vahvisti se seikka, että venäläisissä joukoissa oli tuohon aikaan 
sotilaina paljon tataareja. Liivinmaalla vallinneen Venäjän pelon erikoistun- 
tija Madis Maasing on kyllä nähnyt eron katolisten ja protestanttien käsityk- 
sissä Turkin ja Venäjän vaaroista. Nämä erot olisivat hänen mukaansa kadon- 
neet Augsburgin uskontorauhan yhteydessä vuonna 1555.% Tähän aikaan, siis 
1500-luvun puolivälissä, koko Euroopassa kehittyi yhteinen tunne siitä, että 
maanosa oli oma kokonaisuutensa omine arvoineen, jotka myös edellyttivät 
yhteistä puolustusta. 

Yksi tärkeä ero on kuitenkin nähtävissä länsimaiden käsityksissä Turkis- 
ta ja Venäjästä. Sekä Venäjän että Turkin valtapiirit olivat itsestään selvästi 
kiinnostavia myös taloudellisesti, kaupankäynnin kannalta. Venäjän kaup- 
pa kosketti Itämeren piiriä ja taloudelliset yhteydet Turkkiin taas Välimeren 
aluetta, etenkin Venetsiaa ja yleensä tämän meren itäisiä laitoja. Suuret löytö- 

retket alkoivat 1400-luvulla Länsi-Euroopasta ja merkitsivät, että Itämeren 
alueen tuotteet ja sittemmin myös Vienanmeren tuontitavarat olivat merival- 
loille hyvin paljon tärkeämpiä kuin Välimeren alueen. Venäjä oli kuin han- 
hi, joka muni kultamunia, Turkki taas ei. Tämä ero kuvastui selkeästi myös 
Länsi-Euroopassa vallinneissa viholliskuvissa. 

On varsin luultavaa, että teosta Eynne Schonne hysthorie on pidettävä län- 
simaisen russofobian ensimmäisenä selvänä ilmentymänä. Ambrogio Con- 
tarinin matkakertomus on tosin hieman vanhempi Venäjän kuvauksena, 
mutta sen luonne on toinen kuin Bomhowerin kirjan. Moskovan valtakunta 
oli tullut länsimaiden tietoisuuteen vasta vuonna 1478, jolloin Novgorod oli 
kukistettu, ja jo vuonna 1507 tai 1508 oli olemassa täydellinen kuvaus siitä, 
siis vain neljännesvuosisata myöhemmin. Se levisi sensaatioista kiinnostu- 
neen länsimaisen lukijakunnan käsissä uskonnon voimalla, anekaupan ka- 
sikirjana, ja sen sisällöstä kuultiin yhtä ja toista myös pappien saarnoissa 
koko saksankielisessä Euroopassa. Myöhempi russofobia toistaa paljossa 
sen sanomaa. On silti merkittävää, ettei russofobian paras tutkija ja Euroo- 
pan Venäjä-kirjallisuuden tarkastelija Marshall T. Poe tunnusta Bomhowerin 
teosta tämän kirjallisuudenlajin aloittajaksi, vaan suo tämän kunnian unka- 
rilaiselle Jacob Pisolle, joka kuului Puolan ja Venäjän välisen vuoden 1514 
rauhan välittäjäkuntaan. Pison kirjoittama Flugschrift eli lentolehtinen on 
kuitenkin sekä myöhäisempi että vaatimattomampi tuote kuin Bomhowe- 
rin paksu kirja. 

Venäjän uhka oli tärkeä tekijä Liivinmaan ritarikuntavaltion ulkopolitii- 
kassa. Liivinmaalaiset ottivat sen aina huomioon. Tämä heikko keskiaikainen 
valtiomuodostelma kuului useimpien käsityksen mukaan Pyhään saksalais- 
roomalaiseen keisarikuntaan sen eräänlaisena ulkoliittymänä. Keisarikuntaa 
hallitsi 1400-luvun lopulla ja 1500-luvun alussa ”viimeiseksi ritariksi” sanot- 
tu keisari Maximilian (hallitsijana 1486—1519), joka siis periaatteessa suojeli 
liivinmaalaisia alamaisiaan, joskaan ei kovinkaan innokkaasti, Plettenber- 
gin vetoomuksista huolimatta. Moskovan suuriruhtinaskunta lähetti keisa- 
rin puheille kaksikin suurta lähetyskuntaa vuosina 1489 ja 1492-1493, ja ne 
otettiin komeasti vastaan. Keisari näki uusissa suhteissa avautuvan poliittisen 
ja kauppapoliittisen hyödyn. Moskova ja Wien olivat mahdollisia liittolaisia 
sodassa Turkkia vastaan, ja sitä paitsi suhde venäläisiin oli hyödyllinen myös 
keisarin Puolan-politiikassa, joka oli hänen kanssaan kilpailevan Jagellojen 
ruhtinashuoneen vuoksi vihamielistä. Siksi uhkan pääkohde, Liivinmaa, jäi 
useimmiten suurvaltojen politiikan pelinappulaksi.* 

Keskustan ja paikallistason Venäjän-politiikka 


Viimeiset vuosikymmenet 1400-lukua ovat murrosaikaa ruotsalais-venäläi- 
sissä yhteyksissä. Silloin, myöhäiskeskiajalla, syntyi se kaava, jota noudatet- 
tiin seuraavien 150 vuoden ajan, 1500-luvun loppuun ja 1600-luvun alkuun 
asti. Tässä asetelmassa Venäjä oli suuri, kasvava valtakunta, jonka voimat ja 
resurssit lisääntyivät lisääntymistään, ja Ruotsi pienempi, pohjoismaisesta 
Kalmarin unionista väkivaltaisesti eronnut ja ulosmurtautunut valtio, jonka 
tuon ajan valtio-oppineet sijoittivat luettelojensa häntäpäähän. Vasta vuosi- 
sadan vaihduttua 1600-luvuksi alkaa asetelmassa ilmetä muutosta. 

Ruotsalaisten silmissä itänaapurina ollut Novgorod oli ennen muuta 
tuntunut kauppakumppanilta. Venäjän vientituotteet turkikset, vaha, pellava 
ja hamppu sekä tali ja nahka loivat varallisuutta koko joukolle kaupunkeja 
itäisellä Itämeren rannikolla ja Itä-Preussissa, kun niitä vaihdettiin lännes- 
tä tuotuihin kulutustavaroihin. Mutta tämä kauppa hyödytti Liivinmaan ja 
Novgorodin välisten konfliktien aikana myös Ruotsia, jonka itäinen tapuli- 
kaupunki Viipuri sijaitsi hiukan syrjässä parhaista kauppaväylistä ja oli siksi 
meritse suhteellisen vaikea tavoittaa.? Kokonaisuutena tarkastellen transito- 
kauppa Viipurin ja Venäjän välillä oli siksi vaatimatonta. Kaupankäynnin eh- 
doton keskus oli Novgorodin kaupunki ja sen saksalainen kauppahovi. 

Novgorod korosti itsenäisyyttään diplomatialla. Novgorodilainen lä- 
hetystö kävi Kööpenhaminassa vuonna 1428 ja Tukholmassa vuonna 1446. 
Tavallisempaa kuitenkin oli, että Pohjoismaiden ja Novgorodin suhteista 
keskusteltiin Viipurissa, jonka linnanpäällikkö toimi novgorodilaisten vas- 
tapuolena. Ensimmäinen juhlallisesti sinetöity ja venäläiseen tapaan ristin 
suutelulla vahvistettu rauhansopimus on olemassa vuodelta 1468, mutta sitä 
on ilmeisesti edeltänyt useampi samankaltainen sopimus.” Sopimusten sol- 
mimisella Venäjän kanssa oli raskas, hidas rytminsä, ja molemminpuolinen 
lähetyskuntien vaihto oli edellytyksenä jokaisen sopimuksen aikaansaamisel- 
le. Ruotsalaisia ja suomalaisia ärsytti usein, että heidät rinnastettiin Venäjällä 
kaikenlaisiin anomusten esittäjiin ja että heitä pidettiin valituskirjeiden sepit- 
täjinä, ei naapurivaltion täysivaltaisina edustajina.” 

Moskovan asettuminen Novgorodin tilalle aiheutti uusia lisävaikeuksia 
ruotsalais-venäläisissä suhteissa. Myös Ruotsin puolella rajaa oli havaittavissa 
hidas vallan siirtymä. Kun Viipurin linna oli vuonna 1483 joutunut valtion- 
hoitaja Sten Sturen valtapiiriin, sidottiin Ruotsin idänpolitiikka vahvemmin 
keskusvaltaan, ja tämä kehitys jatkui 1500-luvun puolella. Kustaa Vaasa alkoi 
nyt valvoa yhteyksiä.” Ero entiseen verrattuna näkyy selvästi kahdesta tapah- 

tumasta. Vielä vuonna 1497, jolloin rauha solmittiin valtakuntien välille, se ta- 
pahtui Novgorodissa ”Sten Sturen Viipurista lähettämien edustajien välityk- 
sellä”. Vuonna 1504, vain seitsemän vuotta myöhemmin, järjestelmä vaihtui 
sellaiseksi, että venäläinen lähetystö matkustaisi Tukholmaan, missä rauha 
vahvistettaisiin.” 

Tästä ajasta alkaen lähetystöjen vaihdosta tuli tärkeä ja usein käytetty 
Ruotsin ja Venäjän yhteydenpidon muoto. Kalliiksi tulevien lähetystöjen suu- 
reen määrään vaikutti, että venäläiset vaativat uuden rauhan solmimista aina, 
kun jompikumpi hallitsijoista kuoli tai luopui vallasta. Heidän mukaansa rau- 
hakin kuoli, kun sen solmija muutti isiensä luokse. Siksi ruotsalais-venäläiset 
suhteet, jotka olivat keskiajalla olleet Novgorodin ja Viipurin välisiä asioita, 
nousivat nyt keskusvallan hoitamiksi. 

Muutos merkitsi, että Ruotsin Venäjän-politiikka oli tästä lähtien valta- 
kunnan keskeisten hallintoelinten, kuninkaan ja valtaneuvoskunnan, pöydäl- 
lä. Jos sota tuli ajankohtaiseksi, siitä piti maanlain mukaan valtiopäivien päät- 
tää. Käytännösssä Ruotsin keskeiset valtioelimet eivät kuitenkaan osanneet 
toimia idänpolitiikassa ilman paikallista tahoa, jonka suomalaiset muodosti- 
vat. Valtakunnan maantiede oli sellainen, että Itämeri erotti talvisena vuoden- 
aikana Suomen tehokkaasti Ruotsista. Keskushallinnon ja valtakunnan itäi- 
sen puoliskon käskynhaltijoiden yhteydet olivat silloin hyvin hataria ja hitaita. 
Siksi oli useinkin välttämätöntä, että viime mainitut tekivät itsenäisiä päätök- 
siä. Kun sota puhkesi valtakuntien välille, oli aivan ilmeistä, että keskushallin- 
to ei pystynyt käymään sitä ilman paikallista apua, niitä joukkoja ja komen- 
tajia, jotka olivat lähinnä Venäjän rajaa. Suomen rälssisäädyn mielipiteet ja 
katsomukset olivat keskusvallalle hyvin tärkeitä, koska sotapäälliköt rekry- 
toitiin juuri paikallisesta aatelista. Myös kansan mielipide asioista oli tärkeä, 
koska suuri osa sotajoukoista oli rahvaan parista saatua nostoväkeä. Sotilaita 
ei saatu motivoiduksi ilman vetoamista paikalliseen opinioniin. Jatkuvat dip- 
lomaattiset yhteydet ja matkat Venäjälle edellyttivät asiantuntemusta, ja sitä 
löytyi parhaiten rajaseudun asukkaiden parista. Suomalaiset aatelismiehet ja 
papit olivat tässäkin suhteessa tärkeitä. Siksi Ruotsin Venäjän-politiikassa on 
jatkossa huomattavissa heilahtelua niin, että väliin keskusvallan mielipide oli 
johtava, väliin taas paikallistahojen katsomukset. Koko 1500-luvun ajan tällai- 
nen vaihteleva dualismi oli vallitseva malli suhteissa Venäjään. 

Ruotsi irtaantui Kalmarin unionista vuonna 1521 Kustaa Eerikinpojan 
johtaman kapinan ansiosta. Tämä mies kruunattiin kuninkaaksi vuonna 1523, 
ja hänestä historiantutkimus käyttää nimeä Kustaa Vaasa. Monarkia tehtiin 
perinnölliseksi vuonna 1544. Uusi hallitsija kokosi kaikki langat käsiinsä, 

uudisti veronkannon, keskitti vallan kuninkaalle samalla tapaa kuin Saksan 

ruhtinaskunnissa, toteutti uskonpuhdistuksen ja perusti territoriaalivaltion, 
jossa vallitsi yhteinen laki, uskonto ja monarkia. Se seikka, että valtakunnassa 

puhuttiin useita kieliä, merkitsi vähemmän. Hajanainen keskiaikainen valtio 

vaistyi, erimielisyydet tasoitettiin ja vahva puolustusvoima luotiin maalla ja 

merellä. Kustaa Vaasan pojat Eerik, Juhana ja Kaarle saivat ruhtinaan kasva- 
tuksen, kun taas aikaisin mielisairaaksi tullut Magnus sai väistyä vallan äärel- 
tä. Hänkin sai sentään hallittavakseen herttuakunnan kuten muut veljet. 

Venäjälläkin tapahtui merkittäviä muutoksia. Iivana III oli kuollut vuon- 
na 1505, ja voimakkaassa kuohuntatilassa olevan valtion johto uskottiin hä- 
nen pojalleen Vasili III:lle. Rauhattomuuden syynä oli perinteisen maa-aatelin 
korvaaminen virka-aatelilla, joka oli kuuliainen suuriruhtinaalle. Vasilin ot- 
teet olivat pehmeämmät kuin hänen isänsä; hän oli sivistyksen ystävä, opet- 
teli kreikkaa ja seurusteli papiston kanssa. Valtakunta alkoi avautua ulko- 
maalaisille, tosin rajoitetussa määrin. Saksalaisia tulvi Venäjälle, heitä asettui 
Moskovassa omaan kaupunginosaansa ja heillä oli hyvä maine tykistön kehit- 
täjinä. Vasilin henkivartiostokin koostui saksalaisista.” 

Suuriruhtinas Vasili kokosi ympärilleen komean hovin, järjesti juhlia ja 
ajatti pois saksalaisten sotilaidensa parrat. Sotilaiden valkoisen asun vuoksi 
heitä kutsuttiin enkelijoukoksi. Vasilin ideologiksi tuli joksikin aikaa Maxim- 
niminen munkki, joka oli muuttanut Athosvuoren luostarista Kreikasta 
Venäjälle vuonna 1518. Hän saarnasi ortodoksisen kirkon ja Venäjän valtion 
lujaa liittoa.” Vasili kuoli sairauteen, luultavasti kuolioon, jonka hän oli saa- 
nut metsästysonnettomuudessa vuonna 1533. 

Tämän hallitsijan aikana siteet Länsi-Eurooppaan voimistuivat. Erityi- 
sen intensiivisiksi kosketukset kehittyivät paavin ja saksalais-roomalaisen 
keisarin suuntaan, ja heidän lisäkseen Saksalaisen ritarikunnan Königsbergis- 
sä asuvalla päämestarilla oli tiheitä yhteyksiä Moskovaan. Syynä poliittiseen 
peliin olivat molemminpuoliset yritykset kehittää yhteistä vastarintaa Turk- 
kia vastaan. Saksalaisen ritarikunnan preussilaiselle haaralle myös Venäjältä 
saatava tuki Puolaa vastaan oli äärimmäisen arvokasta. Saman ritarikunnan 
Liivinmaan haara taas vastusti jyrkästi tätä politiikkaa. 

Tätä taustaa vasten oli Moskovan suorittama Pihkovan alistaminen 
vuonna 1510 tärkeä tapahtuma. Suurvallasta tuli nyt Liivinmaan rajanaa- 
puri, ja Neuhausenin eli Vastseliinan linnasta valtioiden rajalla tuli vuosiksi 
1525-1526 keskus uskontoväittelylle, jota kävivät keskenään Riian arkkipiispa 
Johann Blankenfeld, joka samalla oli Tarton piispa, ja venäläinen djakki (sih- 
teeri) Pihkovasta Mihail Grigorjevitš Munetsin. Keskustelun kohteena ei ollut 

mitään vähäisempää kuin ajatus uskonliitosta kreikkalaisortodoksisen ja roo- 
malaiskatolisen kirkon välillä. Tällainen yhteenliittymä suojaisi osapuolia niin 
Turkin taholta koituvaa vaaraa kuin yhä äänekkäämpää saksalaista reformaa- 
tiota vastaan.” 

Itävaltalainen diplomaatti, Habsburgien keisarihuoneen lähettiläs Sigis- 
mund von Herberstein kävi Venäjällä kaksi kertaa vuosina 1518 ja 1526—1527; 
hänen pääteoksensa Rerum Moscoviticarum Commentarii (ilmestynyt vuonna 
1549) oli aikakauden luetuin teos Venäjästä. Kirja liittyy antiikin ajoilta pe- 
riytyvään niin sanottujen kommentaariteosten traditioon, mikä on tärkeää 
tietää sen luonteen ymmärtämiseksi. Kommentaarien piti olla lyhyitä, sel- 
keitä huomautuksia, jotka täydentävät ja korjaavat eri kirjailijoiden tuot- 
teita. Herbersteinin teoksessa kommentaareja oli epätavallisen paljon, ja ne 
koskivat suurelta osalta Matthias de Miechowin teosta Tractatus de duabus 
Sarmatiis (Traktaatti kahdesta Sarmatiasta, 1517). Herberstein oli tämän 
teoksen arvioinnin lisäksi hyvin kriittinen itävaltalaisen kirjailijan Johannes 
Fabrin vuonna 1522 ilmestyneen Venäjän kuvauksen suhteen. Se teos oli oi- 
keastaan pantu kokoon haastattelemalla kotiin palaavaa venäläistä lähetystöä. 
Johannes Fabrin kirja olikin keveintä kastia ja pohti ainoastaan yhtä kysy- 
mystä: olisiko mahdollista solmia liitto Venäjän kanssa turkkilaisia ja luteri- 
laisia vastaan Am 

Sigismund von Herbersteinin lähetystömatkojen tausta on syytä ym- 
märtää oikein. Se oli Saksalais-roomalaisen keisarikunnan, siis Itävallan, pyr- 
kimys välittää rauha Venäjän ja Puolan välille sekä solmia liitto Moskovan 
kanssa Osmannien valtakuntaa vastaan. Sivuaiheena oli keisarin pelko etene- 
vää protestantismia kohtaan, joka sai hänet etsimään liittolaisia kaukaa idästä. 
Nämä seikat selittävät sen pohjimmiltaan melko myönteisen sävyn, jolla dip- 
lomaatti kuvaili Venäjää ja sen oloja.” 

Herbersteinin teos oli ensimmäinen länsimaisella kielellä kirjoitettu täy- 
dellinen kuvaus Moskovan valtakunnasta, sen historiasta, hallitustavasta, po- 
litiikasta, sotalaitoksesta, uskonnollisista oloista ja tavoista, ja se oli kuvitettu 
suurilla kuparipiirroksilla sekä koko maata ja Moskovaa käsittelevin kartoin. 
Sigismund von Herberstein oli itävaltalainen aatelinen, jonka suku tuli Steier- 
markin alppimaakunnasta. Hän oli syntynyt Wippachissa (Vipava) nykyisessä 
Sloveniassa, jossa kansankielenä oli sloveeni, mitä kieltä Herberstein kutsuu 
vaihdellen slaaviksi tai vendiksi.'? Herbersteinin kielitaito oli edellytyksenä 
sangen asiapitoiselle tekstille ja soi hänelle sitä paitsi hyvän vastaanoton Mos- 
kovan hovissa, jossa hän edusti keisari Maximiliania, jota kutsuttiin ”viimei- 
seksi ritariksi valtaistuimella”. 

Herberstein oli ennen muuta maantieteilijä, joka kuvasi Venäjää niin 
kuin tuntematonta aluetta kuvataan. Kuuluiko Venäjä Eurooppaan vai 
Aasiaan? Se oli yksi niistä kysymyksistä, joita Herberstein mietti. Hänen 
vastauksensa perustui Venäjän kansaan, sen uskontoon ja tapoihin. Venäjä 
oli osa Eurooppaa, oli kirjoittajan varma käsitys. Kansan uskonto oli ilman 
epäilystä kristinusko. Mutta valtakunnassa oli silti piirteitä, jotka viittasivat 
Turkkiin tai Persiaan, esimerkiksi naisen asema ja vallitseva ”orientaalinen 
despotismi”. Sigismund von Herberstein oli luonut teoksessaan varsin vi- 
vahteikkaan kuvan Venäjästä. Julkaisemassaan Venäjän kartassa hän esit- 
ti Uralin vuoriston oikein pohjois-eteläsuuntaisena ja loi näin vuorijonon, 
jota myöhemmät maantieteilijät alkoivat pitää Euroopan ja Aasian rajana.'* 
Herbersteinin teoksessa kerrottu Venäjän historia on sekin suunnilleen oikein 
esitetty, oikeastaan ensimmäistä kertaa länsieurooppalaisessa kirjassa. Aikai- 
semmilla kirjoittajilla ei ollut aavistustakaan siitä, miten Moskovan valtio oli 
syntynyt, mutta Herberstein osasi kielitaitonsa ansiosta lukea venäläisiä kro- 
nikoita ja luoda itselleen kuvan tapahtumista.'** 

Sigismund von Herbersteinin kirjalla oli jättiläismenestys. Rerum Mos- 
coviticarum Commentarii ilmestyi vuosina 1549-1611 kaikkiaan 22 painoksena 
latinaksi, saksaksi, italiaksi, tšekiksi, puolaksi, englanniksi ja hollanniksi. Sitä 
lukivat käytännöllisesti katsoen kaikki Venäjästä kirjoittaneet henkilöt ja 
suuri osa siellä käyneistä matkailijoista sadan vuoden ajan. Se vaikutti hei- 
hin myös epäsuorasti, lainoina muissa teoksissa, ja sen sisältämä tieto ja nä- 
kemykset levisivät Länsi-Euroopassa laajoihin kansankerroksiin. Se kelpasi 
lähteeksi hyvin vihamielisiin ja myös sangen neutraaleihin Venäjän kuvauk- 
siin.” Marshall T. Poe tiivistää Herbersteinin merkityksen seuraaviin sanoi- 
hin: ”The Habsburg Ambassador was to be followed not only because he was 
an authority, but also because he was right.”'*$ Toisaalta on kuitenkin katsot- 
tu, että hän oli ambivalentti, ei tasapainoinen, kuvatessaan suuriruhtinaan 
vallankäyttöä Moskovassa. 

Valtaistuin periytyi Vasilin kuoltua hänen kolmevuotiaalle pojalleen 
Iivana IV ”Julmalle” — parempi lisänimi olisi oikeastaan ”Hirmuinen” — mut- 
ta hallitseminen oli tietysti pitkään holhoojahallituksen käsissä, ja se ehti 14 
vuoden kuluessa saada aikaan suuren sekaannuksen. Neuvostossa, jonka jä- 
seninä oli seitsemän pajaria, oli koko ajan käynnissä suuri kilpailu Glinski- 
suvun (johon leskisuuriruhtinatar kuului) ja mahtavan Suiskin klaanin välillä. 
Holhoojien rinnalla maata hallitsi pajariduuma. Kruununperillisen kasvatus 
laiminlyötiin kokonaan, ja hän esiintyikin aivan hillittömästi harrastaen vil- 
lejä leikkejä. Vuonna 1547 hän astui isiensä valtaistuimelle. Uusi hallitsija otti 

itselleen uuden arvonimen tsaari, joka tarkoitti keisaria. Sana tulee latinan 
Caesarista. Venäläinen historiankirjoitus pitää livanan ensimmäisiä hallitus- 
vuosia 1547—1560 onnellisena aikana. Nuori tsaari kuunteli järkeviä neuvon- 
antajia, kuten metropoliitta Makaria. Suuren tsaarin vallankäytön loppuaikaa 
1561-1584 pidetään kuitenkin poikkeuksellisen terrorin aikana."° Historian 
tuomio tästä hallitsijasta on pohjimmiltaan riippunut kunkin historiankir- 
joittajan näkemyksestä ja ideologisesta kotipaikasta. Se on vaihdellut käsityk- 
sestä, että Iivana oli Machiavellin tapaan toiminut hallinnollinen nero, suurin 
tsaari ennen Pietari Suurta, siihen näkemykseen asti, että hän oli mielisairas 
tyranni, joka nautti pahoista teoistaan. 

Joka tapauksessa Iivanan nousu historian näyttämölle oli mahtava. 
Hänen valtaistuimelle astumisensa oli jäljitelmä Itä-Rooman keisarin Manuel 
Palaiologoksen loistavasta kruunajaisjuhlasta Konstantinopolissa vuonna 
1392. Nuori hallitsija antoi metropoliitan kruunata itsensä Kiovan suuriruh- 
tinaan Vladimir Monomahin turkis- ja jalokivikruunulla. Kysymyksessä oli 
Venäjän ensimmäinen imperiaaliseen tyyliin vietetty kruunajaisjuhla, jonka 
syvää vertauskuvallisuutta myöhemmät tsaarit kopioivat." livanan neuvon- 
antajat kuitenkin varoittivat häntä toimimasta bysanttilaisten keisarien tavoin, 
koska nämä olivat menettäneet valtakuntansa. Iivana olikin paljon innostu- 
neempi antiikista, ensimmäisestä Roomasta, ja ihaili keisari Augustusta. 

Kruunajaisia seurasivat tsaarin häät. Käskynhaltijat koko valtakunnasta 
olivat lähettäneet joukon kauniita pajarintyttäriä Moskovaan. Hallitsija valitsi 
heistä neitsyt Anastasia Zaharinan, josta tuli hänen ensimmäinen tsaritsansa. 
Tällainen kauneuskilpailu hallitsijan avioliiton perustana oli Bysantista lainat- 
tu tapa, jota oli Itä-Roomassa sovellettu joitakin kertoja jo sydänkeskiajalla. 
Pahaa ennustava merkki oli kuitenkin Moskovan palo heinäkuussa vuonna 
1547, mikä merkitsi hirsitaloista rakennetun kaupungin melkein täydellistä 
tuhoutumista.”? 

Nuoren livana IV:n hallituksen ensimmäisellä vuosikymmenellä Mos- 
kovan valtakunta laajeni itään päin. Sotatoimien arkkitehti oli neuvonantaja 
Aleksei AdaSev, taitava valtiomies, joka oli tsaarille merkittävänä tukena ku- 
ten metropoliittakin. Toinen vaikuttaja, jota Iivana kuunteli, oli munkki ni- 
meltä Sylvester. Hän oli kirjoittanut teoksen nimeltä Domostroi (Taloudenpito, 
laadittu noin vuonna 1550). Se oli eräänlainen tietosanakirja niistä säännöistä 
ja elintavoista, joiden pitäisi olla voimassa Venäjällä.” Moskovalaiset valtasi- 
vat nyt Kazanin kaupungin ja valtakunnan, jota hallitsi tataarikaani ja joka 
käsitti valtavat alueet Koillis-Venäjällä. Iivana hyökkäsi Kazaniin jokiverkos- 
toa pitkin ja valloitti kaupungin neljännellä yrityksellään vuonna 1552. Piiritys 

vei seitsemän viikon ajan. Hyvin suuri määrä vankeja tuotiin Moskovaan, ja 

tataarisotilaat menivät tsaarin palvelukseen hätäisen kasteen jälkeen tai jopa 

säilyttäen entisen uskonsa. Kaukana Volgan alajuoksulla sijaitsevan Astraha- 
nin valtaaminen vuonna 1556 oli tämän jälkeen helppo tehtävä. livana oli näin 

avannut hyvin merkittävän kauppatien Volgaa pitkin Kaspianmerelle ja edel- 
leen Persiaan, jonne karavaanit kuljettivat idän rikkauksia muinaista silkkitie- 
tä pitkin. Muistoksi valloituksistaan tsaari rakennutti Punaisen torin äärelle 

Pyhän Vasilin katedraalin suunnattomine värikkäine sipulikupoleineen. 

Mutta Venäjä ei laajentunut vain Iivana IV:n voittoisien sotien ansiosta. 
Terrori, johon tämä hallitsija alisti alamaisensa, johti kansanjoukkojen ylei- 
seen pakenemiseen valtakunnan keskiosista sen reunoille ja niiden ylikin. Vä- 
keä muutti Ukrainan suurille aroille ja tuli kasakoiksi tai vaelsi Uralin vuor- 
ten yli Siperiaan, jonne pitkä etäisyys keskusvaltaan oli luonut vapaamman 
yhteiskunnan. Venäjä kasvoi kuin itsestään, kuin luonnon pakosta."* Iivana 
IV:n vuonna 1564 alkaneen terrorin välineenä oli järjestö nimeltä opritsnina. Se 
oli eräänlainen yksityisarmeija tai valtio omine alueineen, ja sen harjoittama 
vaino kohdistui kaikkiin ”valtakunnan vihollisiin ja kavaltajiin”. Se tarkoituk- 
sena oli levittää kauhua, ja sen asu — mustat puvut ja koiranpäät, jotka riip- 
puivat hevosen ohjaksista — tekikin sitä hyvin tehokkaasti. Koirasymboliikka 
merkitsi, että järjestön soturit nuuskivat kuin koirat tsaarin viholliset esille 
ja tuhosivat heidät." Monet Venäjän tarkkailijat ovat nähneet myöhemmän 
salaisen poliisin esikuvana juuri opritsninan. 

Tähän aikaan saapui livanan puheille yllättäen englantilainen tutki- 
musmatkailija Richard Chancellor, joka oli purjehtinut etsiessään uutta reit- 
tiä Intiaan Jäämeren kautta Vienanmeren rannikolle ja noussut vuonna 1553 
maihin vaatimattoman Pyhän Nikolauksen luostarin kohdalla Vienanjoen 
suistossa." Chancellor kuljetti mukanaan Edvard VI:n avointa kirjettä kaikille 
hallitsijoille, joita hän tapaisi matkallaan. Iivana vastasi Edvardin kirjeeseen ja 
toivotti englantilaiset tervetulleiksi valtakuntaansa. Tämä kirjeenvaihto pani 
alulle säännöllisen lähetystöjen vaihdon Englannin ja Venäjän välillä, ja muu- 
tamat Englannin lähettiläistä — Anthony Jenkinson ja Giles Fletcher — kirjoit- 
tivat ajan mittaan laajoja kuvauksia Moskovan valtakunnasta. Tsaari tarvitsi 
kipeästi uudenaikaisia tuliaseita, jollaisia Venäjän länsinaapurit eivät anta- 
neet kuljettaa alueittensa halki. Vienanjoen rannalle kehittyi nyt kukoistava 
kauppapaikka, Arkangeli, joka korotettiin vuonna 1584 kaupungiksi. Sitä tietä 
oli mahdollista kuljettaa mitä tahansa lännestä Venäjälle, ilman että naapu- 
rit voivat sen estää. Arkangelista alkoi pitkä jokitie koko Venäjän halki aina 
Astrahaniin Kaspianmeren äärelle. Pitkä etäisyys ja vaarallinen matka aiheut- 

tivat, että tätä väylää pitkin kannatti kuljettaa vain kaikkein arvokkaimpia 
tavaroita. Reitti kelpasi turkisten, kaviaarin ja kiinalaisen silkin kuljetukseen, 
kun taas muut raskaammat venäläiset tuotteet kuten vilja, hamppu, vaha ja 
pellava jatkoivat pitkin vanhaa tietänsä Itämeren kautta Lansi-Eurooppaan.” 
Iivana IV:n hallitusaikana jatkui länsimainen muuttovirta Venäjälle. Sa- 
toja saksalaisia asettui Moskovaan, ja kaksi saksalaista koloniaa perustettiin 
läheisiin kyliin. Niihin liittyi suuri määrä Baltian puolelta kyyditettyjä liivin- 
maalaisia, jotka tulivat Venäjän valtaamista Tarton ja Narvan kaupungeista. 
Ajan mittaan tuli tavalliseksi, että saksalaiset saivat upseerinvirkoja venäläi- 
sissä joukko-osastoissa, muiden muassa streltseissä. Ulkomaalaisten vaikutus 
venäläiseen yhteiskuntaan rajoittui kuitenkin tekniseen osaamiseen. Venäjän 
valtio ei muuttunut, vaan säilytti ikivanhan muotonsa, ja muuan tutkija onkin 
sanonut osuvasti, että venäläiset tarkastelivat ulkomaalaisia siirtolaisia ”kuin 
lasiseinän läpi”, haluamatta syvemmin hyväksyä heidän elämäntyyliään ja kult- 
tuuriaan. Ulkomaalaisten kohtalo saattoikin olla varsin kova Venäjällä, sillä he 
olivat muutollaan asettaneet itsensä tilanteeseen, josta ei ollut paluuta. Heidän 
annettiin tosiaankin vain varsin harvoin palata alkuperäismaahansa."* 
Ruotsissa kysymys siitä, kenen oikein pitäisi hoitaa idänsuhdetta, tuli 
ajan mittaan polttavaksi väittelynaiheeksi. Sitä voi parhaiten valottaa vuonna 
1525 sattuneella tapauksella. Suomalaiset aatelismiehet, joita kismittivät ne kus- 
tannukset, joista heidän piti vastata erään itään menevän lähetystön jäseninä, 
vaativat, että tällä kertaa Ruotsin puolella elävä aateli saisi vastata matkasta ja 
sen menoista. Kustaa Vaasa torjui ajatuksen ja vastasi, että ensinnäkin suo- 
malaiset olivat aina huolehtineet tuollaisista matkoista ja toiseksi varsinaisen 
Ruotsin puolelta ei löytynyt ketään, joka tuntisi oloja Venäjällä.” Suomalai- 
silla oli todellakin ajoittain melkein monopoli idänkysymyksen hoitoon. Se il- 
menee muun muassa eräästä Kustaa Vaasan kirjeestä Olavinlinnan päällikölle 
Gustaf Finckelle niin myöhäiseltä vuodelta kuin 1547. Kun Fincke oli kysynyt, 
mitä hänen pitäisi tehdä venäläisten suhteen, murahti Kustaa Vaasa tyytymät- 
tömänä, että hän ei todella tiennyt sitä. Käskynhaltijan piti kääntyä kuninkaan 
suomalaisen luottamusmiehen Erik Flemingin puoleen ja kysyä asiaa talta.”° 
Riippuvuus suomalaisista toi mukanaan siteen Suomen erityisiin intres- 
seihin Venäjän politiikassa. Venäjän läheisyys tuntui paljon voimakkaampana 
Suomessa kuin Ruotsissa. Maanääri oli talvella käytännössä erillään Ruotsis- 
ta, ja talvi oli juuri tavallisin aika venäläisille hyökkäyksille. Suomalainen nä- 
kemys Venäjästä pohjautui perimmältään turvallisuuteen. Joskus vaatimus 
turvallisuudesta ilmeni hyökkäyshaluna, joka oli suurempi kuin valtakunnan 
johdon — suomalaiset halusivat silloin siirtää rajaa itäänpäin, niin että vaara 

saataisiin liukumaan kauemmas heidän asuinsijoiltaan. Joskus taas vaatimus 

suuremmasta turvallisuudesta aiheutti rauhantahtoa, joka oli suurempi kuin 

Tukholmassa — ja silloin suomalaiset arvelivat, että matala profili auttaisi hei- 
tä rauhoittamaan moskovalaiset. Väliin Suomessa oli henkilöitä ja ryhmiä, 
jotka vaativat sotaa samaan aikaan kuin maassa oli toisia ryhmäkuntia, jotka 

kannattivat rauhaa. Näin saattoi sattua, että suomalaiset joutuivat syystä tai 

toisesta törmäyskurssille valtionjohdon kanssa. Mutta oli myös mahdollis- 
ta, että keskusvallan ja paikallisen vallan intressit lankesivat yhteen, ja silloin 

Ruotsin idänpolitiikassa vallitsi harmonia. 

Olemme jo maininneet yhden varhaisista ruotsalaisista Venäjän kuvaa- 
jista. Hän oli Ruotsin pakolaisuudessa elävä arkkipiispa Olaus Magnus. Hän 
julkaisi Venetsiassa vuonna 1539 suuren Pohjolan kartan, Carta marinan, joka 
on ensimmäisiä kartografisia esityksiä Skandinaviasta ympäristöineen. Kar- 
tan oikeassa laidassa on kuva moskovalaisten suuriruhtinaasta, joka on ku- 
vattu terävä huppu päässään istumassa käsissään sapeli ja valtikka. Kuvan 
äärellä on teksti non sint in vobis scismatica, mikä tarkoittaa suunnilleen, että 
kartanpiiräjä toivoi, etteivät venäläiset olisi skismaatikkoja, siis täynnä harha- 
oppeja.'" Kartan itäosissa näkyy moskovalaisia ratsain ja jalkaisin; he ovat 
taistelunhaluisia, suomuspanssareihin puettuja parrakkaita sotureita, jotka 
kamppailevat länsimaalaisia vastaan tai vetävät veneitään kannasten yli Kar- 
jalan ja Suomen vesistöissä? 

Olaus Magnus kirjoitti myöhemmin suuren Pohjolan kuvauksen kirjan 
muodossa, Historia de gentibus septentrionalibus (Pohjoisten kansojen historia), 
joka ilmestyi Roomassa vuonna 1555. Kahtalaisuus Ruotsin valtakunnalli- 
sessa ja paikallisessa idänpolitiikassa näkyy tässäkin teoksessa. Kirja sisältää 
taistelukuvaksia, jotka liittyvät Sten Sturen sotaan vuosina 1495—1497, ennen 
kaikkea selostuksia ja kuvia taisteluista Suomenlahden jäällä, jotka olivat ita- 
lialaisten näkökulmasta sensaatiomaisia. Olaus Magnus piti venäläisiä Poh- 
jolan asukkaina, mutta luonnehti heidän vaatetustaan ja kulttuuria ”kreik- 
kalaiseksi”.' Kirjoittajan tendenssinä oli korostaa sitä pysyvää vaaraa, jossa 
suomalaiset elivät moskovalaisten vuoksi, ja suomalaisten villeyttä ja urhool- 
lisuutta, jotka olivat rauhan aikana kyseenalaisia hyveitä ja olivat johtaneet 
kieltoihin kantaa aseita mutta jotka olivat sota-aikaan erinomaisia ominai- 
suuksia. Olaus Magnus tunsi tsaarin — luultavasti siis Iivana IV:n — pitkät ja 
komeat arvonimet ja mainitsi, että suomalaiset pilailivat tämän moskovalai- 
sen mahtavuuden kustannuksella. Se, että suomalaiset olivat selvinneet niin 
hyvin taisteluissa Venäjän lukemattomia sotalaumoja vastaan, johtui Olaus 
Magnuksen mukaan heidän maagisista ominaisuuksistaan ja taidosta hyötyä 

salaisista luonnonvoimista, mikä kaikki oli tehnyt viholliselle mahdottomak- 
si tunkeutua syvemmälle heidän maahansa ja käydä heidän kanssaan lähi- 
kamppailuun.”* Suuren historiateoksen tekstisisältö tuli laajalti tunnetuksi, ja 
sama koski kuparipiirroksia, joita oli jokaisen luvun alussa. 

Kustaa Vaasan ensimmäisinä hallitusvuosina valtakuntien välillä vallit- 
si poikkeuksellisen pitkä rauhantila. Vuonna 1504 oli onnistuttu solmimaan 
rauha Venäjän kanssa 20 vuodeksi, ja vuonna 1514 se oli pidennetty ei vähem- 
mäksi kuin 60 vuodeksi. Koska oli tapana, että rauha uudistettiin joka kerta, 
kun hallitsija vaihtui, Kustaa Vaasa lähetti vuonna 1524 lähetystön Novgoro- 
diin. Neuvottelut rauhasta oli saatettu kunnolla loppuun vasta vuonna 1527. 
Kun suuriruhtinas Vasili oli kuollut vuonna 1533, tuli uusi neuvottelukierros 
välttämättömäksi. Se oli käsitelty loppuun vuonna 1537, jolloin rauhaa jat- 
kettiin vielä 60 vuodella, aina vuoteen 1597 asti. Sopimus, viimeinen, joka oli 
solmittu Novgorodissa, sisälsi määräyksen, että Ruotsi ei saisi avustaa Liivin- 
maata tai Puolaa Venäjää vastaan. Ruotsin lähetystöt Venäjälle ensimmäisen 
neuvottelukierroksen aikana vuosina 1524-1527 olivat suomalaisten käsissä. 
Ruotsin lähettiläs vuonna 1526, laamanni ja valtaneuvos Erik Fleming, hänkin 
Suomen aatelia, onnistui ensimmäisenä Ruotsin edustajana pääsemään Mos- 
kovaan asti ja näkemään siellä henkilökohtaisesti suuriruhtinaan. Vuoden 
1537 lähetyskuntaa, joka myös pääsi Moskovaan, johti sen sijaan Knut Anders- 
son Lillie, joka tuli Ruotsin emämaan puolelta.” 

Rauhanpolitiikka Venäjää kohtaan oli luonnollista ulkopoliittisesti varo- 
vaiselle kuninkaalle. Suomen horisontista asiat kuitenkin olivat toisin. Rau- 
hanteot pohjautuivat jatkuvasti Pähkinäsaaren traktaattiin vuodelta 1323. Kun 
ruotsalaiset alkoivat vuonna 1475 rakentaa uutta rajalinnoitusta, Olavinlinnaa, 
pienelle saarelle, jonka kohdalla virtasivat vesitiet Karjalasta Pohjanmaal- 
le, aiheutti tuo linnoitushanke suurten savolaisten erämaiden asuttamisen, 
kun rahvas pakeni linnoituksen rakennustyömaan raskaita päivätöitä kauas 
pohjoiseen. Uudisasutuksella oli toinenkin syynsä, kaskikulttuurin leviämi- 
nen. Se, että väki ylitti rajan (joka oikeastaan oli raja-alue), johti vihollisuuk- 
siin. Raja oli epäselvä myös eteläosaltaan verraten tiheään asutulla Karja- 
lankannaksella, jolla sijaitsi pienehkö Riitamaa-niminen alue. Oli epäselvää, 
kuuluiko se Ruotsille vai Venäjälle. Koska yhteinen rajanveto ei tullut kysy- 
mykseen, merkitsi kumpikin osapuoli omia, toisistaan poikkeavia rajalinjo- 
jaan maastoon ja poltti talot, joiden katsoi sijaitsevan rajan väärällä puolella. 
Rauhanomaiset rajakokoukset muuttuivat puhtaiksi voimien näyttämisiksi 
ja uhitteluiksi. Rajakomissaarit yrittivät saada kokouksiinsa niin suuria omia 


aseistettuja joukkoja kuin mahdollista.'* 


Keskustan ja paikallistason Venäjän-politiikka 53 


https://doi.org/10.21435/ht.286 


Turvallisuuskysymys kuului siis ratkaisemattomiin ongelmiin 1540- ja 
1550-lukujen Suomessa. Kysymys oli vaikea. Sitä palloteltiin edestakaisin 
monissa säätykokouksissa ja herrainpäivillä, joita kuningas kutsui koolle 
saadakseen neuvoja. Taustatekijänä näissä kokouksissa oli aina, että alueen 
puolustaminen kuului sen asukkaille. Rälssi, kaupunkiporvarit ja talonpojat 
puolustivat omaa maakuntaansa eivätkä muita alueita. Vain silloin, kun vaka- 
va vaara uhkasi, valtionjohto puuttui asiaan ja lähetti apua. 

Suomessa pidettiin siksi mainittujen kahden vuosikymmenen aikana 
kymmeniä kokouksia, joissa keskusteltiin puolustuksesta. Osa neuvonpito- 
jen sisällöstä tunnetaan. Kuningas kehotti avoimella kirjeellään heinäkuussa 
1542 Suomen aatelia kokoontumaan neuvotteluun Viipurin käskynhaltijan 
Nils Grabben johdolla. Kustaa Vaasa kirjoitti, että kukaan ei enää uskaltanut 
asua lähellä rajaa. Jollei mitään tehtäisi, raja liukuisi itsestään lännemmäksi, 
Suomen sisäosiin. Neuvottelun osanottajia kehotettiin lisäksi tekemään luet- 
teloja sotakelpoisista miehistä ja miettimään, kuinka monta sotilasta Suomen 
aateli ja maakunnat saisivat jalkeille sodan uhatessa. Tämän jälkeen kolmen 
tai neljän neuvotteluihin osallistuneen oli tultava Ruotsiin keskustelemaan 
kuninkaan ja valtaneuvoskunnan kanssa tarvittavista toimenpiteistä." 

Emme tiedä, mitä kuvatun aateliskokouksen päätökseksi tuli. Sen sijaan 
tunnemme, mitä valtaneuvos Erik Fleming, jolla oli maanmiestensä joukos- 
sa johtava asema, esitti Västeräsin valtiopäivillä vuonna 1544. Hänen kirjoit- 
tamansa Suomen puolustusta koskeva muistio, jota suomalaiset luultavasti 
yleisesti kannattivat, on säilynyt. Sen sävy on hyvin hyökkäävä, ja se edellyt- 
ti täydellistä liikekannallepanoa odotettavissa olevan sodan varalta." Pian 
tämän jälkeen Fleming sanoi keskustelussa kuninkaan kanssa, että Venäjän 
kysymys pitäisi ratkaista ”keihään kärjellä”. Vain suurella hyökkäyksellä olisi 
mahdollista ratkaista maanäären turvallisuuskysymys ja laukaista sietämä- 
tön jännitystila itärajalla. Kuningas näyttää tällä kertaa suhtautuneen ehdo- 
tukseen hyvin kielteisesti. Viipurin linnanpäällikkö Nils Grabbe toisti hyök- 
käysehdotuksen. Kuningas torjui sen tälläkin kertaa, mutta muistutti samalla, 
että nyt oli kaikki syy järjestää itärajan puolustus kunnolla? 

Aivan toiseen tulokseen tuli kaksi vuotta myöhemmin, vuonna 1547, ku- 
ninkaan kutsusta pidetty suomalainen aateliskokous. Tämä kokous tapahtui 
Turussa, kaukana rauhattomalta rajalta, ja sen kulkuun vaikutti ajatus kohta 
tapahtuvasta rajakokouksesta venäläisten kanssa. Päämääränä oli vetää uusi 
raja, ja keskustelu sen suunnasta hankaloitti koko tilannetta. Rälssimiehet, 
jotka tällä kertaa olivat kotoisin Lounais-Suomesta, sillä Fleming ja Grabbe 
eivät olleet läsnä, ehdottivat, että luotaisiin leveä poltetun maan vyöhyke itä- 

rajaa pitkin, mikä tekisi hyökkäyksen Venäjän puolelta mahdottomaksi. Aja- 
tus oli puolustuksellinen ja perustui oletukseen, että vihollinen ei onnistuisi 
huoltamaan joukkojaan hävitetyllä maalla. 

Oli selvää, ettei kuningas puoltanut tätäkään ehdotusta. Onneksi raja- 
kokouksesta ei kuitenkaan tullut mitään, koska tilanne oli kehittynyt hyvin 
rauhattomaksi molemminpuolisten ryöstöretkien vuoksi. Rauhanomainen 
keskustelu naapureiden kesken näytti mahdottomalta järjestää. Kuningas 
hermoili myös siksi, että suhde Lyypekkiin oli kärjistynyt ja kahden rintaman 
sodan vaara tuntui siksi olevan ilmassa. Siksi Kustaa vaati joulukuussa vuon- 
na 1549, että suomalaiset lopultakin antaisivat hänelle jonkin järkevän neuvon. 
Uusi kokous tapahtui Turussa, ja sitä johti Henrik Klaunpoika Horn, joka oli 
tuolloin kuninkaallisen verokamarin johtajana Tukholmassa. Neuvonpidon 
lopputulos oli vieläkin defaistisempi kuin vuonna 1547. ”Suomen yleinen 
aateli” kirjoitti vastauksessaan, että kuninkaan tuli hyväksyä sota Lyypekkiä 
vastaan mutta yrittää pitää yllä rauhaa venäläisten kanssa. Jos venäläiset tästä 
huolimatta hyökkäisivät, pitäisi koko Suomi evakuoida Ruotsiin ja vain linnat 
varustaa niin vahvoiksi, että ne pysyisivät valtakunnalla; niistä käsin menetet- 
ty alue vallattaisiin sitten takaisin." Tämä on ensimmäinen kerta historiassa, 
kun koko Suomen luovutus itäiselle naapurille oli puheena. Sitäkin oudom- 
paa on, että ehdotus tuli maan omilta asukkailta. 

Mielipiteiden täyskäännös tapahtui kohta tämän jälkeen, 1550-luvulla. 
Kuningas oli vuosina 1543-1544 käydyn Dacken sodan jälkeen alkanut luoda 
kansallista sotalaitosta järjestämällä uuden käytännön rekrytoida kotimai- 
sia sotilaita, minkä lisäksi perinteiseen tapaan tehdyt kansan nostattamiset 
aseisiin vahvistivat puolustusta. Sitä paitsi Kustaa panosti paljon rajalinnoi- 
tusten korjaamiseen ja varustamiseen ja perusti rannikoille laivastotukikoh- 
tia, joissa sotalaivoja huollettiin ja rakennettiin ja joissa ne myös talvehtivat. 
Aatelin asemaa parannettiin perustamalla koko joukko uusia päällystövirkoja. 
Joukkojen siirrot Ruotsista Suomeen tulivat nyt tavallisiksi. On selvää, että 
nämä toimenpiteet paransivat taistelumoraalia. Erityisen tärkeää oli uuden 
rajalinnoituksen rakentaminen Kivennavalla Karjalankannaksella: tämä lähti 
käyntiin vuonna 1552. Juuri tästä linnoituksesta käsin vouti Anders Nilsson 
(Antti Niilonpoika) Sabel suoritti keväällä 1554 syvälle Venäjälle ulottuvan 
hyökkäyksen. Se oli tapahtunut Kustaa Vaasan suostumuksella, mutta kun 
sodanuhka sen vuoksi kasvoi, kuningas erotti voutinsa ja suomalaisia keho- 
tettiin suureen varovaisuuteen. 

Näiden tapahtumien aikaan Viipurissa laadittiin tammikuussa 1555 uusi 
suomalainen puolustusuunnitelma, jonka yksi päälliköistä, Klaus Kristerin- 

poika Horn, otti mukaansa lähtiessään Ruotsiin neuvottelemaan kuninkaan 
kanssa. Ehdotuksessa luonnosteltiin kaksi eri toimintalinjaa. Ensinnäkin voi- 
taisiin yrittää solmia pysyvä rauha Venäjän kanssa täsmällisine rajalinjoineen. 
Sitä oli pitkään yritetty, mutta turhaan. Toisena vaihtoehtona oli suurisuun- 
tainen hyökkäys Venäjälle ja Pähkinäsaaren ja Käkisalmen läänien valtaami- 
nen, mikä takaisi Suomen turvallisuuden. Äyräpään ja Jääsken kihlakuntien 
rahvas oli täynnä sotaintoa, ja Anders Nilssonin retki oli osoittanut Venäjän 
puolustuksen haurauden, niin kirjoitettiin. Oli kuitenkin hyvin tärkeää, että 
sota syttyisi kesällä, sillä venäläiset pystyivät talvisin levittäytymään pitkiksi 
rintamiksi järvien jäillä, mikä teki heidät voittamattomiksi. Kuningas oli sa- 
maa mieltä ja mainitsi, että Venäjän suurten sotajoukkojen lyöminen talvi- 
seen vuodenaikaan oli mahdotonta. Hän suositteli taktiikkaa, jota oli sovel- 
lettu Dacken sodan aikaan ja joka perustui siihen, että joukot kätkeytyivät 
teiden suluiksi kaadettujen puunrunkojen taakse ja pysäyttivät sitten ylläköllä 
vihollisen etenemisen.”* 

Sotavalmistelut lähtivät tämän jälkeen käyntiin. Kustaa Vaasa kokosi 
Uppsalan, Strängnäsin ja Västeräsin lääneistä jalkaväkeä, yhteensä hyvinkin 
kymmenentuhatta miestä, ja joukkojen hidas laivaaminen Suomeen alkoi. 
Sitten toiminta vauhdittui. Aina yhtä epäluuloinen Kustaa Vaasa halusi itse 
tulla lähelle sotanäyttämöä ja matkusti Ahvenanmeren yli Suomeen päästäk- 
seen selville tapahtumien kulusta. 

Mutta jo ennen tätä oli Iivana IV komentanut joukkonsa suurhyökkäyk- 
seen juuri talviaikaan ja lähettänyt rajan yli Suomeen kolme osastoa, jotka 
käsittivät enimmäkseen tsaarin valiojoukkoja, streltsejä. Tapahtumat tunne- 
taan hyvin erään paljon myöhemmän lähteen ansiosta. Se on Erik Jöransson 
Tegelin kronikka vuodelta 1622. Pajari Ivan Bibikov oli tärkeimmän osaston 
päällikkö, ja hän johti armeijansa suoraan Riitamaalle, joka oli Kannaksen 
eteläosassa. Vallattuaan alueen hän suuntasi marssinsa kohti Kivennavan 
uutta linnoitusta. Venäläiset saapuivat Joutselän kylään hyvässä järjestykses- 
sä marssien pitkänä kolonnana. Juuri Joutselkään oli vouti Juho Maununpoi- 
ka ryhmittänyt pienen väkensä, yhteensä 214 nihtiä, joukon pyssymiehiä ja 
ratsuväkeä suoraan taistelulinjaan, jonka edessä hän istui ratsullaan vierel- 
lään aseenkantajansa, joka piteli Ruotsin lippua keihäänsä kärjessä. Se oli 
varmaankin samanlainen kolmea kruunua esittävä viiri, jollaisen voi nähdä 
Olaus Magnuksen piirroksissa. Kun Bibikov oli nähnyt tämän pienen joukon, 
hän riemastui, ryyppäsi kenttäpullostaan kulauksen votkaa, veti esiin sapelin- 
sa ja käski hyökkäämään. Mutta hyökkääjät olivatkin suomalaisia talonpoikia, 
jotka Juho Maununpoika oli piilottanut metsään ja jotka nyt suksillaan hiih- 

täen kävivät venäläisen kolonnan kimppuun repien sen hajalle. Erik Jörans- 
son Tegel väittää selvästikin liioitellen, että taistelussa kaatui 12 000 venäläistä 
ja että ruotsalaiset ottivat 29 venäläistä sotalippua ja -viiriä saaliikseen.” 

Joutselän voitosta tuli legenda, jota on toistettu lukemattomia kertoja 
Ruotsin ja Suomen sotahistoriassa. Kaikki kerrottu ei ole perustunut tosi- 
asioihin, vaan vanhoja vaellustarinoita on liitetty kertomuksen höysteek- 
si. Sellainen on esimerkiksi Suomen sotapäällystön väite, että keväällä, kun 
lumet ovat sulaneet ja virrat alkaneet juosta kiivaasti, voi sata suomalaista 
miestä hyvinkin vastata tuhatta venäläistä, koska nämä olivat sotilaina niin 
kelvottomia. Kustaa Vaasa sattui olemaan sinä päivänä, jolloin hän kuuli tä- 
män väitteen, tavallisella sarkastisella tuulellaan, ja hän replikoi heti, ettei hän 
tuntenut yhtäkään niin kiivaasti virtaavaa jokea, että se olisi voinut estää ve- 
näläisten tulon.” Suomalaisten väitteellä on toki suorastaan kirjallinen läh- 
teensäkin, koska suunnilleen sama asia on luettavissa Herodotoksen suuresta 
historiateoksesta, jonka latinankielisiä kappaleita oli jo suomalaisissakin aate- 
liskartanoissa. Taistelevat osapuolet olivat tosin Herodotoksella persialaisia ja 
kreikkalaisia, eivät venäläisiä ja suomalaisia. 

Iivana IV oli hetkeä ennen suursodan syttymistä lähettänyt rauhanhie- 
rojan matkaan kohti Ruotsia. Pajari Nikita Kuzmin saapui tsaarin kirje mu- 
kanaan Tukholmaan helmikuun lopussa vuonna 1555, mutta Kustaa Vaasa oli 
jo lähtenyt kaupungista. Koska Kuzmin kieltäytyi kertomasta asiaansa kenel- 
lekään muulle kuin kuninkaalle tai näyttämästä valtakirjaansa, panetti halli- 
tuksesta vastaava kruununprinssi Eerik hänet vankilaan ja hän katoaa näin 
historiasta. Kukaan ei tiedä tarkkaan, millainen hänen asiansa oikeastaan 
oli, mutta todennäköinen arvaus on silti, että Iivana oli lähettänyt pajarinsa 
ehdottamaan aselepoa tai rauhaa. Joka tapauksessa tsaari oli hankkeessaan 
pahasti myöhässä. Kustaa Vaasan ja hänen suomalaisten alamaistensa kärsi- 
vällisyys oli jo loppunut. 

Kuningas antoi varsinaisen hyökkäyskäskynsä elokuussa vuonna 1555. 
Käsky oli seurausta useista väärinkäsityksistä. Suomalaiset olivat lähettäneet 
toistuvia vetoomuksia hyökkäykseen ryhtymisestä. Se oli heidän mukaansa 
välttämätöntä siksikin, että joukoilta olivat loppumassa ruokavarat. Kunin- 
kaan poika, Suomen herttua Juhana, oli ollut yhteydessä liivinmaalaisiin, jot- 
ka arvelivat sodan olevan puhkeamassa maansa ja Venäjän välille ja kertoi- 
vat tataarien olevan etelässä taas hyökkäystuulella venäläisiä vastaan. Lisäksi 
Puolan kuninkaan väitettiin hautovan sotasuunnitelmia Moskovaa vastaan. 
Kaikki tämä oli kuitenkin vain arvelua, ja jälkiviisaat sanoivatkin, että sodan 
oikea syy oli Suomen rälssin halu johtaa kuninkaan epäluulot pois omista 

laittomuuksistaan ja suunnata Kustaan ajatukset edessä olevaan sodanvaa- 
raan. ”Pieni riita venäläisten kanssa” oli sen mielestä paras tapa selvitä odotet- 
tavissa olevasta tarkastuksesta ehjin nahoin.'*" 

Myöhemmin, Moskovassa vuonna 1557 käydyissä rauhanneuvotteluis- 
sa syy sodan syttymiseen pantiin paikallisen suomalaisen sodanjohdon nis- 
koille. Tämä väite on virheellinen, sillä Kustaa Vaasa sekä antoi hyökkäyskäs- 
kyn itse että valvoi sotatoimia ja väite kirjoitettiin rauhansopimukseen vain 
Kustaan kasvojen pelastamiseksi. Ruotsalaiset rauhanneuvottelijat eivät voi- 
neet sallia, että heidän hallitsijansa kuvattaisiin julkisessa asiakirjassa rauhan 
viholliseksi.” 

Sota lähti käyntiin toden teolla ruotsalaisena hyökkäyssotana kesällä 
1555, kun Kustaa Vaasa ja hänen suuri seurueensa olivat sijoittuneet Viipurin 
linnaan. Amiraali Jakob Bagge, tunnettu merisodan sankari, hyökkäsi laivas- 
tollaan Nevalle syyskuussa ja ankkuroi aluksensa Pähkinälinnan edustalle. 
Linnoitus piti kuitenkin pintansa, eikä sitä saatu vallatuksi. Pelkkä tykistöval- 
mistelu ei riittänyt pehmittämään sen puolustajia. Hyökkäys oli tapahtunut 
tiedustelijakriisin aikana, jolloin ruotsalaiset eivät olleet saaneet riittävästi 
tietoja Venäjän sotilaallisesta voimasta. Mutta syksyn 1555 mittaan Viipuriin 
alkoi saapua yhä runsaammin viestejä, jotka puhuivat kaikki suurista va- 
rusteluista rajan takana. Kuningas teki tilanteesta johtopäätöksensä ja lähti 
hyvissä ajoin pois Viipurista ensin Länsi-Suomeen ja sitten Kastelholman 
linnaan Ahvenanmaalla, mistä käsin hän seurasi sotatoimia. Tammikuussa 
vuonna 1556 — siis todellakin talvella — koko Karjalankannas täyttyi ylivoi- 
maisista venäläisistä joukoista, jotka polttivat ja hävittivät koko maan. Vii- 
purin piiritys alkoi tammikuun 21. päivänä 1556, ja siitä saattoi odottaa hyvin 
pitkää. Kuitenkin jo kolmen päivän kuluttua venäläiset vetäytyivät tiehensä, 
ja monenlaiset huhut tapahtuneesta ihmeteosta alkoivat kierrellä. Yksi arve- 
luista oli, että linnaan saapunut heinäkuorma oli saanut puisen linnansillan 
jymisemään niin mahtavasti, että piirittäjät olivat pelästyneet siitä. Niin ei 
luultavasti kuitenkaan ollut asian laita, sillä Venäjän hyökkäys Viipuria vas- 
taan oli todennäköisesti ollut pelkkä voimannäytös kuten Ruotsinkin hyök- 
käys puoli vuotta aikaisemmin Nevalle. Osapuolet eivät aikoneet tosissaan 
laajentaa alueitaan, vaan herättää kunnioitusta julmalla hävittämisellä ja 
polttamisella rajan toisella puolella. 

Kustaa Vaasa pelkäsi venäläisiä sodan myöhemmässä vaiheessa kovasti. 
Hän oli hyvin tyytymätön huonoihin neuvonantajiinsa. Helmikuussa vuon- 
na 1556 kuningas kirjoitti, että venäläiset olivat olleet paljon parempia soti- 
laita kuin mitä hän oli luullut. Mitä neuvonantajat olivat väittäneet, oli ollut 

puhdasta valhetta. Savon ja Karjalan talonpojat eivät olleet sellaisia ihmeelli- 
siä sodankävijöitä kuin mitä oli sanottu ja mihin Joutselän voitto oli viitannut. 
He olivat samanlaisia kuin talonpojat kaikkialla. Muutamat kuninkaan kir- 
jeistä tältä ajalta on kirjoitettu selvässä paniikissa. Kirjeessään Hälsinglandin 

papeille ja rahvaalle helmikuulta 1556 hän sanoo, että kristinuskon viholliset, 
armottomat venäläiset, hävittelivät nyt esteettä surkeaa Suomea.'* Kun oli 

aika lähettää lähetyskunta Tanskaan, kuningas kirjoitti pojalleen kruunun- 
prinssi Eerikille, että Moskova pyrki muodostamaan samanlaisen suurval- 
lan Itämeren ympärille kuin mitä Turkki oli Aasiassa ja Afrikassa. Kristityt 

ruhtinaat Itämeren äärellä olivat yhtä eripuraisia kuin kreikkalaiset, joiden 

heikkous oli tehnyt Turkille mahdolliseksi imperiumin muodostamisen.'** 

Tanskan kuningas Kristianille Kustaa kirjoitti jonkin verran myöhemmin, 
elokuussa 1556, että venäläinen ei ollut ainoastaan luonnostaan taipuvainen 

suurentamaan valtakuntaansa — siis samoin kuin mitä kaikki muutkin valtiot 

tekivät — vaan hän oli myös niin täynnä ylimielisyyttä, että hän oli ottanut 

itselleen keisarin nimen, mitä myös turkkilainen oli tehnyt, ennen kuin hän 

oli alkanut hyökkäillä muiden kansojen kimppuun.” Tällä huomautuksella 

Kustaa viittasi siihen, että Iivana IV oli jo kruunajaistensa yhteydessä vuonna 

1547 ottanut itselleen tsaarin arvonimen. Kuninkaan huomautukset turkkilai- 
sista olivat hyvin kuvaavia ajalle — tuolloin alettiin kutsua kaikkia muslimeja 

(arabeja, saraseeneja) ”turkkilaisiksi”, mikä tarkoitti myös tietynlaista menta- 
liteettia, tiettyä tapaa ajatella ja esiintyä. Sanojen ”turkkilainen” ja ”orientaa- 
li” mukana Eurooppa sai kaksi uutta sanaa, jotka tarkoittivat ei vain kauhua, 
vaan myös eräänlaista houkutusta.'*° 

Ruotsin kuningas ei ollut näine ajatuksineen yksin. Pikemminkin hän 
oli hiukan edellä aikaansa. Niinpä tiedetään, että Saksin vaaliruhtinas August 
katsoi vuonna 1559, että Venäjän vaara oli luonteeltaan yleiseurooppalainen. 
Keisari Ferdinand kirjoitti Roomaan, että tsaari Iivana IV tuskin tyytyisi yk- 
sin Liivinmaahan vaan yrittäisi vallata myös Saksan, Alankomaat, Englannin 
ja koko Pohjanmeren alueen. Ranskalainen Hubert Languet ennusti vuonna 
1558, että Venäjä oli se valtakunta, joka kasvaisi tulevaisuudessa eniten. Keski- 
Euroopan itäosissa vallitsi käsitys, että Venäjä pitäisi kokonaan sulkea Euroo- 
pan valtioiden piirin ulkopuolelle.” 

Rauhanneuvottelut alkoivat vuoden 1556 jälkipuoliskolla siten, että 
Ruotsin lähettiläs, Turun tuomiorovasti Herra Knut matkusti Moskovaan 
ja hankki vapaan kauttakulun suurelle lähetystölle, jota johti edesmenneen 
kuningattaren veli, valtaneuvos Sten Eriksson Leijonhufvud. Sen jäseniä oli- 
vat arkkipiispa Laurentius Petri Uppsalasta, piispa Mikael Agricola Turusta, 

aatelismiehet Bengt Gylta ja Knut Knutsson Lillie sekä sihteeri Olof Larsson 
(myöhemmin aaateloituna Stubbe). Venäjäntulkki oli Bertil Göransson (myö- 
hemmin Mjöhund) Viipurista. Kirkon huomattava edustus rauhanneuvotte- 
luissa herättää kysymyksiä. Tutkimus on jopa arvellut, että Ruotsi oli valmis- 
tautunut yleiseen uskontokeskusteluun venäläisten kanssa ja että juuri tämä 
olisi ollut yksi matkan tarkoituksista, mutta on sangen luultavaa, että sellai- 
nen hanke ei ollut ajankohtainen vaan että kirkonmiehet oli otettu mukaan 
korostamaan Ruotsin rauhanomaisia aikeita. Lähetystö lähti Viipurista tal- 
vella matkaan 54 reellä, mikä tarkoittaa, että sen kokonaisvahvuus oli noin 
sata henkilöä. 

Moskovan rauha vuonna 1557 on ensimmäinen valtakuntien välisistä 
rauhanteoista, joka tunnetaan yksityiskohtia myöten, koska neuvotteluista 
kertovaa arkistomateriaalia on olemassa molemmilta osapuolilta ja osa sii- 
tä on jopa julkaistu.™’ Aineisto tekee mahdolliseksi kummankin osapuolen 
tapojen ja diplomaattisen käytännön tarkastelun ja sen suuren vastakohdan 
lähemmän tutkimisen, joka osapuolten välillä vallitsi. Matka tuli tunnetuksi 
ennen kaikkea siksi, että yksi lähettiläistä, Suomen uskonpuhdistaja Mikael 
Agricola, kuoli rekeensä paluutiellä, mikä sekin todistaa neuvottelujen anka- 
ruutta.'* 

Joskus on katsottu, että Agricola olisi ollut leppeämpi venäläisiä koh- 
taan kuin hänen aikalaisensa yleensä ja jopa osannut venäjää. Tällä käsityk- 
sellä ei ole todellisuuspohjaa. Reformaattori on jopa eräässä käännöksessään, 
joka kuvaa seksuaalisesti vääriä tapoja, luetellut ”paavin, Antikristuksen ja 
Turkin” syntejä (selibaattia, homoseksuaalisuutta ja moniavioisuutta) tällä 
alalla mutta tehnyt tekstiin oman lisäyksensä ”ja venäläisten”. Sekin osoittaa, 
että hän asetti Venäjän samaan riviin moraalisesti tuomittavien synninteki- 
jöitten kanssa. Venäläisten synnillä Agricola tarkoitti sodomiaa.** 

Neuvotteluja leimasi yksi perustavanlaatuinen erimielisyys. Venäjällä 
katsottiin, että Novgorod ja sen käskynhaltija olisivat oikea taho sopimuksen 
solmimiseen, vaikka tietysti Moskova ja sen tsaari olisivat sanelleet, mitä nov- 
gorodilaiset saavat sopia. Neuvottelut siellä olisivat olleet täysin näennäiset ja 
järjestetty ainoastaan Ruotsin kuninkaan arvovallan vähentämiseksi. Tämä 
seikka tunnettiin etukäteen ja oli suuresti ärsyttänyt ruotsalaisia, ja Kustaa 
Vaasan vastaveto oli juuri kesäkuussa vuonna 1556 ollut Suomen herttuakun- 
nan perustaminen pojalleen Juhanalle, jotta Ruotsin puolella olisi saatu ai- 
kaan uusi, matalampi neuvottelutaso. Sillä ajateltiin olevan suunnilleen sama 
asema kuin Novgorodilla Venäjällä. Kustaa hankki itselleen tällä teollaan sa- 
man korkean aseman, joka tsaari Iivanalla oli idässä.” 

Kustaa Vaasan toimenpide heijastuu symboliikan tasolla siinä lääni- 
kirjeessä, jonka Juhana sai ja jolla herttuakunnalle annettiin uusi vaakuna. 
Keskushahmona tässä vaakunassa on karhu, Pohjois-Suomen vaakunaeläin. 
Sana ”suuriruhtinaskunta” Suomen nimityksenä on sekin 1500-luvulta — sitä 
näyttää ensimmäisenä käyttäneen Olaus Magnus suuressa historiateokses- 
saan vuodelta 1555, mutta sana löysi sijansa Ruotsin kuninkaan titulatuurissa 
vasta hieman myöhemmin, 1580-luvulla. 

Tapahtumat Sten Eriksson Leijonhufvudin lähetystömatkan aikana on 
kerrottu nopeasti. Lähettiläät ylittivät valtakunnan rajan Kannaksella tam- 
mikuussa vuonna 1557 ja tulivat pian sen jälkeen Novgorodiin. Sitten sattui 
pahaa ennustava välikohtaus: yksi lähetyskunnan palvelijoista oli suutuksis- 
saan siitä, että ruoka oli jäänyt saamatta (venäläiset huolehtivat siitä), ja hän 
rikkoi ja poltti majoituspaikan seinällä olleen ikonin, mikä venäläisen käsi- 
tyksen mukaan oli kuolemanrangaistuksella rangaistava teko. Leijonhufvud 
ei suostunut teloituttamaan miestä, vaan tämä jäi Novgorodin vankityrmään 
odottamaan kohtaloaan, joka jätettiin tsaarin päätettäväksi. Tämä armahti 
lopulta onnettoman palvelijan. Perillä Moskovassa alkanut paastoaika aset- 
ti neuvotteluille esteitä, ja rauhanteko lykkäytyi siksi maaliskuulle 1557. Kes- 
kustelut käytiin audienssien lisäksi hyvin suppeassa piirissä. Venäjän puolelta 
niihin osallistuivat tsaari henkilökohtaisesti sekä hänen tärkein neuvonanta- 
jansa, kansleriksi sanottu Aleksei AdaSev, Ruotsin puolelta sihteeri Olof Lars- 
son ja venäjätulkki Bertil Göransson (Mjöhund), jotka löysivät tilanteeseen 
sopivat, rauhansopimukseen kirjoitetut sanat. Korkeat ruotsalaiset lähettiläät 
näyttävät olleen sivuhenkilöitä. Käytetty kieli oli saksa, ja muotoiluista saman 
tekstin erikielisissä varianteissa, ruotsiksi ja venäjäksi kirjoitetuissa, tuli mel- 
ko erilaiset. 

Lähettiläät olivat syrjässä tästä prosessista, mutta he osallistuivat juh- 
liin ja luovuttivat tsaarille Ruotsin valtion lahjan, suuren hopeamaljan, jonka 
kannessa oli taidokas kellolaite. Sitä paitsi lähettiläillä oli omia lahjojaan tsaa- 
rille. Eräs lähetystön vähäisemmistä osanottajista, nuorena kuollut junkkeri 
Joakim Fleming Suomesta, lahjoitti Venäjän hallitsijalle surkean hevoskaakin, 
jolla oli naurettava, sammalesta muotoiltu satula. Emme tiedä, oliko tämä uh- 
maa kalliiksi tulevaa lahjoittamisinstituutiota vastaan vaiko tietoista pellei- 
lyä. Todennäköisesti kysymys oli jälkimmäisestä, sillä vakavaan diplomatiaan 
vaadittiin myös huumorinumeroita.'* Silti ajatusta uhmastakaan ei voi täy- 
sin hylätä, sillä Joakim Fleming oli Suomen aikoinaan merkittävimmän mie- 
hen valtaneuvos Erik Flemingin poika, vaikka hänen asemansa lähetystössä 
oli nuoruuden vuoksi vähäpätöinen. Joakim Flemingille on jäänyt historiaan 

riitapukarin maine. Hänen veljensä yliamiraali ja sotamarski Klaus Fleming 
osasi ainakin uhmata venäläisiä, se oli suorastaan hänen elämäntyönsä soti- 
laana. 

Vuoden 1557 lähetystön historiaa on valotettu äskettäin kahdessa fiktii- 
visessä teoksessa, jotka käsittelevät Suomen reformaattori Mikael Agricolan 
vaiheita matkalla Venäjälle. Niin Roope Lipastin Mikaelin kirja (2021) kuin Jari 
Tervon Pääskyt talvehtivat järven pohjassa (2021) tukeutuvat tosiasioiden osalta 
kokonaan tämän kirjan laatijan tutkimukseen Ruotsin ja Venäjän rauhanneuvot- 
telut (2007), mutta ne ovat sen lisäksi nykyaikaista kaunokirjallisuutta, jossa 
tämän päivän Venäjä-kuvan selvä riippuvuus historiasta tulee ilmi. 

Rauhanteko johti Ruotsin ja Venäjän kauppavaihdon nopeaan kasvuun. 
Venäläisten tavaroiden läpikulkukauppaa oli keskiajalla käyty vain vähäisessä 
määrin Suomen rajakaupungissa Viipurissa, jonka sijainti oli epäsuotuisampi 
kuin Liivinmaan suurten kauppakeskusten Tallinnan, Narvan, Tarton ja Riian. 
Vasta 1400-luvun lopulla, kun Ruotsi oli saanut suoran yhteyden Moskovan 
valtakuntaan, Viipurista tuli jossain määrin yksi transitokaupan keskuksis- 
ta. Se oli vilkkaampaa niinä aikoina, jolloin Liivinmaa oli eripurassa Venäjän 
kanssa, kuten noin 20 vuoden aikana Ruotsin ja Venäjän vuoden 1504 rauhan 
jälkeen. Silloin Liivinmaan hansakaupungit valittivat Ruotsin harjoittavan ”sa- 
lakauppaa” tai ”hiipivää kauppaa” Venäjän kanssa Viipurin kautta. Linnanpääl- 
likkö Erik Tuurenpoika Bielke onnistui tuolloin houkuttelemaan länsimaisia 
kauppalaivoja kaupunkiinsa. Sitä paitsi Viipurissa tuntuu asuneen venäläisiä 
kauppiaita, koska Tarton ja Tallinnan porvarit päättivät vuonna 1506, ettei 
kukaan saisi lähteä noista kaupungeista Viipuriin opiskelemaan venäjän kiel- 
tä. Kun rauhalliset olot olivat palanneet Liivinmaan ja Venäjän välille, tuntuu 
kaupankäynti Viipurissa loppuneen.* 

Kysymys Venäjän kaupasta näytteli omaa osaaansa parin Suomenlah- 
den rannikolle syntyneen uuden kaupungin perustamisessa. Tammisaari, 
jonka Erik Fleming perusti vuonna 1546 Raaseporin lääniin, oli ajateltu 
Venäjän-kaupassa Tallinnan kilpailijaksi? Tammisaari oli kuitenkin liian 
kaukana lännessä, jotta se olisi voinut toimia transitosatamana. Sama aja- 
tus näkyy Helsingin perustamisessa vuonna 1550. Alun perin oli suunniteltu, 
että tämä kaupunki olisi rakennettu Santahaminan saarelle avomeren äärelle, 
mutta paikalliset edut pakottivat kuninkaan sijoittamaan sen Vantaanjoen 
suistoon suhteellisen kauas merestä.** Helsingistä ei tullut koskaan kauko- 
kaupan keskusta. Myöskään kaupungin toinen tehtävä, Uudenmaan ranni- 
kolta Tallinnaan suuntautuvan talonpoikaispurjehduksen lopettaminen, ei 
toteutunut. 

Sodan jälkeen tilanne oli tullut edulliseksi Ruotsin kauppapolitiikal- 
le. Rauhansopimus ja pian sen jälkeen solmittu kauppasopimus määräsivät, 
että venäläiset saisivat käydä kauppaa Viipurissa eikä heidän tarvitsisi mak- 
saa tullia. Moskova suunnitteli uutta hyökkäystä Liivinmaan kimppuun, ja se 
toteutui vuonna 1558. Siksi Iivana IV avasi uuden kauppatien länteen Viipu- 
rin kautta, eikä kaupungin käskynhaltija, Klaus Kristerinpoika Horn, laajalti 
matkustellut ja oppinut herra, empinyt tukea tsaarin ajatusta. Suuri joukko 
venäläisiä kauppiaita purjehti lotjillaan Nevalta Suomen rajakaupunkiin, ja 
linnanpäällikkö laski, että heitä saattoi olla niinkin monta kuin 400 samalla 
kertaa kaupungissa, palvelijoita edes mukaan lukematta. Koska ylhäisemmät 
venäläiset olivat varustetut sapeleilla, tulivat Kustaa Vaasa ja hänen poikan- 
sa Juhana-herttua huolestuneiksi.'” Horn kirjoitti kuitenkin, että venäläiset 
kauppiaat olivat täysin vaarattomia — he olivat suuria ainoastaan sanoissaan 
ja kantoivat sapeleitaan arvovaltasyistä.''* Kuningas ei muutoin ollut Venäjän- 
kauppaa vastaan, mutta kehitteli monimutkaisia tullimääräyksiä länsimaisten 
kauppiaiden varalta, joilla ei ollut kuten venäläisillä tullivapautta. 

Tallinnan raati oli tietysti hyvin jyrkästi Viipurin kauppaa vastaan, ja 
Hansa asetti tämän kaupungin boikottiinsa jo kesällä 1558. Vaikka käskynhalti- 
ja antoi sota-alustensa suojata venäläisten lotjia merellä, joutui muutama sellai- 
nen laiva Tallinnasta lähetettyjen kaappareiden uhriksi. Mutta Hansan kauppa- 
saarrot olivat tuskin koskaan täydellisiä, ja niin pääsi toinen joukko venäläisiä 
kauppiaita perille Viipuriin keväällä 1559. Suotuisa suhdanne tuntui jatkuvan, 
vaikka kuningas nosti länsimaisten purjehtijoiden ulkomaantullin poikkeuk- 
sellisen korkeaksi, mutta heikko taloustilanne ja omien resurssien puute Viipu- 
rissa olivat haitallisia tekijöitä. Vallattuaan Narvan ja korjattuaan sen sataman 
käyttökelpoiseksi Iivana antoi omille kauppiailleen käskyn poistua Viipurista 
ja tulla Narvajoen varrella olevaan kaupunkiin. Se lopetti Viipurin kaupan ly- 
hytaikaisen kukoistuksen. Kaupankäyti Narvassa korvasi sen täysin.“ 

Kustaa Vaasa oli hyvin tyytymätön Venäjän kaupan loppumiseen Vii- 
purissa. Hän kirjoitti Hornille sarkastisesti, että ainoa, mitä venäläiset olivat 
jättäneet Viipuriin, olivat suuret lantakasat, joilla kaupungin peltoja voitiin 
nyt lannoittaa.'** Mutta Narvan kauppa ei ollut ainoa syy venäläiskaupan hii- 
pumiseen Suomessa. Tilanteeseen vaikutti jossain määrin myös se, että uusi 
kauppatie Vienanmeren kautta, jonka Richard Chancellor oli avannut vuon- 
na 1553, alkoi nyt toimia niin, että länsimaisia tuotteita pääsi tulemaan sitä 
kautta Venäjälle.'s 

Tapahtumia Suomen puolella seurasi Iivana IV:n suurhyökkäys Liivin- 
maan ritarikuntavaltion kimppuun. Se oli julma ja tehokas. Sen kaiku kuului 

voimakkaana ulkomailla. Liivinmaan sota antoi Venäjälle niin huonon mai- 
neen Länsi-Euroopassa, että venäläiset diplomaatit huolestuivat maansa arvo- 
vallan luhistumisesta. On sanottu, että länsimainen russofobia syntyi oikeas- 
taan Iivana IV:n hyökkäyksestä Liivinmaalle.'** Asiaa ei tehnyt paremmaksi, 
että Iivana käytti keisarin nimeä, minkä arveltiin ennustavan suurisuuntaisia 
valloituksia. 

Miksi tsaari käänsi aseensa länteen, heikkoa Liivinmaan ritarikuntaval- 
tiota vastaan? Eräät tutkijat, jotka ovat halunneet nähdä venäläisten toimin- 
nassa pitkän jatkumon, ovat väittäneet, että Iivana toimi kuten myöhemmin 
Pietari I ja pyrki murtamaan sen muurin, joka erotti Venäjän lännestä ja esti 
maata kehittymästä. Ajatus ei kenenkään valvomasta kaupasta Itämeren sa- 
tamissa olisi ollut hänen johtotähtensä. Uudempi tutkimus on epäillyt tämän 
tulkinnan todenperäisyyttä. Norbert Angermann katsoo käänteentekevässä 
tutkimuksessaan vuodelta 1972, että Iivanan antama sodanjulistus ja muut 
kirjalliset lähteet puhuvat aivan toista kieltä. Iivana IV tahtoi tämän tutkijan 
mukaan vaatia takaisin ”perintömaansa” (venäjäksi votsina eli isänperintö) sil- 
tä ajalta, jolloin Kiovan valtio hallitsi myös Itä-Baltiaa, ja myös vaatia itselleen 
kumulatiivisesti sen veron (venäjäksi potslina) Tarton hiippakunnasta, jonka 
koko Liivinmaa oli taannut. Tämä vero, jota tosiaankin oli maksettu vuosina 
1464—1474, oli merkki Venäjän herruudesta. Koko sota oli ilmausta tahtotilas- 
ta, josta Max Weber on osuvasti käyttänyt sanontaa Machtprestige.® 

Iivana IV:n aikeet hänen valloittaessaan osia Liivinmaasta eivät ol- 
leet pohjimmiltaan kauppapoliittisia, vaikka tsaari panostikin kauppatien 
avaamiseen. Tsaari tyytyi läänittämään tiluksia pajareilleen ja perustamaan 
ortodoksisia kirkkoja eikä ollut erityisen taipuvainen kaupankäyntiin ja uu- 
tuuksien saamiseen sen välityksellä Venäjälle.'** Sota Liivinmaata vastaan oli 
rankaisutoimenpide, ja tsaari kohteli liivinmaalaisia naapureitaan täsmälleen 
samalla tavalla kuin venäläisiä alamaisiaan — heihin kohdistettiin hävitystä ja 
ryöstelyä. Aika käsitti kuitenkin Moskovan valtakunnan aikeet toisella tavalla, 
massiivisena yrityksenä tunkeutua idästä merelle ja edelleen Länsi-Euroop- 
paan. 

Liivinmaalaisten kirjeissä esiintyi sodan aikana suuri määrä halveksivia 
ja vähätteleviä mainintoja Venäjästä ja venäläisistä. Tässä yhteydessä kiinnos- 
tavia ovat ne attribuutit, jotka levisivät Ruotsiin ja Suomeen. Tallinnassa asui 
melko paljon ruotsalaisia ja suomalaisia, jotka olivat yhteydessä lähtömait- 
tensa asukkaisiin. Vaikutusvaltainen henkilö oli esimerkiksi pappi nimeltä 
Olaus Andrae, joka toimi kaupungin suomalaisessa seurakunnassa ja rapor- 
toi ahkerasti sotatapahtumista maalis- ja huhtikuussa vuonna 1558. Hänen 

kertomuksensa venäläisten ”tyrannimaisista teoista”, joihin sisältyi väkivaltaa 

naisia kohtaan, saa hiukset nousemaan pystyyn. Olaus oli myös varma sii- 
tä, että virolaiset talonpojat, orjakansa, kuten hän sanoi, oli niin saksalaisten 

sortamaa, että he saattoivat jättäytyä ”pakanallisten ja raakojen tyrannien” eli 

venäläisten valtaan mieluummin kuin elää edelleen isäntiensä alaisina.” Län- 
si-Euroopassa venäläisten hyökkäys oli suuri uutinen, ja lasketaan, että jopa 

lähes 60 lentokirjasta käsitteli sitä 1500-luvun jälkipuoliskolla. 

Venäläisten hirmuteot Liivinmaalla kalpenevat vertailussa turkkilaisten 
tekoihin Balkanilla. Ne herättivät kauhua koko maanosassa ja saivat hallitsi- 
jat — keisarin ja paavin — nostamaan todellisen hätähuudon. On laskettu, että 
turkkilaissodan kauhuista kertovia lentokirjasia tai paskilleja ilmeistyi tuhat- 
kunta kaikilla Länsi-Euroopan kielillä"? Liivinmaalla käyty sota joutui uu- 
tismielessä osittain turkkilaissotien varjoon. On katsottu, että länsieuroop- 
palaiset tunsivat venäläisten ilmestymisen saksaa puhuvan alueen reunalle, 
Liivinmaalle, mutta he ajattelivat, että se oli vain oikeudenmukainen rangais- 
tus siitä, että liivinmaalaiset olivat luopuneet oikeasta uskosta ja kääntyneet 
luterilaisiksi.”° Islaminuskoisten tataarien kuuluminen Venäjän joukkoihin 
teki helpoksi panna yhtäläisyysmerkit venäläisten ja turkkilaisten välille. 

On helppo luulla, että Turkin vaara oli jotakin hyvin etäistä ja epämää- 
räistä Ruotsista ja Suomesta katseltaessa. Aivan niin ei ollut asian laita. Ajatus 
käydä taistelua turkkilaisia vastaan sai tukea Lutherilta muun muassa hänen 
kirjoittamassaan lentokirjasessa Vom Kriege wider die Tiirken (1529). Reformaat- 
tori vastusti katoliselta taholta suunniteltuja ristiretkiä, mutta oli muuten sitä 
mieltä, että sota sellaista Antikristusta kuin Turkkia vastaan oli kannatettava 
asia. Ajatukset uskonsodista, sellaisista kuin mitä tulossa oleva kolmekym- 
menvuotinen sota olisi, alkoivat vähitellen kypsyä koko Euroopassa. Pohjois- 
maissa Tanska oli tämän mielialan johtava maa.” 

Koska kaksi suurta ulkopoliittista uhkaa siis tuntuu vallinneen yhtä ai- 
kaa 1500-luvun Euroopassa, on tutkimus asettanut kysymyksen, oliko käsi- 
tys Venäjän vaarasta vain Turkkia kohtaan tunnetun pelon alalaji. Osmannien 
hyökkäys oli nimittäin se, joka oli pannut koko Euroopan sekaisin.”* Kysy- 
mys on oikeutettu, mutta tämän teoksen kirjoittajan mielestä Venäjän vaa- 
ralla oli myös omaa substanssia, joka erosi Turkin vaarasta, minkä vuoksi sitä 
voi perustellusti pitää omana ilmiönään. Niin ruotsalaiset kuin liivinmaalai- 
setkin viittailivat kyllä Turkkiin, mutta se tapahtui etupäässä vain vertauskoh- 
dan esittämiseksi. Turkki teki Venäjänkin ymmärrettäväksi. 

Liivinmaan ritarikuntavaltion tuho vuosina 1561-1562 merkitsi, että 
Ruotsin idänpolitiikka käänsi lehteä. Aivan uusia näkymiä aukeni. Kun 

Ruotsi hankki haltuunsa Tallinnan ympäristöineen vuonna 1561, se peri rita- 
rikuntavaltion ambitiot idän suunnalla. Ne olivat hyökkäävämmät ja myös 
yleiseurooppalaisemmat kuin kotimaiset perinteet. 


Suhteet Venäjään Eerik XIV:n ja Juhana III:n aikana 


Tallinnan kaupungin ja kolmen pohjoisvirolaisen maakunnan alistuminen 
Ruotsille vuonna 1561 merkitsi Ruotsin suurvalta-ajan alkua. Ensimmäistä 
kertaa historiansa aikana Ruotsilla oli nyt provinsseja perinnäisten rajojen- 
sa ulkopuolella, meren toisella puolella, ja tämä merentakainen alue kasvoi 
jatkuvien sotien ansiosta ja käsitti melko pian suuren joukon kaupunkeja ja 
alueita Itämeren itä- ja etelärannikolla. Kokonaisuuden nimenä oli 1600-lu- 
vun puolivälin jälkeen dominium maris baltici, Itämeren valta. 

Kuitenkin jo ensimmäinen askel tällä tiellä merkitsi vaikeuksia Mos- 
kovan valtion kanssa. Ruotsin suorittama Tallinnan hansakaupungin ja sen 
ympäristöjen haltuunotto oli ollut monimutkainen prosessi ja johtunut sy- 
vimmiltään Liivinmaan ritarikuntavaltion hajoamisesta. Tämä valtio oli tu- 
houtunut Venäjän tsaarin livana IV:n massiivisessa hyökkäyksessä vuonna 
1558, jota heikko ritarikunta ei ollut onnistunut pysäyttämään. Tallinnan por- 
vareiden ja Vironmaan aatelin oli täytynyt etsiä itselleen uusi herra, ja valinta 
oli pitkäaikaisten ja hankalien neuvottelujen tuloksena osunut lopulta Ruot- 
siin. Kustaa Vaasa oli kuollut vuonna 1560, ja valtakuntaa johti tuolloin hänen 
kunnianhimoinen poikansa Ferik XIV. 

Suhtautumisessa Venäjään oli niin ruotsalaisten kuin Vironmaan asuk- 
kaiden taholta kaksi eri puolta. Ensiksikin sotilaallinen operaatio Tallinnan ja 
sen ympäristöjen haltuun ottamiseksi oli johtunut Venäjän pelosta. Siinä pri- 
vilegiossa, jonka Eerik XIV antoi, sanotaan, että venäläiset olivat hävitelleet 
maata vapaasti, ilman että kukaan olisi tarjonnut heille vastarintaa, ja tulleet 
siksi niin ylimielisiksi, että he olivat aikoneet tehdä Tallinnasta tukikohdan 
jatketulle hyökkäykselle koko kristikuntaa vastaan. Siksi ruotsalaiset olivat 
tulleet maahan suojellakseen väestöä ja sen kristillistä uskoa.” Suoja olisi 
kahdenlainen — uhattu Viro oli saanut turvan ja Ruotsi ja muu länsikristitty 
Eurooppa suojavallin Moskovan valtakuntaa vastaan. Tämä syy, turvallisuus- 
motiivi, ei kuitenkaan ollut ainoa tekijä, miksi operaatio pantiin käyntiin. 

Eerik XIV:lle oli toinen syy tärkeämpi kuin turvallisuuden takaaminen. 
Se oli lännen ja idän välillä tapahtuvan kaukokaupan valvonta. Uusi kunin- 
gas halusi kytkeä Viron haltuunoton niihin suunnitelmiin, joita hänellä oli 
Englannin varalle. Suuri kauppavirta sieltä Venäjälle pitäisi saada kulkemaan 

Ruotsin alueiden kautta.”* Toisin kuin Kustaa Vaasa ja hänen veljensä Juhana- 
herttua Ferik katsoi, että liitto Venäjän kanssa merkitsisi tämän haaveen to- 
teutumista. Yhteistyötä piti sen sijaan välttää niiden valtioiden kanssa, jotka 
olivat Venäjälle vihamielisiä, etenkin Puolan ja Liettuan kanssa. 

Eerik XIV:n suorittama Tallinnan haltuunotto oli yhteydessä kuninkaan 
avioliittosuunnitelmiin Englannin kuningattaren kanssa. Ne muodostivat yh- 
dessä suurisuuntaisen vision, jossa kauppapolitiikka oli keskeisessä asemas- 
sa.” Jo vuonna 1560, jolloin hän oli vasta kruununprinssi, oli Eerik lähettä- 
nyt veljensä Juhanan Englantiin ehdottamaan kihlajaisia itsensä ja kuningatar 
Elisabethin välille. Yksi Ruotsin lähettiläistä Lontoossa, Eerikin vanha ranska- 
lainen kotiopettaja Dionysius Beurreus, esitteli herransa ajatukset huhtikuus- 
sa vuonna 1560 Englannin hallitukselle. Suuressa latinankielisessä puheessaan 
Beurreus kuvaili, kuinka juuri Englannissa oli sellaisia tavaroita, joita Venäjä 
kaipasi, ja kuinka lyhin tie näiden maiden välillä oli Älvsborgin kautta kulke- 
va reitti pitkin Suomenlahtea sellaisiin satamiin, joihin venäläisten oli helppo 
tulla. Ruotsilla oli puheen pitäjän mukaan käsissään Itämeren yksinvalta, kun 
Liivimaa ja Venäjä parhaillaan olivat sodassa.” Ruotsin diplomaatti sivusi 
näin puheessaan kysymystä, joka oli hyvin ajankohtainen Englannissa, joka 
eli Richard Chancellorin vuonna 1553 suorittaman matkan seurauksena todel- 
lisessa idänkaupan huumassa. Kauppa uuden sataman, Arkangelin, kautta oli 
alkanut niin onnistuneesti, että englantilaiset olivat jo ehtineet vuonna 1555 
perustaa sen tarpeisiin kauppaseurankin nimeltä The Muscovy Company. 

Kaupan historiaan pohjautuva selitys Ruotsin toimista Baltiassa ja myö- 
hemmin Puolassa ja Saksassa on tullut lähes aksioomaksi ruotsalaisessa his- 
toriantutkimuksessa. Kuuluisa taloushistorian tutkija Artur Attman avasi 
tämän tulkintalinjan väitöskirjassaan Den ryska marknaden i 1500-talets baltiska 
politik 1558-1595 (1944), joka käsitteli sitä, kuinka Ruotsin Baltian-politiikka pe- 
rustui niihin houkutuksiin, joita Venäjän kauppa tarjosi.” Attman käsitteli 
asiaa Täyssinän rauhaan eli vuoteen 1595 asti, ja myöhemmin nuorempi tut- 
kija, Axel Norberg, jatkoi samalla linjalla pohtiessaan, miksi Ruotsi suuntasi 
vuoden 1617 jälkeen ekspansionsa Puolaa vastaan.” Yhteistä molemmille tut- 
kijoille on, että heidän todistelunsa ei ole aivan uskottavaa. Kauppapoliittinen 
argumentointi on lähteissä verraten vähäistä. Oli luonnollista, että aikalaiset 
puhuivat enemmän turvallisuus- ja uskonkysymyksistä sekä dynastisista vas- 
takohdista kuin taloussuhteistaan. 

Eerik XIV oli yksi niistä 1500-luvun hallitsijoista, jotka olivat irtaantu- 
neet perinteestä ja omaksuneet Machiavellin reaalipoliittiset opit. Kuninkaan 
näkemys Venäjästä poikkesi totutusta. Väitteet, että Venäjä olisi kristinuskon 

paavihollinen, eivät merkinneet hänelle mitään. Kuningas oli lukenut huolel- 
la suuren standarditeoksen Venäjästä, Sigismund von Herbersteinin Rerum 
Moscoviticarum Commentarii (1549), joka oli hänen kirjastossaan. Todennäköi- 
sesti nide on ostettu Lontoossa vuoden 1560 ruotsalaisen lähetystön toimes- 
ta.”9 Eerik katsoi renessanssiruhtinaan realistisessa hengessä, että Venäjä olisi 
ilman muuta tärkeä tekijä Euroopan politiikassa ja se pitäisi siksi ottaa huo- 
mioon. Venäjä ei ollut ainoastaan pelottava vihollinen, vaan myös tavoiteltava 
liittolainen. Kuninkaan vastakohta oli hänen veljensä Juhana-herttua, joka oli 
perinteisen venäläisvastaisen suhtautumistavan kannattaja. 

Kun siis pyrkimys hyviin suhteisiin Venäjän kanssa oli yksi Ferikin po- 
litiikan kulmakivistä, kulki Suomen herttua omia teitään. Juhana omaksui 
puolalaismielisen ja venäläisvihamielisen linjan eikä tyytynyt siihen vaati- 
mattomaan rooliin, jonka kuningas hänelle antoi. Juhanan perusajatus oli 
itänyt hänen mielessään jo Kustaa Vaasan eläessä — pyrkimys hankkia valta- 
kunnalle liittolainen avioliiton tietä, puolalaisen prinsessan kautta. Herttuan 
ajatuksella oli kannatusta hänen ruhtinaskunnassaan. Suomalaiset valta- 
neuvokset Henrik Klaunpoika Horn ja Herman Fleming tukivat häntä, mut- 
ta hanketta edisti myös Virossa toimiva käskynhaltija Klaus Kristerinpoika 
Horn, vaikka hän muutoin oli Eerik XIV:n luottomies." Häät Juhanan ja 
siniverisen prinsessa Katariina Jagellonican kanssa, joka oli Puolan kuningas 
Sigismund II Augustin sisar, vietettiin Vilnassa 1561. 

Juhana-herttua oli lähtenyt häämatkalleen sotalaiva Ursus Fennicuksella, 
Suomen karhulla. Häitä pidettiin Juhanan herttuakunnassa hyvin tärkeänä 
tapahtumana. Hovirunoilija Johannes Mollerus kirjoitti runon, joka hehkui 
suomalaisten tyytyväisyyttä Puolan kanssa syntyneeseen liittoon. Runossa sa- 
nottiin, että Suomen karhu — Pohjois-Suomen vaakunaeläin tähän aikaan - oli 
äskettäin ajanut julman moskovalaisen pakoon Viipurin porteilta. Venäläisillä 
oli nyt syytä vielä suurempaan pelkoon, kun Suomen karhu, Puolan kotka ja 
Liettuan ratsumies — kaikki vaakunahahmoja — olivat solmineet liiton heitä 
vastaan." 

Juhanan hankkeen suotuisa vaikutus suomalaisiin väheni huomattavasti, 
kun ilmeni, että Eerik oli sitä vastaan. Herttuan luottomiehet Henrik Klaun- 
poika Horn ja Herman Fleming vaihtoivat puolta ja liittyivät kuningasmie- 
liseen puolueeseen. Tuntuu kuitenkin siltä, että herttuakunnan papisto ja 
yleinen rahvas olisi tukenut ruhtinastaan lähes viimeiseen asti. Säätyläistös- 
sä oli lukuisia Juhanan politiikan kannattajia. Herttua piti julkisen puheen 
papeille, porvareille ja kansalle Turun markkinoilla vuonna 1563 ja tuomitsi 
voimakkain sanoin veljensä venäläismielisen ulkopolitiikan. Hän korosti, että 

oli vaarallista, että kuningas näytti tekevän itsensä Puolan viholliseksi. Puhe 
teki vaikutuksen kansanjoukkoon, joka vannoi uskollisuuttaan herttualle.** 

Juhanan agitaatio johtui uudesta tilanteesta, johon hän oli joutunut. 
Niin sanottu Pohjoismaiden seitsenvuotinen sota oli puhjennut vuonna 
1563 Ruotsin ja Tanskan (sekä Tanskan liittolaisen Lyypekin) välille. Sodan 
päänäyttämö oli Etelä- ja Länsi-Ruotsi, mutta myös Suomenlahdella käytiin 
meritaisteluita. Kuningas pani Narvan kaupan sulkuun ohjatakseen kaupan- 
käynnin Tallinnaan, joka oli tuolloin ruotsalainen satama. Saarrostus joh- 
ti voimakkaisiin vastalauseisiin lännessä, ja Eerik XIV joutui, etenkin kun 
Ruotsin oli onnistunut kaapata melkein koko Lyypekin laivasto vangikseen 
Suomenlahdella, hyvin huonoon huutoon Länsi-Euroopan kauppaa käyvien 
kansakuntien piirissä. Sisäpoliittisesti kuningas kuitenkin vahvisti valtaan- 
sa vangitsemalla kilpailijansa, Juhana-herttuan ja tämän puolison Katariina 
Jagellonican. He saivat viettää seitsemän vuotta yhteisessä vankeudessa, ja 
Katariina lahjoitti miehelleen Gripsholmin linnassa pojan, Sigismundin, jota 
koulutettiin katolisessa hengessä. 

Narvan saarto osoitti, että oli hyvin vaikeaa yhdistää Ruotsin ja Venäjän 
etuja. Ferik XIV:lla oli kuitenkin selvästi parempi asema kuin Kustaa Vaasalla, 
mitä tulee Iivana IV:n mielipiteisiin, sillä hän oli äidin puolelta sukua saksalai- 
sille ruhtinashuoneille, mikä oli tärkeää tsaarin silmissä. Ruotsin ja Venäjän 
välinen sopimus syntyi Tartossa elokuussa vuonna 1564. Mainittu kaupun- 
ki oli tullut venäläisen valloituksen jälkeen tärkeäksi Venäjän ulkosuhtei- 
den hoitamispaikaksi. Iivana oli jo ehtinyt luoda valtansa tueksi opritsnina- 
terrorijärjestön, joka levitti kauhua ympärilleen. Hän tarvitsi ulkopoliittista 
rauhaa. Siksi suhteesta Ruotsiin kehittyi nyt poikkeuksellinen eikä edes kovin 
vähän bisarri ystävyys kahden Euroopan eksentrisimmän hallitsijan Iivana 
IV:n ja Eerik XIV:n välille. 

Tähän aikaan tsaari lähetti TretSak Andrejevitš PuSetsnikovin Tukhol- 
maan keskustelemaan yhteisistä asioista. Lähettiläs kuoli ruttoon ennen kuin 
hän oli tavannut kuninkaan. Tieto hänen lähetystehtävästään vuoti kuitenkin 
yleisölle. Se oli tsaarin pyyntö luovuttaa Katariina Jagellonica Venäjälle. Tut- 
kimuksessa on pohdittu paljon tämän toivomuksen tarkoitusta, ja useimmat 
tutkijat katsovat, että tsaari aikoi ruhtinattaren avulla harjoittaa jonkinlaista 
kiristystä Puolan suunnalla. On silti ilmeistä, että aikalaiset ajattelivat aivan 
muun olevan tsaarin vaatimuksen takana. Tsaari oli aikaisemmin kosinut 
Katariinaa mutta saanut rukkaset, ja nyt luultiin, että hän käytti tilaisuutta 
saadakseen vanhan ihastuksensa omaan valtaansa ja kostaakseen tälle. Inhon 
aalto pyyhkäisi yli Ruotsin. Taivutellakseen Eerik XIV:ää Iivana vakuutti, että 

tästä tulisi hänen paras ystävänsä Euroopan hallitsijoiden joukossa, jos hän 
vain suostuisi pyyntöön. Ruotsi saisi samalla suositun aseman Venäjän kaup- 
pakumppaneiden joukossa. 

Vaatimus Katariinan luovuttamisesta oli keskustelun aiheena valta- 
neuvoskunnassa kesäkuussa 1566. Neuvosto hylkäsi pyynnön epäkristilli- 
senä. Myös Eerik XIV asettui samalle kannalle kuin neuvosherransa, mutta 
varusti samalla uuden lähetystön Venäjälle. Lähetystön kohtalo on ollut hy- 
vin tunnettu kautta aikojen, sillä sitä käsitellään opaskirjasessa, joka selos- 
taa diplomaattisia tapoja. Lähettiläät olivat tällä kertaa valtaneuvos Nils 
Gyllenstierna, Mäns Jönsson ja Erik Häkansson. Päätulkkina toimi Bertil 
Göransson (Mjöhund) ja sihteerinä Matthias Schubert. Lähetystössä oli lisäksi 
peräti kolme alempiarvoista venäjäntulkkia: Engelbrekt Nilsson, Per Jonsson 
ja Lars Bertilsson. Gyllenstierna jätti perillä Moskovassa tsaarille kuninkaan- 
sa kielteisen vastauksen, mutta hänellä oli lupa, jos tsaarin uhkaukset yltyi- 
sivät aivan hurjiksi, myös antaa periksi, jotta avoin sota vältettäisiin. Neu- 
votteluista tulikin helmikuussa 1567 aivan yhtä vaikeat kuin mitä kuningas 
oli pelännyt. Gyllenstierna antoi tsaarille tämän vaatiman lupauksen, mikä 
tapahtui salaisessa keskustelussa tsaarin kanssa ainoastaan yhden tulkin läs- 
näollessa. Keskustelu tapahtui ”kuiskaamalla mainitusta henkilöstä”, ilman 
että Katariinan nimeä olisi lausuttu ääneen. Sopimukseen kirjoitettiin myös, 
että Iivana ja Ferik olisivat tästä lähtien aivan samanarvoisia, kuin kaksi vel- 
jestä, jotka eivät enää tarvinneet neuvotteluissaan Novgorodin käskynhalti- 
jan välitystä.” Keskustelut päätti ristinsuuteluseremonia, johon myös Nils 
Gyllenstierna osallistui.'* 

livanalla oli kiire saada Katariina käsiinsä. Jo toukokuussa 1567 suuri ve- 
näläinen lähetystö tuli Tukholmaan Ivan Mihailovits Vorontsovin johdolla. 
Vorontsov oli tsaarin suosikki ja lapsuudenystävä. Venäläisten saapuminen 
joudutti varmasti Eerik XIV:n kukistumista. Tuohon aikaan kuninkaan mieli- 
sairaus oli jo puhjennut; hän oli omakätisesti tehnyt niin sanotut Sture-mur- 
hat Uppsalassa ja oli täysin vastuuttomassa mielentilassa. Venäläisten vas- 
taanotto juhlallisen audienssin muodossa oli aivan mahdotonta. Kesäkuussa 
vuonna 1567 Eerik otti tosin vastaan saksalais-roomalaisen keisarin lähetti- 
lään, jonka kertomus tapahtumasta on säilynyt ja osoittaa, kuinka peloissaan 
henkensä vuoksi itävaltalainen oikein oli ollut. 

Sairaudestaan huolimatta Eerik asettui salaiseen yhteyteen venäläisten 
kanssa. Hän kysyi apulaisensa välityksellä, voisivatko vieraat diplomaatit 
ottaa hänet mukaansa, kun he palaisivat Venäjälle. Kuningas selitti, että hä- 
nen omat ”pajarinsa” olivat tehneet kapinan ja että hänen henkensä oli nyt 

uhattuna. Venäjän lähettiläät kirjoittivat tsaarilleen, että Eerikin oli pitänyt 
tappaa Nils Sture, koska tämä oli vastustanut Katariinan luovuttamista Mos- 
kovaan. Eerikin pyyntö saada turvapaikka Venäjällä johti — ihmeellistä kyl- 
lä — siihen, että Iivana pyysi itselleen asyylia Englannissa lähettiläs Anthony 
Jenkinsonilta, joka oli käymässä Moskovassa marraskuussa 1567. Tsaari halusi 
paeta Britanniaan, koska hänkin pelkäsi aateliskapinaa.”* Vaikuttaa siis siltä, 
että Ferikin hulluus oli tarttunut itänaapuriin. 

Mitä pitemmälle ratkaisu Katariinaa koskevassa asiassa venyi, sitä levot- 
tomammaksi Iivana IV kävi, eikä auttanut, että ruotsalaiset viivyttivät tahal- 
laan postinkulkua Ahvenanmeren ylitse. Keväällä vuonna 1568 yksi livanan 
kirjeenviejistä päästettiin Tukholmaan ja valtaneuvoston piti järjestää pieni- 
muotoinen audienssi, jossa Eerik tapasi kuriirin. Venäläisten vaatimukset tu- 
livat nyt yleisesti tunnetuiksi. Heinäkuun 1. päivänä 1568 Eerik meni naimisiin 
rakastajattarensa Kaarina Maununtyttären kanssa tehdäkseen äpäräpoikansa 
Kustaan lailliseksi seuraajakseen. Kuningas oli sekaannuksen puuskassa pääs- 
tänyt veljensä Juhana-herttuan vapaaksi, ja tämä oli luonnollisesti äärimmäi- 
sen katkera Venäjän lähetystöä kohtaan, joka odotti yhä sitkeästi vastausta 
Tukholmassa. 

Flokuussa 1568 nostivat herttuat Juhana ja Kaarle kapinalipun veljeään 
Eerik-kuningasta vastaan. Tässä tilanteessa Eerik otti yhteyttä venäläisiin, 
kehotti heitä ottamaan mukaansa Katariinan ja kirjoittamaan livanalle, että 
tämän pitäisi varustaa laivoja ja miehistöä tulemaan Ruotsiin suojelemaan 
toimesta on löydetty venäläisistä lähteistä, ja se on siksi ehkä luotettava, mitä 
Ferikiä parjaavat ruotsalaiset lähteet eivät aina ole.” 

Ferikin luotettua sihteeriä Yrjänä Pietarinpoikaa kuulusteltiin myöhem- 
min juuri tästä väitetystä yhteydenotosta venäläisiin, kun häntä kidutettiin 
syyskuun 28. päivänä 1568. Yrjänä vastasi selväsanaisesti, ettei hänellä ol- 
lut mitään tietoa Katariinasta eikä kuninkaan omasta suunnitelmasta paeta 
Venäjälle tai aikeesta hankkia sieltä apua, mutta häntä ei tietenkään uskottu. 
Nämä seikat sisällytettiin ilman muuta niihin syytöskohtiin, jotka koskivat 
Ferik XIV:n hirmuhallintoa. Seuraavana päivänä, syyskuun 29. päivänä 1568, 
kuningas antautui käytyään ensin kahakan veljiensä, Juhana-herttuan ja 
Kaarle-herttuan, johtamia joukkoja vastaan. Hänet otettiin vangiksi. 

Kun kapinalliset tunkeutuivat Tukholmaan, tuli kaupungissa vielä vii- 
pyvä venäläinen lähetyskunta ryöstetyksi, uhatuksi ja pilkatuksi. Tilan- 
ne oli jo muuttumassa diplomaattiseksi painajaiseksi, mutta silloin tarttui 
vasta 18-vuotias Kaarle-herttua pertuskaan ja ajoi kurittomat nihdit pois 

lähettiläiden huoneista. Hän selitti venäläisille, että mielisairas tyranni Eerik 
oli pantu viralta ja uusi kuningas halusi ylläpitää hyviä suhteita Moskovaan. 
Muisto tästä tapahtumasta jäi elämään Venäjällä, ja venäläiset pitivät sen jäl- 
keen Kaarle-herttuaa omana miehenään Ruotsin sisäpoliittisissa riidoissa? 
On silti lisättävä, että herttua ei ollut silminnähtävän venäläismielinen. Ruot- 
sin sisällissodassa 1590-luvulla molemmat osapuolet, kuningas Sigismund ja 
Kaarle-herttua, esittivät naapurista samanlaisia, hyvin kielteisiä mielipiteitä.” 

Vielä vangitsemisensa jälkeenkin Eerik XIV koetti olla yhteydessä venä- 
läisiin. Kun hän istui kuningattarensa Kaarina Maununtyttären ja perheensä 
kanssa Turun linnassa vankina, yritti hän vuonna 1571 saada puolelleen ve- 
näjäntulkki Jöns Olofssonin, jotta tämä ottaisi yhteyttä livana-tsaariin sen 
ruotsalaisen kuriirin tulkin ominaisuudessa, joka tuolloin matkusti Venäjälle. 
Asia tuli tietoon, ja seurauksena oli, että vanki siirrettiin perheineen Turusta 
turvallisempaan paikkaan eli Kastelholman linnaan Ahvenanmaalla.'* Eeri- 
kin vuonna 1568 syntynyt poika Kustaa oli myöhemmin vielä isäänsäkin lä- 
hemmässä suhteessa Venäjään. Hän oli Eurooppaa kiertävä maaton prinssi, 
kun tsaari Boris Godunovin onnistui houkutella hänet luokseen Moskovaan. 
Kustaa katosi sitten jonnekin Venäjän sisäosiin suuren sekasorron aikana, 
mutta myöhempi ruotsalainen historiankirjoittaja Petrus Petrejus otti selvää 
hänen kohtalostaan ja julkaisi siitä vuonna 1611 pienen kirjasen. 

Ferik XIV:n Venäjän-politiikka poikkesi tavanomaisesta ruotsalaises- 
ta kaavasta. Vaikka valtakunta oli Venäjän reunamaa, kuningas yritti saada 
aikaan henkilökohtaisen hyvän suhteen tsaarin kanssa lähtien omista, itsek- 
käistä pyyteistään. Hän onnistui hankkeessaan siinä määrin, että Iivana IV 
nimitti häntä parhaaksi veljekseen ja oli ilmeisen kauhistunut, kun uutinen 
Ferikin vallasta syöksemisestä tuli tunnetuksi Moskovassa. Kauppapoliittises- 
ti Eerikin toiminta johti epäonnistumiseen. Mitään kauppavaihtoa Venäjän 
kanssa ei saatu aikaan Ruotsin alueella, sillä venäläiset panostivat innokkaasti 
Jäämeren kauppatiehen, jonka englantilaiset olivat avanneet. Vienanjoen suis- 
ton vaihtoehtona oli kaupan kannalta pitkään Narva, ei Tallinna, johon ruot- 
salaiset keskittivät toiveensa. 

Juhana työskenteli järjestelmällisesti mustamaalatakseen Eerikin jälki- 
maineen. Hänen propagandansa käsitteli tuomitsevaan sävyyn myös erote- 
tun hallitsijan suhteita Venäjään. Siitä huolimatta uusi kuningas yritti hänkin 
aluksi saada yhteyttä tsaariin. Siksi Juhana III lähetti heti kruunajaisten jäl- 
keen heinäkuussa vuonna 1569 uuden lähetystön matkalle kohti Moskovaa. 

Turun piispa Paavali Juusten ja Viipurin käskynhaltija Tönne Olavin- 
poika Wildeman nimitettiin johtajiksi lähetyskuntaan, joka käsitti 57 jäsentä 

ja matkusti Moskovaan neuvottelemaan rauhan jatkamisesta. Lähetystön sih- 
teerinä oli Ruotsin valtakunnankanslian saksalaisen osaston johtaja Matthias 
Schubert, joka oli ollut mukana myös Gyllenstiernan matkalla, ja päätulkki- 
na toimi Engelbrekt Nilsson, hänkin kokenut Venäjän-kävijä. Piispojen osal- 
listuminen lähetystöihin oli ajalle tyypillistä. Vuonna 1557 olivat arkkipiispa 
Laurentius Petri ja Turun piispa Mikael Agricola matkanneet Moskovaan, ja 
vuonna 1561 oli Linköpingin piispa Erik Falck toiminut lähettiläänä Venäjällä. 
Toisin kuin aikaisemmin piispa jätti tällä kertaa selvän jälkensä diplomaatti- 
siin lähteisiin, sillä Paavali Juusten oli ahkera kirjamies, joka laati raportin ta- 
pahtumista. 

Juustenin ja Wildemanin matka alkoi ilman viivytyksiä, heti kruuna- 
jaisten jälkeen. Onnetonta kyllä heidän lähetystönsä edellä matkasi kohti 
Moskovaa pajari Vorontsov lähetystöineen. Se oli viimein päässyt lähtemään 
Tukholmasta ja kertoi kaikille, millaisen huonon kohtelun se oli saanut Ruot- 
sissa. Oli siis todennäköistä, että venäläiset suhtautuisivat Ruotsin lähettiläi- 
siin hyvin kielteisesti. Niin kävikin, ja Juustenin ja Wildemanin matka kuuluu 
epäonnisimpiin diplomaattisiin missioihin, mitä historia tuntee Ruotsin ja 
Venäjän välillä. 

Lähettiläät saapuivat Novgorodiin syyskuun 14. päivänä 1569. Siellä hei- 
dän piti neuvotella kaupungin käskynhaltijan kanssa eivätkä he päässeet tsaa- 
rin audienssille. Juhana III ei ollut syntynyt kuninkaaksi vaan anastanut tämän 
arvon veljeltään, ja hän oli siksi paljon vähäpätöisempi kuin Iivana IV, mahtava 
tsaari, jonka sukujuuret ulottuivat Rurikiin ja Rooman keisari Augustukseen. 
Lähettiläät eivät saaneet Novgorodissa heille kuuluvaa kestitystä. Heidän ma- 
japaikkansa ympärille rakennettiin palisadi eli paaluvarustus, joka teki sen 
vankilaksi. Vasta tammikuussa vuonna 1570 voivodi Pjotr Danielovits Prons- 
ki otti heidät vastaan, mutta audienssisalin seiniä reunusti opritsninan vartiosto 
kultaisissa ja mustissa asuissaan. Sihteeri Matthias Schubert yritti pitää ruotsa- 
laisten puolesta puheen, mutta koska venäläiset huomasivat, ettei hän terveh- 
tinyt Pronskia kuninkaansa veroisena mahtimiehenä, he katkaisivat esityksen. 
Syntyneessä mellakassa isännät hyökkäsivät vieraittensa kimppuun ja riisuivat 
heidät alusvaatteisilleen. Siinä asussa he saivat juosta pitkin Novgorodin ku- 
jia ja katuja sotilaiden ahdistamina. Kansanjoukko heitti heidän päälleen, mitä 
käsillä sattui olemaan, ja ”ajoi heidät tiehensä kuin siat”. 

Sitten Juusten ja Wildeman raahattiin Moskovaan kuin ”vangitut rikolli- 
set”. Tämä koitui heille kuitenkin onneksi, sillä Iivana IV oli sotajoukkoineen 
juuri tuolloin ryöstelemässä ja hävittelemässä Novgorodia ja rankaisemassa 
sen väestöä, jota tsaari piti tottelemattomana. Erityisesti pappeja häväistiin. 

Erään tutkijan, Sergei Bogatyrevin, mukaan kysymyksessä oli tietoinen diplo- 
maattisen immuniteetin ja papiston arvon loukkaaminen livana IV:n puolelta. 
Kaiken piti olla sallittua suurelle tsaarille. 

Palattuaan Novgorodista Moskovaan toukokuussa 1570 Iivana IV ei edel- 
leenkään halunnut tavata Ruotsin lähettiläitä. Hänen luottomiehensä Ivan 
Mihailovits Viskovatyi ja Andrei Vasiljev (jotka kohta tämän jälkeen teloitet- 
tiin) kertoivat lähettiläille, että tsaarin raivon syynä oli Katariina Jagellonica 
ja että kysymys Ruotsin kuningattaren luovuttamisesta piti ratkaista ensin, 
jotta päästäisiin neuvotteluihin. Syyskuussa 1570 Iivana karkotti lähettiläät 
lähelle tataarien rajaa Muromiin. Kun he olivat olleet siellä vankeudessa 14 
kuukautta ja monet lähetystön jäsenet olivat kuolleet, tsaari lähetti heidät 
marraskuussa vuonna 1571 Klinin kaupunkiin, jossa vankeus jatkui mutta 
josta käsin lähettiläät onnistuivat lähettämään kirjeenviejän Ruotsiin. Tsaa- 
rin viesti oli, että tarvittiin Juhana III:n anteeksipyyntö ja uudet lähettiläät, 
koska Juusten ja Wildeman olivat osoittaneet aivan riittämätöntä kunnioi- 
tusta. Vain näin menetellen Ruotsin kuningas saattoi estää uuden ja tuhoisan, 
Suomeen suuntautuvan hyökkäyksen. Kuin sattumalta Juusten ja Wildeman 
näkivät tsaarin kaupungin kadulla, lankesivat polvilleen ja saivat kuulla pit- 
kän ja vihaisen syytöspuheen hallitsijan omasta suusta. Ruotsin ainoana pe- 
lastuksena oli alistua välittömästi Venäjälle. Iivana tarvitsi nyt välttämättä 
kuvan Ruotsin valtakunnanvaakunasta sovittaakseen sen Venäjän valtion- 
sinetin osaksi. 

Lopulta Wildemanin ja Juustenin onnistui kuitenkin päästä näkemään 
tsaarin ”kirkkaat silmät” eli varsinaiselle audienssille. Tsaari huomautti ival- 
lisesti, että vain koska lähettiläät olivat kristittyjä miehiä, heidän ei tarvitsisi 
maata pitkällään Venäjän valtaistuimen edessä. Sitten hän jankutti edelleen 
Katariinasta, jota hän ei ollut onnistunut saamaan käsiinsä. Entisestä puola- 
laisesta prinsessasta ja nykyisestä Ruotsin kuningattaresta oli ilmeisesti tullut 
pakkomielle hänelle. Tsaarin puheen loppuponsi oli, että jos Ruotsi heti luo- 
puisi haltuunsa saamasta Liivinmaan osasta, rauha voitaisiin ehkä vielä pelas- 
taa. Tämän jälkeen Iivana antoi perin juurin sairaan ja väsyneen lähetystön 
palata kotimaahansa. Sen vahvuus oli supistunut 33 henkilöön.” 

Piispa Paavali Juusten oli ilman epäilystä lähetystön avainhenkilö. Hän 
kirjoitti kotiin palattuaan laajan matkaraportin. Sen otsikko on Acta legationis 
Muscovitica per Paulum Juusten, Episcopum Aboensem, breviter comprehensa, ja se 
säilyi käsikirjoitusmuodossa, kunnes Henrik Gabriel Porthan julkaisi sen 
1700-luvulla.” Piispalta meni matkalla terveys, ja kun hänet kotiintulonsa 
jälkeen aateloitiin, antoi hän piirtää aateliskilpeensa kuvan miehestä, joka 

rankaisee itseään solmuruoskalla. Mutta Juusten oli myös ollut ahkera kir- 
joittaja niinä vähäisinä hetkinä, jolloin se oli matkan aikana ollut hänelle 
mahdollista. Han laati latinankielisen postillan, jonka käsikirjoitus valmistui 
vuonna 1573 mutta joka tuhoutui Turun palossa vuonna 1827. 

Juustenin viimeisin elämäkerturi katsoo, että piispa oli osaksi itse ve- 
tänyt onnettomuudet päälleen ollessaan tarpeettoman jyrkkäsanainen suh- 
teessaan venäläisiin.?** Hän ei kuitenkaan ole ottanut huomioon, että piispa 
edusti matkalla valtakuntaa ja kuningasta, joka ei sietänyt mitä loukkausta 
tahansa. Lisäksi lähetystön sihteeri Matthias Schubert antoi panoksensa mat- 
kan jälkimuistoon kirjoittamalla pitkän laulettavan runon Reusische relation in 
gesanckweis gestellet im Ton, joka kuvaili Venäjän vaaraa ja rinnasteli sitä Turkin 
vaaraan. Sihteerin poliittinen laulu sopi erinomaisesti Ruotsin sotapropagan- 
daksi syntyneessä tilanteessa. Laulun kertosäe ”von Turken ist nicht erhort” 
korosti, että venäläisten julmuudet diplomaatteja kohtaan ylittivät jopa juma- 
lattomien turkkilaisten kauheat teot kristittyjä kansoja kohtaan.?"' 

Myös aivan toinen kuvaus lähetystön vaiheista on olemassa. Se sisältyy 
erääseen tekijättömään lähteeseen, joka lienee peräisin vuodelta 1584.7 On 
mahdollista, että tämäkin teksti olisi Matthias Schubertin tekoa ja heijasteli- 
si hänen vaiheitaan. Schubert oli nimittäin osallistunut sihteerinä sekä Nils 
Gyllenstiernan lähetystöön vuonna 1567 että Paavali Juustenin lähetystöön 
vuosina 1569—1572, asunut kauan Tallinnassa ja ilmeisesti ollut jonkinlaisessa 
yhteydessä tunnettuun ruotsalaiseen Venäjän kuvaajaan Petrus Petrejukseen 
noin vuonna 1611, jolloin tämä alkoi koota aineistoa suurta kirjaansa varten. 
Anonyymi teksti on tosin ruotsinkielinen eikä kirjoitettu Schubertin äidinkie- 
lellä saksaksi. Se on paikoitellen paljon yksityiskohtaisempi kuin Juustenin 
kuivahko kronikka ja kuvaa maalailevin sanoin ympäristöä niin Novgorodis- 
sa kuin Moskovassakin sekä siteeraa värikkäin kääntein venäläisten kanssa 
käytyjä keskusteluja. Teos on epäilemättä ruotsalaisen diplomaattisen kirjal- 
lisuuden helmiä, mutta tutkimukselle aivan tuntematon.” 

Ruotsin ja Venäjän suhteiden päänäyttämöksi nousi tämän jälkeen Viro, 
jossa sota syttyi elokuussa 1570 venäläisten joukkojen tunkeutuessa Viru- 
maalle ja Järvamaalle, niin että ainoastaan Tallinna ja Hiidenmaa jäivät Ruot- 
sin haltuun. Venäjän armeija koostui opritsninasta, joka oli muodollisesti Hol- 
steinin herttuan Magnuksen palveluksessa. livana IV oli tehnyt tanskalaisesta 
ylimyksestä Liivinmaan kuninkaan, kun tämä oli mennyt naimisiin venäläi- 
sen prinsessan kanssa. Niin syttyi siis uusi Ruotsin ja Venäjän välinen sota. 
Sotatila kesti 25 vuotta, vuodet 1570-1595, tosin tietyin katkoin, sillä sodassa 
esiintyi myös lyhyitä aselepoja. 

Sodan alkuaikoina Ruotsi oli vahvasti puolustuskannalla. Vaikean 
1570-luvun aikana Ruotsin valta Virossa oli kahdesti hiuskarvan varassa. En- 
simmäinen tilanne, joka olisi voinut kehittyä katastrofiksi, oli Tallinnan pii- 
ritys vuosina 1570—1571. Se ei ollut aivan täydellinen, sillä meritie Suomen- 
lahden yli oli aluksi Ruotsin hallussa, mutta meren jäädyttyä talvella piiritys 
muuttui vakavaksi. Venäläiset pommittivat kaupunkia raskaalla tykistöl- 
lään ja hävittivät ympäröivän maaseudun. Kuitenkin jo helmikuun 1. päivä- 
nä 1571 tallinnalaiset saattoivat huoata helpotuksesta. Juhana III oli solminut 
Stettinissä rauhan Tanskan ja Lyypekin kanssa ja saattoi tulla piiritetyn kau- 
pungin avuksi. Sitä paitsi Krimin tataarit olivat hyökänneet Venäjälle ja polt- 
taneet Moskovan, joka tuolloin koostui melkein kokonaan hirsirakennuksis- 
ta. Nämä tapahtumat saivat sotaa johtaneen Magnus-herttuan vetäytymään 
joukkoineen pois Tallinnan edustalta. ”Niin kostettiin Moskovan suuriruhti- 
naalle kaikki se paha, mitä hän oli talven mittaan tehnyt Liivinmaa-raukalle ja 
Suomelle”, kirjoitti Balthasar Russow kronikassaan? 

Toinen tilanne, jolloin Ruotsille olisi voinut käydä huonosti, sattui 
Tallinnan seuraavan piirityksen muodossa vuonna 1577. Hyökkäys alkoi tam- 
mikuussa ja oli hyvin massiivinen sekä jatkui seitsemän viikon ajan. Venäläiset 
ulottivat hyökkäyksensä Suomeen ylittämällä jäätyneen meren ja tuhosivat 
näin huomattavan osan Tallinnaa varustaneesta alueesta. Venäjän joukoissa 
palvelleet tataarit levittäytyivät Etelä-Suomeen uskaliaan jäämarssin jälkeen 
ja polttivat koko rannikon Inkoon ja Porvoon väliltä. Tataarien hyökkäys sai 
Ruotsin valtionjohdon oivaltamaan, että Suomi olisi vakavassa vaarassa, jos 
Suomenlahden etelärannikko olisi vihollisen hallussa. Erityisen vaarallista oli, 
että vastustaja oli suurvalta. Venäläiset lopettivat kuitenkin Tallinnan piirityk- 
sen jo maaliskuussa vuonna 1577 ja perääntyivät Harjumaalta.?* 

Sodan varsinainen kohde oli Viro, mutta taistelut tuntuivat koko ym- 
päristössä. Ruotsissa yleinen mielipide oli hyvin kielteinen Juhana III:n sota- 
ponnistelujen suhteen. Suomalainen sotapäällystö teki esimerkiksi vuonna 
1573, kolme vuotta sodan alkamisen jälkeen, omin päin aselevon venäläis- 
ten kanssa. Aselepo koski tosin vain Suomea, mutta se oli merkittävä, koska 
rauhantila jatkui vuoteen 1577 asti.” Tyytymättömyydestä kuninkaan sota- 
politiikkaa kohtaan on olemassa tieto myös vuodelta 1575. Silloin Suomen so- 
tapäällystö piti protestikokouksen Pyhtäällä sijainneessa sotaleirissä Klaus ja 
Herman Flemingin sekä Henrik Klaunpoika Hornin johdolla. ”Rauhanpuolue” 
kirjoitti, että Suomelle oli mahdotonta varustaa sekä Tallinna että Viipuri ja 
sen lisäksi vielä koko laivasto muonalla. Emämaa pääsi aivan liian helpolla 
sotaponnisteluissa. Suomen rälssi asettikin toiveensa Kaarle-herttuaan, jonka 

toivottiin tulevan itse sotanäyttämölle ja tuovan riittävästi joukkoja muka- 
naan?” Vaikuttaa siltä, että kuninkaan ja hänen veljensä Kaarlen välillä val- 
litsi melkein välirikko Venäjän-politiikassa. Osa aatelista kallistui sille linjalle, 
jota herttuan luultiin edustavan. 

Oli huolestuttava ajan merkki, että tataarit olivat hyökänneet Suomen- 
lahden yli, vaikka Suomen rintamalla vallitsi aselepo. Suomen aateli kään- 
tyi Kaarle-herttuan puoleen tässäkin asiassa. Eräs kirjeen laatija — luultavasti 
Johan Berndes vanhempi — kertoi kirjeessä herttualle 1577, että vangiksi jou- 
tuneilta tataareilta oli kysytty, miksi he olivat hyökkäyksellään rikkoneet ase- 
levon. Nämä olivat sanoneet, että Suomi kuului Tallinnalle ja että se joutuisi 
kokonaan Venäjän haltuun, kunhan kaupunki olisi ensin vallattu. Siitä näkee, 
kirjeenkirjoittaja jatkoi, millaisia suunnitelmia moskovalaisella oli Suomen 
suhteen ja millainen merkitys Tallinnalla oli valtakunnan esilinnoituksena, 
mitä seikkaa monet eivät olleet käsittäneet?" 

Liivinmaan sotanäyttämön ulkopuolella Iivana IV kehitti suhdettaaan 
siihen monarkkiin, jota piti vertaisenaan, nimittäin Pyhän saksalais-rooma- 
laisen keisarikunnan hallitsijaan. Lähetystöjen vaihto vuosina 1575—1576 näi- 
den hallitsijoiden välillä aiheutti, että uteliaisuus Venäjää kohtaan saavutti 
huippunsa Keski-Euroopassa, jossa suuri venäläinen lähetyskunta ruhtinas 
Sahari Sugorskin johdolla kävi sekä Regensburgissa että Wienissä. Kuvasarjat 
Venäjän lähettiläistä, niin pajareista kuin kauppiaista, sisältävät tämän ajan 
parhaita kuvia Moskovan valtakunnan asukkaista perinteisissä puvuissaan. 
Keisari Maximilian II:n kuolema vierailun aikana veti kuitenkin pois perustan 
syvemmältä poliittiselta yhteistyöltä valtakuntien välillä." 

Tämän jälkeen sotatilanne muuttui, kun Puolan kuningas Stefan Bathory 
hyökkäsi Venäjän kimppuun vuonna 1576, mikä kevensi tuntuvasti Venäjäl- 
tä tulevaa painostusta Ruotsin valtakuntaa kohtaan. Kuningas oli naimisissa 
Katariina Jagellonican sisaren kanssa, ja siksi Puolan ja Ruotsin kuninkaat oli- 
vat langokset. Puolan kanssa syntyneen liiton voimalla Ruotsi alkoi nyt saa- 
da voittoja sodassa. Myös Ruotsin sodanjohto oli entistä kehittyneempi, sillä 
ranskalainen onnensoturi Pontus De la Gardie oli nimitetty sen päälliköksi 
ja hän osasi paremmin kuin kotimaiset sotapäälliköt hyödyntää uusia nä- 
kemyksiä. Hän oli taitava diplomaatti, ja hänellä oli monipuolinen kielitaito, 
joustavuutta sekä hyvä äly. Siksikin hän miellytti Juhana III:ta ja hän päätyi 
avioliittoon kuninkaan aviottoman tyttären Sofia Gyllenhielmin kanssa. 

Pontus De la Gardiesta tuli sodan ylipäällikkö vuonna 1580, ja hän val- 
tasi ensi toimenaan Käkisalmen linnoituksen Laatokan rannalla. Sieltä hän 
johti joukkonsa Viroon ja valloitti suuren osan venäläisten miehittämästä 

alueesta, lopulta vuonna 1581 Narvankin yllätyshyökkäyksellä, mitä tuon ajan 

sotateoreetikot olivat pitäneet mahdottomana. De la Gardien menestys pe- 
rustui hänen kehittämäänsä juoksuhautataktiikkaan, mikä merkitsi, että kau- 
punginmuureja kohti kaivettiin mutkittelevia rivihautoja, joista käsin niitä 

päästiin räjäyttämään. Ivangorodkin vallattiin. Nain taistelut oli viety Ruotsin 

alueelta Venäjän alueelle. Menestys jatkui Länsi-Inkerinmaalla, mutta sitä pi- 
temmälle eivät ruotsalaiset päässeet, sillä tärkeä tuki Stefan Bathoryn taholta 

lakkasi Puolan kuninkaan solmittua välirauhan Venäjän kanssa Jam Zapols- 
kissa vuonna 1582. Venäläiset pystyivät sen jälkeen pysäyttämään ruotsalais- 
ten hyökkäyksen. Sitten osapuolet tekivät välirauhan Pljussa-joella vuonna 

1583, mikä antoi ruotsalaisille aikaa vakiinnuttaa asemansa uusilla, vallatuilla 

alueilla. Neuvottelut Pljussassa tähtäsivät pysyvään rauhaan ja jatkuivat yhtä 

menoa vuoteen 1586 asti, mutta lopullinen päämäärä karkasi diplomaattien 

käsistä ja epävarma tilanne rajan äärellä jatkui.** 

Menetyksekkään sodan seurauksena venäläistä sotaväkeä siirtyi Ruotsin 
puolelle joko vankeina tai yliloikkareina. Juhana III oli suopea niitä pajareita 
kohtaan, jotka vannoivat hänelle uskollisuutta. Melkoinen joukko yliloikka- 
reita sai vuodesta 1584 alkaen läänityksen valtakunnan alueelta, Virosta (eri- 
tyisesti Hiidenmaalta), Suomesta (etenkin Karjalasta, Savosta ja Hämeestä) 
tai sitten emämaan puolelta Ruotsista (pääasiassa Uplannista). Osa näistä tu- 
lokkaista oli tataareja. Lisäksi Kaarle-herttua yritti houkutella yliloikkareita 
ruhtinaskuntaansa Södermanlandiin. Useimmat uudet läänityksen haltijat 
näkyvät veroluetteloissa vain lyhyen aikaa. On luultavaa, ettei sopeutuminen 
ollut heille helppoa. Niinpä esimerkiksi Viipurin läänin maakirjassa vuodelta 
1586 sanotaan, että eräs pajari nimeltä Nazarei Voronin oli muuttunut ”kaval- 
tajaksi” ja palannut takaisin Venäjälle. Parhaiten tulokkaat näkyvät selvinneen 
Virossa.?" 

Tunnetuin venäläinen, joka sai turvapaikan Ruotsista, oli epäilemättä 
Afanasi Vasiljevits Semjakin, joka vietti suunnilleen viisitoista vuotta Juhana 
III:n hovissa. Hän oli yksi Iivana IV:n suosikkeja mutta ilmaantui vuonna 1573 
Tukholmaan ja ilmoitti, että hän ei enää halunnut palvella tyrannimaista hal- 
litsijaansa. Siitä Juhana III riemastui, myönsi venäläiselle täyden uskonnon- 
vapauden ja varusti hänet ruhtinaallisella ylläpidolla, joka oli niin suuri, että 
se herätti pahaa verta valtaneuvostossa. Semjakin osasikin elää ylellisesti, 
juoda ja mässätä. Hänestä kerrottiin Ruotsin ulkomaanpropagandassa, joka 
kuvasi, miten jalomielinen kuningas kohteli niitä Moskovan valtakunnas- 
ta tulijoita, jotka luopuivat hirveästä tsaaristaan. Mutta Iivana IV oli lopulta 
ovelampi kuin Juhana ja onnistui lahjomaan ruotsalaisen venäjäntulkin Per 

Jonssonin kertomaan, että tsaari oli lähettänyt Semjakinin Ruotsiin myrkyt- 
tämään kuninkaan. Kun Juhana oli kuullut tämän ja kun sama huhu oli kan- 
tautunut hänen korviinsa toistakin tietä, hallitsija peruutti yliloikkarin yllä- 
pidon, antoi kiduttaa tätä ja lopulta mestautti tämän vuonna 1588.” 

Myös diplomatia oli muutoksen tilassa. Säännöllisten lähetystöjen vaih- 
to oli sodan vuoksi tullut mahdottomaksi, mutta yksi ja toinen kirjeentuoja 
onnistui ylittämään rajan ja siksi kirjeenvaihto livanan ja Juhanan välillä oli 
melko vilkasta — ja hyvin kitkerää. Osapuolet eivät kirjoitelleet toisilleen mi- 
tään ystävällisiä epistoloita. Koko korrespondenssi kopioitiin Tukholman 
kuninkaallisessa kansliassa jäljennöskirjaan, jonka otsikkona oli Konung 
Johans och Ivan Wasiliewitz Bref ifrän 1568 till 1577 (Juhana-kuninkaan ja Ivan 
VasiljevitSin kirjeet), ja nämä haukkumakirjeet on myöhemmin julkaistu.” 

Käsinkirjoitettu nide tuli eräänlaiseksi käsikirjaksi siitä, millaisia venä- 
läiset saattoivat olla, ja idänpolitiikan harrastajat sormeilivat sitä ahkerasti. 
Hallitsijat vaihtoivat kirjeissä reippaasti mielipiteitä diplomaattiensa koke- 
mista kärsimyksistä ja häväistyksistä, Katariina Jagellonicasta sekä Ruotsin 
ja Venäjän paikasta Euroopan politiikan rankinglistassa. Lopulta he kirjoitti- 
vat paljon myös itsestään, sukujuuristaan ja ominaisuuksistaan ja vertailivat 
keskenään toisiaan. Juhanan ja livanan kirjeenvaihdon kansainvälisenä ver- 
tailukohteena voisi hyvin pitää maanpaossa olleen ruhtinas Andrei Kurbskin 
tunnettua kirjeenvaihtoa Iivanan kanssa vuosilta 1564—1579, joka on sekin jul- 
kaistu. Kurbski oli paennut Moskovasta Liettuaan ja suuntasi sieltä reippaita 
haukkumisia livanan suuntaan. livanan vastauksia on tosin pidetty väären- 
nöksinä, sillä on epävarmaa, osasiko tsaari todella kirjoittaa niin taidokasta 
tekstiä kuin mitä vastaukset Kurbskille edustavat.” 

Yksi mehevimmistä kirjeistä Iivanalta Juhanalle on päivätty Moskovas- 
sa 17. päivänä heinäkuuta vuonna 7080 maailman luomisen jälkeen eli siis 
länsimaisen ajanlaskun mukaan vuonna 1571. Juustenin lähetystö istui silloin 
vangittuna Venäjällä. Tsaari ilmoitti kirjeensä johdannossa, että hän alentui 
armosta kirjoittamaan Juhana Kustaanpojalle, vaikka tämän isä oli ollut ko- 
toisin eräästä pikkukylästä Smoolannissa. Ruotsi ei ollut mikään mahtava 
kuningaskunta vaan aiemmin Tanskaan kuulunut valtiopahanen, jonka pitäi- 
si neuvotella Novgorodin pajareitten kanssa eikä Moskovan tsaarin. ”Ennen 
kuin isäsi oli tullut valtaan, emme olleet kuulleetkaan Ruotsin kuningaskun- 
nan olemassaolosta.” Matka Iivanasta Juhanaan oli yhtä pitkä kuin taivaasta 
maahan, tsaari vielä huomautti. 

Juhanan vastaus huhtikuun 18. päivänä 1572 antoi livanalle sanan sanas- 
ta. Kuningas oletti, että tsaarin isä oli ollut munkki tai oppimaton talonpoika 

tai että hän oli saanut kasvatuksensa maankiertäjien parissa, koska hän kir- 
joitti niin kurjasti. Juhana oli ärsyyntynyt siitä, että hänen alkuperänsä oli 
esitetty valheellisella tavalla. Siksi hän kuvaili nyt huolella Kustaa Vaasan ge- 
nealogian. Erityisen surkeaa oli, että tsaari väitti Kustaan syntyneen Smoolan- 
nissa, sillä totuus oli, että edesmennyt kuningas oli nähnyt päivänvalon yhdes- 
sä valtakunnan parhaista maakunnista eli Uplannissa. Kuningas kiitti Jumalaa 
siitä, että kaikki Euroopan kruunatut päät olivat tunnustaneet Kustaan kor- 
kean arvon, paitsi tietysti Venäjän hallitsija, jolla oli sian aivot. Juhana lopetti 
kirjeensä sanomalla, että livana oli kunniaton orja, epäkristillinen suurvaleh- 
telija ja tyranni, joka ei pitänyt arvossa ainuttakaan lupausta, sinettiä tai sopi- 
musta tai mitään kunniaa tai totuutta, mikä kaikki oli hyvin todistettua. 

Seuraavissa kirjeissä vilahtelee sana ”tyranni” yhä useammin. Siitä oli 
tullut pysyvä nimitys livana IV:lle. Ericus Falck Gothus, nuori ruotsalainen 
mies, joka oli seurannut paavin legaattia Antonio Possevinoa ulkomaille, 
kehitteli ajatusta Ruotsin kuningaskunnan ja Venäjän tsaarinvallan eroista 
latinankielisessä pamfletissa, joka painettiin Wienissä vuonna 1582. Lentokir- 
janen oli epäilemättä Juhana III:n initioima. Teoksen nimi oli Panegyricus de 
victoria expectatissima serenissimi ac potentissimi Regis Sueciae contra Moschum. 

Ericus (Erik) Falck Gothuksen isä oli Linköpingin piispa Ericus Falck 
vanhempi, joka oli vuonna 1561 käynyt Novgorodissa ja Moskovassa sen lähe- 
tystön johtajana, joka oli tiedottanut tsaarille Eerik XIV:n valtaistuimelle nou- 
susta.” Tämä on ainoa yhteys Venäjän ja pamfletin kirjoittajan välillä, mikä 
tunnetaan. On silti varmaa, että yhteys Juhana III:een oli hyvin vahva. Teok- 
sen asiana oli rauhoittaa kansainvälistä ilmapiiriä, joka oli ollut hyvin ärtynyt 
Ruotsin suorittamasta Narvan valloittamisesta. Siitä oli transitokauppa todel- 
lakin kärsinyt. Sitä paitsi kuningas halusi vakavissaan selvitellä julkisesti niitä 
syitä, joiden vuoksi Eerik XIV oli erotettu tehtävästään.?* Siksi julkaisun alku- 
puoli käsittääkin kaksi hallitsijamuotokuvaa, Juhana III:n ja Iivana IV:n. Teok- 
sen loppupuoli taas on kronikkamainen kuvaus Ruotsin historiasta Kustaa 
Vaasasta Juhana III:een. 

Ericus Falck Gothuksen kirjoittamat hallitsijoiden luonnehdinnat ovat 
erinomaista ja huolellista työtä. Toinen hallitsijoista — tietysti Juhana III — esi- 
tellään oikeamielisenä kuninkaana, rex justuksena. Hän oli jalomielinen, roh- 
kea, oppinut ja sivistynyt, rauhaa rakastava, kohtelias ulkomaalaisia koh- 
taan ja kielitaitoinen. Hänellä oli syvälliset tiedot teologiassa. Ericus Falckin 
luonnehdinnasta kehittyi myöhemmin Juhanan hyvä jälkimaine, sillä monet 
kirjoittajat seurasivat hänen arviotaan.” Iivana IV:n taas sanotaan olevan 
tyrannimainen hallitsija, rex injustus. Hänen julma kauhuhallintonsa oli tun- 

nettu ja pelätty koko Euroopassa. Tsaarilla ei ollut hyviä ominaisuuksia eikä 
sivistystä, mutta hän herätti silti arvonantoa ja pelkoa tavattoman raakuuten- 
sa vuoksi. livanan kuva toistaa kaavamaisuuksia, jotka kiertelivät Länsi-Eu- 
roopassa ja esiintyivät monissa kiistakirjoituksissa, matkakuvauksissa, käsi- 
kirjoituksissa ja kronikoissa. 

Vielä yksi tällainen ruotsalainen kuvaus on tunnettu käsikirjoitukse- 
na Juhana III:n ajalta, ja sitä on jo käsitelty piispa Juustenin matkan yhtey- 
dessä. Teoksen nimi on Historia om Tyrannens i Ryssland Ivan Basiliwitz grufliga 
gerningar, redan i thes lifstid upptecknad (Venäjän tyrannin Ivan Vasiljevitsin kau- 
heiden tekojen historia, kirjoitettuna jo hänen elinaikanaan).** Käsikirjoi- 
tuksen kirjoittaja on tuntematon. Se on laadittu ennen Iivana IV:n kuolemaa 
vuonna 1584 tai aivan kuoleman aikoihin, ja se käsittää 114 sivua ja pohjautuu 
kolmeen lähteeseen: Johann Tauben ja Elert Krusen kronikkakäsikirjoituk- 
seen vuodelta 1572, johonkin Paavali Juustenin lähetystömatkan kuvauksen 
versioon sekä Balthasar Russowin Liivinmaan kronikan toiseen painokseen 
vuodelta 1584. Vaikka mainittuja kolmea lähdettä on lainattu sanatarkasti ja 
laajasti, käsikirjoitus on silti itsenäinen teos ja oikeastaan ensimmäinen täy- 
dellinen ruotsalainen Venäjän kuvaus 1500-luvun lopulta. 

Myös Länsi-Euroopassa omistauduttiin täydellä sydämellä Iivana IV:n 
parjaamiseen. Erikoistapaus tässä suhteessa oli pfalzkreivi Georg Johan. Hän 
oli naimisissa Kustaa Vaasan tyttären Annan kanssa, mutta ei viihtynyt pie- 
nessä saksalaisessa kreivikunnassaan, vaan seikkaili mannermaalla suureen 
tyyliin. Georg Johan suunnitteli yleistä sotaretkeä Venäjää vastaan pelastaak- 
seen Liivinmaan ja saksalaisen ritarikunnan. Kreivin puuhilla oli yhteytensä 
Heinrich von Stadenin painamattomaan käsikirjoitukseen 1570-luvun lopul- 
ta, joka sisälsi ajatuksen saksalais-roomalaisen keisarin johtamasta invaasios- 
ta Venäjälle. Tämä kirjailija oli oleskellut Moskovassa ja jopa päässyt Iivana 
IV:n suosioon ja kuulunut jäsenenä tsaarin terrorijärjestöön, mutta paennut 
sittemmin maasta. Heinrich von Stadenin suunnitelman mukaan satatuhatta 
sotilasta pitäisi laivata Valkealle merelle eli Vienanmerelle. Moskova vallat- 
taisiin, saksalainen käskynhaltija asetettaisiin johtamaan Venäjää, uusia lute- 
rilaisia kivikirkkoja rakennettaisiin ja ortodoksien puukirkot saisivat lahota 
pois. Tataarit saisivat hallittavakseen Moskovan valtakunnan eteläpuoliskon. 
Iivana IV:lle ja hänen pojilleen annettaisiin hallittavaksi kreivikunta Saksassa, 
mutta he eivät saisi poistua tältä alueelta.” 

Neuvoteltaessa aselevosta Pljussa-joella vuonna 1583 Ruotsin ja Venäjän 
välillä päätettiin, että sotajoukot jäisivät asemiin sinne, missä olivatkin. Ruotsi 
sai näin ollen pitää hallussaan Käkisalmen ja Narvan. Nämä neuvottelut olivat 

suuri pettymys Juhana III:lle, joka oli elätellyt suurempia haaveita — Novgoro- 
din, Pihkovan, Outovan (Gdov) ja Pähkinäsaaren valloitusta ja koko luoteisen 

Venäjän kaappaamista Ruotsin haltuun. Kuningas oli ohjeistanut neuvotte- 
lijoitaan vaatimaan Venäjältä koko Käkisalmen lääniä, joka Juhanan mieles- 
tä ulottui aina Vienanmeren ja Jäämeren rannikoille asti. Juhana kytki näin 

Ruotsin Itämeren-politiikan Jäämeren-politiikkaan ja halusi saada haltuun- 
sa kaikki kauppatiet lännestä Venäjälle. Hän uskalsi tuskin toivoa aivan tätä, 
mutta hänen vaatimuksensa antaa kuitenkin kuvan siitä, miten suurta osaa 

kauppapolitiikka näytteli kuninkaan aikomuksissa.*" 

Narvan valtaus vuonna 1581 ei kuitenkaan täyttänyt Ruotsin kauppa- 
poliittisia toiveita. Narva oli venäläisenä kautenaan vuosina 1558-1581 ollut 
Venäjän tärkein vientisatama, mutta kun Ruotsi oli valloittanut kaupungin, 
Moskova suuntasi kauppareittinsä eteläisemmälle väylälle Pihkovasta Riikaan 
tai eräinä vuosina Pärnuun. Myös pohjoinen kauppatie Arkangelin — joka sai 
kaupunginoikeutensa vuonna 1584 — kautta kasvatti merkitystään?" Kaup- 
papoliittiset näkökohdat Ruotsin Venäjän-politiikassa puhuivat sen puoles- 
ta, että valtakunnan piti yrittää laajentua niin Liivinmaalla kuin Jäämeren 
rannoilla. Yritys valloittaa alueita Liivinmaalla johti konfliktiin Puolan kans- 
sa. On väitetty, että tämä oli se tekijä, joka kaatoi Sigismundin kuninkuuden. 
Liitto Ruotsin ja Puolan kesken ei ollut mahdollinen.” 

Voittoisa sota Venäjää vastaan heijastui parina symbolisena tekona. Ku- 
ningas otti itselleen vuonna 1581 Suomen ja Karjalan suuriruhtinaan arvo- 
nimen hävittääkseen sen tasoeron, joka venäläisen näkemyksen mukaan 
vallitsi maiden hallitsijoiden välillä. Mahdollisesti Juhana ajatteli myös Puo- 
lan kuningasta, joka oli Liettuan suuriruhtinas. Suomen suuriruhtinaskunta 
oli kuitenkin, toisin kuin Liettua, puhtaasti fiktiivinen käsite. Noin vuosina 
1581-1583 syntyi myös Suomen vaakuna siten, että Göötan vaakuna ja Karja- 
lan maakuntavaakuna yhdistettiin. Vaakunalla oli selvä poliittinen sanoman- 
sa.» Vaakunakuva ei symbolisoinut vain taistelua idän ja lännen välillä, min- 
kä Karjalan vaakuna teki, vaan myös Ruotsin voittoa Venäjästä. Juhana loi 
tällä tavoin kuvan itsestään voittajana, joka samoin kuin Stefan Bathory oli 
kesyttänyt ja tuhonnut ”pohjoisen kummituksen, Moskovalaisen”, niin kuin 
viime mainitusta soturikuninkaasta sanottiin." 

Kuvanveistäjä Willem Boy veisti Suomen vaakunan marmoriin Kustaa 
Vaasan hautamuistomerkkiä varten. Se esittää pystyyn karahtanutta flaami- 
laistyyppistä kruunattua Folkunga-leijonaa, joka pitää oikeassa kädessään 
suoraa länsimaista miekkaa ja polkee takatassuillaan turkkilais-tataarista 
käyrää ”venäläissapelia”, jollaista erityisesti venäläinen ratsuväki käytti.” 

Vaakunakuvio ei näin ainoastaan ilmentänyt Ruotsin voittoa Venäjästä, vaan 
myös kahden kulttuuripiirin välisiä eroja, mikä näkyy eri aseista. 

Kysymystä, tarkoittaako käyräsapeli Suomen vaakunassa Venäjää vai 
Turkkia, pohdittiin 1980-luvulla Suomessa kiihkeässä polemiikissa eri lehdis- 
sä ja aikakauskirjoissa. Aatehistorioitsija Matti Klinge katsoi, että se esine, jota 
Suomen leijona polki, oli yleisluontoinen itämainen sapeli eikä mikään ”venä- 
läissapeli”. Kuva aseesta oli veistetty marmoriin Antwerpenissä vuonna 1591, 
vat lähteitä ja saattoivat osoittaa, että tuon ajan vaakunakuvauksissa puhuttiin 
selvin sanoin ”venäläissapelista” (ryssesabel) eikä mistään muusta. En käsittele 
tätä väittelyä syvemmin, koska se kuuluu sanomalehtipolemiikin eikä tutki- 
muksen piiriin. Debatti liittyy presidentti Urho Kekkosen aikaiseen suomettu- 
miskauteen, ja se pitää käsittää mainitussa yhteydessä.” 

Tutkijoita on Suomen vaakunassa kiinnostanut vain ”itämainen sapeli”, 
ei ”länsimainen miekka”. Kuitenkin myös suoralla miekalla on selityksensä. 
Tämän kirjoittajan kanta on, että se edustaa ristiä siinä muodossa, jossa se 
esiintyy Liivinmaan ritarikunnan embleemissä. Kädensijan nuppi ja väistin- 
rauta todistavat siitä. Sapeli pitäisi tämän tulkinnan mukaan käsittää ristin 
vastakohdaksi, kuun sirpiksi, joka on heraldiikassa varsin levinnyt symboli- 
nen kuva. Se viittaa islamiin, Konstantinopolin valtauksen jälkeen erityisesti 
Turkkiin. Sapelin kädensijaa koristaa kotkan pää, Venäjän imperiumiajatuk- 
sen symboli, joka näkyy myös Bysantin ja Moskovan vaakunakuvioissa kaksi- 
päisenä kotkana. Tällä tavoin tulkittuna miekka ja sapeli eivät olekaan aseita, 
vaan kahden maailman, kristityn lännen ja muhamettilaisen idän, vertaus- 
kuvia ja symboleita. On luultavaa, että ainakin osa vaakunan katselijoista ajat- 
teli tällä tavoin uskonnon läpitunkemalla 1500-luvulla. 

Suomen vaakunakuviolla on myös heraldinen esihistoriansa, jossa Ruot- 
si esitetään leijonana, Venäjä taas lohikäärmeenä. Tällaisia vaakuna-aiheita 
näkyy muun muassa Juhana III:n käyttämissä Salvator-ritariston kaulakää- 
dyissä, joissa on sarja kuvia taistelusta leijonan ja lohikäärmeen välillä. Aihe 
esiintyy myös Tukholman linnan sisäportin päällä ammoin olleessa korko- 
kuvassa, joka sekin esitti leijonaa ottelemassa lohikäärmeen kanssa. Kuviota 
koristi sentenssi Bona Causa Triumphat (Hyvä syy voittaa). Venäläiset lähetti- 
läät johdatettiin tämän portin läpi linnaan, koska tuohon aikaan hyvään ta- 
paan kuului kiusata diplomaatteja. 

Sisäpoliittisesti 1580-luku merkitsi, että Juhana III:n ja Kaarle-herttuan 
vastakohtaisuus sai yhä kärjekkäämpiä muotoja. Viimeksi mainittu oli saanut 
Kustaa Vaasan niin sanotun testamentin perusteella oman ruhtinaskunnan, 

joka käsitti Södermanlandin, Närken ja Värmlannin maakunnat, ja hert- 
tua hallitsi tätä aluetta varsin itsenäisesti välittämättä paljonkaan siitä, mitä 
muualla valtakunnassa tapahtui. 

Riidellessään veljensä kanssa kuningas ei kaihtanut ulkopoliittisiakaan 
argumentteja. Niinpä Juhana kirjoitti Suomen aatelille eräässä kirjeessään, 
että Kaarle etsisi ehkä tukea Venäjän suuriruhtinaasta. Tämä pelottava uuti- 
nen aiheutti, että rälssimiehet kokoontuivat neuvonpitoon Laukon kartanoon 
Vesilahdelle helmikuussa vuonna 1587. Kaksikymmentä suomalaista aatelis- 
miestä allekirjoitti kuninkaalle kirjeen, jossa he esittivät toivomuksen, ettei 
herttua syyllistyisi niin raskaaseen rikokseen.?* 

Solmittuaan toisen avioliittonsa Gunilla Bielken kanssa Juhana III tuli var- 
sin riippuvaiseksi Ruotsin valtaneuvostoryhmästä, joka alkoi saada 1580-luvun 
lopulla yhä suurempaa vaikutusvaltaa valtakunnan asioiden hoidossa. Se tuli 
näkyviin myös ulkopolitiikassa. Kun Puolan valtaistuin oli vapautunut Stefan 
Bathoryn kuoltua vuonna 1586, onnistui Juhanan pojalle Sigismundille vuon- 
na 1587 tulla valituksi Puolan vaalikuninkaaksi. Asiaa ajaneet Ruotsin lähetti- 
läät Erik Sparre ja Erik Brahe olivat selittäneet puolalaisille, että jos Sigismund 
voittaisi vaalin, Ruotsi luovuttaisi alueensa Virossa Puolalle. Tämä lupaus koitui 
kohtalokkaaksi ruotsalais-puolalaisille suhteille. Vaali johti myös siihen, että 
Ruotsin hallinto järjestettiin niin sanotuissa Kalmarin säännöissä, jotka maan 
ylin aristokratia oli laatinut. Tarkoitus oli, että valtaistuimelle nousisi Juhanan 
kuoltua Puolassa asuva yhteinen unionikuningas Sigismund, kun taas koti- 
maan hallintoa johtaisi seitsemän korkeaa aatelismiestä, joista kuningas nimit- 
täisi kuusi ja joiden joukkoon myös Kaarle-herttua itseoikeutetusti kuuluisi. 
Kaikki käskynhaltijan virat varattiin ruotsalaisille aatelismiehille.?? 

Sigismundin valinta pohjautui ruotsalaisesta näkökulmasta kahteen 
toivomukseen — yhtäältä liitto Puolan kanssa oli ulkopoliittisista syistä toi- 
vottava, ja toisaalta kuninkaan oleskelu ulkomailla oli aatelin näkökulmasta 
hyväksi, sillä se vahvistaisi tuntuvasti ensimmäisen säädyn asemaa kotimaas- 
sa. Kaksi maata, kummatkin käytännössä aatelistasavaltoja, olisivat yhden ja 
saman kuninkaan alaisia, jolla ei olisi paljoakaan valtaa. Tämä ajatus kaatui 
yhteen ainoaan seikkaan — Sigismundin syvään viihtymättömyyteen Puolas- 
sa. Uusi kuningas halusi melkein heti palata takaisin Ruotsiin, mikä olisi mel- 
ko varmasti aiheuttanut sodan Ruotsin ja Puolan välille. Kriisi kulminoitui 
myöhäiskesällä 1589 Tallinnassa, jonne Juhana III oli suuren aatelissaattueen 
etunenässä lähtenyt vastaanottamaan kotiin palaavaa poikaansa. Mutta 
Sigismundiakin seurasi matkalla suuri puolalainen saattue, joka ei tahtonut 
mistään hinnasta päästää kuningastaan pois maasta. Ruotsalaiset ja puola- 

laiset rälssimiehet sopivat keskenään asioista ja pakottivat kaiken jatkumaan 
kuin mitään ei olisi tapahtunut. Sigismund jäi Puolaan. Tappiostaan katkera 
Juhana III käänsi silloin kelkkansa ja liittoutui veljensä Kaarle-herttuan kanssa 
aatelistoa vastaan. Herttua päästettiin mukaan hallintoon, ja kuningas toteutti 
suuren puhdistuksen koko maassa. Se koski kuitenkin vähemmässä määrin 
Suomea, sillä Suomen aateli ei ollut allekirjoittanut Kalmarin sääntöjä. 

Käsitys Venäjän vaarasta näytteli tärkeää osaa tapahtumien kulussa. 
Juhana III hyökkäsi suuressa puheessaan Tukholman valtiopäivillä valtaneu- 
voston kimppuun ja kutsui sitä ”epäneuvostoksi”, sillä se oli estänyt kunin- 
gasta kokoamasta sotavoimia Moskovaa vastaan ennen lähtöä Tallinnaan. Jos 
kuninkaalla olisi silloin ollut käytettävissään riittävät joukot, ”olisi moskova- 
laisen pitkä parta revitty irti”, hän sanoi. Länsi-Inkerinmaan valloitukset oli 
menetetty juuri neuvoston avuttomuuden vuoksi, sillä raatiherrat olivat kuvi- 
telleet, että Venäjä "oli hyvin vaarallinen” ja suositelleet siksi passiivisuutta.”” 
Tappio oli ollut seurausta venäläisten pelätystä talvihyökkäyksestä vuonna 
1590 aselepoajan kuluttua umpeen. Kuningas nimitti nyt uskollisen kannat- 
tajansa Klaus Flemingin kaikkien Suomessa ja Virossa olevien joukkojen yli- 
päälliköksi, mikä käytännössä teki tästä miehestä eräänlaisen diktaattorin 
valtakunnan itäosassa. Fleming oli samalla kertaa sekä valtakunnanamiraali 
että valtakunnanmarsalkka ja erosi säätyveljistään olemalla horjumattoman 
uskollinen kuninkaalle, ensin Juhana III:lle ja sitten Sigismundille. 

Juhana III kuoli vuonna 1592, ja taistelu vallasta puhkesi tämän jälkeen mil- 
tei heti. Itärintamalla sotainto laantui, kun sodan molemmat osapuolet, Iivana 
IV ja Juhana III, olivat kuolleet. Niinpä sekä Sigismund-kuningas että Kaarle- 
herttua antoivat rauhanneuvottelijoille valtakirjat vuoden 1594 lopulla. Hanka- 
lien neuvottelujen jälkeen rauha solmittiinkin Täyssinän kylässä Inkerinmaalla 
toukokuussa 1595. On mahdollista, että lopputulos saavutettiin saksalais-roo- 
malaisen keisarin lähettämän taitavan rauhanvälittäjän Ehrenfried von Minck- 
witzin ansiosta. Ruotsi sai pitää Narvan, ja valtakunnan pitkä itäraja piirrettiin 
uudelleen niin, että se tuli vastaamaan suomalaista uudisasutusta. Rauha oli 
kauppapoliittisesti voitto Ruotsille, koska sovittiin, että Viipuri ja Narva olisi- 
vat kansainvälisen transitokaupan tapuleita. Vaikka jännitys vielä jatkui rajalla 
jonkin aikaa, oli 25-vuotinen sotien aika Ruotsin ja Venäjän välillä päättynyt." 

Ensimmäistä kertaa Pähkinäsaaren rauhan jälkeen tehtiin myös uusi ra- 
jankäynti Ruotsin ja Venäjän välillä. Silloin oli yli 250 vuotta kulunut edel- 
lisestä rajanvedosta vuonna 1323. Kaukana pohjoisessa yhteistyö ei onnistu- 
nut Ruotsin ja Venäjän rajakomissaarien kesken, vaan Oulun vouti sai yksin 
omalla vastuullaan vetää rajalinjan Inarinjärveen asti. 

MI 
RUOTSIN TIE SUURVALLAKSI 


Sisäinen konflikti ja Venäjä 


Kummallakin taholla, niin Venäjällä kuin Ruotsissa, 1500-luvun lopulla ta- 
pahtuneet hallitsijanvaihdokset merkitsivät suhteiden muutoksia. Tsaari 
livana IV ”Julma” oli kuollut vuonna 1584. Hänen seuraajansa oli hänen vähä- 
mielinen poikansa Fjodor, viimeinen Rurikin sukuinen hallitsija. Fjodorin 
suuruuden hetki saapui vuonna 1589, kun Venäjän kirkko korotettiin patriar- 
kaaliseen arvoon. Silloin Konstantinopolin patriarkka Jeremias II saapui Mos- 
kovaan ja vihki metropoliitta Jobin Moskovan ja koko Venäjän patriarkaksi. 
Loistavat seremoniat todistivat yhteyksistä Bysanttiin, ja Bysantin hengellinen 
perintö jäi elämään Venäjän uskonnollisuudessa, sen liturgisessa traditiossa ja 
luostarien mystisismissä, pyhyyden sekä pyhien miesten ja naisten erityisessä 
kunnioittamisessa.”” 

Tsaari Fjodor vietti munkin elämää ja kuoli vuonna 1598. Hänellä ei ol- 
lut lapsia puolisonsa Irinan kanssa, ja kruunun peri tästä syystä tsaritsan veli, 
pajari Boris Godunov, jolla ei venäläisen käsityksen mukaan ollut perustus- 
laillista oikeutta valtaistuimeen. Siksi siirtyminen uuteen dynastiaan tulikin 
äärimmäisen vaikeaksi. Vääriä kruununperijöitä ilmestyi julkisuuteen, ja 
he kaikki selittivät olevansa prinssi Dmitri, yksi Iivana IV:n kuolleista pojis- 
ta. Ylimmän hallinnon kriisi pitkittyi ja kesti aina vuoteen 1613 asti, jolloin 
vasta uuden hallitsijasuvun, Romanovien, ensimmäinen edustaja Mikael sai 
valtikan käteensä. Boris Godunov jatkoi Ruotsin-politiikassaan Iivana IV:n 
perinteitä. Hän pyrki kumoamaan Täyssinän rauhan ja vaati Narvan luovut- 
tamista Venäjälle. Hänen valtansa ei kuitenkaan riittänyt siihen suuren hallit- 
sijan rooliin, jota hän itselleen kuvitteli. 

Ruotsissa kruunun peri Sigismund, Juhana III:n poika, Puolan vaali- 
kuningas, joka yhdisti kaksi eri maata saman hallitsijan alaisiksi. Sigismund 

sai Ruotsissa kylmän vastaanoton, koska hän oli katolilainen ja häntä pi- 
dettiin muukalaisena. Vain korkein aristokratia, valtaneuvoskunnan ryhmä, 
hyväksyi hänet kokonaan, mutta muilla tahoilla hänen valtaannousuaan hi- 
dastettiin ja jarruteltiin. Papisto kokoontui ja hyväksyi vuonna 1593 Uppsalan 

kokouksen päätöksen, jonka mukaan evankelis-luterilaisuus olisi koko Ruot- 
sissa ainoa hyväksytty uskonto. Kuninkaan vastapelurin roolia hoiteli tämän 

setä Kaarle-herttua, Södermanlandin herttuakunnan hallitsija, joka sai vähin 

erin koko vallan käsiinsä Ruotsissa. Hän otti Söderköpingin valtiopäivillä 

vuonna 1595 itselleen arvonimen valtionhoitaja. Taistelu hänen ja kuninkaan 

välillä tapahtui aluksi kokouksien ja neuvottelujen muodossa mutta muuttui 

vähitellen avoimeksi sisällissodaksi. Herttuan kasvava valta pyyhki pois ku- 
ninkaan kannattajat Ruotsista, ja sitten sisällissota muuttui avoimeksi sodaksi 

Ruotsin ja Puolan välillä. Vuodesta 1600 sotaa käytiin valtakunnanrajojen ul- 
kopuolella Liivinmaan ollessa pääasiallinen sotanäyttämö. 

On kuitenkin väärin nähdä käyty kamppailu yksinomaan kahden dy- 
nastian kilpailuna Ruotsin kuninkaankruunusta. Kriisi oli olennaisesti sy- 
vempi ja kosketti uskontokysymystä, aatelin ja kuninkaan keskeistä vallan- 
jakoa, sosiaalista jännitystä ”pukuihin puettujen” ja ”harmaan joukon” välillä 
sekä monia henkilökohtaisia seikkoja, jotka vaihtelivat tapaus tapaukselta. 
Näissä katsantoeroissa näytteli myös kysymys Venäjästä omaa osaansa. Se 
oli ilmeistä etenkin rajaseuduilla, Suomessa ja Virossa. Eräs tutkija, Pentti 
Renvall, on johdonmukaisesti tulkinnut, että se ero poliittisissa mielipiteissä, 
joka esiintyi Ruotsissa ja etenkin Suomessa, johtui Venäjän vaarasta. Hänen 
käsityksensä mukaan itäisen valtakunnanpuoliskon sotapäälliköt ja sotaväki 
näkivät Sigismundin hyvin myönteisessä valossa ja epäilivät Kaarle-herttuaa, 
koska Puolan kuningas oli voittoisan idänpolitiikan paras tuki ja herttua hä- 
nen vastustajansa. Ainakin sotilaalliset käskynhaltijat Klaus Fleming ja hänen 
jälkeensä Arvid Eriksson Stålarm ajattelivat näin.”+ Renvallin näkemys ei 
tosin ole ollut ainoa — ainakin sellaiset tutkijat kuin Eric Anthoni ja Hugo 
Sommarström edustivat jo aikaisemmin mielipidettä, että Venäjän uhka ei 
hallinnut kaikkea mielipidemuodostusta Suomessa tai valtakunnan itäosassa 
yleensäkään vaan että muitakin syitä kriisiin kyllä oli. Samaa varauksellista 
linjaa on myöhemmin edustanut omana aikanamme historiantutkija Mirkka 
Lappalainen.** 

Sigismundin ja Kaarle-herttuan taistelua ei käyty vain asein — siinä otet- 
tiin myös propagandaa runsaasti käyttöön. Ruotsi oli vuodesta 1570 — siis 
25 vuoden ajan — ollut sodassa Venäjän kanssa, ja kokonainen sukupolvi oli 
kasvanut sodan varjossa. Siksi kummankin osapuolen oli luonnollista puhua 

Venäjän uhkasta ja selittää, että oma hallitsija selvisi vaaran torjunnassa pa- 
remmin kuin hänen vastustajansa. Tämä argumentti tehosi luonnollisesti 
parhaiten siinä osassa valtakuntaa, joka oli kokenut sodan toden teolla, siis 
Suomessa. Sigismundin kannattajat käyttivät myös ”Puolan korttia” ahkerasti 
selittämällä, että liitto sellaisen suurvallan kuin Puolan kanssa turvasi parhai- 
ten myös rauhan Ruotsin itärajalla. 

Olen esittänyt eräässä tutkimuksessani kuvauksen siitä, kuinka kumpi- 
kin puoli käytti Venäjän uhkaa aseena propagandasodassa.”” Tätä argument- 
tia toistettiin puolin ja toisin yksitoikkoisella itsepäisyydellä kokonaisessa 
kirjallisuudessa, joka koostui lentokirjasista, paskilleista, avoimista kirjeistä 
ja muista kirjoitelmista. Tekstit noudattivat ikivanhaa länsikristillistä mallia, 
jonka tunnemme hyvin Liivinmaan ritarikuntavaltion sisällissodista kes- 
kiajalla. Keskeistä oli, että vastustajan sanottiin olevan liitossa ”pakanoiden, 
uskottomien venäläisten ja muiden vihollisten kanssa”.* Varhainen näyte 
tästä aihepiiristä on käsinkirjoitettu, anonyymi ennustus, joka löydettiin 13. 
päivänä lokakuuta 1590 Tukholman Suurkirkon pääalttarilta. Siinä kerrot- 
tiin, että Ruotsin valtakunnan täydellinen tuho tulisi seuraavana vuonna eli 
vuonna 1591. ”Ensiksi, Venäjä hävittäisi Suomen, eikä kukaan voisi tulla 
apuun kelirikon vuoksi”, tekstissä sanottiin. ”Tämän jälkeen tanskalaiset ja 
juutit valloittaisivat koko Ruotsin selittäen, että he eivät salli venäläisten tu- 
levan lähemmäksi rajaansa.” Kaikki tämä aiheuttaisi sen, että Ruotsin kansa 
joutuisi ”ikuiseen orjuuteen” vieraiden hallitsijoiden alaiseksi. On epäselvää, 
kuka paskillin on laatinut, mutta valistunut arvaus on, että sen on tehnyt joku 
Juhana III:n sotapolitiikan vastustaja. Tuo politiikka johtaisi valtakunnan tu- 
hoon. Vain pysyvä rauha moskovalaisten kanssa voisi pelastaa Ruotsin. Se oli- 
si monta kertaa parempi kuin seikkailupolitiikka Puolan tuella. 

Tällaisia äänenpainoja kuultiin etupäässä Kaarle-herttuan leiristä. Hert- 
tuan vastustajat käyttivät väittelyssä toisia sanoja. Kuningas Juhana III:n 
kuoleman jälkeen vuonna 1592 kreivi Axel Leijonhufvud nosti kapinalipun 
Sigismundia vastaan Länsi-Göötanmaalla. Uutinen emämaassa vallitsevasta 
rauhattomuudesta saavutti ruotsalaiset ja suomalaiset sotajoukot Säkkijär- 
vellä Viipurin lähellä ja sai armeijan päällikön, marski Klaus Flemingin, anta- 
maan sanan sanasta. Tämä kirjoitti Uplannin ja Norrlannin laamannikuntaan, 
jonka laamanni hän itse oli, kaikkien niiden puolesta kirjeen, jotka ”olivat 
olleet sodassa tässä osassa maata raivokasta vihollistamme, tyrannimaista 
venäläistä vastaan”. Marski sanoi, että Ruotsissa ei näytetä oikein ymmärret- 
tävän, että kysymyksessä oli taistelun vaarallisin hetki. Siellä ei ehkä tiedetty 
kyllin hyvin, että ”moni kunniallinen ruotsalainen mies on jo kaatunut isän- 

maan puolesta ja makaa kylmenneenä taistelukentällä”. Monet olivat kärsi- 
neet rintamalla vaikeasta ”nälästä, alastomuudesta, kylmästä ja pakkasesta”. 
Monet sotilaat halusivat palata koteihinsa nauttimaan levosta ja rauhasta, 
mutta sellaiset kapinalliset, mitä Ruotsissa oli, Axel Leijonhufvudin kaltaiset, 
tekivät rauhateon mahdottomaksi. He eivät ymmärtäneet, että jos vihollinen, 
joka ”jo ennestään oli pilkallinen ja korskea”, saisi tietää rauhattomuudesta, 
se muuttuisi aivan mahdottomaksi rauhanomaisen ratkaisun kannalta.?** 
Yleisesti katsottiin, että sisäinen hajaannus levitti käsitystä heikenneestä ja 
halvaantuneesta valtakunnasta. 

Valtakunnanmarskin linjana oli yhdistää Venäjän-politiikka ja sisällissota 
samaksi kokonaisuudeksi. Hän varoitti uutterasti, että vaara idästä kasvoi sa- 
maan tahtiin kuin epäsopu lisääntyi. Venäjä saattoi epävakaissa oloissa tulla 
ajatelleeksi, että ”olisi ehkä sopiva aika käydä jonkin verran sotaa tätä surkeaa 
maanäärtä vastaan”. ” Mutta Flemingillä oli myös vastustajia Suomessa, jotka 
katsoivat, että marski käytti ”Venäjän korttia” saadakseen tahtonsa läpi. Vanha 
Henrik Klaunpoika Horn, tunnettu rauhanpoliitikko, kehotti Flemingiä hel- 
mikuussa vuonna 1593 kirjoittamassaan kirjeessä purkamaan sotakoneistonsa, 
koska maan kantovoima ei riittänyt ylläpitämään niin suurta armeijaa kuin 
mitä marskilla oli. Sellaista ei tarvittu ulkopoliittisista syistä — rauhanneuvot- 
telut olivat Täyssinässä aivan ovella — ja Horn epäilikin, että Flemingin varuste- 
lut tähtäsivät johonkin aivan muuhun kuin Venäjän uhkan torjumiseen. Vasta 
kun voimassa oleva kahden vuoden aselepo olisi lopuillaan, tulisi tarve ”pan- 
na venäläiselle vahvemmat suitset suuhun pureskeltaviksi kuin mitä tähän asti 
on käytetty”? 

Seuraavan kerran rauhattomuuden aalto levisi rajamaahan, kun vuo- 
sien 1594—1595 aselepo oli päättymässä ja pysyvä rauha vaikutti vielä kaukai- 
selta. Valtaneuvoskunta kirjoitti syksyllä 1594 Täyssinässä oleville Ruotsin 
rauhanvaltuutetuille, jotka olivat hyvin levottomia tilanteen kehittymisestä, 
että ”meidän kiivas vihollisemme Venäjän suuriruhtinas” ei todennäköisesti 
sittenkään toteuttaisi ”murhanhimoista suunnitelmaansa” hyökätä Suomeen. 
Neuvosto tiesi, että koko Ruotsi puolustaisi yksimielisesti rajaansa. Kyllä 
emämaassakin tiedettiin, ettei ”pää voi kovin hyvin muutoin kuin silloin, kun 
kaikki jäsenet sekä ruumis ovat kunnossa”. Myös Kaarle-herttua vakuutti 
olevansa täysin solidaarinen itäisen valtakunnanosan kansaa kohtaan vaa- 
rallisessa tilanteessa toukokuussa vuonna 1595, jolloin rauhaa ei vielä ollut 
solmittu. Herttua uskoi kuitenkin, että rauha vielä saataisiin aikaan, jollei 
Puola ja ”osa meidän ruotsalaisista luopioistamme” tekisi intrigeillään han- 
ketta mahdottomaksi.?** Kirjeestä näkyy ajatus, että herttua katsoi tulevansa 

paremmin toimeen Venäjän kanssa kuin ne hänen vastustajistaan, jotka oli- 
vat etsineet Puolan apua. 

Vaikka rauhaan vuonna 1595 todella päästiin, jäi ajatus idän vaarasta 
kummittelemaan poliittiseen väittelyyn. Kiisteltiin siitä, olivatko venäläiset 
olleet tosissaan solmiessaan rauhan. Kaarle-herttua ja Klaus Flemingin johta- 
ma armeija olivat asiasta eri mieltä. Herttua selitti, että rauha oli saatu hänen 
ansiostaan, mutta Suomen aatelin ja sotaväen parissa esiintyi vastakkainen 
katsomus, jonka mukaan rauhantilan olivan taanneet kuningas Sigismundin 
mahti eikä aivan vähän myös Saksalais-roomalaisen keisarikunnan lähettä- 
män, Ruotsille myönteisen välittäjän toiminta.? Erityisen merkittävältä vai- 
kuttaa muuan anonyymi ja suunnilleen tältä ajalta oleva kiistakirjanen, joka 
kuvaa vuosien 1587—1596 tapahtumia. Brosyyri on eräänlainen sigismundilai- 
sen propagandan käsikirja ja koskee kysymystä, kuinka vallitsevaan tilantee- 
seen oikein oli tultu. Tuntemattomaksi jäänyt kirjoittaja väittää, että Ruotsi 
ei ollut koskaan — ainakaan ei koskaan Pähkinäsaaren vuonna 1323 solmitun 
rauhan jälkeen — onnistunut saamaan aikaan rauhaa ”ylpeän ja korskean 
moskovalaisen” kanssa. Syynä oli ollut, että venäläiset eivät koskaan olleet 
kunnioittaneet solmittua rauhaa vaan pyrkineet alituisesti tunkeutumaan ra- 
jan ylitse. Pamfletti sisältää myös hyvin vaikuttavan luettelon väitetyistä ve- 
näläisistä rauhanrikkomisista kahdensadan vuoden ajalta. Vasta vuonna 1595 
oli ruotsalaisten unelma käynyt toteen ja aikaan oli saatu järkevä rauha, jon- 
ka raja vastasi väestösuhteita. Syynä tähän menestykseen oli ollut kuningas 
Sigismundin viisas politiikka, jota vastaan nyt valitettavasti kapinoitiin.*** 

Mielipiteitä eivät kuitenkaan vaihtaneet vain herttua ja rälssimiehet kes- 
kenään tässä vähitellen kuumaksi yltyvässä väittelyssä. Merkillistä kyllä tun- 
nemme myös joukon valtakunnan itäpuoliskon kansanmiesten mielipiteitä 
asiasta. Nämä mielipiteet olivat tietysti aatelille vihamielisiä ja puolueellisia 
väitteitä, eikä ole ehkä väärin nähdä Kaarle-herttuan ohjaavaa kättä niiden 
taustalla. Siitä huolimatta on merkittävää, että mielipiteet on lausuttu ääneen, 
koska ne ovat varsin hyvin voineet kuvastella rahvaan aitojakin tuntemuksia 
ja asennoitumista kyseisessä kiistassa. 

Niinpä kerrotaan, että joukko pohjalaisia talonpoikia oli kesästä 1596 
alkaen ja myöhään syksyyn kierrellyt Tukholman katuja huudellen, että he 

”tahtoivat alistua Venäjälle”, mikäli verorasitus ja linnaleiri säilyisivät edelleen 
raskaina. Linnaleirillä tarkoitettiin sotaväen majoittamista talonpoikien asu- 
muksissa. Asiasta todisti talonpoika Martti Vilpunpoika Tuomaala Lapualta, 
kun häntä vuotta myöhemmin kuulusteltiin Turun linnassa. Tämän todista- 
jan mukaan rahvaan edustajien esiintyminen ei ollut spontaania, vaan Kaarle- 

herttuan kannattaja Hannu Hannunpoika Monikkalainen oli pannut sanat 
Tukholmassa kiertelevän väen suuhun.” Välittömämpi ja aidompi reaktio 
näkyy kenties rajalla sijaitsevan Savonlinnan läänin rahvaan valituksissa mai- 
nitulta ajalta, vuodelta 1596, joissa sanottiin, että kansa etsisi itselleen uuden 
suojan ja hallitsijan, jos verokuorma jatkuisi muuttamattomana.?* Kaarle- 
herttua oli nopea keksimään kansanomaisen tyytymättömyyden ilmauk- 
sia ja käyttämään niitä propagandassaan. Niinpä eräässä kirjeessä herttual- 
ta Sigismundille tammikuulta 1597 sanotaan, että ne talonpojat, jotka elivät 
Klaus Flemingin tyrannian alaisina, menisivät ”melkein mieluummin venä- 
läisen alaisiksi”. Kaksi herttuan pohjalaista kannattajaa kirjoitti tälle huh- 
tikuussa vuonna 1597, että talonpoikien joukossa vallitsi sellainen mieliala, 
että oli ”pelättävissä, elleivät he saa lohdutusta ja apua Teidän Ruhtinaalliselta 
Armoltanne, että he menevät mies talosta venäläisten puolelle”. 

Taistelun kuumentuessa otettiin yhä karkeampia väitteitä aseeksi. 
Sigismundin puolen agitaatio alkoi syyttää Kaarle-herttuaa salaisesta yhteis- 
työstä venäläisten kanssa. Se olikin tavallaan totta, sillä Moskova oli yrittänyt 
värvätä herttuaa puolelleen. Pajarineuvosto oli jo helmikuussa 1596 ottanut 
yhteyttä Ruotsin valtaneuvoskuntaan kirjelmällä, jossa sanottiin, että ruotsa- 
laisten kanssa olisi helpompi tulla toimeen, jos Kaarle tekisi itsestään kunin- 
kaan. Pajareita johti Boris Godunov, joka halusi sanoa, että Kaarle-herttua 
voisi olla varma Venäjän sympatiasta, jos hän rikkoisi ruotsalais-puolalaisen 
unionin. Kaarle oli kuitenkin ymmärtänyt, kuinka kompromettoiva tämä ve- 
näläisten yhteydenotto voisi olla, ja torjunut sen heti kuten muutkin saman- 
tapaiset venäläiset kontaktit.” Tätä taas ei haluttu uskoa Sigismundin kan- 
nattajien taholta. 

Tammikuussa 1597 Kaarle tunsi itsekin syytöksen, että hän varustai- 
si Venäjää rikillä ja aseilla, ja torjui väitteen tarmokkain sanoin kirjeessään 
Sigismundille.? Vuotta myöhemmin, talvella 1598, kolme Sigismundin kan- 
nattajaa kirjoitti, että herttua vehkeili venäläisten kanssa, jotka olivat hänen 
kehotuksestaan sulkeneet maantieyhteyden Viipurin ja Narvan välillä. 
Sama väite näkyy myös sihteeri Olof Sverkersson Elfkarlin kirjeestä Sigis- 
mundille marraskuussa 1598. Tämä kirjoitti, että herttua harrasti Venäjän 
kanssa ”harvinaista vehkeilyä, joka suuntautui niin Puolaa ja Liettuaa kuin 
Suomea ja Viroa vastaan”.** Kaarle-herttua dementoi energisesti kaikki tä- 
mäntapaiset syytökset. Hän kirjoitti helmikuun 23. päivänä 1599, että ”luo- 
pioina elävät valtaneuvoskunnan jäsenet” olivat käyttäneet ”kunniatonta, val- 
heellista ja häpeällistä suutaan meitä vastaan ja levittäneet väitettä, että me 
olisimme tehneet liiton venäläisten kanssa Kuninkaallista Majesteettia, omaa 


Sisäinen konflikti ja Venäjä 91 


https://doi.org/10.21435/ht.286 


veljenpoikaamme vastaan”. Huhut eivät siitä loppuneet, sillä Puolasta tih- 
kui vääriä tietoja siitä, että herttua muka olisi ollut valmis luovuttamaan Itä- 
Suomen Kymenlinnaa myöten ja Itä-Viron Rakvereen asti venäläisille, kun- 
han he vain tukisivat häntä.?* 

Sigismundilaisten väitteille Kaarle-herttuan petturuudesta ei ole löydet- 
tävissä mitään tukea. Sitkeille huhuille antoi luultavasti vauhtia se seikka, että 
Kaarle yritti aivan kuten monet muutkin tuona aikana pelotella vastahakoista 
kansaa ja vastustajiaan Venäjän uhkalla. Hän muun muassa kirjoitti Pohjan- 
maan ja Suomen rahvaalle tammikuussa 1599, että jos kansa ei olisi tottelevais- 
ta, niin "koko maanääri tulisi hävitetyksi —— ja joutuisi venäläisten väkivallan 
ja hallinnon alaiseksi ikuisiksi ajoiksi”. Mutta heti tehtyään tämän herttua oi- 
valsi, ettei ollut viisasta esittää julkisesti tämänkaltaisia uhkauksia. Hän pyyhki 
siksi pois lauseen kirjeestään, ja se näkyy ainoastaan tekstin luonnoksesta. 

Vuodenvaihteen 1599-1600 jälkeen Kaarle oli koko Ruotsin kiistaton val- 
tias. Propagandataistelu, jossa osapuolet olivat parjanneet toisiaan, sammui 
siksi valtakunnan alueella ja jatkui ainoastaan maanpaossa elävien pakolais- 
ten kirjoitelmissa. Mutta mitä oli tapahtunut Venäjällä? 


Suuri sekasorto ja Ruotsin itään suuntautuneen 
ekspansion alku 


Rurikin suvun sammuminen Venäjän valtaistuimella aiheutti syvän kriisin 
Moskovan valtakunnan ylimmässä johdossa. Kriisin ajasta on käytetty nimi- 
tystä suuri sekasorto, smuta. Tutkimuksessa katsotaan syvimmän sekasorron 
käsittäneen vuodet 1605—1613, sen ajan, joka edelsi Romanovien hallitsija- 
suvun nousemista valtaistuimelle, mutta rauhattomuuden juuret kattavat 
myös edeltäneen vuosikymmenen. Iivana IV:n dynastia oli perustanut val- 
tansa legitimiteettiin, menneiden sukupolvien perintöön, ja kun oikeiden hal- 
litsijoiden ketju oli katkennut, oli kaaos pian käsillä. Usurpaattori eli vallan- 
anastaja Boris Godunov oli päässyt valtaistuimelle sisarensa avioliiton kautta. 
Hän teki parhaansa uudistaakseen Venäjää ja sen hallintoa länsimaiseen suun- 
taan, mutta juuri tämä toiminta nosti vanhoilliset voimat vastarintaan. Väitet- 
tiin, että Boris oli murhauttanut oikean vallanperijän, Iivana IV:n nuorimman 
pojan Dmitrin, ja vallananastajan tapa ottaa länsimaisia neuvonantajia palve- 
lukseensa ja lähettää pajareita opintomatkoille ulkomaille herätti oikeauskoi- 
sissa venäläisissä syvää harmia.”* 

Ruotsin suhde Moskovan valtakuntaan oli vuoden 1600 tienoilla mut- 
kikas. Kaarle-herttua oli taistelussaan Sigismundia vastaan saanut tahto- 

mattaan venäläismielisen ruhtinaan maineen, vaikka hän itse asiassa edusti 

perinteistä, kielteistä ruotsalaista Venäjän-suhdetta. Herttua oli huomautuk- 
sissaan Laurentius Petrin Ruotsin kronikkaan tuominnut voimakkain sanoin 

Tanskan Hans-kuninkaan vehkeilyn venäläisten kanssa. Hän oli kirjoittanut 

noissa kommentaareissaan, että Hans ei ollut ”käyttäytynyt kristilliseen ta- 
paan, vaan harrastanut vaarallista ja koko kristikunnan kannalta tuomittavaa 

menettelyä” yllyttäessään Venäjää sotaan Ruotsia vastaan.” Voittonsa jälkeen 

Kaarle-herttua edusti pyrkimyksiä, jotka olivat olleet vallitsevina jo Juhana 

III:n hallitusaikana. Kaarle pyrki valtakunnan laajentamiseen idän suuntaan 

ja kaikkien Venäjälle johtavien kauppateiden hallitsemiseen. 

Uutta tilanteessa oli, että niin Ruotsi kuin Puola pyrkivät hyötymään 
Venäjän asteittaisesta hajoamisesta. Boris Godunov oli vuosisadanvaihtees- 
sa lähettänyt pienehkön lähetystön Ruotsiin. Siihen kuuluvat pajarit nimeltä 
Sukin ja Dmitrijev ehdottivat liittoa Puolaa vastaan. Kaarle ei täysin torjunut 
tätä ajatusta, vaikka ehdotus sisälsi mahdottoman ehdon, Narvan luovutta- 
misen Venäjälle. Herttua lähetti itärajalle suuren delegaation, johon kuuluivat 
Kaarle Henrikinpoika Horn, Göran Claesson Stiernskiöld, Johan Jöransson 
Rosenhane sekä sihteeri Peder Nilsson. Heillä oli mukanaan kerrassaan häm- 
mästyttävä instruktio. Valtuutetut lähettiläät ehdottaisivat alueellista vaihto- 
kauppaa — Venäjä saisi Narvan mutta luovuttaisi sitä vastaan kaiken maan 
Nevajoen pohjoispuolelta, toisin sanoen koko Novgorodin Karjalan ja Lapin 
Vienanmeren ja Jäämeren äärelle asti. Vaihtokauppa merkitsisi, että Ruotsi ja 
sen mukana myös koko Suomi saisi idässä merelle ulottuvan, luonnollisen 
rajan, vaikka luonnollisen rajan käsitettä ei tietenkään vielä käytetty. Nevasta, 
Laatokasta ja Äänisjärvestä sekä Vienanmerestä tulisi valtakuntien raja. Venä- 
läiset eivät kuitenkaan halunneet käsitellä tätä tärkeää asiaa rajalla käytävissä 
neuvotteluissa vaan Moskovassa, ja hanke kaatui siihen. 

Vuonna 1600 Sigismund lähetti suuren lähetystön Venäjälle. Kaarle- 
herttua ei halunnut olla huonompi, vaan lähetti hänkin edustajansa Mos- 
kovaan. Lähetystö koostui tällä kertaa Göran Claesson Stiernskiöldistä, 
Didrick Strickistä, Erland Björnsson Bäätista ja Johan Derfeltistä. Venäläiset 
ohjasivat heidät kulkueessa Puolan lähetystön majapaikan ohi. Nyt seurasi 
aika, jolloin Boris Godunov yritti kilpailuttaa Ruotsin ja Puolan edustajia 
keskenään tehden lukuisia ehdotuksia, joiden sisältö oli yksi ja sama — Venä- 
jä halusi itselleen jonkin jalansijan Liivinmaalla. Hirvittävä nälänhätä vallitsi 
kaikkialla maassa, kun Ruotsin lähetystö pääsi lopulta palaamaan takaisin. 
Poliittinen tilanne mutkistui vielä tästäkin, sillä Venäjälle työntyi kolmaskin 
diplomaattinen lähetystö, Tanskan sinne lähettämä. Sen matkassa saapui 

nuori Hans-prinssi, jonka piti solmia avioliitto Boris Godunovin tyttären 
kanssa. Prinssi kuoli kuitenkin yllättävästi eikä uusi venäläinen dynastia on- 
nistunut solmimaan sellaista sukusidettä ulkomaille, joka olisi vahvistanut 
sen asemaa.”” 

Kaarle-herttuan politiikka Venäjän suunnalla oli näinä vuosina yllättä- 
vän joustavaa. Herttua korosti monissa kirjelmissään vuosina 1600-1601 raja- 
seudun linnojen käskynhaltijoille ja armeijan päälliköille, että oli tärkeää vält- 
tää liiallista kovuutta suhteessa venäläisiin, koska se aiheuttaisi vain sen, että 
nämä ”metelöisivät paljon tavalliseen tapaansa ja ehkäpä jopa katkaisisivat 
neuvotteluyhteyden”. Toisaalta oli kuitenkin tärkeää korostaa, että ”Itämerellä 
Ruotsin hallitsija on vallassa eikä Venäjä”. Aiotun lähetystön johtajalle Göran 
Claesson Stiernskiöldille Kaarle kirjoitti, että olisi viisasta puhua ”mahtavas- 
ta Venäjän valtakunnasta” ja korostaa, että tsaari Boriksella oli ”ymmärrystä 
ja viisautta, kristillistä käytöstä ja hyveitä sekä rauhanhalua”, mutta näiden 
kohteliaisuuksien lisäksi venäläisten edessä ei koskaan saisi mennä suoranai- 
seen matelevaisuuteen. Pitäisi sanoa selvin sanoin, että ”kukaan ei voisi luottaa 
moskovalaisiin, jos he vain jatkaisivat peliään ja sallisivat itselleen pitää kiin- 
ni tai luopua kaikista sopimuksista oman halunsa mukaan”. On varmaa, että 
nämä sanat vastasivat Kaarlen omaa suhtautumista Boris-tsaariin ja hänen 
alamaisiinsa.?? 

Kaarle-herttua piti tärkeänä myös sitä, että rahvas tukisi hänen idänpoli- 
tiikkaansa, ja hän käytti siksi paljon tarmoaan selittääkseen toimenpiteitään. 
Propagandatuotteiden virta kansliasta on ajoittain hyvin vuolas 1600-lu- 
vun ensimmäisinä vuosina. Toukokuun 1. päivänä 1601 herttua kirjoitti, että 
Viro oli ”kuin Ruotsin valtakunnan ulkomuuri niin Venäjää kuin Puolaa 
vastaan”.?% Niin oli ajatus puskurista syntynyt, ja sitä toistettiin seuraavina 
vuosina. Melko valaiseva on kirje Boris Godunoville, joka oli väittänyt, et- 
tei Ruotsilla ollut mitään oikeutta alueisiin Suomenlahden eteläpuolella. Oli 
kyllä totta, herttua kirjoitti, että Viro ei entuudestaan ollut kuulunut Ruotsin 
kruunulle, vaan oli hankittu vasta 1500-luvulla, mutta kuinka asia oikein oli 
Venäjän suhteen? Sehän oli vallannut laajoja alueita ”sotavoimalla ja muilla 
keinoilla” 1400- ja 1500-luvuilla, eikä Ruotsi tosiaan ollut koskaan tehnyt näi- 
tä Venäjän lisiä kyseenalaisiksi.?6t Tukholmassa kesäkuussa 1602 kokoontu- 
neiden valtiopäivien edessä Kaarle selitti, että oli Venäjän luonteen mukaista 
kasvaa kasvamistaan ja että tämä valtio oli lisäksi hyvin epäluotettava. Hert- 
tua sanoi, että hän voisi tietysti ostaa rauhan sekä Tanskalta että Puolalta luo- 
vuttamalla näille alueita. Sama koski Venäjää — valtakunnan säädyt voisivat 
pitää sen kanssa yllä hyvää ystävyyttä, ”jos ne luovuttaisivat moskovalaiselle 

Narvan ja Viipurin, mutta Venäjä pitäisi kuitenkin rauhan vain niin kauan 
kuin se itse haluaisi”. Mutta kuka tahtoisi saada sellaisen rauhan? 

Kun huhu Hans-prinssin aiotusta matkasta Moskovaan tuli tunnetuksi, 
hermostui Kaarle-herttua täysin. Kaarle yritti kaikin keinoin saada Tanskan 
perumaan hankkeen ja lähetti taivuttelumielessä liivinmaalaisen luottamus- 
miehensä Adam Schrapferin Kööpenhaminaan kertomaan, kuinka oli käynyt 
edelliselle yritykselle solmia liitto Tanskan ja Venäjän välille Iivana IV:n aika- 
na 1500-luvulla, jolloin toinen tanskalainen prinssi, Magnus, oli ollut vähän 
aikaa Iivana Julman armosta Liivinmaan kuningas mutta tullut venäläisten 
pettämäksi. Se oli varoittava esimerkki, josta Tanskan pitäisi tehdä johto- 
päätökset. ?* Tapaus osoittaa, kuinka suurta osaa käsitys historiasta näytteli 
Ruotsin ja Venäjän suhteissa. Levottomuus Ruotsissa oli niin suurta, että hert- 
tua harkitsi jonkin aikaa koko Karjalankannaksen väestön evakuointia siltä 
varalta, että Venäjä hyökkäisi? 

Kokonaisuutena katsoen suhde Venäjään oli kuitenkin tyynempi kuin 
Juhana III:n päivinä, jolloin hallitsijat vaihtoivat keskenään haukkumakirjeitä. 
On mainittava, että Rajajoella toteutui melko sopuisa rajantarkastuskokous 
marraskuussa 1602, ja Täyssinässä päätetty rajalinja vedettiin maastoon rajan 
eteläiseltä osalta. Tämä rauhallinen tilanne ei kuitenkaan kokonaan hälven- 
tänyt ruotsalaisten ja suomalaisten epäluuloisuutta. ”Naapurimme pysyttäy- 
tyy nyt hiljaa, ja vaanii kuin kettu hanhea”, kirjoitti Narvan linnanpäällikkö 
Samuel Nilsson virkaveljelleen Viipurin linnanpäällikölle Arvid Lennarts- 
sonille huhtikuussa 1604.*** Venäläiset sulkivatkin pian rajan, kuten he aina 
tekivät huonoina aikoina. Marraskuussa samana vuonna tsaari Boris lähetti 
ensimmäisen hätähuutonsa Ruotsiin ja kertoi väärästä Dmitristä, joka uhkasi 
hänen valtaansa. Vasta kuninkaaksi valittu Kaarle-herttua suhtautui välinpi- 
tämättömästi tähän avunpyyntöön, koska hän ei tiennyt, kumpi osapuoli oli 
oikeastaan voitolla. 

Vuoden 1605 alussa Kaarle kuitenkin jo nimitti ryhmän neuvottelijoi- 
ta, joiden oli määrä matkustaa rajalle ja ottaa kunnon ote koko ongelmasta. 
Pääasiana oli Täyssinässä sovitun rauhan vahvistaminen, mutta Kaarle halusi 
myös tietyin ehdoin luvata apua tsaari Borikselle. Itse asiassa tämä käänne oli 
aivan uusi Ruotsin politiikassa ja mullisti siihenastisen idänpoliittisen ajatte- 
lun. Siihen mennessä Kaarle oli reagoinut defensiivisesti, mutta nyt hän siir- 
tyi aktiivisen Venäjän asioihin sekaantumisen linjalle. Nyt voitiin jo ajatella 
offensiivia naapurimaahan niin suurten alueiden liittämiseksi valtakuntaan 
kuin mahdollista. Uuden kuninkaan toiveet kohdistuivat erityisesti pohjoisiin 
maanääriin, Vienanmeren ja Jäämeren rantoihin, mitä kautta englantilaisten 

ja hollantilaisten tuottoisa kauppa kulki Venäjälle. Keskusteluissa osoittautui, 
että Boris-tsaari oli valmis melkein miten suuriin myönnytyksiin tahansa py- 
syäkseen itse vallassa. Suuri pajari Pjotr Nikitit’ Seremetevin johtama venäläi- 
nen lähetyskunta saapui Rajajoelle, ja uusi valtakuntien välinen ja ystävyys- ja 
liittosopimus kirjoitettiin paperille. Jos hankkeesta olisi tullut totta, olisivat 
Ruotsin ja Venäjän kohtalot muodostuneet aivan toisenlaisiksi kuin mitä jat- 
kossa tapahtui. 

Sopimuksesta ei kuitenkaan tullut mitään, sillä Boris Godunov kuoli 
juuri ratkaisevalla hetkellä. Iivana IV:n pojaksi Dmitriksi tekeytynyt petturi 
Grigori Otrepjev tunkeutui uskaliaalla tavalla kirjavan joukkonsa johdossa 
Moskovaan ja otti haltuunsa tsaarinistuimen. Grigori tuli arojen vapaasta 
kasakoiden kulttuuripiiristä Puolan rajoilla, ja hän edusti selvästi länsimaista 
seikkailijatyyppiä. Puola tuki usurpaattoria, jonka tausta oli katolinen ja joka 
puhui avoimesti paavinuskon puolesta. Dmitri murhattiin jo vuonna 1606, 
kun hän oli yli vuoden ajan näytellyt taitavasti oikean kruununperillisen roo- 
lia. Vale-Dmitri avasi hyvällä menestyksellä suljetun Moskovan ulkomaalai- 
sille, ja venäläisen valtion heikkous ja asteittainen hajoaminen tekivät Länsi- 
Euroopan valloille mahdolliseksi tunkeutua syvälle Itä-Euroopan keskeisiin 
osiin. Puola-Liettua, Tanska, Saksalais-roomalainen keisarikunta, Ruotsi, 
Turkki ja myös Venäjän kaukaiset kauppakumppanit Englanti ja Hollanti yrit- 
tivät kaikki saada etua siitä vallan tyhjiöstä, joka oli yllättäen muodostunut 
Euroopan itäiselle laidalle. Myöhempi voimakas muukalaisviha, joka luon- 
nehtii Venäjää 1600-luvulla, selittyy melkoiselta osalta juuri suuren sekasor- 
ron ajan kokemuksilla.** 

Liiton solmimisen asemesta Rajajoen kokous muuttui kaaokseksi, kun 
Moskovasta tuli tieto tsaari Boris Godunovin kuolemasta toukokuussa 1605 
ja vale-Dmitrin voittokulkueesta Kremliin. Koko Luoteis-Venäjä siirtyi veret- 
tömästi vallankaappaajan puolelle. Koska Dmitriä pidettiin Puolan etujen aja- 
jana, Ruotsia uhkasi vakava vaara, ja Narvan käskynhaltija lähetti heti avun- 
pyyntöjä Tukholmaan.?* 

Kaarle-herttuasta oli tällä välin tullut kuningas, Kaarle IX. Hän oli varma, 
että vale-Dmitrin suunnitelma epäonnistuisi. Naapurimaan kansallinen puo- 
lue pitäisi kuninkaan arvion mukaan pintansa. Kaarle kirjoitti: ”Jos tataarit ja 
puolalaiset auttavat venäläisiä, ei siinä käy sen paremmin kuin jos — Jumala 
siitä varjelkoon — tanskalaiset, juutit ja puolalaiset auttaisivat ruotsalaisia.”?”" 
Kuningas tahtoi tällä ilmaisullaan sanoa, että viholliselta saatava apu oli pe- 
riaatteessa epäilyttävää ja tähtäsi itse asiassa johonkin muuhun kuin sanot- 
tuun tavoitteeseen. Mutta Kaarle oli varovainen eikä asettunut heti tukemaan 


96 III RUOTSIN TIE SUURVALLAKSI 


https://doi.org/10.21435/ht.286 


Boris Godunov -vainajan kannattajia, kansallismielisiä venäläisiä. Osa tästä 
varovaisuudesta johtui Ruotsin kärsimästä musertavasta tappiosta Kirkhol- 
man luona lähellä Riikaa syyskuussa vuonna 1605. Siellä puolalaiset olivat 
tuhonneet lähes koko Ruotsin armeijan. Kun huhuja sisällissodasta Venäjällä 
kuitenkin alkoi tulla rajan yli, Kaarle ei ollut aivan hidas tarjoamaan tukeaan 
kansallismieliselle venäläiselle puolueelle, vaikka tuki vielä olikin lähinnä 
vain suopeita sanoja. Kehitys johti kuitenkin siihen, että Ruotsin ja Puolan 
sota päättyi Liivinmaalla vain siirtyäkseen käytäväksi Venäjän puolella. 

Tässä tilanteessa Ruotsin valtaneuvoskunta laaditutti ulkopolitiikkaa 
koskevan muistion, joka sisälsi mielipiteitä ja katsomuksia edessä olevasta 
kurssinmuutoksesta. Neuvosherrat arvelivat, että Puolan ja Venäjän ystävyy- 
destä — joka näkyi eniten vale-Dmitrin henkilössä — ei pitkän päälle tulisi mi- 
tään. ”Venäläiset ja puolalaiset voivat olla hyviä ystäviä, mutta he eivät kuiten- 
kaan suutele toisiaan”, he kirjoittivat. Uuden tsaarin pyrkimys tuhota ”vanha 
kreikkalainen uskonto” tulisi kohtamaan vastarintaa, ”uhmaa ja kielteisyyttä”. 
Kaarle IX:n luottomies Johan Skytte lisäsi tähän oman memoranduminsa, jos- 
sa hän kirjoitti, tarkoittaen Puolaa ja Venäjää, että ”missä on vanhaa ja suurta 
vihaa, siellä on vaikeaa saada aikaan pysyvää ja todellista rauhaa”. Kuitenkin 
jos Venäjä ja Puola todella ryhtyisivät yhteistyöhön, olisivat Viro, Liivinmaa 
ja Suomi hyvin suuressa vaarassa ja Ruotsi saattaisi helposti menettää näillä 
alueilla olevat omistuksensa.?? 

Valtaneuvoskunnan käsitys vale-Dmitristä osoittautui oikeaksi. Hänet 
syöstiin vallasta toukokuussa vuonna 1606, eikä kukaan tahtonut puolus- 
taa häntä. Valtaistuimelle nousi nyt pajariston johtava mies, Vasili Ivanovitš 
Suiski. Tämän tsaarin jälkimuisto on erittäin synkkä, eikä valtionjohto ole 
Venäjällä juuri koskaan ollut niin huonoissa ja korruptoituneissa käsissä kuin 
hänen aikanaan vuosina 1606-1610. Venäjän kulttuuri olisi ehkä kokonaan 
sammunut, jollei ortodoksisella uskolla olisi ollut niin vankkaa puolustajaa 
kuin mitä Moskovan patriarkka Hermogenes oli.” 

Suiskista tuli kuitenkin Ruotsin yhteistyökumppani. Hän avasi ruotsalai- 
sille pääsyn koko Luoteis-Venäjälle. Asiasta piti päättää suuressa kokouksessa 
Rajajoella elokuussa 1606. Kuninkaan ohje komissaareilleen Hans Äkesson 
Soopille, Torsten Kristofferssonille (Ulfstorpin herra), Nils Chesnecopheruk- 
selle ja Mikael Olofssonille ennen tätä kokousta osoittaa, millaiseen kovaan 
painostukseen Kaarle oli valmis uutta tsaaria kohtaan. Komissaarien ”ei pi- 
tänyt lausua mitään kauniita sanoja venäläisille tai pidätellä haukkumisia ja 
syytöksiä”. Heidän piti tarmokkaasti vaatia Ruotsille koko Novgorodin ja 
Pihkovan aluetta ja uhata, että Moskovan valtakunta muutoin tulisi jaetuksi 

Ruotsin, Puolan, Turkin ja tataareiden kesken niin, että sitä ei enää olisi- 
kaan.?* Lähetystön tehtävä jäi suorittamatta, sillä venäläisiä ei ilmaantunut 
Rajajoelle. 

Viivytys teki kuninkaan hermostuneeksi, ja hän käski järjestää uhkaavia 
sotilaallisia demonstraatioita itärajalla pehmittääkseen venäläiset. Propagan- 
dakirjoituksissa puhuttiin kauniisti Venäjän vanhasta kreikkalaisesta uskon- 
nosta, joka oli vaarassa, ja muistutettiin siitä, että Novgorod oli kerran ollut 
rikas ja hyvinvoiva, Moskovasta riippumaton kaupunki. Ruotsista voitaisiin 
antaa apua kaupungin vanhan itsenäisyyden palauttamiseksi. Mutta samalla 
Kaarle muistutti käskynhaltijoitaan siitä, että näiden oli tartuttava jokaiseen 
tilaisuuteen alueiden valtaamiseksi Venäjältä, jos mahdollisuus siihen näyt- 
täisi avautuvan. 

Tämä kahta eri seikkaa korostava suhtautuminen Venäjään varjos- 
ti koko vuotta 1607. Venäjälle oli ilmaantunut uusi vallantavoittelija, toinen 
vale-Dmitri, joka selitti, että hän oli kaksi kertaa kuin ihmeen kauppaa pelas- 
tunut kuolemalta. Tämä toinen Dmitri, jota väliin kutsuttiin TuSinon rosvok- 
si, sai tukea arojen kasakoilta. Syyskuussa 1607 hänen onnistui hankkia itsel- 
leen hieman laillisuuden tuntua menemällä naimisiin edellisen vale-Dmitrin 
lesken Marinan kanssa. Kun se oli tapahtunut, alkoikin Vasili-tsaarin asema 
tuntua perin horjuvalta, mistä huolimatta hän kieltäytyi itsepintaisesti sol- 
mimasta liittoa Ruotsin kanssa. Vuoden 1607 kummallisiin tapauksiin kuului, 
että Oulun käskynhaltija Isak Behm suoritti yksin, ilman venäläisen puolen 
läsnäoloa, rajanvedon Täyssinän rauhan pohjoisosalla Inarin järveen asti.” 
Siitä huolimatta juuri tämä rajanveto jäi pysyväksi. 

Kaarle IX:n Venäjälle suuntautuva propaganda alkoi tähän aikaan käyt- 
tää yhä runsaammin uskonnollista sanastoa pyrkiessään vetoamaan naapuri- 
kansan syvempiin tunteisiin ja Puolaa koskevaan pelkoon. Kuningas lupasi 
avata venäläisille väylän omien alueittensa halki Konstantinopoliin, koska 
Puola ja arokansat olivat tukkineet yhteydet Mustallemerelle. Kuningas levitti 
huhua, että paavi ja katolilaiset halusivat muodostaa Transilvaniasta, Moldo- 
viasta, Valakiasta ja Kiovasta katolisen liittovaltion, puskurin, josta käsin ka- 
tolisuutta levitettäisiin Venäjälle. Puolalaiset aikoivat tuhota kaikki pajarit ja 
tehdä Venäjän kansasta orjia. Tsaari Vasilin asema horjui, ja kaikkinainen 
hätä vallitsi Moskovassa, koska viholliset olivat sulkeneet kaupungin huolto- 
tiet etelän suunnalta. Toinen vale-Dmitri uhkasi kaikkialta. 

Tässä tilanteessa tsaari esitti elokuun 10. päivänä 1608 virallisen avun- 
pyyntönsä Ruotsille. Neuvottelut asiasta käynnistyivät Narvan käskynhalti- 
jan Philip Scheidingin ja Ivangorodin voivodin Mihail Skopin-Suiskin välillä. 

Viimeksi mainittu oli tsaarin läheinen sukulainen. Puhuttiin saksalaisen on- 
nensoturin, kreivi Philipp von Mansfeldin, johdolla Venäjälle lähetettävästä 
tuhannen ruotsalaisen nihdin suuruisesta apujoukosta. Koska Pihkovan kau- 
punki oli joutunut vale-Dmitrin kannattajien käsiin, Kaarle IX arveli kuiten- 
kin, että tsaari Vasilin päivät olivat ehkä luetut, ja antoi linnanpäälliköilleen 
Narvaan ja Viipuriin ohjeet toimia tilanteen mukaan ja jopa vakuuttaa Dmit- 
rille ystävyyttä, jos tämä oli päässyt valtaan. Kuninkaan näkemys tulee hyvin 
ilmi kirjeestä, jonka hän lähetti Magnus Brahelle ja Nils Bielkelle. Mikäli uusi 
Dmitri nousisi tsaariksi, hän ”olisi epäilemättä sietämätön ja vahingollinen 
naapuri”. Mutta jos taas kävisi niin, että Vasilin asema vahvistuisi ja hän py- 
syisi tsaarina, ”voi käydä aivan yhtä huonosti, kun hän säilyttää ylivallan”.?* 
Venäjältä ei voinut odottaa mitään muuta kuin epävarmuutta. 

Niin kävikin, että Vasilin onnistui jatkaa hallitsemista. Tilanne oli kuiten- 
kin kaikkea muuta kuin kadehdittava, ja Moskovan eliitti kallistui siksi hitaasti 
ja epävarmasti Ruotsilta saatavan avun kannalle. Se ei ollut mitenkään help- 
poa, sillä Venäjä oli vuosisatojen ajan pitänyt Ruotsia vihollisenaan ja ruotsa- 
laisia uskonnon kannalta vääräuskoisina. Monia psykologisia esteitä piti ylittää, 
ennen kuin apuretkikunnasta saattoi tulla todellisuutta. Venäläiset valitsivat 
pienemmän pahan, sillä Puolaa ja paavia pidettiin heidän tahollaan vielä arve- 
luttavampina kuin Ruotsia ja luterinuskoisia. Kummallinen haluttomuus, joka 
oli kuin pahoinvointia suuren juopottelun jälkeen ja seurausta voimakkaiden 
suuriruhtinaiden vallan päättymisestä, tuli vallitsevaksi mielialaksi Venäjällä. 

Mies, joka takoi raudan ollessa kuuma, oli neuvokas sihteeri Mäns 
Märtensson, myöhemmin aateloituna Palm ja menestyksekäs sotakomissaari 
Puolan sodan aikana. Hän matkusti Novgorodiin, tapasi kaupungin käskyn- 
haltijan ja sai tämän hyväksymään sen, että kaksituhatta miestä ruotsalais- 
ta ratsuväkeä ja kolmetuhatta jalkasotilasta otettaisiin vastaan kaupunkiin. 
Tämä tapahtui sen jälkeen, kun kaikin tavoin epäonnistunut kreivi Philipp 
von Mansfeld oli erotettu ylipäällikön tehtävästä, joka annettiin nyt nuorelle 
kreivi Jakob De la Gardielle. Tämä kuului itse asiassa hallitsijahuoneesen, sillä 
hän oli sotasankari Pontus De la Gardien ja Juhana III:n aviottoman tyttären 
Sofia Gyllenhielmin poika, siis kruununprinssi Kustaa Aadolfin serkku. Jakob 
De la Gardie oli nuoruudestaan — 26 vuotta — huolimatta ehtinyt jo kouluttau- 
tua sotilaaksi Alankomaissa, prinssi Moritz Nassaulaisen joukoissa, ja siinä 
mielessä hän oli parempi uuden eurooppalaisen sotataidon osaaja kuin ku- 
kaan muista ruotsalaisista upseereista. Tietty hitaus ja varovaisuus oli hänelle 
ominaista päällikkönä, mutta se koitui Venäjän epävakaissa oloissa oikeas- 
taan Ruotsille eduksi. 

Rajakaupunki Viipurissa käytiin nyt tärkeä neuvottelu Ruotsin ja Venä- 
jän edustajien välillä. Kuningas Kaarle IX lähetti sinne lähettiläinään Jöran 
Boijen, Arvid Tönnesson (Tönnenpoika) Wildemanin ja Otto von Mörnerin, 
tsaari Vasili taas johtavat pajarinsa. Melkein ylimielisesti muotoillussa inst- 
ruktiossa kuningas kirjoitti edustajilleen, että näiden pitäisi yrittää ”vangita 
siinä kalanpyynnissä” niin monta Venäjän linnoitusta kuin mahdollista.?? 
Venäläiset allekirjoittivat liittosopimuksen helmikuun 28. päivänä 1609, ja 
niin yhteistyö oli saanut muodollisen perustan. Ruotsi saisi kiitoksena avus- 
ta Käkisalmen linnan ja läänin yksitoista viikkoa siitä, kun apuretkikunta oli 
marssinut rajan yli, mutta osoittautui pian, että ruotsalaiset eivät tyytyneet 
ainoastaan tähän.?* Ruotsin apuretkikunta oli kiireessä koottu joukko ruot- 
salaisia ja suomalaisia sotilaita, mutta siihen kuului jo alun perin myös värvät- 
tyjä saksalaisia, skottilaisia ja ranskalaisia palkkasotureita. Tämä teki joukosta 
vaikeasti käsiteltävän ja osittain epäluotettavankin. 

Marssia Venäjälle säesti runsas propagandajulkaisujen kuoro. Niissä kai- 
kissa korostettiin sitä vaaraa, jota Puola ja katolisuus merkitsivät arvokkaalle 
ja vanhalle kreikkalaiselle uskonnolle. Ruotsin kunniallisia aikomuksia auttaa 
horjuva Venäjä takaisin jaloilleen ylistettiin. Minään aikana Ruotsissa ei ole 
kirjoitettu niin kauniisti venäläisistä kuin nyt! Ruotsalaiset muistivat kuin sat- 
tumalta kertomuksen Rurikista ja muista varjagiruhtinaista, jotka olivat ai- 
koinaan pelastaneet slaavit sekasorrolta ja perustaneet Venäjän valtakunnan. 
Sama asia tapahtuisi nytkin, Ruotsista tulisi pelastus. Apujoukko marssi jää- 
tävässä kylmyydessä lumisen maan halki ja autioiden seutujen läpi, sillä venä- 
läiset pysyttelivät tarkasti sisällä linnoituksissaan. Laukaustakaan ei ammuttu. 
Matkan tavaton pituus alkoi jo pelottaa sotilaita. Kun Tver oli sivuutettu, pel- 
ko alkoi muuttua kapinoinniksi. Runsaana tupruava lumi pyyhki pois kaikki 
jäljet rivistöjen jälkeen, ja vain masentava ja tyhjä autius ympäröi niitä. 

Ruotsissa vaikutti oikeastaan yksi ainoa henkilö, joka tunsi valtavan 
Venäjän kaikki salaisuudet ja levitti tietoa niistä kiinnostavassa muodossa. 
Hän tiesi totuuden Moskovan valtakunnan viimeisimmistä tapahtumista. 
Henkilön nimi oli Peter Petersson (tai Per Persson), ja häntä täytyy käsitellä 
tällä kohdin, koska hänen kirjallinen toimintansa motivoi Ruotsin sekaantu- 
misen Venäjän oloihin, olipa ehkä yksi merkittävä syykin siihen. Peter Peters- 
son eli Petrus Petrejus, kuten hänen latinalainen nimensä kuului?” oli yksi 
varhaisen suurvalta-ajan ruotsalaisista kirjailijoista, oikeastaan Kaarle IX:n 
hovihistorioitsija, ja siinä suhteessa erikoinen, että hän kirjoitti pelkästään 
ruotsiksi, vaikka hän osasi hyvin latinaa. Hänen henkilöhistoriansa on hyvin 
tunnettu.” 

Petrus Petrejus syntyi Uppsalassa vuonna 1570 myöhemmän piispa 
Petrus Benedictin poikana ja opiskeli ensin Juhana III:n perustamassa aate- 
liskollegiossa Grämunkeholmenilla Tukholmassa ja myöhemmin Marburgin 
yliopistossa Saksassa. Hän kirjoitti siellä vuonna 1592 Ruotsin ensimmäisen 
tohtorinväitöskirjan matematiikan alalta. Marburg oli Johan Skytten inspi- 
roima valinta, ja siellä kukoistanut ramismi oli se filosofinen suuntaus, jonka 
kannattajiin Petrus Petrejus lukeutui. Hän oli kuitenkin tavallaan perheensä 
musta lammas ja boheemi ja joutui juopuneena tappeluun. Siksi hänet ero- 
tettiin yliopistosta. Isä teki hänet tässä yhteydessä perinnöttömäksi. Sitten 
Petrus Petrejus näkyy toimineen lyhyen aikaa kansliakirjurina Kaarle-hert- 
tuan palveluksessa ja tehneen joitakin matkoja kuriirina Puolaan. Yhdeltä 
niistä hän katosi Liivinmaan alueella, tuntemattomista syistä, ja ilmaantui nä- 
kyviin Moskovassa vuonna 1601 tai 1602, jolloin hän oli tsaari Boris Goduno- 
vin palveluksessa ja jollain merkillisellä tavalla yhteydessä prinssi Kustaaseen, 
Ferik XIV:n aviottomaan poikaan Kaarina Maununtyttären kanssa. Tämäkin 
seikkaili maanpaossa Venäjällä. Tuntuu luultavalta, että Petrus Petrejus oli 
yksi niistä länsimaalaisista, jotka Boris Godunov oli houkutellut luokseen, sil- 
lä ensimmäisen vale-Dmitrin nousu valtaan vuonna 1605 koitui ruotsalaiselle 
kohtalokkaaksi. Oleskelu Moskovassa ei ollut hänelle helppoa aikaa, sillä hän 
kirjoittaa myöhemmin, että alituinen hengenvaara oli ympäröinyt häntä tsaa- 
rinkaupungissa neljän siellä vietetyn vuoden aikana. Paluu Venäjältä tapahtui 
vuonna 1605 Puolan kautta, jossa kuningas Sigismund otti hänet armollisesti 
vastaan. 

Petrus Petrejus siirtyi heti Ruotsiin tultuaan Kaarle-herttuan leiriin, 
mikä tapahtui ilman minkäänlaisia mutkia. Herttua sai erinomaisen Venäjän 
tuntijan ja kremlologin palvelukseensa. Petrus osasi jonkin verran venäjää, ja 
koska hän oli nähnyt koko Moskovan hallitsevan eliitin ja myös uuden tsaa- 
rin Dmitrin, hän saattoi periaatteessa paljastaa toisen vale-Dmitrin vääräksi 
henkilöksi, mitä tietoa Ruotsi tarvitsi. Hän oli erinomainen kirjallinen kyky, 
ja hänen hanhensulkansa tuotti hyvin mehevää ja kansanomaista propagan- 
datekstiä herttuan tarpeisiin. 

Vuonna 1608 Petrus laati laajan kronikan nimeltä En viss och sanfärdigh 
Berättelse om nägra Förändringar, som i thesse framledne är uthi Storfurstendömet 
Moskow skedde äre (Varma ja totuudenmukainen kertomus muutamista muu- 
toksista, jotka ovat viime vuosina tapahtuneet Moskovan suuriruhtinaskun- 
nassa). Teos ilmestyi kahtena ruotsinkielisenä ja luultavasti vielä yhtenä sak- 
sankielisenä painoksena.™ Se oli esikoinen melko laajassa tuotannossa, joka 
käsitteli useita ajankohtaisia aiheita, gööttiläisyyttä, eerikinretkiin liittyviä 

perinteitä, kalvinismia, mutta ennen kaikkea Venäjää. Omien havaintojensa 
lisäksi Petrus käytti työssään useita kirjallisia lähteitä, eri lentolehtisiä ja venä- 
läisiä propagandakirjoitelmia. Pikku teoksen arvo on sen sisältämässä sangen 
syvällisessä arviossa Boris Godunovin ulko- ja sisäpolitiikasta, jossa episodi 
Hans-prinssin suunnitellusta avioliitosta oli keskeisellä sijalla, kuten myös ku- 
vaus onnettoman prinssi Kustaa Eerikinpojan elämästä. Petrus Petrejuksen 
käsitys vale-Dmitrista oli läpeensä kielteinen ja hänen kuvauksensa katolisis- 
ta hankkeista Venäjällä sekä kiivas että häijy. 


Ensimmäiset miehitysvuodet 


Ratkaisevin vaihe Ruotsin poliittisessa suhteessa Venäjään tänä aikana oli 
epäilemättä Pohjois-Venäjän miehitysaika 1600-luvun toisella vuosikymme- 
nella. Tänä aikana, vuosina 1609-1617, ruotsalaiset oppivat tuntemaan venä- 
läiset ytimiä myöten, syvältä naapurikansan uskonnon, moraalin ja tapojen 
sisällön kannalta. Voi tosin perustellusti väittää, ettei tilanne ollut tuolloin 
normaali, koska ruotsalaiset olivat valtiaita suuressa osassa Venäjää ja miehi- 
tetyn alueen asukkaat heidän kuuliaisuuteen pakotettuja alamaisiaan. Tämä 
seikka johti siihen, että ruotsalaiset tarkastelivat venäläisiä paljolti von oben, 
ylhäältä käsin, mikä tietysti vääristi suhdetta. Venäjän vähättelystä tulikin 
pitkäksi aikaa, aina Pultavan tappioon asti vuonna 1709, yksi ruotsalaisen 
Venäjä-kuvan aineksista. 

Ruotsi oli siis vuosina 1609—1617 suorittamassa idässä suuren tyylin val- 
tiollista laajenemista, joka olisi — jos sen lopputulos olisi ollut pysyvä — muut- 
tanut suuresti voimasuhteita Pohjois-Euroopassa. Myöhemmin vasta Kaarle 
XII oli ehkä tekemässä jotakin vastaavaa, mutta emme oikeastaan tunne hä- 
nen aikeitaan. Ruotsista olisi hyvin voinut tulla lännestä itään ulottuva suur- 
valta, ei pieni imperiumi pohjoinen-etelä-suunnassa, kuten tapahtui. Ihme- 
vuosi, annus mirabilis, oli vuosi 1613, koska ruotsalaisella prinssi Kaarle Filipillä 
näytti olevan mahdollisuus tulla Venäjän tsaariksi. Historia olisi silloin toista- 
nut hämärästä muinaisuudesta tunnetun tarun Rurikista, varjagien johtajasta, 
josta tuli Dneprin varrella sijainneen vanhan Kiovan valtion perustaja. 

Ruotsin menestyksen perustana oli Viipurissa vuonna 1609 tsaari 
Vasilin edustajien kanssa solmittu sopimus interventiosta. Se antoi Kaarle 
IX:lle avoimen valtakirjan koko hankkeelle. Ruotsi saisi antamastaan avusta 
vastineeksi alueita Venäjältä. Valtakunnan omat voimavarat olivat kuitenkin 
lopultakin liian heikot, sillä resursseja tarvittiin samaan aikaan myös toisaalla, 
Tanskan ja Puolan uhkien torjumiseen. Myös Etelä-Ruotsi ja Liivinmaa olivat 

sotatannerta. Maksamatta jääneet palkat saivat apuretkikunnan sotilaat te- 
kemään kapinan Moskovan porteilla, ja De la Gardie sai kokea joukkojensa 
tottelemattomuutta ja suunnittelematonta pakoa takaisin länteen, minkä 
ylipäällikkö pystyi pysäyttämään vasta marraskuussa vuonna 1609. Rinta- 
ma vakiintui sitten suunnilleen Aleksandrova slobodan tienoille Moskovan 
ulkopuolelle. Kaarle IX:n raivokkaat kirjeet De la Gardielle syksyltä 1609 ovat 
täynnä voimasanoja ”venäläisten pilkallisuudesta, kiusallisuudesta ja viha- 
mielisyydestä” 22 

Samaan aikaan kuningas Sigismund päätti hyökätä Venäjälle ja levitti 
sellaista propagandaa Venäjän vaarasta, joka muistutti suuresti Ruotsin pro- 
pagandaa takavuosina. Tsaari Vasili oli nyt sekä toisen vale-Dmitrin että puo- 
lalaisten loukussa ja lupasi siksi lisää palkintoja Ruotsille, jos se lähettäisi sään- 
nöllisiä joukkojaan avuksi. Kaarle IX lisäsi panostaan, ja maaliskuussa 1610 
marssivat todellakin Jakob De la Gardien ja Mihail Skopin-Suiskin johtamat 
apuvoimat Moskovaan. Ne pääsivät sisään kaupunkiin ja Kremliin asti. Anek- 
dootti kertoo, että De la Gardie kieltäytyi luovuttamasta pois miekkaansa tsaa- 
rin vastaanotolla. Pääkaupungin ympäristö puhdistettiin ripeästi kapinallisista 
ja heidän kanssaan yhteistoiminnassa olleista puolalaisista. Silti jo kolme kuu- 
kautta myöhemmin Puolan kruununarmeija seisoi tukevasti Keski-Venäjällä 
ja ratkaiseva taistelu käytiin kesäkuun 24. päivänä 1610 KluSinossa. Siitä tuli 
täysi katastrofi Ruotsin joukoille. Paikka on verraten lähellä Borodinoa, tois- 
ta kuuluisaa taistelukenttää, jolla ranskalaiset ja venäläiset mittelivät voimiaan 
vuonna 1812. Ruotsin apuretkikunta koki pahoja menetyksiä ennen kaikkea 
siksi, että siihen kuuluneet ulkomaiset palkkasoturit vaihtoivat kesken tais- 
telun puolta. Vain osa ruotsalais-suomalaisesta apujoukosta säilyi hengissä 
ja perääntyi hitaasti takaisin Suomen rajalle. Puolan ratsastavat keihäsmiehet 
olivat jälleen — kuten Kirkholmissa vuonna 1605 — osoittaneet ylivoimaansa 
lähitaistelussa lukumääräisesti suurempaa ruotsalaista armeijaa vastaan. 

Suuren sekasorron ajan ruotsalais-venäläisessä näytelmässä siirryttiin 
nyt toiseen näytökseen. Pajarineuvosto erotti tsaari Vasilin ja valitsi prinssi 
Vladislavin, Sigismundin pojan, uudeksi itsevaltiaaksi. Näin oli syntynyt 
personaaliunioni kahden itäeurooppalaisen valtakunnan, Puolan ja Venä- 
jän välille, mikä mullisti Euroopan poliittisen asetelman. Keisari ja paavi rie- 
muitsivat yhdessä Sigismundin kanssa, entisen Ruotsin kuninkaan, joka oli 
karkotettu maasta ja tuomittu maanpakoon Puolassa. 

Käänne herätti luonnollisesti mitä suurinta rauhattomuutta Ruotsissa. 
Ylipäällikkö Jakob De la Gardie, joka oli säilyttänyt osan yhteyksiään Venäjän 
kansallismieliseen puolueeseen, heitti tässä tilanteessa esille ajatuksen, että 

moskovalaiset voisivat ehkä saada itselleen paremman hallitsijan Ruotsista. 
Ensimmäiset tätä koskevat kirjeet De la Gardielta ”moskovalaiselle herrasväel- 
le” on päivätty elokuun 22. päivänä 1610. Niitä ei siis suinkaan ole kirjoitettu 

voiton huumassa vaan katkeran takaiskun jälkitunnelmissa.?* Ylipäällikkö 

tuntuu aluksi olleen täysin yksin mielipiteineen, sillä koko Ruotsin johto vas- 
tusti ajatusta. 

Puolan valta kesti Moskovassa vain puoli vuotta. Jo maaliskuussa vuon- 
na 1611 puhkesi kapina Rjazanissa Vladislavin valtaa vastaan, ja kaupungin 
voivodi Prokopi Petrovitš Ljapunov esiintyi kansallisen vapauttajan roolissa. 
Puolalaiset ja Vladislav saarrettiin Kitai-gorodiin Moskovan keskustassa, ja 
Jakob De la Gardie saattoi aloittaa hitaan marssinsa rajalta kohti Keski-Venä- 
jää. Hän pysähtyi Novgorodin muurien eteen ja aloitti mutkikkaat neuvotte- 
lut kaupungin johdon kanssa. Tilannetta vaikeutti, että kolmas vale-Dmitri 
oli nostanut kapinaliikkeen, mutta toisin kuin edeltäjänsä hän oli vain ly- 
hytaikainen välikohtaus Venäjän historiassa. Kesken neuvotteluja Ruotsin 
joukkojen ylipäällikkö suoritti yllättävän hyökkäyksen Novgorodia vastaan, 
murtautui porttien läpi ja allekirjoitti heinäkuun 27. päivänä 1611 kapitulaatio- 
sopimuksen Novgorodin Kremlin puolustajien kanssa. Sopimukseen kirjoi- 
tettiin, että sekä Täyssinän rauha vuodelta 1595 että Viipurin sopimus vuodel- 
ta 1609 olisivat voimassa, minkä lisäksi novgorodilaiset (sekä toiset venäläiset, 
jos he liittyisivät Novgorodiin) saisivat uuden hallitsijan Ruotsista, joko kruu- 
nunprinssi Kustaa Aadolfin tai tämän veljen Kaarle Filipin? 

Novgorodin ylempien säätyjen — pajarien ja korkeamman papiston — 
halu saada Ruotsista suojelija perustui paljolti pelkoon, että vale-Dmitrien 
kapinoinnin herättämä yhteiskunnallinen rauhattomuus johtaisi vallanku- 
moukseen kaupunkiväestön joukossa. Novgorodin johto oli samalla linjalla 
kuin Moskovan pajariduuma, joka sekin vastusti vieraita, Puolasta tulevia val- 
loittajia. Jakob De la Gardien voimavarat olivat vähäiset, ja hän halusi siksi 
mukautua olosuhteisiin ja tulla Venäjän yläluokan puolustajaksi. Täydellis- 
tä sotaa koko Venäjää vastaan Ruotsi ei kestäisi. Novgorodin metropoliitta 
Isidor oli kylmäkiskoinen De la Gardien suunnitelman suhteen, mutta alempi 
kirkollinen johtaja, arkkimandriitta Cyprian oli sitäkin suopeampi. Hän tunsi 
hyvin kaupungin historian sen itsenäisyyden ajalta ja oli tulinen paikallispat- 
riootti. Hänestä tuli sen ajatuksen voimakkain kannattaja, että ruotsalainen 
hallitsija saataisiin Novgorodin valtaistuimelle.?** 

Näin oli myös Ruotsin seuraavien vuosien Venäjän-politiikka saatu rai- 
teilleen. Sillä ei enää ollut Kaarle IX:n allekirjoitusta, sillä kuningas oli saanut 
halvauksen ja kuollut hiukan ennen kuin tieto Novgorodin valtauksesta ehti 


104 III RUOTSIN TIE SUURVALLAKSI 


https://doi.org/10.21435/ht.286 


Tukholmaan. Uusi, nuori kuningas Kustaa II Aadolf oli aluksi halukas ryhty- 
mään itse Rurikin valtaistuimen haltijaksi, ja hän antoi vain vastahakoisesti 
myöten, kun Jakob De la Gardie oli selittänyt, että venäläiset olisi helpompi 
saada suostumaan hänen veljensä Kaarle Filipin valintaan. Leskikuningatar 
Kristiina vastusti kuitenkin päättäväisesti koko hanketta — hän ei millään oli- 
si halunnut päästää lemmikkipoikaansa muukalaisvihamielisten barbaarien 
käsiin. 

Joka tapauksessa Kustaa II Aadolf antoi juhlallisen hallitsijanvakuutuk- 
sensa venäläisille jo tammikuun 10. päivänä 1612 ja alkoi sitten välittömästi 
jakaa läänityksiä suosikeilleen Novgorodin alueelta. Ne Jakob De la Gardie 
jätti heti täysin huomiotta, sillä hän tunsi mielipiteet Venäjällä. Ylipäällikkö 
vakuutti venäläisille, että Ruotsista saapuisi uudeksi tsaariksi kuninkaan veli 
Kaarle Filip, joka tulisi Novgorodiin ja sitten jatkossa Moskovaan, hallitsisi 
maata vanhojen tapojen puitteissa ja kunnioittaisi Venäjän uskontoa, ehkäpä 
suorastaan kääntyisi siihen itse. Ruotsissa De la Gardien toiminta herätti mitä 
suurinta kauhua valtaneuvoskunnan ja hovin piirissä. 

Neuvokset eivät olleet lainkaan innostuneita asiasta. Siksi valtaneuvos- 
kunta laaditutti synkän ulkopoliittisen muistion maaliskuussa 1612. Neuvosto 
totesi kirjelmässään, että ”kaikki naapurimme ovat vihollisiamme”, niin tans- 
kalaiset, puolalaiset kuin venäläisetkin. ”Yksikään alue ei ole Ruotsissa, Suo- 
messa ja Liivinmaalla suojassa vihollisten hyökkäilyltä”, raatiherrat katsoivat. 
Vielä synkempää oli, että jokainen vihollisistamme luulee olevansa suurempi 
ja mahtavampi kuin mitä me olemme”. Kuninkaan ajatus oli kuitenkin toi- 
nen. Hänen mielestään perivihollinen oli Puola ja siksi Puolan ja Venäjän liit- 
to olisi pahinta, mitä voisi sattua. Toukokuussa 1612 Kustaa II Aadolf kirjoitti 
Henrik Hornille annetussa ohjeessa, että idänvaara oli viime vuosina muut- 
tanut hahmoa. Uhatuin maanääri oli kuten ennenkin Suomi. Se ”sijaitsee lä- 
hinnä vihollista, ja se on osaksi maayhteydessä vihollisen alueisiin, niin että 
vainolainen saattoi joko Liivinmaalta tai Pihkovan puolesta helposti hyökä- 
tä koko sotajoukollaan Viipurin kimppuun”. Tämän rajakaupungin menetys 
merkitsisi Ruotsille korvaamatonta vahinkoa. Siksi piti juuri nyt toimia aktii- 
visesti, jotta kuninkaasta tulisi Novgorodin suuriruhtinas, ”sillä Novgorodin 
ruhtinaskunta ei ole ainoastaan kuin esilinna Ruotsille ja Suomelle. Se antaa 
myös, jos saamme sen haltuumme, tavattoman suuren hyödyn niiden monien 
arvokkaiden tavaroiden muodossa, joita sieltä saa, ja on muutoinkin tärkeä 
läheisen sijaintinsa vuoksi”? 

Kuninkaan aikomuksena oli lähettää kesäkuussa vuonna 1612 anka- 
rat moitteet De la Gardielle siitä, että tämä ajoi itsepäisesti tsaariksi hänen 

pikkuveljeään Kaarle Filipiä eikä häntä itseään. Kirjettä ei kuitenkaan kos- 
kaan saatettu matkaan, koska uutisia alkoi saapua Novgorodin asukkaiden 

suuresta riemusta saada nuori prinssi Ruotsista hallitsijakseen. Innostus 

Kaarle Filipistä oli ilmeisen vilpitöntä. Valtakunnankansleri Axel Oxenstierna 

katsoikin, että valtakunta oli asetettu tapahtuneen tosiasian eteen. On mie- 
lenkiintoista, että ylipäällikkö Jakob De la Gardie kirjoitti, että eräs uuden 

personaaliunionin eduista oli, että Ruotsi pääsisi Novgorodin valtiaana yh- 
teyteen Jäämeren rannikon kanssa ja saattaisi järjestää osan viennistään sitä 

kautta. Tämä ilmeisen epäuskottava näkemys perustui vuosien 1612—1613 ti- 
lanteeseen, jolloin sota Tanskan kanssa tukki normaalit kaupankäynnin väy- 
lät Juutinrauman ja Älvsborgin kautta. Ruotsin vienti oli noina vuosina suu- 
rissa vaikeuksissa.”” 

Jo helmikuussa 1612 oli Novgorodista saapunut lähetyskunta Tukhol- 
maan. Se oli saanut odottaa audienssia yli puoli vuotta, ennen kuin kuningas 
otti sen lokakuussa vastaan. Kuningas vahvisti pajareille, että Kaarle Filip lä- 
hetettäisiin Venäjälle, ja kehotti venäläisiä tulemaan miehissä häntä vastaan 
Viipuriin. Valtiopäivät käsittelivät asiaa marraskuussa ja Kustaa II Aadolf 
piti ensimmäisen suuren Venäjää käsittelevän puheensa julkisuudessa. Usei- 
ta sellaisia esitettäisiin lisää tulevina vuosina. Puheet sisälsivät propagandaa, 
jonka tarkoituksena oli vaientaa kaikki kriittiset äänet valtakunnan idänpo- 
litiikan suhteen, kaikki ilmaukset sotaväsymyksestä ja pettymyksestä, jotka 
olisivat saattaneet panna viholliset luulemaan, että Ruotsissa vallitsi epäso- 
pu päämäärän suhteen. Tuollainen luulo olisi vähentänyt vastustajien rau- 
hanhalua.?”' Venäjästä propagandapuheet sanoivat kolme seikkaa: väitettiin, 
että Venäjä aina oli laajentumishaluinen, todettiin, että se oli tämän lisäksi 
epäluotettava, ja korostettiin, että valtakunta kaipasi etuvarustusta tai suoja- 
aluetta Venäjän uhkaa vastaan.” 

Puheessaan Tukholman linnan valtakunnansalissa marraskuussa 1612 
nuori kuningas sanoi, että jotakin hyvin yllättävää ja tavallisesta poikkeavaa 
oli tapahtunut. Ruotsalainen prinssi oli valittu ehdolle Venäjän valtakunnan 
tsaariksi. ”Koko Moskovan väki ja yli kaksisataa kaupunkia Venäjällä” oli- 
vat olleet yhtä mieltä asiasta ja yhtyneet Novgorodin toivomukseen. Ruot- 
sin kannalta oli tärkeää, että Venäjä ei liukuisi valtakunnan vastustajien lei- 
riin, ”koska kysymyksessä oli suuri ja erittäin hedelmällinen maa”, joka sitä 
paitsi oli Suomen ja Norrbottenin naapuri. Venäjä olisi kuin ”turvavarustus 
sillä puolella niin kauan kuin välillämme vallitsee yksimielisyys ja sopu”, ku- 
ningas lopetti puheensa. Siksi oli uusi ulkopolitiikka Venäjän suhteen aivan 
välttämätön. 

Säädyt eivät taipuneet ilman vastaansanomista hallitsijan mielipiteeseen. 
Monet olivat sitä mieltä, että ”tämä hanke Venäjällä johtaisi loputtomiin han- 
kaluuksiin ja vaikeuksiin”. Leskikuningatar Kristiina vastusti kiivaasti nuoren 
prinssin lähettämistä Venäjälle. Lopulta väittelyssä päädyttiin kompromissiin, 
että Kaarle Filip lähetettäisiin Viipuriin sitomaan venäläiset ajateltuun liittoon 
mutta hän ei menisi askeltakaan pidemmälle barbaariseen naapurimaahan. 
Päätös tehtiin 11. päivänä marraskuuta 1612, ja se merkitsi, että Kaarle Filipis- 
oli pitää venäläiset suopeina Ruotsia kohtaan. Neuvottelut käytäisiin hänen 
nimissään.”” 

Päätös tehtiin liian myöhään. Venäjällä olivat tapahtumat kulkeneet toi- 
seen suuntaan, ja uusi hallitsija, patriarkka Filaretin poika Mikael, Romanov- 
suvun ensimmäinen tsaari, oli valittu tehtäväänsä helmikuun 21. päivänä 1613. 
Ulkomaiset vallantavoittelijat olivat tämän jälkeen mahdottomia siinä osassa 
Venäjää, jota Moskova hallitsi. Mutta kuinka oli asian laita Novgorodissa ja 
sen lähistöllä olevilla alueilla? Ruotsin sotavoimat miehittivät Länsi-Venäjäl- 
lä linnoituksen toisensa jälkeen, Käkisalmen, Ivangorodin, Outovan (Gdov), 
Pähkinälinnan ja Kaprion, ja ruotsalaiset olivat herroina itse Novgorodin kau- 
pungissa ja ulottivat valtapyyteensä myös Novgorodin laajaan takamaahan 
pohjoisessa ja idässä. Moskovan valtakunta oli tungettu pois Itämereltä ja 
Laatokalta, ja linnoitusten ketju erotti sen tällä suunnalla Länsi-Euroopasta. 
Ruotsin valtion- ja sodanjohto haaveili Vienanmeren rannikosta, Kuolan nie- 
mimaasta ja jopa Arkangelista, jonka kautta kauppa kulki Venäjältä Englan- 
tiin ja Hollantiin. Kauemmas itään sunnnatut hyökkäykset epäonnistuivat 
kuitenkin pitkien etäisyyksien ja vaikean maaston vuoksi. 

Vuodesta 1613 tuli käännekohta Ruotsin ja Venäjän suhteissa. Kaarle 
Filip matkusti arvokkaan hitaasti Suomen läpi Viipuriin tavatakseen siellä 
uusien alamaistensa edustajat. Novgorodin lähetyskuntaa johti arkkimand- 
riitta Cyprian, joka oli saapunut Viipuriin pienen pajareista ja papistosta 
koostuvan deputaation kärjessä. Cyprian kannatti Novgorodin vanhaa itse- 
näisyyttä, pyysi saada Lutherin pienen katekismuksen venäjännöksen Ruot- 
sin palveluksessa olevalta translaattori Hans Flörichiltä ja osoitti yleensäkin 
kaikkein suurinta alamaisuutta Kaarle Filipin edessä.?9* Tämä herätti ruot- 
salaisissa papeissa toiveikkuutta, ja eräs kenttäpappi, nimeltään Matthias 
Schaumius, ehdottikin kirjoitelmassaan koko Venäjän käännyttämistä lu- 
terilaisuuteen.?* Myös monet Novgorodin pajarit olivat ruotsalaismielisiä, 
vaikka se ehkä johtui heidän toiveistaan saada suuria läänityksiä uudelta 
suuriruhtinaalta. 

Kaikki Ruotsin Venäjän tuntijat olivat kerääntyneet Viipurin neuvot- 
teluihin. Paikalla oli Petrus Petrejus, joka oli kirjoittanut teoksen väärästä 
Dmitristä ja suunnitteli parhaillaan pääteostaan Regni Muschovitici Sciographiaa. 
Sihteeri Daniel Hjort kirjoitti kuvauksen neuvotteluista. Arkkimandriitta pu- 
hui Novgorodin ruhtinaiden polveutuvan jostakusta Rodericuksesta, joka 
oli tullut Roomasta. Ruotsalaiset korjasivat kohdan asuun ”novgorodilaiset 
voivat osoittaa historiakirjojensa avulla, että he ovat kerran saaneet Ruotsista 
suuriruhtinaan nimeltä Rurich, mikä tapahtui muutamia satoja vuosia ennen 
kuin Novgorod joutui Moskovan alaisuuteen”. Tällä lauseella oli pantu alku 
niin sanotulle normannismille. Se on teoria, että viikingit olisivat perustaneet 
Venäjän valtakunnan, mikä käsitys kohtasi myöhemmin, 1700- ja 1800-luvul- 
la, ankaraa vastustusta aitovenäläiseltä taholta. Mutta samalla se sopi erin- 
omaisesti gööttiläisyyteen, joka oli oppineiden pääideologia Ruotsissa tuo- 
hon aikaan. Petrus Petrejus hyväksyi ajatuksen ja kehitti sitä edelleen suuressa 
kirjassaan. Niin oli ruotsalainen ehdokkuus Venäjän tsaarinistuimelle saanut 
historiallisen siunauksensa.” 

Suuri kokous pienessä rajakaupungissa herätti myös ulkomaiden huo- 
miota. Itse asiassa oli kuitenkin kysymys petoksesta. Ruotsin neuvottelijat 
olivat saaneet kahdet eri ohjeet, jotka oli kumpikin päivätty kesäkuun 18. päi- 
vänä 1613, ja he tunsivat itsensä epävarmoiksi. Kumpikaan suunnitelluista 
vaihtoehdoista ei tuntunut oikein sopivalta. Neuvotteluista tuli siksi pitkät ja 
ne sisälsivät yhtämittaista jo esitettyjen vuorosanojen toistamista. Venäjällä 
levisi käsitys, että ruotsalaiset halusivat vain pitkittää asiaa. Siksi siellä taker- 
ruttiin voimakkaasti muotoseikkoihin. Oli ilmeistä, että Ruotsi ei onnistuisi 
ajamaan läpi sekä menestyksellistä ruhtinasprojektia että suuria alueellisia 
laajennuksia. 

Tärkeitä asioita tapahtui myös Novgorodissa, jonne sotapäällikkö Jakob 
De la Gardie oli sijoittanut päämajansa. De la Gardie oli lähellä tapahtumien 
näyttämöä ja tunsi mahdollisuudet paljon paremmin kuin Ruotsin valtion- 
tilapäisestä alennustilastaan huolimatta ennemmin tai myöhemmin nousisi 
uudelleen mahtavaksi. Hän tarvitsi lisää joukkoja ja toivoi saavansa niitä nyt, 
kun sota Tanskan kanssa oli päättynyt ja Knäredin rauha oli solmittu. Kunin- 
gas ei ollut ollenkaan samaa mieltä. Sen sijaan, että sotavoimaa olisi lisätty, 
Kustaa II Aadolf kirjoitti sotapäällikölleen, että De la Gardien piti hävittää 
maa autioksi ja vetäytyä armeijansa kanssa Novgorodin Kremliin. Novgoro- 
din ylhäiset pajarit ja oppineet papit pitäisi kaikki evakuoida panttivankeina 
Viipuriin. 

Ylipäällikkö oli ehdottomasti toista mieltä. Hän oli kehittänyt oman neu- 
vottelutapansa venäläisten kanssa, ja se oli osoittautunut menestykselliseksi. 
Koska kauniit puheet tai uhkaukset eivät yksistään auttaneet, De la Gardie oi- 
valsi yhdistellä niitä, eli kuten hän itse sanoi latinaksi, käyttää menetelmää ni- 
meltä fulmina et pelvi, toisin sanoen salamia ja rukouksia, kanuunoiden jyrinää 
ja kauniita lupauksia yhdessä. Hän käsitti myös, että kaikkien länsimaalaisten 
yhteistyö oli tarpeen, jos aikoi saada Venäjän polvilleen. Ruotsin omat voimat 
eivät koskaan riittäisi siihen?” 

Niinpä tapahtui, että Jakob De la Gardie voitti samoin ajattelevan mie- 
hen, Puolan ylipäällikkö Jan Karol Chodkiewicsin, Kirkholman voittajan, 
rikkaan ja sivistyneen magnaatin ystävyyden. Ylipäälliköiden kohtelias kir- 
jeenvaihto koski ajatusta jakaa Venäjä Ruotsin ja Puolan kesken pohjoiseen 
ja eteläiseen vaikutuspiiriin. Idea oli ollut aikaisemmin ilmassa Juhana III:n ja 
Stefan Bathoryn välisenä. Ruotsalaisten sananviejänä Puolan leiriin oli baltti- 
lainen rälssimies Adam Schrapfer, joka oli kotoisin Keski-Liivinmaalta. Hän 
oli kuulunut siihen lähetystöön, joka oli solminut aselevon Ruotsin ja Puolan 
välillä juuri syyskuussa vuonna 1613. Jakob De la Gardie halusi nyt ulottaa tä- 
män aselevon koskemaan myös molempien maiden Venäjällä olevia joukkoja. 

Edellytyksiä oli nyt olemassa Ruotsin Venäjän-politiikan muuttami- 
seen. Komissaari Adam Schrapfer matkusti Ruotsiin ja onnistui taivuttamaan 
Kustaa II Aadolfin ajatustensa kannalle. Sukuviha Vaasa-suvun ruotsalai- 
sen ja puolalaisen haaran välillä oli kuitenkin niin suuri, että kuningas aset- 
ti yhteistyölle aikarajan, toukokuun 1. päivän 1614. Siitä huolimatta Viron ja 
Liivinmaan aateli alkoi ponnekkaasti puuhata rauhankonferenssia Ruotsin 
ja Puolan välille. Eräässä Schrapferin kirjeessä maaliskuun 18. päivältä 1614 
Gotthard Johan von Tisenhausenille sanotaan, että molempien valtakuntien 
pitäisi toden teolla ryhtyä panemaan Venäjää, ”tuota aina petollista ja tyran- 
nimaista kansakuntaa”, jonkinlaiseen järjestykseen. Oli välttämätöntä, että 
Ruotsi ja Puola löytäisivät toisensa ”venäläisen tyrannian vastustamisessa”. 
Kaikkien liivinmaalaisten ja ”muiden isänmaan ystävien” pitäisi vaikuttaa sii- 
hen suuntaan, että ”saataisiin todellinen pysyvä liitto noita viekkaita ja ovelia 
venäläisiä vastaan”. 

Virolaisten ja liivinmaalaisten aatelismiesten yritys välittää Ruotsin ja 
Puolan välillä on huonosti tunnettu, ja sen tarkoitus jää epäselväksi. Ehkä- 
pä he yrittivät suorastaan luoda puoliautonomista Liivinmaan valtiota, joka 
tasapainottelisi Ruotsin ja Puolan välillä. Mutta he olivat liikkeellä liian myö- 
hään. Kustaa II Aadolf tunsi niin sammumatonta vihaa Sigismundia kohtaan, 
että hanke oli mahdoton. Västeräsin joulukuussa vuonna 1613 pidettyjen 

valtiopäivien jälkeen kuningas aloitti uuden ulkopoliittisen toiminnan. Ku- 
ninkaan kansliasta lähetettiin sarja kirjeitä, joissa dynastinen hanke haudat- 
tiin. Kaarle Filip kutsuttiin takaisin kotiin, Viipurin keskustelut lopetettiin, 
Novgorodia ei enää tunnustettu neuvottelujen osapuoleksi ja askeleita otet- 
tiin Moskovassa hallitsevan uuden venäläisen tsaarin tunnustamiseksi. Rau- 
hanehtoja lievennettiin myös tuntuvasti — Jäämeren ohjelma hylättiin ko- 
konaan ja ainoana edellytyksenä pidettiin, että Venäjä luovuttaisi Ruotsille 
joukon linnoituksia itäisimmän Suomenlahden ympärillä. Se oli Ruotsin ta- 
holta conditio sine qua non.” 


Hidas tie rauhaan 


”Lähtee kesä, lähtee talvi, vaan ei lähde Laiska-Jaakko” kuuluu suomalainen 
sananparsi, joka aivan ilmeisesti pohjautuu Jakob De la Gardien pitkään vii- 
pymiseen Novgorodissa. Voi arvata, että sananparren luojat, suomalaiset nih- 
dit, olivat perin juurin kyllästyneitä ylipäällikön sitkeään, vuosikaudet jatku- 
neeseen oleskeluun Novgorodin linnassa ja halusivat kovasti palata takaisin 
kotiin. 

Miehitysaikana oli omalaatuinen huolto- ja verotusjärjestelmä vakiin- 
tunut armeijan toimeentulon rungoksi Pohjois-Venäjällä. Novgorod sijaitsi 
kaukana Ruotsin vilja-aitoista ja asepajoista, ja matka sinne oli vaivalloinen 
kurjien maantie- ja vesitieyhteyksien vuoksi. Alituinen sissisota häiritsi pa- 
hasti niin ampumatarvikkeiden kuin muonankin saantia. Armeijan piti tulla 
toimeen ryöstelyllä ja pakkoveroilla, kaikella sillä, mitä sen onnistui saada irti 
onnettomasta, hävitetystä maasta ja sen tärkeimmästä kaupungista. 

Järjestelmä perustui epäsuoraan verotukseen. Ruotsalaisen sotakans- 
lian ja -kamarin lisäksi Novgorodissa vaikutti venäläinen veronkantojärjes- 
telmä, jonka puitteissa toimi monia sihteereitä eli djakkeja (djak) ja kirjureita 
(podjatsi). Nämä virkamiehet pantiin nyt töihin resurssien kiskomiseksi alueen 
asukkailta. Miehitysvalta ei sekaantunut venäläisten veronkantajien päämää- 
riin ja menetelmiin, jotka pysyivät suunnilleen samankaltaisina kuin edel- 
täneenä aikana. Järjestelmän suuresta tehokkuudesta kertoo valtava köyh- 
tyminen, joka kohtasi kaupunkiporvareita ja ortodoksista papistoa. Mitä 
kauemmin miehitystä kesti, sitä huolellisemmin heiltä kerättiin kaikki sääs- 
tetyt varat ja sitä perusteellisemmin talouselämä lamaantui tuossa ennen niin 
rikkaassa kaupunkivaltiossa ja sen laajalla maaseudulla. Koska monet porva- 
rit, munkit ja talonpojat pakenivat alueelta suurten rasitusten vuoksi, kohdis- 
tui verotus yhä pienempään joukkoon maksajia. Hintojen nousu oli tavaton, 

mikä sekin vaikeutti muonituksen saamista sotaväelle. Tilanne alkoi olla niin 
kauhea, että Jakob De la Gardie puhui jo Jerusalemin hävityksestä. 

Vuoden 1614 alussa kaupunkilaisten rahat loppuivat kokonaan. Papit 
olivat luovuttaneet kaikki kirkkojensa aarteet ja porvarit ryöstäneet vaimoil- 
taan näiden viimeisetkin korut. Anastaminen jatkui niin, että kirkonkellot 
ja Novgorodin Kremlin tykit sulatettiin metalliksi. Veronkantajat sovelsivat 
nyt viimeisiä keinojaan ja piiskasivat uhriensa jalkapohjat sohjoksi saadak- 
seen tietää, minne nämä olivat kätkeneet varallisuuttaan. Ylipäällikkö vastusti 
tätä itämaista kidutuskeinoa, mutta minkä hän asialle mahtoi. Ainoa, johon 
pystyttiin, oli varuskunnan lukumäärän jatkuva pienentäminen, niin että 
valtavaa kaupunkia vartioi lopulta vain viisituhatta nihtiä. Joukkojen supis- 
taminen tuli tietysti moskovalaisten tietoon ja haittasi tuntuvasti rauhanneu- 
votteluja. Novgorodia kohtasi lopullinen tuho kuitenkin vasta rauhan solmi- 
misen jälkeen vuonna 1617, jolloin perääntyvät ruotsalaiset veivät mukanaan 
sellaisiakin tavaroita, jotka sopimuksessa oli määrätty jätettäviksi paikoilleen. 
Suuria vaunukuormallisia kirkonkelloja, ikoneita ja pyhäinkuvia, kirjoja ja ar- 
kistoja vyöryi nyt länteen pitkin teitä tai laivattiin lotjilla pois kaupungista. 

Arkistojen joukossa ehdoton erikoisasema on Ruotsin valtionarkistossa 
säilytettävällä kokoelmalla nimeltä Novgorodin miehitysarkisto (Ockupations- 
arkivet frän Novgorod). Se käsittää satoja rullia ja kvarttokokoisia niteitä, joiden 
teksti on venäjää tai kirkkoslaavia. Kukaan Ruotsissa ei osannut näitä kieliä, ja 
siksi arkisto säilyi jotakuinkin koskemattomana vuosisatoja, kunnes aika oli 
kypsä sen sisällön huolelliseen tutkimiseen. Nykyään arkisto on sekä luette- 
loitu hyvin että digitoitu, ja monet tuoreet tutkimukset perustuvat siihen. 
Yleisesti katsotaan, että kysymyksessä on merkittävimpia ja laajimpia arkisto- 
aarteita Venäjällä vallinneesta arkielämästä mitä yleensä on säilynyt. Siitähän 
eivät viralliset valtiolliset lähteet ole säilyttäneet paljonkaan jälkiä. 

Miehitysarkiston sisältö on yllättävän rikas. Se käsittää luetteloita kau- 
punkilaisista, pajareista, papeista ja porvareista, tietoja hallinnon rakentees- 
ta, avioliitoista, maanomistuksesta ja paljosta muusta, minkä nykyisin löytää 
suuresta henkilöhistoriallisesta luettelosta zz Tämä arkiston osa sisältää myös 
naishistoriallista aineistoa. Lisäksi arkistosta tapaa monia veroluetteloita, jot- 
ka käsittelevät tulleja, kapakoita, saunoja ja myllyjä. Eri kaupunkikortteleiden 
vanhimmat ovat kerran laatineet ne” Sitä paitsi arkistosta löytää laajan kir- 
jeenvaihdon sodankäynnistä, hävitysretkistä, tietoja omista ja vieraista jou- 
koista, streltseistä, kasakoista ja tataareista eri valtioiden palveluksessa. Tähän 
kirjeenvaihtoon sisältyy suuri määrä paikannimiä, jotka valaisevat Novgoro- 
din alueen vanhempaa maantiedettä ja asutusoloja. 

Eräs arkiston tieteellisistä käyttäjistä, professori Anders Sjöberg, on kir- 
joittanut mikrohistoriallisen tutkielman yhdestä Novgorodin julkisista sau- 
noista. Tätä kylpylää käsittelevä veroluettelo sisältää runsaita tietoja saunan 
käyttäjistä vuosilta 1611-1615, heidän suorittamistaan pääsymaksuista, vesi- ja 
halkotilanteesta, oluenmyyjistä ja suoneniskijöistä sekä saippuankulutuksen 
määrästä ja käytettävissä olleista saippualaaduista. Sjöberg mainitsee muun 
tosiasia, joka kumoaa tehokkaasti kaikki ruotsalaisten väitteet venäläisten li- 
kaisuudesta ja siivottomuudesta 3% 

Almanakka näytti jo vuodenvaihdetta 1613—1614, kun dynastisesta 
suunnitelmasta luovuttiin Ruotsissa lopullisesti. Uusi päämäärä asetettiin 
Örebron valtiopäivillä tammikuussa 1614. Kokouksella oli osittain yleisen 
neuvottelun luonne, sillä kuningas, leskikuningatar ja valtakunnankansleri 
vaihtoivat siinä julkisesti mielipiteitä. Kun yksimielisyys oli pitkän keskus- 
telun päätteeksi saavutettu, säätykokous muuttui propagandatilaisuudeksi, 
jossa Kustaa II Aadolf yritti monin pitkin ja maanittelevin lausein saada val- 
tiopäivät suostumaan niihin lisäveroihin, joita jatkuva sodankäynti ehdotto- 
masti edellytti. 

Oli selvää, että päämääränä olisi rauhan solmiminen uuden tsaarin 
Mikael Romanovin kanssa edullisella tavalla, niin että valtakunta samalla 
saisi uusia alueita. Menetelmistä oli tosin monia mielipiteitä. Sodankäynti ja 
neuvottelut olivat ne kaksi instrumenttia, jotka saattoivat tulla kysymykseen. 
Vuosina 1614-1617 käydyssä keskustelussa kallistuttiin milloin yhdelle, mil- 
loin toiselle kannalle. Hyvin harvat, kuten esimerkiksi kenttäpappi Matthias 
Schaumius, olivat sitä mieltä, että Venäjän vaara oli kertakaikkisen ohi, siksi 
että Venäjän valtakunta oli perusteellisesti tuhottu. Useimmat luulivat ai- 
van päinvastoin, että Venäjä nousisi vielä kerran alennustilastaan, ja puheet 
Venäjän vaarasta muistuttivat tälläkin kertaa hyvin paljon 1500-luvun äänen- 
painoja. 

Örebron valtiopäivien jälkeen Kustaa II Aadolf halusi osallistua henkilö- 
kohtaisesti sodankäyntiin ja lähti siinä tarkoituksessa Suomeen. Siellä laa- 
dittiin huhtikuun 5. päivänä 1614 tärkeä kirje, jossa kuningas tiedusteli valta- 
neuvoskunnalta, miten jatkossa tulisi menetellä. Neuvokset kokoontuivat 
toukokuussa laatiakseen näkökohdista hyvin rikkaan mietinnön kuninkaal- 
leen. Venäläisiä saattoi kohdella kahdella tavalla, he kirjoittivat, ”joko anta- 
malla heille ystävällisesti anteeksi kaikki heidän epäoikeudenmukaisuutensa” 
tai niin, että heidät asetettaisiin ”kunnon oikeudenkäynnin eteen”, jossa tor- 
juttaisiin mielipide mielipiteeltä heidän väitteensä. Mutta koska oli luultavaa, 

että ”venäläinen synnynnäisen barbaarisen luonteensa mukaisesti” torjuisi 
kaikki syytökset, olisi kumpikin neuvottelutaktiikka vahingollinen. Ainoa oi- 
kea johtopäätös olisi siksi, että 


venäläisen täytyy olla meitä vastaan sotainen, yhtäältä koska hän on täyn- 
nä ylpeää ja uhmakasta itseihailua, tai sitten koska hän arvelee ystävälli- 
sen sovinnon aiheuttavan hänelle itselleen vahinkoa. Venäläiset haluavat 
sotaa pelkäämättä sitä, että Kuninkaallinen Majesteetti pitää tällä hetkellä 
hallussaan ja puolustaa niin valtavaa kappaletta Venäjän valtakunnasta. 


Jos nyt sota olisi ainoa ratkaisu, ongelman muodostaisi venäläisten suuri 
sitkeys, koska ”he eivät synnynnäisen ylimielisyytensä vuoksi välitä mitään 
onnen vaihteluista”. Mitkään muut kansakunnat eivät olleet sellaisia. Eikä 
venäläisten todellakaan tarvinnut surra omaa surkeuttaan, koska tilanne pa- 
rani heidän osaltaan joka hetki, joka kului. Venäjä olisi pian taas ”niin suu- 
ri, mahtava ja hedelmällinen kuin ennen, vaikkakaan se ei aivan heti pystyisi 
hyökkäämään naapureittensa kimppuun”. Voimakkaan Venäjän aika ei kui- 
tenkaan ollut enää kovin kaukana. 

Sitä paitsi olisi varmaa, että ulkomaat auttaisivat Venäjää takaisin sen 
entiseen loistoon, neuvosto kirjoitti ja palautti mieliin Englannin, Hollannin, 
Tanskan ja Hampurin ilmeiset kauppaedut idän suunnalla. Siksi neuvosten 
suositus kuninkaalle olikin, että tämä ”pitäisi venäläistä lämpimänä, ja tar- 
joaisi tälle rauhaa toisella kädellä, mutta miekkaa toisella”. Kun Venäjä näkisi, 
että ”asia on todella vakava, se suostuisi paremmin ystävälliseen sovintoon 
joko pakotettuna tai houkuteltuna siihen”. Olisi paljon viisaampaa taistella 
venäläisten kanssa Novgorodista kuin Viipurista. 

Näin todella tapahtui, koska venäläiset olivat hyvin haluttomia luovut- 
tamaan ainuttakaan kaistaletta omasta maastaan Ruotsille. Kustaa II Aadolf 
luonnehti valittua ratkaisua sanomalla, että ”olisi parempi, että Venäjä taisteli- 
si valloittaakseen menetetyt alueensa takaisin kuin että meidän pitäisi puolus- 
taa entisiä rajojamme”.*°* Kuningas aikoi nyt lähteä rintamalle Narvan kautta. 
Hän perusteli aikomustaan latinankielisellä lauseella, että hän ei matkustaisi 
sinne more hominum militarium, studio alere bellum (opiskellakseen sotilaiden ta- 
paan sotaa) vaan saavuttaakseen venäläisten arvostuksen, koska guae praesertim 
apud Barbaros, guorum mos est terrere, ne paveant, plurimum potest (rohkea voittaa 
eniten barbaareiden joukossa, sillä heidän tapansa on herättää pelkoa). 


kirjelmänsä Novgorodin papistolle ja kansalle sisältävät ajatuksen, että hän 


Hidas tie rauhaan 113 


https://doi.org/10.21435/ht.286 


käski nyt venäläisiä hallitsijan oikeudella. Kustaa II Aadolf vaati novgorodi- 
laisilta uskollisuuden valaa ja esitti hahmotelman, jonka mukaan Novgoro- 
din tuleva asema Ruotsin osana tulisi muistuttamaan Liettuan asemaa Puolan 
osana. 

Merivallat Englanti ja Hollanti tarjoutuivat tähän aikaan välittämään 
rauhaa Ruotsin ja Venäjän välille, ja Englannin lähettiläs John Merrick tuntuu 
suunitelleen koko Pohjois-Venäjän rannikon miehittämistä englantilaisten 
toimesta, koska Jäämeren kauppatie oli hyvin tärkeä briteille. Kesti kuitenkin 
varsin kauan, ennen kuin rauhanneuvottelut toden teolla käynnistyivät. 

Vuosina 1614—1615 kirjoitti myös tunnettu Venäjän harrastaja Petrus 
Petrejus suurteoksensa Regni Muschovitici Sciographia, joka oli tarkoitettu 
Ruotsin virallisen idänpolitiikan puolustukseksi. Kirja on epäilemättä tämän 
aikakauden tärkein Venäjää käsittelevä teos, ja sen 500 sivua antavat lukijal- 
le kutakuinkin täydelliseksi tarkoitetun kuvan idän suurvallasta. Teos on la- 
tinankielisestä nimestään huolimatta kirjoitettu eloisalla, sujuvalla ruotsin 
kielellä. Kirja on syntynyt keskellä vuoden 1614 neuvotteluja ja kuvastaa sa- 
moja tuntoja, joita löytää myös virallisesta kirjeenvaihdosta, mutta siinä pii- 
lee myös oppinut valtio-oikeudellinen tendenssi. Se antaa esitykselle sävyä, 
joka puuttuu Ruotsin propagandasta ja käydystä keskustelusta. Näin Petrus 
Petrejus luonnehti rauhan saamisen mahdollisuuksia Venäjän kanssa: 


Kun moskovalaiset aloittavat vihollisuudet naapureittensa kanssa — — he 
tekevät sen toisella tavalla kuin mitä maailman muiden kristillisten hallitsi- 
joiden tapana on, nimittäin sodan julistamisella lähettien ja kirjeiden kaut- 
ta——. Venäjän kanssa käy niin, että ennen kuin naapuri tietää sanaakaan 
sodasta, venäläiset hyökkäävät tuhansin miehin rajan yli ——. Ja, koska he 
aloittavat sodat valheilla ja petoksilla, he menettelevät samoin solmiessaan 
rauhan vastustajansa kanssa —-. 

Erityisesti silloin on syytä olla varuillaan, kun he sanovat haluavansa 
tehdä ikuisen rauhan. Muut kansat eivät ollenkaan ymmärrä, mikä petos 
asiaan sisältyy ——. Naapureita vedetään yksinkertaisesti nenästä ——. Siksi 
on parasta ja viisainta, kun rauhaa aletaan solmia moskovalaisten kanssa, 
tehdä se muutamiksi päätetyiksi vuosiksi, ja kun aika on kulunut loppuun, 
solmia ja vahvistaa rauha uudelleen.*° 


Petrus Petrejus suositteli siis valtionjohdolleen aikarajoitteista rauhaa Venä- 
jän kanssa, ei ”ikuista rauhaa”, joka hänen mielestään ei ollut rauha ollenkaan, 
koska se päättyi hallitsijanvaihdoksen tapahtuessa. Kustaa II Aadolf ja Axel 
Oxenstierna halusivat pysyvää turvallisuutta valtakunnan rajalla ja aikoivat 

siksi siirtää Venäjän-vastaisen rajan niin kauas itään kuin mahdollista. Valta- 
kunnalla olisi silloin rittävästi tilaa ja aikaa puolustautumiseen. Millaisen 
muodon rauhansopimus saisi, oli heidän mielestään vähemmän tärkeää. 

Olen aikaisemmin tarkastellut Regni Muschovitici Sciographiaa melko seik- 
kaperäisessä tutkielmassa." Ruotsin valtionarkistossa säilytetään tämän kirjan 
esitöitä, jotka kuten teoksen ensimmäinen lukukin on päivätty vuodelle 1614. 
Ne osoittavat, että Petrus Petrejus suunnitteli suorastaan 22 lukua käsittelevää 
kirjaa, jonka pääsisältönä olisi ollut maantiede ja politiikka. Juuri näiltä osil- 
taan teos kuitenkin supistui huomattavasti. Luonnoksen sanojen mukaan työ 
oli ”kirjoitettu, laadittu ja tiivistetty Petrus Petrejus Upsaliensiksen toimesta 
vuonna 1614”. Yksi kuninkaan samanaikaisista kirjeistä ja maksettu palkkio 
osoittavat, että teos oli tehty virallisesta toimeksiannosta.” Lopputeos muo- 
dosti todellisen kuusiosaisen eeepoksen. Osat valaisevat Venäjän oloja, maan- 
tiedettä, historiaa, kirkkoa, valtiomuotoa, sotalaitosta sekä tapoja ja tottumuk- 
sia. Petrus Petrejus on käyttänyt ahkerasti eri lähteitä, kuten Sigismund von 
Herbersteinin, Conrad Bussowin, Martin Beerin, Paul Oderbornin ja monien 
muiden kirjoituksia, mutta myös itsenäinen osuus teoksessa on huomattava. 

Petrus Petrejuksen työ kuuluu samaan kategoriaan kuin useat muut kan- 
sankieliset valistuskirjoitelmat Kaarle IX:n ajalta, esimerkiksi Ericus Schrode- 
ruksen latinasta tekemät monet käännökset. Niiden tarkoituksena oli levittää 
tietoja vieraista oloista. Venäjästä, joka oli suunnattoman suuri, ”ei ollut mo- 
niakaan kirjoja —— julkaistuina, ja ne, jotka sitä ovat, ovat kirjoitetut vierailla 
kielillä, eivätkä meidän Isänmaamme kielellä”, kirjoittaja mainitsi. Toinen se- 
littävä tekijä oli Venäjän valtava sulkeutuneisuus — venäläiset eivät yksinker- 
taisesti olleet antaneet vieraiden tarkastella olojaan,” kuten kaikkialla muualla 
on tavallista”. Siksi Petrus Petrejus oli tehnyt huomioitaan ja etsinyt ”muiden 
uskottavien miesten dokumenteista” tietoja tarkastelukohteestaan. Tulokset 
hän tarjosi nyt suurelle yleisölle ”palvellakseen Isänmaataan ja ystäviään”. 
Vaikka teos näin olikin tarkoitettu palvelemaan Ruotsia, sillä oli myös yleistä 
valistusluonnetta, joka oli puhtaasti kulttuurista laatua. Teos pääsi saksankie- 
listenkin lukijoiden käyttöön, sillä siitä ilmestyi vuonna 1620 käännös nimel- 
lä Historien und Bericht von dem Grossftirstenthumb Muschkow. Petrus Petrejuksen 
teos oli 1600-luvun ajan ja vielä 1700-luvullakin eniten lainattuja Venäjän ku- 
vauksia, vaikka se sittemmin jäi Adam Oleariuksen suuren kirjan varjoon 2 

Petrus Petrejuksen lisäksi tuntuu moni muukin ruotsalainen oppinut 
harrastaneen jonkin verran Venäjää juuri tänä aikana. Ainakin Johannes 
Messenius, Sigfridus Aronus Forsius ja Martin Aschaneus suunnittelivat tä- 
hän aiheeseen liittyviä teoksia. Valmiita sellaisia ei kuitenkaan tunneta.” 

Pihkovan kaupunkia vastaan suunniteltua hyökkäystä kesällä 1615 edelsi 
kiivas propagandakampanja. Sota oli kestänyt jo neljä vuotta, ja vaikka se oli, 
KluSinon katastrofia lukuun ottamatta, sujunut melkein ilman menetyksiä, 
toivottiin Ruotsissa yleisesti rauhaa. Siksi kuningas julkaisi avoimen kirjeen, 
jossa hän kuvasi tilanteen sellaiseksi, että ”meidän vanha perivihollisemme 
Venäjä” ei halunnut antaa periksi vaan uhmasi yhä Ruotsia.” Tämä kirje on 
siinä suhteessa merkillinen, että sana perivihollinen (arvfiende) näkyy siinä 
tarkoittaen Venäjää. Dokumentissa otettiin Kustaa Vaasan aikainen termi 
käyttöön, vaikka se oli ollut pitkät ajat kadoksissa. Kaarle IX:n aikana peri- 
vihollinen tarkoitti Puolaa ja Venäjää kuvailtiin toisin, pehmeämmin luon- 
nehdinnoin. 

Syksyn 1615 aikana rauhantunnustelut alkoivat sellaisilla paikoilla, joilla 
Ruotsin ja Venäjän voimasuhteet kohtasivat toisensa. Tunnusteluja tapahtui 
esimerkiksi Romanovan ja Diderinan kylissä melko syvällä Venäjällä, jossa- 
kin Novgorodin ja Moskovan välillä. Ruotsin neuvottelukuntaa johti ylipääl- 
likkö Jakob De la Gardie, mutta hänen osuuttaan tärkeämpi oli ulkomaisten 
rauhanvälittäjien toiminta. Sekä Englannista että Hollannista tuli valtuuskun- 
ta tässä tarkoituksessa Novgorodin alueelle. Moskovasta saapui Englannin lä- 
hettiläs John Merrick, joka oli avoimen venäläisystävällinen, kun taas moni- 
henkinen alankomaalainen valtuuskunta asennoitui ruotsalaisystävällisesti. 
Nämä erot pohjautuivat historiaan. Englantilaiset olivat avanneet 1500-luvul- 
la meritien Arkangeliin, nauttineet Iivana IV:n suurta suosiota ja jopa saaneet 
tältä koko Venäjän käsittävän kauppamonopolin (vaikka he sittemmin me- 
nettivät sen). He pitivät ystävyyttä Moskovan kanssa korkeassa arvossa, kun 
taas hollantilaiset katsoivat, että heidän kauppaetunsa oli Itämeren suunnalla, 
Narvassa, joka tuohon aikaan oli ruotsalainen kaupunki. Hollannin delegaa- 
tioon kuului taiteilija Antonis Goeteeris, joka piirsi lukuisia kuparipiirroksia 
kohteista, jotka hän kohtasi matkallaan. Molempien välittäjätahojen pääpyr- 
kimys oli kuitenkin yhteinen — saada kauppa uudelleen käyntiin Länsi-Euroo- 
pan ja Venäjän välillä. Missä Ruotsin ja Venäjän raja kulkisi, oli välittäjien mie- 
lestä toisarvoista. 

Tältä kannalta on mielenkiintoista havaita, että Ruotsin valtionjohto 
haltuun sellaisia alueita Suomenlahden pohjukan ympärillä, jotka sulkisivat 
Venäjän pois mereltä. Tärkeät kirjeet välittäjille laadittiin nyt useimmiten ku- 
ninkaan ja valtakunnankanslerin yhteistyönä, kun he molemmat oleskelivat 
Narvassa pitkän aikaa syksyllä 1615. Kirjeet ovat hyvin mielenkiintoisia siinä 
suhteessa, että niiden sanoma ei suuntautunut omille alamaisille vaan suurin 

piirtein koko muulle Euroopalle. Kysymys Venäjän tulevaisuudesta oli yksi 
maanosan pääkysymyksistä, väittivät ruotsalaiset. 

Suorissa yhteyksissä venäläisten kanssa juututtiin jälleen helposti muo- 
toseikkoihin. Ruotsalaiset kieltäytyivät sitkeästi käyttämästä titteliä ”itseval- 
tias” Venäjän hallitsijasta. Myöskin historian tulkinnassa näyttää olleen tuntu- 
vaa eroa ruotsalaisten ja venäläisten välillä, ja tämä koski etenkin Liivinmaata. 
Venäläiset pitivät tätä aluetta ”perintömaanaan”, koska olivat hallinneet siellä 
1500-luvulla, kun taas ruotsalaiset muotoilivat asian niin, että venäläisillä ”oli 
epäoikeudenmukaista pyrkimystä vallita vieraita kansoja”. Juuri tämä venä- 
läinen ominaisuus oli pelästyttänyt liivinmaalaisia niin, että he olivat ha- 
keutuneet lempeän Ruotsin alamaisiksi välttyäkseen ”venäläisten ikeestä ja 
orjuudesta”.** Korostamalla näitä seikkoja Ruotsin valtionjohto esitti ulko- 
maalaisille yleiskuvan tilanteesta, jota muukalaiset eivät oikein tuntuneet ym- 
märtävän. 

Klassiseksi ja usein lainatuksi on tullut valtakunnankansleri Axel Oxen- 
stiernan luonnehdinta vuosien 1615—1616 tilanteesta. Kansleri oli laatinut ar- 
vionsa melko varmasti yhteistyössä kuningas Kustaa II Aadolfin kanssa.” Se 
kuului näin: 


On ilman mitään epäilystä totta, että meillä on Venäjässä väärämielinen ja 
sen lisäksi mahtava naapuri, joka on myötäsyntyisen ja kuin äidinmaidos- 
sa imetyn petturuutensa ja valehtelunhalunsa vuoksi erittäin epäluotettava, 
mutta voimavarojensa puolesta silti niin meille kuin muille naapureilleen 
pelottava, kuten vielä hyvin muistamme. 


Ja valtakunnankansleri jatkoi: 


Että nyt ei vain päästää vaan suorastaaan auttaa Venäjää pois pälkähästä, 
ollenkaan höyhentämättä häntä, ja pienentämättä hänen mahtiaan —— se 

tuntuu meistä ei ainoastaan epävarmalta ja vahingolliselta, vaan myös 

suorastaan pilkkaa herättävältä ja syytettävältä, ja siitä seuraa lopultakin 

vain myöhäistä ja parantumatonta katumusta ——. Onkin arvattavissa, että 

koska Venäjä on meidän vahingoksemme viime aikoina oppinut vierailta 

paljon uutta ja osaa nyt järjestää hallintonsa ja sotalaitoksensa paremmin, 
niin hän on tulevaisuudessa meille yhä sietämättömämpi tai ainakin han- 
kalampi naapuri. 


Sotatilanne oli vaikea, sen kansleri myönsi, ja edessä olevat neuvottelut sit- 
keitä, sillä venäläisillä oli aina enemmän kärsivällisyyttä ja kykyä odottaa 


kuin ruotsalaisilla. He työskentelivät ”venyttäen aikaa, ja etsien kaikenlaisia 

hiustenhalkomisia vanhaan venäläiseen tapaan”. Silti heille ei pitäisi antaa pe- 
riksi. Sotilaallinen tilanne Novgorodissa oli kestämätön, ja Axel Oxenstierna 
ei nähnyt ongelmasta muuta ulospääsyä kuin koko kaupungin evakuoinnin. 
Jos muonitustilanteesta tulisi aivan toivoton, pitäisi Ruotsin keinoja kaihta- 
matta ajaa kaikki asukkaat pois Novgorodista: 


Olisi kovin pahasti tehtyä omaa isänmaatamme kohtaan, jos muutamien 
Novgorodin porvareiden vuoksi asettaisimme maamme vaaraan ja sen 
sijaan, että karkottaisimme venäläisiä kaupungista, ajaisimme monet kun- 
nialliset suomalaiset miehet pois kodeistaan ja maaltaan. 


Tämä lause neuvottelijoille annetuissa ohjeissa on merkittävä sen tunteelli- 
suuden vuoksi, jota se ilmentää. Sana isänmaa (fäderneslandet), jonka Kustaa 
Vaasa oli tanskalaisten esikuvien tapaan ottanut käyttöön, oli harvinainen 
ilmaisu tuon ajan ruotsin kielessä. Myös sana ”suomalaiset” sähköttää käy- 
tetyssä yhteydessä, että kansleri osoitti sanansa paitsi neuvottelijoille myös 
Novgorodia miehittäville joukoille, joiden tilanne oli vaikea. Kuva kaupunki- 
porvareiden ulosajamisesta — mikä tietysti oli tavaton toimenpide — liittyi sii- 
nä kuvaan koko Suomea uhkaavasta vaarasta, jonka esille manaaminen oi- 
keutti poikkeuksellisetkin toimet. 

Varsinaiset rauhanneuvottelut avattiin komeasti Diderinan kylässä 
Novgorodin eteläpuolella tammikuun 3. päivänä 1616. Vastakohdat olivat kui- 
tenkin niin suuret, että keskustelut katkesivat kuukautta myöhemmin. Ruot- 
salaiset esittivät ultimaatuminsa ja lähtivät paikalta. Tsaari Mikael Romanov 
oli kieltäytynyt suostumasta heidän vaatimuksiinsa. Ennen välirikkoa oli to- 
sin sovittu kolmen kuukauden aselevosta ja uudesta kokouspaikasta, jonka 
piti sijaita jossakin vanhan Laatokan kaupungin ja Tihvinän välillä?" 

Seuraava vaihe tapahtumien ketjussa olivat Helsingin maapäivät tam- 
mikuussa 1616, jonne kuningas matkusti. Venäjän-kysymys oli Suomen sää- 
dyille erittäin keskeinen, ja Kustaa II Aadolf tiesi hyvin, että suomalaiset oli- 
vat aikaisemmin olleet usein eri mieltä idänpolitiikan suuntaviivoista kuin 
valtakunnan johto. Siksi hän kuunteli kärsivällisesti säätyjen valituksia sii- 
tä, millainen sodanvaara oli uhannut valtakunnan itäpuoliskoa vuosisato- 
jen ajan. Se oli johtunut ”vilpillisestä ja sanaansa koskaan pitämättömästä 
naapuristamme Venäjästä, jonka takia emme ole ei ainoastaan sota-aikoina 
vaan myös rauhan vallitessa, jolloin meidän olisi pitänyt olla ystäviä, voi- 
neet elää turvassa omissa taloissamme ja omalla maaperällämme?”, säädyt 


sanoivat.” 

Tsaarin haluttomuus luovuttaa venäläisiä alueita Ruotsille ärsytti Kustaa 
II Aadolfia. Maaliskuun lopussa vuonna 1616 hän laati Turussa valtaneuvos- 
kunnalle tarkoitetun mietinnön, jonka sanat olivat melkein profeetallisia. 
Kuningas kannatti Axel Oxenstiernan ajatuksia, mutta meni pitemmälle 
kuin tämä. Hän korosti, että niin kauan kuin Pähkinälinna ja Ivangorod oli- 
vat Ruotsin hallussa, ”Liivinmaalla oli varsin vähän, eikä Suomella ensinkään” 
syytä pelätä Venäjää. Jos Ruotsin haltuun tulisivat nämä linnoitukset, Venäjä 
olisi kokonaan suljettu pois mereltä eikä pystyisi ”laivoilla ja lotjilla” uhkaa- 
maan Itämeren rantoja. Kuningas oli itse äskettäin matkustanut Suomen- 
lahden ympäri ja nähnyt, mikä tilanne oli geopoliittisesti. Hän käytti kovia 
sanoja englantilaisista, jotka tahtoivat saada Ivangorodista oman kauppansa 
tapulin ja jotka olivat valmiit uhraamaan mitä tahansa kaupankäynnin vuok- 
si. Kustaa II Aadolf näki Venäjän tulevana suurena merivaltiona, jonka tuki- 
pisteenä toimisi suuri satama Itämeren äärellä. Tähän visioon sisältyi vielä 
näkymä tsaarin valtion uudistumisesta länsivaltojen avulla, ja erityisen epäi- 
lyttävä tekijä oli kuninkaan mielestä tässä suhteessa Englannin merimahti.?? 

Valtaneuvoskunta oli suurin piirtein samalla kannalla kuin kuningas. 
Tässä hengessä laadittiin nyt uudet ohjeet rauhanneuvottelijoille. Ajatus ta- 
loudellisesta korvauksesta, jota erityisesti Jakob De la Gardie ja hänen apulai- 
sensa Henrik Horn olivat ajaneet, hylättiin kokonaan. Aluevaatimuksista ei 
haluttu joustaa ollenkaan. Neuvosto kirjoitti: ”On aivan totta ja kumoama- 
tonta, etteivät valtakunnat muodostu ainoastaan siitä, miten monta ryk- 
menttiä sotilaita ne voivat saada lippujensa alle, vaan myös siitä käsityksestä 
ja mielipiteestä, mikä naapureilla ja erityisesti vihollisilla on niistä.” Myön- 
nytykset vain vahingoittaisivat valtakunnan mainetta. Sitä paitsi, neuvosto 
lisäsi, tarjoaisivat saatavat linnoitukset erinomaisia tukikohtia hyökkäyksille 
syvemmälle Venäjälle. Neuvokset ajattelivat siis offensiivisesti, eivät ainoas- 
taan defensiivisesti kuten kuningas. Silti osapuolet olivat liikuttavan yksimie- 
liset siitä, että käyty sota ei jäisi viimeiseksi Ruotsin ja Venäjän välillä. Sota 
kuului tuon ajan maailmanjärjestykseen, rauha olisi utopia. 

Syksyllä vuonna 1616 venäläiset neuvottelijat alkoivat yllättäen antaa pe- 
riksi. Ruotsin asettamat rauhanehdot hyväksyttiin yksi toisensa perään, to- 
sin aina jonkin verran tinkien, mutta kuitenkin. Sitkeä istuminen neuvottelu- 
pöydässä palkittiin. Keskellä kylmintä talvea, helmikuun 27. päivänä 1617, 
Stolbovan kylässä Nevan varrella allekirjoitettiin ”ikuinen rauha” Venäjän 
tsaarinvaltakunnan ja Ruotsin kuningaskunnan välillä. Rauhanehdot olivat 
seuraavat. Täyssinän rauha ja Viipurissa vuonna 1609 tehty sopimus vah- 
vistettiin. Venäjä luopui kaikista Liivinmaata koskevista vaatimuksistaan, ja 

Ruotsi teki samoin Jäämeren rannikon suhteen. Kappale Venäjää, joka käsitti 
Ivangorodin, Kaprion ja Käkisalmen läänit, tuli Ruotsin alueeksi, ja sen luo- 
vuttamisen pantiksi Ruotsi sai pitää Peipsijärven itärannalla olevan Outovan 
(Gdov) linnoituksen siihen asti, että rajanveto olisi kokonaan suoritettu. Seu- 
raus Stolbovan rauhasta oli, että Venäjä suljettiin kokonaan Itämereltä. Jois- 
sain kohdin sen alue ulottui kuitenkin hyvin lähelle rannikkoa, kuten esi- 
merkiksi Ivangorodin ja Narvan lähistöllä, missä Venäjän alueelta oli vain 
kivenheitto merelle. Uusista valloituksista Ruotsi muodosti Inkerinmaan pro- 
vinssin, jota hallittiin ensin Narvasta, sitten Liivinmaalta Tartosta, sen jälkeen 
uudesta Nyenin (Nevanlinna) kaupungista ja lopulta uudelleen Narvasta. 

Stolbovan rauha 1617 lahjoitti Ruotsille kaksi kokonaan venäläistä kau- 
punkiyhteisöä — Käkisalmen ja Ivangorodin. Ensin mainittu oli oikeastaan 
vain pieni kylä vanhan linnoituksen liepeillä. Se sijaitsi suuren Vuoksi-nimi- 
sen joen rannalla. Myös avara Laatokka liittyi kaupunkikuvaan. Kaupungista 
tehtiin läänin pääkaupunki maaherroineen, se sai ruotsalaisen varuskunnan 
ja luterilaisen seurakunnan. Käkisalmen venäläiset kauppiaat kävivät paikal- 
lista kauppaa ja pitivät itseään omana ryhmänään. Ivangorod taas oli suu- 
rempi yhteisö: se rajoittui Narvaan ja sillä oli laaja venäläinen takamaa myös 
rajan toisella puolella, mistä väestö saapui kaupungin markkinoille. Itse lin- 
na oli suuri, ja kaupungissa oli myös kivestä rakennettu venäläinen kirkko ja 
luostari. Pajarit asuivat lähellä linnaa, kun taas porvaristo oli levittäytynyt eri 
katujen varsille puutaloihinsa. Asutus oli levinnyt osaksi Narvajoen tienoille, 
osaksi lähimmän naapurikeskuksen, Jaaman, suuntaan. Puusta rakennettu 
palisadi ympäröi kaupunkia. Kaupungilla oli myös pieni tori linnan ja joen 
välissä. Siellä sijaitsi kaupungin venäläishovi, mikä tarkoittaa suurehkoa kau- 
pan tarpeisiin rakennettua rakennusta, jossa käymässä olevat kaukaa tulleet 
venäläiset kauppiaat vierailivat. Joen toisella puolella sijaitsevalla Narvan kau- 
pungilla ei ollut 1600-luvun alkupuolella vastaavaa laitosta. 

Stolbovan rauha takasi ivangorodilaisille heidän kreikkalaisen uskonsa 
ja vahvisti kaupungin privilegiot, jotka antoivat heille oikeuden käydä tuottoi- 
saa kauppaa Novgorodin kanssa. Kaupunginhallinnon päättävät elimet olivat 
kaupunginvanhin (starost) varamiehineeen sekä porvariskokous. Ivangorodin 
asukasluku lienee vaihdellut kuudensadan ja tuhannen välillä, ja kaikki asuk- 
kaat olivat kansallisuudeltaan venäläisiä. Ivangorod kilpaili huomattavalla me- 
nestyksellä Narvan kanssa idänkaupasta, mikä teki ruotsalaiset virkamiehet 
huolestuneiksi. Alituiset riidat olivat tapana kaupunkien välillä, ja virkamiehet 
ratkaisivat asiat yleensä niin, että itään kulkeva kauppa olisi Ivangorodin asia, 
länteen suuntautuva taas Narvan. Tilanne kehittyi kuitenkin aikaa myöten 

niin hankalaksi, että kuningatar Kristiina yhdisti kaupungit päätöksellään jou- 
lukuun 17. päivänä 1645, jolloin Ivangorodin itsenäisyys siis päättyi. Yhteensä 
noin tuhat venäläistä pakkosiirrettiin joen länsirannalle Narvan esikaupun- 
kiin, ja heitä valvottiin ankarasti, vaikka he vuosien 1656-1658 sodan aikana 
osoittautuivatkin Ruotsille lojaaleiksi. Venäläisten ”salainen neuvosto” vangit- 
tiin tuolloin kuitenkin varmuuden vuoksi ja vietiin Tukholmaan, jossa se jat- 
koi olemassaoloaan kahden vuoden ajan kaupungin venäläishovissa nauttien 
rajoitettua liikkumisvapautta.*+ 

Stolbovassa sovittu raja Ruotsin ja Venäjän välillä jäi pysyväksi melkein 
sadan vuoden ajaksi ja vaikutti voimakkaasti Ruotsin idänpolitiikkaan. Ne 
ajat, jolloin Moskovan valtakunta uhkasi Ruotsia, olivat nyt ohi. Rauhan- 
omainen yhteiselämä saattoi alkaa. Stolbovan rauha vuodelta 1617 muistuttaa 
eräässä mielessä Ruotsin paljon myöhempää Venäjän-politiikkaa vuodelta 
1812. Näinä kumpanakin vuonna luotiin tilanne, joka takasi pitkäaikaisen rau- 
han valtakuntien rajalle, kulkipa se sitten Laatokalla tai Tornionjoessa — siis 
aivan erilaisten valtasuhteiden aikoina. Vaikka ajat olivatkin rauhalliset, ei 
ikivanha aversio kadonnut valtojen väliltä mihinkään 1600- ja 1800-luvuilla 
vaan eli jatkuvasti. Eihän ksenofobia johdu ainoastaan ajankohtaisista riidois- 
ta ja sodista, vaan se on sitkeä ja pitkäaikainen ilmiö, johon sisältyy perittyjä 
vihollisuuden ja vierauden tunteita. 

Kustaa II Aadolf kiteytti oman ja valtakuntansa näkemyksen Venäjästä 
muutamassa suuressa puheessa, jotka hän piti etupäässä ylistääkseen saatua 
rauhaa mutta myös valmistellakseen tulossa olevaa sotaretkeä Puolaa vastaan. 
Puheet pidettiin jo ennen Stolbovan rauhaa Örebron valtiopäivillä tammi- 
kuussa 1617 sekä puoli vuotta rauhanteon jälkeen elokuussa 1617 Tukholman 
valtiopäivillä. Ne olivat aivan varmasti kollektiivista tekoa, myös valtaneuvos- 
kunnan hyväksymiä. Puheet ovat säilyneet useina versioina, osaksi toisistaan 
hiukan poikkeavina luonnoksina, osaksi puhtaaksikirjoitettuina ja viimeistel- 
tyinä laitoksina.» 

Ajatuksenkulku näissä teksteissä on suunnilleen seuraava. Ne alkavat 
geopoliittisilla pohdiskeluilla. Venäjä on valtio, jonka asema ”läheisenä naa- 
purina” on ollut Ruotsille vahingollinen, eikä ainoastaan ”sota-aikoina” vaan 
myös rauhan vallitessa, jolloin silloinkin Venäjän läheisyys on ollut ”melko 
ärsyttävä”. Maantiedettä kuvataan niin, että valloitetut alueet ovat ”kuin esi- 
varustus” Ruotsille, Suomelle ja Liivinmaalle. Tämä esivarustus voisi toimia 
suojamuurina tai puskurina vihollisen hyökkäystä vastaan, mutta myös 
hyökkäystienä Sisä-Venäjälle, kohti tsaarin valtakunnan ydinalueita. Kysymys 
vedestä on hyvin keskeisessä asemassa näissä pohdinnoissa. Meren avulla 

Venäjä voi ulottaa hyökkäyksensä kauas ja saavuttaa minkä tahansa paikan 
koko Ruotsissa, ja Venäjän jokiverkoston avulla Ruotsi voi hyökätä minne 
tahansa Venäjällä. Hyökkäykset vesiteitä myöten voitiin tehdä nopeasti ja yl- 
lättävästi. Kustaa II Aadolfin ajatuksilla oli merellinen puolensa, mikä oli ym- 
märrettävää, koska hän parhaillaan oli luomassa uutta laivastoa Ruotsille. 

Tämän jälkeen puhuja kysyi, mikä merkitys kuvatunlaisella puolus- 
tus- ja hyökkäysalueella oikein oli Ruotsille. Esille nousi tällöin moraalista 
kumpuavia mietteitä, jotka laajenivat syleilemään koko maailmaa. Venäjä oli 
väärämielinen, uhkaava ja ainakin potentiaalisesti hyvin mahtava valtakunta. 
Siksi eivät vain Venäjän naapurit olleet pelänneet sitä, vaan ”myös ne valtiot, 
jotka ovat sijainneet siitä melko kaukana”. Kustaa II Aadolf sijoitti tähän esi- 
tyksensä kohtaan historiallisen muistutuksen siitä, miten Venäjä oli laajentu- 
nut 1400- ja 1500-luvuilla. 

Vapaat kansat niin idässä, lännessä kuin etelässäkin olivat olleet pakotetut 
ottamaan kantaakseen Venäjän ikeen, koska ne eivät olleet tarpeeksi voimak- 
kaita torjumaan Moskovan hyökkäyksiä. Kuningas muistutti Kazanista, Astra- 
hanista, Tataariasta, Turkista ja Puolasta. Emme tiedä, mitä lähteitä kuningas oli 
esitykseensä käyttänyt, mutta kaukana ei ole arvaus, että Petrus Petrejuksen kir- 
ja oli vaikuttanut häneen. Siksi Venäjän vastustaminen oli isänmaallinen velvol- 
lisuus Ruotsissa, tärkeämpi kuin rauhanrakkaus, jonka aina piti olla vähäisempi 
tunne kuin patriotismi. Kuningas luonnehti isänmaanrakkautta eri vivahtein. 
Hän puhui ”Ruotsin mahdista, ruotsalaisten miesten uljuudesta ja miehekkyy- 
destä”, hän sanoi, että ”meidän ruotsalaisten” tuli rakastaa isänmaatamme, joka 
on antanut meille turvallisuuden ja kodin. Muutamassa kohdin puheessa kai- 
kuu viittaus Suomeen ja Viroon, joiden osalta kuningas tahtoi rinnastaa lem- 
peän ruotsalaisen hallinnon moskovalaisten hirmuvaltaan ja julmuuksiin. 

Lopuksi ei voi kieltää sitäkään, etteikö Kustaa II Aadolfin puheissa ka- 
jahtaisi voitonriemu aivan henkilökohtaisessa muodossa. Valtakunta oli hä- 
nen johdollaan lyönyt jättiläisen, joka oli Boris Godunovin aikoihin kyennyt 
aseistamaan puolitoista miljoonaa miestä sotaan tataareja vastaan. Tällaisen 
valtavan sotajoukon oli kuninkaan sanojen mukaan monikin urhoollinen 
ruotsalainen sotilas nähnyt omin silmin. Ilman Jumalan apua voitto olisi ol- 
lut mahdoton. Venäjä oli kompastunut omaan ylimielisyyteensä, ylpeyteensä 
ja itsekehuunsa, siihen uskoon, että se olisi Euroopan ja Aasian mahtavin val- 
tio. Nyt Ruotsi voisi — ensimmäistä kertaa historiansa aikana, kuningas ko- 
rosti — elää onnellisena ja rauhassa, ilman idästä tuntuvaa vaaraa. Valtakunta 
oli temmannut voiton kunnian venäläisten käsistä ja saanut ”tämän voiton 
ikuiseksi muistoksi” haltuunsa useita suuria maakuntia ja linnoituksia. 

Voiton aihelma näkyi myös Kustaa II Aadolfin kruunajaisissa lokakuussa 
1617. Tässä juhlassa vallitsi hyvin isänmaallinen henki, ja muinaisten goottien 
vanhoja urotekoja vertailtiin ruotsalaisten viimeaikaisiin saavutuksiin. Loka- 
kuun 14. päivänä 1617 järjestetyssä juhlassa luettiin muinaiskuningas Berigin 
muka lähettämä tervehdys. Berig on Johannes Magnuksen kuvailema hallitsi- 
ja, joka oli saavuttanut voittoja idässä kukistamalla virolaiset, preussilaiset ja 
vendit — viime mainitun kansan ollessa slaavilaista perua, venäläisten sukua. 
Berigin puheen lopussa muinaiskuningas sanoi, että ”Ruotsin kuningaskunta 
on voittamaton suhteessaan mihin tahansa vieraaseen ulkomaahan”, ainakin 
niin kauan kuin valtakunnassa vallitsi yksimielisyys. Kuningas muisteli tätä 
myöhemminkin, kun hän kirjoitti lyhyet muistelmansa ja sanoi, että Ruotsin 
mahti oli valtakunnan pitkäaikaisten ja voitokkaitten sotien tulosta.” 


Jatkuvien uhkakuvien aika 


Stolbovan vuonna 1617 solmitun rauhan jälkeen Ruotsin ja Venäjän suhteissa 
vallitsi rauhallisempi aika, joka kesti nelisenkymmentä vuotta. Tänä aikana, 
siis 1620-luvun alusta aina seuraavaan kriisiin eli vuonna 1656 puhjenneen 
niin sanotun ruptuurisodan aikaan saakka, valtakunnan huomio oli käänty- 
nyt etelään ja sotiin, joita Ruotsi kävi ensin Puolaa vastaan, sitten Saksassa 
kolmekymmentävuotisen sodan muodossa keisaria vastaan ja lopuksi Tans- 
kaa vastaan. Sodat olivat tietyistä tappioista huolimatta voitollisia; valtakun- 
ta laajeni voimakkaasti ja käsitti ajoittain myös suuria tilapäisesti miehitet- 
tyjä alueita, joilla ruotsalainen sotilashallinto ja veronkanto olivat voimassa. 
Ruotsin valtakunta oli näin itse asiassa 1600-luvun alkupuolella aina laajempi 
kuin mitä sen viralliset rajat osoittivat. 

Venäjä nuoli pitkään haavojaan suuren sekasorron jäljiltä. Uusi dynas- 
tia rakentui jatkuvasti kansalliselle pohjalle, ja vaikka Mikael-tsaari harjoitti 
Ruotsia kohtaan rauhanpolitiikkaa, ei Ruotsin valtionjohto luottanut Venäjän 
ystävyyteen vaan jatkoi puhettaan alituisesta venäläisestä vaarasta ja suunnit- 
teli jopa uusia interventioita Venäjälle. Tästä huolimatta osapuolten onnistui 
luoda yhteisiä kanssakäymisen väyliä, joilla oli suuri merkitys diplomatialle 
ja kaupankäynnille. 

Ensimmäinen uusi kriisi suhteissa johtui rajankäynneistä. Stolbovan 
rauha määräsi, että suuri kappale entistä Novgorodin aluetta, niin sanottu 
Vatjan viidennes (Vodskaja pjatina), liitettäisiin Ruotsiin. Koska tämän viiden- 
neksen hallinnollinen raja muuta Novgorodia vastaan oli heikosti merkitty 
erityisesti kaukana pohjoisessa, aiheutui rajankäynnille siellä huomattavia 

vaikeuksia. Ruotsi oli varmuuden vuoksi pitänyt hallussaan erityisen pantti- 
linnan, Outovan (Gdov) Peipsijärven itärannalla, ja sen vuoksi rajanveto kävi 
suhteellisen helposti Inkerinmaan etelä- ja itärajalla. Tämän rajaosuuden ve- 
täjiä olivat Ruotsin puolelta Klas Eriksson Slang, Joakim Berndes ja Viipurin 
linnan sihteeri, venäjäntaitoinen Henrik Jönsson, ja he merkitsivät venäläisen 
vastapuolensa kanssa rajan maastoon viidessä kuukaudessa Narvan seuduilta 
Laatokkaan. Rajankäynnistä on säilynyt erinomainen venäläinen lähteistö, 
joka osoittaa, että Puola-Liettuan eteneminen Baltiassa säikytti myös venäläi- 
sen osapuolen myöntyväisyyteen rajalinjan vedossa.” 

Aivan toinen tilanne vallitsi alueen pohjoisosassa, Käkisalmen lää- 
nissä, jonka raja siis kulki Vatjan viidenneksen ja Aunuksen viidenneksen 
(Olonetskaja pjatina) välillä. Viimeksi mainittu jäisi Venäjälle. Liitettävästä 
alueesta huolehti Ruotsin puolelta komissio, johon kuuluivat Gorgonius 
Henriksson, Hans Munck ja Anders Bureus, joka oli Ruotsin johtava kar- 
tografi. Ryhmän sihteerinä toimi venäjää osaava Erik Andersson (Eerikki 
Antinpoika), myöhemmin aateloituna Trana. Komission tehtävänä oli vetää 
uusi raja Laatokalta Maanselälle, josta raja sitten jatkuisi noudattaen Täys- 
sinän rauhassa vuonna 1595 sovittua linjaa aina Jäämerelle asti. Ruotsin ko- 
missaarien tehtävänä oli saada raja kulkemaan niin lähelle Vienanmerta kuin 
mahdollista. Alueet piti lisäksi kartoittaa ja piirtää mukaan Anders Bureuk- 
sen suureen Ruotsin karttaan, joka valmistui vuonna 1626. 

Laatokan ja Maanselän välinen linja oli aivan valtavan pitkä. Kukaan 
ei silti Ruotsissa osannut aavistaa, että rajan vetäminen kestäisi kokonaista 
neljä vuotta, vuoteen 1621 asti, ja että tämä ei johtunut välimatkoista vaan 
koko ajan käynnissä olevista riidoista. Aivan alku, linja Laatokasta Hyrsylään, 
merkittiin maastoon kyllä melko nopeasti," mutta sitten hanke juuttui pai- 
koilleen. Syynä olivat kaksi harvaan asuttua kylää, Repola ja Porajärvi, jotka 
olivat kuuluneet veronmaksajina Valamon luostarille ja joiden olisi pitänyt 
langeta Ruotsille siksi, että keskellä Laatokkaa sijaitseva Valamon luostari- 
saari oli tullut Ruotsin alueeksi. Nämä kylät olivat kuitenkin olleet hallinnolli- 
sesti Aunuksen viidenneksen osa ja venäläiset vaativat niitä itselleen vedoten 
tähän näkökulmaan. Etenkin Porajärveä pidettiin strategisesti hyvin tärkeänä, 
koska sieltä itään virtaava vesistö muodosti luonnollisen hyökkäystien sy- 
vemmille Venäjälle. Tällaista hyökkäystä ei tehty vuosisatoihin, mutta nämä 
kaksi karjalaista suurkylää jättivät myöhemmin kyllä jälkensä historiaan, 
Tarton rauhan yhteydessä vuonna 1920 käytyihin neuvotteluihin, sillä ne oli- 
vat noiden keskustelujen tärkein erimielisyyden aihe Suomen ja Neuvosto- 
Venäjän välillä. 

Rajankävijät kirjoittivat joulukuussa vuonna 1619, että he eivät voi- 
si perääntyä vaatimuksistaan Porajärven suhteen, koska venäläiset tekisivät 
tällaisen teon jälkeen ”tästä rajankäynnista niin hullun, että raja liukuisi län- 
teen keskellä Käkisalmen lääniä kulkevaksi”. He sanoivat, että jos he tekisi- 
vät myönnytyksiä, oltaisiin pian kaltevalla pinnalla. Yksi myönnytys seuraisi 
toistaan. Tämä näkemys on hyvin tyypillinen ruotsalaiselle tavalle käydä 
neuvotteluja, ja se vaikeutti tulokseen pääsemistä. Mutta venäläisetkin tulivat 
ajan mittaan yhä julkeammiksi. Rajankävijät väittivät kirjeessään venäläisille 
huhtikuussa 1620, että yksi Venäjän neuvottelijoista oli osoittanut halveksun- 
taansa heitä kohtaan riisumalla housut jalastaan ja pyllistämällä heille. Lisäk- 
si neuvottelijat sanoivat venäläisten lausuneen, että Ruotsin kuningas saisi 
kohta antaa Venäjälle omin käsin takaisin kaiken, minkä hän oli ryöstänyt 
siltä valtakunnan ollessa heikko. Kaikki tämä pilasi tietysti tunnelmaa ruot- 
salaisten parissa. 

Tilanne muuttuikin rajankäynnin aikana yleisesti vihamielisemmäksi 
Ruotsia kohtaan rajaseudun väestön parissa. Alueella kierteli taikauskoinen 
huhu, että pyhät miehet olivat nousseet haudoistaan ja julistaneet, että Jumala 
oli unohtanut Venäjän kansan synnit ja auttaisi valtakuntaa saamaan takaisin 
menetetyt alueet. Uusi raja vedettäisiin ”Turun suunnalle”. Sitä paitsi oli muu- 
an mies sanonut, että riita ei oikeastaan ollenkaan koskenut kahta merkityk- 
setöntä metsäkylää vaan kysymystä, ”miten venäläiset voisivat saada syyn val- 
loittaa linnoituksensa ja maansa takaisin”. 

Tällaiset pahaa ennustavat merkit tekivät kuningas Kustaa II Aadolfin 
rauhattomaksi. Hän oli juuri palannut Brandenburgista mukanaan nuorik- 
konsa, kuningatar Maria Eleonora. Siksi kuningas kehotti kirjeessään heinä- 
kuussa 1620 rajakomissaarejaan myönnytyksiin. Raja vedettiinkin tämän 
jälkeen noudattaen suurin piirtein sitä linjaa, mitä venäläiset vaativat. Raja- 
sopimus allekirjoitettiin, sinetöitiin ja vaihdettiin venäläisten kanssa elokuun 
3. päivänä 1621.4 Narvan käskynhaltija Henrik Fleming sai tehtäväkseen viedä 
sopimus kuninkaalle Riian ulkopuolella olevaan sotaleiriin. Kustaa II Aadolf 
riemastui siitä niin paljon, että palkitsi Flemingin ruhtinaallisella läänityksel- 
lä. Kuningas antoi ilonsa näkyä ja kuulua, sillä idän suunta oli nyt rauhoitettu 
ja hän saattoi paneutua täydellä teholla uusiin keskieurooppalaisiin suunni- 
telmiinsa. 

Stolbovan rauhassa oli kuitenkin muutakin kuin määräyksiä siitä, mis- 
sä uuden rajan pitäisi kulkea. Sopimus on oikeastaan uudenaikainen hyök- 
käämättömyyssopimus. Sen 25. artikla sisältää molemminpuolisen luettelon 
paikoista, joihin ei saanut hyökätä ilman edellä käyvää sodanjulistusta.* 

Luettelo osoittaa, että nämä ”kielletyt paikkakunnat” sijaitsivat Suomessa ja 
Virossa kaikki sisämaassa, ja niihin pääsi siis maanteitse, mutta yksikään ran- 
takaupunki ei ollut niiden joukossa. Se osoittaa, että ruotsalaiset eivät enää pi- 
täneet Venäjältä meritse tapahtuvaa hyökkäystä mahdollisena. Sopimuksessa 
oli myös kauppaa koskevia määräyksiä, ja niiden mukaan Ruotsilla oli lupa 
perustaa kauppahovinsa Novgorodiin, Pihkovaan ja Moskovaan, mikä vähän 
myöhemmin myös tapahtui. 

Stolbovan rauhan vahvistaminen eli ratifiointi oli juhlallinen näytelmä 
niin Tukholmassa kuin Moskovassakin. Kremlissä sopimus vahvistettiin tsaa- 
rin kahdella audienssilla toukokuussa ja kesäkuussa vuonna 1618. Ruotsin 
lähetystössä olivat Gustav Stenbock, Jakob Jakobsson Bäät ja sihteeri Mäns 
Märtenson Palm. Muut lähetystön jäsenet eivät ole niin tunnettuja, mutta 
ainakin translaattori Hans Brakel oli mukana, samoin kuin kaksi kanslistia 
Andreas Mutreich ja Bertel Jürgenson. 

Mikään virallinen raportti tapahtumasta ei ole säilynyt, mutta sellainen 
on ollut olemassa ja todennäköisesti tuhoutunut kuninkaanlinnan palossa 
vuonna 1697.” Tunnemme kyllä painetun selostuksen seremonioista, joka 
oikeastaan on osa siitä saksankielisestä pöytäkirjasta, jonka kanslisti Andreas 
Mutreich on kirjoittanut. 

Kuvauksen löytää Hampurissa vuonna 1619 julkaistusta kirjasta, joka 
käsittelee aivan toista diplomaattien matkaa, nimittäin sitä, jonka valtaneu- 
voskunnan jäsen Johan Skytte teki Hollantiin ja Englantiin vuonna 1617. Huo- 
miota herättää, että tuntemamme kirjailija Petrus Petrejus oli mukana tällä 
matkalla. 

Teoksen nimi kuuluu Itinerarium oder Aussfiihrlicher Bericht, Welcher gestalt —— 
Herr Johann Skytte auss Schweden nach —— Hollandt, endlichen nach Engellandt verreiset, 
ja sen kirjoittajana esiintyy muuan Petrus Jansonius. Toinenkin painos kirjasta 
on olemassa, ja sen nimiölehdellä taas kirjoittajan nimi on Eustathius Swar- 
tius.* Moskovassa tapahtuneen rauhanvahvistusseremonian kuvauksen li- 
säksi teoksessa on liittenä laaja ja hyvin kiinnostava teksti, jonka otsikkona on 
Tractat — — darinnen der Moscowiten oder Riissen Religion, Ceremonien, Gesetzen, Polycey 
und Kriegshandel, wie auch des Landts beschaffenheit beschrieben wird (Traktaatti, jossa 
on kuvattu moskovalaisten eli venäläisten uskontoa, seremonioita, lakeja, poli- 
tiikkaa ja sotalaitosta, kuten myös maan laatua). 

Kumpikaan teoksen kirjoittajista ei ole erityisen tunnettu. Petrus Jan- 
soniuksesta ei tiedetä juuri mitään, kun taas Eustathius Swartiuksesta näkyy 
lähteissä sen verran, että hän oli ilmeisesti latinaa käyttävä kirjailija ja myö- 
hemmin Peter Krusen (aateloituna Krusebjörn) kotiopettaja tämän opinto- 


126 III RUOTSIN TIE SUURVALLAKSI 


https://doi.org/10.21435/ht.286 


matkalla Hollannissa.*° Itse asian kannalta nämä kaksi kirjailijanimeä eivät 

ole tärkeitä, koska on osoittautunut, että Venäjää koskeva traktaatti on va- 
paa käännös J. Danckaertin hollanninkielisestä pikku teoksesta Beschryvinge 

van Moscovien ofte Ruslant (Amsterdam 1615), joka liittyy monin tavoin Ruotsin 

idänpolitiikkaan 3" Hollantilainen Johan Danckaert oli mukana Ruotsin sota- 
retkellä Venäjälle alusta eli vuodesta 1609 alkaen. Hänen asemansa on epä- 
varma, mutta tiedetään, että hän sairastui Jakob De la Gardien ollessa Mos- 
kovassa ja matkusti takaisin kotimaahansa mutta myöhemmin palasi vielä 

Venäjälle paroni de Luytin sihteerinä. Tässä ominaisuudessa hän keräsi tietoja 

Venäjästä, jotka hän julkaisi pikku kirjasessaan. Sen jälkeen häntä pidettiin 

merkittävänä Venäjän tuntijana ja hänet kiinnitettiin vuosiksi 1615-1616 sen 

hollantilaisen lähetystön pääsihteeriksi, joka lähti Venäjälle välittämään rau- 
haa tämän maan ja Ruotsin välille. Viimeksi mainitun matkan aikana hänen 

kirjansa saksannettiin, todennäköisesti Ruotsin palveluksessa olevan kanslia- 
kirjuri Andreas Mutreichin toimesta.'*? 

Kuvaus Johan Skytten ja hänen lähetystönsä matkasta Hollantiin ja Eng- 
lantiin oli näin saanut Danckaertin kirjoittaman lisäkkeen, joka eroaa mel- 
koisesti kaikesta Ruotsissa siihen asti aikaansaadusta Venäjä-kirjallisuudesta. 
Traktaatti on aivan ilmeisesti kaikkein voimakkaimmin venäläisvastainen 
Ruotsin valtapiirissä julkaistu kirjallinen tuote, hyvinkin verrattavissa eng- 
lantilaisen Giles Fletcherin teokseen Of the Russe Common Wealth (1591), joka 
tihkuu russofobiaa. Fletcherin teos oli keskittynyt venäläisten tapoihin ja tot- 
tumuksiin (the manners and fashions of the people) aivan kuten Danckaertinkin. 
Näiden kahden teoksen perusteella uskaltaa ehkä sanoa, että russofobia oli 
todella voimakasta molempien merivaltojen, Hollannin ja Englannin, piirissä, 
ja sittenkin melkoisesti laimeampaa Ruotsissa ja yleensä Itämeren ympäris- 
tössä. Nämä merivallathan olivat tavallaan löytäneet Venäjän vasta Jäämeren 
purjehdusreitin avauduttua vuonna 1553, kun taas Ruotsi ja Liivinmaa olivat 
olleet Venäjän naapureita ikimuistoisista ajoista ja siis tottuneet enemmän 
venäläisten erikoisuuksiin. 

Johan Danckaertilla oli vain yksi kirjallinen lähde, Sigismund von 
Herbersteinin Rerum Moscoviticarum Commentarii vuoden 1549 laitoksena, mut- 
ta hän täydensi tästä kirjasta otettuja lainauksia verrattain taitavasti omilla 
huomioillaan ja väitteillään, jotka koskivat etupäässä venäläisten suurta juo- 
pottelua ja hillitöntä seksuaalielämää. Tästä syystä Tractat olikin oikea sen- 
saatiojulkaisu, jota varmaan luettiin samantapaisella uteliaisuudella, mitä 
tämän päivän keltainen lehdistö saa osakseen. Danckaertin omat havainnot 
olivat monet, ja hän sovelsi esitystapaa, jossa ensin mainittiin sääntö ja sitten 

vahvistettiin se lukuisilla esimerkeillä. Hänen huomionsa on saatu useimmi- 
ten ruotsalais-venäläisestä aihepiiristä, ja niillä on tiettyä informaatioarvoa. 
Mainittakoon vaikkapa, että kirjoittaja kertoessaan lukuisin esimerkein ve- 
näläisistä suurjuopoista nostaa esiin yhden tsaari Vasili Suiskin lähettiläistä, 
joka käytti odotusaikaansa Tukholmassa juopotteluun ja kohtasi sen vuoksi 
varhaisen kuolemansa vuonna 1609. Tästä henkilöstä on olemassa myös vi- 
rallisia lähdetietoja, joiden mukaan hänen nimensä oli Pjotr Filippovit8.# 

Ruotsin Venäjän-politiikka oli vuoden 1617 jälkeen melko haparoivaa. 
Suunniteltiin sekä hyökkäyksiä Venäjälle että liittoja tämän valtakunnan kans- 
sa, mutta kummastakaan ei tullut mitään. Venäjällä noussut kansallismielisyy- 
den aalto huolestutti ruotsalaisia. Erityisen hankalaa oli, että Inkerinmaalta ja 
Käkisalmen läänistä saadut uudet alamaiset osoittivat avointa sympatiaa Venä- 
jää kohtaan. Toukokuun 27. päivänä 1619 kuningas kirjoitti Jakob De la Gar- 
dielle, joka oli Käkisalmen ja Pähkinälinnan läänien arendaattori, ettei ollut 
sopivaa asuttaa alueen monia autiotiloja venäläisillä talonpojilla. Jotta sinne 
saataisiiin lojaaleja alamaisia, kuningas aikoi perustaa ”muutamia siirtokuntia 
Ruotsista tai Suomesta, ja siirtää sinne 200 tai 300 perhettä”. Tällaiset uudis- 
asukkaat voisivat toimia myös arvokkaina tiedonantajina Venäjän oloista.344 
Syyskuun 5. päivänä 1619 kuningas esitti vielä pitemmälle menevän ehdotuk- 
sen arendaattorille. Koska karjalaisiin ei kerta kaikkiaan voitu luottaa, jos Ve- 
näjän kanssa syntyisi eripuraa, pitäisi koko Karjalan heimo pakkosiirtää Inke- 
rinmaalle ja näin syntyneet autiot alueet asuttaa luotettavilla suomalaisilla 3 

Suhdetta Venäjään käsiteltiin Tukholmassa valtiopäivillä helmi-maalis- 
kuussa 1620. Kuningas kysyi säädyiltä, kuinka pitäisi menetellä venäläisten 
suhteen, jotka ”olivat viivyttäneet rajankäyntiä ja tunkeutuneet siellä ja täällä 
meidän alueellemme”. Porvarissääty vastasi, että venäläisillä oli vitkastelul- 
leen "jokin tuntematon syy —-, koska he ovat aina olleet sellaisia naapureita, 
joihin ei voi luottaa”. Melkoinen epäluuloisuus heijastuu tästäkin lausumas- 
ta. Valtiopäivät antoivat kuninkaalle täyden toimintavapauden itäisen naapu- 
rivaltion suhteen, tulipa sitten rauha tai sota. 

Venäjään kohdistuvan epäluuloisuuden vanhasta voimasta on Johannes 
Messeniuksen suomalainen riimikronikka hyvä esimerkki. Messenius kir- 
joitti sen vuonna 1629 ollessaan vankina Kajaanin linnassa. Hän oli aikaisem- 
min, jo vuonna 1614, ajatellut sommitella esityksen, joka käsittelisi ”vanhoja 
venäläisiä asioita, joita on tapahtunut muinoin”. Tästä hankkeesta ei tullut 
mitään, mutta kun hän laati riimikronikkansa, siihen suodattui ruotsalaiselle 
Venäjä-kuvalle tyypillistä aversiota. Messenius muotoili esimerkiksi runonsa 
Karjalan vaakunasta seuraavasti: 

Carelen pryder armar två 

som til strids mot hvarannan gå; 
En hugger med en Sabel till 

Med Svärd den andra, som och vill 
Hafva Cronan, dem emellan står. 
Med Svenske och Ryssar så går. 


(Karjalan vaakunaa koristaa kaksi käsivartta, jotka ryhtyvät taisteluun toi- 
siaan vastaan. Toinen niistä iskee sapelilla, toinen miekalla, ja kumpikin 
haluaa saada kruunun, joka seisoo siinä välissä. Niin käy ruotsalaisten ja 
venäläisten kesken Im 


Proosan puolella kuningas ilmaisi asian käytännössä aivan samoin kirjees- 
sään valtaneuvoskunnalle elokuussa 1621: oli oltava valppaina, ”koska heis- 
tä [venäläisistä] pitää aina uskoa pahinta”. Mutta kuningas ei itse suinkaan 
tehnyt näin. Ajan mittaan Venäjä väistyi hänen ajatuksissaan kokonaan taka- 
alalle ja Keski-Euroopan problematiikka nousi etualalle.*? 

Uusi piirre suhteissa Stolbovan rauhan jälkeen oli se, että valtakunta oli 
saanut venäläisiä alamaisia ja että eräänlainen ”Pikku-Venäjä” oli muodos- 
tunut sen omien rajojen sisälle. Inkerinmaan asukkaiden joukossa niin sa- 
notut ”venäläispajarit” herättivät huomiota ryhmänä. He muuttuivat melko 
sulavasti moskovalaisesta virka-aatelista ruotsalaiseksi rälssiksi ja muodos- 
tivat maanäärensä eliitin. Inkerinmaalle syntyi balttilaisen mallin mukaisesti 
oma ritaristo, joka säilytti melko pitkään Venäjän perinteitä. Sillä oli tärkeä 
välittävä tehtävä Ruotsin ja Venäjän välillä. Useat suvut kirjoittautuivat ajan 
mittaan Ruotsin ritarihuoneeseen, mutta monet genealogiset haarat sam- 
muivat. Tärkein näistä suvuista oli ilman muuta Aminoff, joka näytteli tär- 
keää osaa Suomen ja Ruotsin myöhemmässä historiassa. 

ta ulkovaltoihin pitkäksi aikaa. Venäläisillä oli tuona aikana ollut intensiivisiä 
mutta pääasiassa kielteisiä kokemuksia yhteyksistä Länsi-Eurooppaan. Heille 
oli hyvin vaikeaa käsittää, miksi heidän valtionsa oli hajonnut. Syyllisiä kehi- 
tykseen etsittiin Boris Godunovin ja Vasili Suiskin henkilöistä, ja ensimmäis- 
tä kertaa Venäjän historiassa esiintyi nyt ajatus, että tsaarilla oli myös velvol- 
lisuuksia omaa kansaansa kohtaan, ei ainoastaan valtaa hallita sitä. Kaiken 
ulkomaalaisen vastustus sai suorastaan ksenofobisia ja uskonnollisia muotoja, 
ja käsitys siitä, että Venäjä oli pyhä ja jollain lailla erilainen kuin Länsi-Euroop- 
pa, vakiintui yhä enemmän. Vilkas yhteydenpito vierasmaalaisiin oli epäilemät- 
tä merkinnyt vaikutteita ja oppia, mutta sen merkitystä vähensi katkeruus siitä 
tuntuvasta uhrien määrästä, jota sekasorron aika oli vaatinut. Viha suuntau- 
tui erityisesti puolalaisiin ja jesuiittoihin, mikä oli jonkin aikaa hyvin edullista 
Ruotsille. Mutta suuren sekasorron perintöä on silti pidetty etupäässä vahingol- 
nytti jatkuvasti pienempiä kriisejä ja viivästytti Venäjän eurooppalaistumista.*4 

Venäjällä suuren sekasorron aikana vallinnut dramaattinen kaaos vaih- 
tui hitaasti järjestykseksi Mikael Romanovin vuonna 1613 tapahtuneen tsaa- 
rinvaalin jälkeen. Kansallinen herääminen, joka suuntautui vääräuskoisia 
ulkomaalaisia ja heidän hallitsijaehdokastaan Puolan Vladislavia vastaan, oli 
kauttaaltaan kirkollista laatua. Papit olivat kiihottaneet paimenkirjeittensä 
avulla kansaa muukalaisia vastaan ja löytäneet tukea myös pajariduuman pii- 
ristä. Järjestys palautettiin Moskovassa, ja sodan sekä miehityskauden vahin- 
koja ryhdyttiin korjaamaan. 

Ruotsi oli tosin käynyt sotaa pitkin ja poikin Venäjää ja liittänyt itseensä 
suuren kappaleen merenrantaa Suomenlahden pohjukassa, mutta venäläiset 
käsittivät sen kuitenkin liittolaiseksi sodassaan Puolaa vastaan. Vaikka riidat 
olivat monet rajan vetämisen yhteydessä vuosina 1617—1621, olivat ne kuiten- 
kin melko pienimuotoiset eivätkä koskeneet perusasioita. Venäjä pysytteli eu- 
rooppalaisen kabinettipolitiikan ulkopuolella eikä liittoutunut minkään ul- 
komaisen valtion kanssa, oli jatkossakin suuri ja salaperäinen maa maanosan 
itäisessä nurkkauksessa, mutta sillä oli toki omat pyrkimyksensä ja se alkoi 
epäröiden ajaa omaa etuaan kansainvälisissä yhteyksissä. Tähän linjaan kuu- 
lui virallinen ystävyys Ruotsin kanssa. 

Ruotsi puolestaan oli joutunut alituisesti käynnissä olevan sodan oravan- 
pyörään ja käänsi aluksi Stolbovan rauhan jälkeen aseensa Puolan suuntaan. 
Valtakunta harjoitti ensin Baltiassa ja sitten Preussissa aggressiivista politiik- 
kaa yhdistäen turvallisuusvaatimukset suurisuuntaisiin kauppapoliittisiin pyr- 
kimyksiin zz Politiikkaa tuki itsepäinen valtiollinen propaganda valtiopäivillä 
ja säätykokouksissa, ja se näkyi myös pappien saarnoissa ja väenotosta vas- 
taavien virkamiesten puheissa, kun alokkaita koottiin armeijaan. Kaikkialla 
epäiltiin papistien salahankkeita ja korostettiin, että on välttämätöntä varus- 
tautua suureen sotaan Manner-Euroopassa. Agitaatio muistutti melkoisesti 
propagandaa äskettäin käynnissä olleen Venäjän sodan aikana. Siinä samassa 
hengessä, jossa hetki sitten oli kuvailtu Venäjän vaaraa, kerrottiin nyt paavin 
kannattajien uhkasta Ruotsia vastaan. Maailmanloppu oli lähellä, julistivat ne 
rukouspäivien plakaatit, joita hallitus alkoi vähitellen julkaista joka vuosi.” 

Puolaa ja Saksalais-roomalaisen keisarikunnan hallitsijaa koskevat 
uhkakuvat vakiintuivat vähin erin, ja Venäjää kohtaan tunnetun vihollisuu- 
den muistot alkoivat haalistua samassa tahdissa. Ruotsalaiset alkoivat katsel- 
la itäistä naapuriaan tietty taloudellinen uteliaisuus silmissään. Itä-Euroopan 
kauppa oli jo 1500-luvulla ollut houkutteleva tekijä, ja nyt ruotsalaiset al- 
koivat tosissaan harkita sen etuja ja haittapuolia. Venäjän tuotteita tarvittiin 
enemmän kuin koskaan Länsi-Euroopassa. Merivallat Englanti ja Hollanti 
rakensivat suuria, valtamerille sopivia laivastoja toteuttaakseen siirtomaita 
koskevia suunnitelmiaan merten toisella puolella, ja myös Ruotsissa tarvit- 
tiin pellavaa ja hamppua sen uuden sotalaivaston varustamiseen, jota Kustaa 
II Aadolf oli luomassa, vuonna 1628 uponneen Vaasa-laivan malliin. Mutta 
myös Venäjältä tuotava vilja oli kysyttyä Englannissa ja Hollannissa, joiden 
peltoala ei riittänyt oman väestön ravitsemiseen. Pitkällinen sota Itä-Euroo- 
passa oli johtanut ruokakriisiin lännessä. Idästä tulevat tavaravirrat olivat 
kaikkiaan hyvin tervetulleita. 

Tässä tilanteessa tehtiin vuosisadan viljakauppa niin, että Venäjä lähetti 
Arkangelista ja useista Itämeren satamista länteen massiivisen määrän viljaa, 
jonka arvo lienee ollut noin 2,5 miljoonaa riikintaaleria. Ruotsin edustajat 
myivät tämän valtavan kuorman eri ostajille Alankomaissa. Monet tutkijat 
ovat pitäneet tätä transaktiota Venäjän tukena Ruotsin sodankäynnille man- 
nermaalla. Suuri summa olisi toisin sanoen tehnyt mahdolliseksi Ruotsin 
valtakunnan liittymisen kolmekymmentävuotiseen sotaan protestanttien 
puolella. Se olisi ollut Venäjän panos kamppailussa Euroopan herruudesta.>* 
Miten asia sitten onkaan, Venäjällä oli hallussaan suuri salattu kauppamah- 
ti etupäässä oman yhteiskuntarakenteensa ansiosta, joka teki tsaarista itse- 
valtiaan myös talouselämän alalla. Moskovan valtakunnan sympatia Ruotsia 
kohtaan näkyi myös siitä, että kirkonkelloja soitettiin Venäjän pääkaupun- 
gissa vuonna 1631, kun tieto Breitenfeldin taistelun voitosta oli ehtinyt sinne 
asti. Juhlintaan kuului myös suuri paraati. Diplomaattiset suhteetkin olivat 
niin vilkkaat, että Moskovassa kävi vuonna 1631 kaikkiaan neljä ruotsalaista 
lähetystöä. 

Uudella ystävyydellä valtakuntien välillä oli kuitenkin monet kas- 
vot. 1620-luvun alussa suunniteltiin jopa lähempää perhesidettä Kustaa II 
Aadolfin ja Mikael Romanovin välille. Tsaari ajatteli puolisokseen Katariina 
Brandenburgilaista, Maria Eleonoran nuorempaa sisarta, ja pyysi lähetystön 
välityksellä Ruotsin hallituksen ystävällistä myötävaikutusta. Alkoi tuntua sa- 
malta kuin 1500-luvulla, kun Iivana IV Julma suunnitteli avioliittoa Katariina 
Jagellonican kanssa. Prinsessa asui tällä kertaa kuitenkin Berliinissä, ei Ruot- 
sin pääkaupungissa. Tukholmassa pidettiin kasvoilla tiettyä kohteliasta ilmet- 
tä, mutta itse asiaan suhtauduttiin kahtalaisesti. Venäjää kohtaan tunnettiin 
jatkuvasti epäluuloa valtaneuvoskunnassa. Hallitsijoiden lankoudesta ei tul- 
lut mitään, ja syyksi pantiin uskonnolliset erot. Katariina naitettiin sittemmin 
Transilvanian protestanttiselle ruhtinaalle, unkarilaiselle Gäbor Bethlenille, 
Habsburgien vanhalle viholliselle ja siinä mielessä Ruotsin liittolaiselle°° 

Stolbovan rauhansopimus sisälsi myös muutamia kauppaa koskevia 
määräyksiä. Ruotsi avasi osan merikaupungeistaan, ennen kaikkea Tukhol- 
man, venäläisten kaupankäynnille, ja Venäjä salli vastavuoroisesti Ruotsille 
kauppahovien avaamisen Moskovassa, Novgorodissa ja Pihkovassa. Ruotsin 
ensimmäinen kauppahovi perustettiin Venäjän pääkaupunkiin Tverskaja- 
kadun varrelle kaupungin keskustaan, ja se koostui yhdestä asuinkäyttöön 
sopivasta hirsitalosta sekä muutamista niin ikään hirsistä rakennetuista ai- 
toista tai makasiineista. Hovi paloi vuonna 1634, rakennettiin uudelleen ja 
paloi toisen kerran vuonna 1648 ja vielä kolmannenkin kerran vuonna 1685. 

Sen jälkeen tsaari salli Ruotsin rakentaa tiilisen päärakennuksen samalle ton- 
tille sekä useita suuria varastorakennuksia. Päärakennuksessa sai järjestää lu- 
terilaisia jumalanpalveluksia 2 

Ruotsalaiset kauppiaat olivat kuitenkin melko harvinaisia Moskovassa. 
Useimmat heistä tyytyivät Novgorodiin, joka sijaitsi lähempänä. Siksi Ruotsin 
kauppa-agentit viettivät melko tapauksetonta elämää Venäjän imperiumin kes- 
kuksessa. Kauppa-agentin virkanimityksenä oli tavallisesti komissaari tai fakto- 
ri. Asiakirjat kertovat monesta tuollaisesta komissaarista 1600-luvun mittaan, 
mutta välillä näiden virkamiesten rivissä saattoi olla pitkiäkin aukkoja. 

Kauppa-agentin tehtävään yhdistyi monesti diplomaatin tehtäviä. Tuol- 
laista paikallista diplomaattista edustajaa kutsuttiin tavallisesti paitsi agentiksi 
myös residentiksi. Kauppahovista tuli Ruotsin ensimmäinen kiinteä lähetystö, 
kun Johan Möller (s. 1584) nimitettiin residentin virkaan vuonna 1630. Hän oli 
lähtöisin Riiasta ja vasta-aateloitu. Residentit olivat varsinaisen diplomatian 
lisäksi kouliintuneet kauppa-asioissa, mikä Möllerin tapauksessa näkyi huo- 
mattavana kiinnostuksena Arkangelin kauppaan.'*? Hän kuoli jo elokuussa 
1632, mutta hänen leskensä Catharina Stopia otti kauppahovin johtaakseen 
vielä kolmen vuoden ajan. Tätä tarmokasta naista nimitettiin kirjeenvaih- 
dossa tuttavallisesti ”Möllerskaksi”, ja hän oli Ruotsin ensimmäinen nais- 
diplomaatti kautta aikojen. Seuraava residentti oli saksalaissyntyinen Peter 
Krusebjörn (alun perin Kruse), vasta-aateloitu mies hänkin ja Tukholmassa 
vaikuttavan kauppakomppanian esimies. Hän sai monisanaisen valtakirjansa 
8. päivänä maaliskuuta 1634. Asiakirjassa on kokonaista 19 kohtaa, ja ne katta- 
vat kaupankäynnin ja diplomatian koko kirjon Ruotsin näkökulmasta. Niistä 
ilmenee, mitä Krusebjörnin oli tehtävä, mitä tarkkailtava ja mitä kartettava.'% 

Valtakirja alkaa kuvauksella, miten vaikeaa, kallista ja aikaa vaativaa 
suurten diplomaattisten lähetystöjen matkaansaattaminen saattoi olla. Ruot- 
si tahtoi siksi seurata muiden maiden esikuvaa ja sijoittaa Moskovaan pysy- 
vän lähettilään, joka saattoi hoitaa juoksevia asioita. Yksi syy tähän päätök- 
seen oli se, että tsaari oli nimittänyt Tukholmaan uuden venäläisen agentin 
nimeltä Dmitri Farensbach (Frantsbekov). Moskovaan lähetettävän ruotsa- 
laisen diplomaatin tehtävänä oli ”ahkerasti ja peitellysti huomioida, mitä siel- 
lä tapahtuu, sellaistakin, mikä ei näytä olevan Kuninkaallisen Majesteetin ja 
Kruunun suorassa intressissä, kuten uusien asetusten antaminen, sotaväen 
sijoittelu ja kauppa. Item hänen pitää seurata Venäjän ja Puolan sodan kulkua, 
ja yleensä sotia eri naapureiden kanssa, ja kuinka paljon ne maksavat”. Sen 
lisäksi Krusebjörnin piti pitää silmällä vieraiden valtojen diplomaattien käyn- 
tejä tsaarin puheilla ja raportoida, mitä aikomuksia heillä oli ollut. Ruotsin 


Mannermaisen sodan varjossa 133 


https://doi.org/10.21435/ht.286 


edustajan piti ”joko lahjusten tai vuotuisten eläkkeiden avulla” hankkia sellai- 
sia tiedonantajia vieraiden valtioiden virkamiesten joukosta, erityisesti kään- 
täjien parista, jotka kertoisivat hänelle salaisuuksia. Vastaavasti Krusebjör- 
nin piti käräyttää muiden valtioiden vakoilijoita, jos hän pääsi näiden jäljille. 
Tsaari voisi antaa kyyditä tällaiset henkilöt Siperiaan. 

Tärkeää oli, että Krusebjörn olisi raportoidessaan hyvin varovainen ja 
epäluuloinen. Hänen piti aina käyttää salakirjoitusta ja ottaa palvelukseen- 
sa vain täysin luotettavia kirjeenviejiä, jotka matkustaisivat Narvaan. Hänen 
piti myös vaatia, että edeltäjän leski, siis ”Möllerska”, jättäisi lähetystön koko 
arkiston hänen käyttöönsä. Se ei missään tapauksessa saanut joutua vääriin 
käsiin. Lähettilään piti yrittää ystävystyä sellaisten kauppiaiden kanssa, jot- 
ka ehkä olisivat halukkaita siirtämään toimintansa Arkangelista Nyeniin 
(Nevanlinna), ja tukea heitä kaikin tavoin. Instruktio antaa hyvän kuvan siitä, 
miten Ruotsin nimittämän paikallisen lähettilään päätyönä olisi kaikkinainen 
tietojen kerääminen ja salainen vakoilu, ei niinkään edustaminen. 

Peter Krusebjörn menestyi hyvin tehtävissään ja pysyi paikallaan poik- 
keuksellisen kauan, aina vuoteen 1647 asti. Hänen kirjeensä ja tilinsä antavat 
hyvän kuvan elämästä Ruotsin ”hovissa” Moskovassa valkoisten muurien juu- 
rella lähellä Kremliä. Krusebjörnin palkka oli 1500 taaleria vuodessa, ja hän 
pystyi siksi viettämään melko leveää elämää. Hänellä oli oma kappalainen ja 
venäjän kielen tulkki, koska hän ei luottanut tsaarin tulkkeihin, ja oma räätäli, 
joka varusti hänet länsieurooppalaisilla vaatteilla. Kamaripalvelijan tehtävänä 
oli huolehtia, että Krusebjörnin pistoolit olivat aina ladattuina hänen yöpöy- 
dällään, koska diplomaatti pelkäsi yöllä tapahtuvia hyökkäyksiä. Krusebjörn 
kutsuttiin lopulta kotiin ja palasi Tukholmaan todennäköisesti vuoden 1647 
suuren ruotsalaisen lähetystön matkassa.3% 

Krusebjörnin seuraaja, vähän tunnettu Karl Pommerening, oli Ruotsin 
residentti Moskovassa vuosina 1647—1651. Hänen jälkeensä virka meni Riiasta 
lähtöisin olevalle entiselle kauppiaalle Johan De Rodesille, joka astui tehtä- 
väänsä vuonna 1652 ja kuoli Venäjän pääkaupungissa vuonna 1655. Hän oli 
selvästi enemmän agentti ja komissaari kuin residentti. 

Vaatimaton, hirsirakennuksiin sijoitettu kauppahovi ei tietenkään voinut 
kilpailla edustavuudessa ja loistossa niiden suurten mutta tilapäisten lähetys- 
töjen kanssa, jotka olivat edelleen päätoimijoita diplomatiassa. Sen lähetys- 
tön jälkeen, joka oli vuonna 1618 käynyt Moskovassa vahvistamassa rauhaa 
komein menoin ja johon olivat kuuluneet Gustav Stenbock, Jakob Jakobsson 
Bäät ja Mäns Märtensson Palm, kului pitkä aika, ennen kuin Ruotsi jälleen 
varusti suuren seurueen itään suuntautuvalle matkalle. Diplomatiaa hoiteli- 

vat yksittäiset lähettiläät, jotka saapuivat Moskovaan yksin tai pieninä ryhmi- 
nä. Kirjeenvaihto oli Stolbovan rauhan jälkeen muuttunut melko vilkkaaksi, 
vaikka mitään uutta ja ratkaisevaa ei viesteissä pohdittukaan. 

Vuonna 1626 Moskovaan saapui pienehkö lähetystö, jonka johdossa oli 
kaksi Baltian saksalaista, Evert von Bremen ja Henrik von Ungern. Heillä oli 
mukanaan 12 kohtaa käsittävä ohje, joka oli päivätty helmikuun 20. päivä- 
nä 1626 ja korosti Ruotsin ja Venäjän yhteistoimintaa Puolaa vastaan, mikä 
oli näiden vuosien pääteema diplomatiassa.'% Entinen upseeri, eversti Anton 
Monier teki tämän jälkeen kolme matkaa Moskovaan vuosina 1629, 1630 ja 
1631, ja juuri tämän hugenotin käymät neuvottelut tuntuvat johtaneen siihen 
suureen avustukseen viljalastien muodossa, millä Venäjä tuki Ruotsia ja mikä 
oli yksi niistä taloudellisista edellytyksistä, joiden varassa valtakunta saat- 
toi uskaltautua käymään sotaa Saksassa. Seuraavaksi Moskovassa kävi dip- 
lomaatti nimeltä Benjamin Baron, joka vuonna 1632 matkusti aina Krimille 
asti ja avasi näin Ruotsin yhteydet Krimin tataareiden kaanikuntaan. Lopulta 
saapui Moskovaan vuonna 1633 neuvottelija nimeltä Johan Berndes nuorempi, 
joka siis toimi ”Möllerskan” siipien suojassa 3 

Kustaa II Aadolfin kaatuminen Ltitzenin taistelussa Saksassa syksyl- 
lä 1632 merkitsi häiriötekijää Ruotsin hyvissä suhteissa Venäjään. Venäjä oli 
tuolloin valmistellut suuren lähetyskunnan matkaansaattamista Tukholmaan, 
mutta tämä lähetystö, jota johtivat pajarit Puškin ja Gorihvostov, kääntyi 
ehdittyään Suomeen ja kuultuaan kuninkaan kuolemasta ja palasi takaisin 
Novgorodiin saamaan uusia ohjeita. Ohjeet pysyivät kuitenkin muuttumatto- 
mina ja sisälsivät toivomuksen, että Ruotsi kääntäisi aseensa Puolaa vastaan 
auttaakseen Venäjää, joka kävi sotaa puolalaisia vastaan Smolenskin tienoilla. 
Axel Oxenstierna ja valtaneuvoskunta torjuivat venäläisten ehdotuksen, kos- 
ka valtakunta oli sekaantunut Saksassa käytävään sotaan. Fräs venäläinen tut- 
kija, B. F. Poršnev, katsoo, että Venäjä olisi tämän vuoksi lakkauttanut kaiken 
tukensa Ruotsille ja että Ruotsin vuonna 1634 kärsimä Nördlingenin tappio 
olisi johtunut juuri siitä. Nördlingen oli Ruotsille täydellinen katastrofi. Kuin- 
ka tämän seikan laita sitten onkaan, on selvää, että Venäjän ja Ruotsin diplo- 
maattiset suhteet viilenivät huomattavasti vuosina 1633-16343” 

Kun Puskinin lähetystö oli perillä Tukholmassa vuonna 1633, sen otti au- 
dienssissa vastaan tuolloin vasta 7-vuotias kuningatar Kristiina. Kuningatar on 
itse laatinut tapaamisesta lapsen näkökulmasta kirjoitetun kuvauksen. ”Kaikki 
pelkäsivät, että pelästyisin venäläisten barbaarista käytöstä ja vaatteita, jotka 
eivät muistuttaneet niitä, joihin olin tottunut. Siksi hovissa tehtiin ennen au- 
dienssia perinpohjaisia valmisteluja. Koko seremonia käytiin minun kanssani 

läpi, ja auttajani korostivat sitä, että olisi hyvin tärkeää, että en pelkäisi. Se teki 
minuun suuren vaikutuksen, ja kysyin kiihtyneenä: Miksi minun pitäisi olla 
peloissani? Kun herrat olivat selittäneet, että moskovalaisia oli iso joukko ja 
että he näyttivät vaarallisilta suurine partoineen, saatoin nauraa helpottunee- 
na ja sanoa, että olihan minullakin kosolti parrakkaita neuvonantajia.” Lapsi- 
kuningatar oli ottanut tämän jälkeen kasvoilleen mahtailevan ilmeen vaikut- 
taakseen majesteetilta ja onnistunutkin siinä 3 

Kuninkaan kuoltua oli rauhakin kuollut, ja siksi oli tarpeen lähettää 
uusi suuri lähetystö Venäjälle. Lähettiläiksi oli tällä kertaa valittu kolme ko- 
kenutta virkamiestä, Philip Scheiding, Henrik Fleming ja Erik Gyllenstierna, 
joiden lisäksi myös valtakunnan kartografi Anders Bureus osallistui matkaan. 
Suuri ambassadi sai valtakirjansa 8. päivänä maaliskuuta vuonna 1634, ja se 
käsitti kokonaista 31 artiklaa sekä lisäksi vielä maaliskuun 27. päivänä sama- 
na vuonna päivätyn memoriaalin 277 Diplomaattitileistä näkyy, että kolme 
päälähettilästä saivat kukin palkkiokseen 1500 riikintaaleria eri muodois- 
sa — sekä rahassa että luontoiseduissa — ja että koko lähetystön loppulasku 
oli 8160 riikintaaleria. Mukana matkustavan venäjäntulkin Henrik Piperin 
palkkio oli varsin vaatimaton, 510 riikintaaleria, vaikka hän oli retkikunnan 
tärkeimpiä henkilöitä, ja residentti Krusebjörnin pikkuveli Ingevald Kruse sai 
käteensä vain vähäpätöiset 204 riikintaaleria.?* 

Tämän matkan aikana diplomaattinen tilanne synkkeni. Kahdessa tsaa- 
rin lähettämässä kirjelmässä elokuun 20. päivältä 1634 kuningattaren suuri 
titteli oli kirjoitettu väärin, ja kun vielä kolmaskin vääränlaisella tittelillä va- 
rustettu kirje saapui, alkoi valtaneuvoskunnassa keskustelu, olivatko nämä 
virheet erehdyksiä vai tahallisia. Neuvokset kallistuivat siihen, että venäläiset 
olivat osoittaneet järjestelmällistä Ruotsin halveksuntaa. Millaisia erehdykset 
olivat, se ei tarkkaan ilmene neljän valtaneuvoksen kirjoittamasta selvityk- 
sestä, vaan siinä sanotaan ainoastaan, että titteli oli ”osaksi väärin ja osaksi 
unohdettu pois”. On luultavaa, että venäläiset olivat jättäneet kuningatta- 
ren tittelistä pois maininnan Liivinmaasta, koska he silloin tällöin tavoittelivat 
tätä maanäärtä itselleen. 

Tittelikysymysten suuri merkitys ja poliittinen herkkyys perustui siihen, 
että hallitsijoiden ”suuret” tittelit luettelivat niitä alueita, joita asianomaisen 
monarkin katsottiin hallitsevan. Tittelit kertoivat siis valtakunnan mahdis- 
ta ja arvosta ja olivat sen lisäksi hyvin vaihtelevia ja mutkikkaita. Niissä teh- 
dyt virheet loukkasivat hallitsijan ja hänen edustamansa valtion arvoa. Se 
joka kirjoitti tittelin väärin, olipa hän valtiomies tai kirjuri, ansaitsi ankaran 
rangaistuksen. Erityisen tulehtunut tilanne vallitsi Ruotsin ja Venäjän välillä 

vuosina 1645-1647, kun kirjeissä piti tituleerata vallassa olevan hallitsijan li- 
säksi myös äskettäin poismenneitä hallitsijoita, Mikael Romanovia ja Kustaa 
II Aadolfia. Nämä titteliriidat lähenivät jo uskontoa?” 

Ongelma johti siihen, että kansliat sommittelivat erityisiä opaskirjoja titte- 
leiden käyttöä varten. Niinpä Tukholman kuninkaallisessa kansliassa pidettiin 
huolellisesti kirjaa tsaarien vaihtuvista titteleistä ja myös merkittävien venäläis- 
ten valtion virkamiesten titteleistä. Ohjeet eivät koskeneet ainoastaan kirjeiden 
alussa mainittuja titteleitä vaan yleisemminkin kirjeenvaihdon tyylikysymyksiä. 
Ruotsalaiset ottivat melko raskaasti venäläisten ”superlatiivien käyttösairauden” 
eli yleisen mahtailun ja kehuskelun. Sellaiset ilmaukset kuin ”kaikkein laajin ja 
valtavin” Moskovan valtakunnan attribuuttina tai ”kaikkein kirkkaimmat tai 
loistavimmat suuret tsaarit ja hallitsijat” käytettynä Venäjän suuriruhtinaista 
saivat ruotsalaiset tuskastumaan. Tittelikysymykset olivat läheistä sukua kun- 
nolliselle käytökselle, kuten kumartamiselle tai hatun ottamiselle pois päästä, 
mistä Venäjällä vallitsivat toisenlaiset säännöt kuin lännessä.” 

Kolmekymmenvuotisen sodan alkuvuosina vallinnut suhteellisen hyvä 
suhde Ruotsin ja Venäjän välillä teki mahdolliseksi myös yksityisluontoiset 
matkat itään. Niinpä valtaneuvos ja Liivinmaan kenraalikuvernööri Johan 
Skytte lähetti kolme poikaansa lyhyelle opintomatkalle Moskovaan. Matka 
oli tavallaan peregrinaatio, aatelisnuorukaisten perinteinen tutustumismatka 
vieraisiin oloihin zz Pojat olivat kaikki alle 20-vuotiaita, kun isä lähetti hei- 
dät vuoron perään Moskovaan vuosina 1630—1632, siis juuri ennen kuninkaan 
kuolemaa ja Johan Skytten joutumista pois virastaan Liivinmaalla. Nuorukai- 
set olivat nimiltään Johan nuorempi (s. 1612), Bengt (s. 1614) ja Jakob (s. 1616). 
Kaikkien heidän piti kotiinpaluunsa jälkeen kirjoittaa matkastaan raportti, ja 
nämä tekstit ovat yhä olemassa.” 

Perusteellisimman raportin kirjoitti Bengt Skytte, joka tunnetaan mo- 
nista myöhemmistä pitkistä matkoistaan. Hänen käsikirjoituksensa Relatio 
Muscovitica käsittää 24 täyteen kirjoitettua foliosivua ja on, kun ottaa huo- 
mioon, että kysymyksessä on 18-vuotiaan ylioppilaan kirjoitelma, melkoinen 
saavutus. Kaikki kolme veljestä olivat jo ennen matkoille lähtemistään jonkin 
verran perillä Venäjän oloista, koska he elivät Johan Skytten uudessa karta- 
nossa nimeltä Duderhof Inkerinmaalla, lähellä Suomenlahden rannikkoa ja 
Neva-joen suistoa. 

Ei ole ihme, että nuoren ylioppilaan Bengt Skytten käsikirjoitus on 
suurelta osalta epäitsenäinen ja pohjautui Herbersteinin, Goeteeriksen ja 
Petrus Petrejuksen teoksiin, mutta tutkielmassa on silti sangen huomattava 
oma sävynsä. Sen sisältö on melko rapsodinen. Skytte kuvaa aluksi Venäjän 

maantiedettä ja etenee sitten historiaan, mikä jaottelu on oikeastaan tyypilli- 
nen monille Venäjää käsitteleville teoksille. Nuorukainen vaikuttaa hyvin kiin- 
nostuneelta turkiseläinten metsästyksestä — hänellä on tästä aihepiiristä jakso 

nimeltä ”De capturae Zabellinarum”, soopeleiden pyydystämisestä — minkä 

jälkeen hän siirtyy ruotsalais-venäläisten suhteiden kuvaukseen ja sitten ker- 
tomukseen venäläisten uskonnosta nimeltä ”De Ecclesiastica”. Juhlapäiviä lue- 
tellaan luvussa ”De diebus Festis”, venäläisten orjuutta kuvataan jaksossa ”De 

Servitute” ja pajareiden asemaa sivutaan luvuissa ”De Magnatibus” ja ”De Nobi- 
libus”. Kaiken kaikkiaan Bengt Skytten Venäjä-kirjoitelmalla on vahva latinan 

kielen kirjoitusharjoituksen luonne, jossa silmiinpistävät ja poikkeavat ilmiöt 

korostuvat syvemmän analyysin kustannuksella. 

Tämä aikakausi merkitsi myös avautuvaa kauppaa Venäjän kanssa, mitä 
ilmiötä käsitellään lähemmin tämän kirjan VII luvussa. Ruotsalaisten kauppa- 
piiri rajoittui siihen Venäjän osaan, joka oli Itämeren tuntumassa, ja Stolbo- 
van rauhansopimuksen tekstikin korosti Moskovaa, Novgorodia ja Pihkovaa 
suositeltavina kaupankäyntikohteina ja kauppahovien sijoituspaikkoina. 
Venäjän muut kaupungit ja satamat olivat Ruotsilta kiellettyjä. Kuitenkin kak- 
si Venäjän valtakunnan äärialueilla sijaitsevaa satamakaupunkia oli ruotsa- 
laisten suuren mielenkiinnon kohteina, nimittäin Arkangeli Vienanmeren ää- 
rellä Vienanjoen rannalla ja Astrahan Volgan suistossa Kaspianmeren lähellä. 
Pohjoinen alue oli englantilaisten kauppapiiriä ja Ruotsille hyvin haitallinen, 
koska se kilpaili Itämeren kaupan kanssa. Eteläinen kauppakaupunki taas oli 
yhteydessä Persiaan ja hyvin tärkeä lännen ja idän transitokaupan kannalta. 
Siltä suunnalta Venäjälle tuli raakasilkkiä verraten pienissä lasteissa ja se lai- 
vattiin lotjilla armenialaisten kauppiaiden toimesta pitkin Volgaa aina Mosko- 
van Punaiselle torille asti, jossa sitä myytiin pienissä kauppakojuissa.” Silkki 
oli arvokasta ja sai ruotsalaiset suunnittelemaan uuden kauppatien avaamista 
Nyenistä (Nevanlinna) ja Narvasta aina Persiassa sijaitsevaan Isfahaniin asti, 
mistä aukesivat suuret karavaanitiet Kiinan suuntaan. 

Englantilaiset olivat olleet tämän pitkän kauppatien ensimmäisiä län- 
simaisia löytäjiä. Brittiläinen löytöretkeilijä, myöhempi lähettiläs Anthony 
Jenkinson oli matkustanut Volgaa myöten Persiaan asti, ja kokonaista seit- 
semän englantilaista retkikuntaa oli sen jälkeen vuosina 1557—1581 toistanut 
tuon reitin taivaltamisen, kunnes Turkin suorittama keskeisen Persian val- 
loitus ja Venäjän suuri sekasorto olivat sulkeneet väylän. 1630-luvulla asia 
tuli kuitenkin uudelleen päiväjärjestykseen, vaikka vaivalloinen ja seikkai- 
lurikas matka ja vihamielinen väestö saivatkin yrityksen tuntumaan hyvin 
hankalalta. 

Uuden aloitteen teki Holstein-Gottorpin herttua Fredrik III, jonka pie- 
ni maa sijaitsi kaupankäynnin kannalta hyvällä paikalla, Itämeren ja Pohjan- 
meren välissä. Siksi herttua harrasti kauppaa koskevia aloitteita. Hän lähetti 
vuonna 1633 kaksi tunnustelijaa, Otto Briiggemannin ja Philip Crusiuksen, 
Moskovaan tutkimaan mahdollisia Persian kaupan väyliä. On osoitettu, että 
näistä kahdesta juuri Hampurista kotoisin oleva kauppias Otto Briiggemann 
oli koko idean isä.” Hanketta pohjusti myös ruotsalainen, Erik Gyllenstier- 
nan johtama lähetystö Moskovassa vuonna 16342” Kun tsaari oli antanut 
suostumuksensa, Holsteinista lähti lokakuussa vuonna 1635 lähetystö Venä- 
jälle; kahta edellä mainittua lähettilästä avusti nyt suuri seurue, yhteensä 126 
henkilöä, ja joukossa oli monia saksalaisia merkkihenkilöitä, jotka käyttivät 
tilaisuutta hyväkseen päästäkseen katselemaan eksoottisia seutuja. Heihin 
kuuluivat Briiggemannin ja Crusiuksen ohella lähetystömarsalkka Herman 
von Staden, sihteeri Adam Olearius ja translaattori Hans Arpenbeck sekä hei- 
dän lisäkseen myös Saksan ehkä tunnetuin barokkirunoilija Paul Fleming." 
Retkikunta suoritti tavattomista hankaluuksista huolimatta matkan Persian 
Isfahaniin ja takaisin ja oli palannut Gottorpiin vuonna 1639, neljä vuotta 
lähtönsä jälkeen. Mukanaan saksalaisilla oli Persiasta saapuva imaami Ouli 
Sultan, Saahin lähettiläs, joka oli osallistunut Moskovassa käytyihin neuvot- 
teluihin. 

Holsteinin lähetystöllä oli kauppapoliittisia seurauksia. Ruotsi oli hy- 
vin kiinnostunut ja Venäjäkin mukana suunnitelmissa, kun kiinalaisen silkin 
hinta yhtäkkiä laski Alankomaissa sen vuoksi, että oli keksitty uusi merireitti 
tämän tuotteen laivaamiseksi Intian Bengalista Afrikan ympäri Eurooppaan. 
Persia oli siksi aivan syrjäytetty silkkikaupasta, karavaanit Kiinasta eivät enää 
kulkeneet sinne asti. Kysymys jäi kuitenkin kytemään Moskovassa, ja Ruotsin 
residentti Peter Krusebjörn seurasi intensiivisesti konjunktuurien käänteitä 
raportoiden niistä Tukholmaan.™ 

Yksi niistä diplomaateista, jotka kävivät Ruotsista käsin Moskovassa, 
oli nimeltään Peter Anton Loofeldt. Hän kirjoitti Venäjästä ja Inkerinmaasta 
muhkean kuvauksen, jonka hän päiväsi Narvassa elokuun 29. päivänä 1643 
ja joka on säilynyt käsikirjoituksena. Teos sisältää ehdotuksen suurkaupan 
siirtämisestä Arkangelista Narvaan, mikä lisäisi valtion tullituloja. Sen lisäksi 
kirjassa on perinpohjainen kuvaus Inkerinmaan kirkollisista oloista.* 

Seikkailurikas retki Persiaan epäonnistui siis kauppapolitiikan kannalta 
mutta onnistui muussa mielessä vallan hyvin. Lähetystön matkakertomuk- 
sesta tuli suuri kirjakauppamenestys. Aivan kuten asiaan kuului, oli lähetys- 
tön sihteeri Adam Olearius kirjoittanut kuvauksen matkasta ja kuvittanut sen 

suurilla ja ilmeikkäillä kuparipiirroksilla, jotka esittivät eksoottisia ympäris- 
töjä ja tapahtumia matkareitin varrelta. Laajan, lähes 600 foliosivun mittaisen 

kirjan nimenä oli Offt begehrte Beschreibung der newen Orientalischen Reise, So durch 

Gelegenheit einer Holsteinischen Legation an der König in Persien geschehen, ja se pai- 
nettiin ensimmäistä kertaa Schleswigissä vuonna 1646. Paitsi kertovaa tekstiä 

tapahtumista kirja sisältää varsin laajoja ja kulttuurihistoriallisesti kiinnos- 
tavia kuvauksia eri kansojen tavoista. Laajin niistä, ”Von Russland und jhren 

Einwohnern”, käsittää lähes sata sivua. 

Tietysti näin kansainvälisesti merkittävä matkakuvaus löysi tiensä Ruot- 
sin eri kirjastoihin. Tiedetään, että esimerkiksi valtakunnankansleri Axel 
Oxenstierna omisti yhden kappaleen Oleariusta, sillä itse lähettiläs Philip 
Crusius oli lähettänyt sen 8. päivänä syyskuuta 1647, siis uunituoreena toisena 
painoksena, kanslerin käsiin. Philip Crusius oli nimittäin pysähtynyt paluu- 
matkalla Tallinnaan ja mennyt naimisiin raatiherra Johann Millerin tyttären 
Marian kanssa, kun taas hänen matkatoverinsa Adam Olearius oli tehnyt 
saman tempun ja nainut Marian sisaren Katharinan. Näin nämä Tallinnaan 
yhdessä päätyneet saksalaiset olivat tulleet toistensa sukulaisiksi, mistä syys- 
tä Philip nyt mainosti Adamin teosta kunnioittavin, kanslerille suunnatuin 
sanakiehkuroin s Oxenstierna-suvun hyvin laaja, vuodelta 1732 oleva kirjas- 
toluettelo sisältääkin Oleariuksen kirjan juuri vuoden 1647 painoksena. 

Tsaari Mikael Romanov kuoli vuonna 1645, ja tämä tapahtuma aiheut- 
ti uuden neuvottelu- ja seremoniasarjan Ruotsin ja Venäjän välillä. Sen en- 
simmäinen askel oli suuren venäläisen lähetystön tulo Tukholmaan kevääl- 
lä 1646. Lähetystön johdossa oli kolme korkea-arvoista venäläistä pajaria 
Alaterskoi, Puškin ja Kadomskoi,* ja se käsitti heidän lisäkseen pappeja, 
sihteereitä ja muuta seuruetta. Lähetystö saapui Tukholmaan toukokuun 
alussa kaupungin porvariskaartin muodostaessa kunniakujan katujen var- 
sille, minkä jälkeen se majoittui Djurgärdeniin vähän kaupungin ulkopuolel- 
le. Sitten venäläiset vietiin audienssille Tre Kronor -kuninkaanlinnaan, jossa 
heidän mukanaan tuomansa lahjat, turkiksia ja kultadamastia, otettiin vas- 
taan. Kaartinosasto järjesti paraatin, ja ammuttiin ruotsalainen kunnialau- 
kaus. Neuvottelut olivat hyvin yksityiskohtaiset, ja niihin sisältyi suuri riita 
hallitsijoiden titteleistä. Saiko edemenneestä tsaarista Mikael Romanovista 
todella sanoa, että hän oli ”muistossa autuas”, vaikka hän tunnusti väärää us- 
koa, mietiskelivät ruotsalaiset neuvottelijat. He kieltäytyivät kunnioittamasta 
edesmennyttä Venäjän hallitsijaa kirkonkellojen soitolla tai sielunmessulla. 
Translaattori Onuphri Kyri onnistui kuitenkin välttämään keskustelujen ka- 
riutumisen näihin muotoseikkoihin. Koska venäläiset halusivat kovin nähdä 

myös kuningatar Kristiinan ”kirkkaat silmät”, järjestettiin heille erityinen 
lisäaudienssi tätä varten. Siinä noudatettaisiin venäläisten ja ruotsalaisten se- 
remonioiden välimuotoa. 

Audienssi todellakin tapahtui toukokuun 16. päivänä 1646. Sotaneuvos 
Henrik Fleming ja maaherra Johan Berndes nuorempi saattelivat venäläiset 
kuninkaanlinnan portaille, joilla seisoi osasto hovijunkkareita ja henkikaartia 
kunniakujana. Kuningatar oli nähnyt jo lapsena venäläisten karvamyssyt ja tuu- 
heat parrat ja oli nyt 20-vuotiaana jo rutinoitunut hallitsija, joka selvisi seremo- 
nioista erinomaisesti. Hän istui valtaistuimellaan, kun yksi sihteereistä, Johan 
Silverstierna, opasti venäläiset paikoilleen valtiosaliin. Noustuaan puoliväliin 
portaita kohti valtaistuinkoroketta lähetystö pysähtyi, venäläiset ottivat karva- 
myssynsä pois päästä ja kumarsivat ”kohtalaisen syvään”. Sen jälkeen pidettiin 
useita puheita. Sitten lähettiläät ojensivat tsaari Aleksei Mihailovitsin suurella 
sinetillä varustetun, mustaan damastiin tai taftiin sidotun rauhanvahvistuskir- 
jan kuningattarelle, joka antoi sen edelleen valtakunnankanslerille. Alaterskoi 
tarttui nyt Kristiinan käsiin, suuteli niitä kunnioittavasti, astui askelen taakse- 
päin ja ”kumarsi todella syvään”. Myös muut lähetyskunnan jäsenet suutelivat 
Kristiinan käsiä. Lyhyt keskustelu koski lähettiläiden vointia Tukholmassa, min- 
kä jälkeen he poistuivat takaisin majapaikkaansa. Siellä nautittiin suuri Ruotsin 
tarjoama päivällinen, joka käsitti sata erilaista kalaruokaa ja makeisia. Musiikki 
säesti ateriaa. Lähettiläät tuntuivat varsin tyytyväisiltä käyntiinsä 3 

Ruotsalaisten vastavierailu tapahtui vuonna 1647. Tuona vuonna suo- 
ritettu suuren lähetystön matka Moskovaan toistui vuosien varrella periaat- 
teessa viisi kertaa, ja merkittävintä, mitä noilla matkoilla tapahtui, oli suur- 
ten hopealahjojen luovuttaminen tsaarille. Niitä säilytetään vieläkin Kremlin 
aarrekammiossa.*” 

Lähettiläitä vuoden 1647 matkalla oli kuten tavallista kolme, nimittäin 
valtaneuvos Erik Gyllenstierna, maaneuvos Hans Wrangel ja sihteeri Lars 
Cantersten, ja lähetystö käsitti kaikkiaan 157 henkilöä. Luettelossa mainitaan 
lähettiläiden lisäksi nimiltä luetellen muun muassa marsalkka, lääkäri, kak- 
sitoista hovijunkkaria, kaksi translaattoria (Henrik Piper ja Johan Roselin 
[Rosenlindt]), kaksi saarnaajaa, kanslisti, kaksi tulkkia, kaksi torvenpuhalta- 
jaa, keittiömestari, kaksi kokkia ja juomanlaskija sekä kuusi drabanttia. Lähe- 
tystön palkka-ja kokonaisbudjetti oli 20 346 riikintaaleria. Se sai valtakirjansa 
toukokuun 31. päivänä 1647. Matka kulki Itämeren ylitse Narvaan, jossa oltiin 
heinäkuun 2. päivänä, ja sieltä edelleen Novgorodiin. 

Jo heti rajalla alkoivat seremonioita koskevat riidat. Riideltiin siitä, missä 
järjestyksessä ruotsalaisten pitäisi marssia Venäjälle — kulkisivatko venäläiset 

saattajat kärjessä vai ratsastaisivatko he lähettiläiden rinnalla? Välttyäkseen 
väittelemästä siitä, missä järjestyksessä ratsaille ja ratsailta pitäisi nousta, lä- 
hettiläät ajoivat omissa vaunuissaan. Moskovaan tultaessa he silti suostuivat 
ratsastamaan, sillä kiistely olisi muutoin yltynyt mahdottomaksi.* 

Perille tultuaan lähetystö sai odottaa huoneissaan eikä saanut näyttäytyä 
kaduilla ennen suurta audienssia, joka tapahtui syyskuun 2. päivänä 1647. Sitä 
avusti tänä aikana Ruotsin vakinainen residentti Peter Krusebjörn. Audienssia 
lykättiin useita kertoja, koska päälähettiläs Gyllenstierna kieltäytyi kirjoitta- 
masta luetteloa mukana olevista lahjoista ja antamasta sitä etukäteen venä- 
läisille. Gyllenstierna oli ollut Moskovassa jo vuonna 1634 ja tunsi venäläis- 
ten tavat. Hän piti hopealahjoja eräänlaisena pakkoverona, jollaista venäläiset 
olivat vaatineet 1500-luvulta alkaen mutta joka ei kuulunut eurooppalaisiin 
tapoihin vaan oli selvää valtapolitiikkaa mongolikaanien ajoilta. Gyllenstier- 
na sanoi painokkaasti, että lahjat eivät olleet ”mikään velvollisuus tai pakko, 
vaan osoitus Kuninkaallisen Majesteetin hyvästä tahdosta”. Lopulta lähetti- 
läs kuitenkin taipui luetteloimaan lahjat, jotta venäläiset saisivat suunnitella 
sopivia vastalahjoja soopelinnahkojen muodossa. 

Kulkue Kremlin Fasettipalatsiin oli hyvin juhlallinen. Valtaistuinsalissa 
istui Venäjän itsevaltias tsaari Aleksei Mihailovits valtikka kädessään aivan 
liikkumattomana. Kaarevakattoisen salin seinät olivat täynnä maalauksia ja 
kudonnaisia, sen lattioita suojasivat suuret matot, ja siellä oli paljon pajareita 
koreissa brokadivaatteissaan ja korkeissa mustissa ketunnahkapäähineissään. 
Ruotsin lähettiläät saivat pitää hattunsa päässä, mutta heidän tuli pysähtyä 
verraten kauas valtaistuimesta. 

Eripuraisuutta ilmeni kuitenkin heti kuningatar Kristiinan kirjeen luo- 
vuttamisen yhteydessä. Tsaari otti sen käteensä mutta piti ”kiinni sen nur- 
kasta hyvin niukalla otteella”. Sitten dokumentti heitettiin välinpitämät- 
tömästi ikkunakomeroon. Sillä venäläiset osoittivat halveksuntaansa. Sen 
jälkeen tsaari esitti ainoan vuorosanan, jonka hän lausui koko audienssin 
aikana, ja se kuului: ”Kuinka kuningatar Kristiina voi?” Lopulta ruotsalai- 
sille tarjottiin ateria heidän asunnossaan, mutta sihteeri noteerasi tyyty- 
mättömänä pöytäkirjaansa, että ”pöytäliina oli huono ja riitti vain puoleen 
pöytään”. 

Asiakeskustelu tuotti huonoja tuloksia, mutta ruotsalaisille annettiin 
silti varsin runsaat vastalahjat, jotka kukin lähetystön jäsen kuittasi arvonsa 
mukaisesti. Soopelinnahat oli sidottu kimpuiksi ja pakattu 40 nahan suurui- 
siksi paaleiksi, joiden nimityksenä oli timmer. Yksi timmer riitti kunnon turk- 
kiin. Myös hovijunkkarit saivat lahjansa, pari soopelinnahkaa kukin 9 

Niissä asioissa, jotka kuitenkin tuotiin neuvottelupöytään, oli kysy- 
mys pakolaisista. Kreikanuskoinen väestö oli Ruotsin uusilla valloitusmailla 
Inkerinmaalla ja Käkisalmen läänissä jättänyt tuhansittain kotinsa ja muut- 
tanut tai paennut Venäjälle vastoin rauhansopimuksen määräyksiä, ja siksi 
Ruotsi vaati nyt Venäjältä korvausta niistä veroista, joita pakolaiset olisivat 
maksaneet, jos he olisivat jääneet paikoilleen. Laajoja venäjäksi kirjoitettuja 
pakolaisluetteloita (kaikkiaan 17 rullaa) on säilynyt Ruotsin valtionarkistossa, 
jossa ne muodostavat tärkeän Karjalan historian lähteen." 

Vuoden 1647 lähetystön merkitys oli kuitenkin pääasiassa seremonialli- 
nen. Mitään välittömiä tuloksia ei ollut odotettavissa, vaan valtakunnat ikään 
kuin ottivat mittaa toisistaan. Samaa voi sanoa seuraavastakin, vuoden 1654 
suuresta lähetystöstä. Sen tehtävänä oli informoida Venäjää siitä, että kunin- 
gatar Kristiina oli eronnut ja uusi kuningas oli noussut valtaistuimelle. 

Yleispoliittinen tilanne oli muuttunt hankalaksi Itä-Euroopassa 1650-lu- 
vun alussa. Lännessä oli vallinnut Westfalenin rauha vuodesta 1648 ja aseet 
olivat vaienneet, mutta zaporogikasakoiden piirissä Ukrainassa kyti itsepäi- 
nen tyytymättömyys Puolan katolista valtaa ja puolalaisten magnaattien val- 
lankäyttöä vastaan. Juuri vuonna 1654 nämä ukrainalaiset päättivät pyytää 
Venäjän tsaarin suojelusta, koska tämä tunnusti kuten hekin itäkirkon oppeja, 
ja he solmivat Perejaslavissa liiton Venäjän kanssa. Pitää korostaa, että kasa- 
koiden näkemys tehdystä sopimuksesta oli kokonaan toinen kuin tsaarin. He 
katsoivat, että he olivat nyt saavuttaneet Venäjän tunnustaman valtiollisen 
riippumattomuuden hetmaninsa johdolla. Ruotsi oli samaa mieltä ja etsi kos- 
ketusta uuteen valtioon diplomaattista tietä. Käytännössä arojen kasakoista 
kuitenkin tuli eräänlaisia Venäjän liittolaisia, joilla oli oma sotilaallinen orga- 
nisaationsa, oma hallintonsa ja oikeuslaitoksensa. Heillä oli lupa käydä sotaa 
kenen kanssa tahansa — paitsi tietysti Venäjän.” 

Kasakoiden kanssa aikaansaaduista yhteyksistä huolimatta ystävyys 
Venäjän kanssa oli yksi Ruotsin politiikan tukipilareista, jota kuitenkin var- 
josti pieni epäily naapurivaltakunnan todellisista aikeista. Yleistilanteena oli, 
että uusi kuningas, Kaarle X Kustaa, valmisteli hyökkäystä Puolan kimppuun 
voidakseen lopultakin tehdä tyhjäksi puolalaisen Vaasa-monarkian vaatimuk- 
set Ruotsin kruunuun. Sitä paitsi Ruotsi pyrki valtaamaan alueita niin sano- 
tusta merenreunasta (sjökanten), millä tarkoitettiin Itä-Preussin rannikkoa, 
selvänä aikomuksenaan saada koko Itämeren kauppa hallintaansa. Myö- 
hemmin osoittautui, että myös Venäjällä oli omalta osaltaan aivan sama toive. 

Aleksei Mihailovitsin aikaa Venäjän tsaarina (1645—1676) voi yleisesti 
luonnehtia kasvavan vakiintumisen ajaksi Venäjän politiikassa. Valtakunta oli 

tämän hallitsijan alkuaikoina vihamielisten valtioiden — jotka eivät tosin kos- 
kaan onnistuneet muodostamaan yhtenäistä rintamaa — ympäröimä, mutta sa- 
man tsaarin hallinnon lopulla Venäjä oli aivan selvästi murtanut tämän piirityk- 
armeijat olivat toimineet samanaikaisesti eri sotanäyttämöillä lännessä, idässä 
ja etelässä kaukana maan pääkaupungista. Tsaari itse, Aleksei Mihailovits, oli 
seurannut joukkojaan rintamalle mutta antanut sotatoimien johdon osaa- 
vampiin käsiin. Ukrainan ja Valko-Venäjän liittäminen valtakuntaan oli tehnyt 
Venäjästä mahtavamman kuin mitä Puola oli, ja tsaarinvaltakunnassa tuntui 
kiehuvan samankaltaista hyökkäyshalua kuin Iivana IV:n aikoina” Venäjän 
voimaa heikensi kuitenkin hallinnon vyörynomainen kasvu — valtakunnan 
duuma, jolla oli ennen ollut 30 jäsentä, suureni suurenemistaan, arvonimiä tuli 
lisää (esimerkiksi dumnoi djak) ja hovi käsitti lopulta kaikkiaan 3 000 henkilöä. 

Uusi suuri lähetystö varustettiin Moskovan-matkalle mukanaan liitto- 
ehdotus Puolaa vastaan. Tämän lähetystön johtajaksi nimitettiin valtaneuvos 
Gustaf Bielke ja muiksi jäseniksi Viron maaneuvos Alexander von Essen sekä 
Philip von Krusenstiern, tuo merkillinen mies, joka nimittämishetkellä oli 
Narvan linnakreivi. Philip Crusius, kuten hänen alkuperäinen nimensä kuu- 
lui, oli saapunut Viroon suuren Holsteinin lähetystön mukana 1630-luvulla, 
tullut aateloiduksi ja muodostunut Ruotsin valtion tukipilariksi idässä. Hän 
oli ruotsalaisten paras kaupan asiantuntija ja hyvin perillä poliittisesta pelistä 
Moskovassa. Taitavuutensa ja voimakkaan Ruotsin-mielisyytensä vuoksi hän 
oli Venäjällä vihattu henkilö. 

Lähetystö käsitti kaikkiaan 144 henkilöä ja muistutti useissa suhteissa 
edeltäjäänsä. Päälähettiläiden lisäksi siihen kuului marsalkka (Claes Banér), 
lääkäri (tohtori Zacharias Wattrang), Novgorodin kauppafaktori (Adolf 
Fbers), 12 hovijunkkaria, kääntäjä (Jonas Brandt), kaksi pappia, kaksi venäjän- 
tulkkia (Anders Geren ja Magnus Gottwalt) sekä 12 drabanttia, puhumatta- 
kaan kaikista palvelijoista, kokeista, viestinviejistä, keittiöpiioista ja pesijät- 
täristä, jotka hekin kaikki kuuluivat seurueeseen. Päälähettiläät kuittasivat 
2 000:n ja 1200 riikintaalerin palkkion vaivastaan, kun taas lähetystön koko- 
naisbudjetti nousi 18 500 riikintaaleriin. Ruotsalaisilla oli jälleen mukanaan 
huomattava hopea-aarre, joka käsitti lahjoja tsaarille. Siihen kuului joukko 
astiastoja, pokaaleita, makeisvaaseja ja kynttilänjalkoja sekä karttapallo, ja 
lahjojen kokonaishinnaksi takseerattiin 8 570 riikintaaleria.* Koko lähetys- 
tö oli pukeutunut mustiin vaatteisiin, koska leskikuningatar Maria Fleonora 
oli äskettäin kuollut, ja mukana oli myös mustia tapetteja, joilla neuvottelu- 
huone voitiin verhota suruasuun. Se oli valitettavasti hyvin huono enne. 

Lähettiläät saivat valtakirjansa kesäkuun 30. päivänä 1655. Asiakirja 
osoittaa selkeästi, että seurustelussaan venäläisten kanssa Ruotsi oli luopunut 
turvallisuuspoliittisesta ajattelusta ja siirtynyt liturgiseen vaiheeseen. Valta- 
kirjassa korostettiin, että pääasiana oli vahvistaa ystävyys Venäjän kanssa 
mutta samalla osoittaa venäläisten edessä Ruotsin arvovaltaa. Koko se puhe, 
jonka Gustaf Bielken oli määrä esittää Moskovassa audienssiseremoniassa, oli 
kirjoitettu valmiiksi jo Tukholmassa. Lähetystön piti olla mahdollisimman 
tarkka tittelikysymyksissä ja ottaa samalla puheeksi kreikanuskoisten karja- 
laisten ja inkerikkojen pakeneminen Venäjälle. Heidän suorittamatta jääneitä 
verojaan vaadittiin nyt maksettaviksi ja siinä yhteydessä piti myös korostaa 
kaupan lisäämistä Venäjän kanssa.” Matkan suurpoliittinen tarkoitus oli kät- 
ketty salaiseeen, 3. päivänä heinäkuuta vuonna 1655 kirjoitettuun lisäpöytä- 
kirjaan, jossa puhuttiin Puolan jakamisesta eräänlaisiin etupiireihin?” Tämän 
lisäpöytäkirjan todellisesta merkityksestä väittelevät tutkijat vielä tänäänkin. 

Viralliset dokumentit — erityisesti puhtaaksi kirjoitettu konferenssi- 
pöytäkirja, joka on myös matkakertomus?” — antavat erittäin hyvän ja asialli- 
sen kuvan lähetystön vaiheista kesään 1658 mennessä. Niitä täydentää Philip 
von Krusenstiernin perusteellinen relaatio, jossa näkökulmia on enemmän 
ja jossa henkii myös kirjoittajan tunnetila matkan aikana. Seurue lähti 
Tukholmasta kesällä 1655 ensin Riikaan ja Neuhauseniin (Vastseliina) ja siel- 
tä Novgorodiin, minkä jälkeen saavuttiin lokakuun 28. päivänä perille Mos- 
kovaan. Matka oli ollut täynnä hankaluuksia, etikettiriitoja ja tittelikiistoja 
Venäjän edustajien kanssa. Yksi tällainen riita puhkesi, kun oltiin saapumassa 
Venäjän pääkaupunkiin ja venäläiset pristaavit eli oppaat kieltäytyivät nou- 
semasta hevostensa selästä ennen kuin ruotsalaiset olisivat astuneet ulos 
vaunuistaan. Se olisi ollut alamaisuuden osoittamista. Riita ratkesi Ruotsin 
näkökulmasta menestyksellisesti sillä, että lähettiläs Philip von Krusenstiern 
työnsi jalkansa ulos ajopelistä kuin olisi nousemassa siitä pois mutta veti- 
kin sen vikkelästi takaisin, kun venäläiset olivat jo laskeutumassa satulasta. 
Koska satulaan ei ollut yhtä vaivatonta nousta kuin istua takaisin vaunui- 
hin, voittivat ruotsalaiset tämän arvovaltakiistan, mikä kismitti tavattomasti 
venäläisiä. 

Ketunleikki jatkui sen pitkän odotuksen aikana, jonka ruotsalaiset sai- 
vat kestää Kitai-gorodin kortteerissaan ennen audienssia. Tilannetta synkensi 
suuren itävaltalaisen lähetystön saapuminen Moskovaan ja se, että venäläiset 
antoivat etusijan neuvotteluille sen kanssa. Luultiin jo, että Wienissä asuva 
keisari oli yllyttämässä Moskovaa sotaan. Joulukuun 19. päivänä 1655 Ruotsin 
lähetystö kuitenkin vietiin arvokkaine lahjoineen Fasettipalatsiin. Tsaari istui 


Mannermaisen sodan varjossa 145 


https://doi.org/10.21435/ht.286 


paikoillaan liikkumatta, ”kuin puupatsas”, ja hänen kanslerinsa, dumnoi djak 
Almas Ivanovitš, johti puhetta. Väiteltiin kysymyksestä, saisivatko lähettiläät 
pitää hattunsa päässään, minkä jälkeen syötiin ruotsalaisten mielestä kehno 
ateria, ”etupäässä jäätyneitä ruokalajeja”. Näytti ilmeiseltä, että venäläiset pyr- 
kivät kaikin tavoin osoittamaan halveksuntaansa ja lamauttamaan keskuste- 
lukumppaninsa psyykkisesti. 

Titteliongelmat nousivat tämän jälkeen toden teolla päiväjärjestykseen, ja 
tällä kertaa niiden merkitys oli huomattava. Kysymyksestä kiisteltiin audienssin 
jälkeen järjestetyssä kokouksessa. Lähettiläät näet huomasivat yllätyksekseen 
tsaarin suureen titteliin tehdyn lisäyksen. Eri alueiden luettelon jälkeen seurasi 
lause, että tsaari hallitsi myös ”muita maita ja ruhtinaskuntia niin idässä, län- 
nessä kuin pohjoisessakin meidän esi-isiemme esikuvan mukaan”. Mitä venä- 
läiset tarkoittivat tällä? Mitä laajentumissuunnitelmia sisältyikään tähän epä- 
määräiseen lauseeseen? Olivatko ehkä sittenkin kyseessä Ruotsin provinssit? 

Venäjän revanssitoiveet keskittyivät tavallisesti Inkerinmaahan ja Käki- 
salmen lääniin, jotka oli liitetty Ruotsiin vuonna 1617. Moskovan uusi pat- 
riarkka Nikon oli vakavasti huolissaaan kreikanuskoisten kohtelusta näillä 
Ruotsin uusilla voittomailla. Hän vaati, että Venäjän pitäisi vallata ne takai- 
sin. Tsaari Aleksei Mihailovitsin ajatusmaailma oli kuitenkin toinen. Ruotsin 
aloittama salamasota Liettuassa ja Puolassa ei sopinut hänen suunnitelmiin- 
sa, ja erityisesti häntä ärsytti, että Kaarle X Kustaa oli melkeinpä vastarintaa 
kohtaamatta miehittänyt koko Liettuan. Kuningas oli tosiaan Liettuan mag- 
naattien ehdokas maan uudeksi suuriruhtinaaksi. Liettua oli merenreunan 
(sjökanten) tiellä Venäjältä katsoen, ja juuri tämä kaupan kannalta keskeinen 
kosketuspinta Itä- ja Länsi-Euroopan välillä oli tullut Venäjälle hyvin tärkeäk- 
si, kun Ukrainan liittäminen valtakuntaan oli muuttanut koko itäisen Euroo- 
pan maantieteen. Venäjän kiinnostus oli saanut eteläisemmän ulottuvuuden, 
ja Riika oli noussut sen polttopisteeseen, koska suuren kaupungin takamaa, 
Valko-Venäjä ja Ukraina, oli nyt Moskovan valtakunnan hallussa. Suuri Väinä- 
joki tarjosi kauppatavaroille väylän Itämerelle. 

Neuvottelujen ilmapiirin huononemisesta kertoi sekin, että tsaari vaati 
hyvin yllättävästi Gustaf Bielkeä tuomitsemaan venäläisten vihaaman lähet- 
tilästoverinsa Philip von Krusenstiernin kuolemaan ja mestauttamaan tämän. 
Krusenstierniä syytettiin siitä, että hän oli tehnyt aikaisemmassa vaiheessa 
majesteettirikoksen kirjoittamalla Tallinnan pormestarien ja raadin kanssa 
tsaarin tittelin halventavalla tavalla. Tällaisesta rikoksesta kuolemantuomio 
oli tavallinen rangaistus, ja venäläiset delegoivat sen täyteenpanon Ruotsin 
lähetyskunnalle. Oli selvää, että Bielke kieltäytyi. 

Tutkimus on hyvin erimielinen siitä, milloin tsaari oli oikeastaan paat- 
tänyt hyökätä Ruotsin kimppuun. Todennäköisesti suunnitelma oli olemassa 
jo Ruotsin lähetystön saapuessa Moskovaan ja lähettiläiden taipumattomuus 
vain vauhditti sitä. Kun Ruotsin lähetystö tammikuun 24. päivänä 1656 juhli 
kuninkaansa Varsovan luona saavuttamaa suurta voittoa, herätti tämä venä- 
läisissä pahaa verta. Toukokuun 20. päivänä 1656, kun Itävallan lähetystö oli 
lähtenyt Venäjän pääkaupungista, ympäröi 400 venäläistä muskettisoturia yl- 
lättäen ruotsalaisten kortteerin ja riisui nämä aseista. Lähettiläät olivat nyt van- 
keja ja sota Ruotsin ja Venäjän välillä tosiasia. Ruotsalaiset diplomaatit kuljetet- 
tiin tavallisten rahtihevosten vetämillä vaunuilla, joita seurue sai seurata jalan, 
rumpujen kumistessa Moskovanjoen toiselle puolelle kaupungin ulkopuolel- 
le vaatimattomaan ”hoviin”, jossa he saivat viipyä ahtaissa oloissa kuukausi- 
kaupalla. Yhteydet ulkomaailmaan katkaistiin, ja se ylellinen ylläpito tsaarin 
omasta keittiöstä, jolla ulkomaisia lähettiläitä tavallisesti kestittiin, lopetettiin 
kokonaan. Ajan mittaan tuli kuitenkin harva kirjeenvaihto Ruotsiin Arkange- 
lin ja Hollannin kautta mahdolliseksi. Niinpä Gustaf Bielke saattoi kirjoittaa 
toukokuussa 1657 kotiin, että saarretut voivat olosuhteisiin katsoen hyvin.*°° 

Vangituilla oli runsaasti aikaa ajatella, minkä huomaa heidän kirjallisesta 
toiminnastaan. Philip von Krusenstiern kirjoitti hengellisiä lauluja, jotka jul- 
kaistiin myöhemmin nimellä Suspiria captivitatis moscoviticae.'** Mutta lähetys- 
tön ollessa vankina kirjoitettiin toinenkin, melko tärkeä teos. Joku seurueesta 
nimittäin sepitti 109-sivuisen käsikirjoituksen En kort Berättelse om Rysslandh 
dess Inbyggiares Seder och maneer (Lyhyt kertomus Venäjästä. Sen asukkaiden 
tavat ja tottumukset), jota säilytetään Kungliga Biblioteketissa. Käsikirjoituk- 
sesta puuttuu tittelilehti, mutta siitä löytää kyllä tiedon, että teos ”on kirjoitet- 
tu Moskovassa huhtikuun 12. päivänä 1657”.'*? 

Mainittu teos olisi hyvin arvokas Venäjä-tietouden kannalta, jos se olisi 
itsenäinen. Niin ei kuitenkaan ole asian laita. Vaikka itse tekstissä ei asiaa il- 
moitetakaan, näkyy useista (15—20 kpl) viittauksista Oleariuksen vuoden 1647 
painokseen, että esitys pohjautuu hyvin suuressa määrin siihen. Syvempi tar- 
kastelu osoittaakin, että En kort Berättelse om Rysslandh on vapaa käännös ruot- 
siksi Adam Oleariuksen suurteoksessa olevasta kappaleesta ”Von Russland 
und jhren Einwohnern”. Se tuntuu olevan ruotsinkielisen esityksen ainoa 
lähde. Tosin käsikirjoituksessa viitataan myös kerran Raamattuun ja eräässä 
kohdassa (s. 67) myös Johannes Botvidin väitöskirjaan venäläisten uskonnos- 
ta, mutta myös nämä viittaukset on saatu Oleariuksen esityksestä. 

Kappale venäläisten kulttuurista on epäilemättä Oleariuksen suur- 
teoksen parasta antia. Se on järjestelmällinen kuvaus kokonaisen kansan 

olemassaolosta arjen ja juhlan aikana, uskonnosta, yhteiskunnasta ja valtios- 
ta, tavoista ja tottumuksista, kaikki nähtynä ulkopuolisen ja järkevän tark- 
kailijan silmin. Teos on tärkeä lisä perinteiseen länsimaiseen Venäjä-kuvaan. 
Aivan kuten Oleariuskin, tunsi käsikirjoituksen nimeltä mainitsematon teki- 
jä henkilökohtaisesti Venäjää, mikä antaa sen huomioille itse eletyn vaikutel- 
man. Mutta kuka kääntäjä sitten voisi olla? 

Todennäköiseltä tuntuu, että kääntäjä olisi kuulunut Gustaf Bielken 
lähetystöön. Sen jäsenten joukossa oli useita taitavia kynänkäyttäjiä. Itse 
päälähettiläistä yksi, Philip von Krusenstiern (Philip Crusius), oli kuulunut 
samaan Holsteinista lähteneeseen lähetystöön kuin Adam Olearius ja tullut 
jopa myöhemmin tämän loistavan matkakirjailijan langoksi. Häntä ei kuiten- 
kaan voi epäillä tuon vuonna 1657 laaditun käsikirjoituksen tekijäksi, sillä hän 
kirjoitti yksinomaan saksaksi. Sama seikka, saksan kieli äidinkielenä, oli mo- 
nen lähetystön jäsenen ominaisuus, niin translaattorien, jotka tekivät kirjallis- 
ta työtä, kuin myös vähäisempien virkamiesten, kanslistien, tulkkien ja mui- 
den mukanaolijoiden. Mutta joukossa oli sentään myös ruotsinkielisiä, joilla 
kynä luisti hyvin. Tutkimus ei kuitenkaan pitkään kyennyt käsialavertailujen 
avulla yhdistämään käännökseen ainuttakaan lähetystön jäsentä, mikä johtui 
siitä, että kaikilta osanottajilta ei ollut säilynyt sopivaa käsialanäytettä.'* 

Sellainen oli kuitenkin löydettävissä muusta lähteistöstä. On nimittäin 
osoittautunut, että yksi seurueen drabanteista, Anders Svensson Trana, piti 
päiväkirjaa, ja tämä 73 sivun mittainen teos on säilynyt ja kirjoitettu aivan 
samalla käsialalla kuin En kort Berättelse om Rysslandh.+** Päiväkirjan viimeinen 
sivu sisältää pitäjänsä täydellisen elämäkerran. Anders oli syntynyt vuon- 
na 1621 Länsi-Göötanmaalla talonpojan poikana. Hän muutti vuonna 1633 
Tukholmaan, jonne hänen veljensä Nils Trana oli asettunut. Sitten hänestä 
tuli useiden korkea-arvoisten henkilöiden kamaripalvelija, vapaaherra Claes 
Stiernskiöldin ja myöhemmin kreivi Gustav Hornin ja leskikuningattaren. 
Myöhemmin hän sai paikan Gustaf Bielken taloudessa, ja kun tämän piti läh- 
teä Venäjälle, Anders otettiin mukaan. Hänen asemansa oli vaatimaton, hän 
oli vain yksi seurueen 12 drabantista, mutta hänen ulkomuotonsa oli ilmei- 
sesti komea ja hän kelpasi hyvin edustustehtäviin. Drabantit olivat lähettiläi- 
den henkivartijoita ja marssivat kultakaluunoissaan pertuskat käsissään kul- 
kueessa näiden vaunujen vieressä. Mutta mikä vielä parempaa, Anders osasi 
riittävästi saksaa sekä lukea ja kirjoittaa. Hänellä oli ”nokkela äly”, kuten tuo- 
hon aikaan sanottiin.'* 

Anders Svensson Tranan päiväkirja sisältää monia kiintoisia viittauk- 
sia lähetystömatkan tapahtumiin. Useissa kohdin päiväkirjan sisältämä in- 

formaatio täsmää virallisen lähetystöpöytäkirjan tietoihin. Toisaalla Tranan 
kuvaus taas saattaa poiketa virallisesta tiedosta hyvinkin voimakkaasti. Kir- 
joittaja on ollut kiinnostunut kaikesta epätavallisesta ja bisarrista, mitä Venä- 
jältä löysi. Moskovan kaupungin kuvaus käsittää viisi käsinkirjoitettua lehteä 
ja on hyvin elävä. Vangiksi joutuminen yllätti Tranan kuten varmasti muut- 
kin lähetystön jäsenet, mutta hän ei antanut tapahtuneen masentaa itseään 
vaan alkoi tarmokkaasti kääntää sitä osaa Oleariuksen teoksesta, joka tuntui 
monessa mielessä ajankohtaiselta. 

Gustaf Bielken lähetystöä ei koskaan virallisesti vapautettu. Se sai kui- 
tenkin toukokuussa 1658 allekirjoittaa välirauhansopimuksen Venäjän ja 
Ruotsin välillä, ja toukokuun 29. päivänä se lähetettiin ilman mitään hyvästi- 
jättöä Moskovasta suoraan Ruotsin rajalle. Lähetystö oli välirauhaa solmit- 
taessa saanut hyväksyä tuon tsaarin titteliin tehdyn arveluttavan lisäyksen, 
jonka mukaan tämä hallitsi laajoja alueita idässä, lännessä ja pohjoisessa esi- 
isiensä toiminnan nojalla. Epätietoisuus ja pelko olivat joukon tunnetiloja 
niin kauan kuin viivyttiin Venäjän maaperällä, sillä seurueen perässä matkus- 
ti venäläisiä vartijoita, joilla epäiltiin olevan yhä aikomus kaapata ruotsalaiset 
ja viedä heidät takaisin Moskovaan tai kenties jopa Siperiaan. Ruotsin lähet- 
tiläät pakenivat siksi vaahtoavilla hevosilla täydessä paniikissa rajan yli pääs- 
tääkseen vasta Jaaman linnan muurien suojassa helpotuksen huokauksen.*°° 


Todellinen ja kuviteltu sota 


Sinä aikana, jolloin Gustaf Bielke ja hänen lähetystönsä oli istunut vankeu- 
dessa Moskovassa, Venäjän ja Ruotsin välille oli syttynyt suurimittainen sota. 
Venäjän hyökkäyksen kohteina olivat Suomi ja Baltia. Moskovassa olivat so- 
dan kannattajat päässeet valtaan. Heidän johtajansa oli ”Venäjän Richelieuksi” 
sanottu ruhtinas Afanasi Lavrentjevits Ordin-NaStSokin. Tämä sivistynyt 

mies oli ollut nuoruudestaan asti Ruotsin vihollinen, ja hänen suhtautumi- 
sensa pysyi samana aina 1680-luvulle asti, jolloin hän vanhuuden vuoksi ve- 
täytyi johtoasemastaan.*” Hän erosi muista venäläisistä kielitaitonsa ja uudis- 
tushalukkuutensa vuoksi, mikä teki hänestä Ruotsin näkökulmasta erityisen 

vaarallisen.1*$ 

Venäjä oli jakanut sotajoukkonsa kolmeksi armeijaksi: pääjoukko marssi 

Väinäjoen vartta kohti Riikaa, toinen armeija murtautui Pihkovan suunnasta 

Tartonmaalle ja kolmas tunkeutui Inkerinmaalle, valtasi pian Nyenin (Nevan- 
linna) ja uhkasi kohta Narvaa. Pieni Pähkinälinnan linnake Nevajoen niskal- 
la teki venäläisille sitkeää vastarintaa kuten Käkisalmikin. Ne pysyivät sodan 

loppuun asti Ruotsin käsissä.**? Suomen puolella venäläiset onnistuivat kesä- 
kuussa 1656 valtaamaan linnoituksia lukuun ottamatta lähes koko Karjalan- 
kannaksen, josta he lähettivät hävitysjoukkoja Savoon. Viipurissa porvaristo 
aseistettiin ja musketteja jaettiin kaupungin kymnaasin teineille. Kaupunki 
pelastuikin, ja hyökkäys torjuttiin vähin erin koko laajuudessaan.** Vanhem- 
pi tutkimus on katsonut, että valtakunnan johto laiminlöi Suomen puolus- 
tamisen, mutta asiakirjat osoittavat, että Tukholmassa oltiin hyvin huoles- 
tuneita tilanteesta ja että siellä päästettiin helpotuksen huokaus, kun Suomi 
oli omin voimin selvinnyt pinteestä." Sodan muisto säilyi kuitenkin kauan 
kansan parissa, ja suomen kielen ilmaukset Venäjän räikkä ja pelkovuosi jäivät 
tarkoittamaan juuri vuotta 1656.+? 

Virallisesti sota sai kuitenkin nimen ruptuuri, koska katsottiin, että se oli 
merkinnyt katkosta (ruots. ruptur) ja ollut poikkeus muutoin rauhanomaisten 
suhteiden aikakaudella 1600-luvulla. Suomen-puoleisesta sotanäyttämös- 
tä tuli pian sivuseikka, sillä tsaari Aleksei Mihailovits kokosi pääjoukkonsa 
Riikaa vastaan. Venäläisten aikomuksena oli puhkaista maataan ympäröivä 
saartorengas juuri siellä ja valloittaa suuri, pääosan vuodesta jäätön satama 
Itämeren äärellä. 

Riian piiritys kesti kuusi viikkoa elokuusta lokakuuhun 1656 ja oli sodan 
suurin operaatio. Tsaarin armeija oli hyvin vahva — tuon ajan huhut puhui- 
vat 50 000:sta tai 100 000 miehestä — mutta totuus lienee ollut noin 30 000 
miestä. Piiritys tuntui ruotsalaisista lievältä, koska Riiassa oli riittävästi elin- 
tarpeita ja meritie Ruotsiin pysyi koko ajan avoimena. Ylipäällikkö Magnus 
Gabriel De la Gardie käytti piirityksestä jopa sanamuotoa ”kunniallinen ares- 
ti”.15 Kun venäläiset sitten lopettivat hankkeensa ja vetäytyivät pois, soittivat 
koko Ruotsin valtakunnan kirkonkellot voiton sanomaa. 

Vaara ei kuitenkaan ollut ohi. Tärkeä sotilaallinen tukikohta Pohjois- 
Liivinmaalla, Tartto, oli antautunut venäläisille lokakuun 12. päivänä 1656. 
Nämä ryöstivät kaupungin, niin sen kirkot kuin Ruotsin perustamat viras- 
totkin, hyvin perusteellisesti. Venäjä ei vahvistanut Tarton asukkaiden van- 
hoja privilegioita heti, vaan kesti kokonaisen vuoden, ennen kuin tarttolainen 
valtuuskunta oli matkustanut Moskovaan, saanut audienssin ja onnistunut 
saamaan oikeutensa hyväksytyiksi. Sen jälkeen alkoi melkein viisivuotinen 
Venäjän miehityskausi Pohjois-Liivinmaalla ja Inkerinmaan pääosassa. Talon- 
pojat palasivat pakopaikoistaan metsistä ja soilta, saivat venäläiset vapaakirjat 
ja tarttuivat tavallisiin töihinsä. He vaikuttivat säätyveljiinsä Ruotsin valtaan 
jääneillä alueilla, ja niillä puhkesi laaja talonpoikaiskapina, joka tempaisi mu- 
kaansa hyvin suuren osan Viroa. Ruotsin valtionjohto suhtautui tapahtunee- 

seen vakavasti, ja kuningas pelkäsi, että koko Liivinmaa menetettäisiin tai että 
venäläiset muodostaisivat koko provinssista poltetun maan alueen.** 

Niin ei kuitenkaan tapahtunut, vaan sota kutistui kahakoiksi pitkin rin- 
tamalinjoja. Ruotsin loistavat voitot Puolassa ja hyökkäys Tanskaan pelottivat 
tsaaria, joka katsoi, ettei hänen valtakuntansa sotavoima riittäisi useamman 
rintaman sotaan. Edellä on jo nähty, että Bielken lähetystön vankeutta lieven- 
nettiin näihin aikoihin eli huhtikuussa 1658 Moskovassa ja että keskustelut 
aselevosta pääsivät alkamaan. Nämä neuvottelut tapahtuivat monilla paik- 
kakunnilla, kunnes pienessä Vallisaaren kylässä Narvan ja Vasknarvan välillä 
vihdoin päätettiin joulukuun 20. päivänä 1658, että aseet vaikenisivat kolmek- 
si vuodeksi." Venäläiset lupasivat olla toimeenpanematta joukkokarkotuksia 
miehittämillään alueilla. Luterilaiset kirkot saisivat toimia ilman häiriöitä. 

Näyttää siltä kuin Venäjän valtionjohto olisi ollut kutakuinkin neuvoton 
syntyneessä tilanteessa. Tsaari oli mieltynyt Liivinmaahan ja halusi suoras- 
taan ostaa koko alueen Ruotsilta. Kun lopulliset rauhanneuvottelut avattiin 
maaliskuussa 1661 pienessä Kardisin kylässä rintamalinjojen välissä, oli tun- 
nelma jännittynyt ja lopputulos aivan epävarma. Kumpikaan puoli ei ha- 
lunnut antaa periksi, mutta Ruotsin uhkaukset ja tieto siitä, että Hollanti oli 
myöntänyt Ruotsille 12 kultatynnyrin sotalainan, puhuivat puolestaan. Ruot- 
sin suuri sotilasmaine aiheutti siis lopulta vaa'an kallistumisen sen hyväksi. 
Kesäkuun 21. päivänä 1661 allekirjoitettiin Kardisin rauhansopimus, joka vah- 
visti tilan samaksi kuin ennen sodan puhkeamista, status quo ante bellum.*° 

Hyvä kauppakonjunktuuri oli sodan takia katkennut, eikä ennen vuosi- 
sadan puoliväliä vallinnut kultainen aika palaisi ennen kuin vasta 1680-luvulla. 
Transitokauppa idän ja lännen välillä oli hyvin vähäistä Itämeren piirissä 1660- 
ja 1670-luvuilla. Ruotsin valtakunta siirtyi rauhan tilaan muutoinkin heiken- 
neenä. Sodan vaatimat ylimääräiset verot aiheuttivat rauhattomuuksia Riias- 
sa ja Tallinnassa, ja viimeksi mainitussa puhkesi katutappeluita ruotsalaisten 
sotilaiden ja porvareiden välillä. Sota oli aiheuttanut huomattavia muutoksia 
väestötilanteessa Itä-Suomessa ja Inkerinmaalla. Kreikanuskoinen kansa oli 
suurelta osin seurannut perääntyviä venäläisiä joukkoja ja muuttanut syvälle 
Venäjälle. Alueita asutti tämän jälkeen Savosta ja Karjalankannakselta tullut 
väestö, joka oli vankan luterinuskoista. Sotavoimien supistaminen rauhanajan 
vahvuuteen maksoi melkoisesti, ja suuria sotaväenosastoja tarvittiin tästä muu- 
toksesta huolimatta edelleen varuskuntapalveluksessa Virossa ja Liivinmaalla. 

Pieni ja hyvin vähän kunniakas ruptuurisota oli joka tapauksessa päätty- 
nyt. Sen sijaan yleiseen tietoisuuteen nousi kuva paljon suuremmasta, paljon 
kunniakkaammasta sodasta, jota oli käyty samoilla seuduilla. Se oli vuosien 

1609-1617 Venäjän-sota — merkittävä, loistava ja hämmästyttävä sota, jonka 
aikana Ruotsin joukot olivat samonneet ristiin rastiin Itä-Euroopan mittaa- 
mattomia avaruuksia ja herättäneet kaikkialla pelkoa ja kunnioitusta. Juuri 
tähän sotaan Ruotsin ja osittain Euroopankin lukeva yleisö sai nyt tilaisuuden 
tutustua. 

Syynä oli se, että kertomukset kuninkaista ja sodista alkoivat suurvalta- 
ajan puolivälissä olla keskeistä Ruotsin historiankirjoituksen tematiikkaa. 
Valtakunta oli vuodesta 1618 palkannut historiografeja, joilla oli ollut viral- 
lisena tehtävänään kuvata Ruotsin menneisyyttä. Teosten piti ylistää isän- 
maata. 1600-luvun puolivälissä toimintaa lisättiin, ja sellaiset henkilöt kuin 
Bogislaus Philipp von Chemnitz (virassa 1644-1678), Arnold Johan Messenius 
(1645—1651), Johannes Loccenius (1651-1677), Johan Widekindi (1665-1678), 
Samuel Pufendorf (1677-1694), Claudius Arrhenius-Ohrnhialm (1679—1695) 
ja Petrus Lagerlöf (1695-1699) harrastivat vuoron perään — ja usein saman- 
aikaisestikin — historiallisia aiheita, jotka valtionjohto halusi saada kuvatuiksi. 
Mitään tutkimuksen vapautta ei ollut olemassa, vaan jokainen edellä maini- 
tuista historiankirjoittajista sai erikseen luvan käyttää Valtionarkiston lähteitä 
ja työskennellä valvonnan alaisena arkiston suuressa holvissa. Muutamat his- 
toriografeista kirjoittivat latinaksi, toiset saksaksi tai ruotsiksi, kun taas eräät 
tyytyivät pelkästään jäljentämään vanhoja asiakirjoja. 

Historiografin toimi kuului Valtionarkiston virkojen joukkoon. Hänen 
päällikkönsä oli arkistosihteeri, ja hänen naapureinaan arkiston suuressa sa- 
lissa työskenteli venäjän kielen translaattoreita, jotka tekivät käännöksiään ja 
opettivat oppilaitaan. Arkistosihteereillä oli sama asema kuin kanslian muilla 
sihteereillä. He olivat korkeita herroja, joita välillä aateloitiinkin. Tärkein ar- 
kistosihteeri oli nimeltään Erik Runell (aateloituna Palmskiöld), jonka onnis- 
tui nostaa laitoksensa arvokkaaksi virastoksi. Sen arkistomassat olivat hyvin 
järjestetyt ja luetteloidut.*? 

Historiografit kuvasivat suurvalta-ajan sotia yksi toisensa jälkeen. Sotien 
kruunu oli tietysti kolmekymmenvuotinen sota, johon sisältyy loistoa ja voit- 
toja, ja tämä sota sai kertojikseen Bogislaus Philipp von Chemnitzin ja Samuel 
Pufendorfin. Pufendorf oli epäilemättä historiankirjoittajista merkittävin, ja 
erityisesti hänen kirjansa Kaarle X Kustaan sodista herätti yleistä ihastusta 
suurisuuntaisena historiamaalauksena. Siitä on sanottu, että se heijasti sotu- 
rikuninkaan näkemystä rajattomasta ruotsalaisesta sotilasvallasta Itämeren 
piirissä.** 

On hieman epäselvää, kuinka Venäjän kanssa vuosina 1609-1617 käyty 
sota oikein nousi historiografien kuvattavaksi. Liivinmaan kenraalikuvernööri, 

itärintaman ylipäällikkö ruptuurisodassa kreivi Magnus Gabriel De la Gardie 

oli kiinnostunut isänsä Jakob De la Gardien käymästä suuresta sodasta samoil- 
la seuduilla, joilla poika nyt vaikutti. Jakob De la Gardie oli ollut Ruotsin jouk- 
kojen ylipäällikkö kuuden vuoden ajan, valloittanut Novgorodin ja vaikuttanut 

siihen, että Stolbovan rauha solmittiin vuonna 1617. On kuitenkin epävarmaa, 
tekikö kreivi itse aloitteen kunnollisen historiikin aikaansaamiseksi. Toden- 
näköisempää on, että hanke oli alusta alkaen sen kirjoittajan käsissä. 

Tämä mies, Johan Widekindi, oli alkuaan kaunopuheisuuden opetta- 
ja Tukholman kymnaasissa. Hän oli tehnyt nuoruudessaan opintomatkan 
Englantiin ja toiminut sen jälkeen kotiopettajana ja kirjastonhoitajana useissa 
pääkaupungin aatelispalatseissa. Hän sai tehtäväkseen järjestää edesmenneen 
valtakunnankansleri Axel Oxenstiernan suuren arkiston Tidön linnassa, ja se 
herätti hänessä eloon historiantutkijan. Niinpä Widekindi ehdotti kirjeessään 
vuonna 1659, että kuningas Kaarle X Kustaa antaisi hänelle tehtäväksi Eerik 
XIV:n ja Juhana III:n aikana toteutetun Puolan-politiikan kuvaamisen. Kunin- 
gas suhtautui asiaan myönteisesti, mutta hänen ennenaikainen kuolemansa 
esti suunnitelman toteuttamisen.” Puola oli ollut Kaarle Kustaan suuri rak- 
kaus ja hänen kuuluisuutensa perusta. 

Johan Widekindi ei lannistunut vaan käänsi katseensa Puolasta Venäjään. 
Hän otti nyt yhteyttä valtakunnankansleri Magnus Gabriel De la Gardieen ja 
esitteli uuden ajatuksensa. Hänen kirjeensä kanslerille maaliskuun 1. päivänä 
1663 on taitavasti muotoiltu.** Ensiksi kirjeen laatija sanoo, että hänellä on 
nuorena miehenä vielä riittävästi voimia suureen tehtävään, Venäjän-sodan 
kuvaamiseen. Hän on opiskellut pitkään de pragmaticam regni historiamin luke- 
malla ahkerasti eri lähteitä. Hän tuntee historiankirjoituksen käytännön ja 
filosofian. Mikä tärkeintä, hän arvelee itsellään olevan voimia käyttää tuskas- 
tuttavan työläitä ja sekavia lähteitä sommitellakseen niistä johdonmukaisen 
kertomuksen. Siksi kirjoittaja pyytää nöyrimmästi, että kreivi auttaisi häntä 
saamaan historiografin viran. 

Nimitysasia ei tosiaankaan ollut helppo, sillä valtakunnalla oli tuolloin 
virassa kaksi historiografia — von Chemnitz ja Loccenius — ja tehtävä tuntui 
siksi olevan varsin hyvissä käsissä. Silti Widekindi onnistui, ja kaksi vuotta 
myöhemmin, vuonna 1665, hän oli jo historiografi, joka oli saanut luvan käyt- 
tää vapaasti tarvitsemiaan lähteitä. Tehtävään oli kuitenkin lisätty vielä velvol- 
lisuus sommitella Ritarihuoneella aatelisgenealogioita ja tutkia kuningashuo- 
neen historiaa, missä tehtävissä Widekindi osoittautui huonoksi sotkiessaan 
yhtä mittaa eri henkilöiden sukujuuria. Marraskuun 16. päivänä 1666 hän 
kirjoitti suojelijalleen valtakunnankanslerille, että pääteos, jonka piti käsittää 

50 painoarkkia, edistyi kehnosti monien virkaan liittyvien sivutoimien vuok- 
si. Widekindi tarvitsi työrauhaa voidakseen keskittyä, jos kansleri vain sen 
sallisi, ainoastaan päätehtäväänsä.*” Ei ole vaikeaa arvata, minkä vastauksen 
Magnus Gabriel De la Gardie antoi suojatilleen. 

Widekindin teoksen esityöt eivät ole säilyneet. Hän kirjoitti latinaksi, ja 
hän käänsi itse apulaisten avulla tekstin ruotsiksi sitä mukaa kuin sitä val- 
mistui. Siksi kaksi samansisältöistä teosta oli valmiina suunnilleen saman- 
aikaisesti (vuosina 1671 ja 1672). Ensimmäinen niistä oli ruotsinkielinen laitos 
Thet Swenska i Ryssland. Tijo ährs Krijgz-Historie. Se on hieman pitempi ja täy- 
dellisempi loppuosaltaan kuin latinalainen versio. Kirjoittaja oli saanut sodan 
kymmenen vuoden mittaiseksi siirtämällä sen alun vuoteen 1607, asiallisesti 
katsoen siis väärin, ja pitämällä lopun vuodessa 1617. Teos alkaa kymmen- 
sivuisella johdannolla, joka on omistettu Kaarle X Kustaalle, sekä kahdeksan- 
sivuisella omistuskirjoituksella Magnus Gabriel De la Gardielle. 

Widekindi korostaa näissä teksteissä, että oli ollut hyvin vaivalloista tut- 
kia, miten valtakunnan raja oikein siirtyi viisikymmentä vuotta sitten kauas 
itään, niin että Narva, Ivangorod, Käkisalmi sekä Karjala ja Inkerinmaa tulivat 
kuulumaan Ruotsiin. Kirjoittajan päämääränä oli ollut löytää totuus näissä 
kysymyksissä. Erityisesti päätösten tekoa oli ollut vaikea jäljittää, koska valta- 
neuvosto ei ollut pitänyt pöytäkirjaa tuona aikana vaan päätöksiä oli pitänyt 
etsiä kirjeenvaihdosta. 

Venäjän osalta Widekindi sanoo johdannossaan, että ulkomainen, tätä 
maata koskeva kirjallisuus oli ollut hänelle suurena apuna. Venäläiset olivat 
olleet todella vaikeita vastustajia ja hallinneet kaikki mahdolliset konnankou- 
kut, kuten italialainen tohtori oli aivan oikein kirjoittanut. Tällä Widekindi 
tarkoitti paavin legaatin Antonio Possevinon Venäjä-kirjaa Moscovia (usei- 
ta painoksia, mm. vuodelta 1586, 1587, 1589 ja 1595). Kotimaisia asiakirjoja 
Widekindi oli käyttänyt ahkerasti, mutta hän sanoo johdannossaan, ettei hän 
ollut halunnut jättää niistä jäljennöksiä teoksensa liitteiksi, koska kukaan 
käsityöläinenkään ei pannut omia työkalujaan näkösälle sen esineen viereen, 
jonka hän oli juuri valmistanut. 

Kolmannessa, allekirjoitetussa johdannossa Widekindi kuvailee työ- 
tapaansa vielä lähemmin. Hänen esityksensä olisi tiukan kronologinen, ja 
hän sanoo aloittaneensa hetkestä, jolloin ruotsalaiset panivat haarniskan 
päälleen. Sen jälkeen hän kuvaisi niitä valtavia toimia ja taisteluita, joita han- 
ke oli aiheuttanut. Hän kuvailisi niin urhoollisuutta kuin petollisuuttakin, 
kaupunkien ja linnoitusten valloittamista, ja veisi kertomuksensa siihen het- 
keen asti, jolloin aseet vaikenivat, rauha solmittiin ja rajat mitattiin. Erityisesti 

kehityksen alku oli ollut kuvaajan mielestä sumuinen ja epäselvä, hankala 
hahmottaa, ja siksi Widekindi sanoo käyttäneensä aivan kaikkia ulkomai- 
sia ja kotimaisia lähteitä, joita hän vain oli löytänyt. Hän ei ollut tavoitellut 
suurta kaunopuheisuutta vaan tyytynyt asiatyyliin, mille hän toivoi lukijansa 
antavan arvoa. 

Widekindin oli ollut välttämätöntä kuvata Venäjää teoksensa alussa, 
sodan näyttämöä, jotta lukijat pääsisivät sisään suureen kertomukseen. Kir- 
joittajan lähde oli tässä aivan varmasti Petrus Petrejuksen Regni Muschovitici 
Sciographia (1615), jota hän ei kuitenkaan mainitse nimeltä.?* Toisin kuin 
Petrus Petrejus Widekindi kirjoittaa pitkäveteisesti ja kömpelösti, ja hänen 
esitykseltään puuttuvat täydellisesti ne värit ja se kertojanilo, jotka ovat tyy- 
pillisiä Petrus Petrejukselle. Sen lisäksi Widekindi näyttää sekä latinalaisessa 
että ruotsalaisessa teosvariantissaan käyttäneen melkein sanatarkasti yhtä 
ulkomaista lähdettä, nimittäin puolalaisen historiankirjoittajan Stanistaw 
Kobierzyckin teosta Historia Vladislai Poloniae et Sueciae principis (1655). Näin 
hän tuli valottaneeksi Ruotsin kannalta vastakkaista, puolalaista näkemystä 
1610-luvun konfliktista, mikä epäilemättä lisäsi hänen teoksensa objektiivi- 
suutta ja tasapuolisuutta. Korbierzyckin teoksesta saadut lainat ovat tutki- 
muksessa nykyään hyvin selvillä — ne osoittavat yhteisen sivistyskielen, lati- 
nan, suurta valtaa tuon ajan historiankirjoituksessa ja tieteessä. 

Widekindin teos olikin askel Venäjän ja sen historian tieteellisen arvioin- 
nin suuntaan. Ajalle tyypilliset, Venäjää koskevat halveksivat ja vähättelevät sa- 
nonnat loistavat poissaolollaan hänen asiallisessa proosassaan. Asiakirjat ovat 
joutuneet usein melkein sellaisenaan hänen tekstinsä osiksi, mutta hän on 
yleensä laimentanut niiden kieltä neutraalimpaan suuntaan. Historiankirjoit- 
tajan tavoin Widekindi kysyy teoksensa lukuisissa reunamerkinnöissä ”Hvad 
man härom tänkia skall?” (Mitä tästä on ajateltava?), mikä antaa vaikutelman, 
että tapahtumien syiden ja seurausten selittäminen ja pohdinta oli hänen mie- 
lestään tärkeintä, ei vain niiden kuvaaminen. Widekindin tekstistä näkyy myös 
kirjoittajan moraalista suhtautumista, sillä hän oli aina valmis korostamaan 
Ruotsin oikeutta puuttua Venäjän asioihin sillä tavalla kuin oli tehty. Koko 
Viipurin sopimus vuodelta 1609 on painettuna suurin kirjaimin hänen esityk- 
seensä, ja on selvää, että juuri se oli Widekindin mukaan sodan oikeutus ja syy. 
Teoksen sivuilta näkyy oikeutetun sodan teoria. Siksi Widekindi myös korosti 
kaikkialla, että venäläisten tapoihin kuului olla välittämättä sopimuksista, sil- 
loin kun oma etu puhui niitä vastaan. 

Ominaista suurelle kirjalle on, että kuvaukset sodasta ja diplomatiasta 
vaihtelevat ja että kirjoittaja antaa molemmille ilmiöille yhtäläisen painon. 

Teoksen kiistaton kohokohta on kuvaus Viipurissa käydyistä loistavista neu- 
votteluista vuonna 1613. Niissä Novgorodin edustajat alistuivat prinssi Kaarle 
Filipin alamaisiksi kovakouraisen ruotsalaisen puhemiehen Henrik Hornin 
siihen melkein pakottamina. Novgorodilaisten itku ja parku heidän pyytäes- 
sään prinssiä tsaarikseen vaihtelevat teoksen sivuilla Hornin jyrisevien maa- 
ilmanlopun saarnojen kanssa. Ajatus, että Kaarle Filip seurasi varjagien iki- 
vanhaa nousua Venäjän valtiaiksi, antaa keskusteluille suuren taustan. Tällä 
kohtaa Widekindin esitys kuitenkin myös sumentuu ratkaisevasti — on vai- 
keaa päätellä, mikä neuvotteluista kerrottaessa on totta, mikä tarua. Kävi 
nimittäin niin, että tätä asiaa koskeneet asiakirjat haihtuivat savuna ilmaan 
Tukholman linnan palossa vuonna 1697, eikä Widekindin tekstiä voi enää ver- 
rata mihinkään. Siksi se myös täyttää yksinään suuren aukon historian tunte- 
muksessamme. 

Myös antiikin kirjallisuus näyttää vaikuttaneen Widekindiin ainakin 
epäsuorasti. Muinaisajan historia henkii kuvauksessa kuningas Kustaa II 
Aadolfin surusta. Se ilmeni Evert Hornin kaaduttua Pihkovan piirityksen 
aikana. Kuninkaan puhe Hornin paarien ääressä on kuin antiikin tragediois- 
ta tai Plutarkhokselta jäljennetty. Widekindi alkaa kuitenkin aivan ilmeisesti 
väsyä työhönsä teoksen lähestyessä loppuaan, ja sen 200 viimeistä sivua ovat 
melkeinpä vain jäljennöstä ajankohdan dokumenteista. Antikliimaksi on sit- 
ten kertomus itse Stolbovan rauhanneuvotteluista vuonna 1617. Sen sijaan, 
että olisi nostanut tämän tapahtuman kruunuksi teoksensa ja Ruotsin voit- 
tojen ylle, Widekindi tyytyy arvostelemaan neuvottelijoiden surkeita asunto- 
oloja, likaa ja syöpäläisiä, jotka enemmän kuin mitkään muut tekijät lopulta 
pakottivat osapuolet sopimaan keskenään ja solmimaan rauhan. Arkipäiväi- 
sempää loppua suurelle kuvaukselle voi tuskin kuvitella! 

Johan Widekindi oli kieltämättä melko hyvä historian kansanomaistaja. 
Siellä täällä löytää hänen esityksestään onnistuneita kommentaareja. Eräässä 
kohdin hän esimerkiksi kertoo laajahkosti, millaista kansaa kasakat olivat ja 
miksi he yhtäkkiä kohosivat historian näyttämölle.*5 Samantapaisia selityk- 
siä on monia hänen teoksessaan. Aivan kirjansa loppusivuilla Widekindi nou- 
see Pegasoksensa selkään ja sepittää joukon latinankielisiä runoja, joissa hän 
ylistää esityksensä päähenkilöitä, kuninkaan lisäksi myös Kaarle Filipiä, Jakob 
De la Gardieta, ruhtinas Mihail Skopin-Suiskia, Evert Hornia, Henrik Hornia 
ja Mäns Märtensson Palmia. 

Thet Swenska i Ryssland. Tijo ährs Krijgz-Historie otettiin hyvin vastaan. Se 
johdatti lukijakunnan ajatukset pois viimeisimmästä, surkeasta ruptuuri- 
sodasta, ja se sai ruotsalaiset uskomaan, että he olivat olleet ja olisivat vieläkin 

voitokkaita idässä käytävissä sodissa. Kirja vei mietteet pois epävarmasta ny- 
kyajasta ja tuuditti turvallisuudentunteeseen — joka verraten pian osoittautui- 
si petolliseksi. 


Sisäpiirien tietoja 


Ruotsin diplomatia Venäjän suuntaan edellytti erittäin suuressa määrin vasta- 
pelurin aikomusten ja salaisuuksien tuntemusta. Moskovan valtakunta oli 

paljon vaikeampi naapuri kuin muut Euroopan maat, joiden kanssa Ruotsilla 

oli diplomaattisia yhteyksiä. Venäjän tarkoituksia oli vaikea arvata, ne olivat 

yleensä tuntemattomat. Venäjän valtiomuoto ja uskonto olivat tietynlaisen 

kokonaisvaltaisen yksinvallan ilmentymiä. Jotkut tutkijat katsovat, että Venä- 
jän hallinto saavutti vasta 1500- ja 1600-luvulla sen totaalisen luonteen, joka 

sillä oli. Näin tarkastellen Kazanin ja Astrahanin islaminuskoisten kanaattien 

liittäminen Moskovaan olisi luonut uuden, aikaisemmasta eroavan valtion. 

Venäjän voimavarat olivat hyvinkin muiden suurvaltojen luokkaa tai 
suuremmat. Maa oli vihollisena pelottava mutta liittolaisena arvokas. Venä- 
jää kyllä heikensi, että se oli teknisessä mielessä jälkeenjäänyt ja sen sotalaitos 
oli vanhanaikainen. Itämainen oikullisuus luonnehti Venäjän toimia kansain- 
välisellä kentällä. Hyvin paljon riippui tsaarin ja hänen virkamiestensä henki- 
lökohtaisista ominaisuuksista sekä kirkon ja pajareitten kulloisistakin katso- 
muksista. Lisäksi Kremlin henkikaarti, streltsit, näytteli merkittävää osaa — se 
saattoi kriittisinä hetkinä jopa langettaa ratkaisun. Jos palatsikumoukset oli- 
vat hallitsevien mielestä alituinen uhka, niin talonpoikaiskapinatkin uhkasivat 
aina valtakunnan äärialueilla, missä oikullinen kansanmielipide saattoi yhtäk- 
kia omaksua väkivaltaisia muotoja. Stenka Razinin kapina vuosina 1670-1671 
on oivallinen tyyppiesimerkki venäläisestä kansannoususta. 

Ruotsi oli Venäjän naapurina hankkinut itselleen joka suhteessa kun- 
nioitettavan Venäjän tuntemuksen. Ruotsin ylhäisaateli oli luotsannut luke- 
mattomat diplomaattiset lähetystöt Moskovaan ja takaisin, rutinoidut trans- 
laattorit ja tulkit olivat saaneet aikaan pieniä ihmetekoja, valtakunnassa oli 
pappeja, jotka tunsivat venäläisten uskonnon salaisuudet juurta jaksain. Kym- 
menet, ehkä sadat nuoret aatelispojat olivat saaneet tehdä ensimmäiset opin- 
tomatkansa Venäjälle lähetystöjen hovijunkkareina. Sitten samat miehet oli- 
vat saaneet johtaa valtakunnan ulkopolitiikkaa kokemuksiinsa nojaten. Eikä 
vähiten tärkeää: Ruotsilla oli ulkomaisen Venäjä-kirjallisuuden lisäksi omasta 
takaa kirjailijoita, jotka olivat perehtyneet Venäjään ja luoneet tästä naapuri- 
valtakunnasta kokonaiskuvaa. 

Yhtä asiaa ruotsalaiset eivät kuitenkaan hallinneet — Venäjän syvimmät 
valtionsalaisuudet olivat peitossa ulkomaisten tarkkailijoiden katseilta. Niitä 
hoiteli Moskovassa valtava virasto nimeltä Posolski Prikaz, ulkoasiainkollegio, 
jossa suurta valtakunnansinettiä säilytettiin. Siellä työskenteli kaksi korkeaa 
virkamiestä nimikkeeltään dumnoi djak sekä 14 podjatsia eli kirjuria. Nämä vir- 
kamiehet aateloitiin usein uransa lopulla, mutta heidän katsottiin kuitenkin 
aina olevan alempaa kastia kuin perintöaateliset.** Miten virastossa työsken- 
neltiin, mitä perinteitä seurattiin? Mikä vieraiden valtioiden tuntemus kät- 
keytyikään Fasettipalatsin matalien kaariholvien alle keskellä Kremliä? Mitä 
päätösten tekoa ohjasivat? 

Nämä kysymykset olivat kauan olleet vailla vastausta. 1600-luvun alussa 
oli tosin eräs translaattori juuri Posolski Prikazista, nimeltään Hans Flörich, 
loikannut Ruotsin puolelle, mutta hänen osaamisensa oli vanhennut hyvää 
vauhtia suurten muutosten tapahtuessa murrosaikana Venäjän hallinnossa. 
Tämä maanpakolainen ei kyllä edes ollut kuulunut virastonsa johtoportaa- 
seen vaan oli saksalaisena joutunut pysyttelemään päätöksenteon ulkopuo- 
lella. Hänen yhteytensä Moskovaan katkesivat pakenemisen hetkellä, ja venä- 
läiset eivät enää suvainneet häntä eivätkä osallistuneet neuvotteluihin, jos hän 
istui niissä tulkkina ruotsalaisten joukossa. 

Paljon myöhemmin, vuonna 1651, saapui uusi loikkari, Timoska Ankun- 
dinov, Ruotsiin ja väitti olevansa tsaari Vasili Suiskin poika. Tämä tsaari oli 
ollut vallassa ruotsalaisten saapuessa Venäjälle. Timoška oli kuitenkin pettu- 
ri, joka lähti piankin Ruotsista ja asettui Holstein-Gottorpiin, jonka herttua 
ei uskonut hänen kertomukseensa ja luovutti hänet venäläisille. Yliloikkari 
teloitettiin Punaisella torilla Moskovassa vuonna 1653.*” Hänen kätensä ja 
jalkansa hakattiin poikki, minkä jälkeen kaulakin katkaistiin. Teloitus oli sa- 
manlainen kuin Stenka Razinin mestaus jonkin verran myöhemmin, vuonna 
1671. 

Tätä taustaa vasten oli suuri tapahtuma, kun eräs hyvä Venäjän ulkopoli- 
tiikan tuntija vuonna 1665 yllättäen tuli pakolaisena Ruotsiin ja pyysi turva- 
paikkaa siellä. Tämä henkilö oli ollut virkamiehenä Posolski Prikazissa, ja 
hänen nimensä oli keveästi ruotsinnetussa muodossa Grigori Karpofsson 
Kotosihin. Mies ilmestyi vuonna 1665 lumppuihin pukeutuneena Narvan 
kenraalikuvernöörin Jakob Johan Tauben eteen ja anoi turvaa. Kotošihin tuli 
suoraa päätä Narvan satamasta, jonne hän oli ilmaantunut laivalla Lyypekis- 
tä. Hänen pakonsa Venäjältä oli tapahtunut Puolan kautta, sen sodan aikana, 
joka oli ollut käynnissä Venäjän ja Puolan välillä. Asiaa mutkisti suuresti, 

että äskettäin solmitussa Kardisin rauhassa määrättiin selvästi, että kaikki 
pakolaiset oli palautettava. 

Kenraalikuvernööri Taube päätti kuitenkin olla noudattamatta rauhan- 
sopimusta. Kotošihin jätti kansliaan turvapaikka-anomuksen, joka on päivät- 
ty lokakuun 24. päivänä 1665, ja hän vetosi siinä sydäntäsärkevin sanoin ruot- 
salaisiin.”? Hän kirjoitti, että Moskovassa ei vielä kukaan tiennyt, että hän oli 
lähtenyt isänmaastaan, ja että hän toivoi, ettei kukaan kertoisikaan hänestä 
hänen entisille maanmiehilleen. Kotosihin lupasi paljastaa Venäjän valtion- 
salaisuudet Ruotsille, kunhan hän vain saisi viran ja toimeentulon Ruotsista, 
niin kaukaa Venäjän rajalta kuin mahdollista. Kenraalikuvernööri antoi pako- 
laiselle edustavat vaatteet ja kirjoitti Tukholmaan kysyen, miten hänen tulisi 
menetellä. 

Kotosihinin pako Ruotsiin johtui luultavasti siitä, että hänellä oli ol- 
lut kosketus Gustaf Bielken lähetystöön Moskovassa ja että hän oli käynyt 
Tallinnassa kirjeenviejänä vuonna 1660 ja Tukholmassa kuriirina vuonna 1661. 
Hän oli todennäköisesti alkuaankin yksi Ruotsin residentin Adolf Fbersin 
värväämistä vakoilijoista. Kotosihin oli ollut Venäjän neuvottelukunnan jäsen 
Kardisin rauhaa solmittaessa vuonna 1661 ja huolehtinut siinä ominaisuudes- 
sa venäläisten ja ruotsalaisten välisestä kirjeenvaihdosta.** Hän oli luultavas- 
ti suunnitellut pakoaan kauan, ja kun hänen vaimonsa isä, jonkin luostarin 
rahastonhoitaja, oli tullut ankarasti rangaistuksi ja hän itse oli saanut mais- 
taa piiskaa tehtyään kirjoitusvirheen tsaarin tittelissä, hän päätti toimia. 
Kotosihinin käynti Narvassa sai lisää dramatiikkaa, kun venäläinen upseeri 
nimeltä Ivan Repnin ilmaantui seurueineen kaupunkiin ja vaati pakolaisen 
välitöntä luovuttamista Venäjälle. Samaan aikaan kenraalikuvernöörille saa- 
pui kuitenkin holhoojahallituksen kirje, jossa Taubea käskettiin lähettämään 
pakolainen viipymättä Tukholmaan taskussaan 200 taalerin matkaraha. Ivan 
Repninin edessä kenraalikuvernööri levitteli hämmästyneen näköisenä kä- 
sidan ja väitti, ettei hän koskaan ollut kuullutkaan yliloikkarista.™ 

Kotosihinin onnistunut katoaminen Venäjän näköpiiristä johtui nimen- 
vaihdosta. Hän saapui Ruotsin pääkaupunkiin peitenimellä Johan Alexander 
Selitski ja käytti sitten johdonmukaisesti tätä nimeä. Tultuaan Tukholmaan 
hän kirjoitti valtaneuvoskunnalle uuden anomuksen, joka ei ole säilynyt 
mutta jota lainataan translaattori Olof Barckhusenin hänestä kirjoittamas- 
sa elämäkerrassa Vita Selitski. Yliloikkari vannoi uskollisuudenvalan Ruotsil- 
le maaliskuun 28. päivänä 1666 ja otettiin tämän jälkeen 300 hopeataalerin 
vuosipalkalla valtakunnan virkamieheksi tehtävänään kirjoittaa täydellinen 
selvitys Venäjän valtionsalaisuuksista. 

Tapaus oli poikkeuksellinen Ruotsin ulkopolitiikan historiassa. 
Kotosihin sijoitettiin Valtionarkistoon, jossa hänen työtovereitaan olivat his- 
toriografit ja venäjäntulkit. Hänen lähin työtoverinsa ja samalla esimiehensä 
oli translaattori Olof Barckhusen, joka oli toiminut kauppa-agenttina Nov- 
gorodissa ja sen jälkeen kääntäjänä kansliassa. Barckhusen kuului epäilykset- 
tä ammattikuntansa eliittiin.*? 

On arveltu, että Kotosihinilla on täytynyt olla korkea suojelija, patro- 
nus, ja että tämä henkilö olisi ollut valtaneuvos, kenraalikuvernööri Bengt 
Horn. Horn oli osallistunut neuvotteluihin Vallisaaressa ja Kardisissa, ja hän 
oli siis hyvin perillä venäläisten neuvottelutavasta. Arvelu on ehkä oikea, ja se 
selittäisi KotoSihin korkean aseman ja hyvän palkan Ruotsin virkakoneistos- 
sa. Venäläinen ryhtyikin heti tarmokkaasti töihin ja alkoi kirjoittaa äidinkie- 
lellään kuvausta, joka Barckhusenin ruotsintamana sai nimen Beskrifning om 
Muschofsche Rijkets Staat (Kuvaus Venäjän valtakunnan tilasta).'* 

Pakolaisen tähänastinen elämä oli ollut myrskyisä, mutta nyt seura- 
si rauhallisempi kausi, jonka täytti työ. KotoSihin teki työtään innolla, mitä 
Barckhusenin kuvauksen mukaan lisäsi se, että hän sai elää hyvin järjestetys- 
sä valtiossa. Valtakunnankansleri Magnus Gabriel De la Gardie oli huoman- 
nut yliloikkarin taitavuuden in rebus politicis ja kannusti henkilökohtaisesti 
tätä tekemään kirjoitustyötään. Venäjänkielinen kirja syntyi nopeassa tahdis- 
sa, ja sen kirjoittaja esiintyi kanslian tileissä nimellä ”venäläinen Alexander 
Selizkin”.'4 

Kotosihin käytti vain kahta lähdettä, venäläistä lakikodifikaatiota nimeltä 
Sobornoje Ulozenije (1649) sekä Petrus Petrejuksen Regni Muschovitici Sciographiaa 
saksankielisenä käännöksenä (1620). Muilta osin hän luotti omaan hyvään 
muistiinsa, ja teos, joka syntyi tällä tavoin, oli useassa suhteessa mullistava. 
Kirjoittaja kuvasi asiallisesti ja perusteellisesti Venäjän hallinnollista jarjestel- 
mää ja sen yksityiskohtia, tapoja ja tottumuksia; sitä, kuinka elämä sujui tsaa- 
rin hovissa ja alamaisten palatseissa ja pirteissä. Perinteet ja uskonto hallitsivat 
kaikkialla katsomuksia ja jättivät yksilöllisyydelle vain vähän tilaa. KotoSihin 
ei tuntenut ihme kyllä mitään katkeruutta entistä kotimaataan ja siellä vallit- 
sevia väkivaltaisia tapoja kohtaan. Hän nousi kirjailijana omien kokemusten- 
sa yläpuolelle ja tarkasteli kohdettaan intohimottomasti, sine ira et studio. Vain 
muutaman kerran hän saattoi heittää hyvän kaskun tai letkautuksen, joka 
loukkasi hänen entisiä isäntiään, mutta ei usein, ja nämäkin pienet yksityis- 
kohdat oli kirjoitettu huumorin pilke silmäkulmassa, tarkoittamatta pahaa. 
Ruotsalaisten puheessa tavallisia Venäjään ja venäläisiin viittaavia haukkuma- 
sanoja ei käytetty. KotoSihin ei ehdotellut uudistuksia tai reformeja, vaan hän 

tyytyi kuvaamaan jäykkää vanhavenäläistä järjestelmää sellaisena kuin se oli. 
Hän oli tarvittaessa myös hiukan historiantutkija ja selitti, että Venäjän hallin- 
nossa tuntuvat mongolivaikutteet eivät olleet peräisin keskiajalta, vaan ne oli 

omaksuttu vasta Kazanin ja Astrahanin valloituksen jälkeen 1500-luvulla, siis 

Iivana Julman aikana.” Tämä ajatus oli tuolloin aivan uusi. 

Kun Kotosihin oli saanut työnsä valmiiksi, hän suunnitteli ryhtyvänsä 
venäjän kielen opettajaksi ja alkoi kirjoittaa oppikirjaa, jonka esikuvana oli 
Alfabetum Rutenorum, aapiskirja, joka oli ilmestynyt Peter van Selowin kirja- 
painosta muutamia vuosikymmeniä aikaisemmin. Hän saikin aikaan luon- 
noksen tuollaiseksi teokseksi. Ingrid Maierin on onnistunut sitoa Kotosihin 
tähän hankkeeseen huolellisen vesileimojen analyysin avulla.** 

Kotosihin kääntyi luterilaisuuteen mutta eli ainoastaan venäjäntulk- 
kien ja Tukholman Venäjän hovin piirissä. Siellä hän tunsi olonsa kodikkaak- 
si. Hän asui kahdeksan kuukauden ajan työtoverinsa venäjäntulkki Daniel 
Anastasiuksen majapaikassa Södermalmilla venäläisten kauppa-aittojen 
läheisyydessä. Siellä tapahtui myös se murhenäytelmä, joka lopulta päät- 
ti maanpakolaisen elämän. Kotosihin nimittäin rakastui vuokraisäntänsä 
Danielin vaimoon Maria Valentinsdotteriin, ja siitä seurasi tappelu hänen ja 
Danielin välillä elokuun 25. päivänä 1667. Molemmat olivat vahvasti humalas- 
sa, ja kuinka ollakaan, Kotošihin sai käteensä veitsen ja puukotti vuokraisän- 
täänsä. Tämä menetti runsasti verta ja kuoli kaksi viikkoa myöhemmin. 

Tappo johti oikeudenkäyntiin sekä armonanomuksiin, joihin ei suostut- 
tu. Kotosihin ei osannut selittää, miksi oli joutunut raivon valtaan. Hän ku- 
vaili kuitenkin värikkäästi Daniel Anastasiuksen huonoa käytöstä vaimoaan 
kohtaan, tämän ilkeyttä ja kehnoa venäjän kieltä. Kotosihin katui tekoaan kat- 
kerasti. Hän harkitsi kenties itsemurhaakin. Oikeudenkäynnin ollessa kesken 
Tukholman raastuvanoikeudessa kaupunkiin ilmaantui Venäjän lähetti, joka 
vaati pontevasti pakolaisen luovuttamista. Siihen ei myönnytty. Asia joutui 
lopulta valtakunnan drotsin päätettäväksi, mutta Pietari Brahe ei myöntä- 
nyt armoa ja alioikeuden antama kuolemantuomio pysyi voimassa. Marian 
seurakunnan kappalainen Olof Petri Kräka valmisti vangin teloitukseen, joka 
tapahtui Södermalmin kaupunginportin ulkopuolella. Ruumis vietiin Uppsa- 
laan, missä professori Olof Rudbeck leikkeli sen yliopiston anatomisessa 
teatterissa lääketieteen ylioppilaiden seuratessa toimitusta. Luuranko puhdis- 
tettiin ja siitä piirrettiin luonnollista kokoa oleva kuva. Taulu ripustettiin ope- 
tustarkoituksessa salin seinälle.” Sic talem finem habuit vita Selizki, viri quondam 
Roxolani, ingenio incomparabili kirjoitti Olof Barckhusen — sellaisen lopun sai 
Selitski, venäläistä syntyperää oleva mies, jonka äly oli epätavallista laatua.** 

Yliloikkarin kirja Venäjän hallinnosta jäi painamatta, mutta sen ruot- 
sinkielistä käännöstä luettiin ja sillä oli vaikutuksensa. Kukaan ei voinut ym- 
märtää, mitä paksussa, kansliavenäjällä kauniisti kyrillisin kirjainmerkein 
tekstatussa alkuperäisversiossa sanottiin, ja siitä tuli siksi rariteetti, jonka sla- 
visti Johan Gabriel Sparwenfeld hankki haltuunsa ja joka myöhemmin saa- 
tiin Uppsalan yliopiston kirjastoon. Käännöksen tekeminen tästä teoksesta 
oli translaattori Olof Barckhusenilla melkein pakkomielteenä, ja hän keskit- 
ti suuren ahkeruutensa pitkiksi ajoiksi hankkeeseen. Hän kirjoitti huonolla 
käsialallaan lähes sanatarkan käännöksen, joka valmistui vuonna 1669 ja ko- 
pioitiin kahtena kappaleena. Kun työ oli valmis, Barckhusen haki palkanlisää 
vedoten tähän vaikeaan käännökseen.»? 

Translaattori ei kuitenkaan tyytynyt vain tähän. Häntä kiusasi, että 
Kotosihin oli kirjoittanut niin suorasukaisesti, vailla retoriikan kiemuroita, 
ja siksi hän aloitti käännöstyön uudelleen, täydensi tekstiä omilla huomioil- 
ensimmäistä kolmannesta huomattavasti, niin että kysymyksessä oli mel- 
kein uusi teos, mutta väsynyt sitten ja jatkanut työtään suoraviivaisemmin ja 
ilman suuria mutkia. Tästä myöhemmästä käännösvariantista on olemassa 
kolme jäljennöstä. Niissä kaikissa KotoSihin esiintyy nimellä Johan Alexander 
Selitski, ja ne on päivätty kesäkuun 24. päivänä 1682 — siis lähes kahta vuosi- 
kymmentä myöhemmin. Yksi käännöksistä tuli 1800-luvulla tunnetuksi 
Venäjällä ja herätti sensaatiomaista huomiota. Kotosihinin alkuperäinen teos 
painettiin siellä useita kertoja, ainakin vuosina 1859, 1884 ja 1906. 

Mitä kirjoittaja oikein tiesi kuvailemastaan aiheesta, Venäjän hallinnos- 
ta? Hänen teoksensa käsitti 13 lukua, jotka kaikki keskittyivät tsaarinvaltakun- 
nan keskusbyrokratiaan. Ensiksi Kotosihin kirjoitti arvokkaimmasta aihees- 
kaikki arvoasteet. Hän kertoi, mitkä venäiset arvonimitykset olivat käytössä ja 
mitä ne tarkoittivat, sekä kuvaili Venäjän diplomaattikuntaa ja vieraiden diplo- 
maattien vastaanottoon tarvittavaa koneistoa. Sen jälkeen kirjoittaja syventyi 
talouskysmyksiin — hän kuvasi yksityiskohtaisesti tsaarin varallisuuden ja val- 
tionkassan ja eteni yrityksiä kuvatessaan aina valtion leipomoihin asti. 

Kotosihin oli hyvin perusteellinen käsitellessään eri prikaaseja ja niiden 
tehtäviä. Hän otti puheeksi Venäjän hallinnon erikoisuudet valtakunnan uu- 
sissa maakunnissa, jotka oli liitetty Moskovan keskushallintoon vain löyhästi. 
Alemmat yhteiskuntaluokat, kuten sotamiehet, kauppiaat ja talonpojat, kuvat- 
tiin tarkasti, eikä KotoSihin jättänyt käsittelemättä myöskään venäläistä asun- 
tokulttuuria ja elintapaa yleensä. Kertomus niistä pyöristi hänen esityksensä. 

Venäjän ulkoasiainkanslian entisenä virkamiehenä Kotošihin oli oikea 
henkilö selittämään venäläisen diplomaattisen kirjeenvaihdon erikoisuuksia, 
monenlaisia tittelijärjestelmiä ja sinetöintitapoja. Hän kiinnitti lukijoiden- 
sa huomion etenkin siihen, että tsaari käytti eri titteleitä kirjoittaessaan eri 
hallitsijoille. Niinpä tsaari sanoi kirjeessään Persiaan olevansa Kuurinmaan 
hallitsija, mikä ei ollut totta, kun taas länteen osoittamissaan viesteissä hän 
kertoi Kaukasian ja Gruusian kuuluvan Venäjään, vaikka nämä alueet oli- 
vat Persian hallussa. Venäjältä tihkuvat tiedot olivat usein epäluotettavia tai 
suurentelevia. Moskovan valtakunnan olemukseen kuului tietynlaisen dis- 
informaation viljely. Siellä oli luvallista valehdella, kunhan se tapahtui valta- 
kunnan parhaaksi. Eikä siellä pidetty häpeällisenä muutella aikaisemmin sa- 
nottua. Ulkomaille lähetetyissä lähetystöissä oli vakoilijoita ja valvojia, jotka 
pitivät matkatovereitaan silmällä ja raportoivat huomioitaan salaiselle prikaa- 
sille. Syynä sanottiin olevan, että kansa haluttiin pitää mahdollisimman tietä- 
mättömänä ulkomaiden oloista, jotka olivat niin paljon Venäjällä vallitsevaa 
järjestelmää vapaampia. 

Kotosihinin esitys Venäjän taloudesta valaisee hyvin totalitäärisen val- 
tion oloja. Koska tsaari omisti kaiken Venäjällä, siellä tarvittiin valtava virka- 
miehistö huolehtimaan valtion tuloista ja menoista. Mitään itsenäistä yksi- 
tyistä omistusoikeutta ei ollut olemassa. Kotosihin mainitsi kuriositeettinä 
Moskovanjoen jään, jota tsaari saattoi vuokrata tarvitseville, sekä sen, että 
lauttauspaikat ja pesulaiturit olivat tämän omaisuutta. Moskovan katujen la- 
kaisijat olivat valtion virkamiehiä, jotka nostivat tsaarin maksamaa palkkaa. 
Erityinen prikaasi oli olemassa myös maaorjien ostamiseen ja myymiseen. 
Pyövelitkin olivat virkamiehiä, ja he olivat saaneet hyvän koulutuksen am- 
mattiinsa ja oppineet kiduttamaan taitavasti vankeja ja rikollisia. 

Kuten edellä on kerrottu, Kotosihinin teos oli olemassa viitenä kasinkir- 
joitettuna kappaleena, jotka kaikki olivat kansliakollegion hallussa. Emme 
tiedä, kuinka paljon teosta luettiin. Miksi sitä ei painettu? Tähän kysymyk- 
seen ei ole vastausta. Voi ehkä olettaa, että julkaiseminen olisi aiheuttanut 
diplomaattisia hankaluuksia Venäjän suunnalta. Teoksen sanoma oli niin 
suorasukainen ja paljastava, että sen levittäminen olisi varmasti ärsyttänyt 
naapurivaltiota, aivan erityisesti koska kirja oli sellaisen pakolaisen kirjoit- 
tama, jolla ei oikeastaan ollut laillista lupaa oleskella Ruotsissa. Luultavasti 
siksi Ruotsi ei halunnut puhua kovalla äänellä teoksesta nimeltä Beskrifning 
om Muschofsche Rijkets Staat. Diplomaattinen ärtymys olisi luultavasti kuiten- 
kin ollut vain lyhytaikainen ilmiö. Pitkällä tähtäimellä Kotosihinin esitys olisi 
voinut avata ruotsalaisten silmät huomaamaan, että kova kamppailu naapuri- 

valtion kanssa ei ollut ollenkaan mahdoton tulevaisuuden näkymä. Nyt mit- 
kään varoituskellot eivät soineet, vaan suuri Pohjan sota mahtavaa Venäjää 
vastaan pääsi syttymään ikään kuin yllättäen. 

Nuori sveitsiläinen tutkija Gabriele Scheidegger on tarkastellut 
Kotošihinin kirjaa psykologisesta näkökulmasta. Hän on selittänyt, että yli- 
loikkari kärsi tyypillisestä pakolaiskompleksista ja halusi siksi aina korostaa, 
että Ruotsi oli paljon parempi maa kuin Venäjä. Kotosihinin teos onkin täyn- 
nä vertailuja Ruotsin ja Venäjän välillä. Pakolainen halusi ilmeisesti esiintyä 
niin ruotsalaisena kuin mitä hänen oloissaan oli mahdollista. On kuitenkin 
yhtä luultavaa, että hän vain arveli tämän tyylin miellyttävän ruotsalaisia ja 
takaavan hänelle suuren lukijakunnan.*#° 


Rauha liturgiana 


Kardisin vuonna 1661 solmitun rauhan jälkeen muukalaisvihamielinen suun- 
taus tuntui saavan lisääntyvää vaikutusvaltaa Moskovassa. Sen syitä ei ole 
helppo nähdä, sillä ulkomaalaisten muuttovirta Venäjälle jatkui kuten en- 
nenkin ja he asettuivat asumaan Moskovan saksalaiseen kaupunginosaan 
(sloboda). Myös diplomaattinen kanssakäyminen ulkovaltojen kanssa jatkui 
muuttumattomin muodoin. Mutta jostakin syystä ulkomaalaisia kohdel- 
tiin nyt huonommin, heidän käyntejään venäläisissä kirkoissa rangaistiin ja 
venäläisiä kiellettiin toimimasta länsimaalaisten palvelijoina. Ulkomaalaisille 
oli myös kiellettyä esiintyä venäläisessä puvussa. Länsi-Euroopan asukkaita 
pidettiin perversseinä, likaisina. 

Uusi asennoituminen johtui todennäköisesti kirkollisesta riidasta. 
Patriarkka Nikon (virassa vuosina 1652—1666) toteutti kirkkoreformin, jonka 
ideana oli paluu alkukirkon puhtauteen, alkuperäiseen kreikkalaiseen kult- 
tiin. Venäläiset pyhimyslegendat tuomittiin taikauskoisena kirjallisuutena. 
Nikon uneksi venäläisestä kirkkovaltiosta, hallitsevasta teokratiasta, ja nousi 
tämän ajatuksen vuoksi tsaarin vastustajaksi. Niitä uskovaisia, jotka halusivat 
säilyttää vanhat katsomukset, vanhauskoisia eli raskolnikkoja, alettiin vaino- 
ta. Tsaari Aleksei Mihailovitsin taistelu patriarkkaa vastaan johti vuonna 1666 
valtion voittoon kirkosta. Tsaarin perinteinen johtoasema kirkkoon näh- 
den vahvistettiin. Sen jälkeen suhteet länsimaihin hitaasti normalisoituivat. 
Kirkkoriidan seurauksena Venäjällä alkoi nyt näkyä varovaista kiinnostusta 
Länsi-Eurooppaan. Se muistutti tavallaan Boris Godunovin ajasta. 

Ruotsissa kuningas Kaarle X Kustaa oli kuollut vuonna 1660 ja jättänyt 
jälkeensä nelivuotiaan kruununperillisen. Viiden korkean valtionvirkamie- 

hen muodostaman holhoojahallituksen aika tuli pitkäksi, se kesti aina vuo- 
teen 1672 asti. Holhoojahallituksen vaikeana tehtävänä oli luotsata Ruotsi 
läpi hyvin hankalan niin sanotun rauhankriisin, kun valtakunta siirtyi hyök- 
käyksestä puolustusasemiin. Tilanne edellytti uusia taloudellisia resursseja 
rahoittamaan vakinainen sotamiehenpito, linnoitusten ja laivaston rakenta- 
minen sekä paisuva siviilivirkamiehistö. Ruotsin sotavoimat eivät enää käy- 
neet hyökkäyssotaa mannermaalla eivätkä siksi enää eläneet ryöstelemällä. 
Ne saivat nyt selvitä niukemmalla budjetilla, pelkästään kotimaisella rahoi- 
tuksella. Holhoojahallitus ei onnistunut tehtävässään, ja muutoksesta tuli 
täyttä totta vasta, kun uusi kuningas Kaarle XI toteutti itsevallan ja suuren 
reduktion. Holhoojien aikana ulkopoliittinen tilanne oli hyvin epävarma ja 
vihollisuus oli enemmän tai vähemmän ilmassa useiden Euroopan valtioiden 
suuntaan. Puola, Brandenburg, Itävalta ja Alankomaat suhtautuivat Ruotsiin 
nurjasti, niin tietysti myös Tanska, perivihollinen. Kabinettipolitiikka vaihteli, 
ja oikeastaan Ruotsin ainoa ystävä oli Ranska, joka sijaitsi kaukana. Siksikin 
pysyvä rauha itärajalla oli valtakunnan ulkopoliittisen selviämisen elinehto. 

Ruotsi onnistui säilyttämään rauhan itäisen naapurinsa kanssa neljän 
vuosikymmenen ajan vuosina 1661-1700, mutta tilanne oli pari kertaa huo- 
mattavan lähellä sodan puhkeamista. Rauhan säilyttäminen Venäjän kanssa 
oli holhoojahallituksen korkein tavoite, vaikka kohtalokkaita ristiriitoja ei 
puuttunut valtioiden väliltä. Onneksi ne koskivat useimmiten muotoseikko- 
ja. Tilanne pysyi koko ajan suunnilleen samana. Monet sopimukset tsaarin 
valtakunnan kanssa erosivat muiden valtioiden kanssa solmituista traktaa- 
teista. Venäjän kanssa tehdyt rauhanvahvistukset olivat kaikki epävarmoja 
ja voimassa vain toistaiseksi, vaikka niissä puhuttiin ”ikuisesta rauhasta”. 
Sitovien valtio-oikeudellisten sopimusten aika Venäjän kanssa alkoi vasta 
1700-luvulla.4*' 

Harvakseltaan matkaan saatettujen suurten lähetystöjen ja kiinteän pai- 
kallisen diplomaattisen edustajan järjestelmä säilyi pitkään Kardisin rauhan 
jälkeen. Tämän ajan varhaisia residenttejä oli Johann von Lilienthal, saksa- 
laissyntyinen mies kuten monet tuon ajan Venäjän tuntijat. Hän toimi resi- 
denttinä vuodet 1665—1667 ja laati kerran viikossa Tukholmaan lähetettävän 
raportin, jonka tie kulki normaalia väylää Novgorodiin ja Narvaan ja sieltä 
Ruotsiin. Hänen seuraajansa oli pitkähkön tauon jälkeen vuonna 1684 nimi- 
tetty residentti Christopher von Koch (aateloituna von Kochen), joka toimi 
virassa vuoteen 1690. 

Kardisin rauhan jälkeen vuonna 1661 matkaan lähetettiin perinteiseen 
tapaan suuri lähetyskunta, jonka tehtävänä oli vahvistaa tehty sopimus ja 

uudistaa ystävälliset suhteet. Tällä kertaa meneteltiin sikäli poikkeavalla taval- 
la, että Moskovasta saapui samaan aikaan venäläinen lähetystö, ja lähetystö- 
jen kohtaaminen tapahtui rajalla, minkä jälkeen ryhmät jatkoivat matkojaan 
Moskovaa ja Tukholmaa kohti. Yhteinen kokous järjestettiin tammikuussa 
1662 jäätävän kylmässä säässä Pljussa-joen jäällä Narvan lähellä. Se kesti usei- 
ta päiviä, minkä jälkeen Venäjän lähetystö, joka oli 120 henkilön vahvuinen, 
jatkoi matkaansa Viipurin, Turun, Ahvenanmaan ja Roslagenin kautta Ruot- 
sin puolelle. Sen saapuessa kevät oli edistynyt jo niin pitkälle, että venäläiset 
saattoivat nousta laivoihin Skeppsundissa ja purjehtia viimeisen matkaosuu- 
den Tukholmaan asti. Outo järjestely johtui siitä, että Ruotsilla ei tuolloin ol- 
lut käytettävissään edustavia paraatijoukkoja, jotka olisivat voineet kuljettaa 
venäläiset maanteitse pääkaupunkiin. Diplomaattisessa seurustelussa oli ni- 
mittäin noina aikoina tapana kilpailla ”loistossa” vastapuolen kanssa.*? 
Tukholmassa rauhan vahvistaminen tapahtui Suurkirkossa huhtikuun 
22. päivänä 1662. Kuparipiirros on säilyttänyt muiston tästä juhlallisesta ta- 
pahtumasta. Kuusivuotias kuningas Kaarle XI istuu poimutetun damasti- 
kankaan kattamalla valtaistuimellaan ja tekee kädellään hyväksyvän liikkeen, 
kun taas leskikuningatar Hedvig Eleonora, holhoojahallituksen muodollinen 
johtaja, tarkastelee sinetöityjä, pöydälle asetettuja asiakirjoja. Ruotsin valta- 
kunnanregaalit, kruunu ja valtikka, on pantu viereiselle pöydälle. Venäläisiä 
ei näy kuvassa, mutta voi olettaa, että he kätkeytyvät hämärään kirkon hol- 
vien alla.“ Ulkona kadulla tungeksii levoton kansanjoukko, joka on tullut 
paikalle katselemaan Venäjän lähettiläitä korkeissa turkispäähineissään. 
Ruotsin Moskovaan vuosina 1661-1662 matkustanutta suurta lähetys- 
töä johti valtaneuvos Bengt Horn, joka oli osallistunut Vallisaaren ja Kardisin 
rauhanneuvotteluihin ja joka tuntuu olleen paras korkean tason Venäjän tun- 
tija valtakunnassa. Hänen lähetyskuntansa — muita lähettiläitä olivat Gustaf 
Banér ja Johan Vestring — oli valmistautunut matkaan jo vuodesta 1659 alkaen, 
mutta poliittinen tilanne oli kerta kerran jälkeen muodostanut sille esteen. 
Kun lähetystö lopultakin myöhäissyksyllä 1661 pääsi liikkeelle, sen kokoon- 
pano ja tsaarille annettavat lahjat olivat vaatimattomammat kuin tavallises- 
ti, mihin valtakunnan vaikea taloustilanne lienee ollut syynä. Niinpä nuoria 
hovijunkkareita ei tällä kertaa ollenkaan otettu mukaan matkaan, mutta dra- 
banttijoukko oli sentään tavallisen vahvuinen, kaksitoista pertuskoilla varus- 
tettua sotilasta rintahaarniskoissaan. Seurueen tärkeitä jäseniä olivat sihteeri 
Andreas Wallwijk, joka oli ehtinyt osallistua Kardisin neuvotteluihin ja lukea 
Adam Oleariuksen kirjan Venäjästä, sekä translaattori Jacob Renning. Kolme 
venäjäntulkkia (Daniel Singknecht, Hindrich Kahl ja tulkinopissa oleva poika 

nimeltä Jochum) takasivat helpon kommunikoinnin venäläisten kanssa. Lä- 
hetystön kokonaisbudjetti oli sen suhteellisen pienuuden vuoksi poikkeuksel- 
lisen alhainen, 22 131 riikintaaleria.*++ 

Holhoojahallituksen tsaarille antamia lahjoja on käsitelty äskettäin jul- 
kaistussa tutkielmassa. Nekin olivat vähäisemmät kuin aikaisemmin, vain 
30 kappaletta, joista 18 on edelleen olemassa Kremlin museossa. Loistoesine 
ennen muita oli merkillinen hopeinen suihkulähde, jonka jalusta oli pallon- 
muotoinen ja johon kuului eräänlainen lehvistö, joka suihkutti vettä. Suihku- 
lähde painoi 830 luotia eli noin 25 kiloa.* Kaikki tällä kertaa annettavat lahjat 
olivat Hampurin taitavien kultaseppien tekoa. 

Lähetystöjen vaihdon ohella Ruotsi ja Venäjä harrastivat myös rajalla 
käytäviä neuvottelukokouksia. Yksi noista kokouksista tapahtui kesällä ja 
syksyllä vuonna 1666 Pljussa-joella aivan Narvan kaupungin tuntumassa. Sii- 
hen osallistuivat Ruotsin puolelta valtakunnan asemestari Simon Grundel- 
Helmfelt, Viron maaneuvos Gustaf Clodt, Tarton hovioikeuden asessori 
Gustav von Mengden ja apulaisena sihteeri Andreas Wallwijk. Ryhmä sai val- 
takirjansa jo helmikuussa mutta aloitti neuvottelut venäläisten kanssa vasta 
heinäkuun 24. päivänä 1666. Suuri ihmisjoukko seisoi joen Narvan-puolei- 
sella rannalla ja katseli levottomana kokousten kulkua vesiväylän keskelle ra- 
kennetulla laiturilla. Yleisesti luultiin, että kysymys oli sodasta tai rauhasta. 
Katselijat kaikkosivat kuitenkin, kun osoittautui, että kokous edellytti yhdek- 
sän erillisen konferenssin pitoa ja päättyisi vasta lokakuun 12. päivänä, jolloin 
sopimus voitiin allekirjoittaa. Koko keskustelu koski ruptuurisodan jälkeisten 
epäselvyyksien ratkomista eli vankien vaihtoa, kaupankäynnin järjestämistä 
ja sotakorvausten maksamista.'** 

Yksi vuosisadan merkillisimmistä ruotsalaisista lähetystöistä matkus- 
ti Moskovaan vuosina 1673—1674. Aika oli ulkopoliittisesti rauhatonta: kun 
lähetystöä alettiin suunnitella, oli yleiseurooppalainen suursota puhjennut 
vuonna 1672 ja Tanskan kuningas Kristian oli alkanut valmistella hyökkäys- 
tään Skooneen, joka toteutui vuonna 1676. Ruotsi tarvitsi välttämättä rau- 
hallisen sivustan idässä, mieluiten suorastaan liiton Venäjän kanssa. Tämän 
lisäksi lähetystön tehtäväksi annettiin neuvotella Venäjän kanssa korvauksen 
saamisesta niistä Karjalan ja Inkerinmaan talonpojista, jotka olivat paenneet 
tai jotka oli viety Venäjälle ruptuurisodan aikana vuosina 1656—1658. Teh- 
tävän hoitamiseksi ruotsalaisilla oli mukanaan nimilistoja kaikkiaan 8 500 
talonpojasta, joiden verot olivat muuton vuoksi jääneet maksamatta. Ne 
olivat kuluneiden 20 vuoden aikana nousseet sieväksi summaksi, kaikkiaan 
miljoonaksi hopeataaleriksi eli kymmeneksi kultatynnyriksi, mitä summaa 

lähettiläät siis saivat ylioptimistisesti vaatia Venäjältä.*? Sivumennen sanoen 
nämä nimilistat (nyk. Muscovitica 92, RVA) oli laadittu henkikirjojen tapaan 
ja nykyään ne ovat saatavilla digitoituina verkossa. Niistä löytää Ruotsin 
Karjalasta ja Inkerinmaalta peräisin olevia pakolaisia Tverin alueella ja muilla 
Venäjän seuduilla 

Lisäksi lähettiläiden tuli ottaa puheeksi kauppavaihdon lisääminen, sillä 
se oli huolestuttavan matalalla tasolla. Uusi rajankäynti tarvittiin Liivinmaan 
eteläosassa Petserin luostarin lähistöllä, missä rajalinjan epäselvä sijainti ai- 
heutti toistuvia kiistoja. Suuri, hopeaesineistä koostuva lahja luovutettaisiin 
kuten tavallista tsaarille, minkä lisäksi venäläiset virkamiehet saisivat hekin 
perinteisiä lahjoja. Kaarle XI oli astunut valtaistuimelle vuonna 1672, ja lah- 
jat olivat paljon komeammat kuin holhoojahallituksen aikana. Niiden jou- 
kossa herätti huomiota leskikuningatar Hedvig Eleonoran lahjoittama suuri 
määrä juhlapukuja nuoren tsaritsan Natalja NarySkinan käyttöön. Ne olivat 
puhdasta ranskalaista muotia.**° 

Lähetystön johtajaksi valittiin valtaneuvos kreivi Gustaf Oxenstierna, 
joka sai avukseen kolme avustavaa lähettilästä, nimittäin Liivinmaan maa- 
neuvoksen Hans Henrik von Tiesenhausenin, kanslianeuvos Gotthard 
Johann von Budbergin ja komissaari Joachim Lilliehoffin. Lähetystön johto 
lähti Tukholmasta Uttern-nimisellä aluksella elokuun 21. päivänä 1673. Käy- 
tännössä joukko pantiin kuitenkin kokoon vasta Tallinnassa, jossa sen jä- 
senet kokoontuivat — marsalkka, sihteeri, lääkäri, kahdeksan hovijunkkaria, 
translaattori Samuel Eosander, pappi, kaksi kanslistia, kassanpitäjä, välskäri 
ja apteekkari, kaksi venäjäntulkkia, kaksi torvenpuhaltajaa, keittiömestari, 
kokit, tarjoilijat ja niin edelleen aina 12 drabanttiin asti. Kaikkiaan oli kysy- 
mys noin 50-100 henkilön matkaseurueesta.*" Hovijunkkareiden joukossa 
oli nuori mies nimeltään Johan Filip Kilburger, joka ajan mittaan kirjoittaisi 
tuon aikakauden parhaan kuvauksen Venäjän taloudesta. Lähetystö kohtasi 
tsaarin lähettämät oppaat eli pristaavit marraskuun 18. päivänä 1673 Laukaan- 
joen (Luga) varrella olevassa kylässä nimeltä Moravena. Laukaanjoki virtasi 
Inkerinmaan läpi ja laski Suomenlahteen. 

Gustaf Oxenstiernan lähetystön matkan dokumentaationa on säilynyt — 
kirjeenvaihdon lisäksi — laaja, yli 500 sivua käsittävä lähetystön sihteerin laa- 
tima kuvaus, johon on kirjattu niin suuret kuin pienetkin tapahtumat mat- 
kan varrella.** Tässä lähteessä kuvataan muiden tapahtumien ohella myös 
kiusallista jupakkaa Novgorodin ulkopuolella, kun lähettilään vaunu ei mah- 
tunut kaupunginportista sisään. Gustaf Oxenstierna sai siksi kiivetä ulos ko- 
measta kulkuneuvostaan ja hyväksyä sen, että vaatimaton venäläinen kärry 

kuljetti hänet sisään kaupunkiin. Tama kuvaus ei ole ainoa tasta sattumasta 
kirjoitettu, vaan venäläinen lähde väittää, että kaupunginporttia laajennet- 
tiin niin, että vaunut mahtuivat siitä läpi. Vielä matkakuvaus kertoo hyvin 
perusteellisesti, kuinka lähetystö saapui Moskovaan joulukuun 31. päivänä 
1673, kuinka arvokkaat lahjat esiteltiin venäläisille tammikuun 2. päivänä 
1674 ja kuinka lähettiläät sitten joutuivat kiistaan isäntiensä kanssa siitä kysy- 
myksestä, miten kaukana valtaistuimesta heidän piti ottaa hatut pois päästä 
audienssin aikana. Kaikesta päätellen itse vastaanotto kuitenkin sujui hyvin 
maaliskuun 30. päivänä 1674. Tämän jälkeen matkakertomus sisältää kuvauk- 
sia neuvotteluista, jotka jatkuivat koko kevään ja alkukesän ajan, ilman että 
minkäänlaiseen sopimukseen olisi päästy. Gustaf Oxenstierna jätti kesäkuun 
19. päivänä 1674 jäähyväiset Moskovalle ja palasi seurueineen Ruotsiin. Kai- 
ken kaikkiaan oli vastaanotto Venäjällä kuitenkin ollut hieman lämpimämpi 
kuin edellisen lähetystön aikana vuonna 1662. 

Vuosien 1673—1674 lähetystön matkan muistoa säilyttää myös suunnat- 
toman arvokas, atlaskokoinen käsikirjoitus Ruotsin valtionarkistossa. Sen 
tekijä on Riian varuskunnassa toiminut linnoitusupseeri Erik Palmguist, joka 
kuului vasta-aateloituun virkamiessukuun. Hänen isänsä Gustaf Berg oli 
nobilisoitu aivan äskettäin, vuonna 1660, tämän hoidettua useita kameraali- 
sia tehtäviä hyvällä menestyksellä, muun muassa reduktiokomission komis- 
saarina. Hänen äitinsä Margareta taas kuului vauraaseen Taalainmaan sukuun 
ja oli Stora Kopparbergetin tarkastajan Erik Erikssonin tytär. Erik Palmquist 
syntyi noin vuonna 1650, ja hänet löytää hyvin nuorena, vuonna 1663, Heidel- 
bergin yliopiston matrikkelista. Palattuaan takaisin Ruotsiin hän sai vuonna 
1670 Riian linnoituksessa konduktöörin viran. Hän oli työssään taitava, ja hä- 
net ylennettiin kapteeniksi jo vuonna 1673.** 

Palmguistin saama tehtävä lähetystön osanottajana oli salainen ja vaati- 
va. Hänen piti piirtää matkan aikana nähdyt venäläiset linnoitukset mahdolli- 
simman tarkoin. Mitään valtakirjaa ei annettu tähän tehtävään — sen olemas- 
saolosta kertoo vain lopputulos, piirretty ja väritetty suuri kuvakirja, jonka 
nimenä on Nägre vidh Sidste Kongl. Ambassaden till Tzaren i Muskou giorde Observa- 
tioner öfwer Ryssland, dess Vägar, Pass med Fästningar och Gräntzer, Sammandragne 
af Erich Palmguist Anno 1674 (Joitakin viime kuninkaallisen lähetystön Mosko- 
van tsaarin luo tekemiä havaintoja Venäjästä, sen teistä, solista, linnoituksista 
ja rajoista, Erik Palmguistin vuonna 1674 yhteenvetäminä).7 Kysymyksessä 
on atlaskokoinen sokkopainatuskantinen nide, jonka lähes viidelläkymme- 
nellä suurella sivulla on kuvattuna vesivärein laveerattuja karttoja ja taita- 
vasti tehtyjä seepia- tai tussipiirustuksia sekä niitä säestävä teksti. Kysymys 

on suurenmoisesta visuaalisesta informaatiolähteestä. Teos on äskettäin jul- 
kaistu hyvin huolellisena faksimilena Moskovassa kolmella eri kielellä (ruot- 
si, englanti, venäjä).** Sitä on käsitelty tieteellisessä mielessä eri julkaisuissa; 
itsekin olen kirjoittanut siitä eri yhteyksissä.'? 

Venäjän teiden ja vesiväylien kartoittaminen oli vaativa tehtävä.+** Tar- 
koituksena oli luultavasti piirtää yleiskartta Luoteis-Venäjästä, mutta tämä 
kartta on sittemmin kadonnut, mahdollisesti suuren Pohjan sodan aikana. 
Observationer öfwer Ryssland olisi toisin sanoen ollut suuren kartoitustyön sivu- 
tuote, sen verbaalinen kartankuvaus. Tämä selittäisi hyvin teoksen luonnetta. 
Tietojen kerääminen Venäjästä oli sotilaspoliittinen välttämättömyys. 

Erik Palmguistin kaunis teos alkaa Kaarle XI:lle osoitetulla omistuksella, 
jossa kirjoittaja kuvailee työtapaansa. Missä hänen omat havaintonsa eivät 
olleet riittäneet informaation pohjaksi, siellä hän oli turvautunut lahjomil- 
taan venäläisiltä saamiinsa tietoihin. ”Mutta kaikesta huolimatta en ole voi- 
nut saada selville tätä enempää asioita tältä hyvin epäileväiseltä ja vaikealta 
kansakunnalta”, hän kirjoittaa vaatimattomasti. Omistuksensa lopuksi Palm- 
guist esittää toivomuksen, että hänen teoksensa olisi avuksi tulevissa voitok- 
kaissa sodissa juuri samoilla seuduilla, joita hänen kynänsä ja siveltimensä 
oli kuvannut. Sotia Venäjän kanssa tulisi edelleenkin varmasti, oli hänen kat- 
somuksensa. 

Palmguist piti työnsä tärkeimpänä antina liikenneyhteyksien kuvaus- 
ta. Hän kommentoi venäläisten karttojen merkkijärjestelmiä, esitteli suuren 
taulukon avulla tärkeimmät kulkuväylät, niin maantiet kuin jokiverkostot- 
kin. Hän kuvasi huolellisesti erilaisia esteitä, kuten soita ja kosteikkoja, sekä 
esitteli niiden ylimenopaikat. Novgorodin kaupungista Palmguist oli piirtä- 
nyt aukeaman, jossa linnoitukset, muurit, kaupungin eri osat, linna ja luos- 
tarit näkyivät tarkkaan piirrettyinä ja vihreään väriskaalaan väritettyinä. 
Kaupunkinäkymä oli esitetty kahdelta eri suunnalta. Myös Tverin kaupunki 
oli kiinnostanut piirtäjää. Palmguist on esittänyt sen karttakuvan äärimmäi- 
sellä huolella. Tver oli tärkeä keskus, koska sieltä alkoi pitkä, aina Kaspian- 
mereen ulottuva vesiväylä, jota myöten saattoi päästä Persiaan asti. Komein 
teoksen kohdista oli kuitenkin Venäjän pääkaupunkia Moskovaa esittelevä 
suuri aukeama. 

Tätä suurta kuvaa leimasi ilmeinen sotilaallinen harrastus. Palmguist oli 
varustanut tekstinsä tiedoilla kaupungin muureista ja bastioneista sekä sel- 
villä numeroilla Moskovan varuskunnan lukumääristä. Lisäksi hän luetteli 
yksityiskohtia Moskovan sisäisestä topografiasta. Hän laski Kremlin linnanpi- 
halla seisoneet tykit ja merkitsi karttaansa sen kohdan, jossa lähettiläät olivat 

luovuttaneet miekkansa pois ennen audienssia. Han piirsi Posolski Prikazin 

eli ulkomaanhallinnon rakennuksen, Kremlin molemmat vastaanottosalit, 
Arkkienkeli Mikaelin katedraalin, patriarkan palatsin ja tykistömakasiinin. 
Moskovan esikaupungit Palmguist kuvasi summittaisesti, mutta kirjoitti kui- 
tenkin, että kaupunginosa nimeltä Skorodom oli slummia, jossa asui roistoja 

ja pettureita, mutta että se samalla oli merkittävä puuesineitten kaupan kes- 
kus. Siellä myytiin kokonaisia hirsirakennuksia palkki kerrallaan. 

Palmguist oli erityisen kiinnostunut streltseistä, tsaarin valiojoukosta 
Moskovassa. Hän luetteli kokonaisella aukeamalla 14 streltsien rykmenttiä, 
piirsi niiden univormut ja liput ja ilmoitti osastojen päälliköiden nimet sekä 
sotilaiden lukumäärän. Hän piirsi Venäjän ratsuväkeä tulisilla hevosillaan. 
Tekstistä näkyy, että Palmguist antoi erityisesti Venäjän tykistölle suuren ar- 
von. Kirjansa loppupuolella hän esittelee Siperiaa ja Kaspianmerta muuta- 
man väritetyn kartan verran. 

Jälkeenpäin tarkastellen Palmguistin teoksen kaikkein tärkeintä antia ei 
kuitenkaan ole kartografia vaan kuvitus. Suuri osa seepialla piirretyistä rus- 
kehtavista kuvista on kulttuurihistoriallista kuvausta tsaarin valtakunnan 
oloista. Piirrosten merkitys selittyy paljolti sillä, että kuvat venäläisistä olivat 
tuona aikana varsin harvinaisia. Sellaisia on säilynyt vähän, ja ne kaikki ovat 
länsimaisten kuvaajien piirtämiä. Maininnan arvoisia ovat esimerkiksi Olaus 
Magnuksen Carta marinassa (1539) esiintyvät pienenpienet suomupanssariin 
puetut soturit käyräsapeleineen ja jousineen käymässä taisteluja meren jääl- 
lä, Sigismund von Herbersteinin teoksessa Rerum Moscoviticarum Commentarii 
(1549) oleva kuva venäläisestä ratsuväkijoukosta topatuissa takeissaan ja suip- 
pokypärissään sekä niin sanottuun Gottbergin muistoalbumiin (1592) sisäl- 
tyvä piirros komeilevasta nuoresta pajarista. Omaa luokkaansa ovat tietysti 
Adam Oleariuksen suuren matkakuvauksen (1659) kuvat. Ne ovat todellinen 
kultakaivos katselijalle, sillä kirjailija vyöryttää kuparipiirroksessa toisensa 
jälkeen havaintojaan Holsteinin lähetystön matkalta Moskovan kautta pitkin 
Volgaa Persiaan asti keskittyen kansantyyppeihin eri tilanteissa — venäläisiä 
juhlallisina katsojina tsaarin vastaanotoilla ja uskonnollisten kulkueiden var- 
silla mutta myös juopuneina hummaajina eri kapakoiden sisällä ja edustoilla. 

Vaikuttaa ilmeiseltä, että Erik Palmguistin suuressa kuvakirjassa ole- 
vat laveeraukset ovat syntyneet Oleariuksen esikuvan innoittamina. Ne ovat 
kuitenkin selvästi korkeampitasoisia ja vauhdikkaampia kuin Oleariuksen 
jäykähköt piirrokset. Monet Palmguistin kuvista kuvaavat paitsi lähetystön 
matkaan liittyviä kohteita myös kansanelämää ja oikeuslaitosta eri näkökul- 
mista. Joukossa on talvinen kuva siitä, kuinka lähetystö ylitti Venäjän rajan 


Rauha liturgiana 171 


https://doi.org/10.21435/ht.286 


Inkerinmaalla. Se on melkoisen dramaattinen, sillä yhden ja saman huurtei- 
sen maiseman eri laidoilla kohtavat itä ja länsi toisensa. Ruotsin puolella ta- 
loissa on savupiiput, Venäjän puolella taas riihi lähettää savupilven suoraan 
ympäristöönsä; Ruotsin puolella hyvin pienten ihmishahmojen vaatetus on 
länsimainen hattuineen ja takkeineen, Venäjän puolella taas dominoivat kor- 
keat turkismyssyt ja väljät kaftaanit. Palmquistin kuvien kruunu on esitys 
tsaarin audienssilta, joka tosin on Oleariukselta kopioitu mutta paljon elä- 
vämpi. Siinä lähettiläs Gustaf Oxenstierna suorittaa syvimmän kumarruk- 
sensa valtaistuimellaan jäykästi istuvan tsaarin edessä. Liike ja liikkumatto- 
muus kohtaavat Palmguistin laveerauksessa mestarillisesti toisensa. Vauhtia 
on myös aukeamassa, jossa neljä pientä venäläistä ratsastajaa taltuttaa tulisia 
hevosiaan. Koko sivun mittainen on kuva venäläisestä pertuskasta tai hilpa- 
rista, paraatiaseesta, jonka terässä valo välkehtii. Se liittyy tavallaan audienssi- 
kuvaan, jossa tsaarin henkivartijat kantavat tuollaisia keihäskirveitä. 

Oman tilansa ottaa haltuunsa myös talvipiirros matkareestä, jonka 
suljettujen seinien sisällä joku ylhäinen venäläinen kaunotar tekee matkaa 
suuren turkispukuisen palvelijajoukon seuraamana. Joukko kuvia esittelee 
erilaisia, enemmän tai vähemmän sadistisia venäläisiä rankaisu- ja kidutus- 
tapoja. Niiden joukossa kiinnittää huomiota kuva ruoskimisesta. Vahva mies 
kantaa siinä selässään onnetonta puolialastonta rikollista. Piiskaniskut saa- 
vat suuren katsojakunnan kerta kerran jälkeen kohahtamaan. Pappi seuraa 
ristiinnaulitun kuva kädessään onnetonta, samoin kuin tuomari, jonka kä- 
dessä olevassa paperissa pilkottaa rikoksen nimi. Lapset ja koirat rientävät 
kulkueen vanavedessä. Mestarillisinta on kuitenkin katselijajoukon hahmo- 
tus — sen ilmeet ja vaatetus on piirretty mestarin kädellä. Teos esittelee sitten 
muitakin rankaisutapoja, lyöntejä jalkapohjiin ja jääkylmän veden tiputta- 
mista kaljuksi ajetulle päälaelle. Ne saavat kirjan tarkastelijan tuntemaan kyl- 
miä väreitä selkäpiissään. 

Kummallista kyllä taidehistorian tutkijat eivät ole kiinnittäneet huomiota 
Erik Palmguistin teokseen. Kuka oli se taitava piirtäjä, joka on luonut nämä 
eloisat ja tarkat kuvat? Onko se ollut linnoituskapteeni itse, vai onko kysymyk- 
sessä joku muu ajan taiteilijoista, ja jos niin, niin kuka? Gösta Selling on ai- 
koinaan pohtinut tätä.4** Hän on kirjoittanut tutkielman italialaisen Lorenzo 
Magalottin Ruotsia koskevasta matkakuvauksesta vuodelta 1674 — joka siis on 
laadittu hiukan Palmguistin tekemän Moskovan matkan jälkeen — ja huoman- 
nut, että ne Magalottin kuvat Tukholmasta, joita nykyään säilytetään Uppsa- 
lan yliopiston kirjastossa, ovat hyvin samankaltaisia kuin Palmguistin teok- 
sessa olevat laveeraukset. ”Piirtämistapa on melko sama”, Selling kirjoittaa. 

”Hahmot ovat kookkaita ja kapeita ja niillä on huomattavan pitkät alaruumiit, 
varjostus on samanlainen kuten kasvotkin. Hevosilla on pienet päät, ne ka- 
rahtavat pystyyn, niiden kaviot ovat pienet ja niiden kiharat harjat leiskuvat 
samoin. Taustamaisemat ovat yhtä summittaisesti ja realistisesti piirretyt niin 
venäläisessä teoksessa kuun Magalottillakin.”** 

Italialainen kreivi Lorenzo Magalotti saapui Tukholmaan kesällä 1674 
Firenzen hallitsijan suurherttua Cosimo III:n poliittisena nuuskijana. Hän tuli 
Ruotsin pääkaupunkiin etelästä samaan aikaan kuin Gustaf Oxernstiernan 
lähetystö palasi sinne idästä. Magalottin piiirokset Tukholmasta käsittävät 22 
kuvaa, jotka esittelevät kohtauksia kansanelämästä sekä kaupunkinäkymiä. 
Magalottin teoksen pääpaino on silti tekstissä. Hänen analyysinsä Ruotsin po- 
liittisesta elämästä on loistava, taidokas ja osaava sekä hiukan ilkeäkin. 

Kun vertaa Magalottin kuvia Palmguistin vastaaviin, vakuuttuu hyvin 
pian siitä, että Gösta Selling on aivan oikeassa. Molempien teosten taiteilija 
on yksi ja sama henkilö. Koska se tuskin on voinut olla Palmguist tai Maga- 
lotti itse — viimeksi mainittu sanoo yhdessä kohtaa, että hän on teettänyt 
kuvat —, täytyy meidän etsiä jotakuta kolmatta henkilöä, yhtä ajan monista 
maalareista ja konterfeijareista, tai ehkä kuparipiirtäjistä, joka sopisi kuvaan. 
Tämä tutkimustehtävä on vielä suorittamatta, ja siksi tässä yhteydessä täytyy 
vain todeta, että kuvat on piirtänyt joku tuntematon henkilö. Oliko hänkin 
ollut mukana Moskovassa vai ei, jää avoimeksi. 

Lähetystön palattua Venäjältä maassa tapahtui merkittävä muutos. 
Tsaari Aleksei Mihailovits, Romanov-suvun järjestyksessä toinen hallitsija, 
kuoli vuonna 1675 vain 46-vuotiaana. Hän oli solminut toisen avioliittonsa 
alhaisaateliin kuuluneen neidon Natalja Naryskinan kanssa, joka oli tataa- 
risukua. Nataljan kasvatti-isä oli ollut pajari Artamon Matvejev, jolla oli ol- 
lut dumnoi djakin arvo ja jonka puoliso oli ollut skotlantilaissyntyinen Mary 
Hamilton. Tämä ulkomaalainen nainen ei ollut alkuunkaan hyväksynyt nai- 
sen alistettua asemaa Venäjällä, vaan oli elänyt vapaammin ja kasvattanut 
kasvattityttärensäkin vapaaksi neidoksi. 

Uuden tsaritsan länsimainen kasvatus vaikutti uudistavasti kankeaan 
hovielämään. Länsimaista musiikkia ja teatteria alkoi kuulua ja näkyä Krem- 
lissä, länsimaista pukukuosia niin ikään. Muutos oli suuri, sillä länsimainen 
maallinen kirjallisuus ja intrumentaalimusiikki olivat tähän asti olleet tunte- 
mattomia Venäjällä.+* Tsaari Aleksei MihailovitSin hallitusajan jälkipuolta on 
yleisesti pidetty länsimaisten aatteiden levidmisaikana.*” Hovi oli jättiläismäi- 
nen — siihen kuului tuhansia henkilöitä eri hallinnollisissa ja seremoniallisis- 
sa tehtävissä. Kun tsaari oli kuollut, valtaistuimen peri Fjodor III (1676-1682), 

hallitsijan ensimmäinen poika hänen varhaisemmasta avioliitostaan.*” Tär- 
keimpien pajarisukujen välinen taistelu oli näkyvin ilmiö tämän tsaarin ly- 
hyenä hallituskautena. 

Nämä pajarisuvut olivat sukulaisuussuhteessa molempiin tsaarittariin 
Maria Miloslavskajaan ja Natalja Naryskinaan, Aleksein ensimmäiseen ja 
toiseen puolisoon. Nuoren Fjodorin noustessa valtaistuimelle Miloslavskin 
suku pääsi vallan kahvaan ja Naryskinin klaani sai väistyä. Alekseilla oli ol- 
lut ensimmäisen puolisonsa kanssa useita lapsia, sairaalloisen Fjodorin lisäk- 
si poika nimeltä Ivan sekä tytär Sofia, joka oli nuoresta iästään huolimatta 
älykäs ja tarmokas henkilö. Toisesta avioliitostaan tsaarilla oli poika nimeltä 
Pjotr (s. 1672), joka oli isän kuollessa vielä pieni lapsi. Hän oli NarySkin-suvun 
toivo käynnissä olevassa valtataistelussa. Tästä Pjotrista kehittyi sittemmin 
keisari Pietari Suuri, Venäjän uudistaja. 

Vuonna 1682, kun tsaari Fjodor kuoli, Kremlin valtataistelu kehittyi 
veriseksi. Valtaistuimelle huudettiin kompromissina kaksi samanarvoista 
tsaaria, Ivan ja Pjotr. Koska Pjotr oli aivan nuori, nimitettiin hänen äitinsä 
Natalja Naryskina toimimaan hänen holhoojanaan, ja Miloslavskin suku 
tungettiin vallankäytön kannalta syrjäiseen nurkkaan. Silloin Kremlin henki- 
kaarti, streltsit, teki kapinan ja huusi tsaritsa Sofian hallitsijaksi. Vallan- 
kaappausta on tutkittu paljon, ilman että lopullinen selvyys olisi saavutettu. 
Luultavasti sotilaat eivät pitäneet vallan kahtia jakamisen aiheuttamasta epä- 
selvyydestä. On mahdollista, että myös uskonnollinen erimielisyys olisi näy- 
tellyt jonkinlaista osaa tapahtumien kulussa. Joka tapauksessa kehitys johti 
verenvuodatukseen ja monien henkilöiden surmaamiseen. Kaduilla tapahtui 
muutamina toukokuun päivinä 1682 mellakoita, ja monet johtavassa asemas- 
sa olevat pajarit menettivät henkensä rahvaan kapinoidessa. Veriteot levisivät 
hoviin, ja myös streltsejä teloitettiin. Prinsessa Sofia nimitettiin nyt regentiksi, 
ja hän hallitsi yksinvaltiaana suosikkinsa ja mahdollisen rakastajansa pajari 
Vasili Vasiljevits Golitsynin avulla. 

Tässä hyvin epäselvässä tilanteessa saapui suuri venäläinen lähetystö 
syksyllä 1683 Ruotsiin. Sitä johti pajari Ivan Prontsi8tSev, ja se vahvisti valta- 
kuntien välillä vallitsevan rauhan, sillä edellinen rauha oli venäläisen katsan- 
non mukaan päättynyt tsaari Fjodorin kuolemaan. Juhlallinen seremonia 
tapahtui kuten aikaisemminkin Tukholman Suurkirkossa. Sitten kuningas 
Kaarle XI nimitti uuden suuren ambassadin Moskovan-matkaa varten. Sen 
tehtävänä oli vastaavanlainen rauhanvahvistus nuorten kaksoistsaarien sil- 
mien edessä. Lähetystö oli 1600-luvun loistavin diplomaattinen missio, jon- 
ka veroista ei ollut koskaan aikaisemmin eikä ole koskaan myöhemminkään 

koettu Ruotsin ja Venäjän suhteissa. Itse tehtävä oli kyllä ongelmallinen, eikä 
lähetystön matkan tuloksena oikeastaan saavutettu yhtään mitään, paitsi että 
valtakunnat olivat ottaneet mittaa toistensa voimasta ja komeudesta. Tavan- 
omainen rauhanliturgia oli toistettu monin erilaisin muodoin. 

Kuten tavallista kuningas nimitti lähetystölle korkeatasoisen johtajan, 
joksi tuli valtaneuvos Conrad Gyllenstierna. Sivulähettiläät olivat Jonas Kling- 
stedt ja Otto Stackelberg. Kullakin kolmesta lähettiläästä oli mukanaan oma 
seurueensa, minkä lisäksi joukkoon kuului monenlaisia muita toimijoita. 
Niinpä matkalaisiin kuuluivat lähetystömarsalkka Hermann von Fersen, ko- 
missaari Christopher von Kochen, kaksi kamariherraa, sihteeri ja lähetystön- 
lääkäri, kokonaista 21 aatelista hovijunkkaria, kaksi translaattoria, kolme lä- 
hetystönpappia, hovimestari ja kassanhoitaja, kolme lähetystönkirjuria, kaksi 
välskäriä ja kolme venäjäntulkkia. Lisäksi ryhmässä oli mukana 12 drabanttia. 
Virallinen henkilökunta käsitti 221 henkilöä, mutta lähetystön seurassa Venä- 
jälle lähti myös suurilukuinen joukko pelkkiä matkailijoita, jotka käyttivät 
hyväkseen tilaisuutta päästä helpolla tavalla Venäjän vaikeasti ylitettävän ra- 
jan läpi. Hovijunkkareiden suuresta joukosta voi tehdä johtopäätöksen, että 
Venäjälle matkustaminen alkoi jo kiinnostaa Ruotsin ylhäisöä, ja totta onkin, 
että Venäjä alkoi 1600-luvun lopulla tulla muotiin Lansi-Euroopassa ennen 
kaikkea orientalistien ja pietistien toiminnan seurauksena. Vanha venäläinen 
uskonto mystillisine piirteineen oli alkanut kiinnostaa. Ruotsin lähetystös- 
sä oli tällä kertaa mukana oppinut slavisti, venäjän kielen hyvä tuntija Johan 
Gabriel Sparwenfeld (s. 1655), joka kuului päälähettilään Conrad Gyllenstier- 
nan henkilökohtaiseen seurueeseen ja suoritti matkatovereilleen huomattavia 
palveluksia. 

Lähtö Tukholmasta tapahtui helmikuussa 1684 ankarassa pakkasessa, 
eikä meren ylitys Grisslehamnista Ahvenanmaalle ja edelleen Turkuun ollut 
ahtojäiden ja avoimien railojen vuoksi mikään leikin asia. Monen viikon mat- 
kan jälkeen seurue saapui maaliskuussa Novgorodiin, jossa nousi esiin vai- 
keasti ratkaistava ongelma — hevosten ja proviantin eli muonan puute. Paikal- 
linen voivodi onnistui kokoamaan matkaa varten vain 500 hevosen lauman, 
kun ruotsalaiset olisivat tarvinneet 650 vetojuhtaa rekiensä ja kärryjensä 
eteen. Syynä oli aikainen kevät, joka muutti maantiet liejuksi. Kiista voivodin 
ja lähetystön välillä vaati useita päiviä, ja niiden aikana keli jatkuvasti huo- 
noni. ”Miesmuistiin ei mikään näin valtava lähetystö ole tullut Novgorodiin”, 
käskynhaltija valät a 

Kun Venäjän tiettömyys jatkuvasti paheni ja routa suli maisemasta 
kaikkialla, jokien kahluukohdat muuttuivat avariksi meriksi, jotka estivät 

matkanteon ja erityisesti matkatavaroiden kuljettamisen. Lähettiläät kieltäy- 
tyivät itsepäisesti nousemasta lotjiin, koska se olisi ollut loukkaavaa heidän 
arvolleen, mutta hyväksyivät lopulta pakon edessä Volgan yläjuoksulla tarjo- 
tun venekuljetuksen. Tunnelmaa huononsi itsepäinen sade, jonka päättymi- 
sestä ei ollut toivoa. 

Näistä vaikeuksista huolimatta Gyllenstiernan lähetystö tuli Moskovaan 
huhtikuun 28. päivänä 1684, vain muutama päivä ennen Itävallan suuren lä- 
hetystön saapumista. Keisarin lähettiläiden ilmaantuminen sotki lopullises- 
ti kaikki aikataulut. Poliittinen tilanne oli äärimmäisen epävarma Kremlissä, 
eivätkä ruotsalaiset oikein ymmärtäneet, kenen kanssa piti neuvotella. Jo 
arvokkaiden hopealahjojen jakamisessa Ivanin ja Pjotrin sukulaisten välillä 
ilmeni vaikeuksia, puhumattakaan prinsessa Sofiasta. Kuka ottaisi vastaan 
tsaarittarelle tarkoitetun lahjan? Äskettäin avioliiton solmineen tsaari Ivanin 
puoliso vai Sofia? Nämä kysymykset askarruttivat ruotsalaisia, kun heille 
sattui onnenpotku — prinsessa Sofia suostui ottamaan lähetystön vastaan 
intiimissä audienssissa. Läsnä oli prinsessan suosikki tai rakastaja ruhtinas 
Golitsyn, länsimielinen herra, ja Sofia itse teki toukokuun 28. päivänä 1684 
sattuneessa tapaamisessa vieraisiinsa myönteisen vaikutuksen. Tapaus oli en- 
nenkuulumaton, sillä Venäjällä naiset eivät koskaan osallistuneet julkiseen 
elämään. Tiedetään, että patriarkka oli vihainen, koska Golitsyn oli antanut 
uskottomien ruotsalaisten suudella Sofian kättä. 

Kun vastaanotto oli ohi ja rauha vahvistettu, ruotsalaiset olivat iloisia ja 
tyytyväisiä tapahtuneeseen. Mitään muita neuvotteluja ei käyty eikä päätök- 
siä tehty. Lähetystöä koskeva lähteistö on valtava, ja siihen sisältyy myös yksi 
uutuus. Johan Gabriel Sparwenfeld oli nimittäin pitänyt koko ajan päivä- 
kirjaa, joka on paljon kiinnostavampi kuin viralliset dokumentit. Nuori mies 
oli äskettäin aateloidun upseerin poika. Hän oli aloittanut opintonsa Uppsa- 
lan yliopistossa ja tehnyt sen jälkeen viiden vuoden mittaisen peregrinaation, 
opintomatkan, pääasiassa Hollantiin mutta myös Ranskaan, Italiaan, Englan- 
tiin ja Tanskaan. Hän oli matkallaan tutkinut kaikki eteensä sattuneet nähtä- 
vyydet, käynyt arkistoissa ja kirjastoissa sekä solminut yhteyksiä oppineisiin 
piireihin. Hän oli jo alkanut kerätä käsikirjoituksia, mistä tuli hänen harras- 
tuksensa koko elämänsä ajaksi. 

Sparwenfeld oli saanut kuninkaan apurahan opetellakseen venäjää 
Moskovassa vuosina 1684-1687. Hänen päiväkirjansa kattaa tämän ajan ja an- 
taa silottelemattoman kuvan niin Gyllenstiernan lähetystöstä kuin elämästä 
Venäjän pääkaupungissa yleensä. Käsikirjoitus on toinen osa kaikkiaan nel- 
jän niteen sarjassa, ja se käsittää 142 sivua kirjoitettuna Sparwenfeldin omalla, 

huolimattomalla ja vaikeasti luettavalla käsialalla. Pääosa tekstistä on ruotsia, 
mutta tekijä on myös harjoitellut ranskan, italian, espanjan ja venajan kirjoit- 
tamista, venäjää vuoroin latinalaisin, vuoroin kyrillisin kirjainmerkein. Kir- 
jan otsikko on italiaa: Giornale d'un Viaggio di Moscouia. Se on julkaistu vuonna 
2002 englantilaisella käännöksellä varustettuna." 

Oppineena kielitieteilijänä Sparwenfeld tunsi koko siihenastisen eu- 
rooppalaisen Venäjä-kirjallisuuden. Kaikkialla hänen teoksessaan näkyy 
merkkejä sen hallinnasta, mutta niitä ei ole aivan helppo huomata, sillä länsi- 
eurooppalaisten huomiot tsaarin valtakunnasta saattoivat olla hyvin saman- 
kaltaisia. Juuri länsimaisen reaktiomallin esityksenä Sparwenfeldin päiväkirja 
on ansiokas. Nuori mies liikkui Moskovassa asuvien ulkomaalaisten parissa, 
ja hänen askeleitaan suojasi dumnoi djak Vasili Vasiljevits Golitsynin arvovalta 
ja valvonta. Mutta toisin kuin muilla tarkkailijoilla, Sparwenfeldin teoksesta 
tapaa suuren määrän huomioita puhtaasti venäläisestä kulttuurista, erityi- 
sesti uskonnon harjoituksen muodoista kirkoissa ja luostareissa, ikoneista, 
juhlakulkueista, kirjoista ja seremonioista, ja hän tuntuu välittäneen näitä 
tietojaan edelleen Nicolaus Bergiukselle, joka kirjoitti kaksiosaisen väitöskir- 
jan venäläisten uskonnosta vuosina 1704—1705. Sparwenfeld oli tarkka siinä, 
että hän ei esittänyt halventavia näkemyksiä venäläisistä yleensä vaan käsit- 
teli heitä yksilöinä. Ei voi kylläkään kieltää, etteikö hän joskus olisi pilkan- 
nut venäläisten kulinariaa ja kömpelöjä tapoja, mutta hän oli silti useimmissa 
suhteissa varsin objektiivinen.” 

Sparwenfeld oli ennen muuta keräilijä, tutkija ja lingvisti, ja hänestä tuli 
ajan mittaan yhä kiihkeämpi tiedemies. Hän oppi hyvin venäjää, ja se auttoi 
häntä pääsemään kosketuksiin kansan kanssa. Ruotsiin palaamisen jälkeen 
Kaarle XI lähetti hänet vuonna 1689 tutkimusretkelle käytännöllisesti katsoen 
koko Eurooppaan ja Pohjois-Afrikkaan. Tarkoituksena oli koota käsikirjoi- 
tuksia ja muita muistoja vanhojen goottien teoista. Oppinut teoria katsoi, että 
gootit periytyivät Ruotsista. Vaikka Sparwenfeld ei säästänyt vaivojaan, hän 
ei tehnyt mitään löytöjä tältä alalta, mutta hän jatkoi siitä huolimatta kirja- ja 
käsikirjoituskokoelmiensa kartuttamista. Roomassa hän tapasi vuonna 1692 
paavi Innocentius XII:n ja antoi tälle latinalais-slaavilaisen sanakirjansa. Ihas- 
tunut kirkkoruhtinas ojensi silloin Sparwenfeldille Vatikaanin kirjaston avai- 
met, mikä tarkoitti vapaata tutkimusoikeutta. 

Palattuaan Ruotsiin Sparwenfeld sai kuninkaalta tehtävän toimia sere- 
moniamestarin apulaisena ja myöhemmin itse seremoniamestarina. Hänen 
velvollisuutenaan oli tässä virassa huolehtia ulkomaisista diplomaateista 
heidän vieraillessaan Ruotsissa sekä muista hovin juhlallisuuksista. Mies oli 

kuin tehty tähän virkaan, koska hän osasi neljäätoista kieltä. Työ ei ollut liialla 

vaivannäöllä pilattu, ja Sparwenfeldille jäi hyvin aikaa jatkaa omia tutkimuk- 
siaan. Pääteos muiden hänen kirjojensa joukossa oli suuri Lexicon Slavonicum, 
joka oli neliosainen slaavilais-latinalainen sanakirja ja käsitti kaikkiaan 25 636 
hakusanaa useilla slaavilaisilla kielillä. Sen slaavinkieliset (kirkkoslaavinkieli- 
set) palstat oli kansliakirjuri Aleksei Mankijev kirjoittanut puhtaaksi kyrilli- 
sillä kirjaimilla, kun taas latinankielisistä palstoista vastasi muuan Matthias 

Zabani. Mankijev oli puolalainen ja oppinut mies. Hän oli tullut Ruotsiin 

vuonna 1700 Venäjän lähettiläs Andrei Tšilkovin sihteerinä ja joutunut van- 
gituksi tämän kanssa sodan puhjettua.” Muitakin kirjureita tuntuu olleen 

työssä. Sparwenfeld luovutti teoksensa lisäksi Uppsalan yliopiston kirjastoon 

suuren joukon sen esitöitä, muita käsikirjoituksia sekä suuren slaavinkielisen 

kirjakokoelman, jonka hän oli kerännyt oleskelunsa aikana Venäjällä.” 

Kahden tsaarin ja yhden hallitsevan prinsessan järjestelmä ei pysynyt 
Venäjällä pystyssä kovinkaan kauan. Nuorempi tsaareista, Pjotr eli Pietari, 
oli kehittynyt normaaliksi, elämäniloiseksi nuorukaiseksi, joka viihtyi hyvin 
ulkomaalaisten seurassa Moskovan kauniissa saksalaisessa esikaupungis- 
sa, jonka suorat kadut, lehtevät puistot ja hyvin hoidetut kirkot ja talot oli- 
vat suuri vastakohta muun Moskovan hirsiasutukselle, puisille ja sokkeloi- 
sille kujille. Pietari vietti vapaata elämää Preobrazenskojen kylässä, jonne 
hän oli rakennuttanut palatsin itselleen. Palatsin mailla hän ja joukko hänen 
kanssaan samanikäisiä poikia leikki sotilaita, niin että koko alueesta tuli kuin 
sotaleiri teini-ikäisille. Länsityyppisiä univormuja ommeltiin ja ulkomaisia 
sotilasarvoja sovellettiin. Pietarin uteliaisuus ei tuntenut mitään rajoja, ja 
tekniikka kiinnosti häntä suunnattomasti. Erityisesti merenkulkuun liittyvät 
leikit olivat hänen alaansa. Synkkä Kreml, jossa sisarpuoli hallitsi ja rakasteli 
kansleriaan, sai hänet voimaan pahoin. Siellä olivat streltsit aivan äskettäin 
tappaneet joitakin hänen äitinsä sukulaisia. 

Muutos tuli vuonna 1689. Sofia erotettiin ja suljettiin luostariin. Tapahtu- 
mat laukkasivat nyt mutkikasta rataa. Useimpien prinsessan suosikkien koh- 
talo muodostui kovaksi. Sofia itse vangittiin, ja Pietari alkoi hallita kovalla kä- 
dellä. Vuonna 1683 hän lähti Arkangeliin Vienanmeren rannalle ja teki käynnin 
uudelleen seuraavana kesänä. Nuori tsaari purjehti merellä rohkeasti ja käväisi 
aluksellaan myös suuren Jäämeren puolella. Hän halusi seurata niitä länsimai- 
sia laivoja, jotka suuntasivat kulkunsa täydessä lastissa Hollantiin ja Englantiin, 
mutta epäselvä poliittinen tilanne pakotti hänet palaamaan Moskovaan. 

Pietarin rauhallinen ja sairaalloinen velipuoli Ivan oli viettänyt tähän- 
astiset 29 elinvuottaan kuin elävä ikoni, jota raahattiin seremoniasta toiseen 

tai vietiin ulos kaduille ja toreille rauhoittamaan kapinallista väkijoukkoa. 
Vuonna 1696 hän yllättäen kuoli, mikä tapaus sinetöi Pietarin kohtalon. Hän 
oli nyt yksin hallitseva tsaari, valtavan Venäjän itsevaltias. Näinä aikoina 
Pietari kävi sotaa turkkilaisia vastaan ja onnistui suurin ponnistuksin valtaa- 
maan Azovin kaupungin, mikä takasi pääsyn Mustallemerelle, uusien vesi- 
reittien ja yhteyksien äärelle. Tapaus oli myös sotahistoriallisesti merkittävä, 
sillä venäläiset sotavoimat eivät olleet vuosikymmeniin voittaneet yhtään 
taistelua. Nyt venäläiset osoittautuivat ylivoimaisiksi eteläisellä rintamallaan 
ja mursivat siellä naapureiden muodostaman saarrostusketjun.7? Azovin val- 
taaminen oli kuitenkin vain puolittainen voitto, sillä Turkin salmet sulkivat 
edelleen Venäjän tien Välimerelle. 

Tsaari Pietarin opintomatka Länsi-Eurooppaan vuosina 1697-1698 on 
yksi Venäjän historian mullistavia ja ahkerasti tutkimuskirjallisuudessa ku- 
vattuja tapahtumia. Hallitsija johti itse suurta lähetyskuntaa matkalla, joka 
kesti 18 kuukautta. Yritys sai venäläiset haukkomaan henkeään. Venäjän 
tsaari ei ollut koskaan aikaisemmin lähtenyt ulkomaille rauhanomaisin ai- 
kein. Pietari matkusti incognito, antamatta itseään ilmi, saadakseen suurem- 
man liikkumisvapauden. Tämä seikka aiheutti jo matkan alussa hankaluuksia. 
Riiassa oli kenraalikuvernööri Erik Dahlbergh saanut mahdottoman tehtä- 
vän, sillä hänen piti sekä kunnioittaa naapurivaltakunnan hallitsijaa että olla 
tietämättä tämän läsnäolosta. Käynti sattui vaikeaan aikaan, sillä Liivinmaa 
kärsi kaikkien aikojen pahimmasta nälänhädästä. Kun Pietari kiipesi uteliaa- 
na kaupungin valleille, teki muistiinpanoja, mittasi vallihautojen syvyyttä ja 
vertaili tykkien ampumakulmia, ei kenraalikuvernööri voinut pitää sitä mi- 
nään muuna kuin vakoiluna. Ruotsalainen vartiomies uhkasi tsaaria muske- 
tillaan, minkä venäläiset käsittivät majesteettirikokseksi. 

Ruotsin viranomaisten ja Venäjän lähetystön välit muuttuivat Riiassa to- 
dellakin kireiksi. Dahlbergh oli muodollisesti kohtelias mutta kieltäytyi jär- 
jestämästä juhlia ja ilotulituksia tsaarin kunniaksi. Kun Pietari kolme vuotta 
myöhemmin tarvitsi hyvää syytä aloittaakseen hyökkäyksen Ruotsia vastaan, 
hän muisti Riiassa saamansa kohtelun ja korotti sen eripuran aiheeksi.” 

Länsi-Eurooppaan suuntautuneen matkan kulku on hyvin tunnettu. Sen 
kohokohtia oli käynti Hollannissa, jossa tsaari tutustui laivanrakennukseen ja 
herätti kohua osallistumalla henkilökohtaisesti kirvesmiehen töihin. Hänen 
uteliaisuutensa ei tuntenut mitään rajoja. Länsimainen vapaus ja hyvinvointi 
olivat hänelle kuin haasteita. Hän jatkoi tutkimuksiaan Englannissa ja Itäval- 
lassa, mutta sai matkalla Venetsiaan tietää, että streltsit olivat tehneet Mosko- 
vassa kapinan. Pelko siitä, että sisarpuoli Sofia saisi vallan taas haltuunsa, oli 

niin suuri, että Pietari muutti reittiään ja keskeytti matkansa. Hän sai tosin 
tietää paluumatkalla Puolassa, että kapina oli kukistettu, mutta kiirehti siitä 
huolimatta kotiin. Hän ehti kuitenkin tavata pienessä Rawan kaupungissa 
Saksin vaaliruhtinas Augustin, josta oli tullut Puolan vaalikuningas, ja voi- 
mamiehet viihtyivät hyvin toistensa seurassa. Ajatus liitosta alkoi itää heidän 
välillään. Pietari ja August olivat kumpikin jättiläisiä, jotka eivät tunteneet 
mitään rajoja ja joilla oli valtava elämänhalu. 

Kotona Moskovassa syyskuussa 1698 Pietaria odotti pajarijoukko, joka 
heittäytyi venäläiseen tapaan makaamaan maahan hallitsijansa edessä. Pajarit 
halusivat osoittaa kunnioitustaan ja uskollisuuttaan tsaarille. Se ei miellyttä- 
nyt Pietaria, joka komensi vastaanottajansa pystyyn, tarttui partaveitseen ja 
alkoi itse ajaa pois aatelismiesten tuuheita partoja. Se kummastutti pajareita, 
jotka katsoivat, että parta oli oikea miehen kaunistus, ja selittivät, että par- 
ran kantaminen perustui kirkolliskokouksen päätökseen. Olivathan profeetat, 
apostolit ja itse Jeesuskin olleet parrakkaita. Alastomat, pelästyneet kasvot, 
jotka olivat vuosikaudet olleet parran peittämät, alkoivat nyt siellä täällä tulla 
näkyviin. Ihmisten ulkonäkö muuttui, ja se jos mikään järkytti heitä. Se tekijä 
venäläisyydessä, joka oli vuosisadat herättänyt Länsi-Euroopassa pilkkaa ja 
ivailua, valtava karvaisuus, oli hetkessä eliminoitu. 

Pian edessä oli myös loppuselvitys streltsien kanssa. Streltsit olivat toi- 
mineet palatsikaartina ja tsaarin henkivartiojoukkona vuosisadat, he olivat 
vanhanaikaisesti vaatetettuja ja erittäin riidanhaluisia. He olivat lisäksi tuke- 
neet Sofiaa, murhanneet Pietarin sukulaisia ja olleet nuoren tsaarin vastus- 
tajia. 

Streltsien teloittamisesta tuli murhenäytelmä, joka enemmän kuin mi- 
kään muu säilyi muistissa ja sai Pietarin näyttämään hirmuhallitsijalta. Hei- 
dän vastarintansa murrettiin barbaarisella tavalla, heitä kidutettiin, hirtet- 
tiin ja mestattiin, ja kuolleet ruumiit ripustettiin Kremlin muureille. Kuollut 
streltsi jätettiin riippumaan hirteen prinsessa Sofian ikkunan eteen luostaris- 
sa. Kertomukset siitä, miten Pietari itse osallistui verilöylyyn, vaihtelevat his- 
toriankirjoittajan mukaan. Tuomitseminen tai hyväksyminen näyttää perus- 
tuvan kunkin tutkijan omaan henkilökohtaiseen suhteeseen siihen henkilöön, 
jota hän kuvasi. Mitään historian totuutta ei luultavasti ole saavutettavissa 
tässä kysymyksessä. 

Venäjän uudistuminen nuoren hallitsijan johdolla merkitsi hyvin perus- 
tavaa mielenmuutosta valtion eliitin parissa. Moskovalaiset saivat luopua siitä 
mustavalkoisesta kuvasta, joka heillä oli länsimaista ollut, maista, joita oli pi- 
detty paholaisen kotiseutuna ja pahuuden valtakuntana. Heidän piti irrottau- 

tua — ainakin osaksi — venäläisestä messianismista sekä käsityksestä, että Mos- 
kova oli kolmas Rooma. Mentaalinen muutos pakotettiin heihin perinteisen 

brutaaleilla venäläisillä keinoilla, väkivallalla ja rangaistuksilla. Vasta 1700-lu- 
vun puolivälin jälkeen länsimaistuminen alkoi levitä laajempiin piireihin, sillä 

aluksi se rajoittui melkein yksinomaan tsaaria ympäröivään hoviin.**° 

Käsillä olevan kirjan tarkoituksena ei ole kuvailla Venäjän uudistumista 
vaan sen heijastumia Ruotsissa. Tukholmassa elettiin edelleen uskossa, että 
rauha ja sopu vallitsisivat vielä pitkään valtakuntien välisissä suhteissa. Kaarle 
XI:n kuoltua vuonna 1697 katsottiin, että rauha pitäisi ikimuistoiseen tapaan 
vahvistaa lähettämällä uusi suuri lähetystö naapurimaan pääkaupunkiin. 
Ikuisen rauhan pitäisi jatkua myös hallitsijanvaihdoksen jälkeen. 

Uusi lähetyskunta, joka saatettiin matkaan kohti Moskovaa, erosi tällä 
kertaa aikaisemmista. Ruotsi oli siirtynyt yksinvaltaan, ja se heijastui myös 
diplomatiassa. Kun lähetystöjen johto oli ennen ollut valtakunnan eliitin eli 
ylhäisaateliston käsissä, kuten hyvin monet muutkin tehtävät, niin Kaarle 
XI:n aikana siirryttiin asiantuntijavaltaan ja lähettiläs saattoi nyt olla alem- 
paakin säätyä, kunhan tunsi asiat. Kyseistä lähetystöä johti siksi ulkoasiain- 
kanslian sihteeri Johan Bergenhielm, aikaisempi historian professori, ja 
sivulähettiläs oli Viipurin, Savonlinnan ja Kyminkartanon läänin maaher- 
ra Anders Lindhielm. Kolmantena lähettiläänä seurueeseen kuului Samuel 
Eosander (aateloituna Göthe), alkuaan venäjän kielen translaattori ja refe- 
rendari ja sittemmin asessori. Lähetystö oli lukumäärältään jonkin verran 
pienempi kuin tavallista — 12 hovijunkkaria, yhtä monta drabanttia, yksi 
translaattori ja kaksi venäjäntulkkia.*' Tsaarille tarkoitetut lahjat olivat 
aavistuksen verran vaatimattomampia kuin ennen. Päälahjana oli tällä kertaa 
kullattu karossi eli umpinainen kuninkaanvaunu, suuri kulkuneuvo, jonka 
kuljettaminen lähetyskunnan mukana osoittautui hyvin vaikeaksi. Muut lah- 
jat — hopeaa kuten tavallista — käärittiin pukinnahkaan ja sijoitettiin suuriin 
heinälaatikoihin, jotka kiedottiin mattoihin. Kysymykseen tulivat tällä kertaa 
karut, yksinkertaiset pikarit ja maljat, jotka olivat suurta muotia Ranskassa, 
sekä ajalle tyypilliset filigraaniesineet. 

Lähetystön lähtö tapahtui ankarimman talven aikana helmikuun 14. päi- 
vänä 1699, ja matka suuntautui aluksi pohjoiseen, sillä jäätilanteen vuoksi ai- 
noa avoin väylä oli Pohjanlahden ympäri kiertävä tie. Lähettiläät matkasivat 
kestikievarista toiseen kuljettaen mukanaan kultavaunuja, saapuivat lopulta 
Narvaan maaliskuun lopussa ja ylittivät rajan Inkerinmaalla Moravenan koh- 
dalla toukokuun 24. päivänä. Retken eri vaiheista saa helppolukuisen kuvan 
Nicolaus Lindellin kirjoittamasta päiväkirjasta Ett kort och enfaldiet Diarium 

(Lyhyt ja yksinkertainen diaari, 1699, julkaistu 1766) mutta myös virallisluon- 
toisia lähteitä on säilynyt suurin määrin. Novgorodissa ruotsalaisia odotti 300 
rahtihevosta, mikä määrä riitti tällä kertaa hyvin. 

Matkalle antoi kohtalokkaan sävyn se, että melkein koko Moskova oli 
vähän ennen lähettiläiden saapumista palanut, niin että tuli kyti vielä siellä 
täällä raunioissa ruotsalaisten tullessa Moskovaan heinäkuun 24. päivänä 
1699. Kaikkiaan lasketaan 6 000 talon tuhoutuneen. Lähetystö sai odottaa 
pitkän aikaa, koska tsaari oli poissa pääkaupungistaan. Lähetystön jäsenet 
kuluttivat pari kuukautta katselemalla nähtävyyksiä, käymällä Novodevitsin 
nunnaluostarissa, missä prinsessa Sofia istui vangittuna, ja seuraamalla au- 
ringonpimennystä, joka näkyi Moskovassa syyskuun 13. päivänä. Maaherra 
Anders Lindhielmillä oli aikaa tutkia Venäjän kaivosalaa ja tehdä muistiin- 
panoja Aunuksen ja Tulan asetehtaista. Hän kirjoitti, että raudan laatu oli 
Venäjällä kohtalainen niin, että tämä metalli kelpasi hyvin kanuunoihin mut- 
ta ei hienomekaniikkaan.**? 

Kun Pietari oli palannut Moskovaan, tapahtui perinteinen audienssi. 
Tsaari oli hyvällä tuulella ja nosteli vieraittensa peruukkeja nähdäkseen, oli- 
vatko he harmaatukkaisia. Rauha uudistettiin ilman ongelmia, mutta ruotsa- 
laiset huomasivat, että tsaari ei suudellut ristiä, kuten tapa vaati. Pietari ei ha- 
lunnut tehdä sitä, koska hän kävi samaan aikaan neuvotteluja Saksi-Puolan 
edustajien, muiden muassa Johann Reinhold von Patkulin, kanssa liitosta ja 
sodasta Ruotsia vastaan. Hän teki hyökkäyspäätöksensä vain kolme päivää 
rauhan vahvistamisen jälkeen. Sodan aloittaminen riippui käytännössä kui- 
tenkin siitä, että Venäjän piti sitä ennen saada aikaan rauha Turkin kanssa. 
Lähetystö lähti kotiin täysin tietämättömänä kaikesta tästä marraskuun lo- 
pussa vuonna 1699. Venäläiset olivat takavarikoineet ruotsalaisten kirjeen- 
vaihdon estääkseen sotahuhujen saapumisen ruotsalaisten korviin.*** Helmi- 
kuun 13. päivänä 1700, tasan vuosi lähdön jälkeen, Johan Bergenhielmin 
johtama lähetyskunta oli palannut Tukholmaan, kierrettyään tälläkin kertaa 
Pohjanlahden. 

Ikuisen rauhan vahvistaminen oli siis tällä kertaa ollut pelkkä petos. 
Muutamaa kuukautta myöhemmin Venäjän armeija aloitti hyökkäyksensä 
ja saapui Narvan edustalle. Suuri Pohjan sota, joka mursi Ruotsin suurvalta- 
aseman, oli alkanut. 

Vanhemmassa tutkimuksessa on verrattu Pietari Suuren hanketta Iivana 
IV Julman vastaavaan, koska molemmat hallitsijat pyrkivät avaamaan Venä- 
jälle tien Itämerelle. Erityisesti venäläinen tutkimus on halukkaasti asettanut 
yhtäläisyysmerkit Pietarin ja Iivana IV:n välille. Mutta samalla on ilmeistä, 

ettei livana Julman hahmo kiinnostanut Pietaria vähääkään. Venäläinen 
historianäkemys rakentui 1600-luvun lopussa ja 1700-luvun alussa koko- 
naan toisille, ratkaisevasti vanhemmille esikuville, näkemykselle Aleksanteri 
Nevskistä ja Kiovan ja Novgorodin ammoisista hallitsijoista, jotka olivat pi- 
täneet Liivinmaata perintömaanaan. On myös merkillistä, että vuonna 1696, 
siis Pietarin hallinnon alussa, Venäjällä laadittiin peräti 33-osainen venäjäksi 
käännetty lähdekokoelma, julkaisu, joka käsitti ulkopoliittisia dokumentte- 
ja, jotta hallitsija ja ulkopolitiikan johto saisivat paremman käsityksen Venä- 
jän vanhemmasta historiasta. Tämä kokoelma ei alleviivannut millään tavalla 
Iivana IV:n ansioita ja liukui keveällä otteella tämän tsaarin käymän Liivin- 
maan sodan yli, joka oli saanut alkunsa vuonna 1558. 

Ruotsin politiikka Venäjää ja muita ulkomaita kohtaan oli 1600-luvulla 
suunnilleen samankaltaista. Se perustui sopimuksiin ja liittoihin. Voimasuh- 
teiden tasapaino ja harmonia Euroopassa olivat avainkäsitteitä kabinetti- 
poliittisessa pelissä. Venäjä sopi melko huonosti tähän yleiseen kuvioon. Se 
oli arvaamaton, ja juuri näinä vuosikymmeninä sen laajentumishalu kasvoi 
olennaisesti Itämeren suuntaan, vaikka Mustameri ja Azov vähän aikaa vai- 
kuttivatkin tärkeämmiltä. 

Joskus on arveltu, että Ruotsin 1680-luvulla harjoittama provinssi- 
politiikka — suuri reduktio ja itsevallan toteuttaminen Liivinmaalla — olisi ol- 
lut pääsyy suuren Pohjan sodan syttymiseen. Erityisesti vanhempi tutkimus 
(Carl Schirren, Harald Hjärne) on korostanut Johann Reinhold von Patkulin 
kapinallista toimintaa sodan sytykkeenä. Se olikin luultavasti melko tärkeä 
tekijä, mutta Kaarle XI:n hallinto kyllä etupäässä voimisti Itämeren maa- 
kuntien pysymistä valtakunnan yhteydessä. Liivinmaan asukkaat, niin aate- 
li kuin aivan erityisesti rahvas, pysyivät uskollisina Ruotsille loppuun asti. 
Venäjä oli Itämeren provinsseissa suuri kummitus, jota kukaan ei halunnut 
saada hallitsijakseen.'** 

On usein arveltu, että Venäjän hyökkäys syksyllä 1700 oli täysi yllä- 
tys ruotsalaisille. Aivan niin ei ollut, koska Ruotsin residentti Moskovassa 
Thomas Kniper (aateloituna Knipercrona) oli itsepäisesti varoittanut sekä Carl 
Piperiä että Bengt Oxenstiernaa kirjeissään keväällä 1700. Kniper tiesi, että 
suuria venäläisiä sotaväenosastoja oli marssilla rajan suuntaan huhtikuussa 
1700, ja hän oli valittanut asiaa vastapuolelleen, Venäjän ulkoasiainhallintoa 
hoitavalle dumnoi djakille. Tämä oli väittänyt, että sotilaalliset liikkeet tapahtui- 
vat defensiivisessä tarkoituksessa. Kniper oli kuitenkin varma, että hyökkäys 
eli, kuten hän sanoi, ”ruptuuri Ruotsia vastaan” oli aivan lähitulevaisuuden 
asia, mutta hän ei tiennyt, suuntautuisiko se Narvaa vai Riikaa kohti. Hän oli 

itse varma siitä, että istuisi kohta vankilassa Moskovassa, kun sota olisi puh- 
jennut.4” 

Ruotsilla oli kuitenkin Venäjälle muita, vähemmän virallisia yhteyksiä, 
jotka koskivat kaupankäyntiä. Niinpä hollantilaissyntyinen everstiluutnantti 
Ludvig Fabritius, joka oli mieleltään seikkailija ja löytöretkeilijä, oli tehnyt 
vuonna 1697 Moskovan kautta matkan Persiaan, ja sen tarkoituksena oli ol- 
lut solmia kauppasiteitä Saahinvaltakunnan kanssa. Hänen matkaseurueensa 
käsitti 22 henkilöä, ja siihen kuului myös Ruotsin Antikviteettikollegion nuo- 
ri asessori Henrik Brenner. Tämän tehtävä ei koskenut kauppaa, vaan hänen 
piti tutkia Kaspian alueen kansoja ja yrittää löytää jälkiä muinaisista gooteis- 
ta. Brenner jäi Persiaan, kun muu seurue oli palannut Ruotsiin, ja hän jou- 
tui sodan vuoksi eristyksiin. Hän teki kielitieteellisiä huomioita Armeniassa, 
Gruusiassa ja Tserkessiassa. Paluumatkalla Kazanissa hän tutki tataarinkieli- 
siä ja suomalais-ugrilaisia kansoja, erityisesti mordvalaisia. 

Brenner oli viivyttyään 20 vuotta Venäjällä ja sen naapurivaltioissa san- 
gen heikossa kunnossa mutta sai silti vuonna 1723 Kuninkaallisen kirjaston 
kirjastonhoitajan viran. Hän oli Ruotsin ensimmäinen orientalisti ja Venäjän 
muinaishistorian tuntija. Kielitieteilijä Johannes Bureus oli 1620-luvulla kyt- 
kenyt sanan rus sanaan Roslagen ja väittänyt, että venäläiset olivat skandinaa- 
veja. Brenner hyväksyi Bureuksen teorian mutta kehitti sitä edelleen. Hän oli 
alkuaan pohjalainen ja osasi suomea. Siksi hän yhdisti nimen Ruotsi nimeen 
Rus ja katsoi, että Ruotsi oli ollut venäläisten varjagien kehto. Brennerin käsi- 
tys tuki niin sanottua normannismia, oppia, jonka mukaan viikingit olisivat 
olleet vanhan Rus-valtion perustajia. 

V 
KIELELLINEN KONEISTO 


Venäjän kielen taito ja venäjäntulkit 


Venäjän kielen asema oli merkillisin niiden monien kielten joukossa, joita 
Ruotsin valtakunnassa puhuttiin. Ruotsalaiselta kannalta tarkastellen venäjä 
oli naapurimaan kansalliskieli, suunnilleen samalla tavalla kuin tanskakin oli, 
mutta se asetti valtiolle kokonaan toiset velvollisuudet kuin viimeksi mainit- 
tu. Lisäksi venäjä oli kansankieli, jota puhuttiin valtakunnan itäisillä alueilla. 
Siinä suhteessa venäjän kielen asema oli sama kuin muiden Ruotsin vähem- 
mistökielten. 

Venäjän kielen taito oli uuden ajan alun Ruotsissa hyvin rajoittunut- 
ta. Koska venäläiset eivät yleensä osanneet vieraita kieliä, oli yhteisen kielen 
puute alituisesti haittaava tekijä Länsi-Euroopan maiden suhteissa tsaarinval- 
takuntaan. Vieraiden kielten opiskelu ei ollut tavallista Venäjällä. Vain muu- 
kalaiset osasivat latinaa, mutta kreikan kielen taitoa oli ehkä jonkin verran pa- 
piston piirissä. Moskovan kulttuurinen suuntautuminen Bysanttiin tekee sen 
ymmärrettäväksi.**? Länsi-Euroopan kielistä saksan kieli oli parhaiten tunnet- 
tu Venäjän valtakunnassa, erityisesti kauppiaiden piirissä. Kokonaisuutena 
tarkastellen tilanne oli kuitenkin se, että ulkomaalaisen piti seurustellessaan 
venäläisten kanssa käyttää apunaan tulkkia. Tulkit rekrytoitiin Venäjällä asu- 
vien ulkomaalaisten joukosta, useimmiten Moskovan saksalaisesta kaupun- 
ginosasta. Venäjänsaksalaiset osasivat usein jo ensimmäisessä sukupolvessa, 
mutta aivan varmasti toisessa sukupolvessa molemmat kielet, äidinkielensä ja 
venäjän kielen, vieläpä sen lisäksi monesti kirkkoslaavin kielen, joka oli Venä- 
jän kirja- ja sivistyskieli. 

Viimeksi mainittu seikka johtui siitä, että oppia saaneet venäläiset, niin 
papit kuin maallikot, hallitsivat vanhaa kirkkoslaavia, joka oli ortodoksi- 
sen kirkon kieli niin Balkanilla kuin pohjoisemmillakin seuduilla. Sen olivat 

apostolit Kyrillos ja Methodios luoneet muinaisbulgarian kielen pohjalta jo 
800-luvulla, ja se oli levinnyt kaiken kirjallisen esityksen — myös kronikoi- 
den — kieleksi laajoille alueille. Moskovan valtakunnassakin sivistyneinä it- 
seään pitävät henkilöt sirottelivat esitykseensä kirkkoslaavinkielisiä ilmaisuja, 
aivan kuin länsimaalaiset latinankielisiä. Kirkkoslaaviksi oli kirjoitettu myös 
Venäjän varhainen lakikirja Russkaja Pravda. Tsaarin kanslia käytti tätä kieltä 
1600-luvun puoliväliin asti, ja vasta tämän jälkeen alkoi puhuttu kansankieli 
syrjäyttää sitä virallisissa asiakirjoissa." 

Paikallisella tasolla oli tietysti monia slaavilaisia murteita käytetty kir- 
joitettuina arkipäiväisemmissä yhteyksissä. Tukholmassa nykyään säilytet- 
tävä tärkeä Novgorodin miehitysarkisto vuosilta 1611-1617 on kirjoitettu lähes 
kokonaisuudessaan tavallisella venäjällä. Kirjoitetun tekstin merkitys oli kan- 
salle kuitenkin paljon vähäisempi Venäjällä kuin lännessä. Lukutaito ja kirjoi- 
tustaito olivat harvinaisia tsaarin valtakunnassa.” 

Ruotsilla oli erityisasema Venäjän länsinaapureiden joukossa siinä suh- 
teessa, että valtakunnan itärajan molemmin puolin asui kansaa, joka puhui 
samaa kieltä, suomea tai karjalaa. Pähkinäsaaren raja vuodelta 1323 oli poliit- 
tinen ja uskonnollinen raja, jopa tietyssä mielessä kulttuurirajakin, mutta se 
ei ehdottomasti ollut mikään kieliraja. Talonpojat saattoivat kommunikoida 
keskenään ja tekivät niin koko keskiajan ja 1500-luvun ajan.*”? Kansanrunous 
ja sen runomitta oli sama rajan molemmilla puolilla. Mutta niin pian kuin 
enää ei ollut kysymys puhtaasti paikallisista yhteyksistä, tarvittiin kääntämis- 
tä ruotsista venäjäksi ja päinvastoin, sekä suullisesti että kirjallisesti. 

Moskovan valtakunnan ulkoasiainhallinnossa, Posolski Prikazissa, toi- 
mi tiettyinä aikoina ruotsintaitoisia virkamiehiä. Hyvin laajaan venäläiseen 
tulkkikuntaan — saksan-, latinan-, turkin- ja tataarintulkkeja — kuului ajoit- 
tain myös ruotsintulkkeja. Jo Kustaa Vaasan aikana muutamat venäläiset 
nuoret miehet kävivät opettelemassa kieltä Ruotsissa. Tältä ajalta on myös 
dokumentteja, joista näkyy kääntämistä ruotsista venäjäksi. Juhana III:n 
ja Kaarle IX:nkin ajoilta on olemassa merkkejä venäläisten ruotsin kielen 
harrastuksesta. Tsaari Iivana IV vangitutti vuonna 1573 kaksi ruotsalaista 
venäjäntulkkia, Engelbrekt Nilssonin ja Lars Bertilssonin, jotka olivat diplo- 
maatteina Venäjällä, jotta he opettaisivat eräille hyväpäisille venäläisille nuo- 
rukaisille ruotsia. 1600-luvun alussa oleskeli kolme Boris Godunovin lähet- 
tämää venäläistä Ruotsissa, mutta emme tiedä, kuuluivatko ruotsin opinnot 
heidän tutustumiskäyntinsä ohjelmaan. Toisaalta tiedämme, että venäläiset 
ruotsin kielen taitajat eivät olleet erityisen ammattitaitoisia ja että heitä oli 
vähän. He eivät ollenkaan vastanneet diplomaattisen kanssakäymisen piirissä 

vallitsevaa suurta tarvetta. 1600-luvun alusta alkaen ruotsalaisessa kirjeen- 
vaihdossa esiintyy yhtä mittaa valituksia siitä, että venäläisillä ei ollut tulkkeja 
tai jos oli, he olivat tehtäväänsä pystymättömiä. 

Ruotsin ja Suomen itäraja ei ollut ainoa alue, jonka piiristä oli mahdollista 
rekrytoida venäjäntaitoista väkeä. Kauempana etelässä monet Liivinmaan kau- 
pungeissa, kuten Narvassa, Tallinnassa, Tartossa ja Riiassa, elävät kauppamiehet 
osasivat jossain määrin venäjää, tai sitten heillä oli asioissaan Novgorodin ja 
Pihkovan kauppamiesten kanssa apunaan tulkkeja. Keskiajalla oli jopa taval- 
lista, että Baltiassa toimivat kauppiaanalut matkustivat Novgorodiin nimen- 
omaan oppiakseen siellä venäjän kieltä, minkä lisäksi alueen kaupungeissa kävi 
venäläisiä kauppiaita. Useissa Baltian keskuksissa oli ortodoksisia kauppamies- 
kirkkoja, jotka yleensä sijaitsivat muurien ulkopuolella tai omassa nurkkauk- 
sessaan, kuten esimerkiksi Tartossa, jossa sekä novgorodilaisilla että pihkovalai- 
silla oli oma kirkkonsa joen yli kurkottuvan sillan katveessa. Myös Saksalaisen 
ritarikunnan päämaassa Preussissa esiintyi Königsbergissä venäjän kielen 
taitoa, koska yhtämittaiset kontaktit Liettuan kanssa (jonka hallinto käytti 
venäjää) edellyttivät sitä. Kun Pihkova oli vuonna 1510 yhdistetty Moskovaan, 
alkoivat alueen voivodit solmia yhteyksiä ritarikunnan suurmestariin. Lähetys- 
osaajia. Piinallista kyllä suurmestarin piti ajoittain lainata tällaisia tulkkeja alai- 
seltaan Liivinmaan maamestarilta Riiasta, kunnes tuli mahdolliseksi lähettää 
hyvän kielipään omaavia nuorukaisia tämän kielen oppiin Moskovaan.*”* 

Diplomatian lisäksi venäjäntulkkeja tarvittiin myös hallinnollisissa teh- 
tävissä, kun valtakunta laajeni itään ja alkoi saada venäjänkielisiä alamaisia. 
Ilmiö alkoi esiintyä noin vuodesta 1570 alkaen, kun venäläisiä pajareita alkoi 
saapua pakolaisina rajan yli. He saivat läänityksiä Suomesta, Virosta ja Ruot- 
sista. Kun Ruotsi oli valloittanut Narvan ja Länsi-Inkerinmaan vuonna 1581, 
joutui myös venäjänkielisiä kaupunkiporvareita ja talonpoikia Ruotsin val- 
tapiiriin. Lisäksi venäläisiä muutti tähän aikaan Inkerinmaalta Virumaalle 
Alutagusen alueelle, joka sijaitsi Narvan ja Peipsijärven välillä. 

Kun sota syttyi uudelleen vuonna 1609, joutui Pohjois-Venäjän väestö 
Ruotsin miehityshallinnon alaiseksi. Stolbovan rauha vuonna 1617 yhdisti 
Inkerinmaan ja Käkisalmen läänin Ruotsin valtaan. Vaikka pajarit ja kaupun- 
kiporvarit saivat vapaasti muuttaa Venäjälle, jäivät monet paikoilleen, ja aivan 
erityisesti sen teki turpeeseen sidottu maarahvas. Inkerinmaan venäläiset 
rälssisuvut ruotsalaistuivat vähitellen, mutta porvarit ja talonpojat pysyivät 
uskollisina venäjän kielelle äidinkielenään. Valtakunta oli saanut rajojensa 
sisään uuden kielen. 

On vaikea arvioida venäjänkielisten lukumäärää eri aikoina. Verokir- 
joissa olevat talonpoikien etunimet kuvastavat uskontoa eivätkä kielisuhteita. 
Inkerinmaan kreikanuskoisilla talonpojilla oli venäläiset nimet (vaikka osa 
heistä oli vatjalaisia, inkerikkoja ja karjalaisia), ja ruotsalaisten nimien kan- 
tajat olivat luterilaisia (useimmat heistä suomalaisia). Venäläisten ja ruotsa- 
laisten nimien lisäksi verokirjoista löytää vuonna 1620 pienen määrän (noin 
7 prosenttia kaikista) suomenkielisiä nimiä, ja tämä joukko on tulkittu paka- 
noiksi, joita ei vielä ollut kunnolla käännytetty kristinuskoon. 

Keskeistä idändiplomatian ja itäisten provinssien hallinnon kannalta oli, 
että valtakunnassa oli riittävästi tulkkeja, jotka hallitsivat venäjän kieltä. Oliko 
heitä? 

Venäjäntulkkien historian alku katoaa Ruotsin ja Venäjän rajaseutu- 
jen hämärään. Karjalassa on aina asunut kaksikielistä väestöä, usein jopa 
kolmikielistä, jolloin suomi on ollut puhujien ensimmäinen kieli ja venäjän 
sekä ruotsin kielen taito myöhemmin hankittua kielipääomaa. Keskiajalta 
alkaen on ruotsin ja venäjän kielten välillä tapahtunut tulkkausta. Ruotsin 
tärkein hallintokeskus Karjalassa oli Viipurin linna, jonka käskynhaltijan 
tehtävänä oli ollut hoitaa valtakunnan idänpolitiikkaa ja olla tarpeen vaa- 
tiessa yhteydessä naapurimaata edustavan Novgorodin valtion virkamies- 
ten kanssa. Suhteet olivat usein rauhanomaisia, mutta välillä saattoi puhje- 
ta rauhattomuuksia tai sota, ja sellainen tilanne vaati aina tietoja naapurin 
aikomuksista. 

Viipurin linnassa oli siksi tänä aikana toimessa lukuisia niin sanottuja 
tiedustelutalonpoikia (kunskapsbönder), joiden tehtävänä oli käydä palkkiota 
vastaan kaukana Venäjällä hankkimassa tietoja siitä, mitä oikein oli tekeillä. 
Tiedonhankkijoiden työ — siis oikeastaan vakoilu — perustui kokonaan rah- 
vaan tasolla tapahtuvaan huomiointiin esimerkiksi sotajoukkojen keskityk- 
sistä ja marsseista. Talonpoikaisvakoilijat olivat aina suuressa vaarassa, sillä 
jos heidän toimintansa paljastui, Venäjän viranomaiset rankaisivat heitä ar- 
mottomasti. Siksi saadut palkkiotkin olivat korkeita. Ne näkyvät hyvin vou- 
dintileistä. Parhaassa tapauksessa Viipurin linnanpäällikkö sai talonpoikien 
avulla tietää kaikista Venäjän varusteluista ja myös kansankapinoista ja muis- 
ta rauhattomuuksista hyvin nopeasti, ja tämän tiedon hän lähetti tunnollisesti 
Tukholmaan. Kansanomainen venäjän kielen osaaminen Viipurin Karjalas- 
sa oli paljolti tulosta tämän organisaation olemassaolosta. Oli lisäksi taval- 
lista, että henkilö, joka oli oppinut jonkin verran venäjän kieltä voidakseen 
harrastaa vakoilua, kehitti taitoaan ja sai lopulta linnasta venäjäntulkin viran. 
Pelkäämättömän tiedustelutalonpojan pojastakin saattoi kehkeytyä venäjän- 

tulkki, sillä ammatit kulkivat entisaikaan usein perintönä. Tällöin kyseinen 
henkilö oli jo suorittanut luokkaretken rahvaasta herrasväkeen. 

Venäjän kielen oppimiseen oli kuitenkin muitakin keinoja. Viipuris- 
sa kävi ajoittain venäläisiä kauppiaita, ei kovin usein mutta 1400-luvun lop- 
pua kohti sentään ilmeisen kasvavassa määrin. Vesitie kulki Novgorodista 
Nevaa pitkin Suomenlahdelle ja sitten Viipuriin, harvemmin Laatokan poikki 
Käkisalmeen ja Vuoksea myöten rajan yli tähän kaupunkiin. Kaupankäynti 
lisääntyi aina, kun hansaliitto tai Liivinmaan ritarikuntavaltio oli julistanut 
Novgorodin kauppasulkuun. Silloin Viipurin kautta kulkeva väylä tarjosi 
hengitysaukon Venäjän kaupankäynnille. Viipurissakin oli näin ollen mah- 
dollista oppia venäjän kieltä, minkä osoittaa epäsuorasti Liivinmaalla vuonna 
1506 tehty päätös kieltää nuorten porvarinpoikien opintomatkat sinne.” 

Harvinainen asiakirja valaisee venäjäntulkkien osuutta diplomatian hoi- 
dossa vuonna 1590. Tuona vuonna rajaneuvottelut tapahtuivat sodassa sattu- 
neen tauon aikana perinteisellä neuvottelupaikalla Pljussa-joen ja Narvajoen 
yhtymäkohdassa. Ruotsalainen keskustelupöytäkirja ilmoittaa käydyn rep- 
liikkien vaihdon aivan sanatarkasti, oikeassa järjestyksessä eikä jälkeenpäin 
muotoiltuna kertomuksena. Tekstistä ilmenee, että ainoastaan Ruotsin venä- 
jäntulkit olivat äänessä, kun taas Ruotsin lähettämät korkeat neuvottelijat eli 
komissaarit olivat aivan vaiti. Venäläiset valittivat tätä ilmiötä ja vaativat, että 
lähettiläät puhuisivat ensin ja tulkit vain kääntäisivät heidän vuorosanansa 
venäjäksi. Ilmeisesti kuitenkin vain tulkeilla oli riittävää asiantuntemusta. 
Pöytäkirja kertoo myös elävästi venäläisten ja ruotsalaisten erilaisesta neu- 
vottelukulttuurista. Venäläiset huusivat usein ja vetosivat Jumalaan, kun taas 
ruotsalaiset pysyivät tiukasti asiassa.°” 

Kun Ruotsi vuoden 1561 jälkeen laajeni itään ja etelään, Viroon ja Liivin- 
maalle, sai valtakunnan venäjäntulkisto vahvistusta uusilta suunnilta. Lii- 
vinmaan ritarikuntavaltio oli sekin tarvinnut venäjäntulkkeja, ja alueen 
kaupungeissa Narvassa, Tallinnassa, Tartossa ja Riiassa oli venäläisille kaup- 
piaille tarkoitettuja majapaikkoja, joihin he olivat asettuneet, kun Iivana III 
oli kieltänyt vierasmaalaisten matkat ja kaupankäynnin Novgorodissa sekä 
sulkenut kaupungin hansahovin vuonna 1494. Tapaoikeus kielsi lännestä 
tulleen kauppamiehen ja venäläisen kauppiaan suorat transaktiot, sillä kau- 
pankäynnin piti tapahtua paikallisen porvarin välityksellä, jotta kaupunki- 
kin saisi siitä voittonsa. Sellaista kahden kauppaa, josta käytettiin nimitys- 
tä Gast gegen Gast, ei lainkaan sallittu. Siksi kaupanhieronnassa oli kohtansa 
myös paikallisella venäjäntulkilla, joka saattoi olla porvari tai sitten vapaa 
ammatinharjoittaja. 

Venäjän kauppa kukoisti erityisesti 1500-luvun alkupuoliskolla, kun 
pitkäaikainen rauha vallitsi, ja se tuotti suurta varallisuutta kokonaisille yh- 
teiskunnille.”” Mutta myös hiukan myöhemmin venäjän kielelle oli käyttöä, 
mikä näkyy esimerkiksi tallinnalaisen kauppiaan Hans Tor Beken jäämistöön 
kuuluneesta ”venäjän kielen rekisteristä”, mikä mainitaan perunkirjoitukses- 
sa vuodelta 1591.°° Sellaiset Baltian kauppiaat, jotka osasivat venäjää, halusivat 
usein säilyttää taitonsa omana tietonaan, salaisuutena, jonka he hyvin har- 
voin paljastivat englantilaisille tai hollantilaisille kauppamiehille, joilla myös 
oli venäjän kielen tarvetta. Venäjän osaaminen oli etu, josta kannatti pitää 
kiinni.*% 

Parhaan venäjän kielen taidon Itämeren rannalta löysi yleensä suures- 
ta Riian kauppakaupungista, jonka keskiaikainen kirjeenvaihto laajan ta- 
kamaan — Polotskin, Vitebskin, Pihkovan — ja Novgorodin ruhtinaskuntien 
kanssa oli tapahtunut venäjäksi, mikä näkyy hyvin kaupunginhallinnon 
1200-1500-luvuilla ylläpitämistä Ruthenica- ja Moschovitica-lähdekokonai- 
suuksista, joista tosin vain luettelot ovat säilyneet. Ne kertovat näet, mitä kiel- 
tä kussakin kirjeessä oli käytetty. Valitettavasti itse lähteet ovat tuhoutuneet 
toisen maailmansodan hävityksessä.5% 

Venäjän kielen taito oli Ruotsin valtakunnassa aluksi kotimainen, eri- 
tyisesti viipurilainen ilmiö. Viipurin linnan tileistä löytää 1500-luvulta pitkiä 
venäjäntulkkien ketjuja. Vuosisadan lopussa ja 1600-luvun alussa linnan vir- 
kamiesten joukossa vaikuttivat muiden muassa tulkit Christoffer Eriksson 
(1596—1609), Petter Guttrich (1610—1613) ja Olof Larsson Mustoin (1613-1614), 
joiden lisäksi linnassa oli venäjää osaava linnansihteeri Henrik Jönsson 
Teetgren (1593-1619). Viimeksi mainittu oli papinpoika, teoksen Lex Politica 
Dei ruotsintaja sekä hyvin menestynyt venäjäntulkki, jolla oli ollut monia 
hallinnollisia tehtäviä.” Linnan muonitusluettelosta tapaa 1600-luvun alus- 
sa puolisen tusinaa venäjäntulkkia, jotka nauttivat ateriansa lyhyemmän tai 
pitemmän aikaa linnan herrojenpöydässä.5” Valtakunnan laajennuttua itään 
päin vuonna 1617 tulkit katoavat Viipurista, joka ei enää ollut rajakaupunki. 
Sen sijaan heitä alkaa näkyä Käkisalmen linnassa, jossa toimi vuosina 1587— 
1660 yhteensä seitsemän venäjäntulkkia. Myös sellaisissa linnoituksissa kuin 
Olavinlinnassa, Kajaanin linnassa ja Oulun linnassa toimi ajoittain yksi tai 
useampia tulkkeja.°°* 

Viipuri oli myös tärkein venäjäntulkkien tuottaja kuninkaan kansliaan 
Tukholmaan, jonne idänpolitiikan johto vähitellen yhä enemmän keskittyi. 
Tämä koskee erityisesti 1500-lukua, sillä Narva nousee tärkeimmän venäjän- 
tulkkien kehdon asemaan 1600-luvulla. Tärkeitä tulkkeja Tukholmassa olivat 

1500-luvun jälkipuoliskolla Hans Skalm ja Bertil Göransson Mjöhund, mo- 
lemmat vasta-aateloituja virkamiehiä, jotka kävivät ahkerasti Venäjällä erilai- 
silla diplomaattisilla missioilla.”” Kuninkaan omana venäjäntulkkina esiin- 
tyi vuonna 1540 Michel Andersson, joka oli alkuaan kauppias. Jonkin verran 
myöhemmältä ajalta tunnetaan tulkit Engelbrekt Nilsson, Henrik Mattsson 
ja Per Jonsson virkamiehinä keskushallinnossa, täsmällisemmin sanottuna 
kanslian piirissä.** Mainitut kolme tulkkia muodostivat hyvin yhdessä py- 
syneen ryhmän pääkaupungissa ja olivat vaimojensa kautta sukua toisilleen. 
Per Jonssonin pojasta Jon Perssonista tuli hänestäkin venäjäntulkki, ja hänet 
aateloitiin nimellä Sabel." Sukunimi Sabel merkitsee jo tiettyä yhteyttä Venä- 
jään, koska tätä asetta pidettiin itämaisena, kun taas suora miekka oli ruotsa- 
lainen ase. Venäläinen käyräsapeli näkyykin suvun komeassa aateliskilvessä, 
joka riippuu Skoklosterin kirkon seinällä Uplannissa, sinne ripustettuna Jon 
Persson Sabelin pojan Gustaf Jonsson Sabelin hautajaisten yhteydessä vuon- 
na 1659." Virat periytyivät tähän aikaan yleisesti suvussa — niin myös venä- 
jäntulkin ammatti. 

Tukholmassa toimivat tulkit olivat kuninkaan kanslian kiinteää virka- 
kuntaa, mikä näkyy niin valtakunnan kameraalisesta pääkirjasta (Rikshuvud- 
bok) kuin myös palkkaa nauttivien virkamiesten luetteloista. Tällaisten vir- 
kamiestulkkien ketju on yhtenäinen Carsten Grönewaldista (venäjäntulkki 
1590-1607) aina Onuphri Kyriin asti (venäjäntulkki 1634-1649). Mainittuna 
aikana kanslialla oli kaikkiaan yhdeksän venäjäntulkkia; myöhemmin joh- 
tavan tulkin nimike muutettiin translaattoriksi eli kääntäjäksi." Kanslian 
tulkeilla oli monenlaisia tehtäviä, jotka kaikki olivat tavalla tai toisella yhtey- 
dessä valtakunnan ja Venäjän suhteisiin. Kunkin tulkin tehtävä ilmeni häntä 
varten kirjoitetusta valtakirjasta, joiden sisältö siis saattoi vaihdella yksilö- 
kohtaisesti. Esimerkiksi Hans Brakelin valtakirjassa sanotaan, että ”tulkin pi- 
tää antaa käyttää itseään uskollisesti tehtävässään, joko hovissamme, milloin 
Venäjän diplomaatteja tai kirjeentuojia saapuu luoksemme traktaatteineen tai 
kirjeineen, jotka pitää tulkita ja käsitellä ja joihin tulee vastata, tai sitten mat- 
koilla, minne tahansa Me käskemme hänen mennä”. 

Tulkkien ahkeruudesta todistaa hyvin suuri määrä käännöksiä venäjäs- 
tä ruotsiin tai saksaan. Niitä säilytetään tänä päivänä Ruotsin valtionarkis- 
tossa olevassa Muscovitica-kokoelmassa. Sitä vastoin alkuperäisiä venäjäksi 
kirjoitettuja kirjeitä on arkistossa vähän, lukuun ottamatta pientä määrää 
loistokkaita eri tsaarien lähettämiä kirjeitä, jotka on tekstattu kullalla ja mus- 
talla värillä suurille pergamenttilehdille. Ne ovat suoranaisia taideteoksia. 
Arkisempien venäjänkielisten dokumenttien kato selittyy sillä, että kanslia 

ei säästänyt vaikeatajuisia venäjänkielisiä tekstejä, joita kukaan ei osannut 

lukea, vaan tyytyi arkistoimaan niiden käännökset, säästäen alkuperäisistä 

ainoastaan edellä mainitut hienot tsaarinkirjeet. Tuntematta mitään hieno- 
tunteisuutta kanslian virkamiehet makuloivat tavallisemmat venäjänkieliset, 
kyrillisin kirjainmerkein kirjoitetut tekstit, kun ne olivat menettäneet ajan- 
kohtaisuutensa. On myös huomattava, että ruotsalaiset eivät koskaan pyrki- 
neet lähettämään Venäjälle valmiiksi venäjäksi käännettyjä kirjeitä, vaan he 

lähettivät kansallisylpeydessään sinne ainoastaan ruotsinkielisiä tekstejä — ot- 
takoot venäläiset niistä selvää, jos pystyvät! Vain harvoin käännös seurasi kir- 
jeen mukana. Tämä asenne ei suinkaan parantanut naapureiden välejä. On 

silti pantava merkille, että sama käytäntö vallitsi myös Tanskan suhteen, jon- 
ka kanssa kaikki asiat pyrittiin hoitamaan ruotsiksi. Kaukaisempiin maihin ja 

valtioihin suhtauduttiin kunnioittavammin, niihin kirjoitettiin tähän aikaan 

saksaksi tai latinaksi, myöhemmin myös ranskaksi. 

Tekstin kääntäminen venäjästä ruotsiksi ja aivan erityisesti ruotsista 
venäjäksi oli ilman muuta hyvin vaativa tehtävä. Lähteissä esiintyy pilvin 
pimein väitteitä, että tulkki oli käsittänyt asian väärin ja sotkenut asioita. 
Tulkin taakse oli helppo piiloutua, kun hankkeet menivät vinoon. Oli myös 
tavallista, että eri tulkit syyttelivät toisiaan huonosta venäjän kielen taita- 
misesta, mikä yleensä liittyi itsekehuun: asianomainen olisi mielestään itse 
osannut asian paremmin. Niinpä ammatistaan hyvin ylpeä translaattori 
Johan Roselin (Rosenlindt) kirjoittaa päiväämättömässä kirjeessään vuodel- 
ta 1649, että ”on olemassa monia etenkin saksalaiseen kansakuntaan kuulu- 
via henkilöitä, jotka antavat käyttää itseään translaattoreina, siitä huolimatta 
että heidän taitonsa riittää vain liikenteen ja kaupankäynnin tarpeisiin, ja on 
sitä kummallisempaa, kun heidän taitonsa ei kerta kaikkiaan ulotu pyhien 
asioiden tulkkaamiseen. Kun he tästä huolimatta esiintyvät kääntäjinä, he 
saavat korkeiden potentaattien välillä aikaan suuria erehdyksiä, jotka ajan 
mittaan kuitenkin tulevat tunnetuiksi, mutta joita ei enää voida korjata.” 
Tietysti myös suullisessa tulkkauksessa sattui virheitä, mutta niitä ei samalla 
tavalla kuin kirjallisessa esityksessä enää voida havaita jälkikäteen. 

Tärkein venäjäntulkkien tehtävistä oli osallistuminen Venäjälle mene- 
viin lähetystöihin ja Venäjän lähettiläiden vastaanottaminen Ruotsissa. Tämä 
heidän toimintansa muoto on myös parhaiten dokumentoitu. Lähetystöt 
saattoivat olla pieniä tai suuria — kuten olemme nähneet, mahtavimmat niis- 
tä käsittivät jopa 150 tai 200 henkilöä. Tärkeitä asioita hoitavia suuria lähe- 
tystöjä johti yleensä valtakunnan korkeimmissa viroissa oleva kollektiivinen 
ryhmä, jossa useimmiten oli johtajana joku valtaneuvoksista, siis hallituksen 

jäsenistä. Tämä oli välttämätöntä arvovaltasyistä. Suuriin diplomaattisiin 
hankkeisiin osallistui usein kolme tai jopa neljä tulkkia, eikä ollut epätaval- 
lista, että tulkkikunnan ehdottomasti pätevin edustaja, kanslian venäjän 
kielen translaattori, johti virkaveljiään venäläisten kanssa käydyissä neu- 
votteluissa, jotka saattoivat venyä kuukausien mittaisiksi. Tulkit sijoittuivat 
lähetystöjen sisäisissä arvoluetteloissa yleensä heti lähetystönsihteerin, lää- 
kärin ja hovijunkkareiden jälkeen mutta ennen pappeja, mikä osoittaa hei- 
dän merkitystään. ** He olivat lähetystöille kaikki kaikessa — he huolehtivat 
pitkän matkan aikana ja odotusaikana perillä Moskovassa kaikista tarvitta- 
vista järjestelyistä, jotka edellyttivät välitöntä kontaktia venäläisten kanssa. 
Tunnettuja 1600-luvun lähetystötulkkeja olivat muiden muassa Hans Brakel 
(1617-1618, Gustav Stenbockin lähetystö), Henrik Piper (1634), Johan Roselin 
(sittemmin Rosenlindt, Erik Gyllenstiernan lähetystö 1647) sekä Jonas Brandt 
(Gustaf Bielken lähetystö 1656-1658). Lähetystön tulkkeina toimimisen lisäksi 
tulkit saattoivat useinkin tehdä pitkän matkan Moskovaan yksinäänkin, sa- 
nan- ja kirjeenviejinä. Tunnettuja kuriireita olivat tulkit Anders Persson (1603), 
Berent Nyman (1606-1607), Bengt Mattsson (1620), Johan Roselin ([Rosen- 
lindt] 1645, 1651), Jörgen Zibbel (1654, 1661) ja monet muut.” 

Vuosien 1609-1617 sota ja Ruotsin suorittama Novgorodin miehittämi- 
nen merkitsivät tulkkikunnan räjähdysmäistä kasvua. Venäjän kielen taitoa 
tarvittiin aivan äkkiä, jotta suuri joukko diplomaattisia ja hallinnollisia tehtä- 
viä voitaisiin hoitaa. Tulkkien lukumäärän laskeminen on kuitenkin vaikeaa, 
koska tieto tulkin olemassaolosta saattaa kätkeytyä minkälaisiin lähteisiin ta- 
hansa, kirjeenvaihtoon tai tilisarjoihin. Keskushallinnon ja rajalinnojen sekä 
armeijan palkkatiedoista saa käsityksen, että ainakin 33 eri venäjäntulkkia 
oli vuosina 1610-1619 Ruotsin valtion palkkalistoilla.” Lukumäärä on aivan 
varmasti todellista alhaisempi, koska kuka tahansa venäjän osaaja saattoi toi- 
mia väliaikaisesti tulkitsijana ilman, että häntä olisi nimitetty tulkiksi. Näin 
oli asian laita sellaisissa tapauksissa, joissa tulkki oli esimerkiksi sihteeri tai 
kirjuri. Mainitut 33 tulkkia kuuluivat todennäköisesti tulkkien keskiluokkaan, 
kun taas puhtaat rahvaantulkit sekä tulkit, joilla oli korkempi status, jäävät 
tuntemattomiksi. Arvio olkoon, että luultavasti noin 50 henkilöä huolehti 
mainittuina intensiivisinä vuosina venäjäntulkin tehtävistä. 

Tulkkikunnan alkuperä muuttui sota- ja miehitysvuosien aikana. Aluksi 
tulkit olivat pääosin kotimaisia miehiä, jotka olivat jostakin syystä oppineet 
venäjää. Nyt ulkomaalaiset alkoivat muodostaa tulkkikunnan enemmistön. 
Hyvä näyte tästä ilmiöstä on tulkki nimeltä Hans Flörich, jonka olemme ta- 
vanneet aikaisemmin tässä kirjassa. Hänen elämänsä on poikkeuksellisen 

hyvin tunnettu, koska hänen laaja kirjeenvaihtonsa kuninkaan kanssa on säi- 
lynyt.*” Flörich palveli Moskovassa tsaarin ulkoasiainkansliassa eli Posolski 
Prikazissa djakkina (sihteerinä) ja oli venäläiseltä nimeltään Ants(a) Arpov, 
luultavasti pitkän aikaa noin vuoteen 1610 asti. Ants tai Antsa on Hans 
venäjäksi, mutta sukunimi Arpov on vaikea selittää.*?* Flörich karkotettiin 
Kazaniin Boris Godunovin hallitusaikana, mutta hänet otettiin uudelleen ar- 
moihin Vasili Suiskin kaudella. Sitten hän vaihtoi puolta ja siirtyi Ruotsin pal- 
velukseen. Hän sai tulkin valtakirjan ja 400 riikintaalerin vuosipalkan, jota 
lisättiin useilla läänityksillä Suomessa ja Uplannissa, minne hän rakensi her- 
raskartanon. 

Flörichiä käytettiin kaikkein tärkeimpiin käännöstöihin, kuten esi- 
merkiksi Stolbovan rauhan ratifiontitekstin kirjoittamiseen sekä sen liit- 
tosopimuksen muotoiluun, jota venäläiset ehdottivat vuonna 1618. Hänen 
rajoituksensa oli, että hän ei osannut ruotsia eikä latinaakaan vaan kirjoitti 
yksinomaan alasaksaksi. Venäläiset pitivät häntä kavaltajana, ja siksi valta- 
kunta ei voinut käyttää häntä suorissa neuvotteluissa Venäjän kanssa. Hän 
oli kuitenkin taitava kielenkäyttäjä ja osasi kääntää Lutherin pienen kate- 
kismuksen venäjäksi ja kirkkoslaaviksi, mutta koska hän ei ollut teologi, piti 
teksti tarkistuttaa Inkerinmaalla vaikuttaneen ortodoksipapin toimesta. Peter 
van Selowin kirjapaino julkaisi Flörichin kääntämän katekismuksen vuonna 
1628 Tukholmassa, mitä käsitellään myöhemmin tässä kirjassa. Flörich oli ar- 
voasemaltaan hyvin lähellä aatelointia ja tunsi suurta katkeruutta, kun mui- 
ta yliloikkareita (esimerkiksi tulkki Hans Brakel ja entinen voivodi Feodor 
Aminoff) muitta mutkitta korotettiin ruotsalaiseen aatelissäätyyn.*" 

Stolbovan rauha merkitsi myös, että venäjäntulkkeja siirrettiin vanhan 
rajan tuntumasta Viipurista lähelle uutta rajaa Narvaan ja Nyeniin (Nevanlin- 
na), ja kumpikin näistä kaupungeista tuli näyttelemään 1600-luvun mittaan 
tärkeää osaa Venäjän tuntemuksen keskuksina Tukholman ohella. Narvan 
kuvernöörin linnassa Hermansburgissa eli Hermannin linnassa toimi vuosi- 
na 1588-1661 yhteensä ainakin kymmenen venäjäntulkkia. Sen lisäksi Narvan 
vuonna 1641 perustetussa kirkollisessa konsistorissa oli pari tulkkia, kauppa 
antoi toimeentulon useille tulkeille ja viereisessä Ivangorodissa (joka myö- 
hemmin liitettiin Narvaan) oli omia tulkkejaan ja lisäksi venäläinen koulu. 
Narvasta tulikin ajan mittaan yhä tärkeämpi keskus venäjän kielen opiske- 
lijoille, vaikka samalla oli tavallista, että pitemmälle kielen osaamisessa eh- 
tineet nuorukaiset lähtivät Novgorodiin saadakseen viimeisen silauksen tul- 
kintaidolleen.”? 

Suurvaltakauden translaattorit 


Ruotsin ulkoasiainhallinto oli 1600-luvulla sijoittanut venäjäntulkkinsa 

pääosin kahteen keskukseen, Tukholmassa sijaitsevaan kuninkaalliseen 

kansliaan ja Narvan kuvernöörinkansliaan. Kumpikin näistä hallinnollisis- 
ta viranomaisista saattoi esitellä matrikkeleissaan vuosisadan mittaisia tulk- 
kiluetteloita. Tukholmassa kanslia oli kuten kaikki muutkin keskusvirastot 
sijoitettuna kuninkaalliseen linnaan, jonka nimenä oli Tre Kronor, Kolme 

Kruunua; Narvassa taas kuvernöörinkansliaan Hermansburgin keskiaikai- 
seen linnoitukseen eli Hermannin linnaan. Molemmissa paikoissa oli elävää 

kosketusta Venäjään. Tukholmassa se tuntui 1630-luvulta alkaen venäläisen 

kauppahovin Ryssgärdenin eli Venäjänkartanon kautta, joka oli kuin Venäjä 

pienoiskoossa keskellä Ruotsin pääkaupunkia. Narvassa taas sitä oli Ivan- 
gorodin venäläisen porvariston ja suuren Venäjän valtakunnan naapuruuden 

vuoksi. Molemmilla tahoilla venäjän kielen opinnot olivat mahdollisia, aivan 

kuten aikaisemmassa rajakaupungissa Viipurissa 1500-luvulla. 

Tukholmassa oli siis kuninkaallinen kanslia — eli Kansliakollegio, kuten 
paikkaa vuodesta 1626 alkaen nimitettiin — tulkkien toiminnan näyttämö. 
Kanslian päällikkö oli valtakunnankansleri, aluksi siis Axel Oxenstierna, jon- 
ka alaisina kanslianeuvokset, sihteerit, referendarit ja lukuisat kirjurit työs- 
kentelivät. Hallinnollisesti Kansliakollegio oli jaettu kolmeen osastoon, joi- 
ta johtivat niin sanotut ruotsalaiset, suomalaiset ja saksalaiset sihteerit. He 
huolehtivat kukin omalta alueeltaan tulevien kirjeiden käsittelystä. He olivat 
kaikki, nimityksistä huolimatta, kansallisuudeltaan puhtaasti ruotsalaisia vir- 
kamiehiä. Niin sanotun vanhan kanslian johdossa oli arkistosihteeri, mikä 
tarkoitti Valtionarkiston johtajaa. Tämä virasto oli saanut tehtävänsä vuoden 
1618 kansliajärjestyksessä. Jostain syystä Valtionarkistoon sijoitettiin usein 
harvinaisemmat tehtävät, sellaiset kuin painotuotteiden julkaisemisesta huo- 
lehtiminen, historiografien toiminta, antikvaariset tutkimukset, kirjasensuu- 
rista vastaaminen sekä venäjäntulkkien työskentely. Arkistoon oli keskitetty 
suloinen sekasotku harvinaisia toimia, jotka kaikki voivat verraten hyvin val- 
lan läheisessä mutta ei häiritsevässä tuntumassa. Omalla tavallaan ajaton ja 
oppinut ilmapiiri vallitsi tässä virastossa. 

Kanslian virkamiehet saattoivat jopa kilpailla valtaneuvosten kanssa 
kuninkaan tai kuningattaren neuvonantajina. Kuningatar Kristiinan aika- 
na sattui suuri skandaali, kun yksi kirjureista paljastui kuningattaren nimi- 
kirjoituksen väärentäjäksi.”* Se johti niin sanotun kontrasigneeraamisen eli 
päätöksen vahvistamisen toteuttamiseen, mikä avasi mahdollisuuden nähdä, 

kuka virkamiehistä oli valmistellut tehdyn ratkaisun. Kontrasigneeraaja ei 
koskaan ollut venäjäntulkki tai translaattori, ja siitä on pääteltävissä, että tätä 
virkamiesryhmää pidettiin päätösprosessien ulkopuolella. Sen tehtävä oli 
puhtaasti tekninen, mikä ei toki sulkenut täysin pois mahdollisuutta vaikut- 
taa valtakunnan idänpolitiikkaan. 

Tärkeimmät Tukholmassa 1600-luvulla toimineet kuninkaallisen kans- 
lian venäjäntulkit ja translaattorit olivat nimeltään seuraavat:* 


Carsten Grönewald, 1590-1607 

Petter Guttrich, 1606-1614 

Carl Henriksson, 1609 

Baltzar Zabellius, 1607-1617 

Bengt Mattsson, 1608-1611, 1624-1629 

Hans Flörich, 1612-1632 

Matthias Dubinski, 1631-1635 

Henrik Piper, 1633-1635 

Onuphri Kyri, 1634-1649 

Johan Bengtsson Rosenlindt (ent. Roselin), 1649-1657 
Olof Diedrichsson Barckhusen, 1654-1659, 1664-1687 
Jonas Brandt, 1654-1664 

Samuel Eosander (aateloituna Gothe), noin 1672-1712 
Petter Lindman, 1687-1690 

Enoch Lilliemarck, 1692-1699 

Gustaf Soldan, 1712-1738. 


Kuten näkyy, tulkin tai kääntäjän tehtävää saattoi hoitaa samanaikaisesti 

useampi henkilö, mutta luettelossa on myös aukkoja, jotka viittaavat sii- 
hen, että virka oli toisinaan täyttämättäkin. Tärkeintä venäjäntulkkia alettiin 

1630-luvulta lähtien nimittää translaattoriksi. Myöhemmältä ajalta voi havaita, 
että kansliassa oli yleensä yksi translaattoriksi ja toinen venäjäntulkiksi kut- 
suttu virkamies. Tällaisia samanaikaisia pareja olivat esimerkiksi Henrik Piper 

ja Matthias Dubinski, Onuphri Kyri ja Johan Rosenlindt sekä Jonas Brandt ja 

Olof Barckhusen. 

Useimmat mainituista virkamiehistä näyttävät olleen saksalaista synty- 
perää tai ainakin saksalaisnimisiä (Grönewald, Flörich, Piper, Barckhusen, 
Brandt), mutta luettelossa on myös yksi puolalainen (Matthias Dubinski) ja 
ainakin yksi venäläinen (Onuphri Kyri) nimi. Vain muutama tulkki tuntuu 
pesunkestävältä ruotsalaiselta tai suomalaiselta (Carl Henriksson, Bengt 
Mattsson, Johan Rosenlindt). Samalla on kuitenkin ilmeistä, että useat tulkit 
olivat polyglotteja eli monen kielen osaajia. 

Yksi tärkeimmistä tulkeista oli epäilemättä Bengt Mattsson (k. 1651), joka 
oli mahdollisesti Jääsken kirkkoherran Matthias Petrin poika ja siis ilmeises- 
ti rajan kasvatti.”” Han opiskeli Viipurissa venäjää kolmen muun samanikäi- 
sen karjalaisen pojan kanssa vuodesta 1604, ja kruunu näyttää kustantaneen 
nämä opinnot.*” Bengt vannoi valansa venäjäntulkin virkaan pääsemiseksi 
Tukholmassa vuonna 1613, jolloin hänestä käytettiin nimitystä ”Cantzelei 
person och Rysstolk”. Tämä vala on varhaisin säilynyt tulkinvala 5? Stolbo- 
van rauhan jälkeen Bengt Mattsson esiintyy useamman kerran kirjeenviejänä 
Tukholmasta Novgorodiin ja Moskovaan. Vuodet 1624-1629 hän näyttää viet- 
täneen Ruotsin pääkaupungissa ja nostaneen säännöllistä 560 riikintaalerin 
vuosipalkkaa. Viimeisenä virkavuonnaan 1629 Bengt teki kuitenkin suuren 
virheen petkuttamalla kuninkaan myöntämään hänelle yhdeksän tilan verot. 
Petos keksittiin, Bengt tuomittiin vankeuteen ja hän istui sellissä vuodet 1629- 
1631. Hän menetti tietysti myös virkansa.” Vankilassa erotettu venäjäntulk- 
ki harrasti sanakirjatyötä ja sai vuonna 1630 valmiiksi teoksen Dixionarium pä 
ryska, och Svänskan straxt därbrede ved (Venäjän kielen sanakirja, jossa ruotsin 
kieli on viereisellä palstalla), jota ei koskaan painettu mutta jota venäjän- 
tulkkien myöhemmät sukupolvet ilmeisesti opiskelivat ahkerasti. Sanakirja 
oli ”venäläisen aakkosjärjestelmän mukainen”, kuten eräässä sen laatijan kir- 
jeessä kuningatar Kristiinalle sanotaan. 

Bengt Mattssonin jälkeen virkaan, jota tässä vaiheessa jo sanottiin trans- 
laattorin viraksi, nimitettiin hyvin lyhyeksi ajaksi viipurilainen Henrik Piper. 
Hän vannoi virkavalansa marraskuun 9. päivänä 1633 ja nosti vuosittain 600 
riikintaalerin palkkaa.” Piper nousi tästä virasta pian Käkisalmen voudik- 
si, ja hänestä tuli vuonna 1646 Nyenin (Nevanlinna) pormestari. Vuodesta 
1666 hän oli Ruotsin kauppafaktori Novgorodissa. Piper kuului oppineisiin 
tulkkeihin; ainakin ”Henricus Piparius Wiburgo-Careliukselta” tunnetaan 
vuonna 1630 valmistunut käsinkirjoitettu tutkielma Lutheri vel Calvini Rutheni 
Historia, joka käsittelee venäläisten uskontoa.” 

Piperin siirryttyä melkein heti nimityksensä jälkeen pois Tukholmasta 
translaattorin virka oli jonkin aikaa täyttämättä ja holhoojahallituksella oli 
ilmeisiä vaikeuksia löytää siihen sopiva henkilö. Lopulta valtaneuvos Johan 
Skytte vihjaisi, että hänellä oli ollut Tarton kenraalikuvernöörinä kans- 
liassaan etevä tulkki, luultavasti venäläistä syntyperää oleva mies nimeltä 
Onuphri Kyri (k. 1649). Onuphri Kyri oli alkuaan toiminut Riiassa, mikä näkyy 
siitäkin, että hän muistelee eräässä kirjoituksessaan nuoria aikojaan tässä 
hansakaupungissa 1600-luvun alkuvuosina. Hän käänsi venäjästä saksaksi 
eikä osannut ruotsia. Hän vannoi valansa kansliakollegion translaattorina 

marraskuun 29. päivänä 1634 ja lupasi suostua ”käytettäväksi venäjän kielen 

kääntäjänä saksaksi”. Virasta maksettu palkka nousi tässä vaiheessa ja oli 

vuosina 1637-1649 muhkeat 900 riikintaaleria vuodessa. Onuphri Kyri oli 

monipuolinen ja toimi lisäksi venäjän kielen opettajana. Hänellä oli vuosit- 
tain neljä oppilasta, ”rysstolks drängar”, mikä merkitsi valtavaa lisäystä venä- 
jän kielen osaamisessa Ruotsissa.*+ Opetustoimensa vuoksi Onuphri Kyri py- 
syi paikallaan Tukholmassa eikä matkustellut kuten muut venäjäntulkit. Yksi 

matka viranhoidon alkuajoilta kuitenkin tunnetaan — hän pistäytyi vuonna 

1633 Savonlinnan ja Käkisalmen lääneihin ottamaan Georg von Schwengelnin 

kanssa vastaan rajan takaa saapuvaa venäläistä lähetystöä. 

Kun Onuphri Kyri vuonna 1649 kuoli, kansliakollegioon nimitettiin uusi 
venäjäntulkki Johan Bengtsson (k. 1657), edellä mainitun Bengt Mattssonin poi- 
ka ja siis toisen sukupolven venäjän osaaja. Johan Bengtsson oli perinyt myös 
isänsä julkaisusuunnitelmat. Hän oli aikakauden merkittävimpiä translaat- 
toreita, ahkera ja älyllisesti virkeä sekä ammatinharjoituksessaan ilmeisesti 
hyvin kyvykäs. Johan Bengtsson opiskeli vuosina 1641-1642 kuninkaallisella 
stipendillä vasta perustetussa Tarton yliopistossa, mikä näkyy esimerkiksi 
muutamista venäjän- ja kirkkoslaavinkielisistä onnittelusäkeistä, jotka nuori 
ylioppilas Johannes Roselin Holmensis oli sijoittanut erääseen akateemiseen 
julkaisuun. Mitä Johan Bengtssonin käyttämä sukunimi Roselin tarkoittaa, 
ei ole tiedossa. Se viittaa ehkä Venäjään. Ylioppilas harjoitti myös venäjän- 
tulkin ammattia Narvassa 1640-luvun alkupuolella. Hän sai valtakirjan trans- 
laattorin virkaan Tukholmassa maaliskuun 22. päivänä 1649 ja kuittasi 900 
riikintaalerin vuosipalkkansa säännöllisesti vuosina 1649-1653. Translaatto- 
ri oli perinyt edeltäjänsä velvollisuuden opettaa venäjän kieltä nuorille mie- 
hille.” Kohta nimityksensä jälkeen, vuonna 1650, Johan Bengtsson aateloi- 
tiin sukunimellä Rosenlindt.** Mahdollinen viittaus Venäjään katosi tällöin 
nimestä. 

Aika oli ulkopoliittisesti vilkasta, ja niinpä Johan Bengtsson Rosenlindt 
joutui matkustelemaan paljon eri venäjän kielen taitoa vaativissa tehtävissä. 
Hän osallistui lähetystöjen matkoihin hoitaen vaativia käännöstöitä. Trans- 
laattori osasi myös suomea, ilmeisesti isänperintönään. Hän oli laatinut jo 
vuonna 1644 Viipurin läänin tarpeisiin suomenkielisen katekismuksen, joka 
oli kirjoitettu kyrillisin kirjaimin. Se painettiin Tukholmassa. Maaherran 
pyynnöstä translaattori alkoi nyt suunnitella kolmekielistä katekismusta, jos- 
sa ruotsin, suomen ja venäjän kielet olisivat vierekkäin painettuina, viimeksi 
mainittu sekä latinalaisin että kyrillisin kirjaimin. Hankkeesta ei näytä kui- 
tenkaan tulleen enempää. 

Johan Bengtsson Rosenlindtin jälkeen kansliassa toimi lyhytaikainen 
translaattori nimeltään Jonas Brandt. Hänen syyskuun 7. päivänä 1654 van- 
nomansa virkavala on säilynyt. Brandt lupasi käsi Raamatulla, että hän suo- 
rittaisi parhaan kykynsä mukaan ne käännös- ja tulkintatehtävät, jotka hänel- 
le annettaisiin. Hän ei paljastaisi kenellekään valtakunnan salaisuuksia eikä 
tekisi omia jäljennöksiä niistä kirjelmistä, jotka hän kääntäisi. ”Eikä mainet- 
tani tule pilaamaan mikään lahjus tai lahja, pelko, väkivalta tai ystävyys, eikä 
mikään muukaan sellainen”, hän kirjoitti kaunopuheisesti.5* 

Tämän jälkeen kansliaan astui venäjäntulkki nimeltä Olof Barckhusen, 
joka oli syntyään viipurilainen kuten Henrik Piper. Hän oli yksi Johan Rosen- 
lindtin oppilaista, ”venäjäntulkin rengeistä”, joista kukin nosti 225 riikintaale- 
rin stipendiä oppiaikanaan vuosina 1649—1651. Vuonna 1651 Barckhusenista- 
kin tuli venäjäntulkki.**" Vuodesta 1662 hän vaikutti Ruotsin kauppafaktorina 
Novgorodissa. Kun Jonas Brandt oli kuollut, Barckhusen nimitettiin syys- 
kuun 11. päivänä 1664 hänen seuraajakseen eli Kansliakollegion venäjän kie- 
len translaattoriksi.*** Barckhusen pysyi kauan virkapaikallaan. Hänen suuri 
ansionsa oli — kuten edellä on kerrottu — että hän käänsi Grigori Karpofsson 
Kotosihinin teoksen Venäjän hallinnosta ruotsiksi ja laati lisäksi omien ko- 
kemustensa ja lukeneisuutensa perusteella tästä kirjasta toisen, laajennetun 
laitoksen vuonna 1682.5 

Barckhusenin kuoltua viran täyttö ajankohtaistui jälleen. Valinta osui 
lokakuun 24. päivänä 1687 aivan nuoreen mieheen, Petter Lindmaniin, joka oli 
hankkinut itselleen vankan venäjän kielen taidon suorittamalla opintonsa 
Moskovassa. Hän sai mainittuna päivänä valtakirjan translaattorin virkaan. zm 
Jostain syystä hänen virkavalansa on kuitenkin päivätty vasta maaliskuun 
10. päivälle 1690.5% 

Suurvalta-ajan viimeinen merkittävä venäjän kielen translaattori oli 
Enoch Lilliemarck (k. 1736). Lilliemarck oli korkeaa syntyperää. Hänen isänsä 
oli Ruotsin arkkipiispa Laurentius Matthiz Stigzelius, ja poika oli isän ansioi- 
den vuoksi aateloitu nimellä Lilliemarck vuonna 1675. Tapaus osoittaa, että 
translaattorin virka alkoi jo kuulua niihin keskushallinnon tärkeisiin asemiin, 
joita ylhäiset ja oppineet nuorukaiset saattoivat tavoitella. Lilliemarck opis- 
keli venäjää Tukholmassa venäjän kielen kääntäjän oppilaana. Hän sai valta- 
kirjan virkaansa toukokuun 11. päivänä 1692 ja hoiti sitä etupäässä olemalla 
mukana Kaarle XII:n sotaretkillä. Päiväämättömässä virka-anomuksessaan 
Lilliemarck kirjoitti, että hän oli toiminut venäläisten diplomaattien apuna 
Narvassa, Viipurissa ja Puolassa mutta että hän toivoi pääsevänsä translaatto- 
riksi Tukholmaan, koska kaikki ne tärkeät, Venäjää koskevat asiakirjat, joita 

välttämättä tarvittiin, olivat Kansliakollegion hallussa. Muualla ei viran hoitoa 
voinut yrittääkään.” Lilliemarckin ura osoittaa, että tilanne venäjän kielen 
suhteen oli perin juurin muuttunut, sillä venäjäntulkit olivat olleet 1500-lu- 
vulta tähän saakka usein oppia saamattomia rahvaanmiehiä. 

Ammatin edellyttämä oppineisuus ilmenee myös eräästä ajan hakemus- 
tekstistä. Bengt Gustafsson -niminen nuori mies oli viettänyt kahdeksan vuotta 
Uppsalan ja Tarton yliopistoissa sekä siirtynyt sitten Moskovaan ”tehdäkseen 
itsensä niin taitavaksi venäjän kielessä kuin mahdollista”, kuten hän sanoo 
eräässä kirjelmässään. Useat valtakunnan ylhäiset herrat saattoivat todistaa hä- 
nen ahkeruudestaan. Mutta opiskelijan omat varat olivat nyt kerta kaikkiaan 
lopussa, minkä vuoksi hän toivoi, että kuningas myöntäisi hänelle ”tunnetussa 
lempeydessään ja pehmeydessään” stipendin kieliopintojen jatkamiseksi. *? 

Ruotsin valtakunnan alueella oli siis suurvalta-aikana Tukholman lisäksi 
toinenkin paikka, jossa tapasi valtion palveluksessa työskenteleviä venä- 
jäntulkkeja: Inkerinmaan pääkaupunki Narva Suomenlahden etelärannal- 
la. Venäjän läheisyys tuntui Narvassa selvästi. Joen toisella puolella kohosi 
Ivangorodin linna, ja sen äärellä sijaitsevan kauppakaupungin (joka melko 
pian yhdistettiin Narvaan) asukkaista pääosa oli venäläisiä, joiden oikeus va- 
paaseen uskonnonharjoitukseen oli taattu Stolbovan rauhassa vuonna 1617. 
Kauempana Venäjällä sijaitsi Novgorod, väkirikas suurkaupunki, jonka käs- 
kynhaltijana oli tavallisesti jalosukuinen pajari, kirkkoa johti metropoliitta ja 
väestössä oli monia merkittäviä suurkauppiaita. 

Kruunun venäjäntulkit Narvassa olivat kuvattuna aikana seuraavat: 


Henrik Pryssman, 1588-1603 

Ernst Gorius, 1593—1597 

Casper Tisenhausen, 1601-1603 

Pavel Garin (usein Garpiksi kutsuttu), 1604-1614 
Moritz Holtzhausen, 1628-1629 

Hans Rochus, 1629-1638 

Ignat Simonsson, 1634—1653 

Johan Bengtsson Roselin (myöh. Rosenlindt), 1641 
Jörgen Michelsson Zibbel, 1648, ainakin vuoteen 1662 
Thomas Affleck, 1652, ainakin vuoteen 1661. 


Tulkit olivat sijoittuneet linnanpäällikön, myöhemmin kuvernöörin kans- 
liaan, ja kun Narvasta oli vuonna 1651 tullut Inkerinmaan ja Käkisalmen lää- 
nin kenraalikuvernöörin residenssi, senkin kanslian palkkalistoilla esiintyy 
venäjän kielen translaattoreita. Koska myös Narvan kirkollisessa konsistorissa 

toimi venäjäntulkkeja (Casper Caspersson Arpenbeck 1644-1661, Mathias 

Winetski 1653—1656) ja koska kaupungissa oleskeli venäjäntulkkeja ilman va- 
kinaista virkaa, oli Narva 1600-luvun puolivälissä käytännössä yhtä tärkeä 

tulkkikeskus kuin Tukholma. Sitä paitsi viereisessä Ivangorodissakin asui 

venäjäntulkkeja. Vilkas kauppa Venäjän kanssa teki tulkintoimesta koko yh- 
teiskunnan kannalta tärkeän. 

Useimmat Narvan tulkeista olivat todennäköisesti saksalaisia. Kirkol- 
lisen konsistorin tulkki Mathias Winetski oli kuitenkin puolalainen, ja hän 
toimi myös Narvan triviaalikoulun ja kaupungin lastenkoulun opettajana. 
Kenraalikuvernööri Stenbock kirjoitti hänestä vuonna 1652: ”Venäläinen 
koulumestari Mathias Winetski on taitava kirjoittamaan venäjäksi kirjeitä ja 
kääntämään niitä kirjeitä, jotka tulevat naapurin puolelta.”5+* 

Myös Tallinnassa ja Riiassa toimi joitakin venäjäntulkkeja suurvalta- 
ajan loppuvuosina. Tallinnassa vaikutti translaattori Hans Arpenbeck venä- 
jän osaajana hyvin pitkän ajan. Hän oli asettunut Vironmaalle kuuluttuaan 
vuosina 1636—1638 Holstein-Gottorpin herttuan Venäjälle ja Persiaan lähet- 
tämään lähetystöön. Palattuaan Tallinnaan Arpenbeck oli mennyt naimisiin 
Birgitta von Ackenin kanssa ja astunut kuvernööri, kreivi Erik Gyllenstieran 
käyttöön linnankanslian venäjäntulkkina. Siellä hän vaikutti kokonaista 28 
vuoden ajan kääntäen novgorodilaisten ja pihkovalaisten kauppiaiden kirjel- 
miä. Päästessään vihdoin eläkkeelle vuonna 1670 hän nosti kuvernementin 
kassasta lopun palkkansa.*% Riiassa asetettiin venäjän kielen translaattori — 
joka oli samalla rajakomissaari — virkaan vasta 1600-luvun lopussa. Kaarle XI 
allekirjoitti Samuel Eosanderin nimityskirjeen marraskuun 2. päivänä 1683 ja 
lisäsi, että oli tärkeää, että Venäjän vastaisen rajan eteläiselläkin osuudella oli- 
si toimessa ”hyvä ja täydellinen kääntäjä”, koska kauppavaihto tällä eteläisellä 
reitillä tuntui entisestään kasvavan.*? 

Ristiretkien vanavedessä 


Kristinusko sai lopullisen muotonsa valtionuskontona Nikean kirkollis- 
kokouksessa vuonna 325 jKr. Tämän kirkolliskokouksen voimahahmo oli 
Rooman keisari Konstantinus Suuri, joka oli lisäksi pannut alulle valtakun- 
nan jakaantumisen kahteen osaan: hän oli perustanut uuden, itäisen pääkau- 
pungin Bosporinsalmen rannalle, missä Eurooppa ja Aasia kohtasivat; tämä 
kaupunki oli saava hänen jälkeensä nimen Konstantinopoli. Nikean uskon- 
tunnustus korvasi vanhemman, epämääräisen kristillisen uskontunnustuk- 
sen, mikä merkitsi vakiintumista kirkkoelämässä, jumalanpalveluksessa ja 
rituaaleissa. Osa tuolloisen kristillisen uskon sisällöstä oli saatu antiikin ylei- 
sestä ajatusmaailmasta ja filosofiasta, kun taas osa pohjautui kristillisen alku- 
kirkon enemmänkin orientaalis-juutalaiseen alkumuotoon.” 

Rooman valtakunnan jakaantuminen kuvastui uskonkysymyksissä 
sillä tavoin, että läntiset kirkot, joita johti Rooman paavi, erkanivat itäisistä 
kirkoista jo 800-luvulla. Viimeinen yhteiskristillinen kirkolliskokous koko 
kristikunnalle järjestettiin vuonna 787, minkä jälkeen yhteydet ohenivat lä- 
hes katkeamispisteeseen. Yksi kiistanaiheista, joka on nykynäkökulmasta 
ehkä vähäinen mutta joka tuntui hyvin tärkeältä ajan teologeista, on filiogue- 
lisäyksen (ja Pojasta) asema uskontunnustuksessa. Läntiset teologit olivat si- 
joittaneet sen tuohon keskeiseen tekstiin, mutta Konstantinopolin patriarkka 
hylkäsi sen. Tietysti myös kilpailu pakanoiden käännyttämisessä erotti länsi- 
ja itäkirkon toisistaan. Kristinusko oli missioiva uskonto, ja Jeesuksen käsky 
käännyttää kaikki ihmiset hänen uskoonsa otettiin kirkoissa tosissaan. Jokai- 
sen kristityn oli kykynsä mukaan kastettava pakanoita. Länsikirkon käänny- 
tystoiminta suuntautui läntiseen Keski-Eurooppaan ja Pohjois-Eurooppaan, 
kun taas itäkirkko oli aktiivinen Euroopan itäisillä alueilla, erityisesti Balka- 

nilla ja Venäjällä. Jossakin pohjoisessa käännytysalueet kohtasivat toisensa ja 
kirkkojen johtojen välille kasvoi katkeraa kilpailua niiden mission järjestelyssä. 

Itä-Rooman kirkko ei tehnyt lähetystyötä latinaksi tai kreikaksi vaan 
kansankielellä. Näin tämä kirkkokunta katkaisi kielellisen siteensä antiikkiin, 
jonka länsikirkko taas säilytti latinankielisen jumalanpalveluksensa ansios- 
ta. Tämä merkitsi myös, että Venäjällä ei koettu mitään renessanssia, ei ollut 
kouluja ja yliopistoja, ei tiedettä eikä ei-kirkollista taidetta. Venäjällä vallitse- 
va ortodoksia korosti, että kaikki totuus oli olemassa jo Raamatussa Jumalan 
ilmoittamassa muodossa. Siksi pyhässä kirjassa oli myös vastaus kaikkiin ky- 
symyksiin eikä enempää inhimillistä totuudenetsintää tarvittu. Ei vain tiede 
yleensä vaan erityisesti teologia oli Venäjällä tabu.” 

Erimielisyys meni niin pitkälle, että siteet länsi- ja itäkirkon välillä kat- 
kesivat vuonna 1054. Tuolloin paavi Leo IX:n lähettiläs kardinaali Humbertus 
toimitti Hagia Sofia -kirkon pääalttarille Konstantinopolissa pannabullan, 
jossa asetettiin koko itäkirkko hengelliseen boikottiin. Lopullisesti kirkot ero- 
sivat toisistaan neljännen ristiretken aikana vuonna 1204, kun länsikristityt 
olivat valloittaneet Konstantinopolin. Vaikka Bysantti palasi myöhemmin 
paikalle valtiona, oli tämä tapaus iskenyt suhteisiin niin syvän haavan, ettei- 
vät ne koskaan parantuneet. 

Pienempi erimielisyyden aihe oli erilainen ajanlasku. Venäjällä nouda- 
tettiin kalenteria, joka pohjautui maailman luomiseen aikojen alussa, kun 
taas Länsi-Eurooppa sovelsi ensin juliaanista ja myöhemmin, vuodesta 1582 
alkaen gregoriaanista ajanlaskua. Merkittävämpi ero oli, että kirkko oli idässä 
keisarin alainen (niin sanottu kesaropapismi), kun taas katolinen kirkko oli 
lännessä itsenäinen, kansainvälinen organisaatio, joka ei hyväksynyt mitään 
maallista valtaa yläpuolelleen. 

Itämeren piirissä eri uskontunnustusten synnyttämien konfliktien jyr- 
kin muoto olivat niin sanotut ristiretket. Välimeren alueella nämä sotaisat 
hankkeet tarkoittivat kristinuskon pyhien paikkojen valtaamista takaisin 
islamilta, jotta pyhiinvaeltajat voisivat rauhassa hakeutua niihin, ja ennen 
kaikkea Jerusalemin valloitusta. Päämääränä ei ollut, kuten Itämeren alueella, 
käännyttää pakanoita kristinuskoon. Vasta kristinuskoon kääntyneet hallitsi- 
jat Saksassa, Tanskassa ja Ruotsissa olivat innokkaita saamaan paavin ristiret- 
kibullan sellaisten sotaretkiensä tueksi, jotka ajan mittaan kasvoivat viikinki- 
ajan ledungyrityksistä hankkeiksi levittää länsikristittyjen valtaa Elbe-joen ja 
Itämeren toiselle puolelle. Sotajoukon perässä uusille alueille saapui kolonis- 
teja, joiden muutto itään germanisoi tai skandinavisoi ne, joko kokonaan tai 
osittain. Siksi on yksipuolista käyttää näistä hankkeista nimitystä ristiretket. 

Alun perin näin ei tehtykään, vaan tapahtumiin sovellettiin muita ilmaisuja, jot- 
ka muistuttivat saksankielistä termiä Drang nach Osten, liikkuminen itäänpäin.”? 

Viimeinen virallisista, Ruotsista Novgorodiin suuntautuneista ristiretkis- 
tä tapahtui Maunu Eerikinpojan aikaan ja oli Pyhän Birgitan kannustuksesta 
syntynyt. Sota käytiin vuosina 1348-1351, mutta se ei johtanut valloituksiin, 
koska musta surma lamautti molemmat osapuolet. Liivinmaan ritarikun- 
tavaltiosta suunnattiin Venäjälle vielä myöhemminkin hyökkäyksiä, jotka sai- 
vat paavin indulgentian (syntien anteeksiannon) ja niin ollen myös ristiretken 
aseman, kuten esimerkiksi Wolter von Plettenbergin sotaretki, jonka propa- 
gandajulkaisusta noin vuosilta 1507-1508 tuli käänteentekevä eurooppalaisen 
Venäjä-kuvan kannalta, kuten edellä olemme jo nähneet. 

Ristiretkiajan perinnöstä seurasi, että venäläisiä pidettiin Ruotsissa pit- 
kään, aina 1400- ja 1500-luvuille asti, ”epäkristillisinä” jollei suorastaan ”paka- 
noina”. Venäläisten yhteistoiminta pakanallisten karjalaisten kanssa 1200-lu- 
vulla oli kenties ollut alkusyy tähän käsitykseen.** Itse asiassa ruotsalaiset 
kyllä tiesivät, että venäläiset olivat kristittyjä, vaikka heidän uskonsa erosikin 
kotimaisesta. Myös Eerikinkronikka teki eron ”kristittyjen” (ruotsalaisten) 
ja ”pakanoiden” (venäläisten) välillä.” Liivinmaalla, joka sijaitsi kuten Suomi- 
kin länsikristillisyyden itärajalla, tehtiin venäläisten suhteen se vivahde-ero, 
että novgorodilaiset olivat ”skismaatikkoja”, kun taas pihkovalaiset ja mosko- 
valaiset olivat ”pakanoita”.5$ Ruotsissa sellainen ero oli tuntematon. 

Ruotsissa vallitsi uskoa ristiretkiin aina keskiajan loppuun asti. Selvä 
osoitus siitä oli se tosiasia, että kun venäläiset vuonna 1495 hyökkäsivät Suo- 
meen, ristiretkikuningas Eerik Pyhän lippu haettiin Uppsalan tuomiokirkosta 
ja tuotiin taistelukentälle aiheuttamaan ihmettä, jolla hyökkääjä lyötäisiin.” 
Turun piispa Maunu Särkilahti kirjoitti samanaikaisessa kirjeessään Sten 
Sture vanhemmalle, että puolustuksen uuden johtajan Knut Possen tehtävä 
oli ”suojata kristinuskoa ja tätä köyhää maata” Venäjää vastaan, mistä näkyy, 
että Moskovaa pidettiin kristinuskon päävihollisena.s*? Roomassa toimiva 
Hemming Gadh onnistui hankkimaan tällekin sodalle paavin ristiretkibullan, 
mikä levitti säteilyään taisteluiden ylle.” Puolustussota ei kuitenkaan sen an- 
siosta muuttunut hyökkäyssodaksi. 

Uskonpuhdistus muutti kirkkojen suhdetta 1500-luvulla. Luterilaisten 
pääviholliseksi tuli paavinkirkko, ja vanha vastakohta venäläisiin eli, kuten 
usein sanottiin, kreikkalaisen uskonnon kannattajiin muuttui sivuseikaksi. Vie- 
lä 1500-luvun keskivaiheilla oli tosin yhä tavallista käyttää myöhäiskeskiajan 
puheenpartta. Niinpä Kustaa Vaasa kirjoitti vuonna 1556, että ”koko kristikun- 
nan viholliset, julmat venäläiset” olivat hyökänneet Suomeen, tähän ”vanhaan 

kristittyyn maanääreen, jonka muinaiset kristityt kuninkaat ovat kauan sitten 
liittäneet Ruotsin kruunuun ja kristinuskoon”.**? Tavallista oli myös verrata 
venäläisiä turkkilaisiin, Balkanin suunnalla ekspansiiviseen kansaan. Kustaa 
Vaasa saattoi samaan hengenvetoon puhua ”venäläisistä, turkkilaisista ja muis- 
ta pakanoista”.5 Sanonta on kuin jaljennetty Svante Sturen kirjeestä samalta 
vuodelta: tämä kirjoitti Novgorodin voivodille, että ”mitkään turkkilaiset tai 
muut pakanat” eivät ole tehneet niin pahoja ilkitekoja kuin venäläiset, erityi- 
sesti köyhiä kristittyjä vankeja kohtaan, joita moskovalaiset olivat piinanneet.5% 

Venäläisten ja pakanoiden vertaaminen toisiinsa oli niin tavallista, että 
tämä ilmaus oli löytänyt tiensä jopa vuoden 1571 kirkkolakiin ** Erityisen yleis- 
tä puhe venäläisistä ja turkkilaisista samassa yhteydessä oli silloin, kun valta- 
kunnan itäiset alueet olivat uhattuja. Tallinnan piiritys vuonna 1570 aiheutti 
lukuisia hätähuutoja, joiden sisältönä oli, että Moscovia oli nyt laajenemassa 
samalla tavalla kuin Turkki aikaisemmin. Eri hallitsijat Ruotsissa olivat asiasta 
aivan yhtä mieltä. Kaarle-herttua oli niin muodoin aivan yhtä russofobinen 
kuin Juhana III. Monista lauseista voi kuitenkin tarkkaan lukien huomata, että 
vain venäläisten tekoja syyteltiin ”epäkristillisiksi”, ei oikeastaan venäläisiä it- 
seään. Silloin ajatus oli jo liukunut uskonnon alueelta maalliseen sanankäyt- 
töön, sillä kenen tahansa ihmisen tekoja voitiin tuohon aikaan sanoa ”epä- 
kristillisiksi”, kun ne olivat oikein huonot. Siksi ei herätä lainkaan ihmetystä, 
kun Kaarle-herttua kutsui veljenpoikansa kuningas Sigismundin tekoja niin 
hirveiksi, ”etteivät turkkilaiset tai pakanat olleet tehneet niiden veroisia” 2 
Herttua ei tietenkään tarkoittanut, että Sigismund olisi turkkilainen tai paka- 
na, vaan että tämän hirmuteot olivat samaa luokkaa kuin mainittujen tahojen. 

Ajatus, että venäläiset olivat pakanoita, eli kansanomaisessa muodossa 
aina 1600-luvulle asti, ehkäpä vieläkin pitempään. Mutta jo 1500-luvulla al- 
koivat ilmaisut ”pakanallinen” ja ”epäkristitty” kadota sivistyneestä kielestä. 
Ne korvautuivat uudella attribuutilla ”barbaarinen”, jonka voittokulku tun- 
tuu alkaneen tuolloin. Yhteydet Venäjälle 1500-luvulla ja suuren sekasorron 
aikaan opettivat lopullisesti ruotsalaisille, että venäläisetkin olivat kristittyjä, 
ainoastaan poikkeavalla tavalla. Nämä kontaktit tosin osoittivat ruotsalaisten 
mielestä samalla vakuuttavasti, että venäläisten uskonnossa oli paljon sellais- 
ta, mikä ei ollut lainkaan ihailtavaa, etenkin erilaisia outoja riittejä. 

Keskeistä näissä huomioissa oli ikonien palvonnan jyrkkä tuomitsemi- 
nen. Ruotsalaiset käyttivät siitä ilmaisua ”puukuvien kumartaminen” (bedjan 
för beläten). Venäjän kirkollinen kulttuuri alkoi saada huomiota osakseen jo 
Kustaa Vaasan käymän sodan aikana, mutta vielä paljon enemmän vuosien 
1570-1595 sodan kuluessa, kun ensin Käkisalmi vuonna 1580 ja sitten Narva 

vuonna 1581 joutuivat ruotsalaisten käsiin. Pyhimysten palvonta oli kyllä tut- 
tua Ruotsissa katoliselta ajalta, mutta sitä pidettiin uskonpuhdistuksen aikana 

taikauskona. ”Ja vaikka me ruotsalaisetkin olemme ennen olleet tuon taika- 
uskon vallassa, ja palvoneet — — kuolleita pyhimyksiä ja heitä esittäviä maa- 
lattuja kuvia”, ei se enää ollut suotavaa, sanottiin nyt. Reformaatio perustui 

siihen profeettojen ja apostolien julistukseen, että kuvia ei pitänyt kunnioit- 
taa, kirjoitti valtaneuvoskunta tuolloin.’ Käkisalmen uuden valloittamisen 

yhteydessä vuonna 1611 Jakob De la Gardie korosti, että venäläinen varuskun- 
ta, joka lähti Käkisalmesta, saisi viedä mukanaan vain ”tavalliset vaatteensa ja 

puujumalansa”.5*$ Kun ikoninpalvonnan suuri merkitys alkoi selvitä ruotsa- 
laisille, he muuttivat teksteissään esiintyneen sanan ”pakanallinen” (hednisk) 

sanaksi ”epäjumalia palvova” (avgudisk), joka toistuu kuvauksissa pitkälle 

1600-luvulle. Sana oli hiukan lievempi ilmaisu kuin ”pakanallinen”. Se esiin- 
tyy esimerkiksi piispa Olaus Elimaeuksen valtakirjassa vuodelta 1618, jossa sa- 
notaan, että Viipurin hiippakuntaan liitetyt venäläiset olivat ”taikauskoiseen 

epäjumalien palvontaan sortuneita”.5%? 

Ulkopoliittinen täyskäännös suhteessa Venäjään suuren sekasorron 
aikana johti väistämättä myös kirkollisen katsomuksen muuttumiseen. Län- 
sikirkko oli pitänyt keskiajalla ja sen jälkeen kreikanuskoista ortodoksiaa 
hereettisenä (kerettiläisenä) kristillisenä suuntauksena, jossa kuitenkin oli 
suuri annos oikeaa uskoa. Tämä käsitys pääsi nyt vallalle Ruotsissakin. Se 
oli tosin ollut olemassa piilevänä jo ennenkin — esimerkiksi Olaus Magnuk- 
sella”? — mutta vasta Saksan reformaation kohtalainen myötämielisyys idän 
kirkkoa kohtaan muutti nyt käsityksiä Ruotsissa. Martti Luther ja Philipp 
Melanchthon arvostivat nimittäin sitä, että itäkirkko ei ollut paavin alai- 
nen. Augsburgin uskonrauhan periaatteiden mukaisesti kuningas oli kirkon 
päämies ja saattoi vaikuttaa sen julistuksen sisältöön, ja varsinkin Juhana III 
käytti tätä oikeuttaan täysimittaisesti. 

Tämä kuningas tarkasteli kirkollisia kysymyksiä laajasta näkökulmasta. 
Eräänä aikana hän halusi jopa yhdistää Ruotsin ja Venäjän kirkkokunnat yh- 
deksi ainoaksi kirkoksi. Kuningas käski Turun piispaa Ericus Erici Sorolaista, 
joka osasi kreikkaa, kääntämään oman liturgiansa tälle kielelle. Hän määräsi 
myös, että Sorolaisen oli matkustettava Konstantinopoliin neuvottelemaan 
siellä itäkirkon patriarkan kanssa uskonkysymyksistä. Matkalle oli otettava 
mukaan Thomas Larsson, ruotsalainen, joka opiskeli Täbingenin yliopistossa 
Saksassa professori Martin Crusiuksen johdolla uuskreikkaa. Kuningas kir- 
joitti vielä professori David Chytraeukselle Rostockiin kysyen, arveliko tämä, 
että liiton solmiminen Ruotsin ja Venäjän kirkkojen välille olisi mahdollista. 

Chytraeusta pidettiin tuohon aikaan Venäjän kirkollisten olojen parhaana 
tuntijana Länsi-Euroopassa.” Ilmeistä on, että Juhana III paneutui todella 
monessa suhteessa perusteellisesti itä- ja länsikirkon välirikon ongelmaan. 

Myös Saksalais-roomalaisen keisarikunnan hallitsija oli kiinnostunut itä- 
kirkosta. Hän oli tosin katolinen, mutta hän pyrki luomaan yhteistä rintamaa 
Turkkia vastaan. Täyssinän rauhan itävaltalainen välittäjä vapaaherra Ehren- 
fried von Minckwitz edusti keisarin kantaa, että oli tärkeää irrottaa Venäjä so- 
dasta Ruotsia vastaan, jotta se pystyisi ahdistamaan Turkkia. Siitä huolimatta, 
että useat yritykset solmia rauha olivat epännistuneet, von Minckwitz ajoi sit- 
keästi tätä hanketta ja onnistui siinä viimein vuonna 1595. Ruotsalaisille Itä- 
vallan edustaja tunnusti, että oli tärkeää kääntää kaikki aseet julmaa turkki- 
laista verikoiraa ja kristittyjen perivihollista vastaan — hän käytti sanoja ”der 
grausame Turckische Bluthundt und Erzfeindt Christliches Nahmens”.? 

Täyssinän rauhan jälkeen sekä Kaarle-herttua että Sigismund kiittivät 
itään lähettämissään kirjelmissä Venäjän tsaarin ”kristillistä mieltä”. Sigis- 
mund nimitti esimerkiksi vuonna 1600 Boris Godunovia ”kristityksi ja rau- 
haa rakastavaksi tsaariksi”. Kaarle käytti samankaltaisia ilmauksia ja kirjoit- 
ti aivan avoimesti, että tsaarikin kuului ”kaikkien kristillisten hallitsijoiden ja 
potentaattien” piiriin. Kirjelmissä siis ilmaistiin, että Venäjä oli tunnettu kris- 
tillisenä valtiona ja että sen piti tämän vuoksi käyttäytyä lempeästi ja kunnol- 
la. Ruotsi ja Puola kilpailivat nyt selvästi Venäjän suosiosta. 

Mutta olihan Venäjän ja Ruotsin uskonnoilla toki jokin ero? Oli tietysti, ja 
tässä suhteessa tuli venäläisten oma sanasto parhaaksi avuksi. Venäjällä katsot- 
tiin, että heidän uskontonsa oli kaikkein vanhin, kunnioitettavin ja arvokkain 
olemassa olevien kristillisten uskontojen joukossa. Uusi ilmaus ”vanha kreik- 
kalainen uskonto” iskostui ruotsin kieleen Venäjän uskonnon attribuuttina 
vuoden 1605 tienoilla. Se esiintyi luultavasti ensimmäistä kertaa Ivangorodin 
voivodin Mihail Saltykovin kirjeen saksannoksessa mainittuna vuonna. Sii- 
nä puhutaan venäläisten ”oikeasta kristillisestä kreikkalaisesta uskonnosta” 
(”rechte Christliche Griechische Glaube”).5 Ilmaisu otettiin lennossa käyttöön, 
ja se esiintyy jo seuraavana vuonna 1606 Tukholmassa painetussa lentokirja- 
sessa muodossa ”kreikkalainen uskonto, joka on ollut Venäjällä voimassa jo 
800 vuotta”. 

Kaarle IX:n kirjeissä alkaa tähän aikaan tulvia ystävällisiä sanoja venä- 
läisten ”vanhasta kreikkalaisesta uskonnosta”. Ruotsi haluaa nyt suojella 
tätä kunnioitettavaa uskontoa Puolan ja paavin hyökkäyksiä vastaan. Se on 
Venäjän paras liittolainen, jolta on odotettavassa ainoastaan apua ja hyviä 
tekoja. Sanoma on sama niin Venäjälle menneissä kirjeissä kuin kotimaalle 

suunnatussa propagandassa aina vuoteen 1613 asti. Mainittuna vuonna, kun 
Venäjä oli valinnut itselleen oman kansallisen hallitsijan, ystävällinen naamio 
putoaa kuin yhdellä iskulla Ruotsin kasvoilta eikä ”kreikkalaisesta uskosta” 
enää muutamaa poikkeusta lukuun ottamatta kirjoiteta yhtään mitään. 

Oli tavallista, että ystävyyspropagandaan liittyvät kirjelmät olivat mo- 
nisanaisia, maanittelevia ja maalailevia. Sellainen oli esimerkiksi se kirje, 
jonka Kaarle IX lähetti Venäjälle vuonna 1608, kun hän pelkäsi, että tsaari 
Vasili Suiski oli syösty valtaistuimelta. Kuningas kirjoitti, että ”vanha kreikka- 
lainen uskonto ja koko Venäjä ovat suuressa vaarassa, ja koko Venäjän tuho 
näyttää olevan tulemassa”. Jotta ”kuuluisa Venäjän kansakunta” välttäisi tä- 
män kovan kohtalon, sen pitäisi ”valita itselleen hallitsija, joka olisi peräisin 
Vladimir Monomahin, kreikkalaisen keisarin, huoneesta ja suvusta” tai sitten 
tsaari Vasilin suvusta.” Tammikuussa vuonna 1609 kirjoitetussa propagan- 
datekstissä kuningas korostaa, että suunnitteilla olevan ruotsalaisen apuret- 
kikunnan tehtävänä oli ”puolustaa vanhaa kreikkalaista uskontoa, kaikkia 
metropoliittoja, arkkipiispoja, igumeeneja, pajareita, voivodeja, djakkeja, pa- 
jarinpoikia ja kauppiaita, jotka haluavat pitää kreikkalaisen uskonnon voi- 
massa”. Tämä avoin kirje osoittaa jo Venäjän yhteiskunnan hierarkkisuu- 
den hyvää tuntemusta. Puolalaiset tuhoaisivat paitsi Venäjän uskonnon myös 
maan ”vanhat lait ja tavat”. He tulisivat hävittämään Venäjän identiteetin ja 
kulttuurimuodon. Vielä Stolbovan rauhan jälkeenkin vuonna 1619 Kustaa II 
Aadolf saattoi yllättäen palata vanhoihin formulointeihin ja korostaa kirjees- 
sään venäläisille, että Puolan kuningas Sigismund ja hänen poikansa Vladis- 
lav ”pyrkivät tuhoamaan niin meidän kristillisesti evankelisen uskontomme 
kuin myös Teidän vanhan kreikkalaisen uskonne”.” 

Oli tietysti hiukan outoa, että Ruotsin valtionjohto, joka oli vuosikymme- 
niä rummuttanut venäläisten poikkeavuutta ja erilaisuutta, vuosina 1609—1617 
alkoikin käyttää ylistäviä sanoja naapurikansan arvokkaasta, vanhasta omi- 
naislaadusta sekä kunnioitettavasta uskonnosta, joita Ruotsi halusi suojella. 
Syy oli poliittinen, eivätkä sanat tulleet sydämestä. Onkin ilmeistä, että ainakin 
jotkin piirit Ruotsissa halusivat muuttaa Venäjän länsieurooppalaiseen malliin, 
tehdä siitä suorastaan luterilaisen maan. Näin ajattelevia kannusti suuresti aja- 
hallitsijaksi, se avaisi mahdollisuuksia venäläisten käännyttämiseen uuteen us- 
koon. Selvimmin asia tulee ilmi Rostockissa saksan kielellä julkaistusta pamfle- 
tista, joka hyvin ilmeisesti kuvastaa lyhyttä välivaihetta Ruotsin idänpolitiikas- 
sa. Kirjanen sisältää kuvauksen vale-Dmitristä ja Venäjän suuresta sekasorrosta 
sekä tämän ajan Ruotsille ehkä tarjoamista vaihtoehdoista. 


208 VI KÄÄNNYTTÄMINEN JA USKONTO 


https://doi.org/10.21435/ht.286 


Pienen brosyyrin kirjoittaja oli saksalainen mies, Matthias Schaumius, 
joka oli toiminut kenttäpappina Ruotsin joukoissa vuosina 1611—1613 ja siis 
oleskellut jonkin aikaa Venäjällä. Siellä käyntinsä jälkeen hän palasi Saksaan 
ja päiväsi huhtikuussa vuonna 1614 esipuheen teokseensa Tragoedia Demetrio- 
Moscowvitica. Schaumiuksen vaiheet ovat huonosti tunnetut — niistä kertovat 
ainoastaan muutamat, taannehtivasti päivätyt kuitit Ruotsin sotakassan ti- 
leissä sekä Viipurissa vuonna 1617 tehty erityinen kassakirja.**° Jotakin kertoo 
ehkä se, että kirjanen ilmestyi Rostockissa, joka oli tuohon aikaan ortodoksi- 
sen uskonnon tuntemuksen keskus Saksassa; tämä oli vuonna 1600 kuolleen 
Rostockin yliopiston professorin David Chytraeuksen toiminnan ansiota.™ 

Tragoedia Demetrio-Moscovvitica sisältää suurisuuntaisen vision toisenlai- 
sesta Venäjästä, joka syntyisi venäläisten siirtyessä suurin joukoin luterilai- 
suuteen. Schaumius laski, että Venäjä oli kärsinyt totaalisen tappion sodassa 
eikä enää nousisi entiseen mahtiinsa. Tekstistä ilmenee, että kirjasen idea oli 
Evert Hornin antama ja noudatti suunnilleen niitä suuntaviivoja, joita kunin- 
kaan sanottiin edustavan. Siksi onkin kysyttävä, oliko Kustaa II Aadolf ehkä 
jossain vaiheessa ennen suuren dynastisen suunnitelman hylkäämistä ajatel- 
lut Venäjää luterilaisen lähetystyön kenttänä. Ehkä tällainenkin suunnitelma 
oli käväissyt Ruotsin valtionjohdon mielessä, vaikka siitä ei näy muita merk- 
kejä. Suurimman osan teoksessa esitetystä Venäjän sisällissodan kuvaukses- 
ta Schaumius oli jäljentänyt Petrus Petrejuksen vuonna 1608 ilmestyneestä 
lentokirjasesta. Esitys myöhemmistä tapahtumista vuosilta 1609-1613 taas 
vaikuttaa omiin kokemuksiin perustuvalta. 

Schaumiuksen teksti alkaa historianfilosofisella johdannolla. Kirjoit- 
taja katsoo, että Jumala oli halunnut rangaista venäläisiä heidän moraalisen 
heikkoutensa ja petollisuutensa vuoksi. Tässä kohdin Schaumius vetoaa Paul 
Oderbornin Iivana Julmasta kirjoittamaan elämäkertaan. Jatkossa seuraa ku- 
vaus siitä, millainen Lutherin uskoon kääntynyt Venäjä tulisi olemaan. Uu- 
den ruotsalaisen tsaarin Kaarle Filipin viisas hallinto olisi perustanut maa- 
han kouluja, joiden kasvattava vaikutus olisi sivistänyt moskovalaiset. Siksi 
länsimaalaiset maahanmuuttajat eivät enää pelkäisi venäläisiä vaan rukoili- 
sivat näiden puolesta, että Jumala auttaisi heidät pois taikauskosta ja vääristä 
kirkonmenoista ja antaisi heille tiedon aidosta olemuksestaan ja tahdostaan. 
Kunnollinen kouluopetus nostaisi moskovalaiset pois heidän kuvaamatto- 
masta barbaarisuudestaan, opettaisi heille vieraita kieliä ja vapaita taiteita. 
Jos venäläiset asettuisivat vastahankaan ja hylkisivät vastaperustettuja kou- 
luja ja kirkkoja, heitä pitäisi rangaista ankarasti ja pakottaa alistumaan uusiin 
oloihin.>® 

Käännytyskysymys laajenemisvaiheen aikana 


Ruotsin valtionjohto sai viimeistään vuodesta 1605 alkaen miettiä venäläisen 
uskonnon ongelmaa myös käytännöllisestä näkökulmasta. Kuinka uskonto- 
kysymys pitäisi ratkaista, kun valtakunta laajeni idässä? Kaarle IX lupasi avoi- 
messa kirjeessä vuonna 1606 uskonnonvapauden venäläisille, jotka etsisivät 
suojaa Ruotsin alueelta.5** Seuraavana vuonna kuningas uudisti lupauksen- 
sa. Nämä julistukset olivat houkuttimia, joiden tarkoituksena oli saada raja- 
seutujen venäläiset pakenemaan Ruotsin puolelle, jossa heitä voitaisiin käyt- 
tää apuna laajenemispyrkimyksissä. Kun sitten Viipurissa sovittiin vuonna 
1609 apuretkikunnan lähettämisestä, kuningas lupasi, että venäläiset saisivat 
Ruotsin haltuun joutuvilta alueilta poistuessaan ottaa mukaansa pyhäinku- 
vansa ja kirkkojensa kalleudet. Kuitenkin niille ortodokseille, jotka jäisivät 
paikoilleen, ei taattaisi mitään uskonnonvapautta. Sopimuksesta näkyy, 
että Ruotsi ajatteli tuolloin Käkisalmen läänin suurimittaista evakuointia. Aja- 
tus väestönvaihdosta näkyy selvästi myös eräästä Petrus Petrejuksen kirjees- 
täs? Nämä äänenpainot muodostivat Ruotsin varhaisimman assimilointi- ja 
segregaatiopolitiikan ytimen, ja niiden hengessä elettiin pitkälle 1600-luvulle. 

Viipurin sopimuksessa määrättiin myös, että Venäjälle saapuva Ruotsin 
sotajoukko kunnioittaisi venäläistä uskontoa eikä hävittäisi ortodoksikirk- 
kojen kuvia ja aarteita. Sopimusta ei noudatettu, vaan vandalismi oli yleistä 
kaikkialla, minne armeija samosi. Toistuvat kiellot hävityksestä ja ryöstelemi- 
sestä eivät tunnu auttaneen asiaa. 

Kun Novgorod oli vallattu hyökkäyksellä, solmittiin 25. päivänä heinä- 
kuuta 1611 kapitulaatioakti Jakob De la Gardien ja kaupungin johdon välillä. 
Siinä luvattiin venäläisille täydellinen uskonnonvapaus.’ Valassaan Nov- 
gorodin asukkaille tammikuussa 1612 Kustaa II Aadolf vakuutti, että hän ei 
muuttaisi venäläisten kreikkalaista uskontoa vaan suojaisi kirkkoja ja luos- 
tareita.s%9 Samassa hengenvedossa kuningas sanoi, että puolalaiset ja heidän 
liittolaisensa olivat tuhonneet ja rikkoneet pyhäinkuvia kaikkialla Venäjäl- 
lä. Tietysti prinssi Kaarle Filip saisi pitää luterilaisen uskonsa, sillä sitä vaa- 
ti valtakunnan papisto hyvin äänekkäästi marraskuussa 1612 kokoontuneilla 
Tukholman valtiopäivillä. Puoli vuotta myöhemmin, kun prinssin mahdolli- 
suudet tulla valituksi olivat jo vähentyneet, kuningas kirjoitti rauhanneuvot- 
telijoilleen sovun minimivaatimuksen: ruotsalaiset, liivinmaalaiset ja suoma- 
laiset saisivat pitää kirkkonsa ja koulunsa Novgorodissa ja Pihkovassa sekä 
luterilaiset kappelinsa Staraja Russassa ja Kolmogorodissa (nyk. Holmogo- 
ry) mutta Ruotsin valtaan joutuva Venäjä saisi muutoin olla ortodoksinen.” 

Kenttäpappi Matthias Schaumiuksen ajatus luterilaisesta Venäjästä tuntuu 
liittyvän tähän poliittiseen kuvioon. 

Vasta kun rauhanneuvotteluissa alkoi näyttää siltä, että osa miehitetyis- 
tä alueista jäisi Ruotsille, nousi kysymys kreikanuskoisten alamaisten kohte- 
lusta toden teolla päiväjärjestykseen. Ajatuksena oli aluksi vahvistaa Viipurin 
hiippakuntaa, mikä tuli hyvin näkyviin Örebron valtiopäivillä vuonna 1614. 
Sitten venäläinen yliloikkari, tulkki Hans Flörich käänsi omasta aloitteestaan 
Lutherin pienen katekismuksen venäjäksi ja kirkkoslaaviksi, ja niin oli saatu 
käännytystoimintaan sopiva apuneuvo aikaan. Viipurissa vuosina 1613—1614 
Novgorodin edustajien kanssa käydyissä neuvotteluissa vastapuoli osoittau- 
tui myöntyväksi, ja arkkimandriitta Cyprian ylisti Lutherin työtä kiinnosta- 
vaksi. Novgorodin johto tuntui taipuvan yhteistyöhön Ruotsin kanssa, osaksi 
kuitenkin vastentahtoisesti5” 

Ruotsin valtionhallinnon kannalta tärkeintä oli saada vastaus kysymyk- 
seen, miten venäläisen eli kreikkalaisen uskonnon kannattajat poikkesivat 
luterilaisista. Käännytystoiminta riippui olennaisesti tästä kysymyksestä. 
Ruotsalaiseen tapaan asiassa vaadittiin selvitystä tai mietintöä. Kun kuningas 
Kustaa II Aadolf viipyi kesällä 1614 sotanäyttämöllä Pihkovan suunnalla, hän 
antoi hovisaarnaajiensa Johannes Rudbeckiuksen ja Jonas Palman pohtia ky- 
symystä. Oppineet kirkonmiehet lukivat asiaa koskevaa kirjallisuutta, kävivät 
ortodoksikirkoissa, tutkivat tulkkien avulla kreikanuskoisten pyhiä kirjoituk- 
sia ja kävivät lopulta uskontokeskustelun Ivangorodin venäläisten pappien 
kanssa. 

Perusteellisten pohdintojen jälkeen papit tulivat siihen lopputulokseen, 
että venäläiset olivat kristittyjä, vaikkakin ”harhaankulkeneita” uskossaan. 
Heidän uskonkäsityksensä virheet eivät kuitenkaan olleet sitä luokkaa, että 
he olisivat tarvinneet uuden kasteen. Tulos oli odotettavissa, koska yritys kas- 
taa ortodoksit uudelleen olisi varmasti johtanut suuriin rauhattomuuksiin ja 
vaikeuttanut rauhanneuvotteluja. Hovisaarnaaja Johannes Rudbeckius van- 
hempi — myöhempi Västeräsin piispa — oli kuninkaan mukana myös tämän 
lähtiessä sotaan vuonna 1615, ja hän oli paikalla, kun tämä piiritti tärkeää Pih- 
kovan linnoituskaupunkia Peipsijärven lähellä Liivinmaan rajalla. Rudbeckius 
kirjoitti kuvauksen tästä kaupungista ja piirsi sen linnoitusten ääriviivat 59 
Hänen voimakkaita saarnojaan sotaretken ajalta on säilynyt, ja on merkittä- 
vää, että hän uskalsi moittia niissä pontevasti monarkkiaan tämän rakkaus- 
suhteesta alankomaalaisen Margareta Slotsin kanssa. 

Rudbeckiuksen ja Palman tutkimusten tulos oli kirjanen Fen kort Berät- 
telse och Undervisning om Vär Christeliga Troo och Gudztienst uthi Sverige. Ther uthi ock 

the groffveste Vilfarelser som äre uthi the Ryssars Religion varda kortheligan förlagde och 

tillbaka dreffne (Lyhyt kertomus ja opetus kristillisestä uskostamme ja juma- 
lanpalveluksesta Ruotsissa. Missä myös torjutaan ja ajetaan pois karkeimmat 

harhat, jotka esiintyvät venäläisten uskonnossa). Pienen kirjasen tarkoitus oli 

kahtalainen — yhtäältä oli ajateltu, että se käännettäisiin venäjäksi ja toimisi 

luterilaisen uskon käsikirjana, toisaalta taas luterilaiset papit saisivat sen avul- 
la jonkinlaisen kuvan kreikkalaisesta uskonnosta. Käsikirjoitus jäi kuitenkin 

kääntämättömänä makaamaan Johannes Rudbeckiuksen arkistoon Västerå- 
sissa, kunnes uusi käännytysperiodi koitti 1640-luvulla ja se painettiin aivan 

muuttamattomana vuonna 1640 Västeräsin piispan omassa kirjapainossa.’ 

On vielä mainittava, että Johannes Rudbeckius vanhempi toisti ajatuksiaan 

tuoreeltaan saarnassa, jonka hän piti Narvassa 1614 ja esitti myöhemminkin 

vielä kaksi kertaa. Saarnat painettiin piankin otsikolla En christeligh bootpredi- 
kan öffuer thet evangelium som faller uppå then X. söndagh efter Trinitatis.? 

Samaan aikaan kun ruotsalaiset kenttäpapit tutkivat Venäjän uskontoa 
Narvassa ja Ivangorodissa, nousi kysymys esille Ruotsin emämaassakin, sillä 
sinne oli tullut suhteellisen paljon venäläisiä pakolaisia. Uppsalan arkkihiip- 
pakunnassa vuonna 1614 pidetty pappissynodi käsitteli tätä ongelmaa arkki- 
piispa Petrus Keniciuksen johdolla. Pöytäkirjaa piti pappi Martin Aschaneus, 
joka kirjoitti muistiinpanoissaan, että kysymys oli ajankohtainen Rimbon ja 
Edin pitäjissä, joihin oli asettunut venäläisiä. Paikalliset papit olivat epävar- 
moja siitä, pitäisikö tulokkaat kastaa uudelleen.” Aschaneus oli hänkin ollut 
kenttäpappi käynnissä olevassa sodassa ja sanoi olevansa hyvin perillä venä- 
läisten uskonkäsityksistä. Hän lupasi kirjoittaa esityksen asiasta ja lienee to- 
della tehnyt sen, vaikka työn käsikirjoitus nimeltä Chronicon Russicum, item de 
ordinantiis Russiae ecclesiasticis on sittemmin kadonnut.” 

Petrejusta, joka julkaisi suuren teoksensa Regni Muschovitici Sciographia suunnil- 
leen näihin aikoihin, vuosina 1614—1615.*% Petrus Petrejuksen kuvaus ortodoksi- 
sesta uskonnosta on maalattu suurella siveltimellä eikä sisällä mitään toivomuk- 
sia venäläisten kääntymisestä luterilaisuuteen. On helppo huomata, että hän on 

käyttänyt lähteenään Sigismund von Herbersteinin suurta teosta Rerum Mosco- 
viticarum Commentarii, jonka sisältämä informaatio oli 1610-luvulla jo lähes sata- 
vuotiasta. Sen lisäksi Petrus Petrejuksella on ollut käytössään muita, luultavasti 

venäläisiä lähteitä. Hänen esityksensä poikkeaa kaikkien muiden ruotsalaisten 

kuvauksista suuremman objektiivisuutensa ansiosta. On tosin todennäköistä, 
että oikeiden teologien kirjoituksilla oli suurempi merkitys kirkkopolitiikalle 

kuin hänen katsomuksillaan, joiden maalikkomaisuus oli hyvin ilmeinen. 

Venäjän uskontoon perusteellisimmin tutustunut tämän ajan ruotsalai- 
nen teologi, jonka sanalla todella oli painoa, oli nimeltään Johannes Botvidi. 
Hän väitteli tästä aiheesta Uppsalan yliopistossa vuonna 1620. Botvidi oli 
puhdas kamarioppinut, jolla ei ollut mitään kosketuskohtaa venäläisiin. Hä- 
nen tietonsa olivat yksinomaan kirjallisuudesta poimittuja. Teoksen nimi oli 
Theses de guestione, utrum Muschovitae sint Christiani?, ja sen idea oli kuninkaan 
keksimä. Kustaa II Aadolf tuntuu edelleen horjuneen käsityksessään, mitä 
väkeä ortodoksit oikein olivat.‘ Ruotsin valtionjohto toivoi aivan ilmeisesti 
voivansa välttyä massakasteelta siinä herkässä tilanteessa, joka vallitsi Stolbo- 
van rauhan jälkeen, ja ne tulokset, jotka Johannes Botvidi saavutti, olivat siis 
selvästi ylhäältä etukäteen annettuja. Väkivalloin toteutettava käännytystoi- 
minta ei ollut mahdollisuuksien rajoissa vuonna 1620. Johannes Botvidin väi- 
töskirja ei jäänyt vain akateemisten piirien lukemiseksi, sillä myös saksannos 
teoksesta ilmestyi kohtapuolin.‘ Toisin kuin varhaisemmat kirjat venäläis- 
ten uskonnosta ei Johannes Botvidin työ ollut deskriptiivinen vaan ankaran 
systemaattinen skolastiikan hengessä. On sanottu, että väitöskirjan luonne 
oli niin oivallinen, että se ”nosti ruotsalaisen teologian samalle tasolle millä 
muun Euroopan teologia oli”. 

Johannes Botvidin käyttämät lähteet ovat hyvin tunnettuja. Ne sisälty- 
vät jotakuinkin kaikki kokoomateokseen Rerum Moscoviticarum Auctores varii, 
joka ilmestyi Frankfurtissa vuonna 1600. Teoksessa on painettuna lähes 
kaikki ajan Venäjää koskeva kirjallisuus: Herberstein, Jovius, Fabri, Guagni- 
nus, Miechow, Bredenbach, Oderborn sekä englantilainen kirja Anglorum 
Navigatio ad Moscovitas. Yksikään kotimainen ruotsalainen teos ei sisälly luet- 
teloon — ei edes Petrus Petrejuksen suuri esitys, joka sentään oli ilmestynyt 
saksaksikin vuonna 1620. Voi hyvin sanoa, että suuri osa Johannes Botvidin 
lähdemateriaalista oli jo vanhentunutta. Kirjoittaja luuli esimerkiksi, että 
Venäjän kirkon johtajana toimi metropoliitta eikä, kuten asian laita oli, pat- 
riarkka. Johannes Botvidi on käyttänyt etupäässä protestanttiseen sfääriin 
liittyvää kirjallisuutta eikä esimerkiksi katolisen Antonio Possevinon Venäjä- 
kirja, joka oli hänen omassa kirjastossaan, ollut päässyt hänen armoihinsa.°* 
Johannes Botvidi oli ollut työtavaltaan hyvin huolellinen, ja lähes joka lause 
hänen väitöskirjassaan on lainattu jostakin lähteestä. 

Keskustelu Venäjän uskonnosta Ruotsissa 1600-luvun alussa oli sisällö]- 
tään suunnilleen seuraava: 

Pääkysymykseen, olivatko venäläiset kristittyjä, kaikki keskusteluun 
osallistuneet vastasivat yksimielisesti, että kyllä he olivat sitä. Tarkastelijat oli- 
vat tulleet tähän tulokseen tutkimalla venäläisten uskontunnustusta, uskoa 


Käännytyskysymys laajenemisvaiheen aikana 213 


https://doi.org/10.21435/ht.286 


pelastukseeen, kasteeseen liittyviä menoja ja jumalanpalvelusjärjestystä.ć 

Mitä tulee juuri uskontunnustukseen, niin keskustelun äärimmäisyydet olivat 

Petrus Petrejus, joka oli hyvin epäilevä venäläisten uskonnon suhteen, sekä 

Johannes Botvidi, joka kirjoitti, että uskontokuntien erot juuri uskontunnus- 
tuksessa olivat mitättömät eli pelkkä adiaforon. Petrus Petrejuksen mielipide oli, 
että venäläiset ”lyhentävät tekstin pyhässä Nikean tunnustuksessa” aivan liikaa, 
mikä oli pahasta, mutta Johannes Botvidi kirjoitti, että venäläiset ”unum DEUM 

in Trinitatis & Trinitate in unitate venetantur”, uskoivat täydellisesti Jumalan 

kolmiosaiseen luontoon. Se riitti hänen mielestään hyvinkin. 

Kirjoittajilla oli eriävät käsitykset myös pelastusopista venäläisten uskossa. 
Rudbeckius vanhempi ja Palma olivat huomanneet, että venäläiset korostivat 
pyhimysten merkitystä tässä suhteessa, harrastivat esirukouksia ja puhuivat 
hyvistä töistä. Se oli arveluttavaa. Petrus Petrejus oli tässä suhteessa selvä- 
näköisempi, koska hän korosti — pohjaten Oderbornin elämäkertaan Iivana 
Julmasta — että venäläiset uskoivat vuorenvarmasti perisyntiin ja ihmisen 
pahaan luonteeseen. Pelastus oli hänen käsityksensä mukaan venäläisten us- 
konnossa sama kuin ihmeeseen luottaminen. Johannes Botvidi jakoi tämän 
käsityksen, koska myös hän oli lukenut Oderborninsa. 

Kaste oli kaikkien kirjoittajien mielestä perusta ihmisen pelastumiselle. 
Syvimmälle tässä pureutui Johannes Botvidi. Hänellä oli venäläisten kasteesta 
paljon huomautettavaa, muun muassa se, että nämä sovelsivat monia kastees- 
sa tarpeettomia riittejä ja seremonioita. Menot eivät kuitenkaan olleet riittävä 
syy itse kastetapahtuman mitätöimiseen. Oikean uskon vahvisti myös kun- 
nollinen ehtoollinen, jonka ainoana vikana Venäjällä oli, että ortodoksit käyt- 
tivät siinä hapanleipää. 

Kaikkein pahimmin tarkastelijoiden silmiin sattuivat kuitenkin venä- 
läisten jumalanpalveluksen monet menot. Venäläisillä ei ollut saarnoja, vaan he 
toistelivat rukouksiaan, lukivat kirkkoisien kirjoituksia ja jonkin verran Raa- 
mattuakin, ”ja mitä enemmän pappi huutaa, sitä enemmän hänestä pidetään”, 
Petrus Petrejus kirjoitti. Seremoniat toteutettiin ”valittavalla ja ulvovalla ää- 
nellä ja sävyllä”, jota oli hirveätä kuunnella. Petrus Petrejus käytti niistä suo- 
rastaan ilmaisua ”apinan menot” (”apespel”). Johannes Botvidikin vakuutti, 
että venäläisten seremoniat olivat ”sine mente et sensu” (ilman sielua ja aja- 
tusta), kun taas Rudbeckius vanhempi ja Palma uppoutuivat melko syvälle 
ortodoksisen pyhimyskultin kuvailuun. He olivat pöyristyneitä siitä, miten 
virheellistä oli ”kumartaa ja niiata” puukuvien edessä. 

Yhteenvetona voi sanoa, että Ruotsissa käyty kirkollinen keskuste- 
lu venäläisten uskonnosta oli johtanut seuraaviin johtopäätöksiin. Kaikki 

katsoivat, että venäläiset olivat kristittyjä eikä heitä tarvinnut kastaa uudel- 
leen. Venäläisten kaste ja ripilläkäynti — Herran ehtoollinen — olivat päteviä 

kirkollisia toimituksia ja muodoltaan hyväksyttäviä. Silti venäläiset olivat 

monessa suhteessa väärällä tiellä ja hyvin taikauskoisia. He uskoivat kyllä pe- 
lastukseen, mutta he eivät tienneet, kuinka sen voisi saavuttaa. Heillä ei ollut 

omakielisiä opetuksia tässä suhteessa, vaan tekstit olivat kirkkoslaavinkieli- 
siä ja munkkien sepittämiä. Niitä ei kukaan ymmärtänyt. Venäläiset luotti- 
vat seremonioihinsa, puisiin kuviin, suitsutukseen ja ristinmerkkeihin sekä 

viettivät kirkolliset juhlapyhänsä, erityisesti pääsiäisensä, suurten juominkien 

muodossa. He kantoivat ruokaa ja juomaa vainajiensa haudoille. Kirkon pii- 
rissä vallitsi huono moraali, monista laiskoista ja oppimattomista ihmisistä 

oli tullut pappeja tai munkkeja. Yksikään kreikkalaiseen uskontoon kuulu- 
va ei saanut luopua uskostaan ja kirkkokunnastaan. Venäläiset eivät halun- 
neet, että luterilaisia olisi läsnä heidän jumalanpalveluksissaan. Ruotsalai- 
set 1600-luvun alun keskusteluun osallistuneet papit tunsivat keskiajalla ja 

1500-luvulla käydyt uskonkeskustelut eri kirkkokuntien välillä. He korosti- 
vat kuitenkin, aivan kuten Oderborn oli kirjoittanut Iivana Julman katsoneen, 
että kreikkalaisen uskonnon ja venäläisen uskonnon välillä oli jokin määrit- 
telemätön ero, niin että venäläiset olivat oikeastaan kehittäneet aivan oman 

uskontonsa. 

Larisa Mokroborodova on äskettäin tutkinut kysymystä, miksi Johannes 
Botvidin tulkinta venäläisten uskonnosta poikkesi muiden 1600-luvun alun 
ruotsalaisten tarkastelijoiden käsityksistä sekä myös Manner-Euroopan teolo- 
gien näkemyksistä olemalla niitä oleellisesti myönteisempi. Johannes Botvidin 
oma Venäjän tuntemus oli kaikkein heikointa laatua. Tutkijan käsitys on, että 
Johannes Botvidi otti enemmän kuin kaikki muut ongelmasta kirjoittaneet 
henkilöt huomioon Ruotsin virallisen idänpolitiikan vaatimukset. Ruotsis- 
sa vallitseva taistelunhaluinen, katolisuutta vastustava protestanttisuus oli 
Mokroborodovan mukaan vastustanut paavikirkon vihamielistä näkemystä 
kreikkalaisesta ortodoksista ja oli siksi jo sinänsä myönteisempi Venäjää koh- 
taan. Johannes Botvidin väitöskirja oli skolastiikan tuote, joka pohjautui yk- 
sinomaan teoriaan. Hänen tapansa pilkkoa venäläisten uskonto eri kysymyk- 
siksi ja vastata niihin kyllä tai ei — hyväksyttävää vai hylättävää — oli johtanut 
suhteellisen positiiviseen kokonaisnäkemykseen.*** Selitys on mielenkiintoi- 
nen, mutta yhtä mahdollinen on näkemys, että Johannes Botvidi oli vain saa- 
nut kuninkaan käskyn ja toteutti sitä. 

Edellä mainittu oli se henkinen varustus, jonka turvin Ruotsin val- 
tio aloitti käännytystoiminnan kreikanuskoisten parissa Stolbovan rauhan 

jälkeen. Valtakunta oli laajentunut käsittämään suuren palasen Venäjän maa- 
ta Suomenlahden itäisimmän rannikon ja Laatokan ympärillä, nimittäin 
Inkerinmaan. Maakunta käsitti viisi lääniä, joista pohjoisin ja suurin oli Käki- 
salmen lääni. Sen maaherrankaupunki sijaitsi Vuoksen varrella aivan lähellä 
Laatokkaa. Koko Inkerinmaata hallittiin vuosina 1617-1629 Narvasta. Vuonna 
1629 pääkaupunki siirrettiin Tarttoon ja Inkerinmaa yhdistettiin Liivinmaa- 
han hyvin suureksi kenraalikuvernöörikunnaksi, joka ulottui Riianlahdelta 
aina Pohjois-Karjalaan. Tämä ratkaisu purettiin vuonna 1642, jolloin äskettäin 
perustettu kaupunki nimeltä Nyen (Nevanlinna) Nevan alajuoksulla korotet- 
tiin Inkerinmaan ja Käkisalmen läänin residenssiksi. Vuonna 1651 aluehallin- 
to siirtyi uudelleen Narvaan, jossa kenraalikuvernööri jakeli käskyjään aina 
Ruotsin vallan loppuun eli vuoteen 1704 asti. Käkisalmen läänin asema tässä 
kokonaisuudessa oli kuitenkin jonkin verran epäselvä, sillä se oli kirkollisessa 
suhteessa aluksi Viipurin piispan alainen ja tämä kirkollinen hallinto jatkui 
sen jälkeenkin, kun valloitetun alueen pääosa eli Inkerinmaa oli vuonna 1642 
saanut oman superintendenttinsä, joka asettui Narvaan. 
Käännytystoiminnan ohjenuorana toimi tietysti Stolbovassa helmikuun 
27. päivänä 1617 allekirjoitettu rauhansopimus. Sen tekstissä puhutaan uskon- 
non asioista hyvin vähän. Kuitenkin sanotaan sopimuksen artikloissa 8-9, 
että alueen aatelilla, munkeilla ja kaupunkiporvaristolla on oikeus muuttaa 
Venäjälle mutta että tätä oikeutta ei ole maalaispapistolla eikä rahvaalla. Mää- 
räys oli luonnollinen, koska talonpojat olivat maaorjia eivätkä he siis yleensä- 
kään saaneet muuttaa minnekään, ja pitäjänpappeja taas tarvittiin maarah- 
vaan uskonnonopettajiksi ja vartijoiksi. Tästä voi epäsuorasti päätellä, että 
sopimuksen osapuolten mielestä Inkerinmaan ja Käkisalmen läänin asukkail- 
la oli lupa jatkaa kreikkalaisen uskontonsa harjoittamista.°” Johtopäätöstä tu- 
kee se, että valtio lupasi selväsanaisesti Ivangorodin kaupungille annetuissa 
privilegioissa, että sen asukkaat saisivat ”nauttia vanhan kreikkalaisen uskon- 
tonsa vapaudesta ja järjestää jumalanpalveluksensa sen mukaisesti”.** Seikka 
oli Ruotsin kannalta vakava, koska saattoi olettaa, että alueen väestö olisi us- 
kontosyistä lojaali Venäjälle, jos valtakuntien välillä puhkeaisi konflikti. 
Mitään suoranaista takuuta venäläisten uskonnolle alueella ei Ruotsin 
hallitus ja kirkon johto halunnut antaa. Pikemminkin asian laita oli se, että 
Ruotsi hyväksyi status guon eli vallitsevan tilanteen, sen, että talonpojat ja 
kaupunkiporvarit toistaiseksi saivat harjoittaa uskontoaan, mutta että tälle 
tilanteelle ei annettu pitempiaikaista vahvistusta. Venäläiset papit olivat val- 
loituksen jälkeen hyvin harvalukuinen joukko, eikä heidän lukumääräänsä 
haluttu lisätä tuottamalla uusia sananjulistajia naapurimaan puolelta. Itä- 

provinsseissa vallitseva järjestys olisi väliaikainen. Riitti, että väestö saisi kaik- 
kein välttämättömimmän uskonopetuksen venäjäksi kuten ennenkin.'"?? 

Suhtautumisessa Venäjän uskontoon oli Ruotsissa siis näkyvissä sel- 
vä poliittinen harkinta. Jotta Venäjän kanssa ei jouduttaisi riitoihin, Ruotsin 
valtion johdon oli valittava keskitie, joka olisi myös riittävässä harmoniassa 
teologien näkemysten kanssa. Viipurin piispa Olaus Elimaeus sai heinäkuus- 
sa 1618 valtakirjansa, jossa tosin mainittiin, että venäläiset ja karjalaiset oli- 
vat ”meidän kristillisen uskontomme suhteen aivan kielteisiä”. Siksi heidät oli 
käännytettävä pois heidän taikauskostaan. Valtakirjassa sanotaan kuitenkin 
myös, että käännyttämisen piti tapahtua ”lievästi ja hiljaisessa hengessä opet- 
tamalla ja kehotuksin”.** Ruotsalainen kansanopetus olisi se väline, joka veisi 
luterilaisuuden voittoon Inkerinmaalla, arveltiin. Kohtuullisuus olikin jonkin 
aikaa tärkeä tavoite käännyttämishankkeessa. 

Ongelmana kuitenkin oli, etteivät ortodoksit pitäneet Viipurin piispaa 
(ja myöhemmin Narvan superintendenttiä) hengellisenä johtajanaan, vaan 
kuten ennenkin Novgorodin metropoliittaa. Metropoliitta lähetti paimen- 
kirjeitä ortodokseille, jotka olivat Ruotsin alamaisia. Pahin konflikti näkyi 
pappisvihkimyksissä. Venäläiset pappisehdokkaat matkustivat Novgorodiin 
saamaan pappisvihkimyksensä, vaikka maaherrat ja kuvernöörit sekä myös 
alueen kartanonomistajat yrittivät estää heitä. Erityisen polttava kysymys oli 
myös uusien ortodoksikirkkojen rakentaminen. Asia oli kokonaisuudessaan 
selvästi hankala, mutta viranomaiset katselivat väestön hengellistä sidettä 
Novgorodiin sormien välistä niin kauan kuin Venäjän tukea tarvittiin sodassa 
Puolaa vastaan. Altmarkin välirauha vuonna 1629 muutti tilanteen. Sen jäl- 
keen ei Venäjän suopeutta enää tarvittu yhtä kipeästi. 

Ruotsalaiset pohtivat myös mahdollisuutta, että Konstantinopolin pat- 
riarkasta tehtäisiin Inkerinmaan ja Käkisalmen läänin kreikanuskoisten kor- 
kein hengellinen johtaja. Patriarkka voisi nimittää Ruotsin itäprovinsseihin 
uuden ortodoksisen piispan. Ajatus kohtasi raivokasta vastarintaa provins- 
sien venäläisen ja karjalaisen väestön taholta.™ Kuitenkin kun munkki nimel- 
tä Arfimager vuonna 1634 ilmaantui omatoimisesti Inkerinmaalle kädessään 
Konstantinopolin patriarkan kirje, joka teki hänestä alueen ortodoksisen piis- 
pan, muuttui tilanne. Venäläiset halusivat nyt innokkaasti saada juuri tämän 
miehen johtajakseen, kun taas Ruotsin viranomaiset vangitsivat hänet, passit- 
toman maahanmuuttajan, ja karkottivat hänet valtakunnasta." 

Pitää korostaa, että vaikka ruotsalaiset yleisesti ottaen pitivät venäläisen 
uskonnon kastetta pätevänä, olivat venäläiset puolestaan sitä mieltä, ettei lu- 
terilainen kaste missään nimessä voinut kelvata. Länsikristityt eivät heidän 

jyrkän näkemyksensä mukaan olleet kristittyjä lainkaan. Luterilaisia ja roo- 
malaiskatolisia ei päästetty kreikanuskoisten kirkkoihin edes katselijoina.™ 

Itäprovinsseissa harjoitettu käännytystoiminta on hyvin tunnettua ja 
tutkittua ruotsalaisessa ja suomalaisessa kirkkohistoriallisessa kirjallisuu- 
dessa. Inkerinmaan osalta pitää mainita Alvin Isbergin teos (1973) ja Käkisal- 
men läänin osalta Pentti Laasosen tutkimus (2005).%* Molemmat mainitut 
tutkijat katsovat, että Ruotsin aika Inkerinmaalla ja Käkisalmen läänissä täy- 
tyy jakaa, kun sitä katselee uskonnon näkökulmasta, kolmeen eri periodiin. 
Aluksi alueella vallitsi kohtuullinen mutta vähitellen tiukkeneva suhtautumi- 
nen ortodokseihin, joka ei tuonut käännyttämisen kannalta mitään tulok- 
sia. Vuosina 1656—1661 siellä käytiin niin sanottu ruptuurisota, joka merkitsi 
ortodoksien massapakoa Venäjän puolelle. Sodan jälkeen viranomaisten suh- 
tautuminen venäjänuskoisiin muuttui hyvin jyrkäksi eikä mistään suvaitse- 
vaisuudesta enää voi puhua vuosina 1662—1704. Tässä esityksessä seurataan 
näiden kahden tutkijan luomaa periodijakoa 1600-luvun osalta mutta noste- 
taan samalla esiin pysyviä kirkollisia ongelmia, sellaisia seikkoja, jotka puhu- 
vat tilanteen suhteellisesta muuttumattomuudesta. 

Mitä tulee 1600-luvun jälkipuoliskoon, täytyy vielä mainita Mika Sivosen 
väitöskirja vuodelta 2007. Se on täynnä eloisia huomioita, jotka koskevat us- 
konnollista integraatiota ja ortodoksisen väestön identiteettiä vuosina 1680— 
1702. Tähänkin teokseen viitataan jäljempänä. 


Uskontoväittelyt ja rusistiikka 

Kreikanuskoisen väestön käännyttäminen Ruotsin uusilla valloitusmail- 
la valtakunnan luterilaiseen uskoon oli haastava tehtävä niin valtiolle kuin 
kirkolle. Uskonkysymysten lisäksi kielitilanne vaikeutti prosessia. Venäläi- 
set, karjalaiset ja inkerikot sekä vatjalaiset, jotka asuivat alkuperäisväestönä 
Inkerinmaalla ja Käkisalmen läänissä, eivät osanneet ruotsia, saksaa tai kirk- 
kosuomea, millä kielillä luterilaista kirkollista kirjallisuutta oli olemassa. Sitä 
paitsi ne henkilöt tässä väestössä, jotka osasivat lukea — lähinnä papit, pajarit 
ja kaupunkiporvarit — eivät hallinneet latinalaista kirjaimistoa vaan käyttivät 
kyrillisiä aakkosia. Kirkollinen lukemaan opettaminen siihen tapaan, joka oli 
valtakunnassa käytössä kinkereiden ja katekismuksen kuulustelun muodossa, 
oli siksi ortodoksien osalta hyvin kivulias toimenpide, minkä lisäksi tulivat 
tietysti vaikeudet väestön yleisen lojaalisuuden suhteen. 

Ensimmäinen yritys luoda ortodokseille sopivaa kirkollista kirjallisuutta 
venäjäksi tai kirkkoslaaviksi tapahtui Ruotsin laajenemiskaudella. Tuolloin jo 

edellä parissa kohdassa mainittu sivistynyt venäjäntulkki Hans Flörich oles- 
keli perheineen Viipurissa ja käänsi saksaksi Novgorodin arkkimandriitta 
Cyprianin kirjeen elokuun 19. päivältä 1614. Tekstistä ilmenee, että tämä kir- 
konmies oli tutustunut Flörichin laatimaan Lutherin pienen katekismuksen 
käännökseen venäjäksi ja kirkkoslaaviksi, ja vaikka hän ei ollut ymmärtänyt 
sen sisällöstä aivan kaikkea, hän ilmoitti pitäneensä sen sanomasta. Arkki- 
mandriitta kirjoitti lisäksi, että hän haluaisi nähdä saksalaisen kirkkojärjes- 
tyksen ja evankeliumin venäjänkielisinä käännöksinä voidakseen päästä peril- 
le Lutherin uskon salaisuuksista. Ortodoksikirkon näkökulmasta Cyprianin 
ajatukset olivat selvää maanpetturuutta, koska venäläiset suhtautuivat yleen- 
sä täysin kielteisesti muihin kristittyihin kirkkokuntiin. Myös Flörich oli 
Venäjältä tarkasteltuna täysi petturi, sillä hän oli paennut tsaarin kansliasta 
Moskovasta. Venäläiset boikotoivat kokouksia, joissa hän oli mukana." 

1620-luvulla Lutherin kirjoitusten venäjäntämisestä tuli Ruotsissa val- 
tiolle tärkeä asia. Sen edellytyksenä oli kirjapaino, joka pystyisi latomaan 
kyrillistä tekstiä, ja juuri sellaisen kuningas Kustaa II Aadolf perusti Tukhol- 
maan vuonna 1625. Kirjanpainaja ja kirjasinten valaja oli Peter van Selow (tai 
Vanselow), jota on pidetty alankomaalaisena, vaikka hän on saattanut olla 
myös tsekki, pakolainen Böömistä, jossa oli käyty taistelua protestanttien ja 
katolilaisten välillä vuodesta 1618. Täytyy nimittäin olettaa, että kirjanpainaja 
osasi jotakin slaavilaista kieltä.*” 

Kyrillisin kirjainmerkein Tukholmassa vuonna 1628 julkaistu Kathekesis 
si est gretSeskoje slovo on ehkä ensimmäinen länsimaissa painettu venäjän- tai 
kirkkoslaavinkielinen teos. Se käsittää 44 sivua ja on säilynyt kahtena ehjä- 
nä ja yhtenä rikkonaisena kappaleena Ruotsin kirjastoissa. Uppsalan yliopis- 
ton kirjastossa oleva kappale on interfolioitu ja varustettu käsinkirjoitetulla 
1600-luvun käsialaa olevalla ruotsinkielisellä käännöksellä. Tämä teos on 
kuulunut tunnetun slavistin Johan Gabriel Sparwenfeldin kirjastoon.** Ky- 
symyksessä on Lutherin pienen katekismuksen osaksi kirkkoslaavin-, osaksi 
venäjänkielinen käännös. Ne kappaleet, jotka ovat peräisin Raamatusta, ovat 
kirkkoslaavinkielisiä, kun taas Lutherin saksankieliset selitykset on kirjoitet- 
tu sellaisella venäjän kielellä, joka oli tyypillinen tsaarin kanslialle. Teos on 
ainutlaatuinen näyte 1600-luvun venäjän kielestä. 

Arvoitus, kuka on tulkinnut tämän katekismuksen, on nykyään rat- 
kaistu. Kirja on syntynyt yhteistyönä kuninkaallisen kanslian venäjäntulkin 
Hans Flörichin ja Ivangorodissa asuneen venäläisen djakin ja ortodoksisen 
papin Isak TortSakovin kesken. Flörich oli saanut kuninkaalta kesäkuun 10. 
päivänä 1625 käskyn kääntää (vertera) Lutherin pieni katekismus molemmille 

edellä mainituille slaavilaisille kielille."? Kuninkaan omassa kirjastossa oli 
kirkkoslaavinkielinen Raamattu, ja on mahdollista, että Flörichille annettiin 
juuri tämä teos, kun hän oli aloittamassa käännöstyötään.** Mitä Lutherin 
katekismuksen painosta tulkitsija käytti, on epävarmaa. Koska tulkki ei ol- 
lut teologi eikä myöskään osannut ruotsia, tulos ei ollut täysin tyydyttävä. 
Flörichin kateellinen virkaveli venäjäntulkkien joukossa Bengt Mattsson oli 
kärkäs huomauttamaan näistä virheellisyyksista.™ Tästä syystä kuningas kut- 
sui huhtikuun 7. päivänä 1628 Inkerinmaalta Isak TortSsakovin ”kirjoittamaan 
puhtaaksi ja korjaamaan painattamista varten venäläistä katekismusta, joka 
on tarkoitus julkaista täällä”.?? 

TortSakov suoritti tehtävänsä slavistien mukaan varsin hyvin ja sai palk- 
kioksi kaksi obsia maata Inkerinmaalta. Mutta kuka hän oikeastaan oli? Am- 
mattinimike djakki (djak, sihteeri) kertoo vain puolet totuudesta, sillä hän oli 
myös pappi useissa Inkerinmaan seurakunnissa hyvin pitkän ajan, 1610-luvul- 
ta 1650-luvun keskivaiheille, ja sitä paitsi Ivangorodin porvarineuvoston sih- 
teeri. Tämän neuvoston kokoukset tapahtuivat venäjäksi." 

Venäjänkielinen katekismus sopi täydellisesti viralliseen ruotsalaiseen ta- 
paan kohdella ortodokseja varoen, opettamalla ja välttämällä pakkoa. Luteri- 
laisella katekismuksella, joka oli painettu kyrillisin kirjaimin, ei kuitenkaan 
oikeastaan ollut käyttäjäkuntaa, koska ruotsalaiset ja suomalaiset papit Inke- 
rinmaalla ja Käkisalmen läänissä eivät osanneet lukea sitä ja koska ortodoksit 
itse tunsivat suurta epäluuloa teosta kohtaan. Luultiin jopa, että katekimuk- 
sen käyttäjät tulisivat sokeiksi. Siksi luterilaisten pappien tehtäväksi tuli har- 
joittaa käännynnäisten avulla lähetystoimintaa. He tarvitsivat tähän toimin- 
taan oman oppikirjansa. 

Tämän puutteen vuoksi kirjanpainaja Peter van Selow laati apuneuvon, 
venäläisen aakkoskirjan, jonka nimi oli Alfabetum Rutenorum. Sen painovuosi 
on tuntematon." Kysymyksessä on selvästi katekismuksen rinnakkaisteos. 
Kirja sisältää aakkosten lisäksi katekismuksen pääkappaleet sekä muutamia 
rukouksia. Se muistuttaa elävästi muita ruotsalaisia aakkoskirjoja. Mitään tie- 
toja Alfabetum Rutenorumista ei ole löydettävissä virallisesta kirjeenvaihdosta.* 
Vain yksi käsinkirjoitettu luonnos teoksesta on olemassa, mutta mistä se on 
peräisin, on aivan epäselvää." Oletettavasti kysymys on jonkin hiippakun- 
nan kustantamasta tuotteesta, ei niinkään valtion tasolla toteutetusta hank- 
keesta, vaikka painopaikkana olikin Ruotsin pääkaupunki. 

Frityyppisiä ruotsalaisia aapiskirjoja alkaa esiintyä 1600-luvun alkupuo- 
lella, ja ne osoittavat yleensä piispojen kiinnostusta kansansivistystä kohtaan. 
On mahdollista, että Alfabetumin tilaaja olisi Viipurin piispa Olaus Elimaeus tai 

hänen seuraajansa, mutta myös Västeråsin piispa Johannes Rudbeckius van- 
hempi tai arkkipiispa Petrus Kenicius saattavat tulla kyseeseen. Rudbeckius 
kävi Tallinnassa vuonna 1627 ja toimeenpani kirkollisen tarkastuksen siellä. 
Hänen sihteerinsä tuolla matkalla, kirkkoherra Martin Aschaneus, osasi venä- 
jää vuosien 1609—1617 sodan ajoilta eli oli — kuten lähteissä sanotaan — ”nokke- 
la ymmärtämään venäjän kieltä ja slavoniaa”.*7 

Mainittujen rinnakkaisteosten lisäksi, venäläisen katekismuksen ja aak- 
koskirjan, on todistettavasti ollut olemassa vielä yksi niiden kanssa kilpaileva 
kirjahanke 1630-luvulta, joka ei kuitenkaan johtanut painettuun lopputulok- 
seen. Sen aikaansaaja oli Hans Flörichin kanssa kilpaileva venäjäntulkki Bengt 
Mattsson, joka esiintyy oman venäläisen katekismuksensa kirjoittajana. Hän 
kuittasi vuonna 1632 kahdeksankymmenta taaleria palkkioksi toimittamastaan 
teoksesta, joka ei kuitenkaan ilmestynyt.” Käsikirjoitus jäi tekijänsä haltuun. 

Inkerinmaa ja Käkisalmen lääni kuuluivat Viipurin hiippakuntaan vuo- 
teen 1641 asti — Käkisalmen lääni sen jälkeenkin. Tuona vuonna Narva sai 
oman kirkollisen johtomiehensä, superintendentin. Useimmat tutkijat ovat 
katsoneet, että ortodoksisen väestön käännytyshankkeet synnyttivät pakene- 
misaallon Venäjälle. Yritykset käännyttää ortodokseja luterilaisuuteen epä- 
onnistuivat. Pako oli melkoinen mutta ei suinkaan aivan totaalinen — laske- 
taan esimerkiksi, että Inkerinmaan ortodoksinen väestö supistui 20 vuoden 
aikana runsaan kolmanneksen verran, noin neljälläkymmenellä prosentilla, 
vaikka pakeneminen oli kiellettyä. Ortodoksien autioiksi jättämille tiloille 
muutti Itä-Suomesta luterinuskoisia savolaisia ja karjalaisia.**» Tämä näke- 
mys pakenemisen syistä on sittemmin saanut lisäsävyä siitä huomiosta, että 
Novgorodin ydinalue veti sodan aiheuttaman autioitumisen vuoksi jo sinänsä 
puoleensa muuttajia. Jos ahdistelu Ruotsin Inkerissä ja Käkisalmen läänissä 
oli liikkeen työntötekijä, niin sen tarvittava toinen tekijä, veto, selittyy Nov- 
gorodin "imulla”.”° 

Käkisalmen läänistäkin paettiin, mutta kuva tästä väestön siirtymästä on 
osittain toinen kuin Inkerinmaalla. Venäjän viranomaiset noudattivat Käki- 
salmen alueella Stolbovan rauhansopimuksen määräyksiä ja palauttivat osan 
pakolaisista, satoja henkilöitä. Siksi käännyttäminen Lutherin uskoon sujui 
Käkisalmen läänissä paremmin kuin Inkerinmaalla. Kokonaista 15 ortodok- 
sipappia suostui käyttämään edellä kuvattua, Tukholmassa vuonna 1628 pai- 
nettua katekismusta. Erityisesti yksi heistä, Jochum Terentéev, otti sydämen 
asiakseen käännyttää uskonveljiään.*" 

1640-luvulla olosuhteet muuttuivat. Kaksi tarmokasta kirkonmiestä, Vii- 
purin piispaksi vuonna 1642 nimitetty Petrus Bjugg ja Narvan superintendentin 

viran vuonna 1641 saanut Heinrich Stahl, ryhtyivät harjoittamaan innok- 
kaasti käännyttämistä. Opettaminen ja varovaisuus olivat edelleen voimassa 
valtiovallan antamina ohjeina, mutta nämä kaksi käännyttäjää käyttivät vah- 
vempia otteita. He törmäsivät heti siihen ongelmaan, etteivät kaikki ortodok- 
sit suinkaan olleet etnisiä venäläisiä vaan mukana oli karjalaisia, inkerikkoja 
ja vatjalaisia, siis eri itämerensuomalaisten kansojen edustajia, joilla oli omat 
kielensä ja jotka eivät ymmärtäneet venäjää. Käkisalmen läänin maaherra 
Magnus Nieroth kirjoitti jo vuoden 1640 maaherrankertomuksessa, että mitä 
läänissä todella tarvittaisiin, olisi ”karjalankielinen katekismus, joka olisi pai- 
nettu venäläisin kirjasimin” eikä siis pelkästään venäjänkielistä katekismusta.*? 

Toivomus uudenlaisesta katekismuksesta joutui aikaa myöten piispa 
Petrus Bjuggin työpöydälle Viipuriin. Piispa edisti asiaa kirjeellään heinäkuun 
3. päivänä 1643. Se kertoo, että tämä hengenmies oli jo huolehtinut suomenkieli- 
sen katekismuksen painattamisesta oman hiippakuntansa tarpeisiin ja että tämä 
katekismus — joka nykyään on joutunut kateisiin — pitäisi vain muuntaa kyrilli- 
sillä kirjasimilla kirjoitetuksi ja sitten painaa. Asia eteni, ja valtakunnankansleri 
ja valtaneuvoskunta olivat jo hyväksyneet sen. Tulokseksi saatiin painotuo- 
te Kathechismus, Eli se Christillinen Oppi meiden uskom päe kappalegista ja yxikertaisel 
kansal sangen tarpellinen, joka käsitti 88 sivua ja oli ladottu kyrillisillä kirjaimil- 
la Peter van Selowin kirjapainossa Tukholmassa vuonna 1644. Se on säilynyt 
kahtena kappaleena, joista toinen on Uppsalan yliopiston kirjastossa. 

Tunnemme hyvin kirjan tekijät. Piispa Bjuggin kirjelmästä ilmenee näet 
myös, että hän oli löytänyt kaksi sopivaa ”kääntäjää” hankkeelleen, nimit- 
täin venäjäntulkki Bengt Mattssonin, joka tuntuu osanneen myös suomea, 
sekä tämän pojan, tuolloin Tarton yliopistossa opiskelleen ylioppilas Johan 
Bengtssonin (Roselin, myöh. Rosenlindt). He tekivät käännöstyön nopeasti 
ja hyvin. Mutta mikä suomenkielinen katekismus oikein oli toiminut ky- 
rillisen version alkumuotona? Martti Parvio ratkaisi 1980-luvulla tämän on- 
gelman. Työ ei kuvastanut mitään tunnettua suomenkielistä esikuvaa, ei 
Turun hiippakunnan katekismuksia eikä muitakaan. Sen esikuvana oli ollut 
kaikkein tavallisin ruotsinkielinen katekismus, joka ilmestyi vuonna 1608 ja 
sen jälkeen lukuisina painoksina.** Siitä on siis pitänyt olla tuntemattomak- 
si jäänyt painettu suomenkielinenkin käännös, luultavasti juuri tuo Bjuggin 
toimittama, nykyään kadonnut teos. Käkisalmen läänin papisto otti tämän 
jälkeen vuonna 1647 sen loogisen lisäaskelen, että se vaati käyttöönsä sellais- 
ta katekismuspainosta, jossa olisivat kaikki tarpeelliset kielet, ruotsi, suomi 
ja venäjä, painettuina sekä latinalaisin että kyrillisin kirjaimin.*? Siihen eivät 
kuitenkaan kruunun hyväntahtoisuus ja resurssit riittäneet. 


222 VI KÄÄNNYTTÄMINEN JA USKONTO 


https://doi.org/10.21435/ht.286 


Ortodoksien käännyttäminen ei tapahtunut vain panemalla heidän kä- 
siinsä luterilaisuuden perusteoksia, ennen muuta katekismuksia. Käännyt- 
tämistyössä vaadittiin myös ortodoksisen opin voimaperäistä parjaamista. 
Siinä alkoi siksi näkyä krittiisiä puheenvuoroja, joissa venäläistä uskontoa ar- 
vosteltiin ja moitittiin, usein hyvinkin karkeasti. 

On jossain määrin outoa, että Käkisalmen pienestä kaupungista tuli jok- 
sikin aikaa venäläisten yliloikkareiden ja proselyyttien tukikohta, joka toimi 
eräänlaisena luterilaisuuden propagandakeskuksena. Useat ortodoksipapit ja 
djakit alkoivat yllättävästi kallistua protestantismin suuntaan. Syytä on vai- 
kea arvata, mutta kaupungin sotilaallinen luonne ja sen varuskunta ovat voi- 
neet vaikuttaa tunnelmiin. Taistelunhaluisuus vallitsi, ja luultavasti asiaa ovat 
edistäneet myös raha- ja viljapalkkiot, joita kruunu jakeli käännynnäisille. 
Fi ole virheellistä olettaa, että myös ortodoksisen papiston omat urahaaveet 
ehkä suosivat kääntymistä tai ainakin mukautumista. Useat suunnitelmat 
tehdä voittomaista Konstantinopolista riippuvainen ortodoksinen hiippa- 
kunta vaikuttivat mielialoihin. Nämä suunnitelmat eivät koskaan toteutuneet, 
mutta ne olivat olemassa vielä 1640-luvulla.%$ 

Yksi käännynnäisistä oli vanha pappi Simon Igumnov, joka oli nimes- 
tä päätellen ollut igumeenina jossakin venäläisessä luostarissa, ennen kuin 
asettui Kurkijoelle, jossa hän eli hyvin eristynyttä elämää luultavasti jonkin 
kartanon elättinä. Kansa käytti hänestä nimeä Simon Väsme, mikä ehkä viit- 
taa Moskovan ja Smolenskin välillä sijaitsevaan Vjazman kaupunkiin. Joka ta- 
pauksessa tämä Simon oli melkoisen oppinut teologi, joka hallitsi täydelleen 
Raamatun ja sen lisäksi monia kreikanuskoisten pyhiä kirjoituksia. Näyttää 
siltä, että pakolainen osasi hyvin myös kreikan kieltä. 

Simon Väsme otti tehtäväkseen kirjoittaa esityksen venäläisten uskon- 
non erehdyksistä ja väärinkäsityksistä. Kun kenraalikuvernööri Pietari Brahe 
oli kiertomatkallaan käymässä Käkisalmessa 1640-luvun alussa, hän sai tie- 
tää Simonin olemassaolosta ja tämän hankkeesta. Kenraalikuvernööri kysyi 
asiaa tarkemmin Käkisalmen läänin maaherra Reinhold Metstakelta, jonka 
vastaus 2. päivänä syyskuuta 1643 sisältää melko perusteellisen kuvauksen sii- 
tä, mitä uskonluopio oikein oli tekemässä. Osoittautui, että maaherra oli jo 
ehtinyt panna kaksi venäläistä kirjuria Simonin apulaisiksi ja niin oli yhteis- 
voimin saatu aikaan paksu käsikirjoitus, jonka Metstake nyt lähetti kenraali- 
kuvernöörin katsottavaksi. Brahe vastasi kirjeeseen ripeästi, jo marraskuun 
4. päivänä 1643, kiitti lähetyksestä mutta sanoi samalla, ettei hän ymmär- 
tänyt venäjänkielisestä käsikirjoituksesta sanaakaan. Hän etsiskeli siksi pä- 
tevää kääntäjää, joka pystyisi ruotsintamaan teoksen, mutta määräsi maa- 

herran jo tässä vaiheessa maksamaan kirjoittajalle tämän vaivoista kunnon 
palkan mn 

Yksikään työllä kuormitetuista translaattoreista ja venäjäntulkeista ei 
jaksanut kääntää paksua teosta ruotsin kielelle. Traslaattori Johan Bengts- 
son Roselin ilmoitti kyllä päiväämättömässä kirjeessään, että hän olisi valmis 
kääntämään Simon Väsmen kirjan mutta että pappien pitäisi ensin tarkistaa 
hankkeen teologinen puoli." Ilmeisesti jonkinlaista tarkistusta tapahtuikin, 
sillä tutkimuksen käytettävissä on osittainen käännös kirjan muutamista lu- 
vuista sekä sen summittainen sisällysluettelo. 

Teoksen otsikkona on Om beläters tillbediande som skeer av ryssarne j Inger- 
manland och Kexholms län att vara een grof vilfarelse och afguda dyrckan (Puukuvien 
rukoileminen, jollaista tapahtuu Inkerinmaalla ja Käkisalmen läänissä, on 
karkeaa harhaoppisuutta ja epäjumalain palvomista), ja se käsittää noin 50 
numeroimatonta sivua.‘ Käsikirjoituksessa on kääntäjän laatima lyhyt joh- 
danto, jossa sanotaan, että teoksen kirjoittaja Simon Igumnov omistaa tuot- 
teensa kuningattarelle. Hän haluaa paljastaa munkkien synkät salaisuudet 
pyhän Raamatun kirkkaassa valossa. Seuraavana teoksessa on toinen johdan- 
to, jolla on virallista luonnetta ja joka selittää virkakielellä, miksi kirja on pai- 
nettu (vaikka näin ei todellisuudessa tapahtunutkaan). Inkerinmaan ja Käki- 
salmen läänin köyhä ja onneton kansa oli kastettu väärään uskoon, mutta 
Ruotsin hallitus halusi johdattaa nämä eksyneet lampaansa oikealle tielle ja 
estää, että he kuoltuaan palaisivat helvetin lieskoissa. Lopulta teoksessa on 
kolmaskin alkulause, jonka itse Simon Igumnov on kirjoittanut. Se lichittelee 
Ruotsin hallitusta ja julistaa, että kirja kääntyy luostarilaitosta, kreikkalaista 
uskontoa ja aivan erityisesti ikonien palvontaa vastaan. Tekstistä näkyy, että 
laaja käsikirjoitus oli alkuaan käsittänyt 97 lukua ja kaksi liitettä. 

Käännös sisältää teoksen in brevissima forma, kuten kääntäjä on asian 
muotoillut. Eri lukujen sisällöt esitellään hyvin suppeasti, joskus pelkkänä 
otsikkona. Kaksi luvuista ja molemmat liitteet on kuitenkin käännetty koko- 
naan. Mitä Om beläters tillbediande näiden näytteiden valossa sisältää? Mikä on 
kirjailijan sanoma? 

Simon Igumnovin teksti alkaa kymmenellä käskyllä ja kehotuksella lu- 
kea Raamattua kauniisti ja selvästi, mikä on oikeiden kristittyjen tapa. Sen 
jälkeen kirjoittaja kuvaa muinaisten venäläisten pakanallisia epäjumalia, joi- 
den kumartaminen oli hänen mielestään ikonikultin alkuperä. Vanha Israelin 
kirkko ei tuntenut jumalankuvia, vaan tämä ilmiö liittyy venäläisiin tapoi- 
hin, mikä ilmenee moskovalaisten evankeliumi- ja rukouskirjoista. Sitten 
kirjoittaja kuvailee ortodoksisen kirkon pyhimyksiä, heidän ulkonäköään 

sekä ikonien materiaalia ja valmistustapaa. Munkit olivat pyhäinkuvien in- 
nokkaimpia puoltajia, he palvoivat vääriä apostoleja, viettivät lukemattomia 
pyhäpäiviä, paastosivat ja harjoittivat lukuisia asiaankuulumattomia seremo- 
nioita. He eivät osanneet saarnata selkeästi, ja siksi kreikanuskoinen kansa 
Käkisalmen läänissä ei tiennyt, miten elää oikealla ja kunnollisella tavalla. 

Täydellisen käännöksen asemesta translaattori — kuka hän sitten olikaan — 
on tulkinnut kaksi teoksen luvuista, numerot 16 ja 68, kuin näytepaloiksi luki- 
joille. Kappaleet osoittavat hyvin, millaisesta kirjasta oli kysymys. Luku numero 
16 on koko Raamatun teologinen läpikäynti monoteismin (yksijumalaisuuden) 
näkökulmasta. Pyhäinkuvat eli ikonit edustivat kirjoittajan mielestä polyteis- 
mia (monijumalaisuutta) ja olivat siksi tuomittavia. Simon Igumnov oli löytä- 
nyt etenkin Vanhasta testamentista hyvin monta kohtaa, joissa monien juma- 
lien palvonta tuomittiin mitä ankarimmin. Luku numero 68 on ehkä vieläkin 
kiinnostavampi, koska kirjoittaja kuvaili siinä erilaisia ikonityyppejä, niiden 
valmistusta ja myymistä sekä ikonien palvontaa kodeissa ja kirkoissa hyvin 
laajasta näkökulmasta. Puhtaasti teknisten huomioiden lisäksi tässä luvussa 
esitetään joukko viittauksia Raamattuun, joissa Mooses esiintyy suuren uskon- 
puhdistajan roolissa kuvien rikkojana, erityisesti tietenkin kultaisen vasikan 
tuhoajana. Simonin ajatukset eivät ole saaneet inspiraatiota luterilaisuudesta, 
vaan ne näyttävät palautuvan vanhaan bysanttilaiseen ikonoklasmiin, joka oli 
vallitseva katsomus Itä-Roomassa pariinkin otteeseen sydänkeskiajalla. Venä- 
jän kirkon piiristä ei juuri tunneta ikoneja hylkivää suuntausta, joten käkisal- 
melaisen uskonluopion käsitystä voi pitää melko uniikkina. 

Tuntuu siltä, että Om beläters tillbediande sai kaikesta huolimatta tietyn le- 
vikin Ruotsissa. Ainakin Kardisin rauhanneuvotteluihin osallistuneella sih- 
teeri Anders Wallwijkilla oli käsissään sen tapainen teos, jonka hän lähetti 
kesäkuun 30. päivänä 1662 hovikansleri Matthias Björnkloulle selittäen, että 
kyseessä oli ”hyvä kuvaus moskovalaisten uskonnosta”. 

Käännytystyö eteni siis jotenkuten Käkisalmen läänissä. Entä kuinka oli 
voittomaiden pääosan, Inkerinmaan, laita? Sieltä oli Ivangorodin porvariston 
lähetystö vuonna 1640 käynyt Pietari Brahen ja Johan Oxenstiernan puheilla, 
ja mainitut valtaneuvokset olivat koko valtaneuvoskunnan puolesta luvan- 
neet, että venäläiset saisivat tuoda Novgorodista itselleen uusia ortodoksisia 
pappeja, koska sielunhoitajia oli Inkerinmaalla aivan liian vähän. Kuusi uutta 
pappia olisivat tervetulleita. Tämä suvaitsevaisuuden tuulahdus jäi kuitenkin 
äärimmäisen lyhytaikaiseksi, sillä jo seuraavana vuonna 1641 Narvasta tehtiin 
hiippakuntakaupunki ja sen johtoon nimitettiin tarmokas uusi superinten- 
dentti Heinrich Stahl. 

Viralliset suuntaviivat käännyttämistyölle annettiin Tukholmasta vuon- 
na 1642. Superintendentin lisäksi Narvassa olisi kirkollinen konsistori, jossa 
vaikuttaisivat ruotsalainen, suomalainen, saksalainen ja venäläinen pappi, 
yksi kutakin lajia. Näiden asessorien lisäksi konsistorissa sai olla varajäseniä, 
jollaiseksi nimitettiin Narvan triviaalikoulun teologian lehtori. Konsistorissa 
istuva ”venäläinen pastori” oli vuodesta 1643 alkaen Ivangorodin venäläinen 
kirkkoherra. Lisäksi tähän kirkolliseen elimeen kuuluivat notaari ja venäjän- 
tulkki.$4 

Ruotsalainen käännytystoiminta Inkerinmaalla osui ajankohtaan, jona 
ortodoksinen kirkko suhtautui luterilaisiin erityisen torjuvasti. Vuonna 1644 
Moskovassa julkaistiin Kirillova kniga, joka otti etäisyyttä ”läntiseen heresiaan”. 
Katolilaiset, luterilaiset ja reformoidut katsottiin tässä esityksessä skismaati- 
koiksi.** 

Superintendentti Heinrich Stahl oli Axel Oxenstiernan erityinen suosik- 
ki. Valtakunnankansleri oli tukenut tämän opintoja Rostockissa ja Wittenber- 
gissä taloudellisesti. Stahl oli saanut tärkeitä virkoja Virossa ja hoitanut niitä 
esimerkillisesti. Hän oli ollut oivallinen hengellinen kirjailija ja saanut aikaan 
käsikirjoja, saarnakokoelmia ja virsiä viron kielellä.“ Hän oli katekismuksen 
opettamisen ystävä ruotsalaiseen tapaan. 

Heinrich Stahlin ansiosta käännytystoiminnan toinen aalto alkoi Inke- 
rinmaalla. Superintendentti oli innokas lähetyssaarnaaja, joka yritti perehtyä 
venäläisten uskon perusteisiin. Hän oli ahkera vieras Ivangorodin ortodoksi- 
sessa kirkossa. Siellä hän seurasi venäläisten seremonioita ja kutsui venäläisiä 
pappeja synodaalikokouksiin. Hän lähetti ylioppilaita Tartosta kieliopintoi- 
hin Novgorodiin. 

Tulokset tästä kaikesta olivat masentavia. Stahlin tarkastaessa ensi ker- 
taa vuonna 1641 venäläisen kirkon oloja protestanttisen piispanvisitaation 
hengessä paikalle tuli vain muutama ortodoksipappi ja hekin olivat oman 
kirkollisen hierarkiansa alemmilta asteilta. Helmikuun 8. päivänä 1642 su- 
perintendentin onnistui kuitenkin järjestää kirkolliskokous, johon useimmat 
venäläiset papit ja sen lisäksi monet pajarit osallistuivat. Stahlin näkemys oli, 
että uskontojen väliset erot eivät perustuneet erimielisyyksiin itse uskon sisäl- 
lössä vaan venäläisten ”uskomattomaan sivistyksen puutteeseen”. Venäläiset 
olivat täynnä taikauskoa (Aberglaube), jonka hävittäminen onnistuisi ainoas- 
taan opetuksen avulla. 

Venäläisten näkemys oli kokonaan toinen. Luterilaiset papit eivät heidän 
mielestään olleet pappeja lainkaan ja näiden jakamat sakramentit olivat täy- 
sin tehottomia. Venäläiset valitsivat pappisoppilaansa omasta joukostaan, ja 

kotiopetuksen jälkeen nuoret miehet saivat käydä metropoliitan koulua Nov- 
gorodissa, ennen kuin heidät vihittiin papeiksi. Stahlin ahkerat käynnit venä- 
läisissä kirkoissa ärsyttivät useimpia. Luterilaisen läsnäolo pyhien kupoleitten 
alla saastutti koko kirkon. Erimielisyydet kulminoituivat elokuussa vuonna 
1642, kun superintendentti alkoi takavarikoida pyhiä kirjoja ortodoksien kir- 
koissa ja luostareissa. Stahl ei ymmärtänyt, että kirjat saattoivat olla kreikan- 
uskoisille yhtä pyhiä kuin "kont zc Takavarikoidut 35 kirjaa ovat nykyään 
kadoksissa, mutta niitä koskeva luettelo on säilynyt. Ne olivat niin sanotusti 
maagisia kirjoja, joiden tarkoitus ei ollut luterilaisten kirjojen tapaan opettaa 
seurakuntaa vaan joita käytettiin ainoastaan harvojen asiaan vihittyjen luke- 
mistona. Ne näyttelivät jumalanpalveluksissa samanlaista osaa kuin pyhäin- 
jäännökset ja jumalankuvat. 

Avoin riita puhkesi superintendentin ja venäläisten välillä lokakuun 
31. päivänä 1642. Ortodoksit heittivät Stahlin ulos, kun tämä yritti saarna- 
ta Ivangorodin kirkossa. Riidan seurauksena eräs starost (kylänvanhin) ja 
eräs kirkon vahtimestari vangittiin.* Tapausta tutki myöhemmin kenraali- 
kuvernööri Erik Gyllenstiernan johtama komissio. Se katsoi, että ortodoksien 
pelko oli ollut oikeutettua. Seurakuntalaisia rangaistiin silti. Kuulustelussa 
ilmeni, että superintendentti oli vienyt koiransa kirkkoon, mikä oli erittäin 
ajattelematonta, koska koirat olivat ehdottoman kiellettyjä venäläisissä kir- 
koissa. Luterilaisissa kirkoissa taas niiden oleskelu oli sallittua.%° 

Superintendentillä oli vaikeuksia myös Narvan saksalaisessa kirkossa, 
koska kaupungin mahtava porvaristo ei hyväksynyt ruotsalaisten katekis- 
musta ja kirkollista liturgiaa. Stahlin päävastustajia olivat kuitenkin Ivan- 
gorodin venäläinen porvaristo ja osa Inkerinmaan pajareista. Väestö otti 
ystävällisesti vastaan Novgorodin metropoliitan Inkerinmaalle salaa lähet- 
tämät ortodoksiset papit. Venäjällä oli patriarkkojen Filaret ja Josif toimesta 
suhtautuminen toisiin kristillisiin uskontokuntiin jyrkentynyt, ja ortodok- 
sinen maailmankäsitys sulautui venäläiseen patriotismiin tavalla, joka asetti 
yhtäläisyysmerkin tsaarin ja patriarkan välille. Oikeauskoiset eivät enää saa- 
neet mennä vieraiden kauppiaiden palvelukseen, jotta ankarat paastosäännöt 
eivät vaarantuisi. Luterilaiset, reformoidut ja katoliset eivät saaneet omistaa 
kiinteistöjä Moskovassa. Kun patriarkka Nikon vuonna 1652 nousi kirkon 
johtoon, tiukkeni kirkkohallinto ankarammaksi kuin koskaan. Luterilaisten 
kirkot revittiin ja heitä vainottiin. Jos he uskalsivat pukeutua venäläisiin vaat- 
teisiin, heidät heitettiin vankilaan. 

Tämä heijastui tietysti myös Inkerinmaalle ja vaikutti uuden super- 
intendentin toimintaan. Heinrich Stahl totesi heti saavuttuaan, että mitään 

kelvollista venäjäksi käännettyä luterilaista kirjallisuutta ei ollut olemassa, sil- 
lä hän ei jostain syystä pitänyt van Selowin kirjapainossa vuonna 1628 paine- 
tusta katekismuksesta. Vaikuttaa siltä, että vika oli superintendentin mukaan 

Lutherin teoksen kansanomaisella venäjällä kirjoitetuissa selityksissä, ei kirk- 
koslaaviksi käännetyssä Raamatun tekstissä. Stahl ja hänen apulaisensa kirk- 
koherra Erik Albogius kirjoittivat 1640-luvun alussa kuningatar Kristiinalle, 
että heidän oli aluksi hyväksyttävä ortodoksien ”invocationes sanctorum” 
(pyhimyksille suunnatut rukoukset), koska mitään muuta ohjelmaa ei ollut 

olemassa jumalanpalveluksiin.”? Aikaa myöten Stahlkin toimitti oman, aivan 

uuden käännöksensä Lutherin katekismuksesta, jonka alkuversiolle hän antoi 

nimen Férnufftenes Miölck (Järjen maito). Se painettiin Tallinnassa vuonna 1644. 
Superintedentti oli itse kirjoittanut tekstin hyvin horjuvalla ruotsin kielellään. 
Se käännettiin venäjäksi. Stahlin omien sanojen mukaan hän oli tavoitellut 

helppoa, melkein lapsekasta ilmaisua tehdäkseen teoksen kiehtovaksi orto- 
dokseille. Hän aikoi ilmeisesti kastaa kreikanuskoiset uudelleen, mikä näkyy 

siitäkin, että kastetta käsitellään teoksessa kaikkiaan yhdellätoista sivulla.” 

Förnufftenes Miölck -teosta käytti apuneuvona opetuksessaan erityisesti 
Ivangorodin venäläinen kirkkoherra Erik Albogius, jota on syytä epäillä kir- 
jan kääntäjäksi. Teoksen esiintymisestä jumalanpalveluksien yhteydessä on 
monia todisteita. Koska Peter van Selowin (k. 1648 tai 1649) venäläinen kirja- 
paino oli tuohon aikaan jo lopettanut toimintansa Tukholmassa, ei Stahlin 
katekismusta voitu painaa vaan se levisi käsinkirjoitettuina jäljennöksinä. 
Kaikki kappaleet kirjasta ovat kuitenkin kadonneet. 

Yhteenvetona on korostettava, että ortodoksisen uskonnon perusteiden 
tuntemus oli Ruotsissa käytännössä hyvin heikkoa. Itsenäinen ruotsalainen 
kreikkalaisen ortodoksian tutkimus rajoittui 1610-luvun selvityksiin, jotka 
siis ovat suunnilleen ajalta 1610-1620. Ne pohjautuivat Länsi-Euroopassa il- 
mestyneisiin teoksiin eivätkä olleet itsenäisiä. Niiden ilmestymisen jälkeen 
käännytystoiminta voitiin aloittaa, mutta hyvin puutteellisin työkaluin. 

Oliko Ruotsissa venäjän taitoa luterilaisen papiston piirissä? Hiukan 
sitä oli, mutta tuskin riittävästi ortodoksien hengellisyyden ymmärtämisek- 
si. Kenttäpappi Martin Aschaneus (k. 1641) oli yksi noista venäjän osaajista. 
Hän oli toiminut saarnaajana 1610-luvun sodan aikana, tullut sitten Frestan 
ja Hammarbyn kirkkoherraksi Uplannissa ja toiminut myöhemmin myös 
valtakunnan antikvaarina. Hänen harrastuksensa oli muinaisten kirkkoslaa- 
vinkielisten teoksien kerääminen. Hän osallistui sihteerinä piispa Johannes 
Rudbeckiuksen suureen Viroon suuntautuneeseen tarkastusmatkaan vuonna 
1627. 

Toinen venäjän osaaja oli Henricus Martini Fattebuur (k. 1647) Viipuris- 
ta, saksalaista syntyperää oleva pormestarinpoika, joka opiskeli Rostockissa, 
toimi kotikaupunkinsa katedraalikoulun rehtorina vuodesta 1616 ja lopulta 
Nyenin (Nevanlinna) kirkkoherrana, kun tämänniminen kaupunki oli pe- 
rustettu vuonna 1632. Fattebuur osasi venäjää sekä osallistui todennäköises- 
ti jossain määrin käännöstenkin tekoon. Hänen jälkimaineensa ortodoksien 
parissa on hyvä. Häntä aiottiinkin Inkerinmaan superintendentiksi, mutta 
Stahl veti nimityksessä suosijansa ansiosta pitemmän korren; Fattebuuria 
tuki drotsi Pietari Brahe, Stahlia valtakunnankansleri Axel Oxenstierna. Jos 
haluaa, voi tässä ratkaisevassa virkanimityksessä nähdä myös kaksi eri suh- 
tautumistapaa ortodokseihin. 

Kolmas venäjän kielen taitaja oli jo edellä mainittu Erik Albogius (k. 
1678). Hän oli syntynyt Skarassa ja tuli Ivangorodin ”venäläiseksi pastoriksi” 
Stahlin aikaan. Hänet nimitettiin vuonna 1673, jo vanhuudenheikkona, koko 
Inkerinmaan superintendentiksi.*? 


Ortodoksien pako ja erottelupolitiikka 


Ruptuurisota 1656—1661 merkitsi, että koko Inkerinmaa ja suuri osa Käkisal- 
men lääniä joutui Venäjän miehittämäksi. Sota paljasti Ruotsin harjoittaman 
käännytyspolitiikan täydellisen epäonnistumisen itäisissä provinsseissa. Sen 
seurauksia ei voi pitää minään muuna kuin katastrofina. 

Osoittautui, että suurin osa alueen ortodokseista tunsi voimakasta soli- 
daarisuutta Venäjää kohtaan. Asiaan vaikutti patriarkka Nikonin harjoittama 
agitaatio, joka vahvisti ortodoksien päättäväisyyttä pysyä horjumattoman 
uskollisina omalle uskonnolleen. Kansa nousi aseisiin jo ennen kuin venäläi- 
set saapuivat. Luterilaisia kirkkoja ja pappiloita poltettiin, herraskartanoita 
ryöstettiin. Tutkimuksessa on joskus arveltu, että raskaat ruotsalaiset verot 
olisivat olleet pääsyy rahvaan rauhattomuuteen, mutta koska luterinuskoiset, 
yhtä rankasti verotetut uudet asukkaat eivät liittyneet kapinaan, on selvää, 
että kansannousun syyt on etsittävä uskonnon alueelta. On silti huomatta- 
va, että venäläiset kaupunkiporvarit niin Ivangorodissa kuin Käkisalmessa- 
kaan eivät liittyneet kansannousuun vaan pysyivät uskollisina Ruotsille. Hei- 
tä palkittiinkin, sillä Inkerinmaalle nimitettiin vuonna 1658 uusi, venäläisten 
suhteen tolerantti superintendentti nimeltä Johannes Rudbeckius nuorempi. 
Koska eri uskontojen kannattajat voittomailla taistelivat keskenään, voisi rup- 
tuurisotaa hyvällä syyllä nimittää myös sisällissodaksi. Siksikin sota oli puo- 
lin ja toisin poikkeuksellisen julma. 

Kreikanuskoisen väestön pettymys oli suuri, kun Venäjä sitten antoi 
periksi Kardisin rauhanneuvotteluissa ja veti joukkonsa pois miehittämäl- 
tään alueelta. Väestön joukkopako itään oli rauhan seuraus. Pakeneminen 
oli voimakkainta sellaisissa pitäjissä, joissa asui paljon kreikanuskoisia, siis 
lähinnä Käkisalmen läänin pohjoisessa osassa ja itäisellä Inkerinmaalla. 
Inkerinmaalta poistui perääntyvien venäläisten joukkojen vanavedessä ar- 
violta 7 500 henkilöä ja Käkisalmen läänistä vielä enemmän. Myös tuhansia 
luterilaisia katosi Inkerinmaalta, luultavasti venäläisten toimeenpaneman 
deportaation eli väestönsiirron seurauksena. Koska Ruotsilla oli rauhansopi- 
muksen pohjalla täysi oikeus vaatia poistuneiden palauttamista, nousi uusi, 
sitkeä kiistakysymys kaikkien tulevien diplomaattisten neuvottelujen ohjel- 
maan. Esimerkiksi vuoden 1674 suuri diplomaattinen lähetystö, jota on kä- 
sitelty aikaisemmin tässä kirjassa, esitti venäläisille laajat pakolaisten nimien 
listat toivoen heidän palauttamistaan. Silloin oli kulunut jo lähes 20 vuotta 
sodasta. Lisäksi Ruotsi vaati Venäjältä korvausta niistä veroista, jotka pois- 
tuneet olisivat maksaneet, jos he olisivat pysyneet aloillaan. Summat olivat 
todella huomattavia. 

Eri uskontunnustusten kannattajien suhteet muuttuivat joukkopaon 
seurauksena. Vuodelta 1675 säilynyt tilasto osoittaa, että eniten ortodokseja 
oli lännessä, Jaaman ja Kaprion lääneissä, missä vatjalaiset ja inkerikot olivat 
pysyneet aloillaan, ja vähiten idässä, erityisesti Pähkinälinnan läänissä. Uutta 
luterilaista väestöä oli kaikkialla. Tulokkaat olivat peräisin Savosta (savakot) 
ja Karjalankannakselta (äyrämöiset). He olivat ottaneet autioiksi jääneet tilat 
haltuunsa. Laskelmien mukaan Inkerinmaa oli saanut noin 5 000 uutta lute- 
rinuskoista asukasta Suomesta.‘ Käkisalmen lääniin muutti uudisasukkaita 
pääosin Savosta. 

Sodan seurauksena uskontoryhmien välille oli syntynyt herkästi räjäh- 
dyksiin johtava tilanne. Käkisalmen läänin kihlakunnan tuomiokirja kertoo 
kostotoimista, joita oli sattunut eri uskontoa edustavien naapureiden välil- 
lä. Yhteinen juopottelu juhlien aikana johti usein riitoihin, ja puukot istuivat 
höllästi tupissaan. Tuomiokirjaan tiheästi merkityt kiroukset osoittavat, että 
riidan syy löytyi useimmiten uskonnon alueelta. Ortodoksien pako Venäjälle 
jatkui myös rauhan jälkeen, mutta hiukan vähäisemmässä määrin. Oli taval- 
lista, että ortodoksi ei enää kelvannut lautamieheksi kuten ennen. Inkerin- 
maata oli aikaisemmin pidetty ”vaikeana provinssina”, mutta nyt siitä alettiin 
käyttää nimitystä ”Ruotsin Siperia”.*7 

Käännytyskysymyksessä ei tapahtunut paljonkaan ruptuurisodan jälkei- 
sinä vuosikymmeninä. Viipurin piispat ja Narvan superintendentit seurasivat 

toisiaan nopeassa tahdissa ja olivat sitä paitsi vanhoja ja raihnaisia miehiä, 
jotka eivät toimineet aktiivisesti. Periaate oli, että venäläiset olivat toisenlai- 
sia kristittyjä mutta että he nauttivat käytännössä uskonnonvapautta. Heille 
piti opettaa luterilaisen uskonkäsityksen alkeita. Tämä oli jatkuvasti virallisen 
uskontopolitiikan sisältö. 

Muutoksen tuuli alkoi puhaltaa 1670-luvulla. Jo superintendentti Johan- 
nes Rudbeckius nuorempi oli kehittänyt katsomuksen, että venäläisiä ja ei- 
venäläisiä itämerensuomalaisia pitäisi kohdella eri tavoin. Hänen seuraajansa 
vuodesta 1672 Erik Albogius oli samaa mieltä. Hän katsoi, että venäläiset ja 
heidän uskontonsa pitäisi jättää rauhaan mutta että itämerensuomalaiset pi- 
täisi käännyttää. Perusteluna oli, että inkerikot, vatjalaiset ja karjalaiset, joita 
provinssissa oli vielä paljon, eivät ymmärtäneet venäjää tai kirkkoslaavia ei- 
vätkä siksi tienneet uskonnon totuuksista mitään. Heitä voi hyvin pitää täysi- 
nä pakanoina, joiden käännyttämistä ei mikään rauhansopimus voinut estää. 
Se olisi yksinomaan Jumalalle suotuisa teko. Niin alkoi toiminta, jota ei enää 
voi nimittää käännyttämiseksi vaan josta pitää käyttää sanaa erotteleminen 
eli segregaatio.® Järjestelmää kehitettiin edelleen, kun Johannes Gezelius nuo- 
rempi oli tullut Narvan superintendentiksi. Aluksi päämäärä asetettiin mata- 
laksi — riittäisi, jos suomensukuiset henkilöt osaisivat Isä meidän -rukouksen 
luterilaisen tekstin. 

Kaikesta huolimatta aivan muu tekijä alkoi vaikuttaa olosuhteisiin. Tä- 
hän asti päälinja oli ollut, että luterinuskoiset olivat pitäneet venäläisiä skis- 
maatikkoina ja halunneet käännyttää heidät. Kreikanuskoiset taas olivat 
uhmanneet Ruotsin valtiovaltaa marttyyrien itsevarmuudella ja kompro- 
missittomuudella. Kova oli pantu kovaa vastaan Inkerinmaalla ja Käkisalmen 
läänissä. Niin olisi varmaan jatkunut ikuisuuksiin, jollei luterilaisuus itse olisi 
alkanut muuttaa luonnettaan. 

Muutos ei alkanut Ruotsista, vaan mannermaalta, lähinnä Saksan yli- 
opistoista. Monet niistä — esimerkiksi Wittenbergin, Leipzigin ja Jenan yli- 
opistot — markkinoivat edelleen kivenkovaa aitoluterilaisuutta, mutta sen 
rinnalla alkoi vapaampi uskonkäsitys näkyä akateemisten opinahjojen lie- 
peillä. Vanhassa valtakunnan- ja keisarikaupungissa Frankfurt am Mainissa 
vaikutti kaksi oppinutta, Philipp Jacob Spener ja Johann Jacob Schiitz, ja he 
perustivat pieniä uskonyhteisöjä, niin sanottuja konventikkeleita, hartauden 
harjoittamista varten. Tunnelma niissä oli vapaa, kansanomainen ja lämmin. 
Spener julkaisi teoksen Pia desideria (1676) uudistaakseen evankelis-luterilai- 
sen kirkon. Useat nuoret kirkonmiehet Ruotsista ja Suomesta saivat manner- 
maisten opintomatkojensa aikana yhteyksiä Spenerin oppiin eli, kuten kohta 

sanottiin, pietismiin tai herrnhutilaisuuteen. Silti Ruotsissa vallitsi siitä huo- 
limatta vielä pitkään Raamatun kirjaimeen sitoutunut aitoluterilaisuus. Sen 

tärkein tunnustuskirja oli Formula concordiae (Yksimielisyyden muodot, 1663), 
jonka ympärille vanhaluterilaiset kerääntyivät. Spenerin katsomukset levisi- 
vät hieman myöhemmin Halleen, josta tuli suuntauksen pääpaikka suunnil- 
leen vuonna 1700. 

Pietismin omaksuneet yliopiston opettajat olivat innokkaita orientalis- 
teja ja Vanhan testamentin tutkijoita. He olivat kiinnostuneita juutalaisuu- 
desta ja itäkirkosta. Heillä oli yhteyksiä Moskovassa vaikuttaviin luterilaisiin 
seurakuntiin, ja he pitivät ortodoksista uskoa ilman muuta kristillisyytenä. 
Pikkuasioihin keskittyvä väittely eri uskontokuntien eroista ei ollut speneri- 
läisen ajattelutavan mukaista. Erityisesti Spenerin seuraaja August Hermann 
Francke kehitti yhteyksiä Konstantinopolin ja Aleksandrian patriarkkoihin 
ja yritti solmia siteitä Moskovan patriarkkaan, Venäjän kirkon johtajaan. Voi 
suorastaan puhua pietistien lähetystoiminnasta Itämeren maissa ja Mosko- 
van valtakunnassa se suuntautui saksankieliseen väestöön. Narvassakin, pe- 
rinteisen itärajan tuntumassa, pietistit saivat jalansijaa. 

Kirkonmiehiä, jotka toteuttaisivat erotteluajatuksen Ruotsin voitto- 
mailla, oli kaksi: Viipurin piispa Petrus Bång ja Narvan uusi superintendentti 
Johannes Gezelius nuorempi. Heidän uransa olivat kehittyneet varsin eri lail- 
la, ja he toteuttivat ortodoksien käännyttämistä hiippakunnissaan eri tavoin. 
Molemmilla oli kuitenkin sama lähtökohta. 

Petrus Bång oli kotoisin Hälsinglandista, ja hän oli tehnyt huomiota he- 
rättäneen uran Turun yliopiston toisena teologian professorina, kun hänet 
vuonna 1678 kutsuttiin ensin aivan lyhyeksi aikaa Narvan superintendentiksi 
ja nimitettiin kohta sen jälkeen vuonna 1681 Viipurin piispaksi, missä virassa 
hän toimi kuolemaansa asti vuoteen 1696. Hän kirjoitti vuonna 1678 hallituk- 
sen käyttöön laajan muistion, jossa hän pohti suhtautumista ortodokseihin. 
Bång valitteli, että alue oli täynnä kreikanuskoisten pappeja, joista useimmat 
olivat tulleet Venäjältä. Väestö kävi heidän kuuntelemisensa lisäksi mielel- 
lään rajan toisella puolella olevissa venäläisissä kirkoissa. Heidät piti jättää 
rauhaan. Bäng halusi keskittyä erityisesti karjalaa ja suomea puhuviin orto- 
dokseihin, joille kirkkoslaavi oli vierasta. Heidät pitäisi eri houkutuksin tai 
pakolla saada käymään luterilaisissa kirkoissa.” Bangin vaikutus tuntui myö- 
hemmin erityisesti Käkisalmen läänissä. Sitä käsitellään tässä teoksessa pian. 
Ensiksi kuitenkin Inkerinmaa, kahdesta provinssista tärkeämpi. 

Keskeinen hahmo Inkerinmaalla oli Johannes Gezelius nuorempi, sa- 
mannimisen Turun piispan poika. Hän opiskeli mannermaalla, Alankomaissa, 

Saksassa ja Englannissa, oppi hepreaa ja omaksui Spenerin opit. Voidakseen 
tehdä uraa kotimaassaan hän kuitenkin luopui ajatuksesta järjestää konven- 
tikkeleitä ja teki kompromissin aidon luterilaisen puhdasoppisuuden kanssa. 
Hänestä tuli teologian ylimääräinen professori Turun yliopistoon, jossa hän 
auttoi isäänsä tämän suuressa uudessa raamatunkäännöksessä, jota myö- 
hemmin kutsuttiin nimellä Kaarle XI:n Raamattu. Vuonna 1681 Gezelius nuo- 
remmasta tuli Inkerinmaan uusi superintendentti, heti lyhytaikaisen Bångin 
jälkeen. Hän peri erotteluajatuksen edeltäjiltään ja kehitti sen täydellisyyteen. 

Aika oli muuttunut. Ruotsissa toteutettiin kuninkaan yksinvalta, ja valta- 
istuimella istui Kaarle XI, joka oli hyvin kiinnostunut uskonnon kysymyksis- 
tä. Kruunun edustaja Narvassa oli uusi kenraalikuvernööri Göran Sperling, 
kirkonmiesten lähin yhteistyötaho provinssin hallitsemisessa. Kuninkaan, 
Gezeliuksen ja Sperlingin välille kasvoi laaja ja hyvin kiinnostava, uskonnon 
kysymyksiä pohtiva kirjeenvaihto. 

Erotteluajatus muutti kokonaan käännytystoiminnan luonteen. Se pe- 
rustui luuloon, että kansan kielellinen ja etninen identiteetti olisi yksi ja sama. 
Tämähän ei pitänyt lainkaan paikkaansa. Vaikka venäläisillä, inkerikoilla 
ja vatjalaisilla oli eri kielet, he olivat yhtä ja samaa kreikanuskoista kansaa. 
Heidän tapansa, vaatepartensa ja asuntonsa olivat aivan samanlaiset. Kaikki 
ryhmät pitivät itseään ”venäläisinä” ja käyttivät melko usein itsestään nimi- 
tystä ”venäläinen kansakunta”. Alueen luterilaisetkin olivat tottuneet tähän 
terminologiaan. 

Alueen uusi kirkollinen johtaja Johannes Gezelius nuorempi tarkas- 
teli asiaa toisesta näkökulmasta. Hänen lähtökohtanaan olivat kreikanus- 
koisten eri kieliryhmät ja niiden asuttamat alueet. Superintendentti käytti 
sanaa ”suomalaiset” kaikista muista paitsi venäjää puhuvista Inkerinmaan 
ihmisistä. Suomalaiset olivat hänen mielestään melkein samaa kansaa kuin 
ruotsalaiset. Suomen kieli, ei ortodoksinen uskonto, oli hänen mielestään 
tämän väestön identiteetin pohjana. Kaikkien suomalaisten pitäisi olla lu- 
terilaisia.“°° Ongelmana oli vain, että nämä ”suomalaiset” asuivat venäläis- 
ten joukossa ja tunsivat yhteenkuuluvuutta heidän kanssaan. Venäläisillä oli 
Gezeliuksen näkökannan mukaan oikeus harjoittaa ortodoksista uskontoa. 

Erottelupolitiikan alkuhetki osui Narvassa vuonna 1682 pidetyille maa- 
päiville. Se oli oikeastaan aateliskokous, Inkerinmaan arrendaattorien neu- 
vonpito, joka tähtäsi samanlaisen ritarikunnan muodostamiseen kuin mitä 
aatelilla oli Virossa ja Liivinmaalla. Maa-aateli suhtautui erotteluajatukseen 
kielteisesti, koska se pelkäsi, että sen talonpojat karkaisivat ahdistettui- 
na Venäjälle. Gezelius ei kuitenkaan perääntynyt vaan kehitteli ajatustaan 

edelleen. Hän kirjoitti nyt täsmällisemmin vatjalaisista ja inkerikoista, sen 

sijaan että olisi käyttänyt aiempaa yleisnimitystä suomalaiset. Mutta ketkä 

olivat vatjalaisia ja inkerikkoja? Ruotsissa ei näistä kansansirpaleista ja nii- 
den historiasta ollut minkäänlaista tietoa. Gezelius luki Olof Rudbeckin teok- 
sesta Atlantica (1697), että kansaa oli aikojen alusta alkaen siirtynyt Suomesta 

Inkerinmaalle. Se todisti hänen mielestään, että alueen itämerensuomalaiset 

kansat olivat läntistä juurta, oikeastaan ruotsalaisia, jotka olivat vasta Venä- 
jän valtaan jouduttuaan omaksuneet ortodoksisen uskon, ehkäpä vasta niin 

myöhään kuin ruptuurisodan 1656-1661 aikana. Vatjalaiset ja inkerikot asui- 
vat Lansi-Inkerinmaalla, mika tuki Gezeliuksen teoriaa. Venäjän kanssa teh- 
tyihin rauhansopimuksiin kirjoitetut suojamääräykset eivät näin ollen voi- 
neet koskea heitä. 

Kuningas otti kantaa Gezeliuksen ehdotukseen Tukholmassa touko- 
kuun 4. päivänä 1683 tehdyllä päätöksellä. Se oli hyvin varovainen. Luteri- 
laiset papit saisivat opettaa uskon alkeita inkerikkojen ja vatjalaisten kylissä 
mutta eivät kirkoissaan. Kreikanuskoisia pappeja kiellettiin kastamasta lapsia, 
joiden vanhemmat puhuivat suomea, eivätkä he saaneet vihkiä suomalaisia 
pareja avioliittoon tai siunata hautaan suomalaisiksi katsottuja henkilöitä. 
Nämä toimet olisi varattu luterilaisille papeille. Päätöksessä ei kuitenkaan ol- 
lut sanaakaan siitä, miten siirtymisen uskonnosta toiseen oikein pitäisi tapah- 
tua. Kuningas antoi superintendentille tässä vapaat kädet.s*! 

Olennaiseksi tuli nyt sen seikan selvittäminen, mikä kotikieli vallitsi kus- 
sakin kreikanuskoisessa perheessä. Kysymys oli hyvin herkkä, sillä itse kunin- 
gas oli sanonut, ettei kieli merkinnyt mitään virkanimityksissä. Hänellä sai 
olla kaikenkielisiä alamaisia, ja hän suhtautui kaikkiin tasapuolisesti, kunhan 
nämä vain olivat hänelle uskollisia. Tästä piti nyt poiketa. Superintendentil- 
le oli tärkeää saada venäläiset papit mukaan hankkeeseensa. Niinpä kenraa- 
likuvernööri Sperling kutsui kokoon Kaprioon elokuun 22.—23. päivinä 1683 
synodin, jonne ortodoksiset papit ja luterilaiset sielunhoitajat saivat tulla yh- 
täläisin perustein. Murtaakseen vastarinnan kenraalikuvernööri vangitutti in- 
nokkaimman vastustajansa, papin nimeltä Simon (jota joskus sanottiin Isido- 
riksi ja joka oli oikealta nimeltään Isidor Sissov), minkä jälkeen ortodoksiset 
papit todellakin allekirjoittivat synodin päätökset yhdessä luterilaisten kanssa. 
Heidät oli pantu seinää vasten. 

Gezelius teki nyt seuraavan siirtonsa. Marraskuun 2. päivänä 1683 alle- 
kirjoittamassaan instruktiossa hän siirsi ongelman tilanomistajien ratkaista- 
vaksi. Heidän piti saada ne kreikanuskoiset talonpojat, jotka puhuivat muuta 
kieltä kuin venäjää, saapumaan joka toinen tai kolmas sunnuntai luterilai- 

seen jumalanpalvelukseen, joka järjestettäisiin heille jossakin kappelikirkossa. 
Mikä instruktion seuraus oli, on epäselvää. Superintendentin myöhemmistä 

puolustuskirjelmistä on kuitenkin luettavissa, että toimenpide törmäsi tiuk- 
kaan vastarintaan. Gezeliuksen toukokuun 12. päivänä 1684 laatiman kirjel- 
män mukaan olivat lähes kaikki tilanomistajat ja -vuokraajat keksineet hank- 
keelle jonkin esteen. Gezelius käski nyt, että kysymys oli ratkaistava yhdellä 

iskulla. Kaikki ortodoksit oli koottava kokouksiin, joissa luterilaiset papit ot- 
taisivat selvää, kuka puhui mitäkin kieltä ja keillä oli suomensukuinen kieli 

kotikielenä. Suomenkieliset katsottaisiin heti luterilaisiksi ja otettaisiin pois 

ortodoksipappien seurakunnista. Näitä pappeja uhkaisi viran menettäminen, 
jos he jatkossakin opettaisivat suomenkielisiä. Tilanomistajien piti olla läsnä 

kielentutkintakokouksissa. Jolleivat he saapuneet, heitä rangaistaisiin tottele- 
mattomuudesta.** 

Luterilaisten pappien piti kuvailluissa kokouksissa luetteloida kaikki 
henkilöt, jotka vaihtoivat uskontokuntaa. Venäläisten pappien taas piti laa- 
tia luettelot venäjää puhuvista ortodokseista, jotka jäivät heidän kirkkoihinsa. 
Muutamia tuollaisia luetteloita on säilynyt. Uusien luterinuskoisten tuli luo- 
pua kaikista ikoneistaan ja kuvistaan ja pukeutua länsimaalaisittain. Kaikki 
yhteydenpito ryhmien välillä olisi tämän jälkeen kiellettyä. Erottelu vietäisiin 
läpi armotta ja olisi lopullinen. 

Vaikka täsmällisiä tietoja Gezeliuksen toiminnan seurauksista ei ole, 
näyttää siltä, että Inkerinmaalla vallitsi niiden vuoksi hyvän aikaa täysi kaaos. 
Superintendentti teki itse tarkastusmatkan maaseudulle elokuussa 1684 ja kir- 
joitti näkemästään perusteellisen raportin Diarium Visitationis Ingro-Wadiaca 
Anno 1684, jonka hän lähetti kuninkaalle marraskuun 21. päivänä 1685.*% Mo- 
nilla seuduilla kaikki asukkaat pakenivat metsiin superintendentin tullessa. 
Muutamassa kohdin, kun väki oli kerääntynyt elonkorjuutöihin, tarkastuk- 
sen suorittajan onnistui kuitenkin tavata kansaa, jonka tilanhoitaja oli pakot- 
tanut saapumaan pellolleen. Gezelius kuulusteli kaikkia paikalla olevia. Uh- 
makkaita luterilaisen katekismuksen vastustajia piiskattiin. Joskus oli todella 
vaikeaa erottaa vuohet lampaista, koska monet kansallisuudeltaan venäläiset 
talonpojat osasivat jonkin verran suomea. Kaikki tämä teki superintendent- 
tiin hyvin masentavan vaikutuksen. 

Vuosina 1684-1686 laatimissaan kirjelmissä Gezelius esitti varmasti jon- 
kin verran kaunistellun kuvan todellisuudesta. Hän väitti, että erottelutoi- 
minnan ansiosta noin 3 000 perhettä oli kääntynyt luterilaisuuteen, mikä on 
selvää liioittelua. Superintendentti sanoi kastaneensa itse tuhat lasta Lutherin 
uskoon ja vihkineensä 200 paria kristilliseen avioliittoon.*** 

Mutta tilanne muuttui nopeasti, kun rajanaapuri Venäjä puuttui ta- 
pahtumiin. Molemmat poikatsaarit — Venäjää hallitsivat tähän aikaan vel- 
jekset Ivan Aleksejevitš ja Pjotr Aleksejevitš Romanov yhdessä — julkaisivat 
heinäkuun 10. päivänä 1684 päivätyn ukaasin, joka suuntautui Inkerinmaan, 
Viron ja Karjalan ortodoksisen väestön huonoa kohtelua vastaan. Asia nou- 
si pöydälle myös Moskovassa käydyissä neuvotteluissa venäläisten ja Conrad 
Gyllenstiernan lähetystön välillä. Gezelius oli kyllä varoittanut toista pää- 
lähettilästä kanslianeuvos Jonas Klingstedtiä kertomalla ennen matkalle läh- 
töä, että jotain tällaista oli ehkä odotettavissa, mutta ruotsalaiset yllättyivät 
silti Venäjällä vallitsevasta jäisestä ilmapiiristä. Kaikki yritykset tehdä komp- 
romisseja epäonnistuivat. 

Venäjä ei tyytynyt muodollisiin protesteihin. Novgorodin voivodi lä- 
hetti Inkerinmaalle vakoilijan, kauppias Ivan Semjonovin, keräämään tietoja 
tapahtuneista vääryyksistä. Semjonov kierteli maakunnassa, kirjoitti laajan 
raporttinsa ja luetteli siinä kymmeniä tapauksia, joissa luterilaiset olivat tur- 
vautuneet väkivaltaan ja jopa kidutukseen. Tiedot vaikuttavat luotettavilta. 
Raportin vaikutuksesta poikatsaarit laativat uuden Ruotsille osoitetun kir- 
jeen elokuun 7. päivänä 1685, nyt jo hyvin uhkaavin sanankääntein. He olivat 
kiinnittäneet huomiota siihenkin, että Tallinnan ortodoksinen kirkko oli sul- 
jettu ja että joku kauppias oli rakennuttanut hevostallinsa aivan sen viereen. 
Näitä tapauksia pahempi oli tietysti yleinen tilanne Inkerinmaalla ja Karjalas- 
sa. Pyhät ikonit oli kielletty, ortodoksiset papit vangittu ja väestöä kidutettu. 
Tsaarit vaativat päättäväisesti, että oikeauskoiset ”saisivat säilyttää kirkkonsa 
ja rukoushuoneensa, pyhät kuvansa sekä omat pappinsa, jotka järjestävät ju- 
malanpalveluksia, kastavat lapsia ja paastoavat oikealla tavalla”.$*s 

Kuningas Kaarle XI pelästyi kirjeestä ja antoi sepittää sovittelevan vas- 
tauksen. Hän ei ollut koskaan kuuullut, että Inkerinmaalla ja muilla itäalueilla 
kenraalikuvernööri Sperlingin ja superintendentti Gezeliuksen tapahtuneen 
tosiasian eteen, ja heidän piti antaa periksi. Nämä virkamiehet eivät tieten- 
kään pitäneet siitä, että heidän aikaisemmin hyväksytyt toimensa nyt julki- 
sesti tuomittiin.*** 

Niin oli erottelupolitiikka tullut tiensä päähän, ainakin virallisesti. Lop- 
pu oli jälkimaininkeja ja vastentahtoista toimenpiteiden peruuttamista. Jotta 
luterilaisilla papeilla silti olisi jonkinlainen ortodoksien kohtelun ohje, kirjoit- 
ti Gezelius suomeksi teoksen Uscollinen Manaus (1686, uusi painos 1687), joka 
sisältää superintendentin pääajatukset jonkin verran lievennetyssä muodos- 
sa. Siinä hahmotellaan luterilaisuuden suhde sellaisiin ihmisiin, jotka puhu- 

vat suomea mutta jotka kuuluvat ortodoksiseen kirkkoon." Uusi kirkkolaki 
ilmestyi painosta vuonna 1686 ja otettiin käyttöön voittomailla kaksi vuot- 
ta myöhemmin. Se oli sama kaikille alamaisille. Samaan aikaan provinssien 
aateli ja virkamiehet saivat vannoa uuden uskollisuudenvalan Kaarle XI:lle. 
Pakkokäännyttäminen alkoi vähitellen vaipua unohduksiin. Ortodokseja oli 
kyllä olemassa, mutta heistä enemmän tai vähemmän vaiettiin. 

Venäjä yllättää aina. 1680- ja 1690-luvulla rajan yli alkoi saapua Itä- 
Liivinmaalle, Inkerinmaalle ja Käkisalmen lääniin pakolaisia, jotka olivat 
lähteneet asuinsijoiltaan pakoon patriarkka Nikonin uudistuksia ja joita 
siksi kutsuttiin vanhauskoisiksi, venäjäksi raskolniki. Nikon oli aikaansaanut 
todellisen uskonpuhdistuksen kirkossaan ja johtanut sen vahvalla kädellä lä- 
hemmäs alkukirkon oppeja. Seremonioiden muuttaminen ja uudenlainen ris- 
tinmerkin teko oli suututtanut vanhoillisia, ja kun muutosta ajettiin läpi väki- 
pakolla, olivat monet pitäneet parempana muuttaa rajan yli Ruotsin alueelle. 
Pako aiheutti lyhytaikaista vahingoniloa Narvan luterilaisessa konsistorissa, 
mutta sitä laimensivat huomattavasti vaikeudet uusien alamaisten kohtelussa. 
Vanhauskoisilla ei ollut pappeja, vaan maallikot huolehtivat kirkollisten me- 
nojen toimeenpanosta. He odottivat maailmanloppua ja elivät monenlaisten 
apokalyptisten kuvitelmien vallassa. Monet vanhauskoiset paastosivat niin 
innokkaasti, että he melkein nääntyivät nälkään. 

Kysymys näiden uudenlaisten ortodoksien kohtelusta ei ehtinyt saada 
ratkaisuaan Ruotsin vallan aikana. Valtakunnan voittomaiden äärimmäises- 
sä ulkonurkassa, Marienburgissa (Alūksne) Etelä-Liivinmaalla, oli kuitenkin 
eräs pappi, jolla oli pietistisiä katsomuksia ja joka oli alkanut kiinnostua heis- 
tä. Hänen nimensä oli Ernst Gliick, ja hän oli opetellut venäjää ja kääntänyt 
joukon luterilaisia kirjoja venäjäksi heitä varten. Gliickin kirjeenvaihto Riian 
kenraalikuvernööri Erik Dahlberghin ja myös kuningas Kaarle XI:n kanssa 
johti todennäköisesti siihen, ettei mitään pakkotoimia ryhdytty soveltamaan 
vanhauskoisia vastaan.** Historia tuntee Gliickin parhaiten siitä, että hänen 
piikansa, latvialainen Marta, meni naimisiin Pietari Suuren kanssa ja tuli tä- 
män kuoltua Venäjän keisarinnaksi nimellä Katariina I. 

Inkerinmaalla sovelletulla käännytys- ja erottelupolitiikalla ei ollut vasti- 
netta Käkisalmen läänin puolella. Alue oli harvaan asuttua, eikä sen väestöön 
kohdistettu samanlaisia kovia toimia kuin etelämpänä. Edellä mainittu Viipu- 
rin piispa Petrus Bäng, jolla oli jo kokemuksia Inkerinmaalta, ei ollut hiippa- 
kunnassaan vuosina 1680—1696 samanlainen käskijä kuin Johannes Gezelius 
nuorempi omassaan. Bäng oli päinvastoin erittäin suvaitseva. Hänen näke- 
mystään käännytyskysymyksessä voi tarkastella muistiosta, jonka hän lähetti 

vuonna 1686 kenraalikuvernööri Göran Sperlingille. Asiakirja on hyvin kiin- 
nostava.””” 

Petrus Bång katsoi, että luterilaisten ja kreikanuskoisten välinen ero ei 
ollut ollenkaan niin suuri kuin väitettiin. Ortodokseilla oli käytettävissään 
kirjoitettu tieto pyhistä sakramenteista ja sitä paitsi monia opettavaisia py- 
häinkertomuksia. He uskoivat kolmijakoiseen Jumalaan. He kuvasivat Juma- 
laa kauniilla sanoilla ja tunsivat hänen luontonsa ja armonsa. Heidän käsityk- 
sensä synnistä oli oikea, ja he puhuivat oikealla tavalla Kristuksen ansioista. 
Ainoastaan Kristus oli heidän pelastajansa, ja mitä tuli syntien anteeksian- 
toon, ei heidän pyhimyksillään ollut siinä mitään osaa, ei myöskään heidän 
omilla hyvillä teoillaan. He eivät tosin välittäneet luterilaisista uskonkappa- 
leista, mutta ilman niitäkin tultiin toimeen. 

Ero luterilaisten ja ortodoksien välillä näkyi Bångin mukaan vain riiteis- 
sä. Piispa luetteli muistiossaan koko joukon eroja, joilla oli kuitenkin vain vä- 
häinen merkitys. Kreikanuskoiset kumarsivat Abrahamin tapaan, kun taas 
länsikristityt polvistuivat Paavalin opettamalla tavalla. Venäläiset suutelivat 
toisiaan tervehdykseksi, kun taas länsimaalaiset kättelivät vieraitaan. Ensin 
mainitut käyttivät suitsutusta konkreettisesti kirkoissaan, kun taas luterilaiset 
tyytyivät hengelliseen suitsuttamiseen, rukouksiin ja vetoomuksiin. Kreikan- 
uskoisilla oli risti kaulassaan ja he tekivät ristinmerkkejä kaikissa tilaisuuksis- 
sa, ja siksi länsimaiset voittaisivat heidät puolelleen — näin Bång kirjoitti — jos 
heillä olisi risti sydämessään. Venäläiset suutelivat ristiinnnaulitun kuvaa kir- 
kon seinällä ja kirjan kannessa ja pitivät luterilaisten hurskautta hyvin vähäise- 
nä. He paastosivat Kristuksen ja Eliaan esikuvien mukaan rangaistakseen ruu- 
mistaan nälällä, kun taas luterilaiset söivät ja mässäsivät. Venäläiset kävivät 
ehtoollisella kerran vuodessa ja valmistautuivat siihen viikon ajan. Luterilaiset 
puolestaan kävivät kyllä ehtoollisella useammin mutta eivät harrastaneet mi- 
tään hengellistä valmistautumista. 

Näiden erojen ei pitäisi erottaa uskontokuntia toisistaan, Bång kirjoitti. 
Huonomman joukon piti aina ottaa oppia paremmasta joukosta. Venäläisten 
pitäisi syventää tietämystään, mutta luterilaisten pitäisi kohentaa toimintaan- 
sa. Meillä on kyllä monissa suhteissa parempi teoria, mutta venäläisillä on pa- 
rempi käytäntö, hän lisäsi.7? 

Petrus Bängin ennakkoluuloton katsomus ennusti jo suurta muutosta 
uskontokuntien suhteissa. 

Tiedon ja suvaitsevaisuuden aamunkoitto 


Suurvalta-ajan Ruotsissa pyrittiin ylläpitämään luterilaisen puhdasoppisuu- 
den ja yhtenäisen valtion ajatusta. Tähän perustui myös ruotsalainen käsitys 

ortodoksisesta uskonnosta. Suvaitsevaisuus kristinuskon muita suuntauksia 

kohtaan oli ollut vähäistä ja johtunut — jos sellaista saattoi havaita — aina eri- 
tyisistä käytännöllisistä syistä. Näitä syitä oli pelko Venäjän voimakkaasta 

reaktiosta, jos valtakunnan alueella asuvia kreikanuskoisia pakotettaisiin us- 
konnonvaihtoon. Tämä pelko oli aivan ilmeisesti hillinnyt käännytyshalua. 
Ei haluttu sotaa naapurimaan kanssa uskontosyistä. Se olisi ollut liian kallis 

hinta luterilaisuuden levittämisestä. 

Mannermaalla leviävät pietistiset käsitykset olivat 1680-luvulle tultaes- 
sa pehmentäneet uskonnollisia katsomuksia Ruotsissa, olkoonkin, että valta- 
kunnan virallinen linja oli edelleen luunkova luterilainen puhdasoppisuus. 
Se oli jatkossakin pitkään ainoa kirkon hyväksymä katsomus. Kaarle XI oli 
hyvin päättäväisesti lopettanut käännytystoiminnan ja erottelupolitiikan 
Inkerinmaalla ulkopoliittisista syistä. 

Vaihtuvat yritykset käännyttää venäjänuskoisia olivat kuitenkin herät- 
täneet kiinnostusta tätä kirkkokuntaa kohtaan. Ratkaisevaksi tuli jatkossa se 
toiminta, jota Narvan uusi superintendentti Nicolaus Bergius harrasti hiippa- 
kunnassaan. Kuka Bergius oli? 

Nicolaus Bergius oli syntynyt vuonna 1658 Tallinnassa kaupungin ruot- 
salaisen kirkkoherran poikana. Hän oli niin isänsä kuin äitinsäkin puolelta 
ruotsalainen; suku katsoi polveutuvansa Smoolannista. Nicolauksen lapsuus 
ja nuoruus sujuivat hyvin monikielisessä ympäristössä, jossa puhuttiin saksaa, 
viroa ja venäjääkin. Opintoaikanaan nuori mies vieraili Turun yliopistossa ja 
löysi sittemmin Uppsalasta patronuksen, professori Erik Benzelius vanhem- 
man, jonka tuki osoittautui hänelle merkitseväksi. Hän sai stipendin opinto- 
matkaa varten ja vietti kokonaisen vuoden Frankfurt am Mainissa tunnetun 
pietistin Philipp Jabob Spenerin hoivissa, siirtyi sitten opiskelemaan orienta- 
listiikkaa Giesseniin ja väitteli siellä vuonna 1684 maisterin arvoa varten, min- 
kä jälkeen hän viipyi vielä vuoden ajan Pariisissa. Matkallaan Bergius hankki 
itselleen suuren kirjakokoelman. 

Pariisin-aika oli Bergiukselle tärkeä siksikin, että hän oppi hyvin myös 
ranskan kielen. Palattuaan Tukholmaan hänestä tuli vastikään perustetun 
ranskankielisen seurakunnan pastori vuonna 1687. Hänen tehtävänään oli 
houkutella Ruotsissa käymässä olevia ranskalaisia ja maassa asuvia valloneja 
Lutherin uskoon ja uuden seurakunnan jäsenyyteen. Hanke oli nuorelle 

miehelle ylivoimainen, ja hän vaipui omien sanojensa mukaan syvään me- 
lankoliaan. Ranskalaisen luterilaisen seurakunnan kiinteistössä asui kuiten- 
kin vanhempia vailla oleva kreivitär Kristina Juliana Oxenstierna, joka otti 
elämäntehtäväkseen masentuneen papin lohduttamisen. Nuoret rakastuivat 
toisiinsa ja menivät naimisiin, mutta tämä mesallianssi herätti Tukholman 
seurapiireissä raivokasta vastustusta ja morsiamen sukulaiset saivat aikaan 
Bergiusta vastaan tähdätyn oikeudenkäynnin Svean hovioikeudessa. Liitto oli 
kuitenkin hyvin onnellinen, ja kun vaimo yhdeksän vuotta myöhemmin kuo- 
li, Bergius muutti pois Tukholmasta.™ 

Uusi asemapaikka oli Narva, jonne Bergius sijoittui vuonna 1700 vasta- 
nimitetyn superintendentin ominaisuudessa, kohta saavutetun sotavoiton 
jälkeen. Hänen kautensa rajakaupungin hengellisenä johtajana jäi kuitenkin 
lyhyeksi, pariin vuoteen. Bergiuksen suhde ortodoksien käännyttämiseen 
tuntuu aluksi horjuneen. Ainakin hän kirjoitti lokakuun 12. päivänä 1701 ku- 
ninkaalle perusteellisen kirjeen, jossa hän itse sanoi tukevansa erottelua mut- 
ta johon hän oli liittänyt 13 inkerinmaalaisen luterilaisen papin vastalauseen; 
pappien mukaan segregaatiota ei pitäisi ainakaan sodan aikana yrittää uu- 
delleen. Sama oli myös maata omistavan aatelin mielipide Inkerinmaalla.” 
Kirjelmistä tuntuu ilmenevän, että uusi superintendentti hyväksyi käännytys- 
toiminnan mutta vain periaatteessa. Hän oli nuoruutensa pietistisen vaiheen 
jälkeen palannut aitoluterilaisuuteen. Koko hänen harrastuksensa Narvassa 
keskittyi silti toisiin asioihin, lähinnä venäjän kielen opintoihin ja venäläisen 
kirkon erikoisuuksien tutkimiseen ortodoksipappien kanssa käytävien kes- 
kustelujen avulla. Uuden kirkollisen johtajan kielitaito ja olemus tuntui sulau- 
tuvan luontevasti siihen ympäristöön, johon hän oli joutunut. Hän syventyi 
nyt asioihin toden teolla uteliaana ja rohkean puolueettomana. 

Nicolaus Bergius kirjoitti aluksi lentokirjasen, jonka otsikkona oli 
Freundliches Ansinnen an den Herren Liebhaber der russischen Sprache, Historien und 
Biicher, davon Nachricht zu ertheilen (Ystävällinen kehotus herroille venäjän kie- 
len, historian ja kirjojen ystäville, että he antaisivat teoksista tiedon, 1702). 
Kirjanen alkaa ohjelmanjulistuksella, jossa kirjoittaja sanoi, että Narva oli 
täydellisen oikea paikka Venäjän uskonnon ja kirkon tutkimukselle. Bergius 
korosti, että hän opiskeli parhaillaan venäjää, koska kaikki, mitä tähän men- 
nessä tiedettiin, oli peräisin länsieurooppalaisilta kirjoittajilta, jotka olivat 
venäjää osaamatta koonneet harhaluulonsa kirjoihin. 

Ongelmana oli vielä, että venäläiset halusivat salata tietonsa, koska 
teologiset väittelyt olivat kiellettyjä heidän piirissään. He tiesivät itse erin- 
omaisesti, miten asiat liittyivät toisiinsa. Jokaisen papin pitäisi hallita heidän 

kielensä rajaseuduilla. Superintendentti Bergius viittasi tässä kohdin erään 
Danzigissa asuvan tohtori Schelwigin mielipiteeseen, jonka mukaan kreikan 
kieli riittäisi myös venäläisten uskonnon tutkimiseen. Niin ei ollut asian lai- 
ta, sillä venäläiset eivät osanneet kreikkaa. Oppi oli kyllä sama Kreikassa ja 
Venäjällä, mutta tavat erilaiset. 

Tämän jälkeen Bergius painotti, että Narvaan oli välttämätöntä saada 
venäläinen kirjapaino. Kirjapainot olivat Venäjällä harvinaisia. Jos onnistut- 
taisiin ostamaan van Selowin painon tarvikkeet ja kyrilliset kirjasimet josta- 
kin ja yritys sijoitettaisiin Narvaan, olisi sen tuotteilla varmaa kysyntää rajan 
toisella puolella. Sitä paitsi olisi tärkeää kerätä huolellisesti kokoon suuressa 
provinssissa hajallaan oleva venäläinen kirjallisuus ja käsikirjoitukset. Niistä 
kaivattiin todella luetteloa. Kirjoja poltettiin ja tuhottiin kuluvalla hetkellä 
aivan ilman harkintaa. Venäläiset kirjat olisivat kuitenkin korvaamattomia 
tutkimukselle. 

Bergius onnistui hankkeessaan. Hän sai käsiinsä kaikkiaan 52 venäläistä 
teosta, joita hän alkoi tutkia kielimestarinsa Fjodor Stepanovin avulla. Kirjat 
joutuivat sittemmin tunnetun slavistin Johan Gabriel Sparwenfeldin haltuun 
ja ovat nykyään Uppsalan yliopiston kirjastossa. Mutta aluksi Bergius otti 
teokset mukaansa, kun hän siirtyi vuonna 1702 urallaan seuraavalle tasolle 
eli Liivinmaan superintendentiksi Pärnuun, jonne virka tuolloin oli sijoitettu 
sota-ajan vuoksi. Se oli yhdistetty yliopiston teologian professuuriin ja oppi- 
laitoksen varakanslerin tehtävään. Vietettyään parisen vuotta Liivinmaalla 
Bergius muutti Uppsalaan, jossa hän toukokuun 14. päivänä 1704 väitteli 
komealla, kauan valmistelemallaan väitöskirjalla ja saavutti tohtorin arvon. 
Laaja väitöskirja oli kaksiosainen, ja sen jälkimmäinen osa ilmestyi painosta 
seuraavana vuonna 1705. 

Teos De Statu Ecclesiae et Religionis Moscoviticae on ”yksi perusteellisim- 
mista länsimaisista Venäjän kirkon esittelyistä, mitä on kirjoitettu 1600- ja 
1700-luvulla”, on Georg von Rauch sanonut. Bergiuksen alkuperäinen väi- 
töskirja muodosti niteen ensimmäisen osan. Se oli omistettu kuninkaalle ja 
käsitti 272 sivua, kun taas teoksen jälkiosa, 180 sivua, oli painettu vuonna 1705 
ja omistettu Carl Piperille. Tässä ei kuitenkaan ollut vielä kaikki, sillä Bergius 
suunnitteli teokseensa lisäosiakin. Niitä hän ei kuitenkaan ehtinyt julkaista 
ennen kuolemaansa. Ensimmäinen ja toinen osa kuitenkin ilmestyivät vielä 
uutena painoksena Lyypekissä juuri hänen kuolinvuotenaan 1709.77 

Tohtorinväitöskirja — siis De Statu -teoksen ensimmäinen osa — tarkastet- 
tiin Gustavianumin suuressa salissa Uppsalan yliopistossa toukokuussa 1704, 
joka siis on yksi ruotsalaisen Venäjän tuntemuksen tärkeimpiä ajankohtia. 

Respondentti Gudmund Krook oli Bergiuksen ystävä Pärnun-ajoilta, oikeas- 
taan Riian ruotsalaisen seurakunnan kirkkoherra, mutta hänen roolinsa oli 
itse väitöstilaisuudessa verraten vähäinen. Opponentteina toimivat useat pro- 
fessorit, ja kuulijakunta oli tavanomaista runsaslukuisempi. Keskustelu oli 
vilkasta, sillä käynnissä oleva sota oli tehnyt Venäjästä mielenkiintoisen myös 
akateemisissa piireissä. 

Bergiuksen teoksessa oli pitkä johdanto, joka oikeastaan oli koko teok- 
sen tausta. Väittelijä esitteli siinä tuntemansa suuren tieteellisen kirjallisuuden 
käsittelemästään aiheesta. Tärkeimpiä teoksia näiden kirjojen joukossa oli 
Johannes Botvidin väitöskirja vuodelta 1620. Tämä vanha väitös oli monessa 
suhteessa Bergiuksen lähtökohta, mikä osoittaa Venäjän tutkimuksen jäh- 
meyttä. Muita siteerattuja kirjailijoita olivat Johannes Rudbeckius vanhempi 
ja Jonas Palma, Heinrich Stahl sekä tietysti Petrus Petrejus. Koko Ruotsissa 
1600-luvulla syntynyt rusistiikka ja slavistiikka lueteltiin, ja huolellinen kat- 
saus antaa vieläkin tärkeitä vihjeitä aiheen tutkijoille. Sitten Nicolaus Bergius 
siirtyi kansainväliseen eurooppalaiseen Venäjä-kirjallisuuteen, jonka senkin 
hän tuntui hallitsevan täydellisesti. Johdantonsa väittelijä lopetti latinan- ja 
kirkkoslaavinkielisiin runoihin, jotka oli sommitellut alan paras tuntija, 
slavisti Johan Gabriel Sparwenfeld. Täytyy mainita, että Bergius tunsi myös 
Grigori Kotosihinin käsikirjoituksen Venäjän hallintokoneistosta, jota siis 
täytyy täten pitää kohtuullisen levinneenä tietolähteenä 1600-luvun loppu- 
puolen Ruotsissa. Merkille pantavaa on, että Simon Igumnovin käsikirjoitus 
ikonien palvonnasta näyttää olleen väittelijälle tuntematon, niin tärkeä kuin 
se olisi ollutkin aiheen kannalta. 

Johdantoa seurasi väitöskirjan historiallinen pääosa, noin 170 sivun mit- 
tainen teksti (sivulle 178 asti). Siinä Bergius kuvasi tiukan kronologisesti kris- 
tinuskon saapumisen Venäjälle sekä sen jälkeisen ajan hyvin monen lähteen 
avulla. Niinpä kirjoittaja viittaili mm. Theophilus Wahrmundin, Johannes 
Fabrin ja Johannes Schwaben sekä monien muiden teoksiin. Venäjällä mui- 
noin vallinnut pakanuus, venäläisen kirkon hierarkia, luostarilaitos ja lah- 
kot sekä uskonkysymysten todennäköinen harrastus tulevaisuudessa olivat 
kaikki Bergiuksen käsittelemiä aiheita. Mukaan olivat ehtineet aivan tuoreet- 
kin asiat, kuten huomiot pastori Gltickin toiminnasta Moskovassa ja hänen 
perustamastaan lukiosta sekä tsaari Pietari I:n ulkomaalaisille vuonna 1702 
suomasta uskonnonvapaudesta. 

Väitöskirjan loppuosa (sivut 179—272) käsitti venäläisten uskonnon ja 
kultin analyysiä. Kirjoittaja käsitteli hyvässä systemaattisessa järjestyksessä 
luomiskertomusta, Jumalan kolmiosaista luonnetta, enkeleitä, kastetta ynnä 

muita sakramentteja monessa lyhyehkössä luvussa. Hän kiinnitti huomiota 
itäkirkon mystilliseen perusluonteeseen ja niihin seremonioihin, jotka poik- 
kesivat länsikirkosta. Bergius piti venäläisiä kristittyinä mutta varoitti heidän 
suuresta fanaattisuudestaan. Ei ollut hyvä, että he arvelivat olevansa maail- 
man ainoita oikeita kristittyjä. 

Kokonaisuutena katsoen Bergius oli varsin tasapuolinen, suorastaan 
suopea ortodoksisen uskonnon tarkastelija. Hän ei kirjoittanut ainuttakaan 
sanaa venäläisten käännyttämisestä luterilaisuuteen. Täytyy arvella, että 
entinen superintendentti oli tässä suhteessa kääntänyt kelkkansa jokseenkin 
täydellisesti. Kun kirjan molemmat osat sitten ilmestyivät Lyypekissä vuonna 
1709 ilmeisen täydellisenä uutena laitoksena, oli jälkimmäinen osa kokenut 
tuntuvan muokkauksen, jonka joku toinen teologi oli tehnyt. Uusi painos 
sisälsi näet melkoisia hyökkäilyjä pietismin kimppuun. Pietismin väitettiin 
haaveilullaan tehneen järkevän kreikkalaisen ortodoksian tutkimuksen mah- 
dottomaksi. Aivan lopuksi Bergius kirjoitti itse, että vaikeaa aihetta oli lähes- 
tyttävä sine ira et studio, ilman vihaa ja puolueellisuutta. Hän sanoi, että hänen 
kirjansa oli tarkoitettu apuneuvoksi kaikille kristityille, jotka kysyivät, mitä 
venäläisten uskonto oli, ja jotka olivat kiinnostuneita tosiasioista eivätkä mie- 
lipiteistä. Kirjasta tulikin aiheensa perusteos, jota käytettiin pitkälle 1700-lu- 
vulle ja sen jälkeenkin teologisessa tutkimuksessa. 

Suuri Pohjan sota merkitsi Ruotsille häviötä, joka näkyi korostetusti 
Pultavan tappiossa vuonna 1709. Tuomiopäivän tunnelma levisi koko val- 
takuntaan. Vuonna 1710 riehunut paha ruttoepidemia vaikutti masentavasti 
mielialoihin. Aikalaiset pitivät näitä onnettomuuksia Jumalan rangaistuk- 
sina, ja papit vaativat saarnoissaan kuulijoiltaan parannusta. Tuntui siltä, 
että maailmanlopun neljä ratsastajaa oli päästetty riehumaan Ruotsin valta- 
kunnassa. 

Monet karoliiniset sotavangit elivät tähän aikaan Venäjällä — usein kau- 
kana Siperiassa. He eivät olleet ainostaan korkeita upseereita vaan useissa 
tapauksissa tavallisia sotilaita tai venäläisten valloittamilta alueilta suurina 
joukkoina pakkovietyä kansaa. Vankien joukossa oli sivistyneitä henkilöitä, 
upseereita, kenttäpappeja ja siviilivirkamiehiä, joita joskus vapautettiin lun- 
naita vastaan tai vaihdettiin ruotsalaisten ottamiin venäläisiin sotavankeihin. 
Useita ruotsalaisia ja suomalaisia kuoli vankeudessa, mutta monet myös pala- 
sivat rauhan koitettua kotiin ja toivat tullessaan uusia huomioita ja tietoja. 
Venäjä oli Pietari I:n reformien ansiosta alkanut saada uusia, länsieurooppa- 
laisia piirteitä. Kaikki tieto tästä saapui palaavien sotavankien mukana Ruot- 
siin ja Suomeen. 

Venäjältä kotiutuneiden karoliinien joukossa oli myös rykmentinpastori 
Henrik Sederberg. Tällä Tukholmassa syntyneellä hengenmiehellä oli onnea 
siinä vaiheessa, kun vankeja jaettiin ryhmiin. Sederberg joutui kreivi Carl 
Piperin kanssa samaan joukkoon ja tuli hänen seurassaan Moskovaan ja jat- 
kossa Voronezin kaupunkiin. Hän joutui kaikesta päättäen aivan kelvollisiin 
oloihin. Sederberg piti vankitovereilleen lohduttavia saarnoja, ja niistä on 
ainakin yksi säilynyt käsikirjoituksena. 

Tietomme Henrik Sederbergin elämästä vankeudessa ovat valitettavasti 
hyvin rajalliset. Hän käsitteli vankeusvaihettaan kolmessa kirjelmässään va- 
pautumisensa jälkeen vuonna 1718, jolloin hän haki eri kirkollisia virkoja. 
Sederberg näyttää toimineen kenttäpappina vuodesta 1700, osallistuneen 
Kaarle XII:n sotaretkiin vuodesta 1702 ja olleen vankina Venäjällä yhdeksän 
vuoden ajan. Kaksi kirjelmistä oli hakemuksia Fälsbron ja Kristinehamnin 
kirkkoherran virkaan, kun taas kolmas koski Blekingessä sijaitsevien Karls- 
hamnin ja Asarumin seurakuntien papin tehtäviä, jotka Sederberg todella 
saikin hoitaakseen.” Virkanimityksen jälkeen uusi kirkkoherra meni nai- 
misiin kauniin Hedvig Wellshuysenin kanssa ja sai tässä avioliitossa pojan ja 
neljä tytärtä. Sederberg asui Karlshamnin torin vierellä sijainneessa pappilas- 
sa kuolemaansa asti. Hänen piirteensä koristavat muotokuvaa, joka riippuu 
Karlshamnin kirkon seinällä. 

Henrik Sederberg oli vankeusvuosinaan laatinut käsinkirjoitetun teok- 
sen Anteckningar öfver Ryska Folkets Religion och Seder (Huomioita Venäjän kan- 
san uskonnosta ja tavoista). Kirjoitelma sisältyi vuosisadan ajan hänen jää- 
mistöönsä, josta hänen tyttärensä pojanpoika, Burlövin kirkkoherra Jöns 
Henrik Selder, löysi sen vuonna 1836. Sukulainen huomasi heti tekstin kau- 
nokirjalliset ansiot ja julkaisi sen omalla kustannuksellaan. Hän kuvaili kir- 
joittamassaan esipuheessa esi-isäänsä ja korosti tämän kiinnostusta venä- 
läisten ”aasialaisen vakavaan” uskonnonharjoitukseen. Julkaisija selitti, että 
Henrik Sederberg oli katsellut ortodoksisen uskonnon monia seremonioita 
huumorin pilke silmäkulmassaan. Sederbergin esitys vaikuttaa jonkin ver- 
ran toimitetulta erityisesti niillä kohdin, joissa puhutaan Venäjän nopeasta 
eurooppalaistumisesta ja kehittymisestä. Nuo kohdat tuntuvat 1800-luvulla 
kirjoitetuilta. 

Kirjasen teksti on aivan kuten Bergiuksella jaoteltu pieniin lukuihin, 
mutta sisältö on selvästi omaperäinen. Sävykin on aivan toinen kuin vuosina 
1704—1705 painetussa väitöskirjassa, tuttavallisempi ja persoonallisempi. On 
selvää, että Sederberg on saanut seurata läheltä ortodoksien jumalanpalve- 
luksia ja itsekin osallistua niihin. Häntä kiinnosti venäläisten uskonnollisuus 

yleensäkin, myös kirkkojen ulkopuolella. Hän ei ollut mikään luterilaisuu- 
den esitaistelija, vaan kohtelias esitystyyli oli hänelle luonnollinen. Han oli 
kysynyt venäläisiltä niitä asioita, joita hän ei ollut ymmärtänyt, ja merkinnyt 
muistiin näiden antamat yksinkertaiset vastaukset. Hyväntahtoisuus ja tietty 
tuoreus on Sederbergin teoksen erikoispiirre. Siksi pikku kirjanen kertoo 
oikeastaan suuresta asennemuutoksesta. Luterilaisten ei tarvinnut enää olla 
lähtökohtaisesti ortodoksien vihollisia. 

Sederberg oli kiinnittänyt huomiota siihen, että venäläiset eivät olleet 
kirjanoppineita vaan että he lainasivat Uutta testamenttia korvakuulolta ei- 
vätkä oikeastaan tunteneet Vanhaa testamenttia Psalttaria lukuun ottamatta 
lainkaan. Haluttomuus lukea ja analysoida Raamattua kertoi Sederbergin 
mukaan venäläisten pyrkimyksestä välttää riitoja, väittelyitä ja saarnoja. 
Heidän seurakuntansa eivät olleet uskossa olevien yhteisöjä, eivätpä myös- 
kään analyytikkojen ryhmiä. Kirjoittaja korosti erityisesti, että kreikkalaisen 
uskonnon erikoisuus oli luja usko perisyntiin, joka hallitsi kokonaan hei- 
dän käsitystään ihmisyydestä. Tällä kohdin Sederbergin tekstissä tuntuu jo 
satavuotiaan Petrus Petrejuksen teoksen vaikutusta, jossa siinäkin pidettiin 
perisyntikäsitystä venäläisten uskonnon parhaana tunnusmerkkinä. Seder- 
berg katsoi myös, että venäläisten fanatismi ja kohtalonusko teki heistä hyvin 
huonoja Jumalan kymmenen käskyn seuraajia. He eivät halunneet mukautua 
käskyihin vaan rikkoivat niitä tiheään ja sanoivat, että ainoa käsky, jota he 
seurasivat, oli Kristuksen rakkaus ihmisiä kohtaan. Seurauksena tästä oli suu- 
ri oppimattomuus uskonasioissa. Tuskin joka kymmenes venäläinen osasi 
ulkoa Isä meidän -rukouksen, ja hyvin harva tiesi mitään uskontunnustuk- 
sesta. Venäläiset sanoivat, että ihania uskontotuuksia ei saanut pilata sillä, että 
tavallinen kansa osasi ne ulkoa. 

Vaikka Sederberg siis katsoi, että venäläiset eivät seuranneet mitään 
sääntöjä, hän tarkasteli kuitenkin heidän elämäänsä tiukasti Jumalan kym- 
menen käskyn näkökulmasta. Hän kävi läpi venäläisten uskonkäsitykset 
ja tavat alkaen ensimmäisestä käskystä aina kymmenenteen saakka. En- 
simmäistä käskyä venäläiset kunnioittivat suuresti ja osoittivat ylipäänsä- 
kin suurta Jumalan kunnioitusta. He lukivat alituisesti rukouksiaan, tekivät 
ristinmerkkejä ja kumarsivat ikoneitaan. He tekivät pyhiinvaellusmatkoja 
pyhille paikoille ja elivät ankaraa luostarielämää. Venäläisistä uskalsi sanoa, 
että he olivat ylipäätään hyvin hurskaita. 

Hurskaudessa oli kuitenkin tahransa. Venäläiset eivät hävenneet vannoa 
ja kiroilla Jumalan nimeen, ja ulkomaalaisten pettäminen oli heillä melkein 
velvollisuutena. Erityisesti kauppaa käytäessä kaikki valheet olivat luvallisia. 

Pyhäpäivinä venäläiset osoittivat innokkaasti hurskauttaan, mutta he yhdisti- 
vät uskonkiihkonsa juhlimiseen, ruoan ja juomien ahmimiseen ja mässäilyyn 
sekä muihin synnillisiin tekoihin. Erityisesti pääsiäisen vietto oli kiinnosta- 
nut Sederbergiä. Se päättyi keskiyöllä pääsiäissunnuntaina, jolloin Kristus oli 
ylösnoussut, mitä parrakkaat talonpojat juhlivat suutelemalla toisiaan. Pyha- 
päivien yöt olivat ylipäätään hyvin vaarallisia, sillä ihmiset olivat juovuksissa 
ja moni raaka tappelu tapahtui silloin yön pimeydessä. 

Se, että ortodokseilla ei ollut lainkaan saarnoja, oli kirjoittajan mielestä 
tietysti paha asia. Se pohjautui venäläisten osoittamaan selitysten ja tulkinto- 
jen kammoon. Muutoin heidän jumalanpalveluksensa oli kaunis ja tavallaan 
tenhoava. Messu, suitsutus, palavat kynttilät, tuohukset ja soihdut sekä juma- 
lankuvien harras suuteleminen — kaikki täysin ilman kirkkomusiikkia — oli 
tehnyt vaikutuksensa katselijaan. Musiikki oli kiellettyä siksi, että venäläiset 
eivät halunneet kuolleiden soittimien ylistävän elävää Jumalaa. 

Neljäs käsky vanhempien kunnioittamisesta oli Venäjällä täysin unoh- 
dettu. Viides, älä tapa, oli taas ainakin muodollisesti voimassa. Pajareiden 
kaksintaistelut olivat siitä paras osoitus. Aatelismiehet eivät miekkailleet kes- 
kenään, vaan he taistelivat ratsain ja piiskasivat toisiaan raskailla ruoskilla 
syytäen samalla hirveitä parjauksia vastustajansa niskaan. Läsnä oleva yleisö 
kiljui riemusta ja osallistui haukkumiseen. Tuollaisissa kaksintaisteluissa oli 
Sederbergin mielestä unohdettu kokonaan ihmisrakkaus. 

Huonoimmin noudatettu käsky oli kuitenkin kuudes käsky, älä tee 
aviorikosta. Huorinteko ja aviorikos olivat tavallisia ilmiöitä Venäjällä. Avio- 
liiton siteet olivat siellä heikommat kuin muualla. Aviomiehet lukitsivat vai- 
monsa ja tyttärensä huoneisiin, jottei heitä petettäisi, ja naiset saivat vain 
hyvin harvoin näyttäytyä seuraelämässä. Näinä harvoina hetkinä naiset oli- 
vat hyvin riemukkaita, tanssivat ja keinuivat sydämensä halusta. Kun sitten 
nuori mies tuli taloon kosiakseen neitoa, tämä sai kyllä näyttäytyä hunnu- 
tettuna ja sanoa mielipiteensä, mutta kun se oli tehty, isä ojensi ruoskan sul- 
haselle ja luovutti näin kurittamisoikeutensa tälle. Toisin kuin Petrus Petre- 
jus, joka oli kirjoittanut, että venäläiset naiset nauttivat lyönneistä ja iskuista, 
Sederberg katsoi, että naiset eivät missään ja milloinkaan pitäneet sellaisesta 
kohtelusta. 

Seitsemäs käsky, älä varasta, oli tietyssä mielessä kyllä voimassa Venä- 
jälläkin, Sederberg kirjoitti, ja varkaita rangaistiin kovalla kädellä, kidutettiin 
ja karkotettiin maasta, mutta se ei ollut pettureiden ja painostajien kohtalona, 
vaan heitä päinvastoin kunnioitettiin hyvin älykkäinä yksilöinä. Petturuus oli 
nimittäin venäläisten mielestä osoitus viisaudesta, mikä oli Venäjällä hyvin 

kunnioitettu ominaisuus. Siksi älykäs petturi oli siellä kaikkien kansansatu- 
jenkin sankari. Moskovalaisten moraalissa oli kirjoittajan mukaan kaksi eri 
puolta, valoisa ja pimeä, aivan kuten Venäjän vaakunassa, joka oli kaksipäi- 
nen kotka. 

Tällä tavoin oli Henrik Sederbergin sulkakynä kulkenut paperilla hänen 
pitkän, Voronezissa vietetyn vankeutensa aikana. Hänen asenteensa paljastaa, 
että ruotsalaisten Venäjä-näkemyksessä oli alkamassa uusi aika. Se ei enää ol- 
lut ainoastaan synkkä, vaan se sisälsi muitakin vivahteita, jotka tulivat sitten 
kunnolla näkyviin 1700- ja 1800-luvulla. 

VII 
KAUPANKAYNTI 


Itämeren kauppa - suurvallan kasvun kannustin? 


Etelä- ja Keski-Itämeren kautta oli muinaisajan lopusta alkaen kulkenut suuri 

kauppavaihto lännen ja idän välillä. Jo 800-luvulla, kun islamin leviäminen 

Välimeren alueella oli sulkenut kauppateitä, oli uusi kauppareitti avautunut 
täynnä hankalia kohtia ja sellaisena paljon vaikeampi kuin eteläinen reitti. Se 

edellytti aluksia, jotka selvisivät sekä avomerellä että matalassa vedessä. Poh- 
jolan viikingit olivat mestareita juuri sellaisten laivojen rakentamisessa; niitä 

saattoi käyttää niin sodan ja ryöstelyn tarpeisiin kuin rauhanomaiseen kau- 
pankäyntiinkin. Viikinkien tilalle tuli hieman myöhemmin friisejä ja gotlan- 
tilaisia, ja reitin perivät lopulta 1200-luvulla hansaliiton toimeliaat kauppiaat, 
saksalaiset, jotka sananmukaisesti sulkivat Itämeren itärannikon ja läntisen 

Venäjän oman taloudellisen toimintansa piiriin. Hansan tärkein kaupunki, 
Lyypekki, perustettiin noin vuonna 1158. Sen sijainti Itämeren ja Pohjanme- 
ren välillä oli kaupan kannalta ihanteellinen. Joukko uusia kaupunkeja, Riika, 
Tallinna, Tartto ja lopuksi Narva, tulivat kaupankäynnin tukipisteiksi ja muo- 
dostivat yhtenäisen verkoston. Ne sijaitsivat useimmiten purjehdukseen sopi- 
vien jokiväylien varrella, usein jokien suistoissa. Merellä kulki nyt vankkoja 

kuorma-aluksia, koggeja, joiden kantavuus oli toista luokkaa kuin mitä vii- 
kinkien keveillä aluksilla oli ollut. Ne eivät enää pystyneet liikkumaan pitkin 

jokia. Siksi uudelleen lastaamisesta tuli pysyvä ilmiö ja satamien merkitys 

kasvoi. Kauppaa ei enää käyty pelkissä pienissä kalasatamissa. 

Itämerellä tapahtuvat kuljetukset osuivat tietysti avoimen veden aikaan, 
ja siksi purjehtijat jakaantuivat kahteen ryhmään. He olivat Sommerfahrereita, 
jotka saapuivat Itämeren satamiin keväisin, tai Winterfahrereita, joiden alukset 
ilmaantuivat tälle rannikolle syksyisin ja talvehtivat siellä. Vähitellen yleis- 

tyivät myös maakuljetukset, ja siksi alettiin puhua vielä Landfahrereista. Nämä 
liikkuivat talvisin, kun lumi ja jää tarjosivat sopivan alustan rekien karavaa- 
neille. Suurkaupalla oli siksi aivan oma rytminsä: se kulki talvisin maanteillä, 
minkä jälkeen tavarat varastoitiin satamakaupunkien makasiineihin ja aittoi- 
hin, ja sen jälkeen — kesäisin — se kulki merellä kahtena suurena koggien ryh- 
mänä Itämeren ja Pohjanmeren yli. Raskailla tavara-aluksilla oli usein turva- 
naan sotalaivojen saattue, joka suojasi niitä merirosvoja vastaan. 

Liivinmaan ja Pohjois-Venäjän yhteisöt rikastuivat ajan mittaan suuresta 
kauppavaihdosta. Erityisen merkittäväksi nousi Novgorodin hansakonttori, 
kauppahovi, jonka saksalaiset kauppiaat olivat perustaneet. Siellä käytiin 
kauppaa idän tuotteilla, kuten kiiltävillä talviturkiksilla, sekä massatuotteil- 
la, kuten laivanrakennukseen tarvittavalla hampulla ja pellavalla. Vientituot- 
teita olivat myös traani ja mehiläisvaha, joita käytettiin niiden satojentuhan- 
sien kynttilöiden valmistamiseen, jotka valaisivat keskiajan katolisia kirkkoja. 
Myös vilja oli tärkeä Venäjän vientiartikkeli. Raakasilkki tuli mukaan kuvaan 
tuntuvasti myöhemmin. Tämä kallisarvoinen tuote oli tehnyt pitkän matkan 
aina Persiasta ja Kiinasta saakka Venäjän halki. Idän vientitavaroita vaihdet- 
tiin lukemattomiin läntistä alkuperää oleviin tuotteisiin, etenkin kulutus- ja 
muotitavaroihin, kuten kankaisiin, viineihin, koruihin ja uudenaikaisiin asei- 
siin, vähitellen uuden ajan alussa myös tupakkaan ja mausteisiin, kaikkeen 
siihen, mitä taloudellisesti takapajuiselta Venäjältä puuttui. Metalleja — rautaa, 
kuparia ja lyijyä — tuli Ruotsista. Venäläiset löysivät Uralilla sijaitsevat rauta- 
esiintymänsä verraten myöhään. 

Venäjän kanssa käyty kauppa oli erikoinen ilmiö etenkin siksi, että tava- 
ravirtojen taloudellinen arvo ei ollut tasapainossa. Venäjä myi Länsi-Euroop- 
paan omia tuotteitaan paljon suurempaan hintaan kuin mikä oli länsimaisten 
tuotteiden arvo. Ero oli jopa 30—40 prosenttia. Epätasapaino kuitattiin valta- 
valla kullan ja hopean virralla lännestä itään. Tämä ilmiö tunnetaan pienem- 
mässä mittakaavassa jo viikinkiajalta, 1000-luvulta. Myöhemmin raakakultaa, 
hopeaa ja myntättyjä ja kiliseviä länsimaisia kolikkoja virtasi suuria määriä 
Länsi-Euroopasta Venäjälle, ensiksi Novgorodiin ja sitten Moskovaan, jossa 
suuriruhtinaiden (ja sittemmin tsaarien) täydet aarrekammiot ja kirkkojen ja 
luostareiden loisto todistivat näistä liiketoimista. Osa jalometalleista jatkoi 
vaellustaan Persiaan, joka vastasi myymällä länteen silkkiä ja muita itämaisia 
tavaroita.” Myöhemmin Arkangelista tuli pääsatama länsimaiselle hopean 
viennille Venäjän suuntaan. 

Ruotsin pääpaikka itä-länsisuuntaiselle kaupalle oli keskiajalta alkaen 
Viipuri. Kaupungin sijainti oli Vironmaan ja Liivinmaan suuriin kauppa- 

kaupunkeihin verrattuna etäinen ja purjehdusväylä sinne vaikea. Viipuri oli 
hansan näkökulmasta kielletty kaupunki — sallitut kauppareitit Venäjälle kul- 
kivat Suomenlahdella Tallinnaan ja Narvaan ja sieltä Narvajokea Peipsijärvelle 


58 Ainoastaan 


ja Pihkovaan tai Nevaa ja Laatokkaa myöten Novgorodiin. 
kauppasulkujen aikana nuoret Tallinnasta tulevat Ranenfahrerit purjehtivat 

Viipuriin harjoittamaan venäläiskauppaa. Tuollaisia kauppasulkuja sattui 

silloin tällöin tavallisesti poliittisista tai kauppapoliittisista syistä. Ne perus- 
tuivat hansaliiton kollektiivisiin päätöksiin, mutta useimmiten läntiset edut 

eivät olleet aivan yhteisiä vaan löytyi jokin taho, joka oli valmis uhmaamaan 

niitä oman hyötynsä nimissä ja käymään kielloista huolimatta kauppaa Venä- 
jän kanssa. Saarronmurtajat vannoivat tavallisesti valansa Viipurin käskyn- 
haltijalle, muuttuivat ikään kuin tilapäisiksi Ruotsin alamaisiksi ja kiersivät 

näin kauppaboikotin. Käskynhaltija yritti parhaansa mukaan suojella heitä. 
Kauppasääntöjen murtamisen aalto alkoi vuoden 1557 jälkeen, kun Ruotsilla 

oli rauha Venäjän kanssa mutta Liivinmaalla sodaksi yltyvä konflikti. Kauppa 

kävi Viipurissa jonkin aikaa vilkkaana, kunnes pelokas Kustaa Vaasa katkaisi 

sen, kuten edellä on jo nähty. 

Kuninkaan ajatuksena oli ohjata idänkauppa kulkemaan uuden, Suo- 
menlahden pohjoisrannikolle Tallinnaa vastapäätä perustettavan Helsingin 
kauppakaupungin kautta. Helsinki perustettiin vuonna 1550. Helmikuun 
1. päivänä tuona vuonna annetussa kauppa- ja purjehdussäännössä sanottiin, 
että Tallinnan tuottoisa venäläiskauppa pitäisi siirtää Ruotsin alueelle mutta 
ei Viipuriin, joka oli lyypekkiläisille ja muille länsieurooppalaisille vaikeasti 
saavutettava paikka, vaan suureen Santahaminan saareen, joka sijaitsi avome- 
ren äärellä Tallinnan vanhaa hansakaupunkia vastapäätä. Paikallinen etu vai- 
kutti, että kaupunki kuitenkin perustettiin merenlahden äärelle, sinne missä 
pieni Vantaanjoki tyhjensi vetensä Suomenlahteen. Siellä, ahtaiden vesien 
takana, kaupungista ei tosin voinut kasvaa Kustaa Vaasan tarkoittamaa me- 
renkulun keskusta.° 

Viipurissa käydystä venäläiskaupasta tiedetään hyvin vähän ajalta en- 
nen Täyssinän rauhaa vuonna 1595. Se ei silti ollut aivan vähäistä. Myöhempi 
tullitilin sirpale vuosilta 1599-1603 on säilynyt, ja se kertoo, että kaupunkiin 
tuli venäläisiä kauppiaita vaihtelevissa määrin Käkisalmesta, Pähkinälinnasta, 
Novgorodista ja Kapriosta. He kuljettivat mukanaan hamppua, pellavaa, sar- 
kaa, vuotia ja erilaisia turkiksia — sekä piparkakkuja, mitä sillä nyt tarkoitet- 
tiinkaan.'$ 

Oli kuitenkin ilmeistä, että kaupan pääväylä kulki Ruotsin ulkopuolella 

— ärsyttävän lähellä mutta kuitenkin valtakunnan omien rajojen ulkopuolella. 

Oliko tämä oikeastaan syy Ruotsille laajentua, niin että siitä tuli suurvalta? 
Esittämällä tämän kysymyksen asettaa sormensa eräälle Ruotsin historian- 
tutkimuksen kipupisteistä, sille ratkaisemattomalle ongelmalle, miksi valta- 
kunta alkoi kasvaa. Yksi selityksistä on tosiaan kauppapoliittinen. Tuoreim- 
man katsauksen tähän kysymykseen on kirjoittanut saksalainen tutkija 
Stefan Troebst vuonna 1993.6834 

Ensimmäinen tutkija, joka nosti Itämeren kaupankäynnin Ruotsin suur- 
vallan synnyn syyksi, oli Clas Theodor Odhner tutkielmassaan kolmekym- 
menvuotisesta sodasta vuodelta 1875. Hän kirjoitti, että Ruotsin pyrkimys 
saada tullituloja vaikutti haluun valloittaa kaikki Liivinmaan ja Preussin sata- 
mat ja koko Saksan merenrannikko, jotta valtakunta nousisi alueen keskei- 
seksi finanssivallaksi. Suunnitelman ydin oli, että Ruotsin poliittinen suurval- 
ta-asema pohjautuisi tullituloihin ja yleensä ekonomiaan. Hiukan myöhempi 
historiantutkijoiden sukupolvi — Harald Hjärne ja Nils Ahnlund — hylkäsi tä- 
män teorian ja katsoi, että suurvalta-aseman muodostumista vauhditti suuri 
uskonsota Euroopan protestanttien ja katolisten välillä. Turvatakseen lute- 
rilaisen uskonsa ja valtakunnan poliittisen aseman Ruotsin oli ollut pakko 
käydä kaikilla voimillaan sotaa, jossa onni oli ruotsalaisten puolella ja tuotti 
tuloksenaan suuria aluelaajennuksia. Valtakunta kasvoi etelässä Saksan kus- 
tannuksella ja idässä Venäjän ja Liivinmaan puolella merkittäväksi territo- 
riaaliseksi tekijäksi. Tämä kehitys oli alkanut jo vuonna 1561, kun Ruotsi oli 
ottanut harppauksen Suomenlahden yli Tallinnaan sikäläisten uskonveljien- 
sä avuksi. Tämä tutkijapolvi katsoi, että laajenemisen päämotiivit olivat olleet 
dynastisia, kirkkopoliittisia ja turvallisuuspoliittisia ja ainoastaan vähäisem- 
mässä määrin taloudellisia. Voiton taloudellinen merkitys oli Itämeren sata- 
mien tullitulojen hankkiminen Ruotsille, mikä seurasi valtakunnan kasvua 
kuin itsestään. 

Tämä ”idealistinen” selitysmalli kohtasi vastustajansa ”revisionistisessa” 
tulkinnassa, jonka alkaja oli oikeastaan Ingvar Andersson elämäkerrassaan 
Eerik XIV:sta (1935). Tätä käsitystä kehitti eniten Artur Attman uraauurtavas- 
sa ja visionäärisessä väitöskirjassaan Den ryska marknaden i 1500-talets baltiska 
politik 1558-1595 (1944) sekä muissa tutkimuksissaan. Venäläinen tai yleensä 
itäeurooppalainen transitokauppa tapahtui suurten jokien suistoissa olevissa 
satamissa, joista laajat jokiverkostojen väylät avasivat teitä Itä-Euroopan sisä- 
osiin, Venäjän ja Liettuan rajojen takaiseen maailmaan. Selitys suurvallan 
syntyyn oli Attmanin mukaan se, että valtakunta tavoitteli itä-länsisuuntai- 
sen transitokaupan hallintaa ja niitä voittoja, joita tullitulot merkitsivät. Siksi 
Ruotsin ekspansio siirtyi Suomenlahden etelärannalta askel askelelta pitkin 

Itämeren rannikkoa etelään päin seuraten tavaranvaihdon reittejä, jotka kar- 
kasivat yhä kauemmas varsinaisesta Ruotsista. Kun Ruotsi oli hankkinut itsel- 
leen Tallinnan ja Narvan, Itä-Euroopan kauppa liukui kuin liukas kala etelään 
päin, ensin reitille Tartto-Riika ja sitten vielä kauemmas, Preussin Itämeren 
satamiin. Siksi Ruotsi käänsi aseensa idästä etelään. Ruotsalainen Itämeren 
valtius, dominium maris baltici, luotiin tällä tavalla. Ruotsi yritti myös vallata 
itselleen jalansijaa Jäämeren rannalla valvoakseen Arkangeliin kulkevaa kaup- 
patietä, joka oli avattu vuonna 1553. Attmanin käsityksen mukaan Stolbovan 
rauha vuonna 1617 oli osittainen epäonnistuminen Ruotsin kannalta, koska 
Ruotsi joutui kokonaan luopumaan Kuolan niemimaata ja Vienanmeren ran- 
toja koskevista suunnitelmistaan. 

Nykyajan historiantutkijat ovat suuressa määrin hyväksyneet tämän 
selitysmallin, joka siis perustuu talouteen. Ruotsin historian tapahtumat saa- 
vat sen ansiosta vankan ja loogisen pohjansa, alkaen Ferik XIV:n pyrinnöistä 
aina Kustaa II Aadolfiin ja Axel Oxenstiernaan asti. Tulkinta on hyvin johdon- 
mukainen. Sellaiset tutkijat kuin Karl-Gustaf Hildebrand ja Sven A. Nilsson 
ovat enemmän tai vähemmän samalla kannalla kuin Attman. On syytä huo- 
mata, että itse ajatuskuvio ei suinkaan ole uusi. Jo englantilainen Thomas Roe, 
Altmarkin välirauhan välittäjä vuodelta 1629, näki kehityksen tällä tavalla.685 
Hän kirjoitti ensimmäisenä tarkkailijana ”Ruotsin vaarasta”, joka uhkasi 
koko Eurooppaa. Nykyään merkantilistiset selitysmallit ovat yleisiä historian 
yleisesityksissä, luultavasti helppoutensa vuoksi. 

Selitys talouden primaatista kyseenalaistettiin oikeastaan vasta brittiläi- 
sen tutkijan Michael Robertsin teoksessa The Swedish Imperial Experience 1560— 
1718 (1979) ja muissa Robertsin esityksissä, joissa hän selitti, että Ruotsia ajoi 
suurvalta-aseman saavuttamiseen koko joukko syitä, joissa turvallisuus ja 
talous sekoittuivat. Hän opponoi sitä Attmanin teesiä vastaan, että Venäjän 
ulkomaankauppa olisi ollut yksi ja sama ilmiö riippumatta siitä, missä se ta- 
pahtui, ja selitti, että Arkangelin kauppa oli aivan oma asiansa, mitä tulee sekä 
tavaravalikoimaan että tavaroiden tuotantoalueisiin. Toinenkin merkittävä 
tutkija, saksalainen Klaus Zernack, katsoi, että vanha käsitys turvallisuuden 
hankkimisesta oli sekin ollut Ruotsille olennainen, laajentumiseen johtanut 
tekijä. Hänen tutkielmansa Schweden als europäische Grossmacht der Frühen Neuzeit 
(1981) yhdisti vanhaa ja uutta käsitystä modernilla tavalla. Viimeisen sanan 
tässä tutkijoiden kiistassa on ehkä sanonut Sven Lundkvist, joka on eräässä 
tutkielmassaan (1987) korostanut, että Ruotsin historiantutkimus ei ole ollut 
riittävän kiinnostunut ulkopolitiikasta, jotta olisi ymmärtänyt asioita, vaan 
on harrastanut etupäässä vain valtakunnan sisäpolitiikkaa. Hänen mukaansa 

lähteet — esimerkiksi valtaneuvostossa käydyt keskustelut — eivät paljasta 

kaikkia käyttäytymisen motiiveja, vaan ne valaisevat suurvallan kasvuun liit- 
tyviä tapahtumia epätasaisella tavalla. Se vaikeuttaa olennaisesti selvyyteen 

pääsemistä eri kehityssuunnista.*** 

Vaikka siis onkin epäselvää, missä määrin Venäjän kauppa (ja kontinen- 
taalinen kauppa) tai taloustekijät yleensä antoivat Ruotsin suurvallan kasvul- 
le vetoapua, on luultavaa, että tullituloilla silti oli jonkin verran merkitystä. 
Kysymys on vain siitä, kuinka paljon painoa tälle tekijälle haluaa antaa. Tässä 
kirjassa on lainattu suurta määrää sellaisia aikalaisten lausumia, joissa puhu- 
taan Venäjän uhkasta tai vaarasta, mutta vain vähän niitä katsomuksia, jotka 
kertovat idänkaupan houkuttelevuudesta tai välttämättömyydestä yrittää 
sulkea tuota kauppavaihtoa tai ohjata sitä uusille urille. Syynä on viimeksi 
mainitun laisten lausuntojen suuri harvinaisuus lähdemateriaalissa. Hiljais- 
elo taloudellisen argumentoinnin osalta ei koske vain Venäjää vaan yhtä lailla 
myös Puolaa tai Saksaa. Siitä huolimatta myös taloudelliset laskelmat olivat 
varmasti mukana kuvassa, niille vain ei haluttu antaa samaa julkisuutta kuin 
turvallisuuspoliittisille väitteille itänaapurin kauhistuttavuudesta. Tilanne 
tuntuu muuttuvan jonkin verran vasta Kauppakollegion perustamisen jäl- 
keen, mikä tapahtui vuonna 1651. 

Ruotsin kauppa Venäjän kanssa rakentui osittain toisille edellytyksille 
kuin kauppavaihto muiden maiden kanssa. Tsaarin valtakunnan talousjär- 
jestelmä oli Länsi-Eurooppaan verrattuna jälkeenjäänyt, ja vaikka valtiolla 
oli siellä suuri osuus kauppavaihdosta ja kauppiaita pidettiin kuten muitakin 
asukkaita hallitsijan orjina, ei Venäjän valtio silti ollut lainkaan niin merkan- 
tilistinen ja taloudellisia laskelmia tekevä kuin lännen valtiot. Venäläiset kaup- 
piaat muodostivat suljetun klaanin eivätkä matkustelleet mielellään ulkomail- 
la. Rikkaimmat heistä kuuluivat kauppadynastioihin, mutta eri sukujen ote 
suurkaupasta vaihteli alinomaa eikä ollut pysyvä. Kehitystä tapahtui koko 
ajan, mutta se oli hitaampaa ja oikullisempaa kuin muualla. Naapurimaat 
yrittivät estää Venäjän taloudellista ja teknistä kehittymistä, ja myös englanti- 
laiset ja alankomaalaiset, jotka muuten mielellään matkustelivat Venäjällä ja 
kävivät siellä kauppaa, välttelivät tekemästä maassa suuria investointeja, kos- 
ka olosuhteita pidettiin epävarmoina.'% 

Ensimmäinen alue, jonka Ruotsi hankki vanhojen valtakunnanrajojensa 
ulkopuolelta, oli Tallinna ja sitä ympäröivä maaseutu. Kaupunki oli Venäjän 
kaupan tärkeimpiä keskuksia erityisesti vuoden 1494 jälkeen, kun Iivana III 
oli sulkenut Novgorodin hansakonttorin. Tämä tapaus sai venäläiset kauppa- 
miehet hakeutumaan Baltiaan, jossa sellaisiin kauppakaupunkeihin kuin 

Tallinna, Narva, Tartto ja Riika syntyi paikallisia venäläisiä esikaupunkeja, 
joissa oli ortodoksisia kauppamieskirkkoja. Venäläiset eivät saaneet käydä 
kauppaa suoraan paikalle tulleiden länsimaisten kauppiaiden kanssa — tätä 
kaupankäynnin muotoa kuvattiin sanoilla Gast gegen Gast — vaan heidän oli 
aina turvauduttava kaupungin omaan asukkaaseen kaupanhieronnan väli- 
kätenä. Välittäjä otti aina palkkion palveluksistaan. Kaupankäynti Baltian 
keskuksissa oli näin muodoin passiivista; se ei edellyttänyt kaupunkien sak- 
salaisilta porvareilta mitään suurta aktiivisuutta, vaan rikkaudet kertyivät 
kaupunkien patriisiluokan käsiin oikeastaan ilman mitään vaivaa. Vapaa- 
kauppa oli ytimenä niiden kaupunkien privilegioissa, jotka entiset vallanpitä- 
jät, keisarit, kuninkaat ja maamestarit, olivat kerran antaneet niille. Tallinnan 
kaupunginprivilegiot eivät kattaneet vain lähialuetta, vaan ne käsittivät koko 
Suomenlahden. Narva oli privilegioiden suhteen Tallinnan alaosasto. 

Valtaamalla Narvan vuonna 1558 livana IV mursi Tallinnan hegemonian 
Suomenlahdella. Lyypekki ja länsimaat, Alankomaat ja Englanti, koputtivat 
nyt Narvan porteille. Tuossa kaupungissa oli nyt mahdollista käydä suoraa 
kauppaa länsimaisten ja venäläisten kauppiaiden kesken. Kronikankirjoittaja 
Balthasar Russow kertoo, että Tallinnan asukkaat seisoivat surullisina muu- 
reillaan katselemassa merelle, kuinka alus toisensa jälkeen ohitti heidän sata- 
mansa ja purjehti suoraan Narvaan. Tallinnalaisten alistuminen Ruotsin 
valtaan ei johtunut ainoastaan Liivinmaan ritarikuntavaltion romahduksesta. 
Se perustui myös Tallinnan porvareiden toivomukseen saada Ruotsin avulla 
takaisin yksinoikeus idänkauppaan. 

Ruotsin ja Tallinnan pormestareiden, raadin ja koko porvariston välillä 
kesäkuun 6. päivänä 1561 solmittu sopimus oli kuitenkin tässä suhteessa pet- 
tymys kaupungin asukkaille. Allekirjoitetuissa uusissa privilegioissa ei puhut- 
tu sanaakaan kaupasta. Kysymys nousi esille kuningas Eerik XIV:n elokuun 
2. päivänä 1561 suorittamassa privilegioiden vahvistamisessa. Kuningas tahtoi, 
että Tallinna mukautuisi Ruotsin kauppapolitiikkaan. Se edellytti ruotsalai- 
sille tullivapautta Tallinnassa sekä Viipurin rinnasteisuutta Tallinnan kanssa 
idänpolitiikan tapulina. Narva saarrettaisiin kokonaan kaukokaupan keskuk- 
sena. Näillä rajoituksilla Tallinnan vanha, keskiaikainen monopoli Venäjän 
kaupan solmukohtana tulikin vahvistetuksi. Kaupungilla oli entiseen tapaan 
monopoli, koska Viipurin käymä kauppa oli hyvin vähäistä." 

Privilegioilla ei ollut paljon merkitystä, koska sota esti käytännössä 
koko kaupankäynnin. Ruotsi soti Tanskaa ja sen liittolaista Lyypekkiä vas- 
taan, ja sekä Eerik XIV että hänen seuraajansa Juhana III sulkivat laivastol- 
laan kauppatien Narvaan. Ruotsalaiset kaapparilaivurit saivat suuria voittoja, 

ja Lyypekin koko laivasto tuhottiin yhdellä iskulla Suomenlahdella. Välittö- 
mästi lännessä vuonna 1570 solmitun Stettinin rauhan jälkeen puhkesi sota 
Venäjän kanssa seuraavaksi 25 vuodeksi. Pontus De la Gardie valloitti vuonna 
1581 Narvan, mutta venäläiset kauppiaat poistuivat tästä kaupungista ja aina 
vuoteen 1595 Narvassa vallitsi kaupan suhteen pysähdystila. Iivana IV kehit- 
ti sillä välin uutta Vienanmeren kauppatietään ja, kuten edellä on jo nähty, 
Arkangelin kaupunki perustettiin vuonna 1584. Pohjoisesta reitistä tuli Venä- 
jän henkireikä Länsi-Eurooppaan. Näissä olosuhteissa Ruotsilla oli tuskin 
lainkaan idankauppaa.™ 

Valtakunnan laajentamisen osasyy, transitokauppa, ei päässyt Ruotsissa 
kuitenkaan täysin unohtumaan. Kun olosuhteet vakiintuivat vuonna 1617 sol- 
mitun Stolbovan rauhan jälkeen, valtakunta muisti uudelleen vanhan ajatuk- 
sensa Venäjän-kaupan tullituloista. 


Derivaatioajatus saa siivet 


Kun raja oli käyty Stolbovan rauhan jälkeen Ruotsin ja Venäjän välillä, mikä 
tapahtui noin vuonna 1621, alkoi maiden kesken rauhallisempi vaihe. Ruotsis- 
sa pelon ilmapiiri hellitti ja Venäjän uhka vaipui hyvin matalalle kansakunnan 
tietoisuudessa. Uudet, pehmeämmät menettelytavat otettiin käyttöön, sel- 
laiset, jotka sopivat muuttuneen tilanteen luonteeseen. Stolbovan rauha oli 
historiallisen murroksen merkki. Rauha vallitsisi nyt Ruotsin ja Venäjän vä- 
lillä 80 vuoden ajan, jollei lyhyttä ruptuurisotaa vuosina 1656—1661 oteta huo- 
mioon. Sekin koski vain rajaseutuja. Tilanne oli uusi ja johti uusiin asenteisiin. 
Venäjän kuva Ruotsissa sai nyt vivahteita, joita siinä ei ollut aiemmin ollut. 
Venäjän ja Länsi-Euroopan välinen kauppa Jäämeren reittiä oli lisäänty- 
nyt voimakkaasti, ja satama siellä oli kasvanut kokoa Richard Chancellorin 
vuonna 1553 tekemän retken jälkeen. Jo kaksi vuotta myöhemmin englanti- 
laiset olivat perustaneet kauppaseuran nimeltä The Muscovy Company, jol- 
la oli yksinoikeus Vienanmeren kautta käytävään idänkauppaan, ja useita 
lähettiläitä Englannista (Anthony Jenkinson, Jerome Horsey, Giles Fletcher) 
oli vieraillut Moskovassa solmimassa diplomaattisia siteitä. Englantilaiset jat- 
koivat retkiään Volgaa myöten aina Kaspianmerelle ja sieltä lopulta Persiaan. 
Monet englantilaiset Venäjän kuvaukset näkivät päivänvalon joko painettuina 
tai käsikirjoituksina. Kauppavoitto oli huomattavan korkea, puhutaan jopa 
150 prosentista. Venäjä tuli niin tunnetuksi Englannissa, että William Shake- 
speare viittasi siihen näytelmissään: ”Why look you pale? Sea-sick I think, 
coming from Muscovy” kertoo jo paljon pohjoisen meritien vaikeuksista ja 

myrskyistä. Alankomaalaiset tulivat Arkangeliin neljännesvuosisata myö- 
hemmin kuin englantilaiset. He eivät muodostaneet mitään kauppakomppa- 
käytössään kuin englantilaisilla. 

Vienanmeren kaupalla oli haittapuolensa. Niihin kuului arvaamattoman 
meren lisäksi kuljetusten suuri hitaus. Länsimainen pääoman haltija, joka 
eli Amsterdamissa, Hampurissa tai Lontoossa ja joka oli sijoittanut rahansa 
Arkangeliin menevään laivaan, sai odottaa keskimäärin viisi kuukautta, kun- 
nes venäläisillä tavaroilla lastattu alus palasi hänen satamaansa ja voitto pu- 
tosi hänen kassakirstuunsa. Itämeren kautta kuljetukset tapahtuivat puolta 
nopeammin ja voitot voitiin kuitata paremmassa tahdissa.*” 

Venäläisellä kauppajärjestelmällä oli lännestä katsoen omat hankaluu- 
tensa. Venäjällä tsaari oli talouselämänkin herra ja rikkaat kauppamiehet — 
gostit — olivat hänen orjiaan, joita erityinen kauppaprikaasi valvoi. Gostit oli 
jaettu varallisuuden perusteella kolmeen kiltaan, ja heillä oli kaupankäynnin 
lisäksi eräitä julkishallinnollisia tehtäviä, kuten tullinkanto. Heillä oli usein 
omat kauppahuoneensa, kuten mahtavalla Stroganov-suvulla, jonka kiinnos- 
tus ulottui Siperiaan asti.*9* On huomattava, että myös ulkomaalaisesta saat- 
toi tulla gost, mutta se edellytti yleensä melko perusteellista venäläistymistä, 
uskonnon vaihtoa ja assimiloitumista. Moskovassa rikkaita gosteja oli tus- 
kin enempää kuin 30 henkilöä, ja he asuivat kaikki Kitai-gorodissa, tärkeäs- 
sä kauppakaupunginosassa Kremliä vastapäätä. Näillä kauppiailla oli usein 
myös maakartanoita, omia maaorjia ja oikeus valmistaa omaa vodkaansa, 
jonka polttaminen muuten oli valtion monopoli ja kiellettyä kaikilta muilta 
yhteiskuntaryhmiltä. Muutamissa muissa kauppakaupungeissa, kuten Nov- 
gorodissa, oli myös rikkaita gosteja. He olivat se yhteiskunnan osa, joka tiesi 
eniten ulkomaista ja osasi vieraita kieliä, ainakin jonkin verran. Gostit olivat 
pajareiden tapaan mukana valtakunnan ulkomaille lähettämissä suurissa lä- 
hetystöissä. Tästä huolimatta he olivat yleisesti ottaen hyvin konservatiivisia 
ja vastustivat kaikkia uudistuksia.” 

Venäjän läpi kulkevat kauppatiet olivat yleensä melko hankalia. Kauppa- 
väylinä toimivat yleensä joet, mutta kun ne laskivat eri suuntiin, piti tavaroita 
vetää suurella vaivalla vedenjakajien ja kannasten yli pitkiäkin matkoja. Tu- 
hansia talonpoikia ja juhtia tarvittiin vetämään proomuja tarvittaessa vasta- 
virtaan. Tavaroiden kuljetus uuteen vientisatamaan Arkangeliin oli tuskallista, 
sillä arktinen ilmasto jäädytti vesistöt talvella, jolloin Vienanmerikin sulkeu- 
tui laivoilta. Vienanjoki ja Volga eivät lisäksi olleet aivan yhteydessä keske- 
nään, vaan lasteja piti niiden latvoilla kuljettaa hyvän matkaa maitse. Tästä 

huolimatta tuhansia tynnyreitä kaviaaria vedettiin vuosittain Kaspianmereltä 
mainittuja jokia pitkin Vienanmeren äärelle, josta ne laivattiin Länsi-Euroop- 
paan. Tätä kauppatietä pidettiin halvempana kuin pitkää purjehdusta Afrikan 
ympäri, mikä oli vaihtoehto eräiden muiden tavaroiden kuljetuksessa. 

Tärkeä tekijä koko Venäjän läpikulkukaupassa olivat armenialaiset. 
Tämä vanhastaan kristitty kansa, joka asui Kaukasiassa ja osittain myös Poh- 
jois-Persiassa, oli kasvattanut toimeliaita kauppamiehiä, jotka matkustelivat 
laajalti ja perustivat siirtokuntia hiukan keskiajan hansan malliin. Heidän reit- 
tiensä tärkein elinhermo oli Volga, jota myöten Itä-Aasian tuotteet — ennen 
muuta Kiinasta saatu silkki — voitiin rahdata Moskovaan ja vähän myöhem- 
min myös Arkangeliin. Koska armenialaiset tulivat Persiasta, heitä kutsuttiin 
valilla persialaisiksi, mutta he olivat silti itäkristittyjä ja yhtä taitavia tinki- 
mään ja käymään kauppaa kuin juutalaiset. 

Merkantiilinen ajattelutapa oli olemassa Ruotsissa Eerik XIV:n 1560-lu- 
vulla miettimistä kauppapoliittisista visioista alkaen. Niiden sisältönä oli aja- 
tus yrittää hyötyä Venäjän kaupasta ja tehdä siitä Ruotsin monopoli. Sotilaal- 
liset pyrkimykset päästä Jäämeren rannikolle ja Kuolan niemimaalle, jotka 
olivat ajankohtaisia Juhana III:n, Kaarle IX:n ja Kustaa II Aadolfin aikoina aina 
1660-luvulle asti, osoittavat, että Ruotsissa haluttiin saada kaikki idänkaup- 
pa, siis myös Jäämeren kautta käytävä kauppa, omaan hallintaan.‘ Hank- 
keet epäonnistuivat, koska ne olivat tavattoman pitkien etäisyyksien vuoksi 
aivan epärealistisia. Ne olivat sellaisten kuninkaiden ajattelemia, jotka istui- 
vat Mercatorin karttojen äärellä ilman mitään aavistusta siitä, miten vaikeaa 
marssittavaa maata karttalehdillä kuvattu maasto oikein oli.°” Sodankäynti 
muuttui vuonna 1617 tehdyn rauhan jälkeen diplomaattisiksi taivutteluyrityk- 
siksi, joiden tehtävänä oli houkutella tavaravirrat kääntymään Ruotsille mie- 
luisaan suuntaan. 

Stolbovan rauhansopimukseen sisältyi kaksi pykälää kaupasta. Artikkeli 
14 takasi ruotsalaisten vapaan kauppa-oikeuden Novgorodissa, Pihkovassa, 
Laatokankaupungissa, Moskovassa ja ”muissa venäläisissä kaupungeissa” sekä 
ruotsalaisten kauppamiesten uskonnonvapauden näillä paikoilla. Matkat 
mainittuihin kaupunkeihin olisivat sallittuja. Kääntäen sama oikeus annet- 
tiin Venäjän alamaisille, jotka saisivat matkustaa vapaasti Viipuriin, Narvaan, 
Tallinnaan ja Tukholmaan sekä ”muihin kaupunkeihin” Ruotsissa ja harjoit- 
taa kaupankäyntiä niissä. Todellisuudessa venäläisten oikeus oli vähäisempi, 
koska he eivät saaneet käydä suoraa kauppaa englantilaisten, hollantilaisten 
tai lyypekkiläisten kanssa Ruotsin alueilla, vaan heidän oli löydettävä välittä- 
jäkseen joku Ruotsin alamainen.** 

Rauhansopimuksesta voi myös lukea epäsuorasti, että Venäjä ei antanut 
ruotsalaisten kauppiaiden matkustaa Arkangeliin eikä yleisestikään Vienan- 
merelle. Myös matkat kauppareitin toiseen päähän eli Volgalle ja Astrahaniin 
Kaspianmeren rannalle olivat kiellettyjä. Tämä rajoitus oli hyvin Ruotsin tie- 
dossa, ja se johti lukuisiin yrityksiin murtaa tai kiertää kielto. Yhteistyö Hol- 
steinin suuren Persiaan 1630-luvulla matkustaneen lähetystön kanssa on esi- 
merkki viimeksi mainitusta. 

Muutoin Ruotsin saamat kauppaprivilegiot olivat hyvinkin englantilais- 
ten jo 1500-luvulla saamien vanhempien privilegioiden veroiset. Niitä supisti 
kuitenkin rauhansopimuksen 15. pykälä, joka määritti kaupankäynnin ehdot. 
Kaupan piti tapahtua erityisissä kauppahoveissa tai faktorioissa, joissa luteri- 
lainen jumalanpalvelus olisi sallittu suljetuissa tiloissa. Ruotsalaisten kauppa- 
hovien henkilökunnan tehtäväksi tuli piankin säännöllisten Venäjän uutisia 
sisältävien raporttien lähettäminen. Kauppahovien johtajilla eli faktoreilla oli 
hyvinkin diplomaatin asema. Suurten lähetystöjen vierailujen väliaikoina he 
hoitivat hyvin erilaisia, maanläheisempiä suhteita valtakuntien välillä. 

Stolbovan rauhaa vahvistettaessa vuonna 1618 neuvoteltiin sekä Tukhol- 
massa että Moskovassa kaupankäynnin laajentamisesta. Neuvottelut epä- 
onnistuivat, koska suurpoliittinen tilanne oli hyvin epäselvä. Sen jälkeen 
seurattiin tiukasti rauhansopimuksen määräyksiä, jotka tuntuivat kaikesta 
huolimatta ahtailta. Tsaari Mikael Romanov antoi kesäkuun 21. päivänä 1618 
päivätyn luvan Ruotsin alamaisten kauppamatkoille Venäjällä. Itsevaltias 
päätti, että Moskovassa, Novgorodissa ja Pihkovassa varattaisiin sopiva tontti 
Ruotsin kauppahovin rakentamiseksi. Pääkaupungissa kauppahovi sijoitettiin 
Tverinkadun eli Tverskajan varrelle Nikolainkirkon lähelle. Alue tyhjennet- 
tiin ja sille alettiin kohta pystyttää hirsirakennuksia niin kauppakomissaarin 
asunnoksi kuin varastorakennuksiksi. 

Kohta alkoivat myös ruotsalaisten (tai pikemmin Ruotsin alueella asu- 
vien venäläisten) kauppamiesten matkat lotjilla kesäaikaan pitkin jokiverkos- 
toa Novgorodiin asti tai talvisin rekipelillä samaan päämäärään. Novgorodin 
kauppahovi rakennettiin vuonna 1622. Sen kauppakomissaareista tunnetuin 
ja pitkäaikaisin oli mies nimeltä Adolf Ebers, joka asui kaupungissa vuodet 
1645—1655. Hänet aateloitiin nimella Eberschildt, ja hän sai vuosiksi 1662-1666 
vastaavan viran Moskovasta.* Pihkovassa toiminta oli vähäisempää, ja tiedot 
kertovat vain saksalaisesta kauppahovista tässä kaupungissa. Uuden kaupan- 
käynnin pioneerit olivat Ivangorodin venäläisiä, joiden oli helppoa seurustella 
entisen isänmaansa asukkaiden kanssa. On sanottu, että näissä yhteyksissä 
heijastui vielä vanha Novgorodin valtio. 

Ruotsin idänkaupassa vienti merkitsi erityisesti kuparin laivaamista 
Venäjälle eri muodoissa, myöhemmin etenkin suurina plooturahoina, sekä 
sillin, raudan ja paperin vientiä, jotka olivat vuonna 1619 perustetun ruotsa- 
laisen kauppakomppanian perustavaroita.?** Tupakka oli aluksi ylellisyys- 
tuote, joka tuli Amerikasta asti. Sen vienti kulki lännestä itään Venäjän rajan 
yli. Jo vuonna 1618 kokonaista 27 venäläistä kauppiasta tuli Tallinnaan, jossa 
he myivät vahaa, turkiksia, hamppua ja vuotia ja ostivat itselleen suolaa, vii- 
nejä ja rautaa. Pian Venäjän vientitavaroiksi vakiintuivat vielä vilja ja pellava. 
Tallinnassa oli vanhastaan keskiaikainen Venäjän kauppakartano, joka herä- 
tettiin nyt uuteen eloon. Vuonna 1627 Norrköpingin porvarit alkoivat pohtia 
oman kauppakomppaniansa perustamista Venäjän kauppaa varten ja varus- 
tivat neljä kauppalaivaa matkalle Laatokalle asti tutkimaan purjehdusmah- 
dollisuutta Venäjän jokiverkostoa pitkin. Yritys tuntuu kuitenkin kuivuneen 
kokoon." 

Taustana 1600-luvun kansainväliselle kaupalle oli Länsi-Euroopan suuri 
sota, joka laajeni ympäristöönsä ja tuhosi Saksan keskeiset alueet. Yhä useam- 
pi maa sekaantui konfliktiin joko protestanttisella tai katolisella puolella. Elin- 
tarvikkeiden tuotanto kärsi tai lakkasi kokonaan pitkittyneen sotatilan vuoksi. 
Merivallat Englanti, Hollanti, Ranska ja Espanja rakensivat laivastojaan ja kil- 
pailivat siirtomaista. Elintarvikkeet ja laivanrakennusmateriaali olivat vähissä, 
ja ratkaisuksi muodostui tuonti Itä-Euroopasta, erityisesti Venäjältä. Tsaarin 
valtakunta eli suhteellisessa rauhassa, ja sitä pidettiin kultakaivoksena länsi- 
maisille yrittäjille, jotka kuljettivat raaka-aineita idästä ja kuittasivat ne län- 
nessä valmistetuilla kulutustavaroilla. Suuri itä-länsisuuntainen kauppavirta 
oli koko maanosan tärkeimpiä elinhermoja. 

Ruotsi oli halunnut saada tullituloja ottaessaan Tallinnan haltuunsa 
vuonna 1561. Idänkaupan monopoli sisältyi Eerik XIV:n ajatuksiin, kun hän 
ratifioi Tallinnan kanssa tehdyn privilegiosopimuksen. Tallinnalaiset eivät 
harjoittaisi aktiivista merenkulkua mutta saisivat silti kaupankäynnistä tu- 
lonsa.?* Tämä privilegioiden määräys oli merkityksetön sodan aikana mut- 
ta hyvin arvokas rauhan vallitessa. 1620-luvun alussa Tallinnan kauppa-alue 
laajennettiin käsittämään koko Suomenlahti (Viipuria lukuun ottamatta). 
Tallinnan tullia kannettiin nyt niin Narvassa, Helsingissä kuin Porvoossa- 
kin? Tullitaksa oli 6 prosenttia viennistä ja 3 prosenttia tuonnista, toimi- 
tettuna kilisevinä kolikkoina Tallinnan kaupungin kassaan. Tämä oikeus 
kantaa tullia Suomenlahden alueella kuitenkin itse asiassa lamautti kau- 
pankäynnin. Venäläiset innostuivat yrittämään Vienanmeren kauppansa 
lisäämistä, koska yksikään vieras valtio ei pystynyt viemään osaansa siellä 

saatavasta kauppavoitosta. Joinakin vuosina Ruotsille oli jopa välttämätöntä 
lähettää omia laivoja Arkangeliin hakemaan viljaa, koska Itämeren satamiin 
ei enää riittänyt sitä. 

Ruotsin kruunu otti osansa Tallinnan tullituloista. Tähän asti oli tyy- 
dytty pienehköön, yhden prosentin suuruiseen satamamaksuun, portoriu- 
miin, mutta 1620-luvun lopulla ote tiukkeni. Riitaisten keskustelujen jälkeen 
Kustaa II Aadolf ajoi läpi uuden veron, ruotsalaisen maatullin, vuonna 1626, 
ja myös myllytullia alettiin kantaa Virossa vuonna 1630. Nämä verot koskivat 
maaseutua, mutta myös kaupunki sai kohta tuntea kukkarossaan kruunun 
lujan otteen. Hollannin esikuvan mukaan Tallinnassa toteutettiin tullimaksu 
nimeltä lisenssi, kaksi prosenttia tullattavien tavaroiden arvosta, joka otettiin 
käyttöön ensimmäistä kertaa vuonna 1628. Porvarit vastustivat veroa sinnik- 
käästi, ja veromestari Arent Spierink sai aluksi kantaa sitä sotalaivan kannelta 
kanuunoiden ollessa uhkaavasti suunnatut kohti kaupunkia. Tallinna ei kui- 
tenkaan todellakaan enää tuottanut suuria summia valtion talousarvioon, 
koska itäraja oli siirtynyt melkoisesti kauemmas. 

Siksi kauppaa koskevat säännöt muokattiin uudelleen. Tullinkanto piti 
siirtää idemmäksi Suomenlahden pohjukkaan, lähemmäksi Venäjän jokien 
laskuväyliä Itämereen. Tässä tarkoituksessa perustettiin vuonna 1632 uusi 
kaupunki Nyen (Nevanlinna) Nevajoen varteen niin, että kaiken venäläisen 
Laatokan suunnalta tulevan kauppavaihdon piti kulkea sen ohitse. Paikalla oli 
vuodesta 1611 ollut pienehkö linnake nimeltä Nyenskans. Nyenillä oli erikois- 
asema Ruotsin kauppakaupunkien verkossa sikäli, että se oli alueen Tukhol- 
maan suuntautuvan purjehduksen lähtökohta. Venäläiset tuotteet Laatokan, 
Ilmajärven ja Äänisjärven alueelta muodostivat 1630- ja 1640-luvulla noin 
kolmasosan Venäjän kaupasta Ruotsin kanssa.** Ne menivät Ruotsin pääkau- 
pungin kulutukseen, mistä kerrotaan tuonnempana. 

Tärkeintä oli tietysti suuri transitokauppa. Ruotsin asettama selvitys- 
miesten ryhmä Tarton hovioikeudesta haastatteli vuonna 1640 venäläisiä, 
persialaisia (oikeastaan armenialaisia) ja läntisiä kauppiaita, ja se katsoi jon- 
kin verran erimielisessä mietinnössään, että suurkaupan kääntäminen Jääme- 
reltä Itämerelle olisi kokeilun arvoinen ajatus. Se voisi onnistua muuttamalla 
tullia Suomenlahdella. Siksi kruunu antoi vuonna 1648 alueen kaupungeille 
Tallinnalle, Narvalle ja Nyenille (Nevanlinna) samansuuruiset tullit ja toivoi, 
että jokin näistä kaupungeista osoittautuisi magneetiksi, joka vetäisi venäläi- 
siä, englantilaisia ja hollantilaisia puoleensa. 

Ajatusta siirtää Jäämeren kauppa Itämerelle sanottiin ajan kielellä deri- 
vaatioksi, Arkangelin kaupan patoamiseksi tai tunkemiseksi pois reitiltään 

Ruotsin alueille. Suomenlahden alueen ulkomaantulli pantiin houkuttelevan 
matalaksi, vain kahdeksi prosentiksi tavaroiden arvosta. Tämä alhaisen tul- 
lin alue Suomenlahden pohjukassa oli oikeastaan vapaavyöhke, ja juuri se oli 
myöhemmin perustana sille, että kauppa todella kääntyi ja alkoi levittäytyä 
Narvan ja Nyenin (Nevanlinna) seuduille. Se kuitenkin tapahtui vasta paljon 
myöhemmin, 1680- ja 1690-luvulla, siis noin 40 vuotta siitä, kun suunnitelma 
oli tehty. 

Muutos oli hyvin huomattava. Se perustui useilla tahoilla tehtyihin ha- 
vaintoihin. Edellä on jo kerrottu suuresta Holsteinista Moskovaan ja Persiaan 
1630-luvulla menneestä lähetystöstä. Sen johtaja Philip Crusius (myöhem- 
min aateloituna von Krusenstiern) oli keskustellut kauppakysymyksistä Axel 
Oxenstiernan kanssa vuonna 1633 Hallessa. Lähetystön matkaansaattamisen 
idea oli ruotsalainen — kun ruotsalaiset itse eivät saaneet matkustaa Kaspian- 
merelle, he lähettivät sinne bulvaaninsa. Pitkä matka synnytti Adam Oleariuk- 
sen Venäjä-kirjan vuonna 1646. Crusius meni sen jälkeen Ruotsin palvelukseen 
ja sai Viron ja Inkerinmaan kauppajohtajan viran ennen kuin hänestä tuli 
Narvan linnakreivi. Hän osallistui kolmantena lähettiläänä Gustaf Bielken 
huonosti kohdeltuun suureen Venäjän-lähetystöön vuosina 1656—1658. Tsaari 
tuomitsi Crusiuksen kuolemaan, mutta hän selvisi silti hengissä takaisin. 

Philip von Krusenstiern oli yksi aikakauden parhaista Venäjän kauppa- 
olojen tuntijoista ja sitä paitsi sitkeä ja taitava neuvottelija. Hän oli lisäksi 
oppinut mies, joka käänsi Ruotsin maan- ja kaupunginlait saksaksi. Hän oli 
kuuluisa koko Euroopassa — kuparipiirros hänestä koristi Oleariuksen teosta. 
Ruotsin hallitus teki tuskin mitään idänkaupan osalta kysymättä ensin hä- 
neltä neuvoa. Von Krusenstiernin kirjoittama paksu raportti vuodelta 1646 
Grundliche Nachricht und Anweisung worinnen die Russische Handlung bestehe, wie es 
mit der Arcangelsche Fahrt eigenlich beschaffen herätti huomiota?* Kauppa-asiat 
olivat tähän aikaan jo tulleet niin monimutkaisiksi, että niitä hoitamaan pe- 
rustettiin vuonna 1651 Tukholmaan uusi virasto, Kauppakollegio. 

Kruunu otti vastaan raportteja myös muilta tahoilta. Tärkeä ruotsalai- 
nen kauppakomissaari Moskovassa oli saksalainen kauppias nimeltä Johan 
De Rodes, joka kirjoitti 1650-luvun alkupuolella ahkerasti selontekojaan 
Tukholmaan. Vuonna 1652 hän pääsi käymään Arkangelissa nähdäkseen sikä- 
läiset olot, ja seuraavana vuonna hän laati laajan kuvauksen Venäjän kaupasta 
otsikolla Aussfiihrliche Relation der in Russland umbgehenden Commercen "7 Siitä 
tuli hänen pääteoksensa, sillä hän kuoli vuonna 1655. 

Mahdollisista tapulikaupungeista Ruotsin kruunu piti parhaana Narvaa. 
Valtakunnankansleri Axel Oxenstiernalla oli kuningasajatus, jonka hän oli 

saanut oleskellessaan itäisellä sotanäyttämöllä 1610-luvulla mutta joka kyp- 
syi vasta paljon myöhemmin, 1640-luvulla. Se oli, että Narvasta pitäisi teh- 
dä valtakunnan toinen pääkaupunki ja kaiken idänkaupan keskus. Kuningas 
asuisi joka neljäs vuosi Narvassa?” Taustana oli, että Novgorodin alue alkoi 
kehittyä yhä nopeammin ja että kanslerilla oli alueelle toinenkin side, sillä 
hänen poikansa Erik Oxenstierna oli vähän aikaa kuvernöörinä läheisessä 
Tallinnassa.”* Oxenstiernan ajattelussa kuvastui jo suuren kauppakaupungin 
idea, jonka tsaari Pietari I toteutti vuosisataa myöhemmin Pietarin kaupungin 
muodossa. 

Juuri Narvaan Ruotsin valtio teki suuret investointinsa, jotka johtivat 
manufaktuurien, laivatelakoiden ja länsimaisten kauppamiesten ilmestymi- 
seen pieneen rajakaupunkiin ja sen liepeille. Narvan kauppapiiri oli laaja ja 
ulottui hyvinkin Novgorodin ja Pihkovan tuolle puolen. Siitä kirjoitti kau- 
pungin ruotsalainen kauppa-agentti Peter Anton Loofeldt laajan teoksen 
nimeltä Kurzer Bericht unndt Gedanken, durch was Mittel, der Reusisch, unndt sonst 
ander Handell nach Narva gezogenn, joka oli päivätty elokuun 29. päivänä 1643.7” 
Tämä käsikirjoitus on siis ensimmäinen oikea kuvaus derivaatiosta. Samalta 
ajalta, 1640-luvulta, on tieto, että Venäjän tuotteet olivat 160-320 prosenttia 
kalliimmat Itämeren rannalla kuin Moskovassa. Niistä saadut voitot olivat siis 
aivan toista luokkaa vientisatamissa kuin tuotantoalueilla. Tämä tekijä alkoi 
vähitellen kannustaa venäläisiä kauppiaita vientiin ja ajan mittaan houkutella 
länsieurooppalaisia ostajia Venäjän sisäosiin." 

Narvassa siis käytiin huomattavaa kauppaa, aluksi Ivangorodin venäläis- 
ten kauppiaiden toimesta, sittemmin kaupungin omien saksalaisten porva- 
reiden hoitamana. Menestyksekkäistä venäläisistä kauppamiehistä tunnetuin 
on Barten? Ivanovitš, luultavasti edellä käsitellyn djakki TortSakovin sukulai- 
nen, jonka laaja kauppakirjeenvaihto, lähes 200 venäjänkielistä kirjettä, on 
säilynyt Tarton Historiallisessa Arkistossa (fondi 3287). 

Ajatus derivaatiosta oli Ruotsin kauppapolitiikan punainen lanka vuo- 
sina 1617—1661. Se oli vaikeasti toteutettava, koska valtakunnalla ei ollut kei- 
noja painostaa Venäjää eikä houkuttelu tuottanut tulosta. On kuitenkin huo- 
mattava, että muutkin valtiot kuin Venäjä olivat suuresti derivaatiota vastaan. 
Niiden joukkoon kuului muiden muassa Tanska, joka toivoi Länsi-Euroopan 
kauppapurjehduksen pitkin Norjan Atlantin ja Jäämeren rannikkoa voivan 
tuoda tullituloja itselleen. Tanskan satama kaukana pohjoisessa oli Vardo- 
hus Ruijassa. Myöskään Alankomaat ja aivan erityisesti Englanti eivät pitä- 
neet derivaatiosta. Vaikka Itämeren kauppa siis ainakin teoriassa oli nopeam- 
pien laivayhteyksiensä vuoksi paljon kannattavampaa kuin Jäämeren kauppa, 

tuotteiden hinnoittelu haittasi sitä. Naapurit eivät halunneet myöntää Ruot- 
sille niitä suuria tullituloja, joita valtakunta saisi Itämeren kaupasta mutta 
joista se jäisi ilman kauppareitin kulkiessa Arkangelin kautta. 

Huolimatta Itämeren kaupan vähäisyydestä kehittyivät Ruotsin ja Venä- 
jän suhteet 1620-luvulla suotuisaan suuntaan. Valtakuntia yhdisti yhteinen vi- 
hollisuus Puolaan ja sen katolisiin tukijoihin, ja tutkimus on pitänyt 1630-lu- 
vun suuria viljakauppoja (jotka tapahtuivat Arkangelissa) Venäjän epäsuorana 
tukena Ruotsin sodankäynnille mannermaalla. Ruotsin lähettilään Anton 
Monierin onnistui nimittäin vuonna 1629 saada aikaan neli- tai viisivuotinen 
kauppasopimus tsaarin edustajien kanssa, mikä johti viljan ostamiseen Venä- 
jältä kuparin ja raudan vientiä vastaan. Tämä suuri kauppa johtui aivan ilmei- 
sesti sotilaspoliittisista syistä." Hanke oli mutkikas ja venyi kestämään aina 
vuoteen 1633 asti, ja monet historiantutkijat katsovat, että kysymyksessä oli 
todellisuudessa Venäjän tuki sodan protestanttiselle osapuolelle.” 

Tässä vaiheessa Ruotsin uusi kauppa-agentti Moskovassa, Johan Möller, 
näytteli tärkeää osaa. Hänen instruktionsa vuodelta 1631 kehotti häntä yrit- 
tämään kaikin voimin kaupan saamista Jäämereltä Itämerelle, siis derivaa- 
tiota. Poliittisen ystävyyden kaikkein korkeimpana ajankohtana eli vuonna 
1633 Moskovaan saapui Philip Scheidingin johtama lähetystö, joka otti pu- 
heeksi Persiaan Kaspianmeren kautta johtavan kauppareitin. Venäläiset kiel- 
sivät Ruotsilta sen käytön, mikä puolestaan johti Holsteinin herttuakunnan 
esiintymiseen Ruotsin bulvaanina tavalla, jota on jo kuvattu.” Matkan tapah- 
tuessa 1630-luvun puolivälissä ystävyys oli jo vähentynyt Ruotsin ja Venäjän 
välillä. Syynä oli, että Ruotsin sotilaallinen ylivoimaisuus oli saanut pahan ko- 
lauksen Saksan sodassa Nördlingenin tappion muodossa vuonna 1634. Kau- 
pan esteet nousivat taas korkeiksi ja patosivat derivaatiotoiveet. 

Kenraalikuvernööri Johan Skytte lähetti poikansa Bengtin vuonna 1631 
Moskovaan suuntautuneelle opintomatkalle, jonka tuloksena nuorukai- 
nen kirjoitti käsikirjoituksen Relatio Moscovitica, joka käsitteli laajassa luvus- 
sa Venäjän kauppaa. Bengt oli saanut jostain käsiinsä luettelon Arkangelin 
kautta kulkevista kauppatavaroista ja kertoi niistä — vuosittain 700 tynnyriä 
kaviaaria, 28 000 soopelinnahkaa, röykkiöittäin saukon, ketun, kärpän, maja- 
van ja oravan nahkoja, 700 paalia raakasilkkiä Kiinasta, mursunluita, 1500 
tynnyriä traania ja talia, erilaisia vuotia — etupäässä siis ylellisyystavaroita, 
mutta ei ainoastaan niitä." 

Ruotsi oli vuonna 1621 kokenut todellisen onnenpotkun, Liivinmaan 
suuren merikaupungin Riian valtauksen Väinäjoen suistossa. Riian idän- 
kauppa oli lähes kymmenkertainen Tallinnaan verrattuna vuonna 1640 


Derivaatioajatus saa siivet 263 


https://doi.org/10.21435/ht.286 


(arvoltaan 1973 252 riikintaaleria Tallinnan 168 824:ää riikintaaleria vastaan). 
Riian ylämaa oli kuitenkin Liettuaa, Puolaa ja Ukrainaa eikä Moskovan Venä- 
jää. Kauppa Riian ja Pihkovan välillä oli vähäistä.” Pihkovan kauppayhteys 
kulki pohjoiseen, Narvan suuntaan, ja myös Emajokea pitkin Tarttoon. Vas- 
ta 1650-luvulla, kun Ukraina oli joutunut Venäjälle, alkoivat asiat olla toisin. 
Riialla ei ollut kilpailijoita kaupan alalla, ja sieltä saadut tullitulot olivat pysy- 
västi suuret. 

Riika oli kaupunki, joka muni kultamunia valtion kassaan. Sen pääasial- 
lista vientituotetta, hamppua, tarvittiin Ruotsissa etenkin 1620-luvulla, jolloin 
valtakunnan laivasto luotiin, sekä 1680-luvulla, jolloin uusi, suuri laivasto- 
asema telakoineen rakennettiin Karlskronaan. Molempina aikoina kauppa 
osoitti vielä matalia lukuja Narvassa ja Nyenissä (Nevanlinna). 

Ruotsi oli luonut järjestelmän, jossa kolmessa Suomenlahden ranta- 
kaupungissa vallitsivat matalat tullit, mutta se ei tuottanut pitkään aikaan 
mitään tulosta. Jäiset muukalaisvihan tuulet olivat alkaneet puhaltaa Mosko- 
van valtakunnassa. Uusi tsaari Aleksei Mihailovits kulki siellä gostien talutus- 
nuorassa ja kielsi kokonaan ulkomaalaisten kaupankäynnin valtakunnassaan. 
Englantilaisen Muscovy Companyn privilegio peruutettiin vuonna 1649. Vuo- 
den 1654 jälkeen kauppaa oli saanut käydä ainoastaan Venäjän rajakaupun- 
geissa ankaran säännöstellyissä oloissa. Tilanne olisi ollut Ruotsille suoranai- 
nen katastrofi, jollei sattuma olisi tullut apuun. 

Merivallat Englanti ja Hollanti olivat joutuneet keskenään sotaan Poh- 
janmerellä ja siihen liittyvillä vesillä. Purjehdus Arkangeliin oli tullut vaaral- 
liseksi ja loppunut kokonaan sotatilanteen vuoksi. Ulkomaankaupan totaali- 
nen pysähdystila pakotti tsaarin muuttamaan kantaansa. Itämeri kelpasi nyt 
venäläisille. Transitokauppa koki uuden lyhyen kukoistuskauden Narvassa 
ja Nyenissä (Nevanlinna), ja aiemmin näkemättömiä kauppatavaroita saapui 
Ruotsin Itämeren satamiin. Tapulikaupungeissa kukoisti nyt turkiskauppa, ja 
hamppua, pellavaa, vahaa, vuotia ja viljaa laivattiin ennätysmääriä ulos Suo- 
menlahden eteläisiltä ja itäisiltä rannikoilta. Korkeasuhdanne oli kuitenkin 
aivan lyhytaikainen, koska jo vuonna 1656 puhjennut ruptuurisota leikkasi 
siltä siivet. Riikaa, Narvaa ja Viipuria piiritettiin, ja Tartto joutui kokonaan 
venäläisten valtaan muutamaksi vuodeksi.” 

Paikalliskauppa 


Helmikuussa vuonna 1617 solmittuun Stolbovan rauhaan oli sisältynyt mää- 
räyksiä, joiden perusteella osapuolet saivat perustaa faktorioita eli kauppa- 
asemia toistensa alueelle kauppavaihdon tarpeisiin. Ennen rauhaa tällaisia 
kaupan keskuksia oli ollut kaksi, Venäjällä Novgorod ja Ruotsin valtapiirissä 
Tallinna. Uusia keskuksia päätettiin perustaa peräti neljä. Niiden oli määrä 
sijaita Moskovassa ja Pihkovassa sekä Tukholmassa ja Viipurissa. Näyttää 
siltä, että Pihkovaan ja Viipuriin ei päätöksestä huolimatta kuitenkaan muo- 
dostunut tällaista kauppahovia. 

Venäläiset olivat nopeita sallimaan Ruotsin kauppa-aseman synnyn 
Moskovaan. Tsaari käski jo kesäkuun 21. päivänä 1618, että Tverskajan varrelta 
luovutettaisiin Ruotsille tontti, jolle mahtuisi niin päärakennus kuin joukko 
makasiineja. Niin tapahtuikin. Ruotsin puolella ei oltu yhta joutuisia vasta- 
vuoroisuuteen. 

Venäjän kanssa käytävä kauppa oli aivan tuntematon asia Tukholmassa, 
Ruotsin pääkaupungissa. Yksikään venäläinen kauppamies ei ollut koskaan 
käynyt siellä. Oletettavasti kuitenkin se seikka, että Ruotsin ja Suomen metsät 
alkoivat tyhjetä arvokkaista turkiseläimistä, käänsi katseet Venäjän suuntaan. 
Ammoinen Turkiskamari (Skinnkammaren) oli sijainnut Tukholman linnassa 
ja varastoinut arvokkaita turkiksia, jotka oli saatu oman valtakunnan poh- 
joisista erämaista. Ne olivat keskiajalla olleet kysyttyä tavaraa saksalaisten 
kauppamiesten keskuudessa. Tosin arvokkain turkiseläimistä, soopeli, ei ol- 
lut koskaan elänyt Ruotsissa ja Suomessa, vaan sen levinneisyys oli rajoittu- 
nut Uralin takaiseen Siperiaan. Sen ihmeellisen kiiltelevä turkki oli aina ollut 
kovaa valuuttaa Novgorodin turkismarkkinoilla.”* 

Tsaari muistutti ruotsalaisia halustaan perustaa kauppakartano Tukhol- 
maan kirjeellä vuonna 1635. Hiukan yllättävää oli, että kun asia nousi valta- 
neuvoskunnassa käsiteltäväksi kyseisen vuoden elokuun 19. päivänä, useat 
neuvokset kannattivat keskuksen avaamista. Sopiva kauppavarasto näytti 
olevan tarpeen, ja sen paikaksi ajateltiin aluksi Norrmalmin kaupunginosaa. 
Venäjän uusi kauppa-agentti Dmitri Farensbach kävi joulukuun 18. päivänä 
1635 henkilökohtaisesti puhumassa valtaneuvoksille, jotka päättivät asiasta 
siltä istumalta — uusi venäläinen kauppakartano sijoitettaisiin Brunnsgrän- 
din varrelle Vanhaankaupunkiin, jonne voitaisiin rakentaa parikymmentä 
hirsistä aittaa sekä vaakatalo tavaroiden punnitsemista varten. Tämä ”ve- 
näläisvaaka” sijoitettaisiin mukavasti aivan sataman äärelle, käytännössä 
Skeppsbrolle, mistä Brunnsgränd alkoi. Keskus olisi kuitenkin tilapäinen, 

sillä Skeppsbrosta hahmoteltiin Tukholman satamaan liittyvää suurta paraa- 
tikatua. Kesällä vuonna 1637 Venäjänkartano (Ryssgården) oli valmis keskel- 
lä satama-aluetta.”” Se oli Tukholman kaupungin omistuksessa, ei kruunun. 
Kaupungin tileistä näkyy, että venäläiset kauppiaat käyttivät aittoja heinä- 
kuun 25. päivästä lokakuun 8. päivään ja maksoivat 174 taaleria vuokraa tältä 
ajalta.7° 

Kaupankäynti edellytti hyvin pitkää purjehdusta pitkin Venäjän joki- 
verkostoa — Venäjällähän ei ollut yhtäkään omaa satamaa Itämeren rannalla. 
Kauppiaat purjehtivat pitkin Syväriä tai Olhavanjokea pohjoisesta tai idästä 
tai sitten etelästä Novgorodista pitkin Ilmajokea. Laatokalla nämä reitit yhtyi- 
vät ja kulkivat yhtenä väylänä pitkin Nevaa Nyenin (Nevanlinnan) kaupungin 
ohi Suomenlahdelle. Toinen tie kulki Pihkovasta Peipsijärven ja Narvajoen 
kautta Narvaan ja sieltä merelle. Matka Tukholmaan vei molemmissa tapauk- 
sissa noin 3—4 viikkoa. Venäläisten alukset olivat niin sanottuja karbaaseja, 
pienehköjä lotjia, joissa oli korkeat laidat. Niillä joko purjehdittiin tai soudet- 
tiin Ruotsiin, mikä oli melkoinen ponnistus, sillä karbaasit oli tarkoitettu liik- 
kumaan jokia ja sisävesiä pitkin, ei avoimella merellä. Siksi Tukholmaan teh- 
tyjen kauppamatkojen historia on täynnä onnettomuuksia ja haaksirikkoja. 
Karbaasit tulivat Ruotsiin alkukesällä ja poistuivat Tukholmasta viimeistään 
lokakuussa viimeisellä avovedellä. Vasta aivan 1600-luvun lopussa venäläiset 
alkoivat viettää myös talvensa Tukholmassa." 

On tavallaan merkillistä, että juuri Tukholmasta sattui tulemaan se 
kaikkein kaukaisin kohde, minne venäläiset purjehtivat omilla aluksillaan 
1600-luvulla. Tiedossa on vain muutama hajatapaus muista kohteista, kuten 
Lyypekistä ja Amsterdamista, jonne jokin yksittäinen venäläinen laiva ek- 
syi. Mutta reitti Tukholmaan oli siis tuttu venäläiselle purjehtijalle, mikä on 
hyvä pitää mielessä suuren Pohjan sodan merihistoriaa arvioitaessa. 

Kaupankäynti venäläisten kanssa edellytti Tukholmalta eräitä toimia. 
Hyvin olennaista oli, että kaupunkiin saatiin taitava venäjän kielen tulkki vä- 
littämään liiketoimia. Sellainen oli vuodesta 1634 alkaen mies nimeltä Hans 
Österrijker, joka vannoi tuolloin valansa niin tulkkina kuin kaupanvälittä- 
jänäkin.?* Tämän jälkeen tuli virallisten asetusten säätämisen vuoro. Tukhol- 
man pormestarit ja raati päättivät kesäkuun 22. päivänä 1636, ettei yksikään 
kauppa ollut sallittu ”ilman että valantehnyt tulkki tai kaupanvälittäjä oli pai- 
kalla merkitsemässä muistiin, mitä oli tehty. Oli tehtävä kirjallinen merkintä 
kaikesta, mitä oli myyty ja minkä arvoiseksi tavara oli silloin luokiteltu.”??* 
Uusia kauppatulkkeja otettiin töihin toiminnan laajetessa. Sellaisia olivat 
muiden muassa Petter Eriksson ja Lars Mattsson, joista on tieto vuodelta 1654. 

Heidän nimityksensä yhteydessä määrättiin, että oli tehtävä erityinen kirjalli- 
nen kauppasopimus ainakin tärkeimmistä liiketoimista.” 

Vanhassakaupungissa sijainnut Venäjänkartano oli kuitenkin vain tila- 
päinen. Skeppsbron rakennushanke hävitti sen. Valittiin uusi alue, jonka 
sijainti oli kaupungin parhain — Söderin vuorten rinne Slussenin suuntaan, 
aivan purjehdusväylän ja Mälarenin vieressä. Rannalla pantiin vuosina 
1638—1641 toimeen suuret rakennustyöt, minkä jälkeen nimi Venäjänkarta- 
no, Ryssgärden, otettiin virallisesti käyttöön. Keskus koostui paristakymme- 
nestä kiinteästä aitasta tai makasiinista, jotka oli rakennettu hirsistä ja tiiles- 
tä (aitat 1-20) ja jotka sijaitsivat tontin yläosassa, sekä yksinkertaisemmista 
puisista vajoista (aitat 21-33) tontin alemmassa osassa. Ajan mittaan maka- 
siinien lukumäärä kasvoi seitsemäänkymmeneen. Venäjänkartanossa oli li- 
säksi ”venäläistori”, aukio rakennusten edustalla, sekä punnitusvaaka, kuten 
W. Hartmannin kuparipiirroksesta näkyy. Yhtä ylemmistä makasiineista 
käytettiin kirkkona, jossa Novgorodista saapunut pappi järjesti jumalanpal- 
veluksia. Tietysti alueella oli myös sauna. Keskus erotettiin ympäristöstään 
tukevalla lankkumuurilla, jossa oli paikoitellen aukkoja. Venäläisten ja tuk- 
holmalaisten kauppa tapahtui juuri näiden aukkojen kautta.” 

Alue järjestettiin uudelleen 1660-luvulla. Ajatuksena oli rakentaa yksi- 
tyisen suunnitelman mukainen suuri kauppahovi, jossa käytäisiin kaiken- 
laista kauppaa, mutta hanke supistui ajan mittaan vaatimattomammaksi, 
Nicodemus Tessin vanhemman piirtämäksi kaupungintaloksi, joka raken- 
nettiin rantaviivan tuntumaan. Tämä niin sanottu Eteläinen kaupungintalo 
(Södra stadshuset) otettiin käyttöön vuonna 1676. Se ei ollut vailla tietynlaista 
monumentaalisuutta, joka korotti alueen arvoa. Erik Dahlberghin teoksessa 
Suecia antigua et hodierna 1700-luvun taitteesta on suuri kuparipiirros, joka 
esittää venäläisiä kauppiaita väljissä kaftaaneissaan ja korkeissa turkismys- 
syissään kantamassa nahkanippuja, hamppua ja palttinapaaleja omassa pi- 
hassaan tai hieromassa kauppaa tukholmalaisten kanssa. Kaupungintalon 
karoliinisen yksinkertainen mutta vaikuttava arkkitehtuuri luo arvokkaan 
taustan tälle toiminnalle?” 

Venäjänkartanon puurakennukset olivat alttiita tulipaloille, ja suuri tuli- 
palo tuhosikin koko Ryssgärdenin Nikolauksen päivänä joukukuun 6. päivä- 
nä 1694. Tanskan lähettilään jonkin verran ilkeän raportin mukaan venäläiset 
olivat juhlineet Pyhää Nikolausta valtavalla juopottelulla ja jokin kipinä oli 
tuolloin lennähtänyt kuiviin ja tulenarkoihin hamppusäkkeihin surullisin 
seurauksin. Kaikkien tietojen mukaan palaneiden vientitavaroiden ekono- 
minen arvo oli ollut hyvin suuri, koska makasiinit olivat tapahtumahetkellä 


Paikalliskauppa 267 


https://doi.org/10.21435/ht.286 


olleet tupaten täynnä. Kaupunki rakensi kuitenkin kartanon nopeasti uudel- 
leen vuosina 1695-1697 noudattaen säännöllistä pohjakaavaa ja pystyttäen 

tiilirakennuksia. 1600-luvun viimeiset vuodet ennen suurta Pohjan sotaa oli- 
vatkin Venäjänkartanon loistoaikaa — kauppa oli vilkkaampaa kuin koskaan 

ennen, mistä syystä oli tarpeen nimittää tulkeille erityinen päällikkö, josta 

käytettiin nimitystä inspehtori. Järjestys ja kuri olivat tämän jälkeen paikalla 

aivan esikuvalliset. Venäläiset kirjoittivat omasta aloitteestaan venäläis-ruot- 
salaisia sanaluetteloja selvitäkseen kaupankäynnistä paremmin. Yksi näistä 

parlööreistä, Koskinin sana- ja fraasiluettelo, on kirjoitettu hienolla kalligra- 
fialla ja nähtävissä Moskovan historiallisessa museossa.?* 

Keitä Tukholmaan saapuneet venäläiset oikein olivat, ja mitä he myivät? 
Kysymys on paikallaan, mutta siihen vastaaminen on mahdotonta, koska 
kaikki Tukholman tullitilit on hävitetty. Vain muutama tilinsirpale on säily- 
nyt eri yhteyksissä. 

On kuitenkin varmaa, että erilaatuiset turkis-ja nahkatuotteet olivat 
viennin ehdottomasti arvokkain osa. Soopelin nahkoja (erityisesti häntiä), 
suden nahkoja (erityisesti käpäliä) sekä lumikon, saukon, kärpän, ketun, kar- 
hun, oravan, majavan ja ilveksen nahkoja — kaikkea tätä oli tukholmalaisten 
ostajien saatavilla. Turkiksia ei tarjottu yksittäin, vaan niitä kaupiteltiin nip- 
puina suurostajille. 

Niiden jälkeen tulivat käsitellyt nahkat ja vuodat, jotka myös olivat tär- 
keitä venäläisiä vientiartikkeleja. Paras nahka oli nimeltään juutinnahka eli 
venäläisnahka: se oli värjättyä ja vedenpitävää, paksua nahkaa, kenkien val- 
mistamiseen hyvin sopivaa. Lisäksi venäläiset kaupittelivat erityistä vahvaa 
anturanahkaa. Tärkeä tuote oli sahviaani, pehmeä ja ohut, usein värjätty vuo- 
hen- tai lampaannahka, jota myytiin suurina erinä. Tukholman suutarit suo- 
rastaan jonottivat saadakseen ostaa eri nahkoja ja velkaantuivat venäläisille 
kauppiaille, kuten eräs lasku suutarien killan tilikirjassa osoittaa. 

Muita keskeisiä myyntiartikkeleja olivat hamppu, pellava ja palttina. 
Palttina oli karkeaa pellavakangasta, kanvaasia. Se sopi hyvin purjekankaaksi, 
ja sitä tarvittiin paljon laivanrakennuksen ollessa vilkasta. Hamppu oli pakat- 
tu säkkeihin, eikä sitä saanut säilyttää paljaan taivaan alla, vaan se varastoitiin 
makasiineihin. Tilanpuutteen vuoksi hamppusäkkejä oli vuonna 1694 jätetty 
ulos, ja luultavasti juuri se oli syynä Nikolauksenpäivän suureen tulipaloon. 
Myöskin varastoidut niinimatot olivat tulenarkoja. 

Tärkeitä venäläisiä vientiartikkeleja olivat vielä tali, vaha ja traani. Näi- 
tä aineita käytettiin kynttilöiden valmistamiseen sekä öljylamppujen poltto- 
aineena. Venäjältä tuotiin lisäksi huomattavan suuria määriä saippuaa. 

Tukholman kokoisen kaupungin saippuantarve täyttyi melkein kokonaan 
Venäjän tuonnilla. Kaiken kukkuraksi Venäjänkartanosta myytiin monia eri 
itäisiä tavaroita, turkkeja, piiskoja ja sapeleita, sekä ajoittain myös ruokatar- 
vikkeita kuten lihaa, ruista ja herneitä, mikä selittyi sillä, että hintataso oli 
Tukholmassa tuntuvasti korkeampi kuin näiden tuontituotteiden kotisijoilla 
Venäjän maaseudulla. 

Huonon lähdetilanteen vuoksi tutkimuksen käytettävissä on enää ai- 
noastaan kaksi laskelmaa, jotka valottavat Södermalmin rannoilla käytyä 
kauppaa. Ensimmäinen niistä on 57 sivun pituinen laskelma Venäjänkarta- 
non varoista ja veloista vuonna 1656.7” Venäläiset olivat evakuoineet tava- 
ransa ruptuurisodan alettua, eikä yhtään venäläistä kauppiasta ollut paikalla, 
kun Ruotsin asettama tarkastaja otti selvää tilanteesta haastattelemalla kaup- 
pamiesten jälkeensä jättämää palvelusväkeä ja rahdinkantajia. Yhtä ja toista 
oli kiireessä jäänyt makasiineihin, ja se otettiin nyt kruunun haltuun. Paikalle 
jääneiden tarvikkeiden kokonaisarvo oli 38174 riikintaaleria hopearahaa. Sel- 
vitysmies onnistui määrittämään venäläisten velan samaksi summaksi. Kruu- 
nu sai siksi pitää kaiken löytämänsä. Luettelo on kiintoisa, koska siitä näkyvät 
myös lainanantajien nimet, mikä valaisee venäläisten kanssa kauppaa käynei- 
den tukholmalaisten verkostoa. 

Toinen säilynyt lasku on paljon tärkeämpi.* Siinä on kaksi osaa, mo- 
lemmat kauppias Hans Georg Lehmanin kirjoittamia Tukholman tullitilien 
pohjalta, tarkoituksessa, jota ei tunneta. Lähteen kieli on vaihtelevasti saksaa 
ja ruotsia, mutta erikoistermit ovat venäjää. Vuoden 1673 luettelo on oikeas- 
taan vain karkea lista niistä venäläisistä tavaroista, joita oli tuotu Tukholmaan 
tuona vuonna. Se oli jaoteltu tavaralajien ja niiden arvon perusteella. Luet- 
telossa näkyy etenkin nahkatuotteita (juutinnahkaa, kenkiin tarvittavaa nah- 
kaa), pukin- ja lampaantaljoja sekä vahaa, talia ja turkiksia, ja sen päättää mai- 
ninta 16 118 parista nahkahansikkaita, joiden yhteisarvo on 9 401 riikintaaleria. 
Luettelossa mainittujen tavaroiden kokonaisarvo oli 212 456 riikintaaleria. 

Suunnilleen samansuuruiseen summaan, 284 842 riikintaaleriin, pää- 
tyy myös vuoden 1675 laskelma, joka käsittää kaikkiaan 108 venäläisen kaup- 
piaan Tukholmaan tuomat tavarat (”Rushe Rullen pro Anno 1675 ungefehr 
Taxiret”). Tämä luettelo ilmoittaa venäläisten nimet, joissakin tapauksissa 
myös kotipaikat, sekä kaupattaviksi tuodut tavaralaadut ja niiden arvot. Läh- 
dettä tutkiessa osoittautuu, että vain harvat Venäjältä tulleista olivat todellisia 
suurkauppiaita: Suurkauppiaiden myymien tavaroiden arvo laskettiin kaup- 
piasta kohti yli 10 000 taaleriksi. Suurin osa kävijöistä oli kuitenkin keski- 
varakkaita kauppiaita, joiden myynnin arvo vaihteli 1500 ja 3 000 taalerin 

välillä. Lisäksi pienehkö ryhmä käsitti vähäisiä, muutaman sadan taalerin ar- 
vosta kauppaa tekeviä henkilöitä. Venäläiset oli lähteessä jaettu ryhmiin, jot- 
ka luultavasti perustuivat eri venekuntiin tai eri makasiineihin. 

Luettelo antaa myös kiintoisan kuvan tavaroiden tuotantoalueista. Huo- 
mattava osa kävijöistä tuli Novgorodista, suuresta kauppakaupungista Ilma- 
järven läheltä. Toinen ryhmä oli lähtöisin Tihvinästä, Laatokasta etelään si- 
jaitsevasta kaupungista. Eksoottisin lähtöpaikka oli kuitenkin Aunus, jolla 
tuolloin ymmärrettiin Vienanmeren rannalla hiukan länteen Arkangelista 
olevaa aluetta. Matka sieltä Tukholmaan oli tavattoman pitkä — ensin pikku- 
jokia myöten Äänisjärveen Karjalassa, sieltä Syväriä pitkin Laatokalle ja lopul- 
ta Nevan kautta Suomenlahdelle ja meritse Ruotsin pääkaupunkiin. On jopa 
mahdollista, että osa niistä tavaroista, joiden sanottiin tulevan Aunuksesta, 
olikin itse asiassa peräisin Siperiasta — esimerkiksi runsaat soopelinnahat. 
Muutamat Aunuksesta tulleet kauppiaat talvehtivat pitkän kotimatkan vuok- 
si Tukholmassa. 

Venäjänkartanossa käydyn kaupan erikoislaadun valaisemiseksi voidaan 
tarkastella parin venäläisen kauppamiehen tarjoamia tuotteita. Muuan Carpa 
Ivanov kuului keskivarakkaiden venäläisten kastiin. Carpan hallussa ollut 
aitta sisälsi tavaroita yhteensä 7 486 riikintaalerin arvosta. Hänellä oli muka- 
naan punaista nahkaa, kymmenen sudentaljaa, sarkaa, 400 paria nahkahan- 
sikkaita, sianihraa, paljon saippuaa, talia, hienompaa ja karkeampaa pella- 
vaa, anturanahkaa, 30 pukinnahkaa, 25 hevosenlointa, satulataskuja, veitsiä, 
neljätuhatta munaa, sata lispuntaa (leiviskää) kuivattuja kuhia ja 12 lispuntaa 
kuivattuja siikoja, joukko sudenkäpäliä, 500 puupikaria ynnä muuta. Hänen 
rahtaamistaan tuontitavaroista arvokkain oli kuitenkin 54 tynnyrin erä hirs- 
siä, Ruotsissa harvinaista viljalajia, jota kasvatettiin Keski-Venäjällä. 

Toinen venäläinen oli pikkukauppias Omelian Luccinsin. Hän oli tuo- 
nut myytäväksi 250 näädänhäntää, sata soopelinhäntää, yhden patjan, suden 
käpäliä, talia ja 16 sudenturkkia. Omelianin kuljettaman lastin kokonaisarvo 
oli vain 860 riikintaaleria. On ehkä syytä mainita, että soopelinhännät olivat 
suuria ja tuuheita — niistä sai kokoon paksun turkin. 

Tukholmassa käyty venäläiskauppa näytteli tärkeää osaa siinä, miten 
Venäjän tuntemus levisi Ruotsiin. Venäjänkartano oli länsimaisesta näkökul- 
masta aivan uniikki ilmiö — minkään muun maan pääkaupungissa ei ollut 
mitään samankaltaista. Venäläiset kauppiaat näkyivät katukuvassa, ja heidän 
kanssaan saattoi keskustella tulkin välityksellä. Venäläisten myymät tuotteet 
olivat hyvin kysyttyjä. Maksu suoritettiin tavallisesti suurina kuparirahoina, 
plootuina, jotka sitten kuljetettiin Venäjälle. Kauppiaat erosivat melkoisesti 

venäläisistä diplomaateista, joita heitäkin nähtiin silloin tällöin Tukholmassa. 
Diplomaatteja saattoi havainnoida ainoastaan kulkueina, jotka ohittivat kat- 
sojat nopeasti, mutta kauppiaat olivat paikalla pitkään. Diplomatia tapahtui 
venäläisin ehdoin, kaupankäynti taas länsimaalaisin. 


Läpimurto 


Itämeren kautta tehtävä kauppa koki pienen nousun 1650-luvulla, kun 
Englanti ja Hollanti olivat joutuneet sotaan pohjoisilla vesillä. Lupaava kon- 
junktuuri katkesi kuitenkin vuonna 1656 alkaneeseen ruptuurisotaan Ruot- 
sin ja Venäjän välillä. Kaupankäynti Baltian satamissa oli mitätöntä Kardisin 
vuonna 1661 solmittuun rauhaan asti. Kun rauha oli palannut, heräsivät Ruot- 
sin merkantilistiset unelmat jälleen eloon. 

Kaupan erikoistuntija Philip von Krusenstiern oli heti valmis esittä- 
mään kruunulle ehdotuksensa Universal Handel i Rysslandh, joka on päivätty 
18. kesäkuuta 1660, siis jo hieman ennen rauhan solmimista?" Krusenstiern 
oli kuulunut Gustaf Bielken vangittuun lähetystöön, ja työ oli todennäköi- 
sesti kypsynyt kaksivuotisen vankeuden aikana Moskovassa. Kirjoitelma oli 
tarkoitettu ohjeeksi vuonna 1661 Kardisiin kokoontuneille Ruotsin rauhan- 
neuvottelijoille, jotka näyttävät seuranneen sen suuntaviivoja. Matalien tul- 
lien houkutus ei ollut saanut konservatiivisia venäläisiä gosteja liikahtamaan 
Ruotsin suuntaan, sen oli käytäntö osoittanut. Siksi ehdotus sisälsikin suun- 
nitelman hyvin aggressiiviseksi kauppapolitiikaksi. Ainoa tapa saada kauppa 
kulkemaan Baltian satamien kautta oli, että ruotsalaiset kauppiaat matkustai- 
sivat itse Venäjälle tekemään ostoja ja toisivat tavarat mukanaan Tallinnaan, 
Narvaan tai Nyeniin (Nevanlinna). Omaksi hämmästyksekseen Ruotsin neu- 
vottelijat saivat Kardisin keskusteluissa läpi tämän ehdotuksen. 

Kardisin rauha sisälsi kaikkiaan seitsemän laajaa pykälää tai artiklaa 
kaupasta. Ne olivat hyvin edulliset Ruotsille ainakin paperilla. Ruotsalaiset 
kauppamiehet saisivat matkustaa minne tahansa koko Venäjällä tekemään 
ostojaan. Philip von Krusenstiern säteili onnea sisällyttäessään tämän kaup- 
pavapauden uuteen mietintöönsä, joka kirjoitettiin Tallinnassa 27. päivänä 
heinäkuuta 1661 ja esiteltiin valtaneuvoskunnassa Tukholmassa lokakuun 
21. päivänä samana vuonna." Hän sanoi, että Venäjän markkinat olivat nyt 
avoimet ruotsalaisille. Omat kauppiaat saattoivat matkustaa kaikkialle tsaa- 
rin valtakunnassa, niin Venäjän pohjoisiin osiin Arkangelin suuntaan kuin 
kauas etelään Astrahaniin, ja palata tavaroineen Itämeren satamien äärel- 
le Tallinnaan, Narvaan tai Nyeniin (Nevanlinna). Kaikki esteet poistettaisiin 

venäläisten kauppiaiden käynneiltä näissä kaupungeissa. Kauppa alkaisi nyt 
kukoistaa? 

Osoittautui kuitenkin, että todellisuus oli toisenlainen. Kaupan vapaut- 
ta ei saavutettu, sillä venäläiset ajattelivat toisella tavalla. He eivät halunneet 
nähdä vieraita kauppiaita maassaan. Gostien kollektiivi ei halunnut, että ruot- 
salaiset tulisivat Venäjälle, ostaisivat maan tuotteita ja kuljettaisivat ne län- 
teen Itämeren äärelle. Jos niin tapahtuisi, koko Arkangelin kauppa saattaisi 
lamaantua. Siksi Venäjä nosti vientitullinsa hyvin korkeiksi, 20—26 prosent- 
tiin tavaroiden arvosta. Kun vuosina 1673-1674 Venäjällä vieraillut Ruotsin 
lähetystö valitti korkeista tulleista ja huomautti, että tullien piti molemmin 
puolin olla saman korkuiset — niin oli todellakin sovittu Täyssinän, Stolbovan 
ja Kardisin rauhanteoissa — venäläiset vastasivat nokkavasti, että Ruotsilla oli 
mahdollisuus nostaa omat tullinsa vaikka 30 prosenttiin, niin että ne vastaisi- 
vat venäläisiä "7 Tätä ei tietenkään tehty. 

Muitakin ongelmia oli. Vaikutti siltä, ettei venäläisten rajavirkamiesten 
korruptio ollut koskaan ollut niin suurta kuin nyt: passit maksoivat isoja 
summia, matkat Novgorodista itään estettiin ja matkalupien odotusajat 
venyivät viikoiksi. Venäjän raja-asemien suorittama tavaroiden tarkastus 
oli huolimatonta, rahdit rikottiin tai ne vahingoittuivat, venäläiset väären- 
sivät tavarailmoituksensa ja yrittivät kaupata sekundatuotteita täysiarvois- 
ten sijaan. Kaiken pohjana oli vuoden 1667 ukaasi, joka suojeli venäläisiä 
kauppiaita ulkomaista kilpailua vastaan. Ruotsille hyvin vihamieliset tahot 
olivat saaneet Venäjän hallinnon käsiinsä. Ulkomaanprikaasia johti ruhtinas 
Afanasi Ordin-Nastsokin, joka sanoi suoraan, että hän ei olisi koskaan alle- 
kirjoittanut Kardisin rauhaa. Hän piti päätehtävänään murtaa Venäjää ympä- 
röivä vieraiden valtojen muuri ja päästä Itämerelle.** Näin oli myös Venäjän 
missio lyöty lukkoon odottamaan suotuisaa ulkopoliittista konjunktuuria. 

Kauppasuhteiden jääkausi johtui yleisen muukalaisvihan leviämisestä 
Venäjällä. Siellä oli Puolan ja Ruotsin kanssa käytyjen sotien jälkeen sulkeu- 
duttu kuoreen ja omaksuttu uskonnollinen uutuus, patriarkka Nikonin refor- 
mit. Vasta vähitellen, hitaan länsimaalaistumisen seurauksena, alkoi tilanne 
lieventyä. 

Tänä vaikeana aikana eräs nuori, lahjakas tarkkailija kävi Venäjällä Ruot- 
sin vuosien 1673—1674 lähetystön jäsenenä. Hänen nimensä oli Johan Filipp 
Kilburger, ja hän oli tunnetun tukholmalaisen kauppahuoneen Momma- 
Reenstiernan palveluksessa. Kilburger osallistui Moskovassa käytyihin osa- 
puolten välisiin kauppaneuvotteluihin, jotka epäonnistuivat lähes täydellises- 
ti. Kotiinpaluun jälkeen Kilburgerista tuli Tukholman notarius publicus, minkä 

viran hän vuonna 1675 vaihtoi lyhyeksi ajaksi sihteerintoimeen Riiassa, mutta 
palasi jo 1678 takaisin Tukholmaan hoitamaan kaupungin merenkulku- ja 
kauppa-asioita. 

Kilburger kirjoitti merkittävän teoksen. Sen pitkä otsikko kuului Mer- 
catura Ruthenica oder Kurtzer Unterricht von den Reussischen Commercien wie selbige 
mit aus- und eingehenden Waren Anno 1674 durch gantz Moscovien getrieben worden. 
Käsikirjoitusta säilytetään Ruotsin valtionarkiston arvokkaiden Venäjän 
kauppaa koskevien teosten kokoelmassa.”” Se on ajan analyyttisin ja selkein 
esitys Venäjän talouselämästä. Kirja painettiin Saksassa vasta vuonna 1769 ja 
käännettiin venäjäksi useita kertoja, viimeksi vuonna 1915. Se pohjautuu jo 
Johan De Rodesin esittämiin ajatuskulkuihin ?* Kirjoittaja tunsi myös Grigori 
Kotosihinin käsikirjoituksen Moskovan valtakunnan byrokratiasta ja käytti 
sitä useissa kohdin. 

Pääosiltaan Kilburgerin työ vaikuttaa kuitenkin hyvin itsenäiseltä. Tekijä 
oli Moskovassa käydessään saanut käsiinsä tilaston, joka perustui Arkangelin 
tullitileihin, minkä lisäksi hän tunsi erinomaisesti Narvan kaupan. Kilburger 
oli lisäksi haastatellut kauppiaita niin Venäjällä kuin Itämeren maakunnissa. 
Hän käsitteli saamiaan tietoja kriittisesti ja järkevästi. Teoksessa ei esiinny mi- 
tään toiveajattelua, vaan se on läpeensä realistinen. 

Jo kirjan alkulause avaa Venäjän kaupan todelliset näkymät lukijan sil- 
mien eteen. ”Kauppaa voi verrata pikkulintuun ihmisen kädellä: jos sitä pu- 
ristaa liian voimakkaasti, se kuolee, ja jos sille jättää liikaa omaa tahtoa, se 
lentää pois, ja sen omistaja kärsii tappion.” Mutta sitten Kilburger kirjoit- 
ti, ettei mikään maa ollut luotu paremmaksi kaupankäynnin alueeksi kuin 
juuri Venäjä. Maa sijaitsi kolmen meren rannalla, Jäämeren, Kaspianmeren ja 
Mustanmeren, ja sitä paitsi hyvin lähellä neljättä merta, Itämerta. Sillä oli eri 
puolilla erinomaisia satamakaupunkeja, ja sen läpi virtasi monia purjehdus- 
kelpoisia jokia. Venäjä oli kuin tehty lännen ja idän välillä käytävän kaupan 
kohtaamispaikaksi. Maa oli sitä paitsi rikas ja valmisti itse monia vientitava- 
roita. Moskovassa asui useampia kauppiaita kuin Amsterdamissa, lännen tär- 
keimmässä kauppametropolissa. Kaikesta tästä huolimatta kauppaa käytiin 
Venäjällä hyvin vähän eikä siellä juuri ollut kannattavaa teollisuutta.” Venä- 
jän kauppa oli kuin pikkulintu, jota gostit puristivat liian kovasti. 

Kilburgerin teos on jaoteltu kuvaileviin lukuihin selvän kaavan mukai- 
sesti. Ensimmäinen luku käsittelee niitä tavaroita, joita Venäjä vie muihin 
maihin, sekä niitä tavaroita, joita Venäjä itse tarvitsee ulkomailta. Toisessa 
luvussa Kilburger analysoi kauppavirtoja tarkemmin ja kertoo, mitä rah- 
dattiin Itämeren, mitä Jäämeren kautta. Tässä yhteydessä Kilburger esittelee 

persialaisten, kreikkalaisten ja kiinalaisten osuuden tsaarin valtakunnan kau- 
pankäynnissä. Kolmas luku on luettelo Venäjällä käytössä olevista paino- ja 
tilavuusmitoista, rahayksiköistä, tullimaksuista ja rahdeista sekä postilaitok- 
sesta. Neljäs luku on pisin ja kertoo Siperian oloista, Venäjän byrokratiasta ja 
gostien finanssihallinnosta. Viides luku päättää teoksen käsittelemällä vesi- 
väyliä ja karavaaniteitä aina Pekingiin asti Kiinassa. 

Informaation määrä kirjassa on aivan valtava. Kilburger todella osasi 
asiansa. Venäläinen tutkija B. G. Kurz on kirjoittanut, että ”ruotsalaiset tiesivät 
1600-luvun loppupuolella Venäjästä asioita, joista venäläisillä itsellään ei ollut 
aavistustakaan”. Tiedot ruotsalaiset olivat hankkineet osaksi suoralla tiedus- 
telulla, osaksi venäläisten yliloikkareiden avulla. Ne olivat paljon runsaammat 
kuin länsieurooppalaisten Venäjä-teosten sisältämät tiedot. On aivan paikal- 
laan väittää, että Johan De Rodes, Philip von Krusenstiern, Joachim Lilliehoff 
ja Johan Filipp Kilburger olivat oikeastaan ruotsalaisia kauppavakoilijoita, jot- 
ka ostivat informaationsa venäläisiltä kauppiailta, ja että Erik Palmguist oli so- 
tilasvakoilija, joka sai vastaavanlaiset tietonsa venäläisiltä sotilailta ja hallinto- 
virkamiehiltä. Ehkä tärkein tiedontuoja, Grigori Kotosihin, taas oli yliloikkari 
ja pakolainen, jonka venäläiset tahtoivat takaisin rangaistavaksi. 

On selvää, että Ruotsin ja Venäjän ulkomaankaupalla oli täysin vastak- 
kaiset tavoitteet. Ruotsi toivoi vilkasta kaupankäyntiä yhteisen rajan yli, 
Venäjä taas halusi lähinnä estää sen ja ohjata kauppaa omaan satamaansa 
Arkangeliin. Ero johti käytännössä siihen, että Ruotsi teki myönnytyksiä, kun 
taas Venäjä kiristi otettaan.”” Ruotsissa katsottiin, että venäläisten kauppiai- 
den käynnit Tallinnassa, Narvassa ja Nyenissä (Nevanlinna) olivat se magneet- 
ti, joka vetäisi myös länsimaiset kauppamiehet näihin satamakaupunkeihin. 
Tukholmassa asioita hoitava valtaneuvoskunta ei halunnut häiritä heidän 
matkojaan. Venäjä taas teki parhaansa maahansa saapuvien Ruotsin alamais- 
ten kaupankäynnin estämiseksi. Kesti aina 1680-luvulle asti, ennen kuin välit 
alkoivat uudelleen lämmetä. 

Vuodet 1683-1684 merkitsivätkin uutta suojasäätä Venäjän ja Ruotsin 
poliittisissa suhteissa. Venäjän kaksoistsaarit Ivan ja Pietari hallitsivat tuol- 
loin tsarevna Sofian valvonnan alaisina. Viimeksi mainitun suosikki, ruhtinas 
Golitsyn, oli länsimielinen. Venäjä kävi sotaa Turkkia ja muita islamin maita 
vastaan ilman sanottavaa menestystä. Ruotsi teki vuosina 1690—1692 perus- 
teellisen selvityksen idänkaupasta. Se pohjautui Narvan uuden linnakreivin 
Christopher von Kochenin esitöihin. Kanslia-, Kamari- ja Kauppakollegiot 
laativat Tukholmassa 8. maaliskuuta 1692 paksun yhteisen mietinnön, jonka 
päälinjat Kaarle XI hyväksyi saman kuukauden 23. päivänä.” Pääajatuksena 

oli, että Ruotsi suhtautuisi hyväntahtoisesti venäläisiin kauppiaisiin Tallinnas- 
sa, Narvassa, Nyenissä (Nevanlinna) ja Tartossa mutta yrittäisi estellä heidän 
matkojaan muihin Itämeren kaupunkeihin. Tästä ajatuksesta ei ehtinyt tulla 
totta ennen suuren Pohj an sodan puhkeamista vuonna 1700.744 

Tuona ajankohtana sovellettu kauppapolitiikka ei ollut syynä siihen, 
että kauppa alkoi yllättäen sittenkin siirtyä Itämeren väylälle. Syynä ei ollut 
ruotsalaisten yritys edistää kauppaa eikä venäläisten estellä sitä. Kaupan kas- 
vu — joka oli räjähdysmäinen — johtui taloudellisista tekijöistä, jotka eivät ol- 
leet ohjattavissa. Olennaista oli läntisten merivaltojen nopeasti lisääntynyt 
harrastus aluetta kohtaan. Perustan sille oli luonut Suomenlahden itäosaan 
1640-luvulla syntynyt vapaakauppa-alue, jonka vaikutukset alkoivat ilmetä 
vasta 1680- ja 1690-luvulla. Venäjän vientituotteiden ja Inkerinmaan omien 
tuotteiden, etenkin laivanrakennustarvikkeiden, kysynnän huomattava kas- 
vu johtui merivaltojen keskinäisestä kilpailusta. Narva ja Nyen (Nevanlinna) 
vastasivat kysyntään alkamalla valmistaa omia laivanrakennustuotteita, lau- 
toja, parruja ja mastopuita, jotka kelpasivat hyvin Länsi-Euroopan telakoille. 
Lopulta molempien kaupunkien omilla alueilla alettiin rakentaa kokonaisia 
aluksia, jotka myytiin länteen. Laivanrakennusteollisuuden edellytyksenä 
oli uuden keksinnön hollantilaisen vesisahan käyttöönotto, mikä lisäsi lank- 
kujen ja lautojen valmistamista. Näiden puutuotteiden raaka-aineita, järeitä 
tammi- ja mäntytukkeja, tuotiin myös Venäjän puolelta. 

Länsikaupan murros Narvassa näkyyy muutamissa kaupungin satama- 
tileissä (portoriumeissa), joita on säilynyt kaupungin maistraatinarkistossa. 
Kun vertaa satamatullikirjoja vuosilta 1679 ja 1699, huomaa heti eron.”° En- 
sin mainitun vuoden toukokuun ja lokakuun välillä rekisteröitiin Narvassa 
98 saapunutta ja 93 lähtenyttä laivaa, jotka olivat suurelta osalta peräisin Suo- 
menlahden muista satamista (Helsingistä, Porvoosta, Viipurista) tai Tukhol- 
masta. Englantilaisia, alankomaalaisia ja Lyypekistä tulleita aluksia oli vain 
muutama. Kuljetusten lasteissa oli venäläisiä tuotteita ja laivanrakennus- 
tarvikkeita mutta kuitenkin verraten pieniä määriä. 

Vuonna 1699 tilanne on kokonaan muuttunut. Narvassa käyneitä ulko- 
maisia laivoja oli huhtikuun ja joulukuun välillä jo 417 alusta, ja niiden kul- 
jettama rahti koostui olennaisesti Venäjän tuotteista, turkiksista ja nahkoista 
(edustettuina olivat soopeli, näätä, kettu, naali, susi, karhu ja orava), vuodis- 
ta, traanista, rasvasta, hampusta, palttinasta, sarasta, pellavasta sekä suurista 
määristä Persiasta tuotua silkkiä. Useat narvalaiset kauppiaat näkyvät käyneen 
Moskovassa ja tehneen ostoksensa siellä. Laivanrakennusmateriaali (mastoja, 
palkkeja) dominoi monen länsimaisen aluksen lastia. Narvaan tuodun tavara- 

määrän sisällössä näkyy koko länsimaiden ylellisyys- ja kulutustavaroiden 
kirjo. Suuria määriä ranskalaista ja espanjalaista viiniä sekä väkeviä juomia 
(konjakkia ja kanarianviiniä) sisältyy valikoimaan. Paperia, tupakkaa ja apteek- 
kitavaroita tuotiin Narvaan merkittävän paljon. Kaikki tämä antaa kuvan, että 
yleinen elintaso oli Venäjällä melkoisessa nousussa, ainakin yläluokan piirissä. 

Silkkikauppa on aivan uusi ja hyvin jännittävä luku Ruotsin kaupan his- 
toriassa. Tätä arvokasta kangasta kuljetettiin Intiasta ja Persiasta pääasiassa me- 
ritse Amsterdamiin, mutta myös Venäjän jokiverkon muodostama reitti saattoi 
tulla kysymykseen. Ensimmäinen huomattava silkin ostaja oli tallinnalainen 
kauppias Michael Paulsen, jonka onnistui saada haltuunsa yli 300 paalia raa- 
kasilkkiä Moskovasta ja Novgorodista ja kuljettaa tämä suuri lasti Narvaan ja 
Nyeniin, josta se laivattiin edelleen. Silkin hinta oli hyvin korkea — noin 600 rii- 
kintaaleria paalilta, joka painoi noin sata kiloa.” Historiaan kuuluu, että Ruot- 
siin aioittiin näihin aikoihin jopa perustaa silkkimanufaktuuri, joka jalostaisi 
raakasilkkiä ja levittäisi tätä kiiltävää ja ylellistä kangasta koko Eurooppaan. 

Vuosi 1688 tuntuu olleen viimeinen vuosi, jolloin armenialaisia kaup- 
piaita tuli Arkangeliin. Jo seuraavana vuonna 1689 he olivat Narvassa ja koko 
venäläinen silkin vienti oli siirtynyt Itämerelle. Silkkikaupan kasvu oli niin 
valtava, että eräs sen tutkija on kirjoittanut, että ”vain taivas oli rajana” silkin 
tuonnille Venäjän kautta.” 

Kaupan kasvu oli kiistaton tosiasia.?? Narva oli palanut vuonna 1659, ja 
kartat ja asemakaavapiirrokset osoittavat, että kokonaan uusi kaupunki kas- 
voi tuhoutuneen tilalle. Loistorakennuksia, kuten uusi tuomiokirkko, raati- 
huone ja pörssitalo sekä suuri joukko patriisipalatseja, oli kuin polkaistu 
maasta. Ne muodostivat yhdessä hämmästyttävän barokin rakennustaiteen 
kokonaistaideteoksen, joka oli aivan ainutlaatuinen ja Baltian kaunein. Jotkin 
Narvan rakennuksista, erityisesti raatihuone, oli kuin leikattu Andrea Palla- 
dion teoksista. Komein rakennus oli pörssitalo, jolla oli valtava torni ja ka- 
tollaan antiikin veistoksia muistuttavia kuvapatsaita. Kaupunki oli kuin luo- 
tu idän ja lännen kohtaamispaikaksi. Myös yksityistalot olivat koristeellisia. 
Niiden omistajilla oli sellaiset nimet kuin Numers, Schelbach, Schwartz, Staél 
von Holstein, von Kochen, Poorten ja niin edelleen, ja he olivat kaikki rikastu- 
neet idänkaupalla. Narvan linnoitusketjusta tuli siitäkin mahtava. Bastioneil- 
la oli sellaisia nimiä kuin Fortuna, Spes, Triumphator, Fama, Gloria, Honor, 
Victoria ja Pax. Kaupungin väkiluku nousi suunnilleen 4 500 henkeen sen jäl- 
keen, kun Ivangorod oli liitetty siihen. Kronikoitsija Christian Kelch kirjoittaa, 
että Narvassa puhuttiin tuohon aikaan seitsemää eri kieltä: saksaa, ruotsia, 
venäjää, suomea, viroa, puolaa ja englantia.” 

Kelch oli kuitenkin unohtanut, että Narvassa puhuttiin myös kahdek- 
satta kieltä, sillä yhä useammat idästä tulleet kauppiaat käyttivät hekin omaa 
kieltään. Persian kanssa käyty kauppa oli uusi ilmiö, mutta se oli Ruotsin 
vallan viimeisinä aikoina todella alkanut materialisoitua tällä paikalla. Philip 
von Krusenstiernin ajatus 1630-luvulta toteutui konkreettisina idänmatkoi- 
na vuoden 1679 jälkeen, jolloin muuan alankomaalainen upseeri ja seikkai- 
lija Ludvig Fabritius oli ruotsalaisesta aloitteesta onnistunut matkustamaan 
Volgaa pitkin Kaspianmerelle. Suuren joen rannikot olivat tuolloin rauhoittu- 
neet Stenka Razinin kapinan jälkeen. Fabritius lupasi Persian Saahille täyden 
tullivapauden Narvassa sekä taloudellista tukea niille armenialaisille kaup- 
piaille, jotka uskaltautuisivat pitkälle matkalle. Todellisuudessa silkkikaup- 
piaat eivät luultavasti tulleet Persiasta ja Armeniasta asti vaan Moskovasta, 
jossa heitä asui koko joukko. Kaarle XI:n hyväntahtoisuus armenialaisia 
kohtaan ei tuntenut mitään rajoja, ja kun vieraat olivat nähneet Narvan, he 
pitivät kaupunkia paljon parempana kuin etäistä ja hankalasti saavutettavaa 
Arkangelia. 

Valitettavasti meillä ei ole mitään kameraalista aineistoa, joka kertoisi 
silkkikaupan laajuudesta Narvassa. Kaupungin satamatili vuodelta 1699, jota 
edellä on jo käytetty, sisältää kyllä silkkikauppiaiden nimet ja tietoja heidän 
viennistään lännen suuntaan. Kysymyksessä oli etupäässä raakasilkki, jossain 
määrin myös valmiiksi työstetty silkkikangas. Kauppiaita kutsutaan tilikir- 
jassa ”persialaisiksi”, ja heitä oli noin tusinan verran.” Tilikirjan lisäksi ”per- 
sialaisista” on kuitenkin säilynyt myös kertomuksia. Niiden perusteella silkin 
viennin vuosittaiseksi volyymiksi on arvioitu noin 300-500 paalia raakasilk- 
kiä ja arvoksi 300 000 riikintaaleria hopeassa, mikä vastasi noin kymmen- 
tä prosenttia Amsterdamissa vuosittain myydyn silkin määrästä ja arvosta. 
Kaikkea silkkiä ei siis kuljetettu Venäjän halki Ruotsin alueelle, vaan valtaosa 
laivattiin Eurooppaan edelleen Afrikan ympäri?” 

Mielenkiintoinen piirre Narvan kaupunkimaisemassa olivat aittarivit 
Narvajoen yläjuoksulla. Erään asemakaavapiirroksen mukaan ne sijaitsivat ai- 
van veden äärellä? Aitat täyttyivät talvisin venäläisistä tavaroista, jotka tuo- 
tiin paikalle reillä. Keväällä tuotteet lastattiin uudelleen ja rahdattiin Narva- 
joen kosken ohi sekä soudettiin ulkomaisiin kauppalaivoihin, jotka hyvin 
matalan rannan vuoksi sijaitsivat kaukana kaupunginlahdella. Työntekijät 
olivat vetäjiä, useimmiten suomalaisia miehiä, jotka istuivat sunnuntaisin ja 
muina pyhäpäivinä Narvan esikaupungin pienessä suomalaisessa kirkossa. 
Tietoja tästä Narvan asukkaiden osasta löytää kaupungin suomalaisen seura- 
kunnan kirkonkirjasta vuosilta 1700—1729.* 


Läpimurto 277 


https://doi.org/10.21435/ht.286 


VIII 
EUROOPPALAINEN VENAJA SYNTYY 


Narvan voitto ja sen seuraukset 


Kaarle XI kuoli huhtikuun 5. päivänä 1697 vain 41 vuoden ikäisenä. Kruunun- 
perillinen Kaarle XII oli tuolloin vajaat viisitoistavuotias. Kuninkaan kuole- 
maa seurasi toukokuussa Tukholman vanhan Kolme Kruunua -kuninkaanlin- 
nan palo, joka muutti suuren osan linnasta tuhkaksi. Johan Fredrik Héckertin 

tunnettu historiamaalaus kuvaa, kuinka hovi pelastautui kuningataräiti 

Hedvig Eleonoran johdolla palavasta palatsista, josta äskettäin poismenneen 

kuninkaan ruumis oli hetkeä aikaisemmin kannettu turvaan. 

Kaksinkertainen onnettomuus teki syvän vaikutuksen aikalaisiin. Ylei- 
sesti katsottiin, että valtakunta oli suuressa vaarassa, ja melko levinnyt mieli- 
pide oli, että uhka tulisi naapureiden suunnalta, erityisesti Venäjältä. Venäjän 
vaaraa ei suinkaan aliarvioitu. Ruotsi oli laajentunut sitä ympäröivien valtioi- 
den kustannuksella, ja ne yrittäisivät varmasti saada omansa takaisin, kun ti- 
laisuus tulisi. Ruotsin valtion johto oli vallitsevalla hetkellä kokemattomissa 
käsissä. Huomiota kiinnitti, että Riiassa parhaillaan Lansi-Euroopan-matkal- 
laan oleskeleva tsaari Pietari oli joutunut pahaenteiseen riitaan Liivinmaan 
kenraalikuvernöörin Erik Dahlberghin kanssa.” 

Ruotsissa ei siis ollut mitään puutetta pahanilmanlinnuista vuonna 1697. 
Pikaisesti asetetussa holhoojahallituksessa puhuivat Kristoffer Gyllenstier- 
na ja Fabian Wrede avoimesti vaarasta. Tanskan Moskovaan lähettämä suuri 
lähetyskunta lisäsi epävarmuuden tunnetta. Tsaari oli ostanut tykkejä Ruot- 
sista, ja holhoojat keskustelivat kysymyksestä, pitäisikö kauppa perua, mutta 
tulivat lopputulokseen, että olisi viisaampaa olla tekemättä asiasta huomiota 
herättävää kauppapoliittista kriisiä. Leveranssi sisälsi kuitenkin ilmeisen on- 
gelman. Siksi ”rautaputkien” mukana Venäjälle lähetettiin tarkkailija nimeltä 
Carsten Klingenstierna katsomaan, mitä naapuri oikein tekisi uusilla aseil- 

laan. Monet Ruotsin hallituspiireissä katsoivat, että Moskova yrittäisi piankin 

kaapata itselleen takaisin Inkerinmaan ja Käkisalmen läänin, jotka se oli me- 
nettänyt vuonna 1617. Johan Gabriel Stenbock ennusti, että suuri liittoutuma 

Ruotsia vastaan oli syntymässä Venäjän, Puolan, Saksin, Tanskan ja Branden- 
burgin taholta. ”Ehkäpä vielä keisarikin on mukana”, han sanoi.” Stenbock 
oli oikeassa. Huonoista enteistä huolimatta Moskovaan päätettiin lähettää 

suuri lähetystö vahvistamaan rauhaa, ja se ehti myös palata ennen sodan puh- 
keamista. 

Ruotsi oli 1600-luvun lopussa Itämeren suurvalta. Hajanainen alue oli 
vaikea puolustaa. Siksi valtakunta oli kehittänyt sotadoktriinin, joka perustui 
kolmelle eri tekijälle. Ensimmäinen niistä oli ruotujakoinen armeija sijoitettu- 
na hajalleen emämaan ja provinssien eri alueille, minkä vuoksi mobilisaatio 
vei aikaa. Jalka- ja ratsumiehet tekivät rauhan aikana hyödyllistä maatalous- 
työtä asuen pikku torpissaan, ja upseereilla oli suuremmat virkatalonsa. Toi- 
nen sotadoktriinin tekijä oli se, että sotakannalle siirtymisen hitauden vuoksi 
valtakunnan raja-alueille, erityisesti itään, oli kohta vuosisadan ajan raken- 
nettu vahvoja linnoituksia, joiden tarkoitus oli pitää puolensa niin kauan, että 
armeija ehtisi avuksi. Sen laskettiin vievän melkoisesti aikaa. Linnoitusten ra- 
kentaminen ja korjaaminen oli aina myöhässä, ja se aiheutti epäilyjä niiden 
kestokyvystä. Fortifikaation pääarkkitehti oli 1600-luvun lopulla kenraali- 
kuvernööri Erik Dahlbergh, ja hän kehitti lopulta ajatuksen korvata pienem- 
mät linnoitukset Baltiassa yhdellä suurella keskuslinnoituksella, johon Viron- 
maan, Liivinmaan ja Inkerinmaan säätyläisväki voisi tulla sotaa pakoon.”* 
Kolmas sotadoktriinin osatekijä oli valtakunnan voimakas laivasto, joka pi- 
täisi meren puhtaana vihollisesta — erityisesti Tanskasta — ja kuljettaisi armei- 
jan sinne, missä sitä tarvittaisiin. Ruotsin varustautuminen suursotaan oli val- 
miiksi suunniteltu jo Kaarle XI:n aikana. Seuraava hallitsija, Kaarle XII, lisäsi 
suunnitelmiin vielä aggressiivisen vastahyökkäyksen ? 

Venäjän uudenaikaistuminen ja eurooppalaistuminen oli hyvin hidas 
prosessi. Vanhavenäläinen mielenlaatu alkoi kadota eliitin parista 1600-lu- 
vun puolivälissä. Osasta yhteiskunnan huippua ruvettiin käyttämään nimi- 
tystä ”uudet ihmiset”, ja se alkoi tuntea lisääntyvää ihailua ulkomaita koh- 
taan. Länsimaisia piirteitä alkoi näkyä Venäjällä siellä täällä. Hyvä ”uusien 
ihmisten” ryhmän edustaja oli sihteeri Grigori Kotogihin, josta on edellä jo 
kerrottu. Hänellä oli monia samalla tavalla ajattelevia aikalaisia. Sodat Ruot- 
sia ja Puolaa vastaan sekä kauppavaihto ja diplomaattiset missiot eivät olleet 
vaikuttamatta henkisesti. Monessa tapauksessa länsimaiden ihailu yhtyi peri- 
venäläiseen vanhoillisuuteen niin, että yksilön identiteetti saattoi olla hyvin 

jakautunut. Länsimaiden tarkkailu aiheutti syvää alemmuudentuntoa, mikä 
puolestaan nostatti halua tehdä Venäjästä voimakas ja kunnioitettu mahti- 
tekijä. Tämä oli epäilemättä myös tsaari Pietarin pyrkimys, ja siksi hän hylkäsi 
vanhavenäläisen despotismin ja asetti sen sijalle Länsi-Euroopan tapaisen 
hallitsijan itsevallan, vaikka kaikki hänen tässä suhteessa esittämänsä toiveet 
eivät toteutuneetkaan.”° 

Kun uutinen sodan syttymisestä tuli Ruotsin kuninkaan tietoon maa- 
liskuun 6. päivänä 1700, nuori Kaarle XII oli osallistumassa karhujahtiin 
Kungsörin metsissä. Hän sai kuulla, että August II oli Saksin armeijan kanssa 
ylittänyt rajan ja saartanut Riian kaupungin Liivinmaalla. Kohta tuli myös tie- 
to, että tanskalaiset olivat hyökänneet Holstein-Gottorpiin. Venäjän sodan- 
julistus Ruotsille päivättiin elokuun 20. päivänä 1700. Silloin tsaarin valtakun- 
ta oli jo ehtinyt solmia tarvittavan rauhan Turkin kanssa. Venäjän lähettämän 
manifestin tekstissä sanottiin, että vanhastaan venäläiset alueet Inkerinmaa ja 
Käkisalmen lääni pitäisi palauttaa, mutta kirje sisälsi myös vihjeen siitä, että 
tsaari Pietarin vuonna 1697 kokema loukkaus Riiassa vaati hyvitystä. Hyök- 
käys Inkerinmaalle ei ollut vielä tiedossa, kun kuningas Kaarle XII johti jouk- 
konsa Sjellantiin. Tanska lyötiin, ja kuningas Fredrik IV anoi rauhaa, joka sol- 
mittiin Traventhalissa ilman alueluovutuksia. Ruotsin puolustusdoktriini oli 
kestänyt ensimmäisen tulikokeensa. 

Tämän jälkeen ruotsalaiset joukot laivattiin yllättäen lokakuussa Karls- 
hamnista Pärnuun Liivinmaalle taistelemaan saksilaisia vastaan. Pärnu oli 
perinteinen paikka maihinnousuille, jotka suuntautuivat kohti Riikaa. Tilan- 
ne oli kuitenkin muuttunut, koska Erik Dahlbergh oli onnistunut hyökkäyk- 
sen torjumisessa yhdeksän viikkoa jatkuneen piirityksen jälkeen. Kriisi oli 
pahempi Narvassa, jota arviolta 33 ooo venäläistä sotilasta piiritti tsaarinsa 
Pietari I:n johdolla. Venäläiset olivat kaivaneet ampumahautoja linnoituk- 
sen ympärille ja suojanneet leirinsä valleilla ja skansseilla. Hyökkäys vaikutti 
pahaenteiseltä, sillä Narvan haltuunotto olisi avannut Venäjälle ikkunan 
Euroopan suuntaan, mitä Ruotsi oli pelännyt vuosikymmeniä. 

Tapahtumien kulku on hyvin tunnettu. Marraskuun 20. päivänä 1700 
(30. päivänä nykyisen gregoriaanisen kalenterin mukaan) käytiin Ruotsin 
sotahistorian mieliinpainuvin taistelu, Narvan taistelu. Ruotsin noin 10 000 
miestä käsittävä armeija tuli pikamarssia Pärnusta Rakveren kautta Narvan 
lähistölle, sai kosketuksen venäläisiin ja hyökkäsi suuresta väsymyksestään 
huolimatta näiden leiriin. Äkkiä noussut lumimyrsky puhalsi suoraan venä- 
läisten silmiin, sokaisi heidät ja johti siihen, että ruotsalaisten läpimurto on- 
nistui. Ruotsin jalkaväki eteni noin 30 metrin päähän venäläisten varustuk- 

sista ennen kuin se huomattiin ja saattoi yhdellä ainoalla yhteislaukauksella 
murtaa venäläisten linjan. Sitten lumimyräkkä lakkasi kuin komennosta.™ 

Uskaliaisuus toi tuloksen. Seurauksena oli, että lukumäärältään suu- 
rempi, uudenaikaisesti aseistettu ja harjoitettu venäläinen kenttäarmeija 
tuhoutui — sotilaat kaatuivat ruotsalaisten tuleen, joutuivat vankeuteen tai 
hukkuivat Narvajokeen. Teurastus oli sanoin kuvaamaton, eikä ruotsalaisilla 
ollut mitään mahdollisuutta ottaa kaikkia antautuneita venäläisiä vangeiksi, 
vaan sotilaat päästettiin menemään ja ainoastaan upseerit pidätettiin. Suuri 
määrä aseita, varusteita ja lippuja otettiin sotasaaliiksi. Ruotsi otti haltuun- 
sa ne uudet tykit, jotka se oli vähän aikaisemmin myynyt Venäjälle. Tsaari 
Pietari oli päivää ennen taistelua lähtenyt tiehensä, jättänyt ylipäällikkyyden 
herttua Charles Eugène de Croylle ja palannut allapäin Moskovaan. Ruotsin 
puolustusdoktriini oli kestänyt toisen kokeensa, koska hyvin linnoitettua 
Narvaa ei ollut menetetty vaan se oli pelastettu. 

Venäjän hyökkäystä ja Narvan taistelua kuvattiin monissa propaganda- 
tuotteissa. Fi riittänyt, että kaikki kirkonkellot kaiuttivat suurta voittoa, vaan 
myös kirjapainot kävivät kuumina julistaen samaa asiaa. Osa luoduista teks- 
teistä jäi käsikirjoituksiksi, osa taas painettiin. Myytti sankarikuningas Kaarle 
XII:sta alkoi hahmottua aikaisin, eikä kaikki, mitä hänestä kirjoitettiin, ollut 
suinkaan rojalistista propagandaa, vaan mukana oli kunniakäsitteen erittelyä, 
mikä olikin ideologisesti tärkeää erityisesti sotaväen näkökulmasta. 

Kenttäkanslia julkaisi heti voiton jälkeen kaksi bulletiinia, joilla oli pit- 
kät ja mutkikkaat nimet. Ne molemmat painatettiin asetusten (ärstrycket) sar- 
jaan. Ensimmäinen näistä bulletiineista oli nimeltään Den öfvermättan härliga 
och dräpliga Seger etc. (Ylen määrin ihanasta ja hervottomasta voitosta), ja toi- 
nen oli hyvin samankaltaiselta nimeltään Kärt och Sanfärdige Berättelse Om den 
Glorieuse — — Seger etc. (Lyhyt ja todenmukainen kertomus kunniakkaasta —— 
voitosta). Näitä ensimmäisiä voitonsanomia seurasi melko pian kokonainen 
vyöry erityyppistä panegyriaa Kaarle XII:sta, josta nyt tekemällä tehtiin Ruot- 
sin sankarikuningasta. 

Asetuskokoelma oli siis erilaisten propagandatuotteiden tavallisin jul- 
kaisufoorumi. Ne mahtuivat hyvin arkisten säädösten ja julistusten lomaan. 
On laskettu, että sotauutisten määrä tässä sarjassa on suuren Pohjan sodan 
aikana noin 300 kappaletta. Asetuskokoelma sisälsi normaalisti uusia lakeja, 
asetuksia ja säädöksiä muun muassa veroista, tulleista ja maksuista sekä mui- 
ta julkisoikeudellisia ilmoituksia. Tuoreita asetuksia luettiin selektiivisesti 
kirkoissa jumalanpalveluksen jälkeen saarnastuoleista, ja ne saavuttivat val- 
tavan kuulijakunnan. Myöhemmin tekstejä säilytettiin kirkonarkistoissa ja eri 

oikeusasteiden kokoelmissa On kuitenkin selvää, että kaikkia asetuksia ei 
esitetty rahvaalle. Todennäköisesti myös huomattava osa sotauutisista levisi 
pelkästään painettuina. 

Asetuskokoelmaa voi silti pitää valtion keskeisenä tiedotuskanavana 
suurelle yleisölle. Jumalanpalvelus ei ollut asetuksia luettaessa vielä päätty- 
nyt — siunaus ja rukous tulivat vasta lukemisen jälkeen — ja siksikin kuulijoi- 
den piti istua hiljaa paikoillaan ja seurata papin lukemia kuulutuksia. Periaat- 
teessa koko seurakunta oli tuolloin koolla. Kokoavana aatteena oli: ” Valtio 
on yhtä kirkon kanssa.”’ Kirkkotilan ulkopuolella tunnelma oli silti usein 
kaikkea muuta kuin yksimielinen. Rahvas oli usein itsepäistä, jäi pois pitäjän- 
kokouksista ja kieltäytyi asettamasta uusia alokkaita sotaväkeen. Kansan mie- 
lentila oli huomionarvoinen seikka jo rauhan vallitessa, puhumattakaan sii- 
tä, miten tärkeää myönteinen suhtautuminen kuninkaaseen ja kruunuun oli 
sota-aikana. Ponnistelut kansan pitämiseksi hyvällä tuulella ja tottelevaisena 
olivat siksi tärkeitä. Erityisesti absolutismin aikaan, kun koko valta oli koottu 
kuninkaan käteen, nousi kuninkaan persoona hyvin keskeiseksi tekijäksi pro- 
pagandassa. ”Kuningas puhuu alamaisilleen” oli asetusten keskeinen henki. 

Tutkimus on osoittanut, että Kaarle XII:n kenttäkanslian julkaisemat 
kuulutukset erosivat kotihallituksen kirjoittamista. Ensin mainituissa vallitsi 
korkean ylevöitetty näkemys kuninkaasta, eikä niissä ollut mitään aikomus- 
ten perusteluja ja selittelyjä. Valtaneuvoskunnan painattamissa asetuksissa 
henki oli sovittelevampi. Niiden joukossa saattoi olla myös tietoja tappioista, 
joista kenttäkanslia vaikeni. Tappiot olivat Jumalan rangaistuksia kansalle, oli 
tällaisten julkaisujen sisältö. Sodan loppuvaiheessa, jolloin koko valtakunta 
uhkasi sortua, kansaa informoitiin hyvin varovasti Itämeren provinssien ja 
Suomen menetyksestä. 

Etenkin Pultavan suuresta tappiosta vuodelta 1709 oli vaikea uutisoida. 
Kysymys ratkaistiin niin, että valtaneuvoskunta julkaisi kiertokirjeen kaikil- 
le tuomiokapituleille. Siinä kerrottiin hyvin yleisluontoisesti tappiosta. Neu- 
vosto painotti sitä, että ”kuningas oli pelastunut onnellisesti ja säästynyt” ja 
että taistelu jatkui.7** Teksti luettiin tässä muodossa kansalle saarnastuoleista. 
Virallisen lehden Posttidningenin raportointi tapahtumasta tuli olennaisesti lä- 
hemmäksi totuutta, mikä selittyy sillä, että lehti oli tarkoitettu virkamiehille 
ja yleensä lukutaitoiselle väelle. Ulkomaille suuntautunut propaganda riippui 
tiedotusvälineestä ja kielestä. Rehellisin tieto sisältyi latinankielisiin bulletii- 
neihin, jotka oli tarkoitettu sivistyneille ihmisille, kun taas ulkomaalaisille 
suunnatut saksankieliset lentolehtiset olivat sanomaltaan räikeitä ja puolueel- 
lisia 7 

Asetusten suhteen tilanne oli tässä käsiteltävänä aikana hyvin toinen 
Suomessa kuin Ruotsissa, erityisesti suomenkielisen rahvaan näkökulmasta. 
Turussa painettuja suomenkielisiä asetusten käännöksiä tunnetaan vuosilta 
1640-1713 ainoastaan 170 tekstin verran, nekin hyvin arkisista aiheista. Kään- 
nösten julkaiseminen siirtyi kirjanpainaja Henrik Kristoffer Merckellin paet- 
tua vuonna 1713 Tukholmaan, eivätkä isonvihan aikana julkaistut asetukset 
ollenkaan levinneet Suomeen. Kruunulla ei siis ollut tänä kriisiaikana oikeas- 
taan mitään tiedotustoimintaa valtakunnan itäosassa, vaan Suomen asukkaat 
saivat kohdata venäläisvaaran henkilökohtaisesti ja konkreettisesti, ei pape- 
rilta luettuna kuvauksena. 

Painettujen raporttien lisäksi valtakunnan propagandan suunnittelijoil- 
la oli käytettävissään vangiksi jääneiden venäläisten upseerien kertomuk- 
sia, jotka olivat usein karmivaa luettavaa omien joukko-osastojen puutteis- 
ta. Narvan taistelusta toistettiin saksalaisten upseereiden von Langenin ja 
Ludwig von Hallartin näkemyksiä kahdessa eri kirjoitelmassa, jotka kenttä- 
kanslia oli viimeistellyt. Etunimeltään tuntematon kenraali von Langen oli ol- 
lut paitsi upseeri myös Puolan kuninkaan ja Saksin vaaliruhtinaan August II:n 
edustaja tsaari Pietari I:n häviön kärsineessä armeijassa. Ruotsalaiset pitivät 
molempia pamfletteja hyvin todistusvoimaisina ja sopivina levittää, koska ne 
kertoivat Venäjän sotajoukkojen kaoottisuudesta ja kelvottomuudesta. Kum- 
paankin saksalaissyntyiseen upseeriin oli venäläisten muukalaisviha tehnyt 
suuren kielteisen vaikutuksen, koska se oli vaikeuttanut heidän — ja myös yli- 
päällikön, herttua de Croyn — sodanjohtoaan. Kun tappio oli käynyt venäläi- 
sille sotilaille ilmeiseksi, he olivat hyökänneet vierasmaalaisia komentajiaan 
vastaan? Molempia saksankielisiä tekstejä levitettiin etupäässä ulkomaille. 

Selvää oli, että propaganda oli tärkeää valtiolle. Se korosti Venäjän hyök- 
käyksen epäoikeudenmukaisuutta. Venäjä oli syyllinen sotaan, kun taas 
Ruotsin sodankäynti oli oikeutettua puolustustaistelua. Juuri siksi Jumala oli 
antanut voiton Ruotsille. Propagandatuotteet olivat pitkiä ja puisevia eivät- 
kä perinteisen ryssävihaisia. Ne erosivat tuntuvasti kirjoitelmista, jotka oli 
laadittu 80 vuotta aikaisemmin, vuosien 1609-1671 Venäjää vastaan käydyn 
sodan aikana. Kun Kansliakollegio vuosina 1700—1701 keskusteli kysymyk- 
sestä, millaista hyvän propagandan tulisi olla, haluttiin painokoneista saada 
ulos enemmän silminnäkijöiden raportteja sotatapahtumista kuin erilaatui- 
sia analyyseja ja selittelyjä. Olisi tärkeää lyödä mitaleja eri voittojen kunniaksi. 
Yksi näinä aikona lyödyistä mitaleista esitti pakenevaa miestä, jolla oli tsaari 
Pietarin kasvonpiirteet, ja juuri sitä pidettiin erityisen onnistuneena ja osuva- 
na. Se herätti hilpeyttä. Vaikutuksen tekeminen omaan kansaan oli Kanslia- 

kollegion mukaan tärkeää, mutta vielä tärkeämpää oli voittaa ulkovaltojen 
suopeus.”” Kollegion kantaan vaikutti kuvatulla hetkellä Narvan taistelun 
jälkitunnelmissa se, että suuri propagandateos oli juuri silloin valmisteilla 
viraston omasta toimesta. Jo 9. päivänä lokakuuta 1700, siis ennen Narvan 
tapahtumia, kollegio kirjoitti Kaarle XII:lle, että tekeillä oli kirjoitelma tsaarin 
suorittamasta suunnattomasta rauhan rikkomisesta.” Teoksen laatijaksi oli 
valittu taitava kirjoittaja, historiografi Olof Hermelin. Tulossa olisi siis erittäin 
voimakkaasti Venäjän vastainen esitys. 

Hermelin oli opiskellut Uppsalassa ja saanut vaikutteita Olof Rudbeckin 
suurruotsalaisista ajatuksista. Tarton yliopiston professorina vuosina 1690- 
1698 Hermelin johti useiden historian alan väitöskirjojen kirjoittamista, 
mutta hän joutui riitoihin saksalaisten virkaveljiensä kanssa. Siksi hän pa- 
lasi vuonna 1699 Ruotsiin tullakseen historiografiksi ja laatiakseen tekstit 
Erik Dahlberghin suureen kuvateokseen Suecia antigua et hodierna. Samassa 
yhteydessä, sodan puhjettua, hänelle annettiin tehtäväksi suuren ”venäläis- 
manifestin” kirjoittaminen. Hän hankki itselleen tietoja Erik Dahlberghilta 
Riiassa vuonna 1697 sattuneesta välikohtauksesta, jota venäläiset väittivät 
välirikon syyksi.” Teos edistyi vitkaan, Hermelin kirjoitti latinaksi, pyyhki ja 
sommitteli uudelleen esitystään. Vasta kesällä 1701 teksti oli valmis, painet- 
tiin ja pantiin jakeluun syksyllä, suunnilleen vuosi sodan syttymisen jälkeen. 
Pamfletti käsitti 87 tiheään painettua kvarttosivua. Sen otsikko oli Discussio 
criminationum, guibus usus est Moscorum czarus, cum bello Svecis, contra jusjurandum, 
et nuperrime datam fidem, illato pretextum quereret. Kirjassa ei mainittu tekijän ni- 
meä, ja se käännettiin heti saksaksi ja ruotsiksi. 

Teos alkaa ilmoituksella, että jotakin tavatonta oli sattunut. Moskovalai- 
set olivat aloittaneet sodan ja osoittaneet siinä barbaarista julmuutta. Ruotsa- 
laisille, jotka aina lapsellisesti noudattivat tehtyjä sopimuksia, se oli ollut täysi 
yllätys. Olisi pitänyt arvata, että Moskovan valtakunta, joka oli perustamises- 
taan alkaen laajentanut aluettaan Ruotsin rajoille saakka, jatkaisi tilaisuuden 
tullessa kasvuaan. Ruotsalaiset olivat ainoana Itämeren rannalla asuvana kan- 
sana pystyneet pysäyttämään venäläisten hyökkäykset. Historia osoitti, että 
Venäjän lupauksiin ei voinut luottaa, vaikka heillä oli juuri nyt hallitsija, joka 
tuntui ystävälliseltä länsimaita kohtaan. 

Hermelinin ajatuksena oli osoittaa, että Venäjän suorittama rauhan rik- 
kominen oli juridisesti kestämätön rikos. Esitetyt sodan syyt olivat nauret- 
tavia ja valheellisia. Jotakin aivan muuta kuin tsaari Pietarin huono kohtelu 
Riiassa oli sodanjulistuksen takana. Tsaari oli esiintynyt ystävyyden naamio 
kasvoillaan mutta riisunut sen sitten pois. Hänen Riiassa esittämänsä vaati- 

mus ylenpalttisesta kestittämisestä oli outo tullakseen sen kansan edustajan 
suusta, joka oli tottunut elämään hyvin vaatimattomasti. Näin oli todella 
asian laita, ja sen osoitti Ruotsin vuoden 1699 lähetystön Moskovassa saama 
kohtelu, joka oli ollut ”karkeaa ja epäkohteliasta”. 

Ongelman ydin oli Hermelinin mukaan se, että tsaari oli halunnut esiin- 
tyä tuntemattomana, kuin ”Akilleus Odysseiassa”, mutta vaatinut samalla 
sellaista kunnioitusta, mikä kuului valtion päämiehelle. Miksi Pietari oli ha- 
lunnut olla herra ja tavallinen kuolevainen samalla kertaa? Kuinka hänen 
isäntänsä Riiassa sitten käyttäytyivätkään, aina he tekivät väärin. Siksi tämä 
tä. Sitä paitsi — tapauksestahan oli kulunut jo kolme vuotta.7* 

Teoksensa jälkiosassa Hermelin paljasti Venäjän hyökkäyksen todellisen 
syyn. Venäjä halusi valloittaa Inkerinmaan ja Käkisalmen läänin ja avata itsel- 
leen sataman Itämeren äärelle.” Siihen ei sillä ollut mitään oikeutta. Historia 
osoitti, että Moskovan valtakunta oli ollut neljäsataa vuotta sitten pieni valtio 
ilman merenrantaa, maksanut veroa skyyteille ja tataareille. Oikeastaan tsaa- 
ri Pietarin pitäisi, kirjoitti Hermelin, olla kiitollinen Ruotsille, joka oli kerran 
huolehtinut siitä, että Venäjä oli saanut kotimaisen monarkian ja voinut säi- 
lyttää kreikkalaisen uskontonsa. Mutta kiitollisuus ei ollut tavallista Venäjällä, 
ja niinpä venäläiset, jotka olivat jo laajentaneet valtakuntaansa Kiinan muuril- 
le, olivat nyt kääntyneet länttä vastaan. Jos tsaarin nyt onnistuisi murtaa auk- 
ko Ruotsin suojamuuriin, hän levittäisi valtansa kuin Attila tai Timur Lenk 
Länsi-Eurooppaan. Idän laajoilta aroilta tsaari saattoi koota sotajoukon, joka 
oli kuin ukkosmyrsky, jota yksikään Itämeren kansa ei pystyisi pysäyttämään. 
Venäjän laivasto hyökkäisi Länsi-Eurooppaan, kaupungit muuttuisivat rau- 
nioiksi ja sivistys tuhoutuisi.”* 

Tämä näkemys päätti Hermelinin teoksen. Hän oli piirtänyt vanhan ita— 
länsi-konfliktin ääriviivat kirjansa lopetukseksi. Se oli sama ajatus, joka oli 
painanut leimansa Bomhowerin kirjaan aivan 1500-luvun alussa ja näkynyt 
Kustaa II Aadolfin lausunnoissa Helsingin maapäivillä vuonna 1616 ja Tukhol- 
man valtiopäivillä vuonna 1617. Vanha kuvitelma sopi hyvin myös vuonna 
1701 esitettäväksi. Ainoa ero vanhojen russofobien painajaisuniin verrattuna 
oli, että siitä tulisi suuren Pohjan sodan päättyessä vähitellen myös todelli- 
suutta. 

Tukholmassa järjestettiin helmikuun 5. päivänä 1701 yleinen juhla 
Narvan voiton kunniaksi. Kansanjuhlaa vietettiin jumalanpalveluksilla kau- 
pungin kaikissa kirkoissa, ja taiteellisempi kutsuvierasjuhla pidettiin Ritari- 
huoneella, jossa musiikki soi ja runoilijat lausuivat tuotantoaan. Ritarihuone 

toimi muusien näyttämönä vielä myöhemminkin samana talvena helmikuun 
28. päivänä, kun Carl Gyllenborgin kirjoittama Någre Verser öfver Narviske 
Victorien esitettiin hovikapellin säestyksellä. Kyseessä oli keveämpään ranska- 
laiseen tyyliin komponoitu runosikermä, joka korvasi aikaisemmat raskaat 
aleksandriinit. Kaarle XII esitettiin kuvaelmassa Herkuleksena, koska tapa ni- 
mittää häntä Aleksanteri Suureksi oli alkanut tuntua vähän kuluneelta.77 On 
ajalle hyvin kuvaavaa, että Venäjälläkin juhlittiin kohta Pietari Suurta antiikin 
eri sankareiden avulla. 

Juhlia järjestettiin myös kenttäarmeijan piirissä. Kaarle XII:n nimipäi- 
vää tammikuun 28. päivänä 1701 vietettiin esittämällä näytelmä päämajassa 
Laiusen kylässä Pohjois-Liivinmaalla. Kahdeksan "taalailaista” esitti tilaisuu- 
dessa tanssia ja lauloi seuraavat säkeet: 


Vi danse pä din dag Kung KARL och lustigt springa 
Alt pä värt dahle-vijs och ey pä mode frantz. 

Vi ärom och tilfredz at gå med baran klinga 

Och lära Sachs och Ryss vär gamle Dahledans. 


(Me tanssimme sinun päivänäsi, kuningas KAARLE, ja hyppäämme iloises- 
ti / vanhaa Taalainmaan tanssia eikä ranskalaista muotitanssia, / olemme 
tyytyväiset hyökätessämme paljain miekoin / opettaaksemme saksilaiselle 
ja venäläiselle vanhan Taalainmaan tanssimme.)”? 


Vaikka yleinen sotapropaganda siis suuntautuikin ulkomaille, syntyi Ruot- 
sissa yllättävä ilmiö, suuri joukko hyvin kansanomaisia arkkiveisuja, jotka 
kuvailivat Ruotsin ja Venäjän konfliktia ja Ruotsin voittoa. Suomen kielen 

sana arkkiveisu tarkoittaa erilliselle arkille painettua runoa, ja vastaava ruot- 
sin kielen ilmaisu skillingtryck kertoo, että tuollainen pikku julkaisu maksoi 

yhden killingin. Veisuja oli niin paljon, että on sanottu, että ”Ruotsin runous 

pääsi niiden avulla kunnolla vauhtiin”. Arkkiveisut olivat nimittäin kauppa- 
tavaraa, jota kiertelevät myyjät kauppasivat markkinoilla ja toreilla. Ne saat- 
toivat olla uskonnollisia tai kuvata tärkeitä ajankohtaisia tapahtumia. Niitä 

voi kuka tahansa laulaa ilman säestystä. Sävelmät olivat yksinkertaisia, usein 

virsistä lainattuja. Veisut olivat osa kansankulttuuria, voisi milteipä sanoa 

kansanrunoutta ruotsin kielialueella, ja siinä suhteessa keskiajan balladeiden 

sukua.’*° 

Sotaa käsitteleviä arkkiveisuja oli paljon, ja kysymys siitä, olivatko ne 
virallista sotapropagandaa, on monessa suhteessa kiinnostava. Olivatko ne 
eräänlaista viihdettä, syntyneet ilman valtion aloitetta, vaiko osa Ruotsin sota- 

ponnisteluja? Sellaiset hyvin erilaiset tutkijat kuin Hans Aili, Olov Westerlund, 
J.J. Mikkola, Sture Bolin, Mårten Snickare, Margareta Jersild ja Anna Maria 
Forssberg ovat käsitelleet tätä asiaa? Anna Maria Forssberg on varma, että 
arkkiveisut olivat puhdasta valtion propagandaa?* Ne pohjautuivat siihen 
tietoon, mikä oli olemassa kruunun julkaisemissa kuulutuksissa, erityisesti 
kahdessa edellä mainitussa varhaisessa voittosanomassa sekä von Langenin ja 
Ludwig von Hallartin kuvauksissa. 

Kiinnostavaa kyllä arkkiveisut julkaistiin kokonaan virallisen sensuu- 
rin ulottumattomissa. Kukaan ei viran puolesta lukenut ja tarkistanut niiden 
tekstejä. Virallinen sensuuriviranomainen eli censor librorum Gustaf Lillieblad 
oli juuri vuonna 1701 hyvin huolestunut, koska valtakunnassa ilmestyi luke- 
mattomia sensuroimattomia arkkiveisuja, jotka vaikuttivat voimakkaasti 
kansan näkemyksiin ja mielialoihin. Sensuurin sivuuttaneet veisut käsitteli- 
vät ilmeisen tulenarkoja aiheita. Kuinka se oli mahdollista? Meillä ei ole hyvää 
vastausta tähän kysymykseen. 

Millainen tyypillinen sotaa käsittelevä arkkiveisu sitten oli sisällöltään? 
Sen nimi oli tavallisesti pitkä ja mutkikas. Poikkeuksia kyllä oli, esimerkiksi 
veisut Giöta Kämpa-Visa, Den Ryska Badstugun, Den Nya Biörndantzen ja Det Finska 
Gästabudet, muutamia mainitaksemme. Nämä nimet ovat iskeviä ja lyhyitä. 
Itse veisut olivat näissäkin loputtoman pitkiä, esimerkiksi Giöta Kämpa-Visa 
käsitti 16 säkeistöä. Giöta Kämpa-Visan perusajatus oli verrata Kaarle XII:ta ja 
Pietari I:tä (”Herr Pädar”) toisiinsa, ja sen sävelmä oli kaikkien tuntema. Tut- 
kimus katsoo, vaikkakin varovaisesti, että veisu on maanmittari ja runoilija 
Gunno Eureliuksen (aateloituna Dahlstierna) kirjoittama "7 

Arkkiveisu Den Nya Biörndantzen taas on nimimerkki Bengt Sachtmodi- 
gin laatima, mikä tarkoittaa, että kirjoittaja oli hyvin todennäköisesti runoi- 
lija ja kansliavirkamies Israel Holmström. Arkkiveisujen Den Ryska Badstugun 
ja Det Finska Gästebudet tekijöitä ei tunneta. On hyvin mahdollista, että hekin 
olivat kuninkaallisen kanslian virkailijoita, jotka olivat keksineet itselleen 
tuottoisan sivutoimen tekemällä virallisten bulletiinien aineksista populaa- 
reja veisuja. Tähän viittaa sekin, että runot painettiin usein kuninkaallisessa 
kirjapainossa Tukholmassa. Se todistaa ilman muuta jonkinlaisesta siteestä 
näiden tuotteiden ja Ruotsin virallisen idänpolitiikan välillä 2 

Arkkiveisujen tehtävänä oli esittää ihannekuva kuninkaasta ja ylistää 
saavutettua voittoa. Ne tekevät tämän yksinkertaisella, kansanomaisella ta- 
valla. Lähtökohtana on usein uskonto, esimerkiksi sotahuuto ”Jumala kans- 
samme”, minkä jälkeen saavutettua voittoa voikin jo pitää Jumalan tuomiona. 
Usein on epäselvää, kumpi oikein on esityksen sankari, Jumala vai Kaarle XII. 

Kuningasta kiitetään, koska hän osallistui henkilökohtaisesti taisteluun 
eikä säästellyt itseään. Hän uskalsi asettaa henkensä alttiiksi. Runot kerto- 
vat lämpimin sanoin, että Kaarle oli kadottanut toisen saappaansa taistelun 
tuoksinassa mutta jatkanut siitä huolimatta reipasta hyökkäystään. Tsaari oli 
Kaarlen vastakohta, julma ja verenhimoinen, petollinenkin, kuten koko hä- 
nen kansansa, jolle ei ollut vierasta edes pikkulasten tappaminen. Sotaisuu- 
destaan huolimatta venäläiset olivat heikkoja pettureita, kun taas ruotsalai- 
set olivat rohkeita — siitäkin huolimatta, että heitä oli aina vähemmän. ”Yksi 
kymmentä vastaan” on tavallinen arvio näissä yhteyksissa.* 

Arkkiveisuissa esiintyy siis primitiivistä ryssävihaa, joka ei enää tähän ai- 
kaan muuten ollut yleistä Ruotsissa ja Suomessa mutta jonka sota nyt nostatti 
esiin kansanmielipiteen syvistä uumenista. Viha ei ollut kokonaan kadonnut 
lähes 80:stä rauhan vuodesta huolimatta, siitäkään huolimatta, että diplomaat- 
tinen ja kaupallinen kanssakäyminen oli sujunut yleensä hyvin ja että näkemys 
keli jossakin ihmismielen kaukaisessa kerroksessa, josta se nyt nousi tai nos- 
tettiin esille. On aivan ilmeistä, että vihan tunteen lähde olivat aikaisemmat, 
ennakkoluuloisemmat ajat, joiden muisto oli vieläkin elossa. Rauhaton uusi 
kausi oli saanut valtion johdon turvautumaan menneisyyden viholliskuvaan. 
Ainakaan sitä ei torjuttu. Arkkiveisut olivat ilmausta siitä, ja niitä täytyy pitää 
propagandan kannalta hyvin tehokkaana apuna. Ne olivat osa sotaponnistus- 
ta, josta aikaa myöten tuli hyvin totaalinen Ruotsissa ja Suomessa. 

Yksi mielenkiintoisimmista arkkiveisuista on nimeltään Sveriges fägneliud 
öfver den oförlijknelige seger vijd Narva den 20. novembris Anno 1700 (Ruotsin riemu- 
äänet kuvaamattoman Narvan voiton johdosta). Veisun tekijä on tuntema- 
ton mutta sävel tunnettu, sillä se perustui vuoden 1695 virsikirjan erääseen 
melodiaan. Tällä arkkiveisulla oli useita eri nimiä, joista Tzar Peter i Muscou oli 
suosituin. Sillä nimellä se painettiin Tukholman kuninkaallisessa kirjapainos- 
sa hyvin pian Narvan voiton jälkeen, jo alkuvuodesta 1701.” 

Mainittu painotuote on oikea ryssävihan korkea veisu, melkein ylittä- 
mätön lajissaan, ja on jonkin verran outoa, että se ilmestyi niin äkkiä tapahtu- 
mien alkaessa vyöryä. Tekijä on kaikesta päättäen ollut hyvin selvillä Venäjän 
kanssa käytyjen vanhojen hävityssotien luonteesta. Veisun sävy on uskonnol- 
linen; valtakunnan pelastaja on pikemmin Jumala kuin kuningas. Runo alkaa 
kuvauksella siitä, kuinka venäläiset nylkivät ihmisiä ja surmasivat pikkulapsia 
kehtoihinsa. Sitten kirjoittaja kuvaili, miten ylivoimainen vihollinen oli ollut 
lukumääränsä puolesta — venäläisiä oli kuin ”kärpäsiä tai hyttysiä”? Sveriges 
fäeneliud tuli hyvin suosituksi, ja siitä ilmestyi lukuisia painoksia. 

Se ilmestyi myös suomeksi nimellä Suomen Ilo-Ääni, Ylitzen sen vertamat- 
toman Voiton —— Narvan tykönä sinä 20. päivänä Marras Cuusa Vuonna 17007 Ei 
ollut tavatonta, että ruotsinkielisiä arkkiveisuja suomennettiin, mutta suo- 
mennokset eivät olleet tarkkoja käännöksiä vaan yleensä mukaelman luon- 
toisia, joskus aika itsenäisiäkin zo Ilo-Äänen oli suomentanut varsinaissuoma- 
lainen apupappi Andreas Aschelinus (k. 1703), joka oli ahkera tilapäärunoilija. 
Aschelinus oli aikaisemmin kirjoittanut useita omia arkkiveisuja suomeksi. 
Sellaisia olivat muun muassa runo Lundin voiton kunniaksi vuodelta 1676 ja 
toinen kuningatar Ulrika Eleonoran hautajaisiin 1693, valitus vuoden 1697 nä- 
länhädän johdosta ja hiukan myöhempi ylistys Kaarle XII:n kunniaksi vuo- 
delta 1703. Ilo-Ääni on kuitenkin ainoa Aschelinuksen tekemä käännös, joka 
tunnetaan. 

Runon erikielisten versioiden tarkastelu tekee mahdolliseksi verrata 
Ruotsissa ja Suomessa vallinneiden Venäjä-käsitysten eroja. Suuria eroja ne 
eivät olleet, pikemminkin vivahteita. Jo tekstien otsikot kertovat, että toises- 
sa niistä on äänessä Ruotsi, toisessa Suomi. Muita eroja on siellä täällä, ja ne 
ovat sensuuntaisia, että suomenkieliset ilmaukset ovat lievempiä kuin ruot- 
sinkieliset. Osa eroista on johtunut kieliryhmien erityyppisestä osaamisesta: 
Kun ruotsiksi puhutaan tsaari Pietarista jättiläinen Starkotterina, suomeksi 
tyydytään ilmaisuun ”vahva”. Kun ruotsiksi sanotaan, että Venäjän hallitsija 
on ”käärme”, suomalaisen korvaan kantautuu lievempi ilmaisu ”ilkeä”. Joskus 
suomenkielinen arkkiveisu on selittelevämpi: kun ruotsalainen teksti kertoo, 
että venäläiset julmuuksissaan nylkivät ihmisiä, suomalainen lisää, että kysy- 
myksessä oli elävien ihmisten nylkeminen.”” 

Narvan taistelu oli aiheuttanut senkin, että monet venäläiset korkeam- 
mat upseerit olivat joutuneet sotavankeuteen. Yksi sotamarsalkka, kahdeksan 
kenraalia, kuusitoista everstiä ja kaksi kenraaliadjutanttia antautui taistelun 
jälkeen, ja vaikka kuusi heistä piankin kuoli saamiinsa vammoihin, vankien 
määrä oli silti huomiota herättävän suuri. Ylipäällikkö, herttua de Croy, oli 
vankina Tallinnassa aina kuolemaansa saakka vuonna 1702.7% 

Muut vangitut venäläiset upseerit kuljetettiin laivoilla Tukholmaan tou- 
kokuussa 1701. He saivat nousta maihin Skeppsbrolla ja marssia alentavassa 
kulkueessa majapaikkoihinsa porvariskaartin valvonnan alaisina. Suuri kan- 
sanjoukko katseli kaikkiaan 134 vangin vaellusta. Katsojien ei kuitenkaan tie- 
detä uhanneen venäläisiä tai haukkuneen heitä. Vankien joukossa olivat ruh- 
tinas Jakov Fjodorovitš Dolgoruki, päämajoitusmestari ruhtinas Alexander 
Bagration sekä neljä kenraalia Ivan Ivanovitš Buturlin, Ivan Jurjevitš Trubets- 
koi, Avtomon Mihailovits Golovin ja Adam Adamovitš Weide — viimeksi 

mainittua lukuun ottamatta kaikki merkittävien pajarisukujen jälkeläisiä. 
Useimmat vangeista majoitettiin Eteläiselle kaupungintalolle (Södra stads- 
huset), lähelle Venäjänkartanoa, jonka kauppiaat oli vangittu jo aikaisemmin 
ja tavarat takavarikoitu. Vankien joukkoon liitettiin myös Andrei Tsilkov, 
Venäjän lähettiläs Tukholmassa, joka oli tullut virkapaikalleen jo vuonna 
1700, sekä hänen suuri palveluskuntansa, johon kuului muun muassa krei- 
kanuskoinen kotipappi.* 

Venäläiset sotavangit eivät olleet ainoita sodan tuomia muukalaisia 
Ruotsissa. Heidän lukumääränsä oli päinvastoin melko vähäinen verrattuna 
moniin tuhansiin saksilaisiin ja tanskalaisiin sotavankeihin, jotka oli saatu 
vangeiksi eri taisteluissa?" Nämä läntisiltä alueilta saadut vangit olivat kui- 
tenkin luterilaisia eivätkä siis eronneet ruotsalaisista uskonnoltaan. Eksoot- 
tisemmat venäläiset sotavangit taas poikkesivat Ruotsin asukkaista paitsi 
uskonnoltaan myös kulttuuriltaan ja kieleltään, ja he herättivät siksi paljon 
enemmän huomiota. Parhaan kuvan kaikista sotavangeista antavat Ruotsin 
puolustuskomitean rullat, jotka tosin valitettavasti kattavat vain vuodet 1707— 
1708.7% 

Venäläisten sotavankien oleskelu Ruotsissa oli ilman muuta hyvin han- 
kalaa. Tukholmassa heistä vastasi ylikäskynhaltija Kristoffer Gyllenstierna, ja 
mielipiteet siellä olivat hyvin jakautuneita sen suhteen, pitikö venäläisten van- 
keuden olla kovaa vai helpompaa. Seremoniamestari Johan Gabriel Sparwen- 
feld, joka osasi venäjää kolmevuotisen Moskovassa tapahtuneen oleskelunsa 
vuoksi ja oli tunnettu slavisti, tuli pian tunnetuksi venäläisten aristokraattien 
parhaana ystävänä. Vangittu lähettiläs Tšilkov oli hänen läheinen tuttavansa. 
Myös valtakunnanmarsalkka Johan Gabriel Stenbock ja kansliapresidentti 
Bengt Oxenstierna puhuivat venäläisten humaanin kohtelun puolesta. Se oli 
sikälikin motivoitua, että sotivien osapuolten kesken vallitsi molemminpuo- 
lisuutta sotavankien käsittelyssä — jos venäläisiä kohdeltiin kovin kourin, se 
kostautui ruotsalaisten vankien osalta Venäjällä. Tämä lievensi suhtautumista 
molemmilla suunnilla. Lisäksi valtakunta tarvitsi korkeita venäläisiä vankeja 
vaihdettaviksi vastaavia ruotsalaisia vankeja vastaan. Tästä huolimatta venä- 
läisillä oli myös vihollisia Ruotsin hallintokoneistossa — esimerkiksi Fabian 
Wrede ja muutama muu valtaneuvos — jotka katsoivat, että heitä kohtaan ei 
voinut olla kyllin ankara. Entä kuningas? Sellainen pikkuasia kuin vankien 
kohtelu tuskin kiinnosti häntä. 

Vankien kohtalot vaihtelivat. Kenraalit Trubetskoi, Buturlin ja Weide 
yrittivät vuonna 1703 paeta ja joutuivat kiinni jäätyään hyvin ankaraan ares- 
tiin. Tšilkov onnistui useaan kertaan lähettämään kirjeitä kotimaahan, mistä 

häntä rangaistiin. Venäläisten vankien lukumäärä kasvoi jatkuvasti uusien 
vangitsemisien vuoksi. Niin venäläisiä upseereita kuin kauppamiehiä ilmaan- 
tui yhä lisää ruotsalaisten kaltereiden taakse. Heitä oli lopulta satoja, laskel- 
mien mukaan joko 1200 tai jopa 1700 henkeä. Tukholmasta tuli vähin erin 
vankien keskuspaikka, jossa Venäjänkartanon keskussalista tehtiin heille 
kreikanuskoinen kirkko. Alueella sijaitsi myös tarpeellinen ja hyvin hoidettu 
puhtauslaitos, yleinen sauna kaikille vangituille. Vankeja kuitenkin myös 
lähetettiin maaseudulle, erityisesti Pultavan taistelun jälkeen 1710-luvulla, kun 
alettiin pelätä, että Tukholmasta tulisi Venäjän hyökkäyksen kohde. 

Venäläiset upseerit saivat selvitä taloudellisesti omin varoin, mutta Val- 
tiokonttori myönsi heistä köyhimmille pieniä avustuksia. Miehistö puoles- 
taan sai selvitä sillä palkalla, jota kruunu sille maksoi ruumiillisesta työstä. 
Päivätyön palkka oli sovittu kolmeksi äyriksi hopearahaa. Summa saattoi olla 
korkeampi, mikäli vanki pantiin rakentamaan linnoituksia tai sai tehdä muu- 
ta raskasta työtä. Tukholmassa tavallisille vangeille jaettiin joka vuosi uusi 
vaatekerta: sarkatakki, pellavapaita, villasukat ja kengät. Rahanpuute aiheutti, 
että tämä järjestelmä petti 1710-luvulla, ja sen jälkeen vankeja vuokrattiin työ- 
voimaksi maalaistaloihin ruoka- ja asuntopalkalla. Kuka tahansa, joka niin 
halusi, saattoi tilata itselleen yhden venäläisen vangin rengiksi.” 

Vankeudesta eivät kärsineet eniten vangitut sotilaat vaan ne venäläiset 
sotatapahtumiin täysin syyttömät kauppiaat, jotka olivat olleet Tukholmassa 
vuonna 1700. TSilkovin mukaan heitä oli ollut 150 henkilöä ja heidän takavari- 
koitujen tavaroittensa arvo oli noin 100 000 riikintaaleria.”* Kauppiaat lähet- 
tivät monia valituksia Ruotsin kruunulle. Yhdessä näistä kirjelmistä kuvataan, 
millainen kohtalo oli niillä kauppiailla, jotka hallitus oli vuonna 1703 sulkenut 
arestiin Tukholman löytölastenkotiin. Siellä vallitseva ahtaus oli lopulta aivan 
tavaton. Likainen vesi ja sietämätön lemu tekivät vangeista sairaita, ja seuraa- 
vana vuonna eli vuonna 1704 jo 40 heistä oli kuollut ja yhtä monta makasi 
sairaana. Kauppiaiden aivan kuten sotilaidenkin tärkein toivomus oli, että he 
saisivat käydä saunassa ”terveytensä vahvistamiseksi”. 

Ruotsiin levisi vuonna 1710 rutto, ja siksi ylhäisimmät sotavangit eva- 
kuoitiin Örebron linnaan. Suunnilleen samaan aikaan syntyi kuitenkin suun- 
nitelma vaihtaa nämä venäläiset vangiksi jääneeseen Viipurin varuskuntaan; 
Viipuri oli antautunut ja voittaja pitänyt ruotsalaissotilaat kapitulaatioehtojen 
vastaisesti pidätettyinä. Osaa Örebron vangeista alettiin siksi kuljettaa Venä- 
jälle, jolloin kenraali Dolgoruki ja hänen 43 vankitoveriaan onnistuivat kaap- 
paamaan itselleen laivan Uumajan satamassa ja pakenemaan merelle. Pako- 
retki päättyi onnistuneesti Hiidenmaalle. 

Vuodet 1714-1715 olivat kohtalokkaita Ruotsissa olevien pakolaisten kan- 
nalta. Sodan uhka oli tuolloin pelottavin, asenteet olivat tulehtuneita ja hätä 
vallitsi kaikkialla valtakunnassa. Papit saarnasivat parannusta, koska kestä- 
mätön tilanne johtui heidän mukaansa kansan synneistä. On jopa sanottu, 
että eräänlainen tuomiopäivän tunnelma oli leviämässä maahan. Fi ollut ko- 
vinkaan helppoa olla venäläinen vanki Ruotsissa. 

Vuoden 1716 alussa ylhäiset venäläiset vangit ja lähettiläs Tsilkov siirret- 
tiin Visingsborgin linnaan, joka sijaitsi Visingsön saarella keskellä Vätterniä. 2 
Lähtö tapahtui pienestä Grännan kaupungista järven Smoolannin-puoleiselta 
laidalta. Visingsöstä tuli venäläisten pitkäaikaisin internointipaikka siksi, että 
se sijaitsi kaukana Itämeren rannikolta ja oli suljettu yhteisö, josta oli vaikea 
paeta. Siirto alkoi huhtikuussa 1716, ja ryhmä vankeja toisensa jälkeen laivat- 
tiin saareen sodan viimeisinä vuosina. Suureen linnaan mahtui noin 700 venä- 
läistä, ja loput majoitettiin Visingsön talonpoikien maataloihin. Internoitujen 
lukumäärä nousi lopulta 1600 henkilöön. Heitä vartioivat saaren musketein 
aseistetut talonpojat, jotka tuntuvat yleensä pelänneen venäläisiä. Vankien 
suuri määrä johti valtaviin muonitus- ja kuljetushintoihin, eivätkä sen enem- 
pää linnanvoudin kuin rikkaiden venäläistenkään varat tuntuneet millään 
riittävän niihin. Osa vangeista sai nimittäin maksaa ravinnostaan, mutta juuri 
maksujen perimisessä kohdattiin suuria vaikeuksia, kun ruotsalaiset vangin- 
vartijat eivät halunneet tunnustaa ruplaa käyväksi valuutaksi ja rahanvaihto 
hoidettiin siksi Grännan ja Jönköpingin porvareiden kautta. Nämä hankaluu- 
det aiheuttivat huomattavaa ruoanpuutetta, joka aikaa myöten alkoi saada 
nälänhädän piirteitä. Tilanne paheni nopeasti, eivätkä vartijat enää pelänneet 
karkaamisia vaan suoranaista kapinaa. 

Monet ylhäisistä venäläisistä kuolivat vankeuden aikana. Ruhtinas 
Bagration kuoli vuonna 1711 vankeudessa, lähettiläs Tsilkov vuonna 1716. 
Kenraalit Trubetskoi ja Golovin vaihdettiin vuonna 1718 sotamarsalkka Carl 
Gustaf Rehnskiöldiä vastaan, jonka venäläiset olivat ottaneet vangiksi Pulta- 
van taistelussa.” Sekä Trubetskoilla että Golovinilla oli vankeutensa loppu- 
vuosina ollut perhe seuranaan Ruotsissa. 

Kaikkein vaikein aika venäläisille vangeille oli vuosi 1717. Sinä vuonna 
tapahtuivat useimmat karkaamiset ja sattuivat monet kuolintapaukset. Mätä- 
nevien vainajien lemu levittäytyi Visingsborgin linnan yllä. Pakolaisia rangais- 
tiin piiskaamalla, vaikka useat heistä olivat aatelisia, joiden kohdalla tällainen 
rangaistus ei olisi saanut tulla kysymykseen. Se oli venäläisten mielestä aivan 
kauheaa. Jönköpingin läänin maaherra Carl Reinhold Patkul oli ankara her- 
ra, mutta hänet erotettiin toukokuussa 1718, kun hänet oli todettu syylliseksi 

vankien nälkään, puutteeseen, kuolemiin ja kapinoihin. Patkul oli menettänyt 
täysin tilanteen hallinnan. Lopullinen katastrofi tapahtui joulukuun 23. päivä- 
nä 1718, kun linna syttyi palamaan ja tuhoutui perustuksiaan myöten. Kaik- 
kiaan 1623 sotavankia seisoi puolipukeissaan tai alastomina kylmällä järven- 
rannalla hiilloksen vielä leiskuessa, kun aamu viimein sarasti.8 

Kaikkein täydellisin rulla venäläisistä sotavangeista (nimi, syntymäpäivä 
ja -paikka, uskonto, vangitsemiskohta) on luettelo niiden vankien ylläpidos- 
ta, jotka olivat pelastuneet Visingsborgin tulipalosta. Se on päivätty Örebron 
maaherranvirastossa toukokuun 29. päivänä 1719. Luettelo osoittaa, että venä- 
läisten ikä vaihteli 16:n ja 75 vuoden välillä ja että useimmat heistä oli vangit- 
tu Itämerellä tai Göteborgin edustalla käydyissä meritaisteluissa. Venäläisten 
joukossa oli monia tataareja ja kasakoita sekä muutamia naisia, jotka on mai- 
nittu erikseen 3 

Tulipalon jälkeen sotavangit jaettiin saaren talonpoikien elätettäviksi. 
Jokaiseen maalaistaloon tuli jopa 26 vankia, mutta ahtaus oli tilapäinen, kos- 
ka koloniaa alettiin purkaa. Venäläiset levitettiin Ruotsissa suurelle alueelle, 
etupäässä kuitenkin Smoolantiin, kunnes ne heistä, jotka olivat vielä elossa 
vuonna 1721 solmitun Uudenkaupungin rauhan jälkeen, palautettiin Venäjälle. 
Olosuhteet olivat maaseudulla verraten suotuisat, sillä vangitut saivat liikkua 
vapaasti ja tutustua seudun asukkaisiin. Ruotsalaiset ja venäläiset tapasivat 
tansseissa, kapakoissa ja työpaikoilla, ja he asuivat samoissa taloissa, tosin 
yleensä eri huoneissa. Ajankohdan tuomiokirjoissa ei ole tietoja tappeluista, 
varkauksista eikä raiskauksista, joihin venäläiset olisivat olleet syyllisiä. He 
näyttävät eläneen sovussa ympäristönsä kanssa. Näyttää siltä, että vankeus 
Visingsborgin linnassa oli hyvin huono kausi sotavankien historiassa. Kaikki 
muu oli siedettävää. 

Ei ollut tavatonta, että venäläinen sotavanki meni naimisiin ruotsalaisen 
tytön kanssa. Luettelo tuollaisista avioliitoista Jönköpingin läänissä vuosina 
1714—1717 todistaa ilmiöstä. Venäläiset sulhasmiehet saivat avioliiton solmimi- 
sen yhteydessä ruotsalaisen nimen ja heidät kastettiin Lutherin uskoon. Välil- 
lä nimistä kuitenkin tuli hybridejä, kuten Vasilius Mattsson tai Petter Postelin. 
Ne sattuvat helposti silmään kirkonkirjoissa.3% 

Venäläiset sotavangit olivat oma yhteisönsä Ruotsissa 20 vuoden ajan. 
Ryhmä oli eristetty mutta saattoi silti ylläpitää keskinäisiä yhteyksiään ja myös 
tiettyjä kontakteja Venäjälle. Vangit olivat monelle ruotsalaiselle ensimmäinen 
havainto venäläisistä. Vankeuden ankaruuden aste vaihteli, ja upseereilla oli 
yleisesti ottaen enemmän vapauksia kuin miehistöllä. He seurustelivat keske- 
nään ja pitivät yllä salaisia siteitä kotimaahan, kun vartijoiden silmä vältti. 

Niinpä kenraali Ivan Jurjevitš Trubetskoi sai vuonna 1715, siis muutamia 
vuosia ennen vapauttamistaan, kirjeen tsaari Pietarilta. Tsaari halusi saada 
vangitulta alamaiseltaan tietoja Ruotsin siviilihallinnosta.* Kenraalin piti 
hankkia kirjoja, asetuksia ja säännöksiä, jotka käsittelivät eri arvoasteita ja 
arvonimijärjestelmiä Ruotsin virastoissa ja kollegioissa. Hänen piti vastauk- 
sessaan kuvata ja selittää Ruotsin koko siviilihallinto ja sen toimintatapa. 
Myös kirjoittamattomat säännöt piti selittää. Trubetskoi ei selviytynyt tehtä- 
västään, koska hänen liikkumisvapauttaan sentään oli tuntuvasti rajoitettu. 

Tsaarin pyrkimyksenä oli uudistaa Venäjän keskushallinto jonkin ulko- 
maisen mallin mukaan. Vanha venäläinen hallintojärjestelmä prikaaseineen 
oli tulos voimakkaasta klienttiajattelusta, sillä se nojasi pajarisukuihin, jotka 
toimivat itsenäisesti ja olivat usein riidoissa toistensa kanssa. Pietari oli lap- 
suudessaan kokenut itse Miloslavski- ja Naryskin-sukujen kilpailun vallasta 
ja nähnyt, miten mielellään Kremlin vartiosto, streltsit, sekaantui kiistoihin 
hankkiakseen itselleen vaikutusvaltaa. Sellaiset ilmiöt eivät lisänneet hallitse- 
van tsaarin valtaa, vaan ne saivat aikaan vaarallisen vallan epätasapainoisuu- 
den. Kiistojen ja eripuraisuuden ajat eivät saisi enää toistua eri hallitsijoiden 
valtakausien välillä. Ansiot ja kunnollisuus ratkaisisivat, eivät syntyperä ja 
suhteet, kun uusia virkamiehiä nimitettäisiin. 

Pietari yritti siksi kerätä tietoja Länsi-Euroopan eri valtioiden hallinnol- 
lisista tavoista ja kulttuurista. Tärkeää oli selvittää niiden virkamiehistön laa- 
tu, ja tsaarin mielestä hallitsijan käskyjen totteleminen oli virkamiesten tär- 
kein ominaisuus. Muistiinpanot eräästä tsaarin ja Ruotsin lähettiläs Thomas 
Kniperin käymästä keskustelusta osoittavat, että Pietari oli hyvin kiinnos- 
tunut Ruotsin hallinnon yksityiskohdista, univormuista ja heraldiikasta, 
lipuista ja seremonioista.*** Tsaari ihaili paljon Englantia ja Alankomaita, 
sillä molempien elintaso oli korkea, mutta nämä valtiot eivät voineet tarjo- 
ta sopivaa mallia hänelle. Alankomaat oli pienten valtioiden hajautettu liitto, 
eikä Englannin hallinnossa ollut läpiajateltua systematiikkaa vaan keskiai- 
kaiset virastot esiintyivät siellä rinnan uudenaikaisten kanssa. Myös Ranska, 
joka tuohon aikaan oli absoluuttinen monarkia, oli sopimaton hallintonsa 
kirjavuuden vuoksi. 

Ensi silmäyksellä Tanska tuntui Pietarista hyvin sopivalta mallimaalta. 
Sen keskushallinto oli uudistettu 1600-luvulla, ja se oli Venäjän liittolainen. 
Tarkemmin katsellessa Tanskan järjestelmä oli kuitenkin vain puolivalmis 
jäljennös Ruotsin keskushallinnosta, jonka Axel Oxenstierna oli luonut jo 
1620-luvulla ja joka oli sen jälkeen kasvamistaan kasvanut. Kaarle XI:n luo- 
man itsevaltiuden ansiosta valtiolla oli rajatonta valtaa käyttävä hallitsija. 

Ruotsin virastoja johdettiin kollegiaalisesti, päätökset tehtiin äänestämällä 
yhteisistunnoissa, joissa virastojen johtajien eli presidenttien rooli oli verra- 
ten vaatimaton. Harkittu hierarkkisuus ja eri virastojen yhteistyö lausunto- 
kierroksineen olivat kuvaavia piirteitä Ruotsin keskushallinnossa. Kaikki oli 
tässä systeemissä harmoniassa alhaalta ylös asti. 

Koska Trubetskoi ei voinut täyttää hänelle uskottua tehtävää, se annet- 
tiin vakoilijalle, hampurilaissyntyiselle Heinrich Fickille. Tämä osoittautui 
pitkäsormisuuden mestariksi. Hän lähti täysi matkakassa ja viehättävä puoli- 
so mukanaan Tukholmaan ja viipyi kaupungissa vuoden 1716. Fick ystävystyi 
korkeiden virkamiesten kanssa, oli avokätinen ja asui komeasti. Hän osteli 
tietoja Ruotsin keskushallinnon rakenteesta ja toimintatavoista eri viran- 
omaisilta ja maksoi niistä runsaasti. Hän hankki itselleen Johan Schmede- 
manin asetuskokoelman, joka sisälsi vuosina 1528-1701 annettuja säädöksiä 
(julkaistu 1706, yhteensä 800 voimassa olevaa asetusta) mutta keräsi myös 
kaikki painetut ja painamattomat määräykset, jotka vain sai käsiinsä. Kukaan 
ei epäillyt häntä, ja monet toimissaan ikävystyneet virkamiehet olivat suoras- 
taan ihastuneita ulkomaalaisen osoittamasta huomiosta. Osa asetuksista oli 
salaisia ja koski puolustusasioita. Fick otti reippaasti riskejä. Hyvin suuri sää- 
dösaineiston kokelma syntyi tällä tavalla 39 

Fickin kotimatka kerättyjen aineistojen kanssa oli melko dramaatti- 
nen. Kenraali Adam Weide raportoi tsaarille myöhemmin, että vakoilija oli 
lähtenyt Tukholmasta viime hetkellä osa asetuksista ommeltuina vaimonsa 
hameisiin, osa taas laivan kapteenin hallussa. Paluu onnistui, ja Ruotsin ase- 
tukset saapuivat Venäjälle. Fick ylennettiin kamariherraksi ja sai Pöltsamaan 
kartanon asuttavakseen pohjoiselta Tartonmaalta. 

Tsaari Pietari ryhtyi nyt tekemään omasta hallintokoneistostaan Ruotsin 
kopiota sen mallin mukaan, jonka hän oli saanut käsiinsä. Hän yritti saada 
ruotsalaisia sotavankeja mukaan tähän työhön, mutta laihalla menestyksellä. 
Siksi venäläiset kopioivat omin avuin vieraan hallintojärjestelmän ja asetti- 
vat sen omansa huipulle.*°* Kuinka kaikessa sitten kävi, ei kuulu tähän kir- 
jaan, mutta sen verran voi paljastaa, että asiasta paisui ajan mittaan ilmeinen 
katastrofi. Kollegiot presidentteineen, äänestyksineen ja esittelyineen eivät 
sopineet Venäjän yhteiskuntaan, joka erosi perusteellisesti Ruotsista. Venäjän 
paikallishallinto maaorjuuksineen, kyläyhteisöineen ja kylänvanhimpineen 
ei ollut harmoniassa luodun ylärakenteen kanssa, joka oli syntynyt vapaiden 
talonpoikien ja kruununverojen Ruotsissa. 

Suomen miehitysaika 


Marraskuussa vuonna 1700 käydyn Narvan taistelun jälkeen oli jonkin aikaa 

epäselvää, mitä Kaarle XII aikoi tehdä. Ruotsin armeijan johto laaditutti jou- 
lukuussa useita julkilausumia Novgorodin ja Pihkovan alueen siviiliväestöl- 
le. Niissä vaadittiin elintarpeiden, hevosten ja muun tarpeellisen kokoamista 

suuriksi varastoiksi tulevaa sotilaallista hyökkäystä varten. Alueen venäläisen 

väestön piti pysyä kodeissaan eikä paeta. Näitä manifesteja levitettiin rajan yli 

paikallisten pappien toimesta ja ne suunnattiin paitsi väestölle yleensä myös 

voivodeille eli paikallishallinnon johtomiehille. Venäjä vastasi julistamalla, 
että ruotsalaisten auttamisesta seuraisi kuolemanrangaistus."”” 

Kävi kuitenkin niin, että Kaarle XII käänsi Venäjälle selkänsä. Armeija 
asettui talvileiriin Pohjois-Liivinmaalle, ja kuningas sijoitti päämajansa Laju- 
sen herraskartanoon. Tästä pienestä paikasta tuli nyt muutamiksi kuukausik- 
si yksi Euroopan suurpolitiikan polttopisteistä. Kevään tultua joukot lähtivät 
marssimaan kohti Riikaa. Ylitettyään onnellisesti Väinäjoen Kaarle XII ahdisti 
saksilaisen armeijan Kuurinmaalle, minne sotatapahtumat siirtyivät. Sitten 
seurasi monien vuosien ajan Puolan kuninkaan Augustin takaa-ajoa pitkin ja 
poikin Puolaa ja lopulta hyökkäys Saksiin, kuninkaan vaaliruhtinaskuntaan, 
joka oli ollut hänen vaikeasti tavoitettava pesäpaikkansa. Ruotsin armeija 
marssi Sleesian halki vaaliruhtinaan perintömaahan, August erosi Puolan ku- 
ninkaan asemasta ja rauha tehtiin Altranstädtissa lokakuun 13. päivänä 1706. 

Jo aikalaiset pohtivat kysymystä, miksi kuningas ei jatkanut hyökkäys- 
tä itään, Venäjän suuntaan, jossa rajakaupunki Pihkova olisi voinut olla hä- 
nen kohteensa, vaan käänsi marssinsa etelään, Kuurinmaalle ja Puolaan. Sii- 
hen on voinut olla taloudellinenkin syynsä. Riian kaupunki oli valtakunnan 
kaikkein vauraimpia kauppakeskuksia, koska se hallitsi kaukaa kaakosta 
virtaavan Väinäjoen suistoa. Ruotsilla oli sillä suunnalla Riian lisäksi vain 
pieni maakaistale hallittavanaan. Rajan siirtäminen itään kohti Väinäjoen al- 
kua olisi ehkä avannut uuden kauppaväylän Mustallemerelle ja Turkkiin, ja 
se olisi voinut korvata hankalan kauppatien Novgorodin ja Moskovan kautta 
Volgalle ja edelleen Persiaan. Muutama turkkilainen tämänsuuntainen hou- 
kutteluyritys tunnetaan. Kauppapolitiikka näytteli omaa rooliaan — tosin 
useimmiten melko salaista — kaikissa Venäjää koskevissa, Ruotsissa haudo- 
tuissa projekteissa. Juuri vuonna 1701 toteutettiin esimerkiksi hyvin rohkea 
ruotsalainen yritys vallata laivastohyökkäyksellä Arkangeli ja tuhota tämä 
kaupunki ja sen mukana koko Jäämeren kautta kulkeva kauppatie. Järeät tykit 
Vienanjoen suulla pysäyttivät ruotsalaiset sotalaivat, ja yritys epdonnistui.*° 

Suunnatessaan sotaretkensä etelään kuningas oli jättänyt pitkän itärajan 
puolustamatta. Siksi venäläinen ylipäällikkö marsalkka Boris Seremetev oli 
vallannut vähin erin koko Inkerinmaan ja Itä-Liivimaan sekä käytännössä 
koko Karjalankannaksen. Tämän alueen kaupunkien väestö pakkosiirrettiin 
Venäjälle. 

Tsaari Pietari oli aluksi aikonut avata tien Itämerelle perustamalla linnoi- 
tuksen jonnekin Nevan suun tienoille. Hänellä oli ehkä esikuvana Iivana III:n 
jo vuonna 1492 perustama Ivangorod. Siitä ajasta oli kuitenkin kulunut mel- 
koinen tovi, ja paljon vettä oli virrannut Venäjän joista mereen. Länsi-Euroo- 
pan kauppa oli 1680-luvusta alkaen keskittynyt Suomenlahden itäisimpään 
sopukkaan, jonka Ruotsi oli tehnyt vapaakauppa-alueeksi jo 1640-luvulla. 
Kauppiaat pitivät purjehdusta Narvaan paljon parempana kuin pitkää kier- 
totietä Arkangeliin. Tuntuu siltä, että nämä olosuhteet houkuttelivat tsaari 
Pietaria perustamaan suuren kauppakaupungin, Pietarin, suunnilleen sille 
paikalle, jolla pieni Nyenin (Nevanlinnan) kaupunki sijaitsi. Tiedetään, että 
tsaari oli jo vuonna 1698 sanonut Tanskan lähettiläälle Paul Heinsille, että hän 
aikoi perustaa uuden kaupungin tälle seudulle, ”kunhan aika on kypsä”.3" 

Miksi Narvan hyvin menestynyt kauppakaupunki ei tullut kysymyk- 
seen? Epäilemättä siksi, että se kuului vielä vuonna 1703 Ruotsille. Riikakaan 
ei kelvannut, koska se oli sodan alussa luvattu kuningas Augustille. Se oli- 
si epäilemättä ollut vaihtoehdoista parhain, koska Riian satama oli jäätön 
kauemmin kuin Suomenlahden satamat. Ongelmana oli Riian osalta kyllä, 
että sen kaupankäynnin väylä, Väinäjoki, virtasi kaakosta Ukrainan suunnal- 
ta eikä Sisä-Venäjältä. On hyvä muistaa, että Riika oli ollut edellisen tsaarin 
Aleksei Mihailovitsin haavekuvissa silti se kaikkein tärkein valloituskohde. 

Niinpä tsaari Pietari perusti Nevan varrelle kaupungin nimeltä Sankt- 
Petersburg, virallisesti toukokuun 16. päivänä 1703, ja uusi linnoitus, joka oli 
saanut nimensä apostoleitten Pietarin ja Paavalin mukaan, sijoitettiin joen 
pohjoisrannalle hiukan länteen ruotsalaisesta pikkukaupungista. Nyen revit- 
tiin, jotta saataisiin tilaa kaduille, kanaville ja toreille.? Kaupunki nousi villiin 
ja autioon suomaisemaan, jossa kasvoi metsää ja pensastoa. Tulvat olivat siel- 
lä tavallisia. Sankt-Petersburg oli alkuaan ajateltu sotilaalliseksi tukikohdak- 
si ja kauppakaupungiksi, ei vielä Venäjän pääkaupungiksi, jollainen siitä tuli 
muutamia vuosia Pultavan voiton jälkeen. Kaupunki oli aluksi hyvin turvaton, 
koska ruotsalaiset hyökkäsivät joka kesä laivastollaan Nevan suistoon ja yrit- 
tivät vallata sen. Ensimmäinen tällainen meritaistelu tapahtui jo toukokuun 
27. päivänä 1703, vain pari viikkoa kaupungin perustamisen jälkeen. Ruot- 
salaiset laivat Geddan ja Astrid, jotka olivat juuttuneet matalikkoon eivätkä 

päässeet vastatuulen vuoksi irti, vallattiin tuolloin tsaari Pietarin suureksi 
riemuksi.** Ruotsin laivastohyökkäilyt jatkuivat, kunnes Venäjä oli saanut 
rakennetuksi merilinnoituksen pienelle Suomenlahden saarelle, jonka nimi 
oli suomeksi Retusaari ja venäjäksi Kotlin. Tsaari antoi paikalle uuden nimen 
Kronstadt. Kenraali Georg Lybecker hyökkäsi vielä vuonna 1708 Suomen 
puolelta kiertäen Inkerinmaalle, mutta tämä sotaretki ei tuottanut Pietarille 
tuhoa vaan päättyi aivan surkeasti. Tappion kärsineet joukot evakuoitiin me- 
ren yli takaisin Suomeen. 

Ensimmäinen alankomaalainen kauppa-alus saapui Pietariin marras- 
kuussa 1703 ja otettiin vastaan suurella riemulla. Tsaari luotsasi sen itse me- 
reltä joelle ja satamaan. Myöhemmin Pietari osoitti valtaansa ohjaamalla 
kauppatavaroiden virran Arkangelista uuteen kaupunkiin. Hän perusti myös 
laivanrakennusaseman Laatokalle ja siirsi tämän telakan sittemmin Nevan 
varrelle. Se valmisti suuren määrän fregatteja, kaljuutteja ja venetsialaiseen 
tyyliin rakennettuja kaleereita, jotka kaikki laskettiin veteen Pietarissa. 

Ajan kuluessa tsaarin aikomukset kasvoivat. Pietarin kaupungista piti 
tulla jotakin enemmän kuin kauppa- ja sotasatama. Pultavan voiton tunnel- 
missa hän korotti Nevan kaupungin vuonna 1712 Venäjän pääkaupungiksi: 
tsaariperhe ja hovi muuttivat sinne ja valtion virastot Moskovasta seurasi- 
vat perässä. Tekoa verrattiin venäläisessä propagandassa keisari Konstanti- 
nuksen toimenpiteeseen perustaa Rooman valtakunnalle uusi pääkaupunki, 
Konstantinopoli, Bosporin salmelle. Pietarin kaupungin perustamisen myötä 
Venäjälle tuli tarpeelliseksi hallita ja valvoa Suomenlahden molempia rantoja, 
eteläistä ja pohjoista. Kaupungin synty muutti näin koko strategisen tilanteen 
tällä alueella, kun avoin meriväylä länteen oli pääkaupunki Pietarin tärkeä 
turvallisuusintressi. 

Vähitellen rakennettiin suuri kirkko, Pietari-Paavalin katedraali, Nevan 
varrelle. Leveitä bulevardeja vedettiin maastoon. Italialainen arkkitehti 
Domenico Trezzini palkattiin suunnittelemaan palatsirakennuksia ja piir- 
tämään uusi, johdonmukainen asemakaava. Kymmenettuhannet työläiset 
loivat erittäin vaikeissa olosuhteissa uuden yhdyskunnan, jonka keskustaan 
Venäjän aristokratia pakotettiin rakentamaan kaupunkipalatsinsa eurooppa- 
laiseen barokkityyliin. Valtavat määrät kiveä ja hirsiä kuljetettiin paikalle, niin 
että Moskovan kasvu pysähtyi rakennustarvikkeiden ja työvoiman puuttee- 
seen. Suuria väestöryhmiä pakkosiirrettiin Nevan aluksi hyvin epäterveelli- 
sille ja soisille rannoille. Vielä 15 vuotta kaupungin perustamisen jälkeen, kun 
korkeat, suuri-ikkunaiset palatsit jo seisoivat katujen varsilla ja ranskalaiset 
puutarhurit suunnittelivat tiukan geometrisia puurivejä ja puistoja, oli joka- 

päiväinen elämä Pietarissa ja sen ympäristöissä varsin karua, ja sattui, että su- 
det ahdistelivat ihmisiä kaupungin keskustassa. Pietarin kaupungin myöhem- 
pi historia ei kuitenkaan kuulu tämän esityksen piiriin. 

Suuren Pohjan sodan kulminaatiopisteenä voidaan pitää Altranstädtin 
rauhaa vuonna 1706. Kaarle XII suunnitteli keväällä 1707 suurta hyökkäys- 
tä Venäjälle Keski-Euroopan ja Puolan läpi käyttämättä Baltiaa tukikohtana. 
Riiasta saapui pelkkä apujoukko kenraali Adam Ludwig Lewenhauptin joh- 
dolla ja liittyi hyvin vaikean marssin jälkeen kuninkaan komennossa olevaan 
pääarmeijaan. Kaarle XII:n valitsema hyökkäyssuunta teki tyhjäksi Ruotsille 
tuttujen Novgorodin ja Tverin seutujen vuosikymmeniä kestäneen kartoitta- 
mistyön. Nyt armeija marssikin suoraan tuntemattomalle suurelle Venäjän- 
maalle sellaista tietä, jolle ei voinut saada mitään huoltoa kotimaasta. 

Kaarle XII:n suunnitelma oli hyvin rohkea ja hänelle tyypillinen. Suuri, 
26 000 sotilasta käsittävä ruotsalainen armeija aloitti kesällä 1707 kohtalon- 
marssinsa Sisä-Venäjälle. Yritys vei aikaa. Heinäkuun alussa Ruotsi sai voiton 
Holowczynin taistelussa, mutta mitä pitemmäksi etäisyys kotimaahan kasvoi, 
sitä suurempi masennus alkoi vallita armeijassa. Venäläiset sovelsivat polte- 
tun maan taktiikkaa, ja elintarpeet alkoivat loppua. Syyskuussa 1707 kunin- 
kaan piti tehdä uusi päätös. Sen sijaan, että olisi jatkanut marssia kohti Mos- 
kovaa, sotajoukko kääntyi etelään, Ukrainan suuntaan, missä hävittämätön 
maaseutu tarjosi mahdollisuuksia talvileiriin. Suunnanmuutos oli kohtalokas 
Lewenhauptin johtamalle apujoukolle. Se ei ehtinyt kuljettaa kuormastoaan 
ja tykistöään, elintarvikkeita ja ruutia, perille ajoissa, vaan menetti ainakin 
4500 kuormavaunua ja tuhansia hevosia sekä suuren määrän nautakarjaa ve- 
näläisille. Ainoastaan miehistö, joka oli Riiasta lähdettäessä käsittänyt 11 000 
miestä, saattoi Puolan Lesnajassa käymänsä katastrofaalisen taistelun jälkeen 
liittyä pääarmeijaan. Myöhemmin tsaari Pietari nimitti Lesnajassa saavutet- 
tua menestystä Pultavan äidiksi, koska näiden taisteluiden väliaika oli tasan 
yhdeksän kuukautta. 

Aavistus Venäjän lopullisesta voitosta kasvoi kasvamistaan näinä kuu- 
kausina. Vuosien 1708-1709 talvi oli hyvin kylmä, ja karoliinit palelivat kun- 
nolla, seurauksena pakkasvaurioita, joita välskärit hoitivat amputoimalla jä- 
seniä. Talvileireistä tuli painajaismaisia. Armeija etsi ruokaa ja kattoa päälleen 
levittäytyen laajalle alueelle, jossa pienemmät venäläiset partiot alituisesti 
uhkasivat sitä. Ukrainalainen kasakkahetmani Ivan Stepanovitš Mazepa liit- 
toutui pitkän epäröinnin jälkeen ruotsalaisten kanssa, mutta Ukrainassa ei 
syntynyt mitään kansanliikettä Venäjää vastaan. Hetmania seurasi vain pari 
tuhatta Dneprin kasakkaa, joiden taisteluarvo vakinaista sotaväkeä vastaan 

oli vähäinen. Ruotsin armeija oli melkein kokonaan eristyksissä, kun Kaarle 
XII päätti alkukesästä 1709 pysähtyä ja alkaa piirittää pientä mutta tärkeää 
Pultavan linnoitusta. 

Pultavan taistelu kesäkuun 28. päivänä 1709 on Ruotsin koko sotahisto- 
rian kenties raskain tappio. Kaarle XII:n väitettiin olevan haavoittumaton, ”ko- 
va luoteja vastaan”, mika oli vaikuttanut hänen ilmeiseen menestykseensä so- 
tapäällikkönä. Ennen Pultavan taistelua kuningas oli kuitenkin haavoittunut 
jalkaan, ja yhteenoton aikana henkikaarti kantoi häntä taistelukentällä paa- 
reilla. Joukkoja johti käytännössä sotamarsakka Carl Gustaf Rehnskiöld, joka 
kuitenkin oli unohtanut informoida alipäällikköjään kiireessä tehdystä taiste- 
lusuunnitelmasta. Venäläiset olivat lukumäärältään paljon vahvemmat, ja he 
olivat ehtineet pystyttää joukon skansseja ja redutteja, jotka torjuivat ruotsa- 
laisten hyökkäyksen voimaa. Taistelu päättyi Ruotsin suureen tappioon. Me- 
netykset olivat noin 10 000 miestä kaatuneina ja vangittuina. Kuningas pakeni 
mukanaan pieni seurue Dnepr-virran yli Turkin alueelle. 

Katastrofia täydensi armeijan jäännösosan antautuminen. Se tapahtui 
Perevolotšna-nimisen kylän lähellä Dneprin ja Vorskla-joen yhtymäkohdas- 
sa. Perääntyvät ruotsalaiset olivat joutuneet ansaan, koska he olivat päättä- 
neet marssia Krimille mutta sikäläinen tataarikaani oli kieltäytynyt ottamas- 
ta heitä vastaan. Dneprin rannan tilanne on syöpynyt Ruotsin sotahistoriaan 
kuin terävänä kuvana. Upseerit tarvitsivat tukea päätökselleen antautua, ja he 
ratsastivat joukkojen lomaan ja kyselivät miehiltä, mitä pitäisi tehdä. Sotilaat 
vastasivat: ”Meiltä ei ole koskaan kysytty, haluammeko taistella. Käsky on 
aina ollut: Hakkaa päälle!”* 

Kun kenraali Adam Ludwig Lewenhaupt joukkoineen antautui venäläi- 
sille, ruotsalaisten sotavankien määrä Venäjällä nousi 27 000:een. Vankien 
joukossa oli naisia ja lapsia, koska sotajoukoilla oli tuohon aikaan melkein 
aina siviiliväestöstä koostuva lisä. Karoliinit vietiin Moskovaan ja pakotettiin 
alentavaan marssiin kaupungin kaikkiaan seitsemän tilapäisen riemukaaren 
alitse. Kaarle XII:n paarit, joilla kuningas oli maannut Pultavan taistelussa, 
olivat yksi voittoparaatin nähtävyyksistä. Moskovan kirkonkellot soivat voi- 
ton kunniaksi, ja vangit saivat läpimarssillaan niellä monia haukkumasanoja. 
Kaupungissa vallitsi ”sellainen melu ja huuto, ettei siellä voinut kuulla, mitä 
naapuri sanoi”, eräskin karoliini kuvasi tapahtunutta. 

Pultavan taistelun takia Venäjälle jäi tuhansia karoliinisia sotavankeja. 
Palattuaan aikanaan takaisin Ruotsiin he muuttivat suhtautumista Venäjään 
etupäässä myönteiseen suuntaan. Vankeusaika oli opettanut heille paljon. 
Tietynlaista Pultavan perintöä oli kuitenkin sekin, että Ruotsin provinssit 

Inkerinmaa, Vironmaa ja Saarenmaa sekä itäinen valtakunnanpuolisko eli 
Suomi ja Ruotsin Karjala joutuivat Venäjän miehittämiksi. Baltian provins- 
sien ja Karjalan osalta miehitys muuttui pysyväksi Venäjään liittämiseksi, 
mutta valtaosassa Suomea se oli vain verraten lyhytaikainen vaihe, joka käsit- 
ti vuodet 1713-1721. Tämä aika, jota Suomessa sanotaan isoksivihaksi, jatti pysy- 
vän jäljen ruotsalaiseen ja aivan erityisesti suomalaiseen Venäjä-käsitykseen, 
eikä se jälki ollut mitenkään kaunis. 

Historiankirjoitus on kohdellut isoavihaa tavalla, joka osoittaa Kleion 
vahvaa sitoutuneisuutta aikaan ja kansallisiin yhteyksiin.® Ruotsalainen 
tutkimus on ollut vähemmän kiinnostunutta ja keskittynyt pääasiassa venä- 
läisiin hävityksiin Roslagenissa ja muilla seuduilla pitkin Ruotsin nykyistä 
itärannikkoa vuosina 1719—1721. Tuhot olivat toki melkoiset, mutta tuskin al- 
kuunkaan verrattavissa siihen suureen draamaan, jota näyteltiin valtakunnan 
itäosassa. Suomalainen historiantutkimus onkin käsitellyt isoavihaa vakavas- 
sa mielessä. 

Ensimmäisenä tutkijana tämän historiallisen vaiheen otti tutkiakseen 
nuori Yrjö Koskinen (Georg Forsman), joka painatti vuonna 1865 lähdejulkai- 
sun Handlingar till upplysande af Finlands öden under det Stora nordiska kriget 1. Yrjö 
Koskisen dokumenttikokoelma sisälsi 249 asiakirjaa, joista vain 59 käsitteli 
vuosia 1713—1721, siis varsinaista isoavihaa.** Teoksen toinen osa ei koskaan 
ilmestynyt — Yrjö Koskisesta oli tullut maapäivien osanottaja 1872, senaattori 
1882 ja aatelismies samana vuonna. Keisarin luottamusmiehenä Suomen suu- 
riruhtinaskunnassa hän ei enää voinut tutkia venäläisten julmuuksia men- 
neinä vuosisatoina. Jo tämä osoittaa, että isostavihasta on vaikeaa kirjoittaa 
aikana, joka on huomattavan venäläisystävällinen. 

Seuraava isonvihan tarkastelija oli jo varsinainen tutkija, K. O. Linde- 
gvist. Hän väitteli aiheesta vuonna 1886 kirjoittamalla ajalle tyypillisen ohuen 
tohtorinväitöskirjan, mutta tutkimus jatkui sen jälkeenkin ja tehtyään pit- 
kän uran opppikoulun historianopettajana Lindegvist vuonna 1919, siis jo 
Suomen itsenäistymisen jälkeen, julkaisi tuloksensa. Silloin ilmestyi hänen 
magnum opuksensa Isonvihan aika Suomessa, joka käsitti yli 700 sivua vank- 
kaa tietoa.” Aika oli nyt toinen, venäläistämisestä ja vallankumouksesta oli 
päästy Suomessa, mutta Lindegvist ei tästä huolimatta ollut suomalaisen na- 
tionalismin vanki, vaan hänen esityksensä oli tasapuolista, objektiivista. Kirja 
oli pedagogisesti oivaltava ja täynnä terveitä huomioita. Lindegvist kuva- 
si venäläisten saapumista Suomeen, hävityksiä ja sissisotaa, miehitysvallan 
kantamia veroja, pakkotöiden teettämistä ja deportaatioita eli väestönsiirtoja. 
Hän kertoi myös pakolaisista ja heidän vaiheistaan Ruotsissa. Nuorempi 


Suomen miehitysaika 301 


https://doi.org/10.21435/ht.286 


tutkijapolvi on arvostellut Lindeqvistiä siitä, ettei hän käyttänyt venäläistä 
lähdemateriaalia vaan rajoittui tarkastelemaan olosuhteita puhtaasti suoma- 
laisesta näkökulmasta. Tämä tutkija oli kuitenkin uranuurtaja ennen kriit- 
tisesti käsittelemättömällä alalla, ja hänen tuloksiaan pitää arvioida lähinnä 
tästä näkökulmasta. 

Kaikki Lindegvistin jälkeen tulleet esitykset isostavihasta toistelivat aina 
1980-luvulle asti hänen näkemyksiään. Vasta tuolloin syntyi neutraalimpi tar- 
kastelutapa, joka osoitti ymmärtämystä myös Venäjän pyrkimyksille. Uudet- 
kin esitykset olivat silti ajankohtansa lapsia. Suuntausta edusti Åbo Akademin 
piirissä syntynyt kokoomateos Ockuperat omräde.*** Kaksi tämän artikkeli- 
kokoelman kirjoittajista jatkoi perehtymistä teemaan uusista näkökulmista. 
Christer Kuvajan tohtorinväitöskirja Försörjning av en ockupationsarmé (1999) kä- 
sitteli Venäjän armeijan sotilaallista huoltoa miehitysaikana, mikä osoittautui- 
kin eräänlaiseksi avaimeksi tapahtumien ymmärtämiseen.?" Tutkimus perus- 
tui etenkin hallinnollisiin asiakirjoihin, myös venäläisiin sellaisiin. Oli ilmeistä, 
tiin Venäjältä muonaa ja ammuksia, pois lukien hevosten rehu, sillä rehua ei 
voinut kuljettaa pitkiä matkoja. Sen hankkiminen oli venäläisten huollosta 
vastaavien upseereiden pahin ongelma, ja se aiheutti jatkuvia hankauksia pai- 
kallisväestön kanssa. Johanna Aminoff-Winbergin väitöskirja Pä flykt i eget land 
(2007) puolestaan käsitteli tärkeää osakysymystä Suomesta ja Baltiasta lähte- 
neistä tuhansista pakolaisista, heidän toimeentulostaan ja elämästään Ruotsis- 
sa.*? Tämän tutkimuksen perusaineistona oli eri apukomiteoiden arkistoma- 
teriaali, mutta Aminoff-Winbergin näkökulma on laaja ja sisältää myös kuvan 
sodasta yleensä ja siihen liittyneestä myytinmuodostuksesta. 

Neuvostoliiton sorruttua vuonna 1991 on vuoro tullut hyvin kriittisil- 
lekin isonvihan ajan tarkasteluille. Kustaa H.J. Vilkunan tohtorinväitöskirja 
Viha. Perikato, katkeruus ja kertomus isostavihasta (2005) on epäilemättä sellainen. 
Se edustaa oikeastaan perinteentutkimusta ja koostuu sekä julmuuksista teh- 
dyistä kuvauksista että niiden vaikutuksista ihmisten mieliin isonvihan aika- 
na ja sen jälkeen. Kirjan ansio on, että se kertoo isonvihan pitkästä varjosta 
1700-luvulla ja väittää — kenties liioitellusti — että osa suomalaisesta luokka- ja 
herravihasta on perintöä venäläismiehityksen ajoilta. Vilkuna esittää väitös- 
kirjassaan, että suuri osa katkeruudesta oikeastaan kohdistui Ruotsin val- 
tioon ja yläluokkaan sekä sodan aikana että rauhanteon jalkeen.* 

Uusin suomalainen esitys suuresta Pohjan sodasta ja isostavihasta on 
Teemu Keskisarjan temaattinen esseekokoelma Murhanenkeli. Suuren Pohjan so- 
dan ihmisten historia (2019). Teos on lukemisen arvoinen, sillä se välittää paljolti 

lähteistä ilmenevää niin sanotun pienen ihmisen näkökulmaa suuriin tapah- 
tumiin ja liikkuu osaksi myös Suomen ulkopuolella. Kulttuurihistoriallinen 

ote ja huolellinen paikallishistorian tuntemus ovat teoksen ansioita. Näkemys 

venäläisistä on nykyaikainen, se sisältää niin varjoja kuin valoa. 

Isostavihasta tuli Suomessa kansallinen trauma, aika, jota ei ole miellyt- 
tävä muistella. Vaikka historiantutkijat voivat nykyään kaikessa rauhassa ana- 
lysoida miehitysajan tapahtumia ja niiden jälkimaininkeja ja kirjoittaa niistä 
verraten objektiivisesti, on historiantutkimuksen kuva isostavihasta epätäy- 
dellinen niin kauan kuin sitä ei suhteuteta tapahtumiin muiden yhteiskun- 
tien ja maiden miehityshistorioissa. Sellainen kokonaisarviointi, jota muiden 
muassa Kuvaja on yrittänyt tehdä, osoittaisi luultavasti, että isonvihan his- 
toria ei ole millään lailla epätavallinen vaan että kansan hyvin raaka kohte- 
lu miehitysoloissa oli vanhoina aikoina pikemmin sääntö kuin poikkeus.** 
Kotimainen yleisö ei ole katsellut tapahtumia tästä näkökulmasta, vaan se 
on pitäytynyt konkreettisiin, omassa maassa tapahtuneisiin hirmutekoihin. 
Isonvihan erityispiirteenä voikin pitää, että se on muodostanut eräänlaisen 
vedenjakajan suhtautumisessa Venäjään. Myös 1700-luvun kronologia esite- 
tään kansanomaisesti monesti sellaisena, että ensin on ollut vanha ruotsalais- 
aika, sitten venäläismiehitys ja lopuksi uusi ruotsalaisaika.*$ Sekin todistaa 
isonvihan arvon imagotekijänä. 

Venäjän suorittama Ruotsin valtakunnan itäosien miehitys tapahtui 
kahdessa erässä. Vallattuaan vuonna 1710 koko Baltian ja Karjalan Viipurin 
ympäristöjä myöten venäläinen höyryjyrä pysähtyi kolmeksi vuodeksi. Tau- 
ko johtui sodan syttymisestä Turkin suunnalla. Rajavyöhykkeeksi rintamien 
välille muodostui Vehkalahdelta Suomenlahden rannalta koilliseen ulottuva 
kaistale, joka työntyi Laatokan länsi- ja pohjoispuolelta vanhalle Stolbovan 
rauhan rajalle. Tämä maa-alue tuhottiin perusteellisesti, ja sen väestö pakeni 
länteen, osa suorastaan Ruotsiin asti. Vyöhyke oli tyhjää ja poltettua ei-ke- 
nenkään-maata, ja sen sijainti ennakoi myöhemmin solmittavan Uudenkau- 
pungin rauhan rajaa. 

Valtakunnan itäosan puolustusta johti iäkäs karoliini, kenraalikuver- 
nööri kreivi Carl Gustaf Nieroth. Hän yritti koota joukot valtaamaan Viipu- 
ria takaisin ja suoritti uskaliaan mutta epäonnistuneen maihinnousun Saa- 
renmaalle. Kun Venäjän eteneminen jatkui kesällä 1713, sotatoimien johtoon 
asetettiin kenraali Georg Lybecker, jonka tehtäväksi tuli yrittää torjua venä- 
läisten suurta laivastohyökkäystä Suomen etelärannikolle. Sitä ei pystytty es- 
tämään. Turku menetettiin loppukesällä, ja ainoa merkittävä taistelu käytiin 
Kostianvirralla Etelä-Pohjanmaalla. Joulun aikaan vuonna 1713 koko Suomi 


Suomen miehitysaika 303 


https://doi.org/10.21435/ht.286 


oli venäläisten miehittämä, lukuun ottamatta Pohjois-Pohjanmaata, joka jäi 
eräänlaiseksi tyhjäksi välialueeksi sotaa käyvien osapuolten välille. Lybecke- 
rin jälkeen uudeksi ylipäälliköksi tuli kenraali Carl Gustaf Armfeldt, joka 
kärsi ratkaisevan tappion Napuella helmikuussa 1714. Armeija perääntyi Län- 
sipohjaan Ruotsin puolelle jättäen jälkeensä ei-kenenkään-maan, jossa ei nä- 
kynyt ruotsalaisia eikä venäläisiä vakinaisia joukkoja. 

Venäjän nopean sotamenestyksen taustatekijä oli uusi kaleerilaivasto, 
joka liikkui soutamalla tai purjehtimalla matalissa saaristovesissä ja huolehti 
maitse marssivan pääarmeijan kuljetuksista. Se oli ratkaisu vaikeaan huolto- 
kysymykseen harvaan asutussa maassa, jossa tieverkosto oli hyvin kehitty- 
mätön. Vasta laivaston perustaminen auttoi tsaari Pietari I:tä suorittamaan 
koko Suomen valtauksen ja pysyvän miehittämisen, missä kukaan aikai- 
sempi Venäjän hallitsija ei ollut onnistunut. Venäjän laivaston soutualukset 
(kaleerien lisäksi Venäjällä oli niin sanottuja skampavejoja ja brigantiineja) 
rakennettiin aluksi Laatokalla ja sittemmin Pietarissa Amiraliteettia vastapää- 
tä sijaitsevalla telakalla.” Venäjän saaristolaivasto voitti ja tuhosi heinäkuun 
27. päivänä 1714 Riilahden selällä Hankoniemen edustalla ruotsalaisen avo- 
merilaivaston yksikön, mitä voittoa on sittemmin juhlittu Venäjän laivaston 
ensimmäisenä urotekona. Kaleerit saattoivat nyt valloittaa Ahvenanmaan ja 
tehdä sieltä vuosina 1719—1721 tuhoisia hyökkäyksiä Roslagenin, Tukholman, 
Hälsinglandin, Södermanlandin ja Itä-Göötanmaan saaristoihin sekä myös 
Perämerelle.” 

Hugo Grotiuksen 1600-luvun puolivälissä hahmottaman kansanoikeu- 
den teorian mukaan miehitysvalta ei ollut itsevaltainen vaan se vain täytti ai- 
kaisemman hallitusvallan tehtäviä. Juuri tämä oli kuitenkin vaikeaa Suomen 
venäläisille miehittäjille. Suomessa vallitsivat ruotsalaiset oikeusperiaatteet, 
jotka olivat aivan erilaiset kuin venäläisten vastaavat katsomukset. Seurauk- 
sena oli yhteentörmäys, kulttuurien ristiriita. 

Yhtenä tilannetta vaikeuttavana tekijänä oli Suomen säätyläistön ja raja- 
seutujen talonpoikien pakeneminen Ruotsiin. Venäläisten tulo aiheutti panii- 
kin väestön keskuudessa. Kaarle XII käski valtion virkamiehiä pakenemaan 
alueelta, ja melkein koko sääty-yhteiskunnan yläkerros totteli tätä käskyä. 
Niin olivat myös Käkisalmen läänin ja Inkerinmaan säätyläiset lähteneet liik- 
kumaan kohti Ruotsia, samoin osa Vironmaan ja Liivinmaan ruotsalaisesta 
virkakunnasta. Pako oli alkanut idästä ja levinnyt kuin hyökyaalto länteen. 
Matka oli hyvin vaivalloinen, erityisesti Itä-Suomesta ja Suomen sisäosista läh- 
teneille, koska venäläisten maihinnousu Uudenmaan rannikolle oli katkais- 
sut normaalit tieyhteydet. Paon seurauksena koko virallinen Suomi — läänin- 


304 VIII EUROOPPALAINEN VENÄJÄ SYNTYY 


https://doi.org/10.21435/ht.286 


hallitukset, tuomiokapitulit, yliopisto ja korkeampi papisto — siirtyi Ruotsin 
puolelle. Siellä virastot ja virkamiehet viettivät eräänlaista varjoelämää aina 
rauhan tuloon eli vuoteen 1721 asti. 

Suomalaisten elämä pakolaisuudessa on verrattain hyvin tunnettua. Hei- 
dän tärkein keskuksensa oli Tukholma — jossa suuren vuoden 1710 ruton aika- 
na tyhjiksi jääneet kiinteistöt useinkin olivat heidän asuntojaan — mutta myös 
Strängnäs, Härnösand ja Keski-Norrlanti yleensäkin sekä Smoolanti majoit- 
tivat lukuisia pakolaisia. Erityiset pakolaiskomissiot jakoivat pakolaisille ra- 
hallista tukea, jonka suuruus riippui kunkin pakolaisen yhteiskunnallisesta 
asemasta. Väestö osoitti tulokkaille suurta hyväntahtoisuutta ja avuliaisuut- 
ta. Avunannon keskuksena toimi kuningashuone, erityisesti leskikuningatar 
Hedvig Eleonora, joka otti pakolaisia asumaan linnoihinsa Mälarenin alueel- 
la, missä hänen suuri läänityksensä (livgedinget) sijaitsi. Pakolaisiin kuuluivat 
myös ahvenanmaalaiset, jotka olivat poistuneet saariltaan eivätkä voineet 
liikkua avomerellä Venäjän laivaston vuoksi. He olivat useassa tapauksessa 
löytäneet suojaisan turvapaikan Mälarenin rannoilta, jotka sopivat kalas- 
tukseen, taikka sitten Roslagenista. Johanna Aminoff-Winberg arvelee, että 
pakolaisten kokonaismäärä oli noin 30 000 henkilöä ja että he olivat etu- 
päässä pappeja, virkamiehiä ja kaupunkiporvareita Suomesta ja Liivinmaalta 
mutta myös talonpoikaista rahvasta hävitetyltä alueelta Länsi-Karjalasta sekä 
Ahvenanmaalta ja Pohjanmaalta. 

Yläluokan pako sai yhteiskunnan perusteet järkkymään miehitetyssä 
Suomessa. Venäläisillä ei ollut käytettävissään paikallisviranomaisten apua. 
Siksi miehitysvalta puhui suoraan rahvaalle käyttäen sitä kieltä, joka oli ole- 
massa, nimittäin väkivaltaa. Suomen hävittäminen ei kuulunut tsaari Pietarin 
suunnitelmiin — hän oli antanut vain kaksi hävityskäskyä, ensimmäisen 
Kymijoen ylimenon yhteydessä ja toisen Napuen taistelun jälkeen. Itseval- 
tiaan määräyksistä huolimatta venäläiset polttivat ja tuhosivat maata kaik- 
kialla. Erityisen kovasti kohdeltiin Karjalaa, Savoa ja Pohjanmaata, kun taas 
Varsinais-Suomi, Uusimaa ja Häme selvisivät paremmin. Hämeessä oli jopa 
muutama aatelisperhe jäänyt paikoilleen ja sai elää kaikessa rauhassa. Silti 
jokainen Suomen kaupunki poltettiin, jokainen kirkko vandalisoitiin. Alem- 
man papiston — useimmiten kappalaisten ja ylioppilaiden, jotka hoitivat kirk- 
koherranvirkoja — vastalauseet kaikuivat kuuroille korville. 

Osa miehitysvallan hirmuteoista on luettavissa kirjallisista lähteistä. 
Suurin yksittäinen kauhuteko oli kasakoiden syksyn 1714 maihinnousu Hai- 
luotoon, jossa venäläiset tappoivat kirveillä noin 800 miespuolista saaren 
asukasta tai pakolaista, jotka olivat lähtemässä Ruotsiin. He olivat nukkuneet 

täpötäysissä tuvissa, kun kasakat ilmaantuivat paikalle. Hyökkääjät säästivät 
saaren naiset ja lapset mutta rikkoivat kaikki veneet, minkä vuoksi nämä ei- 
vät päässeet soutamaan turvaan mannermaalle vaan jäivät kuolemaan näl- 
kään kyliinsä. Onneksi meri jäätyi poikkeuksellisen aikaisin, niin että on- 
nettomat ihmiset pääsivät kävelemään ohuen jään yli poltettuun Ouluun. 
Tapauksen muisto eli seudulla kauan — siellä on puhuttu nykyaikaan asti ve- 
näläisestä murhaperjantaista.° 

Isonkyrön pitäjässä lukkari Antti Olavinpoika piti vuosina 1714-1717 
kirjaa seurakunnan vastasyntyneistä ja kastetuista lapsista sekä kuolleista ja 
haudatuista henkilöistä. Kaikkiaan 157 vastasyntyneestä lapsesta 33 oli niin 
sanottuja ryssänlapsia (raiskausten tuloksina syntyneitä lapsia), mikä ei ole 
kovinkaan yllättävää. Näitä lapsia hoidettiin niin huonosti, että ne kuolivat 
aivan pieninä. Kuolleiden luettelo kertoo vielä synkempää tarinaa: kaikkiaan 
652 vainajasta oli vain 208 kuollut luonnollisen kuoleman. 130 oli kuollut 
lyönneistä ja iskuista, 97 kidutuksesta, ruoskimisesta tai polttamisesta, viisi 
raiskauksesta, 22 nälästä ja 190 eri syistä pakomatkallaan.** Osa hirmuteois- 
ta johtui siitä, että Isonkyrön asukkaat olivat olleet auttamassa sissejä. Vas- 
tarintamiesten parvia kierteli maassa. Niitä johtivat usein Ruotsista lähetetyt 
sissipäälliköt, virkaheitot sotilaat. Vapaajoukot olivat usein yhtä pelättyjä 
kuin venäläiset. Legendaariset hahmot, jotka täytyy mainita tässä yhteydessä, 
olivat nimiltään Pietari (Peter) Långström ja Tapani (Stefan) Löfving.” Parti- 
saanisodalla ei ollut sotilaallista arvoa, se johti ainoastaan epävarmuuteen ja 
rankaisutoimiin. 

Venäläisten terrori Pohjanmaan asukkaita kohtaan johti karmeisiin 
lopputuloksiin. Erään myöhemmin, rauhan tulon jälkeen, kootun luettelon 
mukaan he olivat surmanneet 4 064 henkilöä ja vieneet pois 4784 henkilöä. 
Pääosa surmatuista oli kotoisin maakunnan pohjoisosasta, mutta deportaa- 
tiot olivat kohdanneet Pohjanmaata tasaisemmin. Napuen taistelun jälkeen 
venäläiset vangitsivat tuomiokirjassa olevan tiedon mukaan noin 300 alueen 
talonpoikaa, jotka vietiin linnoitustöihin Helsinkiin ja Pietariin. Vain yksi 
pois viedyistä, Tuomas Heikinpoika Bertbyn kylästä Vöyriltä, säilyi hengissä, 
palasi ja tiesi kertoa kohtalotovereittensa vaiheista.%3 Ankara rangaistus lie- 
nee johtunut osittain siitäkin, että seudun talonpojat olivat taistelleet nosto- 
väkenä Ruotsin joukoissa Napuella. 

Deportaatiot olivat ihmisjahteja, joiden tarkoituksena oli tuottaa orjia 
orientin orjamarkkinoille. Myös Venäjän lukemattomat kartanot tarvitsivat 
työvoimaa, ja toisin kuin kauas vietyjen orjien kohtalot vangittujen suoma- 
laisten maaorjien olot itse Venäjällä ovat hyvin tunnettuja. Ammattitaitoiset 

ihmiset, etenkin käsityöläiset, olivat hyvin kysyttyjä. On laskettu, että Suo- 
mesta kuljetettiin isonvihan aikana noin 200 000-300 000 ihmistä vankeina 

Venajalle.** Ihmisryöstöt aiheuttivat muiden demografisten onnettomuuk- 
sien (vuosien 1696—1697 nälänhätä, vuoden 1710 rutto) ohella sen, että aina- 
kin neljäsosa talonpoikaistaloista oli sodan päättyessä autioina. Osa tyhjistä 

taloista oli kuitenkin miehitysviranomaisten suostumuksella annettu uusille 

ihmisille, mikä johti 1720-luvulla sitkeisiin oikeusjuttuihin vanhojen ja uusien 

omistajien kesken. 

Miehitysajan vaikeiden olojen pääsyynä lienee ollut Venäjän armeijan 
aivan ylimitoitettu suuruus sotilaallisiin tarpeisiin nähden. On arvioitu, että 
venäläisiä sotilaita oli tuolloin noin 25 ooo miestä, siis määrä, joka oli liian 
suuri pelkän miehityksen ylläpitämiseen. Sissisota oli kokonaisuutena kui- 
tenkin vaatimaton ilmiö. Syynä suureen armeijaan oli luultavasti tsaari Pietari 
I:n aikomus hyökätä Ruotsin puolelle pakottaakseen vastustajan rauhaan. 
Niin ei kuitenkaan tapahtunut, ja siksi emämaa selvisi melkein pelkällä säi- 
kähdyksellä eli ainoastaan sen merenrantojen hävittämisellä. 

Suora miehitysvalta lakkasi Suomessa Kymijoen länsipuolella vuonna 
1717, kun Pietari nimitti Gustaf Otto Douglasin Länsi-Suomen kenraalikuver- 
nööriksi.* Douglas oli oikeastaan vangiksi otettu karoliini, sotamarsalkka 
Carl Gustaf Rehnskiöldin seurueessa palvellut henkidrabantti, joka oli men- 
nyt Venäjän puolelle. Hänen hallintoaan on tutkimuksessa yleisesti pidetty 
hyvänä. Douglas nimitti aluksi yhden, myöhemmin kaksi niin sanottua laa- 
mannia, jotka johtivat alueitaan suunnilleen kuten maaherrat olivat aikai- 
semmin tehneet. He olivat Venäjän valtaan sopeutuneita Baltian saksalaisia. 
Tilapäinen kirkollinen konsistori perustettiin Turkuun, katedraalikoulu aloitti 
toimintansa ja Suomen ainoa kirjanpainaja Daniel Medelplan veisti puusta 
kirjasimia, joilla hän pystyi painamaan ensimmäisen aapiskirjan. Medelpla- 
nin toimintaa on pidetty esimerkkinä sitkeästä suomalaisesta kulttuuritah- 
dosta vaikeissa olosuhteissa, mutta kova tammipuu on kirjasinten aineeksi 
lähes yhtä hyvää kuin pehmeä lyijy, joten kirjanpainajaa on ehkä järkevintä 
pitää vain kunnollisen korvikkeen keksijänä.$6 

Venäjän kiinnostus Suomeen koski miehitysajan loppupuolella etu- 
päässä maasta saatavia erilaisia veroja. Venäläiset toimeenpanivat vuosina 
1717—1718 maalaisväestön ryhmittämisen erityisten manttaaliluetteloiden 
avulla ruotuihin, jotka toimivat kollektiivisina veronmaksajina. Viljana kan- 
nettavien maksujen lisäksi Suomesta kerättiin rehuveroa armeijan hevosten 
tarpeeseen. Miehityshallinto toteutti vielä pakkotyöveroa, mikä merkitsi 
Etelä-Suomen jykevien metsien (erityisesti tammimetsien) hakkaamista ja 

puutavaran viemistä Venäjän laivaston rakennusaineeksi ja Pietarin kaupun- 
gin tarpeisiin. Hirsiä tarvittiin tavattomia määriä myös Kronstadtin, Tallinnan 
ja Paldiskin linnoituksiin. Tammi katosi puulajina käytännöllisesti katsoen 
kokonaan Suomesta. Sitä paitsi miehittäjät toteuttivat uuden sotaväenoton 
maasta. Rusthollit ja ruodut pantiin löytämään melkein pohjaan kulutetuista 
väestöresursseista vielä 2 000 uutta rekryyttiä. Nämä niin sanotut manttaali- 
miehet vietiin sotaan Persiaa vastaan. 

Isoviha päättyi Uudenkaupungin rauhaan vuonna 1721. Venäläiset viran- 
omaiset palasivat Douglas etunenässään takaisin maahansa ja pakottivat mu- 
kaansa palvelijansa. Syyskuussa vuonna 1721 Suomesta poistunut sotajoukko 
oli kokonaan toisen näköinen kuin vuonna 1713 saapuneet miehittäjät. Järjes- 
tys oli hyvä, ja vaunujen päällä istui kokonainen niin sanottujen kasakkamor- 
siamien parvi joukkojen marssiessa itään. Huomattava määrä venäläisiä kaup- 
piaita jäi kuitenkin Suomeen — pelkästään Helsinkiin noin 80 henkilöä — ja he 
suomalaistuivat vähitellen ja kääntyivät luterilaisuuteen 97 

Osa sotavangeista ja pois kuljetetuista siviileistä palasi myöhemmin, osa 
taas ei. Vuonna 1726 saatiin esimerkiksi tietää, että noin tuhat suomalaista 
oleskeli Persian Isfahanissa vankeina. Heidät oli myyty sinne orjina. Useim- 
mat heistä olivat naisia ja lapsia. Suomalaiset kansantarinat ovat täynnä ker- 
tomuksia pois viedyistä tytöistä, jotka palasivat kotikyliinsä paljon myöhem- 
min hampaattomina eukkoina. Zacharias Topeliuksen lastensatu Koivu ja tähti 
sisältää kuvauksen kahdesta pienestä lapsesta, jotka löysivät tien takaisin seu- 
raamalla taivaan tähtiä ja muistikuvia kotiseudun koivuista. Se on sävytetty 
1800-luvun romanttiseen henkeen, mutta se voisi aivan hyvin olla kirjailijan 
kotiseudulla Pohjanmaalla kerrottu kansantarina. Vai palauttiko Topeliuksen 
esi-isä, tullimiehen poika Kristoffer Toppelius, kirjailijan mieleen oman tari- 
nansa? Kristoffer palasi nimittäin yksin vankeudesta Venäjältä, jossa häntä oli 
kohdeltu hyvin ja hänen oli annettu käydä koulua ja jossa hän oli tarinan mu- 
kaan voinut soittaa sävelmiä itselleen tsaarille. Kulunut venäjänkielinen aa- 
piskirja suvun hallussa oli konkreettinen todiste hänen seikkailustaan. Mutta 
Kristoffer ei palannut kuten satujen lapset Pohjanmaalle vaan Tukholmaan, 
jossa hänen äitinsä elätti itseään suuressa köyhyydessä pyykkiä pesemailla.** 

Venäjältä rauhan jälkeen palanneet levittivät tehokkaasti käsitystä, että 
tsaarin valtakunnassa vallitsi sorto ja maaorjuus, vapaiden talonpoikien pa- 
hin vihollinen. Kansan parissa piilevä ryssänpelko kasvoi koko 1700-luvun 
ajan, ja Ruotsin hallitus oli siitä hyvin selvillä. Rajaseuduilla alkoi esiintyä ha- 
lua nostoväen asettamiseen, mikä oli uutta Suomen historiassa. Se oli pe- 
rustana kansanomaiselle sissiliikkeelle Suomen sodan aikana 1808-1809. 

Isoviha jätti melkoisen jälkimuiston itsestään. Ensimmäisiä merkkejä sii- 
tä, että Suomen asukkaat halusivat itse kuvata tapahtunutta, ovat pakolaisuu- 
dessa kirjoitetut puheet ja runot. Ne olivat kuin avunpyyntöjä keskellä suurta 
onnettomuutta. Turun yliopiston professori Daniel Juslenius, myöhemmin 
Porvoon piispa, selvisi hyvin pakonsa aikana, koska hän onnistui saamaan 
Västeråsin lukion lehtorin viran. Tässä ominaisuudessa hän piti syyskuussa 
1715 virkaanastujaisesitelmän De miseriis Fennorum (Suomalaisten kärsimyksis- 
tä), joka on säilynyt käsikirjoituksena. Juslenius torjui sen yleisen uskon, että 
suomalaiset olivat itse aiheuttaneet onnettomuutensa, jotka olisivat kohdan- 
neet heitä Jumalan rangaistuksena. Hän kirjoitti värikkäästi, että suomalaiset 
olivat aina olleet lojaaleja ja onnellisia Ruotsin alamaisia ja että maa oli ku- 
koistanut rauhan aikana. Mutta nyt, kun venäläiset olivat vallanneet alueen, 
kansakunnan vähäiset rippeet viljelivät ankaralla työllä sitä maata, jonka ne 
olivat armosta saaneet pitää, eivätkä enää tienneet, mikä heidän oikea esival- 
tansa oli, oliko se Ruotsin kuningas vai verenhimoinen venäläinen tyranni. 
Kansan sielu kuului Ruotsille, mutta sen ruumis totteli julmaa ruhtinasta ja 
tämän kasakoita, jotka oli päästetty irti helvetistä. 

Surkea tilanne johtui Jusleniuksen mukaan siitä, että valloittajilla oli toi- 
nen uskonto kuin suomalaisilla. Kansa ei voinut harjoittaa uskontoaan, koska 
sillä ei ollut pappeja. Nuoret otettiin sotapalvelukseen taistelemaan isänmaa- 
taan vastaan. Lapsia ryöstettiin maasta, nuoret naiset pakotettiin naimisiin 
muukalaisten kanssa ja kieltämään uskontonsa. Jos kansa kieltäytyi tällaisesta, 
oli miehittäjillä keinonsa pakottaa se tottelemaan — hirvittävä kidutus, jonka 
kaikkia muotoja Juslenius kuvasi kaunopuheisesti. Venäläiset halusivat tehdä 
kuolemanrangaistuksista niin pitkiä ja tuskallisia kuin mahdollista. He nautti- 
vat katsellessaan piinaamista. Vaikka maahan jääneet suomalaiset kokivat hel- 
vetin kaikkia kauhuja, ei Ruotsiin paenneidenkaan suomalaisten elämä ollut 
helppoa. Heillä ei ollut kattoa päänsä päällä eikä jokapäiväistä leipäänsä. iz 

Daniel Jusleniuksen kuva oloista Suomessa oli virheellinen ainakin mitä 
uskonnonharjoitukseen tuli, mutta se saattoi muilta osin pitää paikkansa. 
Se esitettiin koko kauheudessaan joukolle lehtoreita ja lukiolaisia ruotsa- 
laisessa kymnaasissa, mutta samantapaisia hirmukuvia maalasivat pakolai- 
set kaikkialla Ruotsissa väestön kuultavaksi. Lisäksi pakolaiset kirjoittivat 
tilapäärunoja kahdella kielellä, ruotsiksi ja suomeksi. Yksi tällaisista kirjalli- 
sista luomuksista on arkkiveisu Suomen suruisen Kansan, Ynnä Pohjan Peräläis- 
ten, Vaikia Valitus-Runo, joka painettiin Merckellin kirjapainossa Tukholmassa 
vuonna 1714. Sen kirjoittaja oli Ilmolan seurakunnan maanpaossa oleva pappi 
Bartholdus Vhaél, joka käytti runossaan kalevalamittaa ja kuvaili julmuuksia 

hyvin tarkasti. Usein toistuva säe ”Vieras verinen Venäjä” sanoo paljon pako- 
laisten tunteista." Tutkimus on huomannut, että Vhaél ja muut Pohjanmaan 
papit olivat jättäneet valtaneuvostolle anomuksen, joka oli samansisältöinen 
kuin runo, joka on siten pohjaltaan erään proosatekstin versifioitu variantti.**? 

Parhaan tämänsuuntaisen runon kirjoitti kuitenkin Ylivieskan pappi 
Gabriel Calamnius. Se edustaa jo suurta runoutta. Laajan arkkiveisun nimenä 
oli Suru-runot suomalaiset, ja se syntyi vankeudessa Turun linnan sellissä vuon- 
na 1720. Runo painettiin vasta vuonna 1734, ja se on julkaistu lukuisia kertoja, 
aina sellaisina aikoina, jolloin ryssäviha on kuohunut Suomessa, Kustaa III:n 
sodan aikana vuonna 1778 ja sortokautena vuonna 1897.5* Fi ole väärin ni- 
mittää tätä mukaansatempaavaa runoelmaa, joka koostuu yhdestätoista eri 
runosta, suomalaisen ryssänpelon kansallislauluksi. Calamniuksen esikuvana 
oli Vhaélin luomus, jonka järjestystä se seuraa.*** Runoelma on luonteeltaan 
hyvin suomalainen, selvästi mahdoton Ruotsissa esitettäväksi. Se on kielelli- 
sesti hyvin lähellä kansanrunoutta. Teksti on hyvin synkkä. Suru-runot suoma- 
laiset nostaa näkyviin tuomiopäivän tunnelman, jossa venäläiset julmuudet 
seuraavat toisiaan loppumattomana ketjuna. 

Isonvihan aika ei kuvastu vain säätyläisten kirjoituksissa vaan myös 
suullisissa kansankertomuksissa, jotka on kerätty talteen parisataa vuotta 
myöhemmin. Sellaisia on säilynyt Suomessa sekä suomen- että ruotsinkie- 
lisilta.*#° Tällaiset muistot ovat monessa suhteessa ongelmallista lähdeaineis- 
toa. Niitä ei ole helppo päivätä, ja osa niistä on aivan varmasti vaellustarinoi- 
ta, joiden alkumuoto on voinut tulla hyvin kaukaa Ar Sellaisia tarinoita ovat 
epäilemättä kertomukset koiranpäisistä ihmisistä ja kalmukeista. Kansan- 
omaisessa aineistossa tapaa myös kaikuja Vhaélin ja Calamniuksen runoista. 
Välillä kuitenkin kansantarinoista välittyy niin ilmeistä paikallisväriä, että nii- 
tä täytyy pitää verraten luotettavina lähteinä. Tästäkin huolimatta on selvää, 
että kansanmuisti on toiminut asioita yhdistelevänä ja tyylittelevänä tekijänä 
sillä tavoin, että tapahtumat on liitetty toisiinsa hyvin vapaalla otteella vaiku- 
tuksen lisäämiseksi. Muistot isonvihan ajasta ovat luonteeltaan kauhukerto- 
muksia, ja niitä on kerrottu niiden sisältämän jännityksen vuoksi, usein jopa 
lasten nukuttamiseksi. Niissä on usein tarkkoja henkilö- tai sukutietoja, jotka 
voivat kuvastaa jotakin aivan toista kautta kuin isonvihan aikaa. 

Isoavihaa koskeva myytti syntyi vaivalloisesti, askel askelelta, useiden 
sukupolvien toistaessa kertomuksia, ja oli valmis vasta joskus 1700-luvun 
lopulla ja 1800-luvun alussa. Silloin aihelmat olivat jo kiteytyneet kiinteiksi 
tarinoiksi.**$ Aiheistolle on antanut väriä sekin, että kertomukset merkittiin 
muistiin vasta sortokaudella ja sen jälkeen ylioppilaskerääjien toimesta, jotka 

ehkä tahtomattaan värittivät tarinoita vallitsevan kansallisen venäläisvihan 
henkeen. Siksi kansantarinoistakin tuli suomalaisen russofobian perusmate- 
riaalia pitkäksi aikaa. Tunnelma oli suomalaisissa kertomuksissa toinen kuin 
riikinruotsalaisissa, sillä Roslagenin rannikon lyhytaikainen miehitys ei eh- 
tinyt synnyttää aivan samankaltaista suhtautumista kuin Suomen pitempi 
venäläisaika. 

On nimittäin totta, että Venäjän hyökkäilyt Ruotsin itärannikolla olivat 
eräänlainen lyhytaikainen isoviha meren toisella laidalla. Vuosina 1719-1721 
tapahtuneet venäläisten maihinnousut aiheuttivat Ruotsissa samantapaisen 
pakoaallon kuin isoviha Suomessa, mutta pakeneminen kesti vain muutamia 
viikkoja tai kuukauden ja tilanne palautui pian normaaliksi. Roslagenin ja itä- 
rannikon sodan erikoispiirre oli sen tavaton yllätyksellisyys. Tsaari Pietari oli 
koonnut Ahvenanmaalle 132 kaleerin ja monen talonpoikaisen suurveneen 
laivaston, joka nosti ankkurinsa Lemlandista heinäkuussa 1719 ja soudettiin 
suoraan Ruotsin rannikolle. Seurauksena oli, että seitsemän rannikkokau- 
punkia tuhottiin jokseenkin kokonaan ja että tuhansia talonpoikaistaloja 
poltettiin tuhkaksi. Laivoista maihin nousseet kasakat toimivat nopeasti ja 
tehokkaasti. Venäläiset soutualukset ehtivät aina pois alta, ennen kuin Ruot- 
sin vakinainen armeija tuli paikalle maantietä myöten. Ruotsin joukkoja johti 
prinssipuoliso, Hessenin Fredrik, mutta puolustus oli hidasta ja kömpelöä.$5 

Ruotsissa tapahtuneet venäläishävitykset olivat seurausta siitä, että tsaa- 
ri Pietari oli ottanut käyttöön täysin uudenlaisen aseen, kaleerit. Hessenin 
Fredrik oli koonnut joukkonsa Tukholman suojaksi Vaxholmiin, mutta venä- 
läiset kaleerit eivät hyökänneet sinne vaan hajaantuivat kahdeksi eri laivueek- 
si pohjoiseen ja eteläiseen saaristoon ryöstääkseen ja polttaakseen. Vastarinta 
oli vähäistä, ja noin 10 000 ihmistä pakeni sisämaahan ja menetti kotinsa. Pa- 
hiten hävitetyn alueen, Väddön saaren, väestö otti onnettoman vuoden 1719 
uuden ajanlaskunsa perustaksi. 

Koska purjehdusväylä Tukholmaan oli Vaxholmin kohdalta linnoitettu, 
venäläiset hyökkäsivät Ruotsin pääkaupunkiin eteläistä vesitietä Baggensfjär- 
denin ja Södra Stäketin kautta. Elokuun 13. päivänä 1719 suuri kaleerilaivas- 
to souti saaristoon ja tuhansia venäläisiä sotilaita nousi maihin saarilla. He 
kuitenkin kohtasivat kovaa vastarintaa eivätkä päässeet tunkeutumaan Tuk- 
holmaan. Pikaisesti rakennetut hirsiesteet kestivät rynnistyksessä ja torjuivat 
hyökkääjän. Kaksi vuotta myöhemmin laivasto palasi, ja vasta Uudenkaupun- 
gin rauha lopetti sotatilan Ruotsin vesillä. 

Isonvihan aika oli sikälikin merkittävä Venäjä-kuvan kehityksessä, että 
kokemukset siitä olivat erilaiset Suomessa ja Ruotsissa. Sama koski myös 

jatkoa. Suomen väestö eli lähes koko 1700-luvun ajan melkoisessa ulkopo- 
liittisessa turvattomuudessa. Se muistutti tavallaan 1500-luvulla vallinnutta 
tilannetta, jolloin keskushallinnon katsomukset ja paikallinen mielipide val- 
takunnan itäisessä puoliskossa saattoivat poiketa toisistaan voimakkaasti- 
kin. Suomen johtava aines reagoi silloin kahdella eri tavalla — yhtäältä se oli 
sotaisaa ja pyrki työntämään rajan idemmäksi, mutta toisaalta se saattoi olla 
rauhanhaluisempaa kuin keskushallinto, koska se ei halunnut ärsyttää Venä- 
jaa. Sama ilmiö toistui Uudenkaupungin rauhan jälkeen. Vasta kun niin sa- 
nottu hattujen sota vuosina 1742-1743 oli paljastanut valtakunnan täydellisen 
sotilaallisen heikkouden, aatelisoppositio alkoi hahmottua Suomeen kitey- 
tyäkseen myöhemmän Kustaa III:n sodan aikana maanpetokselliseksi ryh- 
mäksi, Anjalan liitoksi. 

Isoviha oli aiheuttanut myös sen, että hyvä annos jäätynyttä ryssävihaa 
pääsi pesiytymään Suomen talonpoikaiseen rahvaaseen. Se odotti vain ai- 
kaa, jolloin se pääsisi purkautumaan ilmoille. Tuo aika tuli oikeastaan vas- 
ta 1800-luvun lopulla, jolloin niin sanottu venäläinen sortokausi tarjosi sille 
kaikupohjan. Varhaisempi 1800-luku, jolloin Suomi oli suuriruhtinaskunta 
Venäjän yhteydessä, ei ollut otollista kautta venäläisvastaisille tunteille ja nii- 
den ilmaisemiselle. Uusi tutkimus on tosin nähnyt autonomian ajan liiankin 
venäläismielisenä Suomessa ottamatta huomioon, että sekä sensuuri että itse- 
sensuuri suitsivat mielipiteitä ja että virallisen politiikan vastustajat (Adolf 
Ivar Arwidsson, Emil von Ovanten, Johan Jakob Nordström ja niin edelleen) 
hakeutuivat Ruotsiin, jonne syntyi 1830- ja 1840-luvulla antivenäläisesti ajat- 
televa suomalainen poliittinen yhteisö. Russofobialla on Suomessa suuri 
kontinuiteetti. 


Karoliiniset sotavangit 


Kesällä 1709, siis Pultavan taistelun ja Perevolotsnan kapitulaation jälkeen, 
Ruotsin armeijan henkiinjääneet joutuivat sotavankeuteen, joka tuli useim- 
milla vangeista kestämään 11-12 vuotta, jos he yleensä selvisivät elävinä vai- 
keasta ja koettelevasta ajasta. Eri tutkijat ovat katsoneet, että ruotsalaisia, etu- 
päässä emämaasta kotoisin olevia sotilasvankeja oli tuohon aikaan Venäjällä 
noin 20 000—25 000. Suomesta ja Itämeren maakunnista tuotujen vankien 
lukumäärä oli heihin verrattuna kymmenkertainen. Viimeksi mainitut olivat 
kaikki siviilihenkilöitä, kaupunkilaisia ja maalaisrahvasta. Yli viisikymmen- 
tä tuhatta Ruotsin alamaista vietti siis pitkän vankeusajan suuressa naapuri- 
maassa, ja ei ole liioiteltua sanoa, että suurin osa heistä tuhoutui. Tilasto 

täsmää sotilaiden eli karoliinien osalta Venäjällä tehtyjen laskelmien kanssa. 
Ne kertovat, että 22 542 sotilassäätyyn kuuluvaa karoliinia otettiin vangeiksi 
Ukrainassa, minkä lisäksi tuli 1657 vangittua naista ja lasta.*? 

Sotavankien kohtelu poikkesi ratkaisevalla tavalla deportoidun suoma- 
laisen ja liivinmaalaisen siviiliväestön kohtelusta, joka muistutti orjuutta. 
Karoliinit olivat joutuneet vangeiksi asetakissa. Ne venäläiset vangit, jotka 
Ruotsi oli ottanut Narvan taistelussa vuonna 1700 ja muualla, suojasivat jos- 
sain määrin olemassaolollaan Venäjällä vankeudessa oleskelevia karoliineja. 
Vankien kohtelussa pyrittiin molemmissa maissa vastavuoroisuuteen, mut- 
ta tästä periaatteesta huolimatta tarkastelijalle jää vaikutelma, että venäläiset 
kohtelivat vankejaan paremmin kuin ruotsalaiset. 

Vankien oloista päätettiin yleisin piirtein kapitulaation yhteydessä 
PerevolotSnassa vuonna 1709. Ehdot olivat ruhtinas Aleksandr MenSikovin ja 
kenraali Adam Ludwig Lewenhauptin yhdessä sorvaamat. Venäjän valtio yllä- 
pitäisi vangiksi jääneitä miehistön jäseniä työvelvollisuutta vastaan siihen asti, 
että Ruotsi lunastaisi heidät vapaaksi maksua vastaan. Upseerit saisivat pitää 
omaisuutensa, ja heidät vapautettaisiin rauhan tultua ilman lunastusmaksua. 
Aviopuolisot saisivat vankeuden aikanakin asua yhdessä. 

Tsaari Pietari tarjosi vangituille Ruotsin upseereille juhlapidot Pultavassa 
heinäkuun 7. päivänä 1709. Päivällinen oli ylitsevuotava, ja tsaari kohotti mal- 
jan vastustajiensa kunniaksi. Hän sanoi oppineensa ruotsalaisilta paljon sota- 
taitoa ja valtion hallitsemista.** 

Mikä odotti sotavankeja? Ensiksi alentava häpeämarssi Moskovan läpi 
tsaari Pietarin voittokulkueessa. Noin 18 000 karoliinia vaelsi kaupungin 
läpi kuunnellen haukkumasanoja, joita he eivät onneksi ymmärtäneet. Sit- 
ten upseerit ja miehistö erotettiin toisistaan. Upseerit jaettiin sadan miehen 
ryhmiin, jotka lähetettiin eri puolille Venäjän valtakuntaa. Karkotuspaikkoja 
oli VoronezZissa, Arkangelissa, Kazanissa ja Astrahanissa. Miehistö pantiin ko- 
vaan työhön rakentamaan Venäjän laivastoa ja linnoituksia sekä kaivamaan 
kaivoksia, joissa heitä odottivat usein sairaudet tai kuolema. Erityisesti van- 
keuden alkuajat olivat kovat suurelle joukolle ruotsalaisia, jotka tsaari Pietari 
oli saanut valtaansa. 

Vankeudessa elävät ruotsalaiset loivat oman organisaationsa. Kysymyk- 
sessä oli kokonainen antautuneiden hierarkia, joka ulottui korkeista sota- 
päälliköistä, kuten sotamarsalkka Carl Gustaf Rehnskiöld ja kenraali Adam 
Ludwig Lewenhaupt, tavallisiin upseereihin ja sotilaisiin asti mutta johon 
kuului myös siviilihenkilöitä, kuten kreivi Carl Piper, Kaarle XII:n tärkein mi- 
nisteri, sekä kansliahenkilökuntaa ja palvelusväkeä. Osa karoliineista alkoi 

saada taloudellista tukea kotoa yllättävän pian, jo vuosina 1709—1710.* Or- 
ganisaation virallisena nimenä oli Kenttäkomissariaatti, ja sen kanslia sijait- 
si Moskovassa. Sitä johtivat ensin Carl Gustaf Rehnskiöld ja Carl Piper, myö- 
hemmin Adam Ludwig Lewenhaupt. Kenttäkomissariaatti jakoi avustuksia 
hätään joutuneille vangeille ja huolehti muutenkin heidän asioistaan. 

Monilla upseereilla oli mukanaan vaimonsa, jotka siis jakoivat miesten- 
sä kohtalon. Kaikkia pidettiin vankeudessa. Vain hyvin harvoissa poikkeus- 
tapauksissa tsaari jakeli kuolemantuomioita. Sellainen kohtasi epävarman 
huhun mukaan Kaarle XII:n valtakunnanhistoriografin ja propagandapääl- 
likön Olof Hermelinin, joka oli kirjoittanut Venäjää solvaavia lentokirjasia. 
Venäläiset tunnistivat ja teloittivat hänet. Hermelin oli vangiksi joutuessaan 
ollut polttamassa kenttäkanslian kirjeenvaihtoa, joka olisi muutoin jäänyt 
voittajien käsiin. 

Vuonna 1711 tapahtui muutos, kun eräät vangit olivat järjestäneet suuren 
pakoyrityksen. Noin 150 ruotsalaista upseeria yritti paeta yhdessä Puolaan, 
mutta heidät saatiin kiinni. Useimmat vangeista lähetettiin tämän jälkeen 
Siperiaan. Se oli monien onni, koska olosuhteet olivat Siperiassa paljon va- 
paammat kuin Länsi-Venäjällä. Siperian kuvernööri Matvei Petrovitš Gagarin 
oli iloinen vankien tulosta ja kohteli heitä hyvin, sillä hän ymmärsi heidän 
merkityksensä ammattitaitoisena työvoimana. Ruotsalaiset vangit hallitsivat 
varsin yleisesti jonkin käsityöläisammatin tai opettelivat sellaisen, ja siitä oli 
heille hyötyä tuntemattomassa ympäristössä.*7 

Vankien suurena ongelmana olivat takkuilevat yhteydet kotimaahan. 
Jokainen vanki sai lähettää kotiin kaksi kirjettä vuodessa, mutta kirjeiden si- 
sältö sensuroitiin. Venäläiset sensuuriviranomaiset olivat tarkkoja työssään, 
ja sellaisia todistuksia kuin että ”moni korkeampi tai matalampi upseeri saa 
täällä tehdä rengin työtä talonpoikien tiloilla, ja usea kreivi ja paroni on pa- 
kon vuoksi nainut jonkun vanhan suomalaisen akan tai sellaisen tyttären, 
vain ansaitakseen jokapäiväisen leipänsä” pyyhittiin armotta pois kirjeistä. 
Tällaisten väitteiden julkitulo olisi vain vaikeuttanut venäläisten vankien 
tilannetta Ruotsissa, heitä olisi ehkä kohdeltu huonommin. Joskus silti sattui, 
että jokin sensuroimaton Venäjän oloja kuvaileva kirje tuli salakuljetetuksi 
tarkkasilmäisten valvojien ohi Ruotsiin.*$ 

Erityispiirre karoliinien historiassa on, että monet heistä pitivät päivä- 
kirjaa tai tekivät ainakin muistiinpanoja. Suuri osa päiväkirjoista ja muistoista 
on julkaistu August Ouennerstedtin toimesta 12-osaisessa kirjasarjassa Karo- 
linska krigares dagböcker (1901—1918), mutta aineistoa on myös muualla. Viimeksi 
on Peter Englund julkaissut viiden karoliinin päiväkirjat. 

Ei ole aivan helppoa selittää, miksi vangitut karoliinit oikein tekivät 
muistiinpanoja. He olivat sotilaita, ja sulkakynä istui huonosti heidän ka- 
sissään. Halu dokumentoida omia vaiheita oli kuitenkin suuri, ja siksi suuri 
osa heistä piti jonkinlaista päiväkirjaa. Tutkimus on yhdistänyt tämän seikan 
länsiruotsalaisiin niin sanottuihin talonpoikaispäiväkirjoihin, jollaisia jotkut 
kirjoitustaitoiset ruotsalaiset rahvaanmiehet olivat alkaneet pitää 1600-luvun 
jälkipuolella. Ne laadittiin aina karulla, konstailemattomalla kielellä. Tällaisen 
päiväkirjan lukijakunta oli tavallisesti ainoastaan oma perhe, joskus vain kir- 
joittaja itse. Siksi myös tekstit olivat niukkoja, täysin ilman henkilökohtaista 
mietiskelyä, kommentaareja tai laajempia yhteyksiä. Voi hyvin puhua karo- 
liinisten päiväkirjojen kivityylistä. Niissä kerrottiin sivu sivun jälkeen, minne 
oli marssittu ja kuinka monta peninkulmaa oli taitettu. Lähteinä päiväkirjat 
ovat siksi melko heikkoja.**? Kanslisti J. M. Norsberg tunnusti avoimesti päivä- 
kirjansa alussa, että hän ei osaisi kirjoittaa muistiinpanojaan sirosti ja kouke- 
roisesti vaan että asia pakotti hänet toisenlaiseen ilmaisuun. ”Tämä mitä olen 
kirjoittanut, on tehty vain totuuden säilyttämiseksi”, hän lisäsi." 

Aivan kaikkia muistiinmerkintöjä ei tämä toteamus kuitenkaan kos- 
ke. Jotkut karoliineista panivat muistiin merkillisiä tapahtumia, joita he ei- 
vät halunneet unohtaa, toisiin taas tarttui löytöretkeilijän into kuvata ennen 
näkemättömiä seutuja. Osa piirsi karttoja. Karoliinit mittasivat matkojensa 
pituutta ja kirjoittivat sivuuttamiensa paikkojen nimet muistiinpanoihinsa 
hyvin tarkasti. Sitä paitsi he tekivät usein kansatieteellisiä, maantieteellisiä ja 
luonnontieteellisiä havaintoja, jotka saattoivat jopa muistuttaa tutkimusta. 
He myös arvioivat varsin ahkerasti eri venäläisten viranomaisten toimintaa 
ja ominaisuuksia ja kuvasivat muitakin venäläisiä, joita he sattuivat tapaa- 
maan. Myös ei-venäläiset kansat herättivät heidän kiinnostustaan, tSuvassit, 
tseremissit, ostjakit ja muut. 

Karoliinisten sotavankien osuus oli aivan ratkaiseva, mitä tulee Venäjä- 
kuvan kehitykseen Ruotsissa ja osittain myös Suomessa suuren Pohjan sodan 
jälkeen. Jos sotavangit onnistuivat palaamaan kotimaahan ja tuomaan muis- 
tiinpanonsa mukanaan, ympäristölle avautui heidän ansiostaan aivan toi- 
senlainen käsitys naapurimaasta kuin mitä aikaisempi Venäjä-kuva oli ollut. 
Ennen oli Venäjää tarkasteltu ulkoa päin ja nojauduttu Länsi-Euroopan kirjal- 
lisuuteen ja tuntemukseen, vaalittu stereotyyppisiä ja monessa suhteessa vää- 
ristyneitä käsityksiä, mutta nyt Venäjä-kuva sai uusia ulottuvuuksia ja suuren 
annoksen uutta realismia. Tämä ei tarkoita, että venäläisistä olisi tullut aikai- 
sempaa paljon sympaattisempia olentoja, mutta taikauskoinen ryssänpelko 
oli kadonnut. Venäjällä tapahtui karoliinien aikana nopeaa ja voimakasta 

eurooppalaistumista, ja se muutti näkemyksiä. Karoliinit vaikuttivat itsekin 
tähän muutokseen suuren lukumääränsä ansiosta. Heitähän oli Venäjällä 
suunnilleen yhtä paljon kuin Moskovan saksalaisia, sekä saksalaisessa esikau- 
pungissa että sen ulkopuolella."” 

Suurin osa karoliinien muistiinpanoista käsitteli Siperiaa. Ruotsalaisten 
Siperian vankien historian kirjoitti luutnantti Leonhard Kagg, jonka päiväkir- 
ja vuosilta 1698-1722 sisälsi huomioita Tobolskiin joutuneiden karoliinien elä- 
mästä. Muita päiväkirjan pitäjiä olivat Olof Härd, Anders Pihlström, Joachim 
Mathias Lyth, Anders Westerman ja Henrik Späre. Myös Georg Mallien, Bart- 
hold Ennes, Adam Ludwig Lewenhaupt, Johann Christian Schnitzker, Gustaf 
Söderberg ja Philip Johan Tabbert (aateloituna von Strahlenberg) tekivät 
muistiinpanoja, jotka sitten jälkikäteen muovattiin yhtenäisiksi elämäker- 
roiksi tai kertomuksiksi. On ilmeistä, että kirjoittaminen oli tärkeää näille 
karoliineille siksikin, että se piti olon reippaana ja toiveikkaana. Samalla tulee 
toki pitää mielessä, että kirjoittavat karoliinit olivat vankien yläluokkaa, sivis- 
tyneempää kerrostumaa. 

Vaikein ongelma vangeille oli toimeentulo.**+ Upseerit saivat itse rahoit- 
taa asumisensa ja ruokansa, ja vain hyvin harvoilla heistä oli ollut vangit- 
taessa mitään suurempaa rahasummaa mukanaan. Varat tulivat karoliinien 
omalta järjestöltä eli Kenttäkomissariaatista taikka mutkikkaita väyliä pitkin 
Ruotsista. Ne eivät koskaan olleet riittäviä vaan muodostivat vain murto- 
osan tarvittavista resursseista. Ne vangit, joilla oli käsityöläisen tai vastaavan 
pätevyyttä ja osaamista, sovelsivat nyt taitojaan ja jakoivat veljellisesti tulonsa 
kohtalotovereittensa kanssa. Karoliinien joukossa oli räätäleitä, hatuntekijöi- 
tä, suutareita, lääkäreitä ja apteekkareja. Venäläiset virkamiehet ottivat am- 
mattitaitoiset vangit mielellään palvelukseensa. Niinpä tiedetään, että kolmen 
karoliinin muodostama liike ryhtyi valmistamaan pelikortteja, joita Venäjän 
valtio alkoi tilata heiltä. 

Monille karoliineille kävi tosin huonosti, jos he sortuivat rikolliseen liike- 
toimintaan. Tavallisin rikos oli kotipoltto, joka oli kiellettyä, koska vodkan val- 
mistus oli valtion monopoli. Ankarat olot aiheuttivat, että muutamat karolii- 
nit astuivat Venäjän palvelukseen, mikä näkyi heti elinehtojen helpottumisena. 
Viranomaiset maksoivat lähes mitä tahansa saadakseen ammattitaitoisen län- 
simaisen vapautetun vangin palkkalistoilleen. Muut vangit pitivät Venäjän val- 
tion palvelukseen menoa oman maan kavaltamisena. Valtion vaihto asetti myö- 
hemmin, rauhan jo tultua, ylittämättömän esteen kotimaahan palaamiselle.355 

On katsottu, että uskonto oli Ruotsin asukkaiden pohjimmainen iden- 
titeetti tänä aikana. Uudenaikaista ruotsalaisuutta ja suomalaisuutta ei ollut 

vielä olemassa, mutta pappien puhe omasta valtakunnasta uhattuna Israelina, 
Jumalan valittuna maana, näyttää tehneen aikalaisiin syvän vaikutuksen. Ka- 
roliinitkin elivät kuvitelmissa, että heidän elämänsä riippui Jumalan armosta. 
Ruotsi uutena Israelina oli myytti, joka piti valtakunnan koossa koko suur- 
valta-ajan. Uskontunnustuksellinen identiteetti vahvisti yksinvaltaa, joka sai 
sen kautta legitimiteettiä. Vankeudessakin karoliinien suuria juhlapäiviä oli- 
vat Kaarle XII:n nimipäivä tammikuun 28. päivänä ja hänen syntymäpäivänsä 
kesäkuun 17. päivänä, ja näitä päiviä vietettiin vuodesta toiseen, myös kunin- 
kaan kuoleman jälkeen. Myytti uudesta Israelista värittää karoliinien päivä- 
kirjoja, joissa heidän vankeuttaan verrattiin juutalaisten Baabelin vankeuteen. 
Karoliinit eivät silti turvautuneet ainoastaan viralliseen ruotsalaiseen luteri- 
laisuuteen, vaan monista tuli pietistejä ja vapaamman konventikkelijärjestel- 
män kannattajia. Pietistinen hurskaus sopi heidän vaikeaan asemaansa kaik- 
kein parhaiten. Virallinen Ruotsi ei hyväksynyt pietismiä, mutta se oli sallittu 
Venäjällä, jossa tsaari Pietari oli toteuttanut kristittyjen uskonnonvapauden.*” 

Uskonnon vaihtaminen luterilaisesta ortodoksiseksi oli ruotsalais- 
ten mielestä maanpetos ja kuninkaan ja isänmaan kavaltamista. Yhteinen 
Lutherin usko piti vankien kollektiivin kokonaisena, ja jos joku omaksui or- 
todoksian, asetti hän itsensä maanmiestensä ulkopuolelle. Kenttäpapit teki- 
vät parhaansa vahvistaakseensa vankien uskontoa. He pitivät kirkonkirjoja 
ja merkitsivät muistiin kuolemantapaukset, keräsivät varoja tilapäisiin kirk- 
koihinsa ja järjestivät säännöllisesti jumalanpalveluksia. Tobolskiin syntyi 
ruotsalainen pikkulastenkoulu kuvernöörin suostumuksella. Sen perustaja 
oli kapteeni Curt Fredrik von Wreech. Luterilainen uskonto oli karoliinien 
henkinen koti ortodoksisessa ympäristössä. Vähitellen eri suunnilta saapu- 
neiden karoliinien yhteisö sulautui lujaksi veljeskunnaksi, joka piti yhtä niin 
hyvässä kuin pahassa.°* 

Kääntymistä ortodoksiaan tapahtui kaikesta huolimatta kuitenkin. Se 
oli usein viimeinen mahdollisuus toimeentulon saamiseksi. On vaikeaa selvit- 
tää varmasti, kuinka moni vaihtoi uskontoa, koska käännynnäiset joutuivat 
venäläistämisen kohteiksi ja saivat usein venäläiset nimetkin. Se osa vangeis- 
ta, joka oli vaihtanut uskontoa vapaaehtoisesti, ei saanut rauhan tultua enää 
palata Ruotsiin. Näitä vapaaehtoisesti kääntyneitä oli eniten venäläisissä kar- 
tanoissa, joissa vangit olivat olleet pakkotyössä ja melko usein menneet nai- 
misiin ja saaneet lapsia venäläisten naisten kanssa. Pakolla käännytetyillä oli 
sen sijaan mahdollisuus saada vapaus sodan loputtua ja palata kotimaahansa. 
Kiista siitä, kuka oli vapaaehtoisesti, kuka pakolla kääntynyt, oli pysyvä tee- 
ma 1720-luvun diplomaattisissa kiistoissa Ruotsin ja Venäjän välillä 3 

Karoliinien puolivapaa asema Siperiassa oli seurausta Venäjän viran- 
omaisten suhteellisen ystävällisestä suhtautumisesta. Vangeilla oli tosiaan 
melko suuri vapaus liikkua laajallakin alueella. Joskus joku heistä sai tehdä 
matkan Moskovaan tai Pietariin. Siperia ei ollut vain pimeyttä ja jäätä, vaan 
maa, joka muuttui koko ajan. Kokonaan uusi yhteiskunta oli syntymässä 
siellä. Karoliineja käytettiin kaikkiin ajateltavissa oleviin tehtäviin, heistä tuli 
alueen syrjäseutujen tutkijoita ja diplomaatteja Siperiassa asuvien muiden 
kansojen parissa. He olivat tarkkasilmäisiä huomioiden tekijöitä, joiden jäl- 
keensä jättämät muistiinpanot ovat tämän maanäären historian tutkijoille 
hyvin arvokkaita. 

Kuinka muukalaiset sitten sopeutuivat olosuhteisiin? Monet pakoyrityk- 
set todistavat, että elämä ei ollut ihanteellista Venäjällä. Euroopan-puoleisella 
Venäjällä pakeneminen oli yleistä mutta siinä onnistuminen harvinaista. Sipe- 
ria taas sijaitsi liian kaukana, jotta sieltä olisi voitu paeta. Pakenemisen vaihto- 
ehtona oli kääntyä viranomaisten puoleen ja anoa helpotuksia vankeuteensa. 
Karoliinit huomasivat pian, että ainoastaan vetoomus tsaari Pietarille itsel- 
leen saattoi johtaa vankienvaihtoon tai vapauttamiseen. Karoliinit opiskelivat 
uskontoon. He myös tarjosivat itseään erilaisiin tehtäviin itsevaltiaan palve- 
luksessa.”° 

Aivan poikkeuksellisen aseman saavutti karoliini Philip Johan von 
Strahlenberg (alkuaan Tabbert, 1676-1747), Pommerin Stralsundissa syntynyt 
Ruotsin alamainen, jonka äidinkieli oli saksa. Hän oli toiminut kapteenina 
Södermanlandin rykmentissä ja aateloitu vuonna 1707. Von Strahlenberg jou- 
tui Venäjän sotavankeuteen Pultavan taistelun yhteydessä. Hänet kuljetettiin 
muiden vankien mukana vuonna 1711 Siperian Tobolskiin, ja hän ystävystyi 
siellä Tobolskin koulun perustajan Curt Fredrik von Wreechin kanssa. 

Strahlenbergista tuli 13-vuotisen vankeutensa aikana Siperian tutki- 
ja. Hän keräsi aineistoa suureen karttaan, joka joutui lopuksi tsaari Pietarin 
käsiin. Hallitsija ihastui siihen ja tarjosi von Strahlenbergille heti asemaa 
Venäjän maanmittauslaitoksen johtajana. Karoliini torjui ehdotuksen mutta 
nautti muuten Pietarin suurta suosiota ja jatkoi Siperian tutkimuksiaan mat- 
kustamalla KamtSatkaan sekä Aasian sisäosiin, Kalmukiaan ja DZungariaan. 
Aineistonsa hän julkaisi vasta vuonna 1723 päästyään palaamaan Ruotsiin. 
Hänen kuuluisin teoksensa on maantieteellinen Das nord- und ostliche Theil von 
Europa und Asia, joka painettiin vuonna 1730 ja käännettiin pian englanniksi, 
ranskaksi, espanjaksi ja lopulta vuonna 1797 myös venäjäksi.” Se oli todelli- 
nen Siperian eli — kuten tuolloin usein sanottiin — ”Tartarian” tietosanakirja. 

Teos ei perustunut ainoastaan tekijänsä vankeusajan tietoihin vaan myös ai- 
heesta aikaisemmin laadittuun kirjallisuuteen. Von Strahlenberg oli käyttänyt 
sitä perusteellisesti. Hän oli myös ensimmäisiä varjagikysymystä vakavasti 
pohtineita tutkijoita. 

Valtaosa sotavangeista oli miehiä, mutta yksi jos toinenkin nainen mah- 
tui siitä huolimatta joukkoon. Tunnetuin karoliinien daameista on Brigitta 
Scherzenfeldt, joka koki hämmästyttäviä ja kiinnostavia vaiheita. Kuvaus 
niistä sisältyy käsinkirjoitettuun elämäkertaan, jota säilytetään Tukholmassa 
Riksantikvarieämbetetissä.* Brigitta oli syntynyt kesäkuussa 1684 Bäckasko- 
gin kuninkaankartanossa Skoonessa Kristianstadin lähellä luutnantin tyttä- 
renä, saanut huolitellun kasvatuksen ja oppinut erilaisia ompelutöitä, kuten 
brodeerausta ja virkkaamista. Brigitta meni naimisiin henkikaartin furiiri 
Mats Bernowin kanssa ja seurasi miestään Kaarle XII:n sotaretkille, joiden 
aikana mies kaatui vuonna 1702. Leski meni uudelleen naimisiin Riiassa vää- 
peli Jonas Lindströmin kanssa ja osallistui tämänkin sotaretkiin aina Pultavan 
tappioon 1709 asti. Puolisot joutuivat sen jälkeen sotavankeuteen, jonka aika- 
na Lindström kuoli Moskovassa vuonna 1711. 

Jo vuosi Lindströmin kuoleman jälkeen Brigitta meni kolmannen ker- 
ran naimisiin saksalaisen luutnantin Michael Ziemsin kanssa. Puolisot lähe- 
tettiin monien muiden tavoin Siperian Tobolskiin. Siellä Michael Ziems päätti 
mennä Venäjän palvelukseen kapteenin arvoisena. Hänet liitettiin eversti Ivan 
Dmitrijevits Buchholtzin komentamaan rykmenttiin, joka lähetettiin Keski- 
Aasiaan tutkimaan Itä-Turkestanista tehtyjä kultalöydöksiä. Venäläiset ra- 
kensivat sinne linnakkeen, jonka kalmukit kuitenkin pian valtasivat. Aviopari 
Ziems kuului perääntyvän venäläisen rykmentin jälkijoukkoon ja jäi vangiksi. 
Michael Ziems sai surmansa, ja niin Brigitta oli jälleen leski. 

Tässä vaiheessa alkaa hänen seikkailunsa jännittävin osa. Kalmukit oli- 
vat mongolikansaa, joka oli usein toiminut venäläisten liittolaisena Volgan 
varrella mutta joka eli idempänä, Keski-Aasiassa, itsenäistä elämää omana 
yhteiskuntanaan. Brigitta Scherzenfeldtille paljon myöhemmin, vuonna 1736, 
pidetty ruumissaarna on ensimmäinen tunnettu kalmukkien elämää ja kult- 
tuuria kuvaileva lähde. Kalmukkien valtakunta oli 1700-luvun alussa hyvin 
suuri ja käsitti kaiken maan Kiinan ja Venäjän Siperian väliltä. Ihmiset olivat 
paimentolaisia ja alituisessa liikkeessä valtavine karjalaumoineen. Brigitta oli 
nyt orja ja kokonaan kaani Tsevang Arabtanin (Tsewang Rabtan) käskettävis- 
sä. Tämä mies oli torguusien (dzungarien, törgud-heimon) itsevaltias. 

Brigitta Scherzenfeldtin vankeus kalmukkien parissa kesti 17 vuotta ja 
tapahtui kaanin hovissa, jossa hän nousi kunnioitetun orjattaren arvosta 

kaanin ensimmäisen ja sitten myös toisen vaimon uskotuksi ystävättäreksi. 
Brigitta ei syönyt raakaa lihaa ja perusti kutomon, mikä oli tuntematonta 

kalmukkien parissa. Hän tuki vangiksi jääneitä muita kristittyjä, joiden jou- 
kosta hän löysi neljännen puolisonsa, myöhemmän luutnantin Johan Gustaf 
Renatin. Tämä oli kristitty juutalainen — sukunimi Renat, puhdistettu, sa- 
noo jo asian — ja saavutti kalmukkien parissa korkean arvon sodanjohtaja- 
na ja pronssitykkien valajana. Brigittan uusi puoliso johti sotaa kalmukkien 

ja kiinalaisten välillä, saavutti voittoja ja ansaitsi niillä vapauttamisensa. Kaani 

päätti lopulta lähettää aviopari Renatin Ruotsiin kalmukkien diplomaattise- 
na edustajana. Mission tehtävänä oli hakea Ruotsista luterilaisia pappeja Kal- 
mukiaan, koska kalmukkien seuraava hallitsija, Tsevang Arabtanin seuraaja, 
alkoi kallistua luterilaisuuteen. Ahkerat ruotsalaiset sotavangit olivat tehneet 

häneen vaikutuksen, ja siksi kaani halusi tehdä koko kansansa ruotsalaisten 

kaltaiseksi. Kansa oli tuohon aikaan buddhalaista tai tunnusti islamin uskoa. 
Merkillistä kyllä Brigitta tuntuu pitäneen kalmukeista, ja se näkyy siitäkin, että 

hänen elämäkerrassaan on monia kauniita sanoja tästä kansasta. Kalmukit oli- 
vat toki pakanoita, mutta ”heitä voi verrata moniin muihin kansoihin oikeu- 
denmukaisuuden, keskinäisen rakkauden ja monien muiden hyveiden suhteen, 
vaikkakaan heitä ei suorastaan voi panna näiden edelle”, hän kirjoitti. 

Brigitta Scherzenfeldt palasi puolisoineen Ruotsiin vuonna 1734 ja kuoli 
vuonna 1736. Hän oli saanut kaanilta lahjana 20 kalmukkineitoa, joista vain 
kolme säilyi hengissä pitkän matkan ajan ja tuli Tukholmaan. Heidät kastet- 
tiin Tykistön kirkossa kristinuskoon. 

Karoliinisilla sotavangeilla oli siis paljon kerrottavaa, kun he palasivat 
kotiin. Läheskään kaikki eivät tosin olleet selvinneet vankeudestaan hengis- 
sä. Vain joka neljäs palasi. Kuolleisuus oli ollut miehistön parissa suurempaa 
kuin upseeristossa. Useita vankeja, etenkin niitä, jotka olivat joutuneet orjuu- 
teen pajareiden herraskartanoihin, oli sitä paitsi ollut mahdotonta löytää. 

On syytä olettaa, että karoliinien välittämä kuva Ruotsin itäisestä naapu- 
rikansasta tuli tutuksi lähinnä vain heidän perhepiirissään. Näkemys Venäjästä 
muuttui kuitenkin ja venäläisten demonisointi väheni. Karoliinien päiväkirjat 
säilyivät, mutta suullinen perinne sammui melko pian, jos sitä ei kukaan välit- 
tänyt kirjoittaa muistiin. Karoliinien historiasta ei tullut sellaista suurta kansan- 
perinnettä kuin isonvihan ajan kertomuksista Suomessa. Ruotsissa elävä kan- 
sanomainen Venäjä-kuva oli siksikin 1700-luvun alkupuolella kaksijakoinen. 
Vanha ryssänpelko eli emämaan puolella Roslagenissa ja rannikkoalueilla, kun 
taas muualla naapuria alettiin pitää tietyssä mielessä Länsi-Euroopan kaltaisena. 
Venäjää katseltiin tästä lähtien aikaisempaa huomattavasti selkeämmin silmin. 

Kipeä uudelleensuuntautuminen 


”Täällä on kaikki hyvin. Vain lopuksi sattui pieni tapaus, armeija kärsi me- 
netyksen, jonka uskon piankin korjaantuvan”, kirjoitti Kaarle XII elokuun 
9. päivänä 1709 sisarelleen Ulrika Eleonora nuoremmalle.*” Kuningas tarkoitti 
Pultavan tappiota. Kirje osoittaa, ettei majesteetilla ollut realistista käsitystä 
katastrofin ulottuvuuksista — että se tosiasiassa merkitsi Ruotsin koko suur- 
valta-aseman romahdusta. 

Sama tunne kaiken pysymisestä ennallaan vallitsi myös Ruotsissa. Sen- 
suuri ei päästänyt julkisuuteen todellista kuvaa menetyksistä. Vasta vuoden 
1710 rukouspäivän plakaatti sisälsi kaunistellun näkemyksen tapahtuneesta. 
Sen otsikko oli Hans Kongl. Maj:ts och dess Rikes, alles värt kiära Fäderneslands 
närvarande tillstånd, och sä många svåra och hégstbeklagliga olyckor, som träffat dess 
Krigshär (Hänen Kuninkaallisen Majesteettinsa ja hänen valtakuntansa, mei- 
dän kaikkien rakkaan Isänmaan nykyisestä tilasta, sekä monista vaikeista ja 
valitettavista onnettomuuksista, jotka ovat kohdanneet sen Sotajoukkoa). En- 
nen tämän julkaisun ilmestymistä venäläiset olivat ehtineet painattaa suuren 
joukon erikielisiä julistuksia, jotka ylistivät saavutettua voittoa. 

Ruotsissa virallinen optimismi jatkui varsin kauan. Eri sotilaslauluissa 
tappiosta saatettiin puhua, mutta varsin kopeasti, ikään kuin se olisi pikem- 
min kehotus uusiin voittoihin ja revanssiin: 


Skryt lagom du min kjäre Ryss. 
Ty leken är begynt nyss: 
Pultava du väl minnas lär. 

Den sidste dansen slöts ey där. 


(Kehu kohtuulla, minun rakas venäläiseni. Sillä leikki on aloitettu vasta äsken. 
Sinä kuulut muistavan Pultavan. Viimeistä tanssia ei lopetettu siella.)*” 


Myöskään venäläisten suorittama Liivinmaan ja Suomen valloitus ei synnyttä- 
nyt paniikkia Ruotsin emämaassa. Pakolaiset valittivat katkerasti, että ruotsa- 
laiset katsoivat heidän onnettomuutensa olevan seurausta tehdyistä synneistä. 
Kruunu yritti hyvittää pakolaisille heidän menetyksiään, koska he olivat pa- 
kenemalla olleet uskollisempia valtakuntaa kohtaan kuin ne, jotka olivat jää- 
neet paikoilleen. Pakolaisapu oli suurisuuntaista ja hyvin järjestettyä ?* 
Vaikka virallinen suhtautuminen sodan jatkamiseen pysyi samana ja 
luottamus kuninkaaseen oli vankkumatonta, ei voi kieltää, etteikö joitakin 
toistakin kantaa edustavia ääniä olisi kuulunut jo ennen Pultavan taistelua. 

huomaamatta Ruotsissa. Naapurimaata oli alettu varovaisesti uudelleenarvioi- 
da, vaikka se sopikin huonosti yhteen harjoitetun sotapropagandan kanssa. 

Osoituksena näkemyksen vähittäisestä muuttumisesta on pieni kirja- 
nen, joka ilmestyi vuonna 1706, siis vuotta ennen sitä, kun Kaarle XII aloitti 
hyökkäyksensä Venäjälle. Ilman tekijätietoa julkaistun kirjasen nimenä oli 
Beskrifning om Ryszlands Belägenheet, Gräntzor, Landskaper, Städer, Styrelse, Macht, 
Plägsedher och andra Beskaffenheter nu för tiden (Kuvaus Venäjän tilasta, rajoista, 
maakunnista, kaupungeista, hallinnosta, mahdista, tavoista ja muista ilmiöis- 
tä nykyään). Teos käsitti 92 oktaavosivua, ja sen julkaisemisesta huolehti 
Antikviteettikollegion kirjanpainaja Olaus Enaeus. Sitä painettiin 1500 kap- 
paletta. Kirjanen alkaa esipuheella, joka selittää sen tarkoituksen. 

Tuntematon kirjailija kuvaa siinä ajankohtaista tilannetta, suurta sotaa 
Venäjää vastaan. Oli välttämätöntä tuntea Venäjän ominaislaatu ja arvioida 
oikein vastustajan voima. Kirjoittaja katsoi, että hänen teoksensa vastasi tätä 
tarvetta. Hän sanoi, että virallinen sensuurista huolehtiva virkamies, censor 
librorum Gustaf Lillieblad (virassa 1695-1710), oli lukenut käsikirjoituksen ja 
antanut luvan sen painattamiseen. Lisäksi kirjailija mainitsi, että hänen teok- 
sensa perustui ulkomaalaisiin lähteisiin, jotka valaisivat olosuhteita Venäjällä. 
Koska julkaisemisen ajankohta oli niin herkkä, oli tekijä punninnut tekstiään 
kultavaa'alla, jotta hän ei tulisi ilmaisseeksi mitään sellaista, josta valtionjohto 
ei pitäisi. Lopetussanoissaan kirjoittaja sanoi, että kirja sisälsi kuvauksen vii- 
meisimmistä tapauksista ja että lukija voisi uusimman ajan osalta jatkaa 
tapahtumien seuraamista lukemalla Ruotsin sotabulletiineja. 

Jo esipuhe antaa ymmärtää, että kirjoittaja oli ymmärtänyt liikkuvansa 
miinoitetulla pinnalla. Hän katsoi siksi käsitelleensä aihetta hyvin varovaises- 
ti. Kirjan lopussa olevasta lähdeluettelosta selviää, mitä ulkomaisia kirjallisia 
tuotteita hän oli käyttänyt." 

Lähteet olivat Adam Oleariuksen tunnettu suurteos uutena, Hampurissa 
vuonna 1692 julkaistuna painoksena, Petrus Petrejuksen Regni Muschovitici 
Sciographia vuodelta 1615 sekä venäläisten uskontoa käsittelevä liite Heinrich 
Wilhelm Ludorffin teoksesta. Kirjallisuusluettelossa esiintyy vielä englantilai- 
sen lordi Carlislen lähetystökertomus vuodelta 1663, anonyymi Närnbergissä 
vuonna 1681 painettu Venäjän kuvaus sekä kirja Europeiska Fama, joka sisälsi 
juoruja maanosan ruhtinashuoneista. Nämä lähteet eivät olleet millään lail- 
la tuoreita. Ne sisälsivät suuren annoksen aivan vanhentunutta tietoa. Mikä 
sen sijaan oli uutta, oli kirjoittajan kokonaisnäkemys ja uudenaikainen aiheen 
käsittelytapa. 

Teoksen tuntematon kirjoittaja ei kuitenkaan ilmaissut luettelossaan 
kaikkein tärkeintä lähdettään. Leonard Bygdén on huomannut, että teos on 
aivan epäitsenäinen. Se on enemmän tai vähemmän käännös saksalaisen pro- 
fessori Christian Stieffin teoksesta.**° Teksti perustuu lähes kokonaan Stieffin 
pamflettiin Relation von dem gegenwärtigen Zustande des Moscowitischen Reichs, 
joka painettiin Frankfurt an der Oderissa vuonna 1705, samana vuonna, jol- 
loin sen tekijä sai professorin viran vastaperustetusta Breslaun yliopistosta 
Sleesiassa.35" 

Huomio saksalaisesta alkuteoksesta ja sen syntypaikasta valottaa Beskrif- 
ning om Rydzlands Belägenheet -kirjasen tendenssiä mielenkiintoisella tavalla. 
Kaarle XII:n armeija oleskeli Saksin Altranstädtissa, kun professori Christian 
Stieff kirjoitti teoksensa Sleesian-puoleisessa naapurikaupungissa Breslaussa. 
Karoliinien armeija marssi Breslaun kautta niin tulomatkallaan Puolasta kuin 
menomatkallaan Venäjälle. Erityisen mielenkiintoinen on se teoksen osa, joka 
käsittelee erilaisia hovijuoruja. Tiedetään, että muutoin niin karu ja askeet- 

tinen kuningas oli innokas hovijuorujen ja skandaalien seuraaja. 
tämä teoksen osa oli tarkoitettu syötiksi, jotta Kaarle XII lukisi pikku kirjasen. 

Asia olisi hyvinkin tutkimisen arvoinen. Kuinka Stieffin teos oikein kul- 
keutui Tukholmaan heti ilmestyttyään, ja kuka otti sen kääntääkseen? Sen sa- 
noma on aivan selvä ja yksinkertainen — Venäjälle ei kannata hyökätä, siellä 
tulee käymään huonosti. Oliko joku Ruotsin kenttäkanslian virkamies tilan- 
nut Stieffilta oppaan, joka käsittelisi Venäjän kasvavaa valtaa ja uudenaikais- 
tumista? Tästä voitaneen epäillä hiukan kreivi Carl Piperiä. Tiedetään, että 
hän yritti kaikin tavoin taivuttaa kuningasta pois liioitellun optimismin tieltä. 

Kirjan ilmestyttyä ruotsiksi mielipiteitä valvovassa Kansliakollegiossa 
alkoi tapahtua. Teos oli Antikviteettikollegion kirjapainon painama ja 
alkanut jo levitä Tukholmassa, kun keksittiin, että kirjan sanoma oli hyvin 
vahingollinen. Kansliakollegion pöytäkirja 20. maaliskuuta 1706 kertoo 
reaktioista. Hovikansleri Wilhelm Julius Coyet kutsui virallisen sensorin 
Lilliebladin paikalle ja läksytti tätä kunnolla. Coyet näytti tekstissä olevia 
kohtia, jotka sotivat jyrkästi Ruotsin propagandaväittämiä vastaan. Hovi- 
kanslerin mielestä kirjassa oli sivuutettu ruotsalaisten vankien surkea kohte- 
lu Venäjällä ja monta muuta venäläisten barbaarisuudesta kertovaa seikkaa. 
Lillieblad sanoi, että hän oli kyllä keksinyt nämä epäilyttävät kohdat tekstis- 
sä ja käskenyt sen kirjoittajaa korjaamaan ne. Tämä oli kuulemma ollut joku 
Wicksell-niminen mies. Antikviteettikollegion kirjanpainaja oli kuitenkin 
kieltäytynyt tekemästä muutoksia. Luultavasti kritiikki oli tullut kirjanpai- 
najalle liian myöhään. 

Kollegio katsoi, että Lilliebladin esittämät puolustelut olivat heikot. Oli 
ihmeellistä, että kirjoittaja ja kirjanpainaja eivät olleet totelleet sensorin maa- 
räyksiä. Siksi asia nousi pöydälle myös seuraavassa kokouksessa maaliskuun 
21. päivänä 1706. Nyt syytetyn paikalla seisoi kirjanpainaja Olaus Enaeus.*** 
Hänellä oli mukanaan osa käsikirjoituksesta, jota hän näytti Kansliakollegion 
herroille. Toinen osa tekstistä oli vielä kisällien hallussa. Käsikirjoitus oli niin 
täynnä Lilliebladin korjauksia, että sitä oli vaikea lukea. Sensuuri oli toisin 
sanoen toiminut juuri niin kuin pitikin. Enaeus näytti vielä sensorin myön- 
tämän painatusluvan ja kaksi Lilliebladin myöhempää kirjettä, jotka nekin 
koskivat korjauksia. Kirjanpainaja antoi vielä hallussaan olevan suuren kirja- 
määrän hävitettäväksi mutta kertoi samalla, että osa painoksesta oli jo ehti- 
nyt jakeluun. Muutama kappale oli näin livahtanut pois mielipiteitä valvovan 
silmän alta. 

Tuntuu oudolta, että tapausta pohtineet virkamiehet eivät kiinnittäneet 
juuri lainkaan huomiota kirjailijaan vaan keskittyivät kirjanpainajan hiillos- 
tamiseen. Se oli kuitenkin ajan tapa, sillä kirjanpainaja oli tietysti sama kuin 
kustantaja ja vastuussa levittämistään teoksista. Tiedetään, että teoksen taka- 
varikko epäonnistui, sillä vielä vuonna 1713 — lähes seitsemän vuotta myö- 
hemmin — kollegion sihteeri oli huolissaan siitä, että teos näytti levinneen 
kaikkialle. Vaikka se oli kiellettyä lukemista, se tuntui kiertelevän Tukholmas- 
sa kädestä käteen.: Pultavan tappio oli vain lisännyt kirjan kiinnostavuutta. 
Mutta kuka oli sen tuntematon kääntäjä tai muokkaaja? 

Pikku teoksen kirjoittajasta tai kääntäjästä tiedetään hyvin vähän. Hän 
oli edesmenneen valtakunnankansleri Magnus Gabriel De la Gardien entinen 
yksityissihteeri Jöran Wichsell, vuonna 1706 jo iäkäs vanhus, joka näyttää 
tehneen hajanaisia kirjallisia töitä eri kirjanpainajille. Kuusi hänen kirjettään 
kanslerille vuodelta 1681 tunnetaan; ne osoittavat oikeastaan vain, että hän 
osasi hyvin latinaa ja tunsi kiinnostusta hovijuoruja kohtaan.*% Alf Åberg on 
käsitellyt Wichselliä aikaisemmin, mutta hän on väärässä sanoessaan, että 
tämä oli nuori ylioppilas.*” 

Mitä kirjassa sitten oli sensuurin kannalta niin kovin väärin? Itse asiassa 
hovikansleri oli viitannut vain pariin virheelliseen kohtaan, mutta voi hyvin 
sanoa, että koko teos oli kirjoitettu väärässä sävyssä, jos sitä tarkastelee val- 
litsevan ulkopoliittisen tilanteen kannalta. Kirjanen sisälsi kaksitoista temaat- 
tista lukua Venäjä-kirjallisuudessa totuttuun tapaan. Ensin esiteltiin Venäjän 
maantiede, sitten valtiomuoto ja vallassa olevan tsaarin persoonallisuus ja 
perheolot. Sen jälkeen kuvattiin ortodoksisen uskonnon pääpiirteet ja pa- 
pisto. Lopuksi kirjoittaja kertoi Venäjän sotalaitoksesta ja siinä tapahtuneista 

uudistuksista, vertasi Venäjän sotavoimia naapurivaltojen sotavoimiin ja kir- 
joitti hiukan vielä Venäjän valtion taloudesta ja kaupasta. 

Jo ensimmäinen luku maantieteestä sisälsi pelottavia mainintoja.*** Kir- 
joittaja sanoi, että Venäjä oli suunnattoman suuri: sillä oli mittaamattomas- 
ti tundraa, taigaa ja aroja, jotka suojelivat sitä joka taholta. Wichsell luetteli 
kaikki Venäjän kolmetoista maakuntaa, joista kokonaista yksitoista oli vallat- 
tu parina viime vuosisatana. Tämä katkelma antoi hyvän käsityksen Venäjän 
valtakunnan tavattomasta kasvusta. Pääkaupunki Moskovaa kirjoittaja kuvai- 
li lähestulkoon Erik Palmguistin karttateoksen hengessä, siis melko vanhen- 
tuneesti. 

Sitten Wichsell pääsi vauhtiin kuvatessaan lähemmin tapahtunutta 
muutosta. Teksti vertasi oloja ennen ja nyt. Kaikki näkyi jo venäläisten ulko- 
asunkin vaihtumisesta. Tsaari Pietari oli leikannut pajareitten parrat, pukenut 
heidät länsimaisiin vaatteisiin ja opettanut heille uusia tapoja. Uneliaasta kan- 
sasta oli hetkessä kuoriutunut virkeitä ja toimintatarmoisia ihmisiä. Venäläi- 
set olivat nyt paljon miellyttävämpiä kuin mitä vanhoissa matkakuvauksissa 
kerrottiin. Wichsell ylisti myös hallitsijaa ja kertoi hänen sukujuuristaan, 
mutta aivan erityistä huomiota herättää tekstissä kuvaus tsaarin aikaansaa- 
mista pedagogisista reformeista ja kruununperijä Aleksei Petrovitsin kasva- 
tuksesta. Venäjän keskushallinnosta Wichsell tiesi vähemmän, mutta hän 
luetteli kuitenkin kaikki tuntemansa prikaasit. Hän sanoi vielä, että tsaarin 
itsehallinto oli erinomainen valtiomuoto, koska se teki mahdolliseksi suun- 
nattomien voimavarojen kokoamisen. 

Sotalaitosta koskevat huomiot Wichsell esitti kirjasen lopuksi. Ne olivat 
ruotsalaisesta näkökulmasta epäilemättä teoksen pelottavin osa. Venäläiset 
olivat nyt kokonaan hylänneet vanhan eristyneisyytensä. Valtakunta oli alka- 
nut innokkaasti kopioida ulkomaisia malleja ja lähettänyt satoja nuoria mie- 
hiä opiskelemaan Länsi-Eurooppaan. Se oli seurausta itsensä tsaarin suures- 
ta ulkomaanmatkasta 1690-luvun lopussa. Venäjä oli rohkeasti hylännyt sen 
vanhan oppinsa, että alamaiset oli pidettävä tietämättöminä muusta maail- 
masta. Orjuus oli kumottu. Nyt maa oli täynnä uusia kouluja ja aatelismiehet 
opettelivat kaikkia kieliä, ennen muuta ranskaa, ranskalaisten kotiopettajien 
tulvehtiessa Venäjälle. 

Tsaari Pietarin sotilaallinen periaate oli, että valtakunta ei enää kätkey- 
tyisi rajalinnoitustensa taakse. Hyökkäävä vihollinen oli päinvastoin tuhot- 
tava käyttämällä poltetun maan taktiikkaa, mikä oli jättiläismaalle paras 
puolustautumistapa. Ilmiö näkyi jo käynnissä olevassa sodassakin, jossa 
venäläiset olivat luoneet autioalueen Itä-Liivinmaalle. Venäjä ei koskaan 

hyökännyt naapureittensa kimppuun, elleivät nämä jo olleet sodassa muulla 
taholla. Näin oli käynyt aivan äskenkin, kun tsaari oli hyökännyt Ruotsia vas- 
taan juuri silloin, kun tämä maa soti Tanskaa vastaan. 

Lisäksi oli merkittävää, että tsaari oli tuhonnut streltsit, henkikaartin- 
sa, ja korvannut heidät saksalaisella sotilaallisella järjestelmällä. Saksalai- 
set upseerit komensivat venäläisiä sotilaita. Kuri ja aseistus olivat aivan toi- 
set kuin aikaisemmin. Vaarallisinta oli, että Venäjän asevoimien suuruus oli 
niin lamaannuttava. Kysymys oli miltei astronomisista luvuista. Venäjällä 
oli 410 000 miestä asepuvussa, ja lisäksi tuli 150 000 miehen talonpoikainen 
nostoväki. Näiden lukujen valossa kuusi vuotta sitten saadun Narvan voiton 
arvo himmeni. Se oli toki ollut ruotsalaisten sotataidon ja rohkeuden tulosta, 
mutta se oli riippunut myös hyvästä onnesta. 

Voi olla samaa mieltä kuin hovikansleri Wilhelm Julius Coyet, että kirja 
ei sopinut suuren yleisön luettavaksi aikana, jolloin optimismi oli korkealla 
Kaarle XII:n aloitettua marssinsa kohti Moskovaa. Teos esitti kuninkaan 
hankkeen täysin mahdottomana. On hiukan merkillistä, että kirjan julkaise- 
misesta käyty keskustelu loppui Kansliakollegiossa ilman mitään päätöstä tai 
muuta tuomiota kuin että teos kuului kiellettyyn kirjallisuuteen. Kirjoittajaa 
tai kirjanpainajaa ei viety oikeuden eteen. Asia oli ilmeisen arka kuten ulko- 
valtoja koskevat mielenilmaukset yleensäkin. Toimenpiteistä voi aina odottaa 
reaktioita diplomaattikunnan taholta, mihin suuntaan ne sitten kävivätkään, 
ja siksi juttu painettiin villaisella. 

Kun Pultavan tappio oli tosiasia ja Ruotsin häviö suursodassa alkoi tun- 
tua todennäköiseltä, nousivat kriittiset äänet kuuluviin itsevallasta ja sen- 
suurista huolimatta. Pakolaiset olivat yhä katkerampia ja kaipasivat kotiinsa. 
Vuosien 1713-1714 valtiopäivien aikana kupla puhkesi ja itsevaltaa alettiin äkkiä 
arvostella varsin näkyvästi. Sitä pidettiin syynä kaikkiin onnettomuuksiin. 

Tähän yhteyteen kuuluu anonyymi kiistakirjanen Alla fyra ständernas i 
Finland tal (Kaikkien Suomen neljän säädyn puhe). Mainittu pamfletti on säi- 
lynyt pelkästään käsikirjoituksena, mikä ei sinänsä ihmetytä. Olisi ollut us- 
kaliasta levittää sitä painettuna. Tuntuu siltä, että kirjasen takana on täytynyt 
olla joukko valtakunnan itäpuoliskon alueelta tulleita valtiopäivämiehiä, jot- 
ka nyt uskalsivat päästää arvostelunsa valloilleen.» Suomalaiset eivät enää 
tyytyneet kirjoittamaan arkkiveisuja kuninkaan ylistämiseksi eivätkä koti- 
maansa surkeista oloista kertovia valitusvirsiä, vaan he nousivat lyhytaikai- 
seen oppositioon koko noudatettua politiikkaa vastaan. 

Kiistakirjasessa kuvailtiin, millainen tilanne vallitsi valtakunnan itä- 
osissa. ”Miten raskas ja vaikea kuorma orjuus onkaan kansalle”, kirjoittaja 

huudahtaa, ja hän lisää, että erityisen vahingollinen se on silloin, kun se pe- 
rustuu ”barbaarisen vihollisen tyrannimaiseen väkivaltaisuuteen”. Jos nopea 
apu ei saavu Ruotsista, venäläiset toteuttavat koko Suomessa ”ennennäkemät- 
tömän kauhistuttavan hirmuvallan”. Emämaan velvollisuutena oli tulla välit- 
tömästi tukemaan Suomea. Muutoin kävisi Ruotsillekin huonosti. Kirjoittaja 
spekuloi myös, miten vastahyökkäys pitäisi järjestää. 

Hyvinkin puolet pamfletin tekstistä sisälsi ohjeita siitä, miten Ruotsin 
valtiomuoto pitäisi muuttaa tehokkaan avun antamiseksi. Valtaneuvoskun- 
nan olisi otettava valta käsiinsä kuninkaalta, joka oli poissaolonsa vuoksi 
estynyt hoitamasta tehtäviään. Juridisesti tällainen vallankaappaus voisi pe- 
rustua vuoden 1634 tai 1661 valtiosääntöön, joita aikaisemminkin oli sovellet- 
tu silloin, kun kuninkaanvaltaa ei ollut. Näiltä osin Alla fyra ständernas i Finland 
tal oli ilmeisen vallankumouksellinen. 

Emme tiedä, pidettiinkö suunniteltua puhetta koskaan valtiopäivillä. 
Oletus kuitenkin on, että joku vuosien 1713-1714 Suomesta tulleista valtiopäi- 
vämiehistä on pidellyt hanhensulkaa kädessään. Teos on varhaisimpia Kaarle 
XII:ta kritisoivia kirjoitelmia mitä tunnetaan."?? Tutkimus on tässä yhteydes- 
sä keskustellut kahdesta eri tekijäehdokkaasta. Toinen heistä olisi tuolloinen 
Turun hovioikeuden varapresidentti Sven Leijonmarck ja toinen Turun piispa 
Johannes Gezelius nuorempi. Näistä kahdesta henkilöstä Leijonmarck on to- 
dennäköisempi vaihtoehto. Hän oli juristi, joka oli jo vuoden 1686 lakikomis- 
sion työssä osoittanut itsevallan vastaista mieltä ja joka toimi vuosina 1713— 
1714 tärkeässä tehtävässä, valtiopäivien salaisen valiokunnan jäsenenä.?”' 

Merkillisin ja tärkein suuren Pohjan sodan aikana laadituista Venäjää 
koskevista teoksista Ruotsissa on Lars Johan Malmin laaja käsikirjoitus vuo- 
delta 1716. Se on suuria kysymyksiä pohtiva kirjallinen esitys, jonka syntyhis- 
toria ja sisältö ovat hyvin kiinnostavat. Teos on aivan keskeisessä asemassa 
tarkasteltaessa Ruotsin ulkopolitiikan uudelleen orientoitumista, kun valta- 
suhteet Pohjois-Euroopassa muuttuivat Venäjän eduksi. Kirja on melko tun- 
tematon, koska sen sisältö koettiin hyvin rohkeaksi. Sitä ei koskaan painettu, 
vaikka yrityksiä siihen suuntaan tehtiinkin. 

Lars Johan Malmin teoksella on ajalle tyypillinen vaatimaton otsikko 
Nägra Anmärkningar Angäende det Ryska Rijketz nuvarande marcht och styrkio, mutta 
kyseessä on monumentaalinen, lähes kaikkia asianhaaroja Ruotsin näkökul- 
masta pohtiva 600-sivuinen mietintö. Sen tekijä Lars Johan Malm oli synty- 
nyt vuonna 1688 Viipurissa sotakomissaarin poikana ja käynyt koulunsa siel- 
lä. Hän oli jo alkuperänsä vuoksi hyvin sopiva Venäjän olojen tarkastelijaksi. 
Turun yliopiston matrikkeliin Malm kirjoitettiin vuonna 1706, ja neljä vuotta 


Kipeä uudelleensuuntautuminen 327 


https://doi.org/10.21435/ht.286 


myöhemmin hän piti akateemisen puheen Altranstädtin rauhan kunniaksi. 
Sotaan hän joutui sotatuomarin ominaisuudessa ja jäi Viipurin antautuessa 
vuonna 1710 venäläisten vangiksi. Vankeusaika Pietarissa oli aluksi rankka, 
mutta päästyään Moskovaan Malm osti itsensä vapaaksi suurella rahasum- 
malla. Paluu Venäjältä läpi sodan runteleman Suomen oli vaikea, mutta vuon- 
na 1714 entinen sotatuomari oli lopultakin Tukholmassa. Siellä hänelle sattui 
onnenpotku, nimitys kansliapresidentti Arvid Bernhard Hornin sihteeriksi. 

Miksi näin kävi, jää tietämyksemme ulkopuolle. Ehkä Malm puhui teok- 
sestaan ja korkea virkamies kiinnostui asiasta. Nuoren miehen on täytynyt 
tehdä Horniin erittäin hyvä vaikutus. Oleskelu vallan keskuksessa kehitti hä- 
nen ajatteluaan. Monilla Malmin puhtaaksikirjoitetun teoksen sivuilla aistii 
rauhanpolitiikkaa ajaneen kansliapresidentin vaikutuksen. Tämän siipien 
suojasta oli hyvä aloittaa nopeasti nouseva ura Ruotsin keskushallinnon 
virkakoneistossa. Malmista tuli vuonna 1717 Turun hovioikeuden sihteeri ja 
seuraavana vuonna asessori. Hovioikeus toimi sodan aikana maanpaossa 
Tukholmassa, ja voi olettaa, ettei Malmilla ollut tuona aikana kovinkaan 
suurta työtaakkaa. Jo vuonna 1719 hänet aateloitiin nimellä Ehrenmalm, ja 
on mahdollista, että hänen suuri, vuonna 1716 valmistunut käsikirjoituksensa 
Venäjästä oli hänen pääansionsa."? Sen kaltaista teosta kaivattiin Ruotsissa 
tuona murrosaikana. 

Teoksen syntyvaiheet ovat harvinaisen hyvin tunnetut. Laaja kirjeen- 
vaihto valottaa niitä. Heti palattuaan Ruotsiin vuonna 1714 Malm kääntyi 
kahdella kirjeellä Kuninkaallisen Majesteetin puoleen. Kirjeet kuvasivat hä- 
nen vaiheitaan vankeudessa. Vapauden ostaminen Moskovassa oli ollut 
mahdollista vain erään rikkaan kauppiaan antaman lainan avulla, ja velkansa 
pantiksi Malm oli jättänyt tälle suuren käsikirjoituksensa, jonka hän oli kir- 
joittanut vankeutensa aikana. Saadakseen hengentuotteensa itselleen Malmin 
piti maksaa tuo laina, ja siinä hän tarvitsi kruunun apua. Sitä hän saikin Arvid 
Bernhard Hornin kautta, ja ennen pitkää 600-sivuinen käsikirjoituspinkka 
oli kirjoittajansa käsissä. Tapaus osoittaa, että yhteydet Venäjälle toimivat kes- 
kellä kuuminta sotaakin. 

Teos puhtaaksikirjoitettiin ja sai lopullisen nimensä Nägra Anmärkningar 
Angäende det Ryska Rijketz nuvarande marcht och styrkio, i anseende till Myckenheten 
af Manskap, Landets fruchtbarhet, de inrättade Manufacturer, Handelen, Rijketz In- 
komster, den nu befindteliga Land- och Siöö-Milicen och nägra andra Skiähl, som i den 
Siunde Boken finnes, Upsatte under desz fängenslap Ahr 1710-1713 af L. J. Malm (Joita- 
kin huomioita Venäjän valtakunnan tämänhetkisestä mahdista ja voimasta, 
huomioon ottaen sotaväen lukumäärän, maan hedelmällisyyden, perustetut 

manufaktuurit, kaupan, valtakunnan tulot, nykyisen maa- ja meriväen mää- 
ran sekä joitakin muita syitä, jotka luetellaan seitsemännessä kirjassa. Kirjoit- 
tajan vankeutensa aikana vuosina 1710-1713 laatinut L. J. Malm). Se on kir- 
ja, joka vetää hyvin vertoja Ruotsin siihen asti tunnetuimmalle ja parhaalle 
Venäjän kuvaukselle, Petrus Petrejuksen teokselle Regni Muschovitici Sciographia 
(1615). Jokseenkin tasan sata vuotta erottaa nämä merkittävät kirjat toisistaan. 

Sanalla sanoen Lars Johan Malmin teos on varsin kypsä Venäjän tarkas- 
telu. Aikaisemmat Venäjästä kirjoittaneet ruotsalaiset ovat kuin amatöörejä 
Malmin rinnalla. On vahinko, että suuri teos valmistui Ruotsin suurvallan vii- 
me hetkillä, jolloin sitä ei julkaistu vaan se unohdettiin ja keräsi jatkossa pölyä 
arkiston nurkassa. Jos se olisi painettu, se olisi merkinnyt edistysaskelta koko 
aihepiirille. 

Teos alkaa omistuskirjoituksella Arvid Bernhard Hornille. Sitten seuraa 
esipuhe, jossa kirjoittaja selvittelee tarkoituksiaan. Venäjää koskeva kirjalli- 
suus oli Malmin mukaan sangen ala-arvoista. Aihe oli jostain syystä tehnyt 
tarkastelijoistaan joko teeskenteleviä tai kiihtyneitä kirjoittajia, jotka eivät pii- 
tanneet mitään totuudesta vaan olivat antaneet petturuuden, tietämättömyy- 
den tai vihan kuljettaa kynäänsä. Sellaisia olivat vanhat kirjailijat Guagninus ja 
Oderborn olleet ja sellaisia olivat myös ne uudet kirjailijat, jotka laativat kirjo- 
ja Venäjästä ja sen tsaarista. He katselivat kohdettaan kiikarin väärästä päästä, 
niin että kaikki vaikutti pienemmältä ja tyhjänpäiväisemmältä kuin mitä se 
todellisuudessa oli. Venäjä meni näiden kirjoittajien mielestä kummallisella ta- 
valla aina äärimmäisyyksiin. Tsaari oli yksinomaan tyranni, jonka hirmuteot 
olivat kaikenlaatuiset. Mutta itse asiassa kukaan yksittäinen ihminen ei voinut 
näytellä sellaista osaa, mikä tsaari Pietarille oli annettu, selitti Malm. 

Tsaarin uusi hallinto Venäjällä oli Malmin mukaan saanut ulkomailla 
ihailijoita ja ylistäjiä. He olivat useimmiten mielistelijöitä, jotka odottivat pal- 
kintoja hallitsijan kädestä. He eivät useinkaan olleet nähneet sitä maata, jos- 
ta oli heidän mukaansa tulossa onnellisuuden koti. Oli kuitenkin olemassa 
myös Venäjän tuntijoita, joiden tiedot perustuivat kokonaan vanhempaan 
kirjallisuuteen. Heidän oli vaikea tehdä eroa vanhan ja nykyisen Venäjän 
välillä. Heidän kirjoitelmansa olivat siksi hyvin harhaanjohtavia. 

Esipuheensa lopussa Malm esittelee pääasialliset lähteensä. Painettuja 
lähteitä oli yllättävän vähän — ranskalaisia pamfletteja, kuten Grimarestin 
Les Campagnes de Charles XII. Roi de Suede, tuntemattoman tekijän ruhtinas 
Mensikovin elämäkerta, kertomus Pietarin kaupungin perustamisesta vuo- 
delta 1713, sekä Marpergerin kirja Venäjän kaupasta. Onkin ilmeistä, ettei 
Malmin teos perustunut lukuhedelmiin vaan omiin kokemuksiin. Syntyään 

viipurilaisena ja Viipurin varuskunnan sotatuomarina hänellä oli ollut hyvät 
edellytykset tarkkailla Venäjää. Venäläiset pitivät vuonna 1710 pidättämään- 
sä Viipurin ruotsalaista varuskuntaa melko pitkään eräänlaisena vaihdon 
välineenä, jonka ajateltiin olevan Ruotsissa vangittujen korkea-arvoisten 
venäläisten upseereiden vapauttamisen hinta. Vaihtosuunnitelma eteni mel- 
ko pitkälle, kunnes ruhtinas Dolgorukin ja hänen tovereittensa onnistunut 
pakohanke mitätöi sen.*°° Malmilla oli onnea, kun hän pääsi irtautumaan va- 
ruskunnastaan ennen kuin se lähetettiin Siperiaan. Siellä hän olisi ollut pal- 
jon enemmän eristyksissä eikä olisi saanut käsiinsä tietoja Venäjän suuresta 
muutoksesta. Euroopan Venäjällä, Pietarissa ja Moskovassa, oli sentään pal- 
jon helpompi seurata kehityksen kulkua. 

Malm käsittelee teoksessaan myös tsaaria ja tämän perhettä, mutta hän 
sanoo olevansa hyvin selvillä tämän aiheen suuresta herkkyydestä. Hän kir- 
joitti tsaarista silti, koska katsoi tämän olevan julkisuuden henkilö ja sellaise- 
na hyväksyttävä kritiikin kohde. Uskontokysymystä kirjoittaja kuitenkin vält- 
teli, koska siinä ei ollut tapahtunut mitään muutosta ja kaikki oli entisellään. 
Oleariuksen kuvaus venäläisten uskonnosta piti täysin paikkansa, hän tote- 
si. Myöskään Venäjän oikeuslaitoksesta, tuomioistuimista ja rangaistuksista 
Malm ei toisin kuin monet edeltäjänsä kirjoittanut sanaakaan. Hän suunnitteli 
erillistä suurempaa teosta tästä teemasta, koska oli koulutukseltaan juristi. 

Toisin kuin edeltäjillään Malmilla oli teoksessaan selvä pääjuonne, joka 
näkyy sen jokaiselta lehdeltä. Tämä juonne oli Venäjän mahdin eli valtiollisen 
voimakkuuden tutkiminen ja analysoiminen kaikissa suhteissa. Se oli teok- 
sen kirjoittamisen hetkellä Ruotsin ulkopolitiikan tärkein ongelma, ja niin se 
olisi jatkossakin varsin pitkään. Teoksen pääsanoma oli — jos sen määrittelisi 
lyhyesti — väite, että Venäjä oli savijalkainen jättiläinen, ajatus, joka nyt esiintyi 
ensimmäisen kerran ruotsiksi koko paljastavuudessaan. Tämä mielipide on 
elänyt Ruotsissa ja Länsi-Euroopassa ainakin 200 vuoden ajan 1700-luvun 
alusta aina 1900-lukuun asti. Tietyssä mielessä se on vieläkin elossa. 

Ne elämänalueet, joita Malm käsitteli, olivat sotalaitos, talous, maanvil- 
jely ja teollisuus. Kirjoittaja halusi antaa kotimaalleen ohjeita, kuinka se sel- 
viäisi tulevaisuudessa Venäjältä tulevasta painostuksesta. Hän ei ollut keksi- 
nyt kaikkia ajatuksiaan itse, vaan hän oli kehitellyt niitä keskusteluissa erään 
vankitoverinsa, pastori Johan Norrgrenin (1687—1740), kanssa. Sen tunne- 
tun itäsuomalaisen pappissuvun jälkeläisenä, joka otti myöhemmin nimen 
Alopaeus, Norrgren oli saanut Moskovassa ruotsin kielen opettajan viran, 
ja hän oli oppilaittensa välityksellä paljon paremmassa kosketuksessa venä- 
läiseen yhteiskuntaan kuin Malm itse. Suuri osa niistä huomioista, jotka 

koskivat venäläisten tapoja ja ominaisuuksia, lieneekin teoksessa Norrgrenin 

perua. Hän oli merkittävä oppinut, Pärnun yliopiston lyhytaikainen professo- 
ri sekä vapautumisensa jälkeen Rantasalmen kirkkoherra. Sodan aikana hän 

kuului kenraali Adam Ludwig Lewenhauptin Moskovaan perustamaan luteri- 
laiseen kirkkokonsistoriumiin."?? On täysi syy katsoa, että Någre Anmärkningar 
Angående det Ryska Rijketz nuvarande macht och styrkio on oikeastaan kahden itä- 
suomalaisen oppineen muodostaman ajatushautomon yhteisteos, merkittävä 

siinäkin suhteessa, että se on ensimmäinen puhtaasti suomalaista alkuperää 

oleva suurempi kirja Venäjästä koko tässä tarkasteltavana aikana. 

Lars Johan Malmin käsikirjoitus koki dramaattisia vaiheita ennen kuin 
se pantiin sivuun ja unohdettiin kokonaan. Kirjoittaja jätti käsikirjoituspakan 
Kansliakollegiolle painatusluvan saamiseksi ja sai huhtikuun 10. päivänä 1716 
arkistosihteeri Elias Palmskiöldin kirjoittaman vastauksen. Palmskiöld oli 
tuohon aikaan sensuurista vastaava virkamies eli censor librorum. On hyvin 
merkillistä, että vastaus ei ollut virallinen, diaariin merkitty kirjelmä, kuten 
olisi pitänyt olla, vaan vapaamuotoisessa hyvä veli -hengessä laadittu yksityis- 
kirje. Se on alkuperäisenä luettavissa Malmin ilmeisesti hiukan myöhemmin 
sidottamassa kasikirjoituksessa.°”° 

Mitä sensori siis halusi sanoa nuoremmalle virkaveljelleen Kansliakol- 
legiossa? Valtionarkisto oli hyvin lähellä vallan keskusta, ja pitää muistaa, 
että myös joukko asiantuntijoita, venäjäntulkkeja ja valtakunnan historio- 
grafi, työskentelivät aivan viereisissä huoneissa. Palmskiöld oli siis melkoinen 
asiantuntija. Hänen kirjeensä sävy oli erittäin ystävällinen, mutta se sisälsi 
silti kielteisen päätöksen. Lämpimin, persoonallisin äänenpainoin sensori 
kirjoitti, että Malm ei ilmeisesti ollut ymmärtänyt, miten vaarallinen hänen 
teoksensa oli sekä hänelle itselleen että valtakunnalle. Tänä ajankohtana ei 
kukaan saanut esittää ajatuksiaan vapaasti. Oli odotettavissa, että rauhanneu- 
vottelut Venäjän kanssa alkaisivat koska tahansa, eikä ollut ollenkaan mah- 
dotonta, että venäläiset vaatisivat kirjan kirjoittajan vangitsemista ja luovut- 
tamista Venäjälle. Valtionsalaisuuksien paljastaminen olisi epäviisasta myös 
sotavankeja ajatellen. He saisivat ehkä kärsiä Malmin kirjasta. Palmskiöldillä 
ei kuitenkaan ollut henkilökohtaisesti mitään Malmin teosta vastaan, se oli 
tärkeä ja sen kirjoittajan kyvyt ilmeisen loistavat. 

Palmskiöld oli oikeassa siinä suhteessa, että venäläiset halusivat usein 
rangaista ulkomaisia kriitikkojaan. Olof Hermelinin kohtalo oli tuorees- 
sa muistissa — hänet arveltiin mestatuksi Pultavan taistelun jälkiselvitte- 
lyjen aikana, koska hän oli ollut Kaarle XII:n propagandisti. Sensori muisti 
myös Philip von Krusenstiernin kohtelun sekä Grigori Kotosihinin vaiheet. 

Venäjästä kirjoittamisen nestori Ruotsissa, Petrus Petrejus, oli hänkin kokenut 
kuolemantuomion uhkan, vaikkakin se oli tullut Tanskan taholta.?” 

Palmskiöldin päätös ei jäänyt pysyväksi. Lars Johan Malm ei välittänyt 
siitä vaan haki uudelleen julkaisulupaa Kansliakollegiolta. Tällä kertaa hän 
kääntyi suojelijansa kansliapresidentti Arvid Bernhard Hornin puoleen, joka 
tuki häntä nytkin. Päätöksessään 28. päivänä syyskuuta 1716 kollegio kirjoit- 
ti täysin vastoin Palmskiöldin kantaa, että teos, joka oli vaatinut niin paljon 
työtä ja vaivaa ja joka oli niin tarkkanäköinen, ehdottomasti pitäisi julkais- 
ta ja kirjoittajan tekijänoikeus pitäisi panna kymmeneksi vuodeksi." Kaarle 
XII, jonka kädessä lopullinen ratkaisu oli, hyväksyi hankkeen kirjelmässään 
19. lokakuuta 1716.9 

Kuitenkaan ei Anmärkningar Angäende det Ryska Rijketz nuvarande macht 
koskaan ilmestynyt. Jotain, mitä emme tiedä, oli tullut väliin. Ehkä niinkin 
yksinkertainen asia kuin että suuren painatustyön rahoitus ei onnistunut. 
Ehkä Malm oli sittenkin muuttanut mieltään, monien varoitusten pelästyt- 
tämänä. Se, että hän oli säästänyt Palmskiöldin kirjeen, vieläpä sidottanut sen 
käsikirjoitusniteeseen, puhuu hiukan tämän tulkinnan puolesta. Itsevaltiu- 
den perusta oli kuitenkin jo vuosina 1717—1718 pahasti horjumassa. Kuninkaan 
kuoleman jälkeen hänen antamansa imprimatur ei enää ollut mikään suositus. 
Rauhan tultua vuonna 1721 teoksen sanoma ei ollut enää ajankohtainen. 

Lars Johan Malmin teoksen täysimittainen esittely on melkein ylivoi- 
mainen tehtävä kirjan laajuuden ja sen hyvin rikkaan sisällön vuoksi.” 
Kirjoittajan menetelmänä oli ensin kuvata jokin ilmiö Venäjällä myönteisin 
sanankääntein ja sitten kumota juuri sanottu analysoimalla sen kielteisiä 
puolia. Malm tarkasteli ainoastaan puhtaasti venäläisiä, muusta maailmasta 
eroavia seikkoja — ei siis niitä piirteitä Venäjän valtio- ja yhteiskuntaelämäs- 
sä, jotka olivat samankaltaisia länsimaisten kanssa. Venäjän suuri väkiluku, 
maan viljavuus, venäläinen tapa käydä kauppaa, valtion suuret tulot ja mah- 
tava sotilasvalta esitellään perusteellisin numeroin ja tilastoin, mutta sitten 
ne rikotaan sirpaleiksi ja kuvaillaan kansallisen onnettomuuden lähteiksi. 
Lopuksi sanotaan, että Venäjää voisi verrata heikkojalkaiseen jättiläiseen, 
jonka kääpiö hyvin voi voittaa, jos sen organisaatio ja sitkeys ovat riittävän 
vankkaa tekoa. 

Herättää huomiota, että Malm on valinnut myönteiset esimerkkinsä 
Venäjän uudistamis- ja modernisointihankkeen piiristä ja kielteiset seikat, 
jotka vähensivät uudistamisesta saatua hyötyä, Venäjän klassisen kulttuu- 


ei ollut mikään voimavara, kun sitä vähensi venäläisten perinteinen laiskuus 

ja orjanluonto, kansan rauhaton taipumus kapinointiin, muukalaisviha ja 
juoppous, kavaluus ja petollisuus sekä kansakunnan ylenpalttinen ylpeys ja 
korskea itsetietoisuus. Malm käsitteli Pietari I:n uudistukset yhden toisensa 
jälkeen asiallisin ja arvostavin sanoin mutta osoitti, että perinteinen venäläi- 
nen yhteiskunta, uskonto ja tavat tuhoaisivat reformin merkityksen. Venäjä 
tulisi näin aina kuten ennenkin palaamaan vanhaan, tällä kertaa luultavasti 
heti, kun nykyinen tsaari oli kuollut. 

Lars Johan Malmin loppukysymys oli, voitettaisiinko Venäjä käynnissä 
olevassa sodassa vai ei. Kirjoittaja katsoi, että Venäjällä oli mitä parhaat edel- 
lytykset olla suurvalta. Tsaarin valtakunnalla ei ollut luonnollisia rajoja, jot- 
ka olisivat estäneet laajentumisen, ja sen sijainti neljän eri meren (Mustameri, 
Jäämeri, Kaspianmeri, Itämeri) rannalla oli suurenmoinen ja takasi monen- 
laisia yhteyksiä ulkomaailmaan. Nyt oli muuttunut todellisuudeksi myös se, 
mistä aikaisemmat Ruotsin kuninkaat olivat varoittaneet: Venäjällä oli uusi 
suuri kaupunki, suorastaan pääkaupunki, Itämeren rannalla, ja kaikki valta- 
kunnan laajenemista rajoittaneet esteet olivat kadonneet. Neptunuksen poika 
istui ensimmäistä kertaa Venäjän valtaistuimella. Tsaari voisi muovata Venä- 
jän suuresta ja tottelevaisesta kansasta mahtavan voiman, joka olisi kuoletta- 
van vaarallinen paitsi muille valtioille myös Ruotsille. 

Oliko Ruotsilla siis mitään mahdollisuutta saavuttaa käynnissä ole- 
vassa sodassa voitto tästä jättiläisestä? Se ei tuntunut todennäköiseltä. Isän- 
maan pelastaminen vaati roomalaista rauhallisuutta ja kylmää päätä. Ruotsi 
oli muodostanut valtakunnan kuten ammoin Roomakin suuren sisämeren 
rannoille, joita ruotsalaiset olivat oppineet hallitsemaan. Nyt oli tärkeää olla 
joutumatta paniikkiin ja tekemättä rauhaa vastustajan kanssa tämän omilla 
ehdoilla. Aika työskenteli Ruotsin hyväksi. Oli odotettava, kunnes Venäjän 
uuden järjestelmän heikkoudet murtaisivat sen voiman. Lopullinen ratkaisu 
saattaisi siis olla myönteinenkin. 

Siten ei kuitenkaan käynyt. Ruotsi alkoi hitaasti pyrkiä rauhaan vastus- 
tajiensa kanssa, myös Venäjän kanssa. Uudelleen suuntautumista johti osaksi 
juuri se valtiomies, jonka palveluksessa Lars Johan Malm oli ollut, nimittäin 
kansliapresidentti Arvid Bernhard Horn. Tämä pyrki harjoittamaan tasapai- 
noilua eri vihollisten välillä ja yllyttämään niitä käymään toistensa kimppuun, 
mikä melkein onnistuikin Tanskan osalta. Hornin johtaman valtaneuvos- 
kunnan asema ei ollut vahva, sillä kuninkaalla oli oma suosikkinsa, Holstei- 
nista kotoisin oleva Georg Heinrich von Görtz, jolla ei ollut virallista asemaa 
Ruotsin hallintokoneistossa mutta joka toimi kuin kaikkivoipa ulkoministeri. 
Holsteinilaisena Görtz oli vannoutunut Tanskan vastustaja. 

Uudenkaupungin vuonna 1721 solmitun rauhan esihistoria ja tapahtu- 
mat ovat nykytutkimuksen ansiosta hyvin tunnetut. Kahden suomalaisen 
historiantutkijan, Raimo Rannan ja Petri Karosen, teokset rauhasta muutta- 
vat olennaisesti vanhemman historiankirjoituksen kuvaa asioista.” Nämä 
uudemmat tutkimukset perustuvat sekä ruotsalaiseen että venäläiseen läh- 
deaineistoon. 

Rauhantunnustelut Venäjän kanssa alkoivat tosiasiassa heti Pultavan 
tappion jälkeen. Piankin ilmeni, että tsaari ei enää tyytynyt ”vanhojen venä- 
läisten maiden Inkerinmaan ja Käkisalmen läänin” palauttamiseen, vaan että 
hänen ruokahalunsa oli kasvanut. Pietarin kaupunki vaati laajan turvavyö- 
hykkeen, jonka piirissä olisivat Suomenlahden rannikot. Tutkimuksen pää- 
ongelmana onkin kysymys, miksi Venäjä luopui Suomesta, jonka se oli jo val- 
loittanut, mutta piti itsellään koko Liivinmaan. 

Ajatus Suomen säilymisestä Ruotsilla näkyy Pietari I:n politiikassa jo 
vuonna 1716. Syynä oli luultavasti se, että Suomessa esiintynyt, sissisotana 
ilmennyt vastarinta oli sittenkin pelottanut venäläisiä, jotka eivät halunneet 
pysyviä rauhattomuuksia uuden pääkaupunkinsa läheisyyteen. Venäjän 
kanssa vuonna 1717 Ahvenanmaalla käytyjä tunnusteluja johti Kaarle XII:n 
suosikkiministeri von Görtz. Tämän ajatus oli, että valtakunta luopuisi 
Viipurin Karjalasta niin, että uusi raja tulisi kulkemaan pitkin hävitetyn 
maan linjaa Suomenlahdelta koilliseen Laatokan jäädessä kokonaan Venä- 
jän puolelle. Saimaan järvialue jäi Görtzin suunnitelmassa Ruotsille. Hän ei 
kuitenkaan lopettanut rajaviivan piirtämistä Stolbovan rauhan rajaan, vaan 
hän veti sen komealla kynänvedolla suoraan Vienanlahteen saakka, mikä 
olisi merkinnyt Ruotsille menetysten kompensoimista suurella maa-alalla 
aina Kuolan niemimaalle asti. Neuvottelut kuitenkin sammuivat Kaarle XII:n 
kantaan. Kuningas ei sallinut mitään alueluovutuksia, sillä rauhan rikkojaa 
oli hänen mielestään rangaistava. Pietarin kaupungin perustamisen Kaarle 
kuitenkin hyväksyi tapahtuneena tosiasiana. Hän oli valmis vuokraamaan 
alueen Venäjälle tilapäisesti. 

Kun kuningas oli kaatunut marraskuun 30. päivänä 1718 Norjassa, valta- 
neuvoskunta vangitutti von Görtzin, joka mestattiin. Säädyt nousivat nyt 
ylimpään valtaan, ja valtaneuvoskunta noudatti valtiopäivien enemmistön 
käskyjä. Tilanne horjui epätoivon ja toivon välillä. Neuvottelut Ahvenan- 
maalla pantiin uudelleen käyntiin Venäjän kanssa toukokuussa 1719, mutta 
ne eivät johtaneet tulokseen. Konferenssi hajaantui syyskuussa. Sen jälkeen 
Ruotsin ulkopolitiikka tähtäsi rauhan saamiseen muiden vihollisten kanssa 
alueluovutusten hinnalla, minkä jälkeen olisi solmittu yleinen liitto Venäjää 

vastaan. Euroopan eri valtiot olivat nimittäin pelästyneet Venäjän vallan dra- 
maattista kasvua, joka ei miellyttänyt niitä, erityisesti ei Englantia, joka oli 
miehittänyt Bremenin ja Verdenin ja halusi pitää saaliinsa. Suuren liittokun- 
nan synnyn esti kuitenkin sen aiotun johtomaan Ruotsin tavaton sotaväsy- 
mys. Valtakunta oli tyhjentänyt käytännössä kaikki voimavaransa. Venäjän 
kanssa kaytiin kuitenkin tiettyjä keskusteluja ulkomaisten välittäjien avulla. 
Ne olivat erittäin mutkikkaita ja tähtäsivät Ruotsin rauhaan kaikkien vihollis- 
tensa kanssa, ensin Lansi-Euroopan valtioiden ja lopuksi myös Venäjän. 

Kesällä 1721 tehtiin seuraava yritys Venäjän suunnalta. Neuvottelu- 
jen näyttämönä oli nyt Uusikaupunki Pohjanlahden rannalla. Ruotsin rau- 
hanneuvottelijat, valtaneuvos Johan Lillienstedt ja maaherra Otto Reinhold 
Strömfelt, saapuivat Uuteenkaupunkiin keväällä 1721 ja viipyivät paikalla elo- 
kuun 30. päivään asti, jolloin rauha lopulta solmittiin. Neuvottelujen loppu- 
aika oli molemmille neuvottelijoille hyvin raskas, koska he yrittivät kaikin 
keinoin saada Viipurin jäämään Ruotsin puolelle. Riita vanhasta rajakau- 
pungista oli hyvin sitkeä, sillä Ruotsi luovuttaisi Viipurin mukana osan valta- 
kunnan vanhasta maa-alasta, jonka jättäminen valloittajalle tuntui monta 
kertaa raskaammalta kuin provinssien antaminen pois. Lisäksi Viipuri oli 
ainoa linnoitettu paikka tuolla alueella ja valtakunta jäisi sen kadotettuaan 
itärajaltaan aivan avoimeksi. Tsaari Pietari piti kuitenkin kiinni siitä, että 
koska Viipuri sijaitsi vain runsaan päivänmarssin päässä Pietarista, se pitäisi 
luovuttaa Venäjälle. Näissä keskusteluissa syntyivät hyvin tunnetut ”matka- 
laukun” ja sen ”avaimen” käsitteet, joita myöhemmin eli vuonna 1809 sovel- 
lettiin Suomeen ja Ahvenanmaahan. Viipuri oli Uudenkaupungin neuvotte- 
luissa ”avaimen” asemassa. Ruotsalaiset katsoivat siellä, että ”matkalaukku” 
eli Suomi olisi turvaton, jos vihollinen pitäisi sen ”avaimen” hallussaan. Myös 
Ruotsin halu pitää Liivinmaan kenraalikuvernöörikunta itsellään oli suuri, 
koska se oli valtakunnan vilja-aitta ja sen pääkaupunki Riika oli kannattavan 
kaupan keskus. Tämä ongelma ratkaistiin niin, että Venäjä muodollisesti osti 
Liivinmaan kahdella miljoonalla riikintaalerilla, mikä summa vastasi kym- 
mentä kultatynnyriä. Venäläistä rahaa käytettiin myös Ruotsin rauhanneu- 
vottelijoiden lahjomiseen. 

Protestit eivät auttaneet, ja Venäjä saneli Uudenkaupungin rauhan eh- 
dot. Raja vedettäisiin Virolahdelta Suomenlahden rannalta viistoon koilliseen, 
niin että se sivuuttaisi Viipurin noin kolmen peninkulman etäisyydeltä, jättäi- 
si koko Laatokan Venäjän puolelle ja yhtyisi sitten Stolbovan rauhan vanhaan 
rajalinjaan. Neuvottelijoilla oli käytössään Anders Bureuksen vuonna 1620 
piirtämä kartta, joka oli jo sinänsä virheellinen. Luettelo rajapaikoista jäi siksi 

summittaiseksi, ja kun kompassikin näytti alueella väärin, oli rajan merkitsi- 
jöillä todellisia ongelmia. Suora viiva ei sopinut maastoon, ja kun rajankäynti 
vuonna 1722 aloitettiin rajan molemmista päistä, oli rajan vetajilla vaikeuksia 
kohdata toisensa. Linjaan jai siksi hankala poikkeama suorasta urasta Laato- 
kan pohjoispuolelle. 

Rauhanneuvotteluja ohjaava Ruotsin valtaneuvoskunta tarkasteli Viipu- 
ria toisilla silmillä kuin vuoden 1561 jälkeen hankittuja Baltian provinsse- 
ja. Sen luovuttaminen Venäjälle tuntui iskulta vanhaa isänmaata kohtaan. 
Viipurin Karjalan asukkaat olivat luterinuskoisia suomalaisia, siis omia maan- 
miehiä, joita rauhan tekemisen hetkellä kesällä 1721 oli monia maanpaossa 
Ruotsin pääkaupungissa Tukholmassa. Kun muut suomalaiset pääsivät takai- 
sin kotiinsa, viipurilaiset jäivät kaupunkiin muistutukseksi valtakunnan pirs- 
tomisesta. Monet heistä vaipuivat köyhyyteen ja elättivät itseään kerjäläisinä. 
Toinen Ruotsin pääneuvottelijoista, valtaneuvos Johan Lillienstedt, oli kirk- 
koherran poika Mouhijärveltä. Hän oli aikaisemmin kirjoittanut komean ru- 
nonkin Suomen ylistykseksi, Magnus Principatus Finlandia (1678). Hänelle itäi- 
simmän Suomen menetys oli raskas. 

Viipuri eli kuitenkin edelleen Ruotsin kirjallisuudessa. Eräs pakolainen, 
runoilija Jacob Frese, oli sodan vielä jatkuessa vuonna 1715 virittänyt lyyransa 
synnyinkaupunkinsa Viipurin ylistykseksi: 


Ack, att jag finge snart pä dina gränder träda, 
Ack, att jag Herrens hus orubbadt där fick se, 
Sä skull' min tunga sä sitt lofsängsoffer kväda, 
Att dina murars hvalf skull' fröjdegenljud ge! 


(Ah, saisinpa pian astella kujillasi / Ah, näkisinpä kirkonkin tuhoamatto- 
mana / Niin laulaisi kieleni ylistysuhria / Niin että muuriesi holvi kaikuisi 
riemusta!)°” 


Mielenkiintoinen, aivan tutkimaton seikka on, että Uudenkaupungin raja- 
linja näkyy jo kuvateoksessa Suecia antigua et hodierna piirrettynä sille kartalle, 
jonka piti esittää Muinais-Ruotsia. Kartta kuvaa kahta kuvitteellista aluetta, 
joiden nimet ovat Sveonia (Sverige, Ruotsi) ja Holmgardia tai Gardarike (Venäjä). 
Alueiden välinen raja kulkee viistoon Laatokan pohjoispuolella aivan kuten 
vuonna 1721 päätetty raja.” Muutoin kartta on menneisyyttä kuvaava eikä 
siinä tietysti ole Pietaria. 

Merkillistä on, että tuo kartta, joka on merkitty kuparipiirtäjä G.Drogen- 
hamin tekemäksi vuonna 1695, on niin paljon vanhempi kuin Uudenkaupun- 


336 VIII EUROOPPALAINEN VENÄJÄ SYNTYY 


https://doi.org/10.21435/ht.286 


gin rauha. On siis luultavaa, että Suecian julkaisija on lisännyt tämän rajaviivan 
vanhaan piirustukseen, kun kuvateos pitkien vaiheiden jälkeen painettiin vuon- 
na 1716. Havainto kertoo todennäköisesti, että itse rajalinja oli ennakoitu jo 
ainakin viisi vuotta ennen rauhan solmimista. Se on ikään kuin hyväksytty 
tosiasiana varsin varhain sodan käännyttyä tappiolliseksi. Kiinnostus Ruotsin 
muinaishistoriaa kohtaan virisi 1700-luvun alkuvuosina, ja vuodelta 1708 tun- 
netaan Petter Dijkmanin käsikirjoitus muinaisvaltio Holmgardista; se tosin 
painettiin vasta 1723.°°? Ehkäpä ajatus oli, että Uudenkaupungin rauhan rajan 
tekisi enemmän hyväksyttäväksi se seikka, että se näyttää esiintyvän vanhaa 
Ruotsia esittelevässä kuvassa, olkoonkin väärennetyssä. Suuret kuvateokset 
olivat usein käsillä rauhoista päätettäessä, esimerkiksi A.F. Skjöldebrandin 
Voyage pittoresgue au Cap Nord (1801) Haminan rauhasta neuvoteltaessa vuon- 
na 1809. Tämä kuvateos ennakoi Tornionjoen linjan päättämistä Ruotsin ja 
Venäjän rajaksi.” 

Uudenkaupungin rauha merkitsi siis Ruotsille merkittäviä aluemenetyk- 
siä — valtakunnasta irrotettiin provinssit Vironmaa, Liivinmaa, Saarenmaa ja 
Inkerinmaa sekä puolet Käkisalmen läänistä. Itäinen valtakunnan puolisko 
Suomi hahmottui kartalle aivan eri tavoin kuin aikaisemmin. Ruotsin kunin- 
gas sai pyyhkiä tittelistään monen maakunnan nimet. Joulukuun 15. päivänä 
1721 pidettiin kiitosjumalanpalvelus rauhan johdosta kaikissa valtakunnan 
kirkoissa. Rauhasta käytettiin vanhaa nimitystä ”ikuinen rauha”, kuten Venä- 
jän kanssa solmittujen rauhojen suhteen oli tehty ammoisista ajoista lähtien. 

Rajat eivät kuitenkaan olleet ainoita asioita, jotka piti piirtää uudelleen. 
Rauhansopimuksen seitsemäs artikla näytti viattomalta, mutta se sisälsi ulko- 
poliittisen pommin: 


Hänen Tsaarillinen Majesteettinsa lupaa myös mitä voimakkaimmin, että 
hän ei sekaannu Ruotsin valtakunnan sisäasioihin, kuten valtakunnan sää- 
tyjen yksimielisesti hyväksymään ja oikeaksi vannomaan valtiosääntöön 
ja perimysoikeuteen. Kuitenkaan ei kukaan, kuka se sattuisi olemaankin, 
saa muuttaa niitä millään tavalla, suoraan tai epäsuorasti, ja siksi Venäjä 
saa naapurillisen ystävyyden oikeaksi todistamiseksi avustaa kaikin tavoin 
niiden pysymistä, estää ja torjua kaikkea, mitä niiden kumoamiseksi suun- 
nitellaan ja mikä saattaa tulla Hänen Tsaarillisen Majesteettinsa tietoon." 


Venäjästä toisin sanoen tehtiin Ruotsin vuoden 1719—1720 valtiomuodon ta- 
kaaja, jolla oli oikeus estää, että Ruotsin uutta järjestelmää muutettaisiin. 
Siinä tilanteessa, joka vallitsi vapauden ajan alussa, tämä lupaus rauhan- 
sopimuksessa oli ehkä vain hyväntahtoinen ele, mutta siitä tuli ajan mittaan 

väkevä ase, jonka avulla tsaarin valtakunta saattoi valvoa ja ohjata Ruotsia. 
Kaikki yritykset muuttaa valtiomuotoa kaatuivat Venäjän vetoon. Venäjän 

lähettiläät Tukholmassa seurasivat tarkalla silmällä Ruotsin sisäpolitiikkaa 
aina Kustaa III:n vallankumoukseen asti vuonna 1772. Kärjistäen voisi sanoa, 
että Ruotsi sai takaisin jo menettämänsä alueen, Suomen, sitä vastaan, että se 

antoi Venäjän alkaa kontrolloida valtionsa asioita. Venäjän pitkä varjo lepäsi 

vuosikymmenien ajan Ruotsin yllä, ja se vaikutti myös tuona aikana vallin- 
neeseen poliittiseen Venäjä-kuvaan. Uudenkaupungin rauha opetti Venäjälle 

taidon hallita epäsuorasti pienempää naapurivaltiota. 

Vapauden aikana kuninkaanvalta oli Ruotsissa hyvin heikko ja sääty- 
valta vahva. Venäjän puolella eurooppalaistuminen jatkui pienistä taka- 
iskuista huolimatta. Ruotsissa vallitsi ajoittain tuntuva revanssihenki. Se johti 
niin sanottuun hattujen sotaan 1741-1743. Muussa suhteessa suhtautuminen 
Venäjään oli paljon joustavampaa ja myös realistisempaa kuin aikaisemmin. 
Valistusaika synnytti tieteellisen kiinnostuksen Venäjään. Se näkyy useissa 
tutkimussuunnissa ja myös muinaishistorian harrastuksessa. Suuri määrä 
kirjallisuutta ilmestyi, poliittisista pamfleteista aina tieteellisiin tutkimuksiin 
asti, kaikki valistuksen hengessä. Venäjä-kuvan tarkastelu vuoden 1721 jälkeen 
olisi siksi hyvin kiinnostava tehtävä. 

IX 
VENÄJÄ-KUVAN ULOTTUVUUDET 


Vanhat stereotypiat 


Tähän mennessä tässä teoksessa on käsitelty Ruotsissa ja Suomessa vallin- 
neita Venäjä-käsityksiä poliittisessa, uskonnollisessa ja kauppapoliittisessa 
mielessä kronologisessa järjestyksessä ja ottaen huomioon eri mielipiteiden 
esittäjien henkilöt. Kun jatkossa siirrytään käsittelemään Venäjä-käsityksiä 
emotionaalisten reaktioiden näkökulmasta, on tarpeellista sukeltaa hyvin sy- 
välle materiaaliin. Siksi jatkossa keskitytään yhteen ainoaan periodiin, vuo- 
siin 1595-1621, joiden aikana aineisto on aivan poikkeuksellisen rikasta. Seka 
jäännökset — kirjeenvaihdon muodossa — että kirjallisuus — Venäjästä laaditut 
pitemmät esitykset — ovat mainittuna aikana runsaat. Siksi pistetutkimus juu- 
ri tästä aikakaudesta on paikallaan. 

Mitä tarkoitetaan stereotypialla? Kyseessä on kaavamaisena toistuva 
ilmaus tai kuva, puheenparsi, joka on aina sama ja jonka muistaa lähes auto- 
maattisesti jostakin asiasta puhuttaessa. Sellaisia kivettyneitä ilmauksia eli 
lentäviä lauseita esiintyy kielenkäytössämme paljon, ja ne tuntuvat helpotta- 
van kommunikaatiota ihmisten välillä. Ne kertovat iskevässä muodossa jota- 
kin oleellista puheena olevasta ilmiöstä. Samalla ne voivat olla erittäin ennak- 
koluuloisia. 

Venäjää ja venäläisiä koskevia stereotypioita on helppo löytää kirjallises- 
ta aineistosta noin vuoden 1600 tienoilla. Aineisto on rikasta. Juuri mainittu- 
na aikana vanhoja stereotypioita vaihdettiin yleisesti uudempiin, modernim- 
piin. Seuraavassa esitellään muutamia esimerkkejä kaikkein tavallisimmista 
stereotypioista.”? Mainitut stereotypiat ovat ruotsinkielisiä, ja ne suomen- 
nokset, jotka näille sanoille jatkossa annetaan, eivät ole aitoja ja aikalaisten 
käyttämiä. Emme yksinkertaisesti tiedä, mitkä sanat olivat tuohon aikaan 
tavallisia suomenkielisten ihmisten suussa heidän puhuessaan Venäjästä. 

Hyvin tavallinen ruotsalainen kivettynyt ilmaus moskovalaisista oli, että 
he olivat grova och plumpa, mikä suomeksi tarkoittaa karkeita ja kömpelöi- 
tä. Sanoja käytettiin aina rinnakkain. Näillä sanoilla yritettiin ilmaista, että 
venäläiset olivat sivistymättömiä, he esiintyivät groteskisti, omalaatuisesti 
ja epäsympaattisesti ja että heiltä puuttui terävä äly. Sanonta tuntuu tulleen 
käyttöön myöhemmin kuin keskiajalla tavallinen sana okristen, epäkristit- 
ty tai ristimätön, joka oli melko tavallinen myös 1500-luvulla mutta jota ei 
enää vuoden 1600 paikkeilla suosittu. Muutos johtuu siita, että siirtyminen 
uskonnollisista ilmauksista profaaneihin oli tavallista tuon ajan kielessä. Sa- 
nat karkea ja kömpelö ovat ilman muuta yleisimpiä sanontoja venäläisistä 
1590-luvun kirjeissä. Täyssinän rauhanvaltuuskunnan jäsenet viljelivät näitä 
ilmauksia lähes koko ajan kuvatessaan syitä, miksi heidän ponnistelunsa eivät 
vielä olleet tuottaneet tulosta. Esimerkiksi huhtikuussa vuonna 1595 he kir- 
joittivat, että he eivät olleet neuvotteluissa ”karkeiden, kömpelöiden ja ylimie- 
listen venäläisten kanssa” vielä saavuttaneet pysyvää ratkaisua.”” 

Ilmauksia käytettiin ahkerasti diplomaattisessa kirjeenvaihdossa. Vähän 
myöhemmin, vuonna 1609, ruotsalaiset diplomaatit kirjoittivat, että ”venä- 
läiset olivat sellainen karkea, kömpelöhkö ja ymmärtämätön kansa”, etteivät 
he antaneet ylipuhua itseään hyvillä sanoilla.” Puhe venäläisten karkeudesta 
tuntuu jatkuneeen suunnilleen Stolbovan rauhaan 1617 asti ja vähän sen jäl- 
keenkin. Vielä vastauksessa suuriruhtinaan kirjeeseen 1619 Kustaa II Aadolf 
valittaa, että venäläiset rajankävijät olivat olleet ”niin karkeita, että he olivat 
tahtoneet määrätä meidän komissaareillemme, miten näiden piti tehdä”. 
Latinaksi kirjoitettaessa sana plump korvattiin tavallisesti sanalla rusticus, joka 
tarkoitti maalaista ja karkeaa. Se oli sävyltään ehkä vähemmän loukkaava.” 
Myös ajan kirjailijat Petrus Petrejus ja Matthias Schaumius viljelivät ilmaisua 
ahkerasti. 

Toinen 1600-luvun alkuvuosina lähteissä yhä useammin esiintyvä stereo- 
tyyppinen attribuutti on sana barbarisk, barbaarinen, venäläisten kulttuuria ja 
olemusta kuvailevana ilmaisuna. Barbaarisella on suunnilleen samanlainen 
kielteinen sävy kuin sanoilla karkea ja kömpelö, mutta se on peräisin antiikin 
maailmasta ja osoittaa, että antiikin sivistysihanne oli alkanut vaikuttaa Ruot- 
sissa ja Suomessa. Miten samankaltaisissa yhteyksissä sanoja karkea ja barbaa- 
rinen on käytetty, osoittavat Täyssinän neuvotteluissa 1594—1595 ja Stolbovan 
rauhankeskusteluissa 1615—1617 kirjoitetut dokumentit. Missä Täyssinän teks- 
teissä näkyy sana karkea, näkyy Stolbovan papereissa sana barbaarinen. 

Näiden sanojen välillä on kuitenkin vivahde-ero. Sana barbaarinen viit- 
tasi yleensä vieraaseen kansaan. Sillä tarkoitettiin sellaista käytöstä ulkomai- 

sessa kulttuurissa, joka näytti poikkeavan kotimaassa noudatetusta. Tämä 
merkitseekin sitä, että sana barbaarinen on suunnilleen samansävyinen kuin 
keskiajalla käytetty sana epäkristillinen. Sekä epäkristillinen että barbaarinen 
olivat halveksivia ilmaisuja niistä ihmisistä, jotka eivät kuuluneet yhteiseen 
länsieurooppalaiseen sivilisaatioon. 

On mahdotonta sanoa täsmällisesti, milloin sana barbaarinen alkaa nä- 
kyä venäläisiä tarkoittavana herjana. Se nousee esille 1500-luvun varrella sil- 
loin tällöin — aluksi harvakseltaan — tuolloin tavallisen epäkristillinen-attri- 
buutin rinnalla. Kiinnostavan yhdistelmän sanojen käytöstä tapaa Tallinnan 
piiritystä vuonna 1578 kuvaavasta lentokirjasesta. Siinä verrataan venäläisiä 
ja turkkilaisia toisiinsa, mikä oli tavallista Liivinmaan painotuotteissa, mutta 
ei epäkristillisinä tai pakanoina vaan barbaareina. Lentokirjasen esipuhees- 
sa käytetään sanoja ”die grausamen Barbarischen unziichtigen Völker, die 
Tärcken und Moscowitter”. Johdannon lopussa taas toivotaan, ettei kristit- 
tyjen pariin pesiytyisi Venäjän hyökkäyksen johdosta ”ein wiist Barbarisch 
wesen, wie in der Tiirckey und Moscaw ist — — Sonder jhme einen heiligen 
Samen und Christliche Kirch erhalten" a" Loppuajatus tässä lauseessa näyttää 
olevan toivomus, että kristitty Liivinmaa voisi jatkaa olemassaoloaan kristit- 
tynä eikä vaipuisi itäiseen barbariaan. 

Kuningas Juhana III oli renessanssiruhtinaan tavoin voimakkaasti kaik- 
kea barbaarista vastaan. Hän nimitti itseään eräässä puheessaan Aleksanteri 
Suureksi, joka oli voittanut barbaarisen Persian ja hävittänyt sen tyrannimai- 
sen hallitsijan.”* Vertailu antiikin Persian ja 1500-luvun Venäjän välillä paljas- 
taa kiintoisalla tavalla yhden russofobian juurista Länsi-Euroopassa. 

Vuoden 1610 jälkeen sana barbaarinen alkaa olla yleisin ilmaisu venäläis- 
ten laadusta. Sanontaa käytettiin vaihtelevin tavoin. ”Sellainen barbaarinen 
kansa, jollainen venäläiset ovat” on leskikuningatar Kristiinan tokaisu vuo- 
delta 1612.” Toisessa yhteydessä sama henkilö sanoi, että venäläisten ”barbaa- 
rinen ingenium on tarkasti tiedossamme”.** Usein barbaarisuus pyrittiin mää- 
rittelemään tarkemmin. Niinpä Kustaa II Aadolf sanoi kerran, että venäläisten 
suhteen ei koskaan voinut olla kyllin varovainen, ”koska kaikkien barbaarien 
luonteelle on yhteistä, että he voivat jostakin vähäisestä syystä nostaa me- 
lun”? Kuningas arveli, että pienikin menestys teki venäläisistä hyvin ylpeitä 
ja vaikeasti käsiteltäviä. Heiltä puuttui — ja tätä mieltä olivat monet — kunnol- 
linen todellisuudentaju. 

Hiukan toinen vivahde näkyy rauhanneuvottelijoiden Jakob Dela Gardien, 
Arvid Tönnesson (Tönnenpoika) Wildemanin ja Mäns Märtensson Palmin 
tekstistä vuodelta 1615. He katsoivat, etteivät olleet saaneet mitään aikaan 

keskusteluissa vastapuolen kanssa, ”koska barbaarisen ja itsepäisen kansan 
parissa ei voinut päästä puusta pitkään”.” Lauseessa on ilmaus itsepäinen 
(ensint) lisätty antamaan tehoa barbaarisuudelle. Barbaareiden kanssa ei voi- 
nut tulla hyvin toimeen, koska he olivat itsepäisiä ja taipumattomia luonteel- 
taan. Aivan samantyyppinen valitus näkyy hyvin monissa diplomatiaa kos- 
kevissa kirjeissä. Jakob De la Gardie kirjoitti vuonna 1616 kuninkaalle, että 
tämän pitäisi antaa neuvottelijoilleen anteeksi, ”etteivät he ole tuon barbaa- 
risen, häpeämättömän ja kiittämättömän kansan kanssa keskustelemalla täl- 
läkään kertaa voineet saada aikaan enempää”. Nyt barbaarit olivat jo tulleet 
häpeämättömiksi ja kiittämättömiksi itsepäisessä vastahankaisuudessaan! 

Myös valtaneuvoskunta alleviivasi venäläisten barbaarisuutta esteenä 
hyville ratkaisuille ja pyrkimykselle sopuun. Venäläisellä oli ”synnynnäisen 
barbaarisen laatunsa ja luonteensa” vuoksi hyvä annos ”karkeaa barbaarista 
ylpeyttä ja itsekorostusta”, raatiherrat kirjoittivat vuosina 1614 ja 1616 laati- 
missaan resoluutioissa.”* 

Ruotsalaisilla oli yleensä vaikeuksia, kun heidän piti selittää katsomus- 
taan Venäjästä ulkomaalaisille. Näkemykset olivat harvoin aivan yhteneviä, 
eikä koskaan ollut varmaa, kuinka kolmas osapuoli suhtautuisi kyseessä ole- 
vaan tilanteeseen. Erityisen hankalaksi muodostui 1610-luvulla Ruotsin suhde 
englantilaiseen John Merrickiin, joka oli yksi Stolbovan rauhan välittäjistä ja 
piti Venäjän puolta. Vuonna 1615 Ruotsin rauhankomissio kirjoitti Merrickille, 
että se ei voisi suostua venäläisten ”karkeasti barbaarisiin mielipiteisiin ja ku- 
vitelmiin” vaan että ruotsalaiset käyttäisivät ”sitä samaa luonnollista vapautta, 
jonka järki sanelee ja josta hyvin kasvatetut kansat itsestään pitävät kiinni”? 
Näin ruotsalaiset korostivat sitä, että he eivät lähteneet mistään itsepäisistä 
periaatteista vaan harkitsivat asioita oman järkensä valossa, kuten muutkin 
sivistyneet kansat tekivät. Juuri siinä oli ero barbarian ja sivistyksen välillä. 

Sanoilla karkea ja barbaarinen oli laaja merkitysten kirjo, ja ne saattoi- 
vat liittyä monenlaisiin venäläisistä tehtyihin huomioihin. Yhteistä niille on 
kuitenkin, että havainnot koskivat enemmän tai vähemmän naapurikansan 
osoittamaa sivistyneiden käytöstapojen puutetta, siis puutetta sellaisesta jokapäi- 
väisestä tahdikkaasta esiintymisestä, jota Länsi-Euroopassa pidettiin asiaan- 
kuuluvana ja normaalina. Havainto sivistymättömyydestä ilmaistiin usein 
muillakin sanoilla kuin barbaarinen. Ihmisten keskinäiseen kanssakäymiseen 
liittyi länsimaisen sivilisaation piirissä suuri määrä rajoituksia ja kieltoja, joi- 
ta ei esiintynyt yhtä selvästi venäläisten käytöstavoissa, erityisesti sellaisissa 
tavoissa, joita sovellettiin seurusteltaessa vihamielisinä pidettyjen ulkomaa- 
laisten kanssa. Hillityn, kohteliaan käytöksen puutetta valitti muiden muassa 

ylipäällikkö Jakob De la Gardie, joka pyysi vuonna 1611 tukholmalaisia vas- 
taanottajia ottamaan Novgorodista tulevan lähetystön hyvin vastaan, ”vaikka 
he ovat sellaista hiomatonta kansaa, joka ei tiedä mitään ulkomaisista tavoista 
ja käytännöistä eikä oikein ymmärrä, mitä diplomatia vaatii”.”* 

Paljon suoremmin asian ilmaisee Petrus Petrejus omassa teoksessaan. 
Venäläisten tavat ovat suorastaan groteskeja, hän kirjoittaa: 


Koska moskovalaiset ovat karkeita ja kömpelöitä kaikessa käytöksessään, 
puheessaan ja seurustelussaan, ei heidän joukossaan pidetä minään häpeä- 
nä puhua ja heittää herjaa niin karkeasti kuin he vain osaavat, niin ihmi- 
sistä kuin sieluttomista eläimistä, mitä muut kansat häpeävät kuulla. He 

eivät myöskään kaihda, kun he saavat ruokaa, käyvät vieraisilla, kirkossa 

tai muualla, kaduilla tai toreilla, nikotella ja röyhtäillä, päästää pieruja ja 

muuta sellaista sopimatonta, ja nauraa hekotella sattuneelle.?? 


Täsmälleen samaa ilmiötä kuvaili itse kuningas Kustaa II Aadolf kirjeessään 
vuodelta 1620. Kuningas oli hyvin kiukkuinen Venäjän rajakomissaarien käy- 
töksestä, jota oli ”hirveää kuulla ja joka on täysin mahdotonta hyvien ystä- 
vien ja suurten valtuutettujen kesken”. Venäläiset rajankävijät olivat nimittäin 
käskeneet ”palvelijoittensa osoittaa Hänen Kuninkaalliselle Majesteetilleen 
sellaista pilkkaa ja halveksuntaa, että nämä ottivat alushousunsa pois, pyllis- 
tivät ruotsalaisille ja käyttäytyivät niin, että siitä on häpeä kirjoittaakin”,” 

Venäläisten juhlinta poikkesi ruotsalaisesta karkean ja maalaismaisen 
tyylinsä vuoksi. Petrus Petrejuksen mukaan venäläisten musiikki oli korvia- 
särkevää. Heillä oli nimittäin usein juhlissaan 


monia pelimanneja, jotka esittävät rivoja ja epäsiveellisiä lauluja, lyö- 
vät rumpuihinsa ja puhaltavat torviinsa ja pasuunoihinsa, pilleihinsä ja 

skalmeijoihinsa yhtä aikaa, niin että siitä kaikesta koostuu kimeä koiran- 
ulvonta, mistä moskovalaiset suuresti iloitsevat ja sanovat, että parempaa 

musiikkia ei kukaan saa missään kuulla.” 


Venäläisten barbariaan kuului tarkastelijoiden mielestä myös monia mui- 
ta kummastuttavia erityispiirteitä. Venäläiset eivät olleet kirjanoppineita 
tai osanneet vieraita kieliä, he harrastivat innokkaasti juovuttavien juomien 
nauttimista, olivat taipuvaisia väkivaltaan ja tappelivat, ja heidän sukupuoli- 
elämänsä oli holtitonta. Näitä seikkoja kuvataan perusteellisesti ja ilmeisellä 
sensaationnälällä useimmissa Venäjää koskevissa teoksissa. Niiden kielelli- 
nen asu vilisee stereotypioita, jotka toistuvat melkein samanlaisina kirjasta 
kirjaan. 

Väkivaltaisuus ja juopottelu olivat tarkastelijoiden mukaan saman il- 
miön kaksi eri puolta. ”Mitä enemmän vaimo, piiat ja rengit saavat lyöntejä, 
sitä enemmän se miellyttää heitä, ja he sanovat, että isäntä on näyttänyt heille 
enemmän rakkautta kuin tavallista”, Petrus Petrejus kirjoitti.” Lause on mel- 
kein sanasta sanaan jäljennetty Herbersteinin 1500-luvulla julkaistusta Venä- 
jä-kirjasta. Se esiintyy kaikkialla, myös sellaisten kirjoittajien teksteissä, joilla 
ei voinut olla mitään omakohtaista kokemusta asiasta. Sama on laita kuvauk- 
sissa, jotka käsittelevät venäläisten juoppoutta. Suuri osa näistä maininnoista 
on varmasti kirjoista opittuja. Silti niitä esiintyy myös diplomaattisessa kir- 
jeenvaihdossa sellaisten henkilöiden kirjoittamina, jotka olivat hyvin tottu- 
neita alkoholijuomien runsaaseen käyttämiseen. Lähettiläiden laatimiin teks- 
teihin sisältyi melkein aina kuvauksia venäläisten tarjoamista juhla-aterioista 
ja yleisestä käyttäytymisestä niiden aikana. Huomioita tehtiin myös siksi, että 
voitaisiin vastata samalla tavalla, kun käymässä olevia venäläisiä piti kestitä. 

Petrus Petrejuksen Sciographian viidennessä kirjassa on perusteellinen 
kuvaus venäläisten alkoholiongelmasta ja virallisesta alkoholipolitiikasta. 
Hän kirjoittaa, että venäläisten juhlissa ja banketeissa virtaa suuria määriä 
maahan tuotuja viinejä, olutta ja simaa sekä ennen kaikkea paloviinaa. Vie- 
raat ”juovat niin kauan kuin pysyvät pystyssä, eivätkä he juovuttuaan pysty 
seisomaan ja kävelemään, eivätkä he tiedä mitä tekevät, niin miehet kuin nai- 
setkaan”. Valtiolla on täysi alkoholijuomien valmistamisen monopoli Venä- 
jällä. Itse suuriruhtinaalla on lukemattomia hyvin tuloa tuottavia krouveja ja 
kapakoita, ja niissä venäläiset ”juovat ja nielevät joka päivä juovuttavia juo- 
mia, jos vain haluavat”. Venäjällä on luvallista juopotella miten paljon tahan- 
sa; ei ole tavatonta nähdä ihmisiä liikkumassa alastomina kaduilla, kun he 
ovat juoneet vaatteensakin kapakassa sammuttaakseen janonsa. Juopuneilta 
kysytään usein, ovatko he hankkineet humalansa laillisella tavalla kruunun 
krouveissa vai laittomasti. Viimeksi mainitussa tapauksessa juoppoa odottaa 
ankara rangaistus.” 

Juoppoudesta seurasi yleistä siveettömyyttä. Petrus Petrejus ja muut län- 
simaiset kirjailijat ovat kirjoittaneet siitä perusteellisia kuvauksia, ja niissä val- 
litsee yleensä tuomitseva ja kielteinen sävy. Erityisesti papiston, munkkien ja 
nunnien juopottelua ja siitä seuraavia seksuaalisia hairahduksia moititaan an- 
karasti. Paastot ja valmistautuminen kirkollisiin juhliin sekä itse juhlien vietto 
kannustavat suureen juoppouteen. Pääsiäisenä ja muina juhlapyhinä ”kaik- 
ki juovat itsensä aivan sioiksi, käyttävät simaa, olutta ja paloviinaa summat- 
tomasti, niin että mainittuina pyhinä kukaan ei enää osaa kulkea tai kävellä, 
aukoa suutaan tai kiekua”.” 

Ruotsissa 1500- ja 1600-luvulla vallinnut kriittinen näkemys venäläisten 
alkoholinkäytöstä johtui osaksi siitäkin, että venäläiset joivat paloviinaa, joka 
oli tähän aikaan harvinainen, lääkkeenä käytetty juoma Pohjoismaissa. Vi- 
rallinen kielteinen näkemys paloviinan nopeasti juovuttavasta vaikutuksesta 
näkyy vuoden 1571 kirkkojärjestyksestä, joka vastusti juopottelua, sekä vuo- 
den 1622 tullisäännöstä ja vielä samana vuonna voimaan astuneesta krouvi- 
ja kestikievariasetuksesta, joka sisälsi paloviinan täyskiellon. Ruotsalainen 
juoppous perustui mainittuna aikana useimmiten oluen juomiseen, mikä ei 
aiheuttanut aivan yhtä jyrkkää ja nopeaa humaltumista kuin tislattujen juo- 
mien käyttäminen. 

Venäläisistä käytettiin ahkerasti myös ilmausta stolta och spotska, suomek- 
si ehkä ylpeitä ja pilkallisia. Sanapari kuvasti tavallisesti venäläisten kanssa- 
käymistä ulkomaalaisten kanssa. Attribuuttia ylpeä käytettiin sanan kieltei- 
sessä merkityksessä, synonyymina sanoille koppava, ylimielinen ja nenäkäs. 
Tietysti näkemys venäläisistä hankalina neuvotteluosapuolina johtui pohjim- 
miltaan siitä, että nämä eivät suostuneet ruotsalaisten vaatimuksiin. Väitteet 
venäläisten ylimielisyydestä ja taipumuksesta yliarvioida itseään esiintyvät 
kuitenkin muissakin yhteyksissä, joissa ei viitata mihinkään tiettyyn tilantee- 
seen. Ne olivat pysyviä stereotypioita. 

Jo 1500-luvulla puhuttiin paljon venäläisten kopeasta luonteesta. Kustaa 
Vaasa mainitsi kerran, että rauha olisi hyvinkin helposti saavutettavissa ve- 
näläisten kanssa, jos he vain luopuisivat ”siitä suuresta ylimielisyydestä, joka 
on heille aina ominaista”. Ture Bielke sanoi kommentoidessaan erästä tsaa- 
rin lähettämää kirjettä vuodelta 1596, että se todisti, että ”venäläiset olivat ot- 
taneet vallan opettaa muille, kuinka kirje pitää kirjoittaa, vaikka heillä olisi 
enemmän kuin kenelläkään muulla koko maailmassa tarvetta saada itse tuol- 
laista opetusta”. 

Hiukan toisenlainen, tilanteesta johtuva näkemys venäläisten ylpeydes- 
tä ilmenee sarjasta kirjeitä, jotka Narvaan vuonna 1609 lähetetyt komissaarit 
kirjoittivat taivuttaakseen Ivangorodin linnan vaihtamaan valtiota sen sopi- 
muksen mukaisesti, joka oli solmittu hiukan aikaisemmin Viipurissa. Venä- 
läiset käyttivät ”ylpeitä ja pilkallisia sanoja” ja ”halveksivat” ruotsalaisten oi- 
keutettuja vaatimuksia.” On selvää, ettei se, mitä kirjoittajat pitivät ylpeytenä 
ja itsetietoisuutena, ollut mitään muuta kuin vastaan sanomista tiukassa ti- 
lanteessa. 

Samantapaisia käsityksiä tapaa useista virallisista yhteyksistä. Varsin va- 
laiseva on esimerkiksi valtaneuvoskunnan vuonna 1614 esittämä lausunto Ve- 
näjän tilanteesta. Se, että ”moskovalainen on meitä vastaan kylmäkiskoinen”, 

voi neuvosten mukaan johtua kahdesta eri syystä. Syynä voivat olla joko silk- 
ka ”ylpeä ja karkea ylimielisyys, tai sitten, että hän pelkää ystävällisten neu- 
vottelujen vievän hänelle huonoon tulokseen”. Valtaneuvosto siis piti mah- 
dollisena, että venäläisten tiukka asennoituminen saattoi johtua joko heidän 

perusluonteestaan tai sitten olla enemmän tai vähemmän laskelmoitua. Neu- 
voskunta jatkoi, että vaikka Venäjä tällä hetkellä kärsisi tappion, ei ollut syytä 

odottaa siltä myöntyväisyyttä, ”koska venäläiset eivät synnynnäisen laatun- 
sa vuoksi välitä kovin paljon onnen käänteistä”.”7 Vastoinkäymiset ja huono 

onni eivät masentaneet heitä kuten läntisiä kansoja. Kun Tukholman kirkois- 
sa luettiin Outovan (Gdov) valtauksen johdosta vuonna 1614 kiitos ”jäykkä- 
niskaisesta venäläisestä” saadusta voitosta, niin rukoustekstissä toivottiin, että 

venäläisen ylpeys johtaisi hänen tappioonsa.”* Vanha sanonta, että ylpeys 

johtaa lankeemukseen, oli tuohon aikaan tavallisimpia fraaseja Venäjästä pu- 
huttaessa. 

Teksteissä esiintyykin tänä ajanjaksona hyvin runsaasti kaikenlaisia mai- 
nintoja, joiden sisältö oli, että tiedettiin venäläisten olevan niin ylpeitä ja ko- 
peita, että he jättivät tyystin välittämättä kohtalon käänteistä eivätkä piitan- 
neet onnettomuuksista. Kirjoitettiin, että venäläiset olivat niin ”ylimielisiä ja 
sopimattomia”, että he olivat aloittaneet sodan ”pelkästä ylpeydestä”, ja että 
heillä oli ”synnynnäinen ja häpeällinen” tai ”ylöspuhallettu ja järjetön” ylimie- 
lisyys tai ”turhamainen jäykkäniskaisuus”. Ilmaisut vaihtelivat, mutta ajatus 
oli sama — juuri jäykkäniskaisuus oli perusvenäläinen ominaisuus. Siksi oli 
neuvotteluissa yritettävä kaikin keinoin ”hillitä venäläisten korkeaa luuloa 
itsestään”. 

Erityisen jyrkkiä sanontoja viljeltiin Stolbovan rauhan rajaa vedettäessä 
1617—1621. Rajankäynti oli hyvin vaikea syistä, jotka on kerrottu edellä tässä 
teoksessa. Kerrankin komissaarit kirjoittivat, että ”minkä venäläiset ovat ker- 
ran päättäneet, olipa se sitten hullua tai viisasta, niin siitä he eivät luovu kos- 
kaan”. Kiista koski sillä kertaa hyvin vähäpätöistä asiaa, kysymystä siitä, missä 
paikassa neuvotteluja jatkettaisiin. Komissaarit pitivät tärkeänä panna kovan 
kovaa vastaan, jotta venäläiset eivät alkaisi uskoa, että ”meidän velvollisuutem- 
me on aina tyytyä heidän tahtoonsa ja aikomuksiinsa, ja aina niellä kaikki hei- 
dän kepposensa”.? Silti myös päättäväinen vastarinta saattoi johtaa huonoon 
lopputulokseen. ”Mitä enemmän me sanoimme vastaan, sitä enemmän he ku- 
vittelivat, että meidän on pakko suostua siihen, mitä he edellyttävät”, sanotaan 
samassa kirjelmässä. Hiukan aikaisemmassa kirjeessään komissaarit sanoivat, 
etteivät he tienneet, miksi venäläiset käyttäytyivät ”kuin mielisairaat tai lapset, 
eivätkä kuin Hänen Tsaarillisen Majesteettinsa täysivaltaiset edustajat”.°*° 

Venäläisten vertaaminen oikullisiin ja vastuuttomiin lapsiin oli yksi aika- 
kauden suosimia sanontoja. Se näkyy sekä kirjeenvaihdossa että aihetta si- 
vuavassa kirjallisuudessa. Tällä kohden on olemassa selvä kytkös ajan löytö- 
retkikirjallisuuteen, jossa värillisiä alkuasukkaita pidettiin mielenlaadultaan 
lasten kaltaisina. He saattoivat muuttaa mieltään hetkessä suopean uteliaasta 
äärimmäisen vihamieliseen. Länsimainen ihminen ei voinut vaikuttaa heihin 
puhumalla ja argumentoimalla. Täsmälleen sama ajatus esiintyy yhdessä Erik 
Andersson (Eerikki Antinpoika) Tranan kirjeessä vuodelta 1619. Hän osasi venä- 
jää ja yritti taivutella vastapuolen neuvottelijoita hyväksymään kohtaamispai- 
kan, josta nämä eivät pitäneet. ”Vaikka olisin ollut yhtä kaunopuheinen kuin 
Cicero ja yhtä viisas kuin Salomo ei se olisi auttanut minua, sillä mitä pitempään 
ja kauniimmin väärämieliselle ihmiselle puhuu, sitä räikeämpää vastarintaa on 
odotettavissä tämän puolelta.” Erik Andersson oli jopa kysäissyt, arvelivatko ve- 
näläiset, että ”ruotsalaiset olivat heidän orjiaan (holopes) tai palvelijoitaan”, joi- 
den piti totella heitä, mutta tämäkin vetoomus oli kuin ”vettä hanhen selkään”, 
ja venäläiset jatkoivat väittelyä ”umpimielisinä ja kohtuuttomina”.9* 

Tämä venäläinen käytöspiirre oli tarkkailijoiden mukaan huomattavissa 
kaikilla yhteydenoton tasoilla matalimmasta korkeimpaan. Ruotsalaiset tiesi- 
vät mainiosti, mikä oli syynä venäläisten korskeuteen. Se oli venäläisten oma 
näkemys kansastaan mahtavana ja suurena yhteisönä ja valtiona, joka yhdis- 
ti maailman kaikkia oikeauskoisia. Venäläiset vetivät selvän rajan itsensä ja 
muiden välille. Petrus Petrejus kirjoitti vuonna 1615, että ”venäläiset katsovat, 
että Moskova on maailman ainoa kaupunki ja että heidän suuriruhtinaansa 
on kaikkein merkittävin ja rikkain kuningas kaikkien kuninkaitten joukossa”. 
Hän lisäsi vielä: "He halveksivat kaikkia muita kansakuntia.” Monilla muilla 
Venäjän tarkastelijoilla oli sama käsitys. 

Vielä yksi tyypillinen kielenkäytön stereotypia pitää mainita. Sen 
muodostaa sanapari illfundig och falsk, suomeksi ehkä viekas ja väärä. Tällä 
stereotypialla oli jossain määrin toinen käyttöalue kuin aikaisemmin käsi- 
tellyillä. Sanapari kuvastaa ennen muuta ruotsalaisten voimakasta epäluu- 
loisuutta, kun he olivat tekemisissä venäläisten kanssa, erityisesti käymässä 
näiden kanssa kauppaa, mutta sillä oli myös syvempi merkitys, luonnehdinta 
Venäjän yhteiskunnasta yleensä, etenkin siinä ilmenevästä epärehellisyydestä 
ja moraalin puutteesta. Venäläisten epärehellisyys läpäisi koko kansakunnan, 
kukin katsoi vain omaa etuaan eikä yhteisen hyvän käsitettä ollut olemassa. 
Venäjä oli eräänlainen väärän valtakunta. 

Petrus Petrejus on taaskin käyttökelpoinen, kun tarkastellaan tämän 
stereotypian käyttöä. Yhdessä kohtaa suurta teostaan hän kirjoittaa, että 


Vanhat stereotypiat 347 


https://doi.org/10.21435/ht.286 


venäläiset ”ovat täynnä erilaatuisia faabeleita ja kepposia, he valehtelevat ai- 
van karkeasti, niin että heidän kuulijansa täytyy usein hävetä heidän puoles- 
taan”? Kirjansa lopussa Petrus Petrejus rukoilee, että petolliset venäläiset pu- 
toaisivat itse siihen kuoppaan, jonka he ovat muille kaivaneet: 


Armelias Jumala, joka olet rauhan herra, anna meille rauha ja onni, ja suo- 
jele armollisesti Kuningastamme, esivaltaamme ja sotilaitamme heidän 
vääryyttään, uskottomuuttaan, viekkauttaan ja petollisuuttaan vastaan, ja 
anna, että he itse putoaisivat muille kaivamaansa kuoppaan, ja auta meitä 
saavuttamaan hyvä ja onnellinen päätös tälle sodalle.” 


Venäläiset kauppiaat olivat Petrus Petrejuksen mukaan ”hyvin kavalia, viek- 
kaita ja petollisia” kaupankäynnissään, mikä on tavallaan luonnollistakin. 
Mutta että petoksenhalu ulottui myös perhe-elämään, oli Petrus Petrejuksen 
sanojen mukaan tavatonta. ”Isä ei luota poikaan, eikä poika isään, ilman so- 
pimusta ja kädenlyöntiä”, hän kirjoitti ja lisäsi, että tämä oli muiden kansojen 
parissa aivan harvinaista. Kirjoittaja jatkoi: 


Sillä sellainen on yleensäkin kaikkien moskovalaisten laatu ja tapa, että 
kun he esiintyvät ystävällisinä, ja osoittavat suloisuutta, joko puheissa tai 
teoissa, niin sen jälkeen on odotettavissa suuri onnettomuus ja vastoinkäy- 
minen. Päinvastoin, kun he uhkaavat, kiukuttelevat ja riitelevät, heistä on 
vähemmän vaaraa eikä niin paljon pelättävää kuin tavallisesti. 


Samaa mieltä olivat monet muutkin Venäjän kuvaajat, ja Ruotsin valtion joh- 
dollakin oli tämä käsitys. Venäläisten petollisuutta verrattiin ruotsalaisten omi- 
naisuuteen pitää aina sanansa. Niinpä Kaarle-herttua muistutti vuonna 1597 
Boris Godunovia siitä, että ”ruotsalaisilla miehillä on aina ollut ja on vieläkin se 
ominaisuus ja laatu, että he pitävät vankkumatta sen, mitä he ovat luvanneet ja 
sopineet”. Toisessa kirjeessä samalle hallitsijalle Kaarle-herttua sanoi, että jos 
Boris Godunov rikkoisi ikuisen rauhan, niin ”koko maailmalle tulee selväksi, 
että te venäläiset olette sellaista kansaa, joka ei kunnioita mitään sopimusta ja 
sinettiä”. Lisäksi olisi ilmeistä, ettei ”venäläisen sanaan kannata koskaan luot- 
taa” 27 Näitä sanoja — että venäläiset eivät pidä sanaansa, lupaustaan, sopimusta 
tai sinetöityä traktaattia — esiintyy yhtenään kirjeenvaihdossa Ruotsin laajene- 
misaikana. Silloin käytettiin sellaisia sanoja kuin ”väärämielinen moskovalai- 
nen kansakunta”, ”petos ja vilppi”, ”eivät kovinkaan luotettavia”, ”kieroja ja kek- 
seliäitä”. Kaarle IX muistutti Englantiin meneviä lähettiläitään vuonna 1610 siitä, 

että näiden pitäisi selittää englantilaisille, että ”venäläiset ovat epävakaa kansa, 
joka ei mielellään pidä sitä, minkä se lupaa”.* 

Väitettä venäläisten epäluotettavuudesta ja petollisuudesta levitettiin it- 
sepäisesti lukemattomissa kirjelmissä ja puheissa ainakin viidentoista vuoden 
ajan. Kaikki kyseeseen tulevat tahot, kuningas, valtaneuvoskunta, säätyjen 
edustajat, sotapäällystö ja diplomaatit toistelivat näitä hyvin kaavamaisia il- 
maisuja. Väitteet ovat niin samantapaisia, niin väsyttäviä aina yhdenmukai- 
sine muotoiluineen, että niitä ei kannata luetella. Oli yleinen näkemys, että 
venäläiset pitävät lupauksistaan ainoastaan ne, joista heille oli etua ja hyötyä. 
Sellaisia sopimuksia, joihin he olivat suostuneet alakynnessä ollessaan, ei hei- 
dän mielestään kannattanut pitää. Kun erimielisyyksiä ja riitoja sitten syntyi, 
venäläiset olivat mestareita kiemurtelussa, asioiden pitkittämisessä, uhkauk- 
sissa ja väärissä syytöksissä sekä tietysti valehtelussa, jota he harrastivat sy- 
dämensä pohjasta. He eivät viitsineet pukea argumentointiaan siistiin asuun 
vaan vahvistivat väitteitään agressiivisilla sanoilla ja eleillä. He vaanivat vasta- 
puolensa virheitä hyvin läpinäkyvällä tavalla. Sitä paitsi he loukkaantuivat 
herkästi tai ainakin teeskentelivät loukkaantunutta, jos heidän hallitsijansa 
arvoa vähänkään vähäteltiin, joko tarkoituksella tai ilman, mikä näkyi lop- 
pumattomina valituksina ruotsalaisten tekemistä virheistä tsaarin pitkän tit- 
telin toistamisessa. Monet neuvottelut jumittuivat paikoilleen jo aivan alku- 
vaiheessa. 

Onko tämä kaikki vain näköharhaa, vai oliko ruotsalaisten väitteissä 
todella reaalista perää? Tuntuu siltä, että näkemys pohjautui huomattavalta 
osalta koettuun ja havaittuun. Venäläisillä oli ilmeisesti todella poikkeavan 
voimakas omanarvontunto, joka vaikeutti kaikkea kanssakäymistä. Monta 
kertaa he myös onnistuivat aikeissaan, kun loppuun väsytetyt vastapuolen 
neuvottelijat antoivat lopuksi periksi. 

Joskus venäläiset saattoivat kylläkin esiintyä asiallisesti ja korrektisti, 
ruotsalaisten suureksi hämmästykseksi. Esimerkkejä sellaisestakin on ole- 
massa. Muuan voivodi Buturlin oli alussa osoittamansa horjuvuuden jälkeen 
kuitenkin pitänyt sanansa, mikä ihmetytti. ”Sillä koska kaikki venäläiset ovat 
hyvin uskottomia, tuntui melkein kummalliselta, että juuri tämä mies oli ai- 
van rehellinen kaikessa, mihin hän ryhtyi”, kirjoitettiin.” Toisin oli paljon 
tavallisempi. Rajankävijät kirjoittivat vuonna 1619, että yksi venäläisen ko- 
mission jäsenistä, kirjuri Vasili TSastoi, oli niin suuri mestari kaikenlaisessa 
ilkivallassa, että häntä täytyi melkein ihailla. Hän oli ”niin viisas kaikessa ne- 
näkkyydessä, valehtelussa ja kelmimäisyydessä”, että hän onnistui aina mut- 
kistamaan neuvotteluja." Mutta nämä molemmat maininnat, niin Buturlinia 

kuin TSastoita tarkoittavat, ovat kirjeenvaihdossa harvinaisuuksia, sillä venä- 
läisiä ei yleensä tarkasteltu yksilöinä vaan kollektiivina. 

Luonnollisesti venäläisten suuri epäluotettavuus johti siihen, että ruotsa- 
laiset halusivat kaikissa tilanteissa hankkia itselleen takuita, että asiat todella 
sujuisivat suunnitellulla tavalla. Pantti oli se sana, joka yleensä ratkaisi kiis- 
tat. Suurissa hankkeissa, kuten sotilaallisissa sopimuksissa, pantiksi kelpasi 
vain jokin linna tai linnoitus, jonka ruotsalaiset saivat pitää niin kauan kuin 
asia oli kesken. Sellainen pantti oli esimerkiksi Täyssinän rauhassa vuonna 
1595 Käkisalmen linnoitus, joka pysyi Ruotsin käsissä siihen asti, että rajan- 
käynti tuli suoritetuksi. Vastaavasti Stolbovan rauhan pantti oli vuonna 1617 
Outovan (Gdov) linnoitus Peipsijärven itärannalla; se luovutettiin Venäjälle 
vasta vuonna 1621. 

On aivan ilmeistä, että edellä esitellyn kaltaiset, sisällöltään etupäässä 
kielteiset stereotypiat eivät millään lailla olleet Venäjän yksinoikeus. Niitä 
käytettiin herkästi kaikista vieraista kansoista, joiden kanssa oli kahnauksia, 
vaikkei ehkä niin johdonmukaisesti ja usein kuin Venäjästä. Itäistä naapuri- 
maata koskevat stereotypiat eivät siis olleet uniikkeja. Myös Puola, Tanska ja 
yleisesti ottaen koko katolinen maailma saattoivat ajoittain olla samantapais- 
ten herjojen kohteina. Kustaa II Aadolf sanoi esimerkiksi vuonna 1622 serkus- 
taan, Puolan kuningas Sigismundista, että tämä sovelsi ”pysyvästi viekkautta 
ja petollisuutta politiikkaansa — — ja yritti voittaa aikaa, jotta hän myöhem- 
min pystyisi olemaan meille hankalampi ja kiusallisempi kuin nykyisin”? 

Kaikilta tahoilta — valtiopäiviltä, valtaneuvoskunnalta, kirkkojen saar- 
nastuoleista ja niin edelleen — kaikui kolmekymmenvuotisen sodan aattona 
vuolas syytösten virta, joka kohdistui tuleviin vihollisiin ja pohjusti yhteistä 
mielialaa sodan välttämättömyydestä. Kaikki kotimainen haitallinen ”puhe ja 
kiistely” piti vaientaa. Tehokas propaganda kätki taakseen mahdolliset erimie- 
lisyydet, joita viholliset vainusivat herkästi ja yrittivät käyttää hyväkseen s 

Erikoistapaus propagandamielessä oli Tanska, johon suhtautuminen 
muistutti ajoittain elävästi suhtautumista Venäjään. Tanskan moittiminen 
oli vanha tapa Ruotsissa. Sillä oli juuria unioniaikaan ja jopa muinaisaikaan 
asti. Klassinen vihamielinen esitys Tanskasta, jota aina lainataan, on piispa 
Hemming Gadhin puhe vuodelta 1509. Tanskalaisten ”kieroon ja uskotto- 
maan luonteeseen” kuului muun muassa, etteivät he pitäneet minään häpeä- 
nä ”valehdella ja pettää”. Tanskan kansa käytti paljon kirosanoja. Hemming 
Gadh ei omien sanojensa mukaan ollut löytänyt ”yhtään kansakuntaa tai 
heimoa, jonka piirissä käytettäisiin niin monia ja niin hirveitä kirouksia 
kuin Tanskassa”. Tanskalaisten julmuus muita kansoja kohtaan oli Gadhin 

mielestä yleisesti tunnettua. ”Kaikki tanskalaiset sekä heidän kuninkaansa 
ovat, vain harvoin poikkeuksin, hirveitä tyranneja ja verisiä hyvien ja hurs- 
kaiden ihmisten vainoajia.””” Sen lisäksi tanskalaisilla oli käsitys, että heidän 
maansa oli ”mahtava, ihana ja valtava valtakunta, niin että yhtään Euroopan 
valtiota ei sovi verrata siihen”.7 Kaikki nämä väitteet kuuluivat myös aika- 
kauden Venäjä-kuvaan, tosin tietysti kohdistettuina Venäjään. 

On ehkä syytä mainita, että Venäjää koskevan viholliskuvan sanasto on 
suurelta osalta peräisin Vanhasta testamentista. Pyhän kirjan ajatus Israelista 
vihollisten ympäröimänä valittuna kansakuntana, joka uskoi ainoana maa- 
ilmassa oikeaan Jumalaan, oli sovellettavissa myös Ruotsiin. Saarnojen teks- 
tit etsittiin suurvaltakautena etupäässä Vanhasta testamentista, ei Kristuksen 
hahmosta kertovasta Uudesta testamentista, ja hyvin tavallinen ajatus tuossa 
lähteessä oli, että Jumala saattoi rangaista kansaansa sen syntien vuoksi. Hir- 
veät viholliset hyökkäsivät aina synnissä eläneen kansan kimppuun. Vihol- 
liset kuvattiin Vanhassa testamentissa kaavamaisesti aina samanlaisiksi — he 
olivat petollisia ja kavalia, ylimielisiä, epäluotettavia ja ylpeitä.” Nämä saar- 
nastuolista julistetut sanat upposivat syvälle kaikkien kuulijoiden mielikuvi- 
tukseen. 

On syytä huomata tässä yhteydessä, että myös venäläisillä oli oma naa- 
puri- ja viholliskäsityksensä ruotsalaisista ja Länsi-Euroopan asukkaista. Sitä 
ei käsitellä tässä teoksessa, mutta sen olemassaolo on hyvä panna merkille. Pe- 
riaatteessa sen sisältö oli, että länsimaalaisuudella sinänsä oli horjuttava vai- 
kutus Venäjän valtioon, mistä syystä heidän vaikutuksensa oli torjuttava. 

Länsieurooppalaisia pidettiin Venäjällä epäpuhtaina ja likaisina sanan 
sekä fyysisessä että hengellisessä merkityksessä.?*? Fyysisessä mielessä venä- 
läiset harrastivat ruumiin puhtautta sekä saunomalla että uimalla, mitä länsi- 
maalaiset tekivät vain harvoin. He saivat tästä harrastuksestaan yhtä paljon 
virkistystä kuin puhtaan Jumalan sanan kuulemisesta. Heidän maansa olikin 
täynnä virtaavia vesistöjä. 

Länsieurooppalaisten saastaisuudesta oli osoituksena, että miehet leik- 
kasivat partansa, jotka Jumala oli heille suonut ja jollaista Kristuskin oli kan- 
tanut. He söivät epäpuhtaita ruokalajeja, jotka olivat kiellettyjä Venäjällä, 
eivätkä paastonneet, jos olivat luterilaisia. Ei ollut viisasta istuutua samaan 
ruokapöytään heidän kanssaan. Länsieurooppalaisilla oli laumoittain likaisia 
kotieläimiä, erityisesti koiria, jotka he veivät mielellään kirkkoonkin saastut- 
tamaan pyhää tilaa.”” Heitä ei sopinut päästää venäläiseen kirkkoon. Heidän 
koskettamisensakin oli kiellettyä. Siksi tsaari pesi aina kätensä, jota ulkomaa- 
laiset olivat suudelleet.*? 

Länsimaalaiset eivät myöskään ymmärtäneet puhdistaa kirkkojaan pa- 
hojen henkien, noitien ja paholaisten saastasta. Venäjän ulkopuolella piru 
vaani kaikkialla, siellä vallitsi pahan valtakunta. Taistelu idän ja lännen välillä 
oli kuin kamppailua Jeesuksen ja paholaisen valilla.° Lännessä koko kulttuu- 
ri oli maallistumassa, ihmiset pukeutuivat tiukkoihin ja istuviin, alituisesti 
muodin mukaan vaihtuviin asuihin, he eivät koskaan ilmaisseet tunteitaan, 
vaan kätkivät ne ja käyttivät yhdentekeviä tyhjiä sanontatapoja ja kohteliai- 
suuksia puheissaan. He olivat tavattomia mielistelijöitä ja imartelijoita.™ 
Länsimaalaiset saarnasivat kaikkialla kohtuullisuutta ja hyvää kasvatusta, 
mutta he olivat pinnallisia eivätkä lainkaan hurskaita. Aito venäläinen oli 
suoraluontoinen, hän saattoi kyllä suuttua mutta leppyi sitten, hän oli karkea 
mutta rehellinen. Hän saattoi juoda itsensä täyteen humalaan, eikä hän kos- 
kaan ylpeillyt hienolla syntyperällään 2 

Sveitsiläinen tutkija Gabriele Scheidegger on kiteyttänyt vanhan Venäjän 
ja lännen välisen imagovastakohdan seuraavasti: länsimaalaiset olivat pervers- 
sejä venäläisten silmissä, venäläiset taas barbaarisia länsimaalaisten käsityksissä. 

Nämä ilmaisut vastaavat hyvin sitä kuvaa, minkä aikakauden 1478-1721 
lähteet antavat. 


Omaa vai lainaa? 


Tämän teoksen alussa sanottiin, että sekä Venäjä-kuva että russofobia ovat ylei- 
siä ilmiöitä, joita ei esiintynyt pelkästään Ruotsissa vaan joita löytyi vaihtele- 
van voimakkaina koko Länsi-Euroopassa. Siksi mieleen nousee helposti ky- 
symys, missä määrin Ruotsissa ja Suomessa ammoin vallinnut Venäjä-käsitys 
on ollut omaperäinen ja missä määrin ehkä lainaa. Itse koetun ja passiivisesti 
lainatun eronahan on helppo ajatella olevan se, että itse koettu on jollakin lailla 
todenperäisempää ja aidompaa kuin muualta saatu, toisten kokemusten kopio. 

Juuri tämän kysymyksen tutkiminen on kuitenkin erittäin hankalaa. 
Ruotsissa ja Suomessa vallinneet näkemykset pitää tietysti nähdä suhteessa 
yleisempään kuvaan, ja vertailut saattavat paljastaa hyvinkin mielenkiintoisia 
seikkoja käsitysten lainautumisesta, jos niitä onnistuu tekemään. Kulttuuri- 
han on kaikkialla suurelta osalta lainaa, joka on kulkeutunut maasta toiseen 
useinkin oikukkaiden muotien ja tapojen kuljettamana, mutta eniten sentään 
niin, että kehittyneempi muoto on korvannut yksinkertaisemman. 

Näin ajatellen voi piirtää tietyn kaavakuvan Venäjän tuntemuksen vir- 
roista Euroopassa. Tuntemuksen lähde oli tietysti itse Venäjä, jonka oloista 
maassa käymässä olleet tai niistä kuulleet henkilöt olivat ammentaneet tie- 


352 IX VENÄJÄ-KUVAN ULOTTUVUUDET 


https://doi.org/10.21435/ht.286 


tonsa. Ruotsi ja Suomi — sekä etelämpänä Liivinmaa — olivat jo sijaintinsa 
puolesta Venäjä-tiedon vahvoja osaajia, mutta ne olivat eurooppalaisen si- 
vistyksen äärialueita, joissa etenkin tietoja hyvin välittävä kirjapainotaito oli 
heikosti kehittynyttä. Näiden alueiden tiedot ja näkemykset olivat kumuloi- 
tuneet käsikirjoituksiin, kun taas Keski- ja Länsi-Euroopan maissa painettiin 
suuria määriä kirjoja, jotka käsittelivät Venäjää. Tietysti ajankohdat vaihte- 
livat, ja niin luku- kuin sensaatiohalukin olivat suurimmat Venäjän toimien 
ollessa ajankohtaisia, siis tässä teoksessa käsitellyn periodin puitteissa eten- 
kin Liivinmaan sodan aikana ja jälkeen. Tuo aikahan synnytti eurooppalai- 
sen russofobian, joka oli vielä alaltaan rajoitettu, vaikka ulottuikin sittemmin 
Englantiin asti.?”” Toinen russofobian aalto levisi Eurooppaan suuren Pohjan 
sodan aikana, mutta sen harja taittui verraten pian 1700-luvun alkupuolella 
Pietari Suuren reformien ansiosta.?9 

Länsimainen Venäjä-kirjallisuus kertoi itäisestä valtiosta, mutta tieto tuli 
kuitenkin Pohjolaan etelästä osana sitä yleistä kulttuurivirtaa, joka huuhteli 
Ruotsia ja siihen kuuluvaa Suomea. On kiinnostavaa nähdä, mitkä nimen- 
omaiset teokset saapuivat tänne, kuinka ne levisivät ja miten paljon niitä luet- 
tiin ja lainattiin kotimaisissa kirjoitelmissa. Kirjojen sisällöt vaihtelivat — mikä 
löysi jalansijaa Ruotsissa ja Suomessa, mikä taas hylättiin? 

Tutkimustehtävä on vaikea, sillä suuri osa Venäjä-käsityksistä on erään- 
laista yhteistä commune bonumia, joka näkyy kaikista julkaisuista. Kriittinen 
lähdeanalyysi on siksi monesti melko avuton ruotiessaan näkemysten ja tie- 
tojen alkuperää. 

Tämän ajan Venäjä-kirjallisuudesta on olemassa kaksi eri bibliografia, 
joiden ilmestymisen aikaväli on peräti 150 vuotta. Paljon ei aihe ole kiinnos- 
tanut tutkijoita! Vanhempi esityksistä on Friedrich von Adelungin Kritisch- 
literarische Ubersicht der Reisenden in Russland bis 1700, deren Berichte bekannt sind 
(2 osaa, Pietari 1846). Uudempi on Marshall T. Poen Foreign Descriptions of 
Muscovy: An Analytic Bibliography of Primary and Secondary Sources (Ohio 1995, toi- 
nen painos 2008). Jälkimmäinen on aivan luonnollisesti paljon täydellisem- 
pi, mutta sen käyttöä haittaa systematiikka, joka perustuu julkaisumaihin ja 
eri teosten sisältöihin. Seuraavassa käytetään siksi etupäässä von Adelungin 
karkeampaa valikoimaa ja eräitä teemaa sivuavia erityistutkimuksia. 

Euroopan eri maiden Venäjä-teoksia erottaa toisistaan jo maantieteelli- 
nen ja valtiollinen lähtökohta. Maanosassa oli selvästi piirejä, jotka suhtautui- 
vat eri tavoin itäiseen suurvaltaan. Politiikka, jossain määrin myös uskonto, 
oli piirtänyt näiden alueiden rajat. Käsiteltäköön ensin katolista Eurooppaa, 
paavin ja Habsburgien keisarikunnan maita. 

Italiassa ja muussa roomalaiskatolisesssa Euroopassa paavinkirkon toi- 
veet saada Venäjästä liittolainen islamia ja Turkkia vastaan näyttelivät tärkein- 
tä käsityksiä muovaavaa tekijää. Tähän katoliseen henkeen on kirjoitettu kak- 
si tsaari Vasilin hallitusajalta olevaa kuvausta Venäjän diplomatiasta, Alberto 
Campensen vuonna 1543 painettu Venäjä-kirja?*? sekä Paulus Joviuksen 
vuonna 1537 ilmestynyt De Legatione Basilij Principis Moscoviae ad Clementem VII. 
Joviuksen teoksesta tuli bestseller; se ilmestyi ennen vuotta 1557 kahdeksana 
painoksena, Liivin sodan aikana vuosina 1558-1582 peräti kymmenenä pai- 
noksena ja sen jälkeen enää yhtenä painoksena vuonna 1600.” Tietoja Venä- 
jästä sisältyi vielä veronalaisen Alexander Guagninus Veronensiksen teokseen 
Omnium regionem Moschoviae — — descriptio (1581).9”' Italialaisen jesuiitan Antonio 
Possevinon laajalle levinnyt matkakuvaus Moscovia painettiin vuonna 1586 ja 
ilmestyi uusina painoksina vuosina 1587, 1589, 1592 ja 1596.°” 

Keski-Euroopan johtava valtio, Habsburgien monarkia, arvioi keisari 
Maximilian I:n ajoista alkaen Venäjän liittolaisekseen sodassa Turkkia vas- 
taan.”? Keisari solmi diplomaattisuhteet Moskovan kanssa, ja hänen lähetti- 
läänsä, Sigismund von Herberstein, kirjoitti ajankohdan kaikkein levinneim- 
män Venäjää käsittelevän käsikirjan Rerum Moscoviticarum Commentarii (1549). 
Ennen vuotta 1557 tämä teos oli ilmestynyt neljänä painoksena, sotavuosina 
1558—1584 ilmestyi 14 painosta, ja vielä myöhemmin tuli kaksi painosta 1589 
ja 1600. Liivin sota painoi leimansa myös Habsburgien ja Venäjän myö- 
hempiin suhteisiin. Ne muuttuivat, ja keisari Ferdinand kärsi jo tavallisesta 
eurooppalaisesta Venäjän pelkäämisestä.”* 

Protestanttinen Euroopan osa sai suoranaisen shokin vuonna 1558 alka- 
neesta Liivinmaan sodasta. Sen vaikutus tuntui eniten Pohjois-Saksassa. Liivin- 
maata koskevien lentokirjasten määrä oli tavaton — joskaan ei yhtä suuri kuin 
Turkin vaaraa kuvailevien paskillien — ja ne levittivät kauhua saksan kieltä pu- 
huvaan Eurooppaan. Julkaisujen joukossa oli monografioitakin, muiden muas- 
sa Tilmann Bredenbachin Belli Livonici (1558)”* ja Timann Brakelin Christlich 
Gesprech von der grawsamen Zerstöring in Lifland (1579)? sekä historiallis-maantie- 
teellisiä perusteoksia, kuten Balthasar Russowin Chronica der Prouintz Lyfflandt 
(1578) ja Salomon von Henningin Liffländische Churländische Chronica Dsool 

Liivinmaalaiset kuvaukset noudattivat usein tiettyä mallia. Eri kirjoitta- 
jat kuvailivat aluksi sotaa edeltäneitä huonoja enteitä, kertoivat sitten venäläi- 
sistä sotajoukoista, mistä siirryttiin venäläisten julmuuksiin ja hävityksiin (die 
unerhörte grausame Tyranney der Moscowiter) ja lopulta poltetun maan surkeaan 
tilaan sodan päätyttyä." Tässä mainittujen teosten lisäksi huomioita Venä- 
jästä sisältyy suureen määrään liivinmaalaisia historiateoksia, vaikka naapuri- 

maa ei olisi näytellyt juuri mitään osaa niiden aiheiden kannalta. Suurin osa 
näistä teoksista oli melko tuntemattomia Ruotsissa ja Suomessa.?” 

Hyvin kielteisiin liivinmaalaisiin Venäjä-käsityksiin liittyvät luontevasti 
myös useimmat Kuurinmaan ja Puolan tuonaikaiset teokset. Kuurinmaalta 
kotoisin ollut Paul Oderborn kirjoitti elämäkerran Iivana Julmasta nimellä 
Joannis Basilidis magni Muschoviae ducis vita (1585, saksannos 1588). Se levisi laa- 
jalti Eurooppaan ja oli ilman muuta aiheensa tärkein esitys.**? Puolan ku- 
ninkaan Stefan Bathoryn sotaretkestä Venäjää vastaan kertoi taas virallinen, 
Reinhold Heidensteinin tekemä historiikki De bello Moscovitico (1581, saksan- 
nos 1590), sekin melko tunnettu teos? 

Pohjoissaksalaiseen perinteeseen liittyi melko tiiviisti tässä kirjassa 
useassa kohdassa mainittu Adam Oleariuksen matkakuvaus Offt begehrte 
Beschreibung den newen Orientalischen Reise (ensimmäinen painos Schleswig 
1646). Se poikkesi edeltäjistään olemalla selvästi yhden suurisuuntaisen mat- 
kan kuvaus, jonka komeat kuparipiirrokset herättivät huomiota. Kirjaan si- 
sältyi laaja osio "von Russland und jhren Einwohnern”, joka käsitti runsaat 
sata suurta sivua. Se asettui aikajanalla tärkeimmäksi ja levinneimmäksi 
Venäjän kuvaukseksi ja korvasi sata vuotta vanhemman Sigismund von 
Herbersteinin massiivisen esityksen. 

Oleariuksen kirjan kustannuspoliittinen menestys on hyvin tunnettu. 
Vain vuosi ensimmäisen painoksen ilmestymisen jälkeen, vuonna 1547, kir- 
jasta otettiin uusi painos. Sitten seurasi kustannusoikeuksien kannalta tärkeä 
kymmenen vuoden tauko, jonka jälkeen kaikki kirjapainot olivat vapaat uu- 
sintapainoksien julkaisemiseen. Niitä tulikin paljon: saksankielisen laitoksen 
kolmas painos näki päivänvalon vuonna 1656, neljäs vuonna 1663, viides ja 
kuudes vuosina 1673 ja 1694, kaikki Schleswigissä painettuja, minkä lisäksi 
kaksi painosta ilmestyi Hampurissa vuosina 1694 ja 1696. Kirja käännettiin 
hollannin kielelle jo vuonna 1651 ja ilmestyi tuona vuonna Alankomaissa pe- 
räti kolmena painoksena. Vuonna 1656 julkaistiin ensimmäinen ranskankieli- 
nen laitos, jota seurasi viisi uutta painosta (Pariisissa vuosina 1659, 1666 ja 1679 
sekä Leidenissä 1719 ja Amsterdamissa 1727). Ensimmäinen englanninkielinen 
painos ilmestyi 1669, ja sitä seurasi pian kaksi uutta painosta (Lontoossa sa- 
mana vuonna 1669 sekä 1705). Vieläpä osittainen italialainenkin painos ilmes- 
tyi Viterbossa vuonna 1658. Kuten edellä nähtiin, käänsi Anders Svensson 
Trana Oleariuksen kirjan osittain myös ruotsiksi suunnilleen samaan aikaan, 
mutta hanke jäi käsikirjoitukseksi. 

Ranska oli Euroopan valloista keisarin jälkeen toinen, mutta ranska- 
laisten harrastus Venäjää kohtaan oli hyvin laimeaa. Mitään merkittävää 

kauppavaihtoa tai muuta kosketusta ei maiden välillä vielä ollut. Yksi ranska- 
lainen palkkasoturi, joka oli osallistunut suuren sekasorron ajan taisteluihin 
Venäjällä, kapteeni Jacques Margeret julkaisi kuitenkin muistelmansa L'Estat de 
Vempire de Russie et grand-duché de Moscovie (1607), mutta se jäi Ranskan kirjalli- 
suuden ainoaksi kontribuutioksi tällä alalla. 

Toisin oli asian laita Englannissa, jossa ennen Valkean meren eli Vienan- 
meren reitin avautumista vuonna 1553 ei ollut ollut minkäänlaista Venäjän 
tuntemusta. Jäämeren kautta Arkangeliin purjehtineiden englantilaisten 
kauppiaiden, Muscovy Companyn jäsenten, ansiosta sitä kuitenkin pian saa- 
tiin. Lisäksi Venäjällä kävi kohta myös Englannin virallisia lähettiläitä, jotka 
otettiin hyvin vastaan Moskovassa. Varsin pian kirjoitettiin Britanniassa noin 
neljäkymmentä matkakertomusta, joista runsas kymmenkunta oli merkit- 
täviä. Ne olivat enimmäkseen itsenäisiä, eikä muun Euroopan julkaisemilla 
kuvauksilla ollut niihin juuri vaikutusta. Kontinentaalisista aihetta käsit- 
televistä teoksista britit tunsivat vain Sigismund von Herbersteinin kirjan 
latinankielisenä laitoksena, joka sittemmin käännettiin myös englanniksi. 
Eristyneisyytensä vuoksi englantilaiset Venäjä-kuvaukset ovat hyvin kiinnos- 
tavia ja muista poikkeavia, merivallan edustajien luomuksia. Huomattava osa 
niistä koottiin 1500-luvun lopulla maantieteilijä Richard Hakluytin toimesta 
moniniteiseen valikoimaan nimeltä Principal Navigations, Voyages, Trafficques and 
Discoveries of the English Nation.** 

Englantilaisista teoksista voi mainita ensimmäisen Venäjä-kävijän 
Richard Chancellorin The Booke of the Great and Mighty Emperor of Russia -teok- 
sen, tunnetun tutkimusmatkailijan, lähettiläänäkin toimineen Anthony 
Jenkinsonin matkapäiväkirjan, lähetystösihteeri George Turbervillen runo- 
muotoisen Venäjän kuvauksen, Jerome Horseyn matkakuvauksen ja Giles 
Fletcherin kirjan Of the Russe Common Wealth, joka painettiin vuonna 1591 mut- 
ta takavarikoitiin Muscovy Companyn tekemän vaatimuksen vuoksi, kos- 
ka sen arveltiin vahingoittavan englantilaisia kauppaetuja.?9 Täysin ilman 
omaa kokemusta oleva runoilija John Milton kirjoitti kirjan A Brief History of 
Muscovy (1682), joka oli yksi kaikkien aikojen myönteisimmistä Venäjää kos- 
kevista teoksista. Milton ylisti ennen muuta moskovalaisten tottelevaisuutta 
ja hyvää yhteistyöhalua, mitkä ominaisuudet hänen mukaansa erottivat hei- 
dat läntisistä kansoista.** 

Englantilaiset kirjat eivät jättäneet jälkiä muun Euroopan Venäjä-tie- 
touteen, vaikka niistä vähitellen saatiinkin julkisuuteen latinankielinen ko- 
koomateos Anglorum Navigatio ad Muscovitas (antologiassa Rerum Muscoviti- 
carum Auctores varii, 1600).°*° Alankomaalaisten kiinnostus Venäjään muistutti 

hiukan englantilaisten kiinnostusta, sillä erotuksella kuitenkin, että Alanko- 
maissa ilmestyi erittäin harvoja asiaan liittyviä teoksia. Yksi niistä on 
J. Danckaertin hyvin kielteinen Beschryvinge van Moscovien ofte Ruslant (1613), 
josta on jo ollut puhetta. 

Pohjois-Euroopan maista Tanskalla on perinteisesti ollut paremmat 
suhteet Venäjään kuin Ruotsilla. Anonyymi teos Hertug Hansis den unge Reyse 
til Rydsland, Sygdom och Dad (1606, alkuteos oli saksankielinen vuodelta 1604) 
kuvasti Tanskan ja Venäjän dynastista liittohanketta Boris Godunovin ajal- 
ta. Jo 1500-luvulla laadittu tanskalainen käsikirjoitus, Jacob Uhlfeldin 
Hodoeporicon Ruthenum, ilmestyi vuonna 1608." 

Venäjästä kertoi myös lännessä julkaistu valtio-opillinen akateeminen 
kirjallisuus, joka on suurelta osalta vielä tutkimatta. Ajan oppineet valtio- 
tieteilijät järjestelivät maanosan valtioita omiin rankinglistoihinsa, joissa 
Moscovia usein putosi pohjimmaiselle paikalle Puolan, Ruotsin ja joskus jopa 
Turkinkin alapuolelle, kun Englanti, Ranska, Hollanti, Italia ja Espanja yleen- 
sä koreilivat johtopaikoilla. Kriteerinä valtioiden luokittelussa toimi Aristote- 
leen (oikeastaan Platonin) oppi ideaalivaltiosta, jonka kansalaisilleen jakama 
onni oli maksimaalinen. Valtio-oppineet kuten Jean Bodin, Walter Raleigh, 
Niccolö Machiavelli, Hermann Conring, ja ennen kaikkea slovakialainen Juraj 
Križanić sekä myöhemmin Montesquieu kirjoittivat ruhtinasihanteesta, eikä 
Venäjä hirveän Iivana Julman vuoksi voinut tietystikään kuulua parhaiden 
joukkoon.” 

Tiedetäänkö mitään edellä lueteltujen teosten levikistä Ruotsissa ja Suo- 
messa? Tiedot ovat tavattoman niukat, mutta jotain voi huomata säilyneistä 
kirjastoluetteloista..” Niissä mainitut kirjat ovat tietysti vain osa — ehkä vain 
murto-osa — tämänaiheisista, Ruotsissa kerran olleista teoksista. Aineisto on 
sentään sellainen, että siitä voi tehdä pari johtopäätöstä. 

Kuningashuoneen kirjaluettelot antavat sangen köyhän kuvan Venäjä- 
aiheisesta kirjallisuudesta. Poikkeuksena on kuitenkin Eerik XIV:n kirjasto. 
Kuningas omisti yhden kappaleen perusteosta, Sigismund von Herbersteinin 
Rerum Moscoviticarum Commentariita, joka oli todennäköisesti hankittu Lon- 
toosta kosiomatkan yhteydessä. Juhana III:lla ei ilmeisesti ollut ainuttakaan 
Venäjää käsittelevää kirjaa käytössään, eikä tietysti myöskään hänen mieli- 
sairaalla veljellään Magnuksella. Kaarle-herttuan, myöhemmän Kaarle IX:n, 
lukeneisuutta ei tunneta. Todennäköisesti hänen kirjastoonsa sisältyi Petrus 
Petrejuksen ensimmäinen Venäjä-teos, ja toinen, itse Sciographia, oli hänen 
seuraajansa Kustaa II Aadolfin kirjastossa, koska se oli omistettu tälle. Kunin- 
gatar Kristiina oli toisin kuin edeltäjänsä jossain määrin kirjatoukka, mutta 

vain kirjaluettelon ensimmäinen, teologinen osa on säilynyt. Se käsittää muu- 
tamia venäläisten uskontoa käsitteleviä teoksia. Valtakunnankansleri Axel 
Oxenstiernan Venäjän-lukeneisuus oli suuri. Hänen tutkimistaan teoksista 
kannattaa mainita Adam Oleariuksen muhkea kuvakirja. 

Myöhemmin 1600-luvulla kuva muuttuu. Valtakuntaan virtasi nyt ryös- 
tösaaliina saatuja suuria keskieurooppalaisia kirjastoja, joihin sisältyivät kaik- 
ki tärkeimmät, edellä luetellut Venäjä-teokset. Sigismund von Herbersteinin 
kirja sisältyi ainakin kuuteen aateliskirjastoon, joista puolet oli saatu sota- 
saaliina. Paul Oderbornin hyvin luettu elämäkerta Iivana Julmasta tuli valta- 
kuntaan 15 kappaleena, Antonio Possevinon Moscovia 16 kappaleena, Paulus 
Joviuksen samanniminen kirja kuutena kappaleena. Adam Oleariuksen suuri 
teos oli Oxenstiernan kirjakokoelman lisäksi ainakin viidessä aateliskirjastossa. 

Suuri osa sotasaaliina saaduista kirjoista oli luonnollisesti katolishenki- 
siä. Painettu sana oli sekin ikään kuin henkistä aseistusta, joka haluttiin riis- 
tää vastustajan käsistä, vaikka ryöstettyjä kirjoja ei ehkä luettukaan kovin pal- 
jon Ruotsissa ja Suomessa. Hyvä osoitus kokonaisesta, paljon Venäjä-teoksia 
sisältäneestä kirjastosta on Nikolsburgin luostarin kirjasto Böömistä. Siihen 
kuului muun muassa Matthias de Miechowin klassinen kahden Sarmatian 
historia (1561) kahtena latinankielisenä, Krakovassa eri aikoina painettuna 
kappaleena. Siellä olivat myös Reinhold Heidensteinin, Antonio Possevinon 
ja Paul Oderbornin teokset useina laitoksina, sekä tietysti myös ajan menes- 
tysteos, Sigismund von Herbersteinin kirja, monena kappaleena. 

Kirjastoluetteloista voi päätellä, että ainakin Herberstein, Oderborn, 
Jovius, Heidenstein, Possevino ja Olearius olivat hyvin tunnettuja Ruotsissa. 
Samaa todistaa kotimainen ruotsalainen kirjallisuus, joka oli käyttänyt näitä 
teoksia lähteinä. Suosittuihin kirjoihin kuului pari selvästi katolista tendens- 
siteosta (Jovius, Possevino), useita vähän neutraalimpia keskieurooppalaisia 
esityksiä (Herberstein, Olearius) sekä kaksi kirjaa, joiden alkuperä oli kuu- 
rinmaalais-puolalainen (Oderborn, Heidenstein). Suppeudestaan huolimatta 
valikoima antaa verraten hyvän kuvan eurooppalaisen Venäjä-kirjallisuuden 
vaikutuksesta Ruotsissa ja Suomessa. Englanti oli tässä suhteessa valkea läik- 
kä, sikäläisiä teoksia ei tunnettu lainkaan. 

Edellä luetellusta kirjallisuudesta nousee näkyviin kaksi vuorenhuip- 
pua: Herbersteinin (1549) ja Oleariuksen (1646) teokset. Niiden ilmestymisen 
väli oli sata vuotta, mutta uusintapainoksia tuli tiheästi niin, että molempien 
teosten levikki kattoi pitkän ajan. Herberstein ja Olearius olivat ennen muu- 
ta kuvitettuja kirjajärkäleitä, joita käytettiin hakuteoksina ja joista katsottiin 
eri seikkoja aina tarpeen vaatiessa. Niiden käytöstä on tietoja diplomaatti- 

sessa kirjeenvaihdossa. Monet sanoivat huomanneensa näistä teoksista, että 
jokin tosielämässä havaittu seikka oli ollut olemassa jo ennenkin — että histo- 
ria tavallaan toistui ja että Venäjä oli ikuinen, aina samanlainen. Herberstein 
ja Olearius vahvistivat siksi perinteisen Venäjä-kuvan jatkumoa tehokkaalla 
tavalla. 

Ruotsi tuotti ajanjaksona 1478—1721 ainoastaan yhden tukevan paine- 
tun volyymin, jota voisi nimittää Venäjää käsitteleväksi bestselleriksi: Petrus 
Petrejuksen teoksen Regni Muschovitici Sciographia (1615, saksaksi 1620). Se ei 
kuitenkaan, syistä joita ei täysin tunneta, pystynyt kilpailemaan Länsi- ja 
Keski-Euroopan monien painettujen Venäjää käsittelevien tai sivuavien jul- 
kaisujen kanssa. Petrus Petrejus oli ollut hyvin perillä kuvailemistaan asioista. 
Sciographiasta henkii vahva itse eletyn tunnelma, joka puuttuu monesta muus- 
ta Venäjä-teoksesta. Hänen kirjassaan pursuava verbaalinen kertojanilo on 
aivan omaa luokkaansa aihepiirin teosten joukossa. 

Painamattoman, käsikirjoituksiksi jääneen kirjallisuuden osalta 1600-lu- 
vun Ruotsi on todellinen suurvalta. Tässä teoksessa on edellä saatu tutustua 
kymmeniin aihetta kosketteleviin teoksiin niin sotalaitoksen, hallinnon, us- 
konnon kuin kaupankin aloilta. Käsikirjoitusten suuri määrä ja keskimää- 
rin korkea laatu hämmästyttävät. Sellaiset teokset kuin Grigori Kotosihinin 
kuvaus Venäjän hallinnon yksityiskohdista ja Lars Johan Malmin teos Venä- 
jän voimasta olisivat olleet käänteentekeviä Länsi-Euroopan Venäjä-kuvassa, 
jos ne vain olisivat tulleet tunnetuiksi. Esteenä teosten painattamiselle olivat 
useissa tapauksissa painatuskulujen lisäksi poliittiset hankaluudet ja muualla 
Euroopassa outo kieli. 

Kuuluuko Länsi-Euroopassa yleisesti vallinneiden Venäjä-käsitysten lä- 
hempi esittely käsillä olevan teoksen puitteisiin? Kyllä ja ei. On aivan ilmeis- 
tä, että ruotsalaiset kirjoitelmat sulautuivat tähän suureen maisemaan ja että 
niiden tarkastelun pitäisi ottaa myös puitteet huomioon. Toisaalta hanke on 
aivan liian suuri toteutettavaksi. Muutama huomio tutkimuksen tilasta riittää. 

Herättää mielenkiintoa, että tutkimussuunnan alku ajoittuu modernis- 
sa mielessä suurin piirtein 1950-lukuun, siis kylmän sodan aikaan. Suunnan 
henki on deskriptiivinen, varovaisen imagokeskeinen. Ryhmän ensimmäise- 
nä täytyy mainita Karl Heinz Ruffmannin varhainen (1952) Englantia käsittelevä 
väitöskirja, joka liittää saarivaltakunnassa esiintyneet katsomukset luontevas- 
ti koko Euroopassa ilmenneisiin.?9* Alankomaalainen Th. J. G. Locher kirjoitti 
hiukan myöhemmin (1957) ansiokkaan, vaikkakin lyhyen tutkielman Länsi- 
Euroopassa 1600-luvulla ilmestyneistä Venäjä-aiheisista teoksista ja niiden si- 
sällöstä.?5 Suunnilleen samoihin aikoihin (1959) laati myös yhdysvaltalainen 

John Quentin Cook laajan painamattoman väitöskirjan mainitun vuosisadan 
Venäjä-kirjallisuudesta eurooppalaisessa ajattelussa.?”” 

Tämän jälkeen on siirryttävä nykyvuosiin, jolloin ennen muuta Marshall 
T. Poen laaja tuotanto herättää huomiota. Se poikkeaa tietyssä mielessä edel- 
täjistään. Vanhempi tutkimus oli imagokeskeistä, lähteitä analysoivaa ja pun- 
nitsevaa. Poe taas on ennen muuta informaation kulun tutkija. Hänen tuotan- 
tonsa kattaa kokonaisen kysymyksenasettelujen kirjon. Poen suuret teokset 
ovat ”A People Born to Slavery. Russia in early modern European Etnography, 
1476—1748” (2000) ja ”The Russian Elite in the Seventeenth Century” (2004). 
Hänen teoksistaan on sanottu ylistävästi, että ne ”edustavat toistaiseksi täy- 
dellisintä näkemystä uuden ajan alun eurooppalaisista Venäjää koskevista kir- 
joituksista, mitä koskaan on pantu kokoon”? Niistä voisi myös sanoa, että 
tutkija ei ole täysin sammuttanut itseään ja vapautunut nykyaikaisista käsi- 
tyksistä lähteitä selaillessaan. 

Aikaisemmasta poikkeavaa on, että Poe pitää aikalaisten käsityksiä 
Venäjästä pääasiassa sekä realistisina että tosina. Ne eivät hänestä ole perät- 
tömiä kuulojuttuja. Hän ylistää esimerkiksi Herbersteinin kirjaa hyvin toden- 
mukaiseksi eikä piittaa sen tendensseistä. Toisin kuin aikaisemmat tutkijat, 
jotka pitivät toden ongelmaa hankalasti tutkittavana, kun venäläistä aikalais- 
lähteistöä ei ole, Poe katsoo länsieurooppalaisten havaintojen olleen etupääs- 
sä korrekteja. Tämä näkemys on tuonut Venäjän historian jatkuvuuden ongel- 
man hyvin selvästi näkyviin. ”Moskovalainen tyrannia jatkuu tänäänkin” on 
hänen sanomansa. Poe on korostanut täyttä jatkuvuutta. Kuten tämän teok- 
sen loppuluvusta ilmenee, se on kuitenkin hyvin kyseenalainen ilmiö. 


Välittyminen ja sisältö 


Tunteen lisäksi ihmiseen vaikuttaa tieto, vastapuolen ymmärtäminen. Millai- 
nen oli Ruotsiin ja Suomen rantautunut Venäjää koskeva tieto? Se oli varsin 
mosaiikkimaista, osaksi stereotypioiden kaltaista sekin. Enemmän tai vähem- 
män tietoa sisältyi kaikkeen puheeseen itäisestä naapurimaasta. Tyypillistä 
oli, että tiedon osuus aineistossa lisääntyi hyvin paljon ajan kuluessa, mieli- 
piteiden ja stereotypioiden osuus laski. Jo 1600-luvun loppupuolella alettiin 
välttää arvoarvostelmia Venäjästä, ja lopulta voitiin jo puhua ja kirjoittaa ai- 
heesta melko neutraalisti. 

Syynä muutokseen oli pelon asteittainen väistyminen Venäjä-kuvan 
aineksena. Vallan tasapaino oli jo Stolbovan rauhassa 1617 kääntynyt Ruot- 
sin eduksi, kun valtakunta oli laajentunut ja saanut uusia provinsseja, jopa 

Venäjän kustannuksella. Ruotsin sotavoimat olivat kulkeneet voitosta voit- 
toon. Venäjälle Stolbovan rauha oli ollut takaisku, jonka Kardisin rauha vain 
vahvisti. Sotalaitoksen kehittämisen ja linnoitusten rakentamisen lisäksi 
Ruotsissa heräsi muitakin Venäjää koskevia ajatuksia. Venäjä ei enää näyttä- 
nyt uhkalta vaan mahdollisuudelta. Tämä koski ennen muuta kauppaa. 

Uutta suhtautumista ennakoi kertomus kuningatar Kristiinasta ja venä- 
läisistä vuodelta 1633. Hovivirkailijat yrittivät varoittaa pientä, 7-vuotiasta 
prinsessaa ennen Venäjän lähetystön tapaamista siitä, että venäläisillä oli tuu- 
heat karvahatut ja muhkeat parrat ja että heitä oli paljon. Heitä ei kuitenkaan 
kannattaisi pelätä. ”Miksi olisin peloissani”, prinsessa vastasi. Hän lisäsi, että 
oli nähnyt paljon partoja myös omien neuvonantajiensa kasvoilla. Tähän ai- 
kaan Venäjän pelko oli yleisestikin hälvenemässä pääkaupungin katuyleisön 
mielestä, sillä Tukholmaan perustettu Venäjänhovi kokosi suojiinsa runsaasti 
idästä saapuvia kauppiaita. Heidän toimintansa oli molemmille osapuolille 
hyödyllistä. 

Samaan aikaan vaikutti myös Venäjän mahdin hidas kasvu, mitä ei hel- 
posti huomattu omasta suurvalta-asemastaan häikäistyneessä Ruotsissa. 
Venäjä laajeni, ilman että kukaan sitä käsitti, kauas itään, yhä syvemmille 
Siperiaan, mutta myös kaakkoon, Kaukasuksen suuntaan. Sitä paitsi Venäjä 
sai haltuunsa Ukrainan solmimalla vuonna 1654 kasakoiden kanssa Perejas- 
lavin sopimuksen, joka irrotti nämä Puolan vaikutusvallasta. Niin sanottu 
ruptuurisota 1656—1658 (rauha vasta 1661) oli sekin Venäjän vallan kasvun seu- 
rausta. Vanhat ajatukset, että Venäjä saattoi jollakin tavalla uhata valtakuntaa, 
palasivat silloin mieliin, mutta yleisesti katsoen Venäjän toiminta oli niin oi- 
kullista, että se ei oikein pelottanut. Normaaliin diplomaattiseen toimintaan 
sisältyi, että Venäjä vaati yliloikkareita ja pakolaisia palautettaviksi Ruotsista, 
mutta se onnistui tässä vain yhden henkilön, Moskovassa myöhemmin teloi- 
tetun Timoska Ankundinovin, suhteen. Ruotsin lähettiläät saattoivat silti tun- 
tea itsensä turvattomiksi Venäjällä, minkä osoittaa vuonna 1658 tapahtunut 
suuren lähetystön paniikinomainen poistuminen tsaarin valtakunnasta. 

Vasta noin 80 vuoden mittaisen rauhallisen jakson jälkeen (1617—1700) 
vanha Venäjän pelko palasi Ruotsiin ja Suomeen. Se oli piillyt peitossa mutta 
sittenkin varsin lähellä pintaa kansan mielessä. Uuden ryssävihan tendenssit 
täytyy kuitenkin pitää mielessä. Ne on helppo nähdä. Oli luonnollista, että 
pakolaisten kirjoittamat valitusrunot kumpusivat omista kokemuksista ja 
että arkkiveisut heijastivat virallista politiikkaa, koska niiden sisältö oli asial- 
lisesti katsoen kopioitu asetuksista. Kansanperinne taas saattoi lainata ainek- 
sia kaukaa, suorastaan muista kulttuureista. Kaikesta tästä huolimatta on 

kuitenkin varmaa, että jotakin olennaista oli tapahtunut vuosina 1700—1721, 
jolloin suuri sota oli tullut Venäjän suunnalta yhä lähemmäksi Ruotsin sy- 
dänseutuja ja pysähtynyt vasta aivan Tukholman porteilla. Pelko oli tullut 
takaisin, entistä syvempänä ja ahdistavampana. Sillä ei kuitenkaan ollut sa- 
manlaista kansainvälistä levikkiä kuin Liivinmaan sodan aiheuttamalla pelol- 
la vuosina 1558-1582. 

Uudessa Venäjä-kuvassa oli kuitenkin muitakin sävyjä. Satojen entisten 
karoliiniarmeijan sotavankien mielipide oli toinen kuin aikaisemmat katso- 
mukset. He olivat nähneet Venäjän, olleet arviointikykyisiä ja palanneet sit- 
ten takaisin. Myös Venäjän uudistuminen, joka oli saanut alkunsa Pietari I:n 
toimesta, vaikutti mieliin. Se sai ammoisen Moskovan valtakunnan tavallaan 
muistuttamaan Länsi-Eurooppaa, mikä oli tärkeää mielikuvien ja suhtautu- 
misen kannalta. Julma ja barbaarinen ilme oli katoamassa Venäjän kasvoilta. 
Tosin monet arvelivat, että Venäjä oli — kuten he sanoivat — savijalkainen jätti- 
läinen, jonka tulevaisuudesta kukaan ei voinut olla varma. 

Pelon väistyminen mielistä pitkänä rauhallisena aikana 1617—1700 oli 
yhteydessä Venäjää koskevan tiedon lisääntymiseen. Kuinka tuo tieto tuli 
Ruotsiin? Olkoon ensimmäinen tarkastelukohde venäjän kielen hallinnan kautta 
kumuloitunut suullinen osaaminen. Se jos mikään oli toiseuden suodattamista ja 
ymmärtämistä. Venäjäntulkit ja translaattorit suorittivat tätä tärkeää tehtä- 
vää. Heidän lukumääränsä ja ammattitaitonsa kasvoivat 1500- ja 1600-luvun 
mittaan. Kaksikielisiä henkilöitä oli jo 1400-luvulla rajakaupunki Viipurissa, 
jossa venäjää opetettiin tulkeille, mikä houkutteli sinne ulkomailta asti tule- 
via opiskelijoita. Tietoja organisoidusta venäjän kielen opiskelusta on säilynyt 
vuodelta 1604, ja tuolloinen opiskelijaryhmän suuruus — neljä henkilöä — tuli 
myöhemminkin opintojen normiksi. Vuodet 1609—1617 merkitsivät tulkkien 
määrän räjähdysmäistä kasvua, ja Viipurissa oleskeli tiettyinä aikoina kym- 
meniä tulkkeja. Monet valtakunnan merkittävimmistä venäjäntulkeista oli- 
vat jatkossakin alkuaan viipurilaisia, kuten Olof Barckhusen ja Henrik Piper. 
Osaksi samoin oli Venäjästä kirjoittavien henkilöiden laita. Tärkeä kirjailija 
Lars Johan Malm oli peräisin tästä kaupungista. 

Venäjän kielen taitoa esiintyi myös Tallinnassa ja Narvassa. Venäjän 
osaajat olivat ylpeitä hyödyllisestä taidostaan, koska se soi heille yliotteen 
kaupankäynnissä. Hyvin varhaisten sana- ja oppikirjojen olemassaolo tunne- 
taan Baltiasta. Myöhemmin tulkit keskittyivät menestyvään kauppakaupunki 
Narvaan, jossa vaikutti venäläinen koulukin. 

Valtakunnan pääkaupungissa Tukholmassa oli venäjäntulkkeja jo 
1540-luvulla ja sen jälkeen. Kuninkaat tarvitsivat heitä diplomatiaan, ja jokai- 

sessa merkittävässä itään lähtevässä lähetystössä oli muutamia translaatto- 
reita ja tulkkeja, enimmillään yhteensä jopa 4-5 henkilöä. Kaupungissa tulk- 
kien toiminta keskittyi kuninkaalliseen kansliaan, sen vanhaan osaan, johon 

myös Valtionarkisto ja palkatut valtakunnan historiografit kuuluivat. Sijoitus 

oli tärkeä, koska myös vanhoja dokumentteja ja sopimuksia säilytettiin siellä. 
Virallisen translaattorin virka perustettiin 1640-luvulla ja oli palkan suhteen 

hyvin kilpailukelpoinen. Tämän virkamiehen tehtävänä oli opettaa venäjän 

kielen opiskelijoita eli venäjäntulkkien renkejä, mitä nimitystä heistä käytet- 
tiin. Myöhemmin tuli tavaksi, että nuori tulkinalku lähetettiin Novgorodiin 

tai jopa Moskovaan hiomaan taitoaan. 

Tulkit olivat kansallisuudeltaan ruotsalaisia, suomalaisia, saksalaisia, 
venäläisiä tai puolalaisia. Ammatti siirtyi usein samassa suvussa polvesta toi- 
seen kuten muutkin ammatit. Tulkkien taitavuus lisääntyi ajan mittaan, ja jot- 
kut heistä olivat — kuten sanottiin — täydellisiä (perfecte) kielenkäyttelyssään. 
Muutama tulkki jopa aateloitiin uransa loppuvaiheessa. 

Kustaa II Aadolf perusti vuonna 1625 kirjapainon, joka julkaisi teoksia 
kyrillisillä kirjaimilla. Se tuotti useita uskonnollisia kirjoja venäjäksi ja kirk- 
koslaaviksi, aapiskirjan ja kaksi katekismusta sekä luultavasti vielä muutamia 
teoksia, jotka ovat kadonneet. Oppineet teologit vastasivat painotuotteiden 
kirkollisesta tasosta. Heidän joukossaan oli myös ortodoksipappeja. Viralli- 
sesta kiinnostuksesta venäjän kieltä kohtaan nousi tieteellistä tutkimushar- 
rastusta, jonka tunnettu nimi oli 1600-luvun lopulla kansainvälisesti kuuluisa 
slavisti Johan Gabriel Sparwenfeld. Hän laati suuren sanakirjan, joka käsitti 
usean slaavilaisen kielen sanastoa. Hänen päiväkirjansa Venäjällä tapahtu- 
neen oleskelun ajalta on sekin tärkeä. 

Laajassa mielessä venäjäntulkkien tärkein työkenttä oli diplomatia. 
Diplomatia tiedon välittymisen väylänä ansaitseekin tässä kokonaisvaltaisenkin 
tarkastelun. Diplomatian alalla Venäjä erosi melkoisesti Länsi-Euroopasta. 
Ruotsalaiset diplomaatit eivät olleet venäjän kielen taitoisia kuten tulkit ja 
katselivat siis itäistä suurvaltaa toisin, omasta länsimaisesta näkökulmas- 
taan, mikä näkyy siitäkin, että heidän raportointinsa oli usein yllättyneen 
tuntuista. 

Diplomaattien ammatti ei tuohon aikaan ollut ollenkaan riskitön kuten 
nykyaikana. Käsitys immuniteetista oli paljon heikompi. Kaikkialla oli tapa- 
na kiusata vieraiden valtojen edustajia oman ylemmyyden osoittamiseksi, ja 
Venäjän suhteissa se oli molemminpuolista. Esimerkkinä voi mainita, että 
venäläiset diplomaatit vietiin 1500-luvulla Tukholman linnaan erityisen por- 
tin kautta, jonka päällä oli reliefi, jossa leijona päihitti lohikäärmettä. Nämä 

symbolit tarkoittivat Ruotsia ja Venäjää. Kuningas Juhana III:lla oli samaa tee- 
maa toistavat kaulakäädyt.?** 

Diplomaattisten riittien kruunu oli rauhan vahvistaminen. ”Ikuinen rau- 
ha” tai ”ikuisesti kestävä rauha” oli venäläinen ilmaisu, jota käytettiin tässä 
yhteydessä. Se oli oikeastaan aika heikko rakennelma, sillä kummankin osa- 
puolen jokaisen hallitsijan piti vahvistaa se, muutoin se ei ollut voimassa. Kun 
Ruotsin kuningas tai Venäjän tsaari kuoli, rauhantila lakkasi automaattisesti. 
Tämä tilanne toistui usein, ja jos on pikkutarkka, voi rauhallisella 1600-luvul- 
la tulkita useimmiten vallinneen periaatteellisen sotatilan valtioiden välillä. 
Molemmat maat olivat rauhan lakatessa aivan ehdottomasti pakotetut lähet- 
tämään toistensa pääkaupunkeihin suuren lähetystön, joka vahvisti sen uu- 
delleen. Ruotsin lähettiläät vietiin aina audienssille tsaarin vastaanottosaliin, 
jossa he näkivät tämän ”kirkkaat silmät”. Rauhan vahvistaminen oli samalla 
liturgia, jossa osapuolet mittailivat toistensa voimavaroja ja uskaliaisuutta. 

Kekseliäisyys oli tässä suhteessa huomattavaa puolin ja toisin. Ruotsissa 
arveltiin, että osa venäläisistä diplomaattisista tavoista oli peräisin mongoli- 
ajalta, erityisesti mahtavien lahjojen vaatiminen. Lahjat olivat toki tavallisia 
länsimaidenkin välillä, mutta Venäjän vaatimina niiden katsottiin olevan ai- 
van kohtuuttomia. Toinen hankaluus oli ristin suuteleminen, josta luterilaiset 
eivät periaatteessa pitäneet. Se oli kuitenkin välttämätön seremonia, joskus 
aivan ratkaiseva, kuten Eerik XIV:n lähettilään Nils Gyllenstiernan tapaus 
vuonna 1567 osoittaa. Gyllenstiernan piti luvata ristiä suudellen, että kunin- 
gas luovuttaisi Katariina Jagellonican Iivana IV:lle, vaikka lähettiläs hangoit- 
teli kovasti vastaan. Tässä suhteessa tsaari oli oikeassa, sillä Gyllenstiernalla 
oli valtuutus pettää venäläisiä tarvittaessa, minkä livana oli aavistanut. Myös 
Pietari I:n kieltäytyminen ristin suutelemisesta, kun rauhaa vahvistettiin 
vuonna 1699, pantiin Ruotsissa muistiin. Seremonian mahti oli venäläisten 
mielestä niin valtava, ettei sitä voinut käyttää petollisesti. 

Audiensseilla suudeltiin muutakin: tsaarin kättä. Siitäkin kehkeytyi vä- 
lillä riitaa, sillä vääräuskoisen huulien koskettama jälki oli venäläisen katso- 
muksen mukaan välttämätöntä pestä pois. 

Hankalan pähkinän muodosti myös usein tulehtuva titteliongelma. Ku- 
ninkaalla ja tsaarilla oli pitkät ja vaihtelevat tittelit, joissa valtakuntien maan- 
tieteellinen laajuus kuvastui. Molemmilla puolilla tittelit kasvoivat kasvamis- 
taan, koska kumpikin valtio oli ekspansiivinen. Jokin yksityiskohta unohtui 
helposti pois, ja laiminlyönti johti heti vastatoimenpiteisiin. Välillä näyttää 
siltä, että osapuolet kokeilivat jäätä supistamalla ja vääristämällä vastapuo- 
len titteliä. Tähän tittelikysymykseen tuhlautui aivan tavattomasti aikaa, jota 

olisi tarvittu vakaviin neuvotteluihin. Osa titteliriidoista koski aina Liivin- 
maata, jota venäläiset pitivät perintömaanaan, vaikka Ruotsi oli valloittanut 

sen vuonna 1621. Titteleihin kuului myös fantasiamaakuntia, kuten Ruotsin 

osalta maininta ”Ruotsin, Göötan ja Vendin” kuninkaasta. Sanaa ”vendi” voi- 
tiin venyttää käsittämään Itämeren äären slaavilaisia alueita yleensä, ja sen 

latinannos vandalorum antoi sanalle kielteisen yleissävyn. Tämä lisäys ärsytti 

tosin eniten Tanskaa. Ruotsalaisten piti myös osata tärkeimpien venäläisten 

virkamiesten tittelit, ja lopulta kysymys tuli niin hankalaksi, että kansliassa 

laadittiin pitkiä tittelisanakirjoja, joissa venäjänkielisten sanojen etymologiaa- 
kin seliteltiin. 

Tärkeä ero Ruotsin ja Venäjän välillä oli diplomatiassakin ilmenevä men- 
taliteettien ero. Ruotsi vaati edustajiltaan korrektia ja hillittyä käytöstä, sillä 
heidän piti olla kaikin tavoin kuninkaalleen kunniaksi. Venäjä salli omilta 
diplomaateiltaan huonosti kontrolloitua esiintymistä, suoria ja kyynisiä huo- 
mautuksia ja raakaa haukkumista, ja venäläisten ilmeet, tunteenpurkaukset 
ja erilaiset eleet, jopa suoranainen hysteerisyys, erosivat sopivana pidetystä. 
Venäläiset vetivät Jumalan esiin joka tilanteessa, vannoivat Jumalan nimeen ja 
vakuuttelivat syyttömyyttään. Heiltä puuttui kokonaan länsimaissa kehitetty 
hovimiehen hillitty käytöstapa. 

Ruotsalaisia ja suomalaisia odottivat siis monet hankaluudet, kun he 
matkustivat Venäjälle. Silti kävijöitä riitti. Erityinen ryhmä olivat suuriin lä- 
hetystöihin useimmiten osallistuvat hovijunkkarit. Tämä ryhmä koostui nuo- 
rista aatelismiehistä, joille käynti Moskovassa oli eräänlainen peregrinaatio, 
opintomatka. Arviolta ainakin 50 hyväsukuista junkkaria kävi 1600-luvun 
mittaan naapurimaan pääkaupungissa, jossa vierailu saattoi venyä kuukau- 
siksi. Myöhemmin nämä nuoret miehet nousivat merkittäviin asemiin valtion 
palveluksessa, monet valtaneuvoksiksi asti. Aateliset saattoivat matkustaa 
Venäjälle myös yksityisesti, kuten Johan Skytten kolme poikaa. 

Myös sotilaina palvelevat drabantit levittivät palattuaan näkemyksiään — 
puhumattakaan tietysti papeista, sihteereistä, lääkäreistä ja muista lähetystöi- 
hin liittyvistä henkilöistä, joita oli yhteensä satoja. Vielä oli tavallista, että kun 
raja avattiin diplomaateille, heidän retkikuntiaan seurasi aina matkustelunha- 
luisten ja uteliaiden yksityishenkilöiden virta. Lähetystön vanavedessä kulke- 
minen oli näet yksi tapa päästä suljettuun ja vaikeapääsyiseen maahan. 

Käymässä olevien diplomaattien lisäksi Ruotsilla oli ajoittain runsas- 
lukuinen residenttien, agenttien ja faktoreiden parvi Venäjän eri kaupun- 
geissa, etenkin Novgorodissa ja Moskovassa. Kirjeenvaihdon ja raportoin- 
nin määrä oli tavaton. Ruotsalaiset värväsivät hyvin taitavasti tiedottajia ja 

vakoojia siitä venäläisestä virkamiehistöstä, joka aina ympäröi heitä, lahjoivat 
ja palkkasivat apulaisia. Joskus tiedustelu tuotti erityisen suurenmoisia tulok- 
sia, esimerkiksi Erik Palmquistin suuren karttateoksen vuodelta 1674. Kuiten- 
kaan tästä ei voi tehdä sitä johtopäätöstä, että venäläiset olisivat olleet aivan 
erityisen lahjottavia. Korruptio rehotti kaikkialla Euroopan valtiollisissa jär- 
jestelmissä. 

Diplomaatit jättivät jälkeensä paksuja virallisia päiväkirjoja ja relaatioita, 
joita luettiin myös retroaktiivisesti, valmistauduttaessa seuraavaan lähetys- 
töön. Aineiston tutkimuskäyttö sen sijaan oli vähäistä, sillä ainoastaan Johan 
Widekindin nimi sopii tähän yhteyteen. Kokonaisuutena ottaen tämä teksti- 
massa ei levinnyt laajempien piirien tietoisuuteen. Poikkeuksina olivat lähe- 
tystöihin loyhemmin liittyneiden matkalaisten muistiinpanot ja valmiit kir- 
jat, joissa kynä oli saattanut liikkua vapaammin. Eräässä mielessä aikakauden 
huomattavimman Venäjä-kuvauksen, teoksen Regni Muschovitici Sciographia 
(1615), kirjoittaja Petrus Petrejuskin oli tällainen varhainen diplomaatti tai aina- 
kin diplomatiaa lähellä ollut henkilö. Hän oli tosin hankkinut perustietonsa 
Moskovassa jo vuosina 1600-1604, mutta han suoritti kirjeenviejänä useita 
matkoja itään, muun muassa uudelleen Moskovaan vuonna 1610. 

Se hengenalue, jonka tietoja ruotsalaiset suorastaan puristivat venäläisil- 
ta, oli uskonto ja kirkko. Tällä oli selvä poliittinen tarkoituksensa, ortodoksien 
käännyttäminen ja yleisemmin itäkirkkoon suhtautuminen. Millainen osa 
venäläisten uskonnolla oli Ruotsin ja Suomen omaksumassa Venäjä-kuvassa? 

Uskonto oli molemmissa maissa tärkeä identiteetin osa. Kansa ei samais- 
tunut kieleen, tuskin hallitsijahuoneeseenkaan, mutta uskonto oli sen oma- 
kuvan ytimessä. Uskontoero oli valtakuntien rajan molemmin puolin erittäin 
vähäinen, mitätön sanastollinen eroavaisuus uskontunnustuksen sisällössä, 
mutta se käsitettiin tavattoman oleelliseksi. Molemmat uskontokunnat oli- 
vat missioivia, käännyttäviä, ja erityisesti Venäjän lähetystehtävä käsitettiin 
ajoittain valtavaksi, koko maailman kattavaksi, sillä se kytkettiin kolmannen 
Rooman odotukseen. Sitä pelättiin länsimaissa. Ristiretkien perintö eli vielä 
1400-luvun lopulla, ja Bysantin ja islamin huono maine johtivat aseellisiin yh- 
teenottoihin Moskovan ja Kalmarin unioniin kuuluvan Ruotsin välillä. 

Kuitenkin juuri kysymys uskonnosta muuttui Venäjä-kuvassa ajanjakso- 
na 1478-1721 kaikkein eniten. Se muuttui pääasiasta aivan sivuseikaksi erityi- 
sesti 1600-luvun jälkimmäisellä puoliskolla. Muutosta voi kuvata sanomalla, 
että kirkkokunnista progressiivisempi, luterilaisuus, kehittyi voimakkaasti, 
kun taas passiivisempi, ortodoksia, pysyi ennallaan. Jo 1600-luvun alkupuo- 
lella Ruotsissa harjoitettu teologinen tutkimus, joka kulminoitui Johannes 

Botvidin väitöskirjassa 1620, piti mahdottomana kastaa ortodokseja uuteen 
uskoon; tällä näkemyksellä oli juurensa siinä, ettei valtiovalta halunnut ke- 
hittää uskonnosta riidanaihetta Venäjän kanssa. Käännyttämistä tapahtui 
kuitenkin 1640-luvulta alkaen, ja se sai aikaan suuria demografisia muutoksia 
itärajan tuntumassa. Narvan superintendentti Johannes Gezelius nuorempi 
kehitti sen jälkeen ajatuksen, että uskonnollinen identiteeetti pitäisi kytkeä et- 
niseen identiteettiin niin, että venäläiset jätettäisiin rauhaan ja vain suomalais- 
ugrilaisia kieliä puhuva kansa kastettaisiin uudelleen. Yritys epäonnistui, ja 
1600-luvun lopulla useat tarkkailijat, Viipurin piispa Petrus Bång, Narvan su- 
perintendentti Nicolaus Bergius sekä eteläruotsalainen maalaispappi Henrik 
Sederberg julistivat jo toleranssin oppia suhteessa naapuriin. Eräälainen varo- 
vainen venäläisten hurskauden ihailukin alkoi voittaa jalansijaa. Uskontoero 
häipyi näin vähitellen kokonaan pois kielteisen Venäjä-kuvan piiristä. Jatkos- 
sa kiisteltiin verrattain kesysti ja korkeintaan vain poikkinaitujen hallitsija- 
huoneiden jäsenten uskonnoista. Venäläisellä taholla uskontoeron korosta- 
minen tosin nousi uudelleen keskeiseksi slavofiilien piirissä 1800-luvulla ja on 
sitä tietyssä mielessä nykyäänkin. 

Pysyvä merkitys oli sen sijaan kaupankäyntiin liittyvillä näkemyksillä ja py- 
rinnöillä. Kauppa Venäjän kanssa oli erityisen tuottoisaa mutta epävarmaa. 
Se oli luonteeltaan Venäjän luonnonrikkauksien (turkisten, kaviaarin, viljan, 
pellavan, hampun, nahan ja vahan) vaihtamista Länsi-Euroopan moninaisiin 
kulutus- ja ylellisyystavaroihin. Kaupankäynnissä ei ollut tasapainoisuutta, 
vaan se oli lännen osalta hyvin alijäämäinen. Puute korvattiin jalometalleil- 
la ja rahalla, ja suuri määrä kuparisia plooturahoja virtasi suurvalta-aikana 
Ruotsista Venäjälle. Aseiden myynnissä oltiin erityisen herkkiä, mutta rau- 
hantilan syvyyttä todistaa, että Ruotsi uskalsi lopulta kaupata Venäjälle jopa 
kanuunoita. 

Ruotsin kruunun tavoitteet olivat transitokaupassa passiiviset. Riitti, 
että Baltian satamissa kerättiin tullia valtion kassaan. Kauppaa yritettiin vä- 
hän myöhemmin virkistää matalilla tullimaksuilla, ja 1640-luvulla Ruotsi loi 
Suomenlahden itäosaan edullisen, miltei vapaakauppa-alueeksi katsottavan 
tullinkantopiirin, johon kuuluivat Tallinna, Narva ja Nyen (Nevanlinna). Se 
ei kuitenkaan houkutellut venäläisiä, jotka panostivat Jäämeren kautta kulke- 
vaan kauppaväylään, joka oli kokonaan heidän hallinnassaan. Arkangeli oli 
avattu kauppapaikkana vuonna 1553, ja vuonna 1584 se sai kaupunginoikeu- 
det. Ruotsin yrityksiä vetää kaupankäynti Vienanmereltä Itämerelle kutsut- 
tiin derivaation tavoitteluksi. Derivaatio synnytti suuren määrän monipuolista 
kauppapoliittista kirjallisuutta, projekteja ja laskelmia. Paras, asian ytimeen 

porautuva kirja oli Johan Filip Kilburgerin teos (1674), jonka näkemykset kau- 
panvaihdon luonteesta olivat todella moderneja. 

Venäjän kauppa tuli lähelle tukholmalaista kadunmiestä suuren, pääkau- 
punkiin 1630-luvulla perustetun kauppakartanon eli Venäjänhovin muodossa. 
Tukholmaan saapui parhaina vuosina satoja venäläisiä kauppiaita Novgoro- 
din Venäjältä ja Laatokan ja Äänisjärven piiristä pienillä lotjillaan, niin sano- 
tuilla karbaaseilla. Tietyt elinkeinot Tukholmassa tulivat suorastaan riippu- 
viksi raaka-ainetoimituksista Venäjältä. Tällaisia olivat muun muassa suutarit 
ja pellavankutojat. Seitsemänkymmentä yhteisen kaupankäynnin vuotta on 
aivan poikkeuksellinen vaihe Ruotsin ja Venäjän suhteissa. Suuren Pohjan so- 
dan jälkeen kaupankäynti ei enää uusiutunut. 

Transitokaupassa eli Itämeren kautta kulkevassa tavaravirrassa tapah- 
tui aivan 1600-luvun lopulla sangen yllättävä muutos. Sitä pohjusti jo tsaa- 
rin vaihtuminen vuosien 1683—1684 tienoilla. Seurauksena Ruotsin alamai- 
sina olevien Narvan kauppamiesten aloitteellisuudesta suojamuuri murtui 
Venäjän puolelta aivan Suomenlahden sopukassa, ja valtava tuonti Venäjältä 
hakeutui Narvan ja Nyenin (Nevanlinna) satamiin aheuttaen niissä ennen- 
näkemättömän kukoistuksen. Erikoisuutena tässä kaupassa oli silkintuonti. 
Vastaavasti Arkangelin kauppa väheni. Tämä vaihe 1690-luvulla ennusti jo 
Pietarin kaupungin perustamista vuonna 1703. Vallattuaan Suomenlahden 
itäisen sopukan alueet tsaari Pietari loi linnoitus- ja kauppakaupungin, jota ei 
vielä ollut ajateltu Venäjän pääkaupungiksi. Sen aika tuli myöhemmin, Pulta- 
van taistelun jälkeen, ja poliittinen maantiede oli tämän jälkeen aivan toinen 
kuin aikaisemmin. Venäjälle oli olennaista Suomenlahden niin eteläisen kuin 
pohjoisenkin rannikon valtius, jota tarvittiin purjehdusväylän pitämiseksi 
auki Pietariin. 

Ruotsin suurvalta-ajan lopulla suuret kansanryhmät Ruotsissa ja eten- 
kin Suomessa joutuivat vihamieliseen kosketukseen venäläisten kanssa. Suuri 
Pohjan sota ja Suomessa isoviha synnyttivät hyvin laajaa russofobiaa, venä- 
läisvihaa ja -pelkoa, joka ilmenee kaikin tavoin niin suullisissa kuin kirjallisis- 
sa lähteissä ja pohjustaa myöhempien aikojen kielteistä suhtautumista aina 
200 tai 300 vuoden ajaksi. Terrorin huippuna pidetään kasakoiden suorit- 
tamaa 800 viattoman siviilin massamurhaa Hailuodon saarella vuonna 1718. 
Sen muisto on saavuttanut myyttiset mittasuhteet. Isonvihan aika otettiin jat- 
kossa aina puheeksi, kun välit olivat huonot. Isoviha paljasti Venäjän oikeat 
aikeet ja suuren, sovittamattoman vihamielisyyden Ruotsia ja etenkin Suo- 
mea kohtaan, niin katsottiin. Isonvihan aika oli tutkimuksessa pitkään mel- 
keinpä tabu. Olojen tarkastelu miehitetyssä Suomessa edellyttäisi vertailua 

muualla maailmassa esiintyneisiin vastaaviin tilanteisiin ollakseen oikeuden- 
mukainen. Tällaista tarkastelua ei ole kuitenkaan sanottavasti harrastettu. 

Myös Venäjän uudistumisen ja länsimaalaistumisen alku osuu käsit- 
telemäämme periodiin. Se muutti taydellisesti suhtautumista, kuten tämän 
kirjan loppuluvussa lyhyesti kerrotaan. Tsaari Pietari ajoi pajareitten parrat, 
ja niiden kadottua kaikkialla katselivat alastomat ihmiskasvot ujoina ja epa- 
varmoina uutta todellisuutta, joka oli naapurimaille yhteinen. Siihenastinen 
kulttuuri- ja poliittinen ero tuntui haihtuvan ainakin osittain pois. Venäjä 
lainasi Ruotsilta sotilastaitoa ja hallintomalleja, jotka eivät eronneet länsi- 
maisista mutta eivät aina sittenkään jääneet pysyviksi. Suuri muutos herätti 
kaikkialla odotuksia, jopa innostusta, ja Venäjän uudistumista pidettiin yh- 
tenä maailman myönteisimmistä ihmeistä. Molemmin puolin rajaa puhuttiin 
nyt yhteisiä kieliä, ja tietojen ja mielipiteiden virta lännestä itään kasvoi kas- 
vamistaan. Myös ihmisiä siirtyi lännestä Venäjälle. Venäjä oli myös voittaes- 
saan suuren Pohjan sodan sulkenut piiriinsä läntisen kulttuurin alueita niin 
Karjalassa, Liivinmaalla kuin Puolassakin, ja ne toimivat tehokkaina läntis- 
ten virtausten ponnahduspohjina syvemmälle Sisä-Venäjälle ja myöhemmin, 
Venäjän jo alettua tuottaa korkeatasoista tiedettä ja taidetta, myös ikkunoina 
Eurooppaan. Tärkein tällainen ikkuna oli tietysti Pietarin kaupunki. Vanha- 
kantainen aitovenäläisyys ei silti suinkaan kadonnut, vaan se piiloutui laa- 
joihin yhteiskuntaryhmiin ennen kaikkea maaseudulla. 1800-luvulta alkaen 
Venäjällä nähdään lännestä tarkastellen tyypilliset Januksen kasvot, jotka 
silmäilevät sen vaakunakotkan tapaan kahteen suuntaan. Henkinen tilan- 
ne maassa asettui pitkäksi aikaa zapadnikkien, länsimielisten, ja slavofilien, 
Venäjän-mielisten, väliseksi suuntakiistaksi. 

Lopuksi — millainen oli Ruotsissa ja Suomessa esiintynyt Venäjä-kuva 
vuosina 1478—1721 laadultaan muuhun Eurooppaan verraten? Kysymykseen 
voi vastata vain, että se oli paras. Se oli monipuolinen, todisti kielen osaa- 
misesta ja harrastuksesta kaikkia kysymyksen osa-alueita kohtaan, tietysti 
ennakkoluuloinen, mutta vakavasti totuuteenkin pyrkivä. Missään muualla 
Länsi-Euroopassa ei ollut sen vertaista. 

X 
JALKIKUVA — 
NÄKEMYSTEN KASVUN JA TOISTUMISEN ONGELMASTA 


Niin sanottu venäläinen maatuskanukke, matrjoska, on maalattu puinen 
leikkikalu, jonka sisään mahtuu monta kappaletta sen pienennettyjä versioita. 
Ne ovat silmälle näkymättömiä, silti olemassa ja todellisia. 

Historian läpi ulottuvien Venäjä-kuvien laita on hieman samoin. Ne si- 
kuvan piirteet löytyvät uusien kuorien alta. Seuraava kuorrutus 1600-luvun 
lopun jälkeen on 1700-luvulta, valistuksen ja alkavan esiromantiikan ajalta, 
joka teki Ruotsin suurvalta-ajan barokkimaisen mahtailun vanhanaikaiseksi. 
olemassa mitään yleisesitystä. Se on suuri puute, sillä juuri valistuksen aika 
muutti paljon ja heijastui mitä moninaisimpiin informaation kerrostumiin. 
Se oli järjen aikaa, jota toisinaan kutsutaan jopa hyödyn aikakaudeksi, ja se 
tarkasteli ilmiöitä kylmän rationaalisesti, hyläten vanhan taikauskoisuuden 
ja auktoriteettiuskon ja edeltäen myöhempää, nationalistista 1800-lukua, joka 
taas muutti kansojen käsitykset toisistaan kielteisempään suuntaan. 1700- 
luku oli aidon kansainvälisyyden, internationalismin, puhdas epookki. Pat- 
riotismi oli kohtuullista, vihollisetkin olivat veljiä. 

Tuona aikana Eurooppa läpäisi monia uudistuksia, omaksui parlamen- 
tarismia itsevallan sijaan, julisti uusia ihmisoikeuksia ja tasa-arvoa, uudisti 
oikeuslaitosta sekä kehitti kauppaa ja yhteyksiä muihin maanosiin. Kaikki 
nämä muutokset siivilöityivät tuoreeltaan Venäjälle. Sinne syntyi myös lu- 
kioita ja tiedeakatemia, myöhemmin jopa yliopistoja, ja tehtiin opintomat- 
koja, jotka juurruttivat maahan hyvän kasvatuksen ja käytöksen ihanteita, 
opettivat kieliä, lisäsivät teknistä ja luonnontieteellistä osaamista, siis seikko- 
ja, joita ilman Venäjä oli saanut elää vuosisatoja. Maassahan ei ollut koskaan 
koettu renessanssia ja reformaatiota, mutta näiden suuntausten kaikuja välit- 

tyi nyt Venäjälle ikään kuin jälkikäteen. Ilmiötä voi pitää eurooppalaistumi- 
sena tai, jos niin haluaa, modernisaationa. Keskiaika jäi taakse, elettiin hyp- 
päyksellisen siirtymän tuloksena aivan uutta elämää. 

Kiinnostus Venäjää kohtaan oli 1700-luvulla Ruotsissa ja Suomes- 
sa varsin suurta. Sen lähteistö oli monipuolinen. Vapauden ajan poliittinen 
keskustelu kuvastui sadoissa väittelyissä valtiopäivillä — nuo sanat ovat säi- 
lyneet, koska aika oli pöytäkirjanpitäjien kultakautta — ja tuhansissa poliitti- 
sissa pamfleteissa, joita sananvapaus tuotti, sekä artikkeleissa ja uutisissa. Yli- 
opistoissa kirjoitettiin kymmeniä väitöskirjoja, jotka jollain tavalla liittyivät 
Venäjään. Oppineista kirjoitelmista tärkeimpiä ovat Algot Scarinin ja Henrik 
Gabriel Porthanin laatimat. Monet puhtaasti tieteelliset erilliskysymykset, jot- 
ka koskettivat Venäjää, kuten esimerkiksi varjagikysymys ja kysymys Venäjän 
synnystä, heijastuivat näissä julkaisuissa. 

Venäjä oli myös hyvin tärkeä tekijä Ruotsin poliittisessa mielipiteenmuo- 
dostuksessa. Sille Uudenkaupungin rauhassa suotu oikeus sekaantua Ruotsin 
sisäpolitiikkaan synnytti revansismia, Venäjän mahdin ihailu taas myötäilyn- 
halua, ja nämä pyrkimykset johtivat kahden eri puolueen, hattujen ja myssy- 
jen, muodostumiseen. Myöhemminkin Suomessa ja Ruotsissakin hyvin tun- 
nettu sisäpoliittinen ristiriita suhtautumisessa Venäjään näkyy 1700-luvulla 
poikkeuksellisen selvänä. Siksikin tuon vuosisadan lähempi tutkiminen olisi 
tärkeää. 

Seuraavat ajat, 1800-luku, 1900-luku ja alkava 2000-luku, ovat syn- 
nyttäneet valtavia määriä länsimaissa kirjoitettuja ja julkaistuja kuvauksia 
ja tutkimuksia Venäjästä, niistä poliittisista, sosiaalisista, kulttuurisista ja 
taloudellisista vaiheista, joita tuo valtakunta on käynyt läpi ja joista on sen 
oman sivilisaation piirissä väitelty ja keskusteltu mitä moninaisimmilla ta- 
voilla. Siksikin Venäjä-kuvaa näiltä uudemmilta ajoilta voi kutsua massiivi- 
seksi labyrintiksi tai viidakoksi, jonka ilmiöistä tutkimus ja journalismi ovat 
olleet hyvin kiinnostuneita. Yksi aihepiirin erikoisuuksista on ollut näkemys, 
että eri kausien Venäjä-kuvissa on huomattavissa paljon samaa tai toistuvaa 
ainesta. Tätä on pidetty jopa Venäjän historian erikoisuutena ja ominais- 
laatuna. 

On vanha väite, että historia toistuu. Vanhoja asiakirjoja lukeva tutkija 
on kokevinaan ahaa-elämyksiä tai döjä-vu-tunteita tuon tuostakin tämän ai- 
heen äärellä. Tällaistahan on ollut ennenkin, Venäjällä ei mikään muutu! Eri- 
tyisesti juuri nyt, kun Venäjän presidentti Vladimir Putin on nostanut oman 
tulkintansa Venäjän historiasta näkyviin, on tämänkaltainen havainnointi hy- 
vin yleistä. Myös Putinin sota Ukrainaa vastaan herättää eloon Iivana Julman 

sodankäynnin pahimmat muistot, ehkä myös Pietari Suuren aikaisen ison- 
vihan kauhut sekä muut Venäjän imperialistiset pyrkimykset. 

Olen tietoisesti yrittänyt välttää viittauksia nykyajan samankaltaisuuk- 
siin tässä teoksessa ja ehkä onnistunutkin muutamaa horjahdusta lukuun 
ottamatta. Historia ei toistu mekaanisesti samankaltaisena. Jotakin eroa 
aina on, vaikka eriaikaiset ilmiöt näyttäisivätkin yhtäläisiltä. Poikkeuk- 
sena ovat biologiset muutokset, jotka ovat ihmisen fysiikasta ja psyykestä 
johtuen aina samoja. ”Kaikki palaa ennalleen eikä mitään uutta ole aurin- 
gon alla eikä ihminen muutu, vaikka hänen vaatteensa muuttuvat ja myös 
hänen kielensä sanat muuttuvat”, on Mika Waltarin viisas Sinuhe sanonut. 
Koko omaksutun kulttuurin kuorma kumuloituu ja muuttuu — ja toistuu, 
mutta vain osittain. 

Kun arvellaan, että jokin toistuu, on syynä useimmiten ilmiöiden ulkoi- 
nen samankaltaisuus. Kuitenkin jos katsotaan asian sisälle, huomataan usein 
melko helposti, että jotain erilaisuutta niissä auttamatta sittenkin on. Ehkä 
pari esimerkkiä auttaa selvittämään, millaisia eroja saattaa piileskellä yhden- 
mukaisen kuoren alla. Otan ne itse kokemistani vaiheista. 

Suomen Kulttuurirahaston järjestämässä ”Itä ja länsi” -symposiumissa 
Heinäveden Valamossa elokuussa 1987 esitettiin ajatus, että vanhalla Venäjällä 
tavalliset kirkolliset juhlakulkueet ja kommunistisen ajan myöhemmät mie- 
lenosoituskulkueet ovat samaa juurta. Molemmissa kannetaan jotakin, kir- 
kollisissa kulkueissa pyhäinkuvia ja kommunistien kulkueissa banderolleja 
ja plakaatteja, joissa vaaditaan toimenpiteitä. Tämä on ilmeinen yhtäläisyys. 
Kuitenkin lähemmin tarkastellen seremonioiden sisältö on aivan erilainen. 
Kirkkokulkueissa toivotaan hyvää vuodentuloa, että lehmät vasikoisivat on- 
nistuneesti, että Jumala siunaisi hurskaan kansan. Myöhemmissä mielenosoi- 
tuksissa taas vaaditaan proletariaatin diktatuuria, ylistetään omia johtajia ja 
kirotaan kapitalistiroistoja. Kulkueitten sanoma on yhdennäköisyydestä huo- 
limatta aivan erilainen. 

Ruotsin televisiossa taas käytiin tammikuussa 1988 venäläisen valtiovie- 
railun yhteydessä väittelyä Venäjän historian heijastumisesta nykypäivään. 
Olin yksi keskustelijoista, dosentti Kristian Gerner toinen. Mietimme, miten 
Venäjän maatalous saattoi olla niin samannäköistä ennen ja nyt. Tsaarin aika- 
na vallitsi maaorjuus, uutena aikana taas kolhoosi- tai sovhoositalous, sangen 
orjuuttava sekin. Itsenäiset pikkutilat olivat kiellettyjä. Kuitenkin kun kat- 
soimme ilmiöiden syitä, osoittautui, että maaorjuutta tarvittiin suuren sota- 
voiman, pajareitten, ylläpitämiseksi, kun taas myöhempää kollektiivitaloutta 
sovellettiin pienviljelijäluokan, kulakkien, nujertamiseksi. Kummallakaan 

viljelyn muodolla ei ollut varsinaista agraaritieteellistä juurta, sillä suurtilat 
kannattivat pakkotyövoimalla hoidettuina huonosti. 

Otetaan sitten oikea venäläinen matrjoska. Hyvin merkittävänä yhtäläi- 
syytenä ovat eräät tutkijat pitäneet Venäjällä ennen ja nyt vallinnutta suur- 
valta-ajatusta. Sehän näkyi jo esipetrisenä kautena Venäjän laajenemishaluna 
ja tuntuu kertautuvan nykyaikana, kun presidentti Vladimir Putin on armot- 
tomalla kädellä liittämässä Ukrainaa ja muita alueita valtioonsa. Hän nou- 
dattaa ohjetta, että Venäjä puolustautuu aina, myös silloin, kun se hyökkää. 
Venäjän suurvalta-ambitioista eri aikoina ja eri aloilla voisi hyvin käyttää Max 
Weberin luomaa termiä Machtprestige. 

Kuitenkin pyrkimyksissä on ajasta toiseen ulottuvaa muutosta. Suurval- 
ta-ajatus nousi 1400-luvun lopulla ja 1500-luvulla osittain Bysantinkin vaiku- 
tuksesta tsaarinvaltion ulkopolitiikan ohjenuoraksi ja suuntautui tietoisesti 
vääräuskoisia länsimaita vastaan. Venäjän piti tulla mahtavaksi aidon kristin- 
uskon linnoitukseksi, olla ”kolmas Rooma”, joka jatkoi antiikista ja keskiajalta 
juontuvaa imperiumiperinnettä halki aikojen. Se oli suurin ja paras. Samalla 
tähän perinteeseen liitettiin eskatologisia piirteitä kohta koittavista viimeisis- 
tä ajoista ja taistelusta Kristuksen ja Antikristuksen välillä. Juuri tätä Kustaa 
Vaasa tarkoitti sanoessaan, että Venäjä ei ollut mikään tavallinen valtio, jo- 
hon siis itsessään sisältyi laajenemishalua, vaan erityinen valtiollinen luomus, 
jolla oli oma ideologinen missionsa. 

Nykyäänkin Venäjän johtavissa piireissä näkyy selvää suurvaltapyrki- 
mystä. Maa ei halua enää olla regionaalinen suurvalta, jollaiseksi se supistui 
Neuvostoliiton hajotessa, vaan todellinen maailmanvalta. Osa maan intelli- 
gentsiasta on jo parinkymmenen vuoden ajan elättänyt nostalgiaa ja vaatinut 
ajatushautomoissaan, että Venäjän ulkoinen valta ja sen arvostus, valtakun- 
nan kunnioitus, on saatava entiseen voimaan ulkomaiden silmissä. Suljetuis- 
ta seuroista ja julkaisuista vaatimus on levinnyt populaarikulttuurin alueelle 
ja lopulta valtionjohtoon ja kirkkoon. Pelätköön, kunhan kunnioittavat, on 
ollut ohjenuorana. Uuteen suurvalta-ajatukseen on liittynyt hahmotelma 
Venäjän ”oikeista” rajoista, jotka pitäisivät länsimaisen hapatuksen poissa 
maasta. 

Tämänhetkinen imperiumipyrkimys eroaa vanhasta ja kumpuaa 
1800-luvun slavofiilien ajatusmaailmasta. Venäjä vaatii menettämiään aluei- 
ta takaisin, on siis revansistinen. Näin ei ollut Iivana Julman aikana. Vaikka 
kirkko ja uskonto ovat nytkin laajenemishalun keskiössä ja hyökkäys länteen 
koskee kolmen ortodoksisen maan yhdistämistä (Venäjän, Valko-Venäjän ja 
Ukrainan), ei Antikristus enää olekaan katolinen tai protestanttinen uskonto 

vaan ajatus liberaalista länsimaisesta demokratiasta, jota pidetään Venä- 
jälle sopimattomana. Tästähän patriarkka Kirill on saarnannut. Presidentti 

Vladimir Vladimirovits Putinin variantissa on vielä selvää kansallissosialistis- 
ta tuntua sen suuren nationalismin vuoksi. Venäläiset katsovat olevansa kuin 

kilpi (kreikk. katechon, se joka torjuu) länsimaista turmelusta vastaan. Tästä 

kumpuaa myös tunne aseteknologisesta ylemmyydestä, mikä ilmenee yhä 

tehokkaampien joukkotuhoaseiden kehittelyssä. Venäjästä tehdään suurval- 
taa hirvittävien aseiden alalla. Ylpeydellä kerrotaan, että Venäjän atomiase 

kehitettiin Sarovin luostarissa. Siinä piilee ajatus, että aseetkin voivat olla 

pyhiä. Venäjä on tietyssä mielessä nykyään ”eskatologinen imperiumi”, kuten 

Maria Engström on kirjoittanut.?”? Tämä ei tietenkään ole kaikkien venäläis- 
ten ideologia, mutta riittävän monien. 

Vertailua aikaisemman ja nykyisen Venäjän välillä voisi jatkaa tähän tyy- 
liin lähes loputtomiin. Yhtäläisyyksiä tuntuu löytyvän, mutta moni niistä on 
huonosti perusteltu tai vain osatotuus. Silti on sanottava, että kuviteltu yh- 
täläisyys ja toistumisen tuntu — olkoonkin virheellinen — on auttamatta yksi 
Venäjän historian tutkimisen viehätyksistä. Se antaa tarinalle oman, kaikesta 
muusta eroavan sävynsä. 

niens nr 636, RVA. 

från 1674 i riksarkivet” (1987), s. 373-386; 

i Riksarkivet” (2012); sama, ”Erik Palmguist 
och 1673—1674 ärs ambassad till Moskva”. 

Kovalenko, ”Erik Palmguists verk i Ryssland 
och Sverige”, s. 57. 

Sverigeskildring 1674”, s. 127 ja seur. 

Ibid., s. 173. 

J. G. Sparwenfelt's Diary of a Journey to Russia 

Ulla Birgegärd, ”Introduction”. 

Signe Lang, ”Stadsgärden och Ryssgärden”, s. 
112. Perusteellisempi esitys löytyy teoksesta 
Ulla Birgegärd, ”Nägra högt uppsatta ryska 
fängar i Sverige”, s. 193—194. 

gemeinsame Geschichte, s. 125. 

Massie, Peter den Store, s. 88—159. 

Ibid., s. 178—181. 

historia II:11697—1721, s. 57—60. 

Massie, Peter den Store, s. 181—268. 

1825, s. 5—6. 

Extract af Ähtskillige härifrän Sverige till Hans 

Zernack, Studien zu den schwedisch-russischen 

Thomas Kniperin kirjeet keväällä 1700 Carl 
Piperille ja Bengt Oxenstiernalle, Muscovitica 
605, RVA. 

Jukka Korpela, ”Ranefarer van Wyborch — 

Tarkiainen, ”Rysstolkarna som yrkeskår 1595- 
1662”, s. 502. 

Skalmista katso Gustaf Elgenstierna, Den 
introducerade svenska adelns ättartavlor 7, s. 293— 

indelningen IV, s. 29. 

Näistä tulkeista katso Tarkiainen, ”Rysstolkarna 
som yrkeskår 1595-1661”, s. 495 viittaus 6. 

Ivan Svalenius, Rikskansliet i Sverige 1560-1592, s. 
177—180. 

Tengström, ”Muschoviten... Turcken icke olijk” II, 
liite XVIII. 

Tarkiainen, ”Rysstolkarna som yrkeskår 1595— 
1661”, S. 499. 

Kustaa II Aadolf 26.7.1619. RReg 1619 juli-dec.: 
306v, RVA. 

Johan Roselinin kirjelmä vuodelta 1649. Roselin, 
Johan. Rysstolk, Biographica, KA. 

Katso esim. Extract af Athskillige härifrån 
Sverigie till Hans Tzariske Mtt. Storfursten 

af Ryssland afgängne Legationer, Diplomat- 
traktamenten 3. Första avräkningskontoret, 
Kammarkollegiet, RVA. 

Tarkiainen, ”Rysstolkarna som yrkeskår 1595- 
1661”, S. 506. 

Ibid., s. 499. 

Hans Flörichin kirjeet kuninkaalle ovat 
kokoelmassa Gustav II Adolfs tid, Skrivelser 
till konungen 10, RVA. Ne ovat kaikki päivää- 
mättömiä, mutta summittainen kirjoitusaika 
ilmenee useimmin sisällöstä. 

Anders Sjöberg, ”Hans Flörich och Isak 
Torcakov, tvä svenska rusister i början av 
1600-talet”. 

Tarkiainen, ”Venäjäntulkit ja slavistiikan har- 
rastus”, s. 80. 

Tarkiainen, ”Rysstolkarna som yrkeskår 1595- 
1661”, s. 501. 

Nils Forssell, ”Kansliet från Gustav II Adolf till 
är 1660", s. 48. 

Kari Tarkiainen, ”Eräs episodi kontrasignee- 
raamisen historiasta”. 

nin painamattomaan matrikkeliin K. Kansliets 
ämbets- och tjänstemän samt vaktbetjänter 1620—1715, 

Kirkkoherra Matthias Petrillä oli Bengt-nimi- 
nen poika, jota Kaarle-herttua piti venäjän 
kielen opissa Viipurissa vuodesta 1604 alkaen. 
Katso Kaarle-herttuan kirjettä Arvid Tönnes- 
son Wildemanille ja Mäns Olofssonille 
22.4.1604. (Waaranen,) Handlingar upplysande 
Finlands historia under Karl IX:s tid 2. 1603-1698, 
s. 96 ja Matthias Akiander, Herdaminne för 
fordna Wiborgs och nuvarande Borgå stift I, s. 326. 
Katso Bengt Mattssonin pojan Johan Bengtsso- 
nin (Rosenlindt) päiväämätöntä kirjettä vuodelta 
1649. Roselin, Johan, rysstolk. Biographica, KA. 
Katso myös Kari Tarkianen, ”Bengt Mattsson 
och Johan Bengtsson Roselin — två generationer 
svenska slavister i början av 1600-talet”. 
Bengt Mattssonin vala 8.10.1613. Kanslitjänste- 
mäns eder och formulär därtill, ser. F VI 3a, 
Kanslikollegium, RVA. Katso vielä Kari Tarkiai- 
nen, ”Venäjäntulkit ja slavistiikan harrastus”, s. 

Svenska riksrådets protokoll II, s. 114—115. 
Tarkiainen, ”Venäjäntulkit ja slavistiikan 
harrastus”, s. 52-53. 

Henrik Piperin vala 9.11.1633. Kanslitjänstemäns 
eder och formulär därtill, ser. F VI 3b, Kanslikolle- 
gium, RVA. 

Tarkiainen, ”Venäjäntulkit ja slavistiikan 
harrastus”, s. 38, 83. 

RReg 1633 aug.—dec.: 1205—1205v, RVA ja 
Palmskiöldska samlingen 70:577, UUB. Katso 
vielä Kanslitjanstemans eder och formulär 
därtill, ser. F VI 3b, Kanslikollegium, RVA. 
Tarkiainen, ”Venäjäntulkit ja slavistiikan 
harrastus”, s. 86. 

Georg von Schwengelnin kertomus. Muscoviti- 
ca 660, RVA. 

Runot sisältyvät julkaisuun In Abitum Optatum, 
Pietate et Humanitate Ornatissimi Juvenis Dr. 

kaallisen stipendin saajana kokoelmassa 
Östersjöprovinsernas räkenskaper, Livland, 
Journal 1643 (defekti): 205, RVA. 

Kuningatar Kristiinan valtakirja 22.3.1649. 
Strödda handlingar rörande kanslitjänstemän, 
ser. F VIL1, Kanslikollegium, RVA. 

Gustaf Elgenstierna, Stockholms-släkter II, s. 187. 
Tarkiainen, ”Venäjäntulkit ja slavistiikan har- 
rastus”, s. 64—65. 

Jonas Brandtin virkavala 7.9.1654. Kansli- 
tjänstemäns eder och formulär därtill F VI 3b, 
Kanslikollegium, RVA. 

Cantzelij Collegij affräckningar 1644-1653: 
47,69 sekä Memorial till Cantzelij Statens 
afrackning 1654-1659, Första avräkningskon- 
toret, Avräkningar ang. avlöningar 334, RVA. 
RReg 1664 sept.-okt.: 303v, RVA. 

Tarkiainen, Se Vanha Vainooja, s. 170-178. 

Petter Lindmanin valtakirja olla venäjän kielen 
translaattori 24.10.1683. Strödda handlingar 
rörande kanslitjänstemän F VIL1, Kanslikolle- 
gium, RVA. 

Petter Lindmanin virkavala 10.11.1690. Kansli- 
tjänsremäns eder och formulär därill. F VI, 
Kanslikollegium, RVA. 

Enoch Lilliemarckin päiväämätön hakemus, 
Strödda handlingar rörande kanskitjänste- 
män F VII 1. Kanslikollegium, RVA. 

Bengt Gustafssonin päiväämätön anomus. 
Strödda handlingar rörande kanslitjänstemän 
F VII. Kanslikollegium, RVA. 

Maksuosoitus Mathias Winetskille 17.12.1652, 
9688: 1060, KA. 

Hans Arpenbeckin päiväämätön kirjelmä ja 
holhoojahallituksen päätös 28.6.1670. Strödda 
handlingar rörande kanslitjänstemän F VIL1. 
Kanslikollegium, RVA. Katso myös Kari Tarkiai- 
Samuel Eosanderin valtakirja 2.11.1683. Strödda 
handlingar rörande kanslitjänstemän F VIL. 
Kanslikollegium, RVA. 

Veikko Litzen, Tie Nikeaan. Roomalaisten ja 
kristittyjen yhteinen matka ajanlaskumme alusta 

Kristian Gerner, Stefan Hedlund & Nicklas 
Sundström, Hjärnridän. Det europeiska projektet 
och det gätfulla Ryssland, s. 112—113. 

Tarkiainen, Sveriges Österland, s., 82—83. 

Ibid., s. 161, 194. 

Katso edellä lukua ”Kasvavan Venäjän aika”. 
Arnoldsson, ”Johan III:s litterära självporträtt”, 
s. 47. 

Seppo Suvanto, ”Ryssar”, s. 523. 

Selart, ”Political Rhetoric and the Edges of 
Christianity”, s. 63. 

(Reinhold Hausen,) Finlands medeltidsurkunder 5. 
1481-1495, S. 503, 508. 

Maunu Särkilahden kirje 5.10.1495, Finlands 
medeltidsurkunder 5, s. 494. 

Gottfrid Carlsson, Hemming Gadh. En statsman 
och prelat från Sturetiden. Biografisk studie, s. 41. 

registratur XXVI, s. 115-116. 

Kustaa Vaasa 8.6.1556, ibid., s. 333. 

Svante Sturen kirje 12.4.1556 Mihail Vasiljevits 
Glinskoille, ibid., s. 873, 875. 

(Laurentius Petri,) Then swenska kyrkeordningen, 
s. 32. Vertaa K. B. Westman, Gustav II Adolf och 
svensk kyrklig expansion, s. 15. 

Hertig Karls Registratur 1597 juli-dec.: 189, RVA. 
Ruotsin valtaneuvokset 3.1.1556 Novgorodin 
käskynhaltijoille. Konung Gustaf den förstes 
registratur XXVI, s. 871. Tätä lähdettä lainaa 
myös Erik Jöransson Tegel, Then Stormechtige, 
Hégborne Furstes och Christelighe Herres, Herr 
Gustafs — — Historia, s. 335. 

Jakob De la Gardie Kaarle X:lle 13.3.1611. Alku- 
peräislähteestä lainannut Helge Almguist, 
Sverige och Ryssland 1595—1611, s. 227. 

Piispa Olaus Elimaeuksen instruktio 22.7.1618. 
(Waaranen,) Handlingar upplysande Finlands 
historia under Gustaf II Adolfs tid 2, s. 355. 

John Granlund, Kommentar, Olaus Magnus, 
Historia om de nordiska folken V, s. 245. 
Johannes Messenius, Scondia illustrata VII, s. 
74. Katso myös Rafael Holmström, Eerikki 
Eerikinpoika Sorolainen. s. 40 ja Einar W.Juva, 
Varsinais-Suomen historia V:4, s. 96. 

Ehrenfried von Minckwitz Ruotsin lähettiläil- 
le 4.4.1595, Muscovitica 10, RVA. 

Sigismund Boris Godunoville 8.4.1600. Konung 
Sigismunds Registratur 1597—1600: 308—308v, 
RVA. 

Warhafftige Copie des Schreibens Welches an —— 
Stadthalter zu Revel, von dem Reussischen Woiwoden 
auff Iwangorodt Ergangen, lehti Aijv. 

Sanferdige Nye Tijdhender ifrä Narfve Bedästning, 
om thet närvarendes tilständ hoos Muschoviten uthi 
Rydzland, lehti Aijv. 

Kaarle IX:n avoin kirje venäläisille 24.9.1608, 
RReg 1608: 428, RVA. 

RReg 1609: 286, RVA. 

Kustaa II Aadolf tsaarille 17.8.1619. RReg 1619 
juli-dec.: 335—335v, RVA. 

Tarkiainen, ”Den svenska synen pä den grekisk- 
ortodoxa religionen i början av 1600-talet”, s. 

Rostockin yhteyksistä Ruotsiin katso Otfried 

Tarkiainen, ”Den svenska synen på den grekisk- 
ortodoxa religionen i början av 1600-talet”, s. 

28.2.1609. (Rydberg,) Sveriges Traktater med 

koncept och mottagna skrivelser 11, RVA. 
Novgorodin sopimus 25.7.1611. (Rydberg,) Sveri- 
ges Traktater med Främmande Magter V:1, 202—203. 
Kustaa II Aadolf Novgorodin ”säädyille” 10.1.1612. 
RReg 1612 jan juni: 29, RVA. 

Kustaa II Aadolf Novgorodin asukkaille 29.8.1612. 
RReg 1612 juli-dec.: 579, RVA. 

Kustaa II Aadolfin instruktio rauhanneuvotte- 
lijoille Jöran Boije, Henrik Horn, Jakob De la 
Gardie ja Arvid Tönnesson Wildeman, RReg 
1613 maj-juni: 930—932, 940, RVA. 

Hans Flörichin kirje 19.8.1614. Muscovitica 17, RVA. 
On hieman epäselvää, syntyikö Rudbeckiuk- 
sen ja Palman teos todella kesällä 1614 vai 
kesällä 1615. Teoksen esilauseessa, joka on 
päivätty Tukholmassa 2.1.1616, sanotaan, että 

lisenä kesänä”, siis kesällä 1615. Käsikirjoitus on 
kuitenkin päivätty Narvassa 24.8.1614. Katso 
lähemmin Tarkiainen, ”Den svenska synen pä 
den grekisk-ortodoxa religionen i början av 
1600-talet”, s. 121 viite 1. 

Johannes Rudbeckius, ”Pleskow Stadhs Be- 
lägringh”, Hallenbergs samling E 369, UUB. 
Ahnlund, Gustav Adolf den store, s. 51-53. 
Johannes Rudbeckius & Jonas Palma, En kort 
Berättelse och Undervisning. 

David Gudmundsson, ”Superstitious Chris- 

dox Church in the Swedish Great Power Era”. 
Käsikirjoitus 2022. 

”Chronicon Russicum” mainitaan Ascha- 
neuksen niiden kirjoitelmien luettelossa, 
jotka annettiin 1640-luvulla säilytettäviksi 
Ruotsin valtionarkistoon. Mainittu luettelo 

Philipp Strahl, Geschichte der russischen Kirche I, s. 10. 

inusitata, s. 214. 

Johannes Botvidi, s. 357. 

Larisa Mokroborodova, ”Johannes Botvidi in 
Search of an Order”. 

(Rydberg,) Sveriges Traktater med Främmande 
Magter V:1, s. 249—250. 

RReg 1617: 894, RVA. 

läänissä käytössä. Magnus Nieroth 17.8.1640. 
Livonica II:201, RVA. 

poolel, s. 114-143. 

Tarkiainen, Se Vanha Vainooja, s. 247—248. 

E. Lundström, ”Bergius, Nicolaus”. 

Isberg, Svensk segrations- och konversionspolitik i 
Ingermanland 1617-1704, S. 136-139. 

Ekonomiska förbindelser mellan Sverige och 

Arne, ”En svensk handelsspion i Ryssland pä 

SUMMARY 


Kari Tarkiainen 


The Muscovite. Sweden, Finland and Russia 1478-1721 


The great change in European relations with Russia took place in 1478 when 
Muscovy replaced the trading Republic of Novgorod as a neighbor of Sweden, 
Livonia and Lithuania. Western Europe was since that year bordering to a bel- 
licose great power with large resources causing dread. The feelings of dread 
caused by new Russia with Czars like Ivan the Terrible became a standing 
theme in printed matter as well as politics and the image of Russia became 
very much similar to the image of Turkey, which threatened Europe from 
South-East. Various, usually rather negative, stereotype expressions charac- 
terized the vocabulary of the 16th century. 

The Peace of Stolbova in 1617 started a period of successive change. The 
era of Sweden as a Great Power led to growing knowledge about Russia in al- 
most every respect, but it was still based on the already accepted stereotypes. 
They started, however, typically to seem more diluted and thin with time. The 
image of Russia as a threat was to a growing extent replaced by an image of a 
possibility. 

The increase of knowledge in Sweden was due to the political situa- 
tion. The balance of power had been changing with the growing strength of 
Sweden as a major power and the Swedish realm had been enlarged with new 
provinces including Ingria and the Province of Kexholm, both acquired as war 
booty from Russia. Swedish military capacity and cohesion had proved them- 
selves superior to those of the neighboring powers. The Peace of Stolbova in 
1617 was an obvious setback for Russia, only enhanced by the Peace of Kardis 
in 1661. 

The disappearance of fear is illustrated by a story about Queen Christina 
and the Russian diplomats in 1633. Courtiers tried to warn the little, only 

seven years old Princess before an audience with stories about the strange 
Russian appearance — Russians had beards and could seem dangerous, but 
there was no need to be afraid of them. ‘Varför skulle jag vara rädd? [Why 
should I be afraid?] Christina replied. The girl thought that she had seen 
enough beards also on the chins of her Swedish advisors. 

How did the knowledge arrive to Sweden? Interpreters or translators 
into Russian played a linguistic key role. Interpreting and translating from 
Russian to Swedish, and vice versa, was their profession. Their number and 
level of professionalism increased during the 16th and 17th centuries. There 
were bilingual persons in Vyborg, Sweden's most important eastern border 
town, already in the 15th century. The training of interpreters into Russian in 
Vyborg even attracted students from abroad. The need for Russian interpret- 
ers actually exploded during the war in 1609-17, when Vyborg occasionally 
harbored tens of Russian interpreters. Many of the most influential Russian 
interpreters continued to come from Vyborg, such as Olof Barckhusen and 
Henrik Piper. Some authors writing about Russia, for instance Lars Johan 
Malm, also came from Vyborg. 

Proficiency in the Russian language also occurred in the towns of Narva, 
Reval, Riga and Nyen, where interpreters were mainly employed in trade. 
Very early references to dictionaries and registers have been found. The corps 
of interpreters later reached particularly great numbers in the town of Narva, 
where a Russian school operated at times. 

A concentration of Russian interpreters in Stockholm, the capital of the 
Swedish kingdom, already in the 1540s has been noted. Every diplomatic mis- 
sion going east was provided with a couple of Russian interpreters, the larg- 
est ones at the end of the 17th century with up to 4-5 interpreters. When the 
interpreters were back at home they gathered in the old part of the Chancery, 
where they worked in premises close to those of the State Archives and the 
historiographers of the state. The location was important because old trea- 
ties and other records were kept there. The appointment of a translator was 
created in the 1640s with a salary which was very competitive. The transla- 
tor’s tasks included teaching Russian apprentices or ‘Russian interpreter’s 
hinds’ [Ryssefolks drängar] as they were called. It became later customary to 
send interpreters to Novgorod or Moscow, where they could put the finishing 
touch to their skills. 

Official interest in the Russian language gave birth to interest in scien- 
tific research, at the end of the 17th century represented by the internation- 
ally prominent Swedish Slavonic philologist Johan Gabriel Sparfwenfeldt. He 

wrote a large dictionary, which covered several Slavonic languages. His diary 
from a stay in Russia is also important. 

Confirmation of peace was a Russian specialty which constituted the 
nucleus of diplomatic relations. The peace, characterized as ‘eternal’, was 
regarded as a very fragile condition tied to the ruler who had confirmed it. 
When change of rulers occurred it was absolutely necessary to exchange 
missions, travelling either to Moscow or to Stockholm in order to renew 
the peace under ‘the clear eyes’ of the new ruler. Russian liturgy was ob- 
served at these occasions. These visits were characterized by great reciprocal 
sensitivity and adherence to rigid practice. The material about the visits of 
Swedish missions is abundant, amounting to several hundreds of substantial 
hand-written volumes in the Muscovitica collection of the Swedish National 
Archives. 

Titles regularly constituted a problem. Both the Swedish King and the 
Russian Tsar had since ages been endowed with long and elaborate constantly 
changing so-called great titles which reflected the geographical width of their 
realm. They were lists of various parts and provinces, growing because as 
well Sweden as Russia were expanding. Omissions of some detail were easily 
made, and both parties also made intentional mistakes in order to see how 
the land lied. 

Deceased rulers’ titles constituted another problem. Was it possible to 
describe a person as blessedly deceased, if he represented a foreign religion? 
Specific lists and guide books were finally compiled by the Chancery during 
the reign of King Charles XI in order to enable mastery of the Russian art of 
addressing. They were so skillfully compiled that they often included explana- 
tions of the etymology of the Russian words. 

Presenting of gifts was another feature of the diplomatic relations. This 
habit originated from the tax paid by Muscovy to the Mongol rulers, a com- 
pulsory tribute forced upon those who were subjected. This dimension 
made the gift issue sensitive for Sweden. The Swedes always emphasized 
that the gifts were presented as proof of Royal benevolence towards the Tsar 
and should not be regarded as compulsory or as signs of a weaker position. 
Grand Swedish silver sets in Baroque style produced by the best Continental 
silver smiths, overwhelming pieces of colossal size and beakers in sophisti- 
cated stricter Carolinian style gradually filled the Treasury of the Kremlin in 
Moscow. They are today priceless in the eyes of scholars focusing on the his- 
tory of silver and culture. These gifts in silver were squared with Russian gifts 
of sable fur. 

The journeys of the Swedish missions were of great value because they 
provided tens of participating noble youngsters, usually called ‘Hovjunkrar’ 
[Court Yunkers], with an opportunity to participate and get a glimpse of the 
large Eastern Empire. For them these journeys were peregrinations, educa- 
tional trips. Other travelers usually joined the missions, because they provid- 
ed a way of getting into Russia without problems. A permanent Swedish dip- 
lomat or Resident was in addition continuously attached to Moscow, sending 
frequent letters to the government at home with detailed reports about what 
was going on in the hub of the large Russian Empire. Almost every Swedish 
mission produced beside these official records also an informal publication 
or report about Russia. Half a dozen of such books are known ranging from 
Bengt Skytte’s Relatio Moscovitica from 1631 to Anders Svensson Trana’s En 
kort berättelse om Ryssland [A Short Report on Russia] from 1657 and Nicolaus 
Lidell’s Ett kort och sannfärdiet Diarium [A Short and Truthful Diary] from 1699. 

Besides the diplomatic contacts the study of Russian religion was a 
sphere which provided additional knowledge about Muscovy. It was impor- 
tant, because religion was a state ideology in Sweden as well as Russia. The 
idea and identity of Swedishness as well as Russianness during this era will be 
found in religion, not in the nation or the language. 

The question of the Greek religion was brought to the fore after the an- 
nexation of Ingria and the Province of Kexholm, both regions with a Greek 
Orthodox population. Several ecclesiastical debates provided insight in the 
main elements of Russian belief. Johannes Botvidi's dissertation in Uppsala in 
1620 was the most important contribution, enhancing that the Russians were 
Christians who did not have to be baptized. The state authorities therefore 
allowed the Greek Orthodox and the Carelians in the border areas to adhere 
to their beliefs. Forced conversion would have led to insuperable tensions in 
foreign politics. King Gustavus II Adolph procured in 1625 a printing press 
which could use Cyrillic types. It was operated by Typographer Peter van 
Selaw. The printing press produced several religious publications in Russian 
and Church Slavonic, a primer and two catechisms and probably other ones 
that have got lost. The theological level in these publications was controlled 
by prominent clergymen, also Greek Orthodox ones. The Russian studies in 
Sweden were based on the proficiency of Russian interpreters and were as 
such a unigue phenomenon in the whole Western world. 

This line based on persuasion and education gave no results. The Greek 
Orthodox population did not adapt; the Greek Orthodox fled in great num- 
bers from Ingria and the Province of Kexholm across the border, particularly 

when the thumb screws were tightened in the 1640s by the Superintendent 
in Narva Heinrich Stahl and the Bishop in Vyborg Petrus Bjugg. A conver- 
tite, Simon Igumov, published about 1649 under Bjugg's crozier a sharp Anti- 
Russian pamphlet, Om belaters tillbediande [On the worship of idols]. The con- 
ditions in Ingria were further aggravated through the Lutheran Orthodox 
Superintendent Johannes Gezelius junior’s zealousness, which started to re- 
semble direct terror. His publication from 1686-1687 En trägen uppmaning [A 
persevering request] aiming at conversion was published in Finnish. 

The contrast was striking in comparison with the Bishopric of Vyborg, 
where the new Bishop Petrus Bang had adopted a more tolerant and softer 
line towards the Greek Orthodox. His views are already tinged by the Pietis- 
tic brighter conception of a brotherhood between various lines of Christi- 
anity. Nicolaus Bergius who for a short while was Superintendent in Ingria 
published works which were in line with Bang’s optimistic views. Bergius's 
great informative package De Statu Ecclesiae et Religionis Muscoviticae (pub- 
lished in 1704—05) gives a comprehensive and, in principle, non-biased pic- 
ture of Russian religion, as well in detail as in general. Army Chaplain Henrik 
Sederberg went still further in expressing sympathy for the Greek Orthodox 
in his manuscript Anteckningar öfver Ryska Folkets Religion och Seder [Notes on 
the Religion and Habits of the Russian People] (from the 1710s), which ranks 
the old Greek religion in some respects before Lutheranism. It would have 
been quite impossible one hundred years earlier. 

Another sphere and an important source of information during the 17th 
century was trade politics. In addition to the expensive and dangerous sea 
route around Africa there was also an ancient land route between two con- 
tinents. The caravans brought expensive products of the Orient, primarily 
silk, to Persia where the southern coast of the Caspian Sea was the starting 
point of a long and difficult route over waters and rivers via Astrakhan and 
the Russian river system right up to the White Sea or various harbors of the 
Baltic Sea. Thrifty Armenian merchants were the cement of this transit trade. 
Sweden’s aspiration for the status of great power was partially based on the 
command of all ports at the Eastern coast of the Baltic Sea, from Reval (1561), 
Narva (1581), Riga (1621) and Nyen (1632) until Elbing and Danzig which, how- 
ever, belonged to the Swedish realm only temporarily. This great Swedish 
Empire of the Baltic Sea was labeled dominium maris Baltici. It was based on 
economics, on the aspiration to collect customs duties from the East-West- 
ern flow of transit trade in the vicinity, at times changing routes in an irritat- 

The Baltic Sea was not the only alternative; Russia was also in contact 
with Western Europe through Arkhangelsk (discovered in 1553, town found- 
ed in 1584) which The Muscovy Company of the English had opened and the 
Dutch also started to use a couple of decades later. It was a harbor where 
the Russians met their buyers without any middlemen. Swedish dreams of 
extending control to include the White Sea-route were crushed by the Peace 
Treaty of Stolbova. Sweden strived since then after what was called deriva- 
tion — transfer of the great trade volumes from Arkhangelsk to the Baltic Sea 
by various means. The concept of very low customs tariffs in the towns of 
Reval, Narva and Nyen was launched in the 1640s, de facto making the East- 
ern part of the Finnish Gulf a customs free zone. 

It did not help, and a number of economic authors took pains to develop 
ideas that would carry derivation into effect. Anton Loofeldt (in 1643), Johan 
De Rodes (in 1653), Philipp von Krusenstern (in 1646, 1660 and 1661), Johan 
Philipp Kilburger (in 1674) and Christoffer von Kochen (in 1692) — all wrote 
about the issue, often in mutual understanding with the recently (in 1651) 
founded National Board of Trade. Sending a fleet detachment to the White 
Sea in 1701, when war had already started, with orders to destroy Arkhan- 
gelsk was in line with these efforts. This venture ordered by Carolus XII was 
stopped by fire from heavy artillery at the mouth of the river Dvina. 

Approximately 1683-84, when a new Tsar was taking over in Moscow, 
there was a miracle. Trade bent and started to flow in large scale through 
Narva and to some extent through Nyen. Merchants from Narva had person- 
ally started to go to the inner parts of Russia, often to Moscow, in order to do 
business. The dislike of Western seafaring powers of the journey to the Arctic 
Sea probably carried greater weight. The journey to Arkhangelsk lasted twice 
as long as the journey to Narva and time was money even in the 1680s and 
16908. Trade started to flourish at the furthest Eastern end of the Finnish Gulf. 
It was not a bad place for a future new great city and such a city was founded 
by Tsar Peter in 1703 with substantial drive. The emergence of St. Petersburg 
also enhanced the importance of the whole Finnish Gulf for Russia, because it 
was the entrance to its new capital. 

Alongside transit trade on a large scale trade was also conducted on a 
local level with Russians in the capital of the Swedish Kingdom, Stockholm. 
Merchants from Olonets, Tichvin, Novgorod and Pskov sailed with their river 
boats via the river Neva, along the Northern coast of the Finnish Gulf and 
finally across the Äland Sea to the Ryssgärd [Russian Yard] which had been 
established in Stockholm in 1637—38 and was later given an advantageous 

location on Södermalm. Hundreds of bearded foreigners in kaftans offered 
in the center of Sweden during 60 years their splendid products, furs, linen, 
hemp and particularly various qualities of leather, which the guild of shoe- 
makers in Stockholm gradually became dependent of. The Russians had their 
own divine services and mingled with the local population, assisted by nu- 
merous interpreters who had their own links to the State interpreters in the 
Royal Castle. The Russian merchants contributed to the knowledge of Russia, 
certainly usually in a positive way. They, however, conducted only wholesale 
trade, which limited their contacts with inhabitants of Stockholm in general. 

A Russian refugee, the Diak Grigorij Kotoshin, lived among the mer- 
chants and wrote in the 1660s a sensationally good book about the adminis- 
tration of Muscovy. It was made available for experts on Russia as five hand- 
written copies, which differed from each other. Kotoshin’s book had the title 
Om Muschofsche Rijkets Staat [On the State of the Russian Realm] (1669, 1682). It 
is an objective and non-biased package of information without parallel any- 
where in Western Europe. 

I have still not mentioned the perhaps most remarkable but rather un- 
original printed Swedish description of Russia of the era, Regni Muschovotici 
Sciographia, published by Petrus Petrejus, a son of a Bishop, in 1615. Petrus 
Petrejus’s work is to a striking extent based on Western European, Livonian 
and Russian sources; the majority of them have been identified by scholars. 
The book was translated into German and became a short-lived classic, which 
dominated the European conception of Russia until Adam Olearius's Offt be- 
gehrte Beschreibung der newen Orientalischen Reyse was published in 1646. Olearius 
thereafter served the purpose of principal encyclopedia on Russia during al- 
most 80 years, until the 1720s. 

Petrus Petrejus’s work brings to the fore the problem of the Western Eu- 
ropean literature and its role for the Swedish conception of Russia. Such lit- 
erature flowed to Sweden either through purchase or as war booty. The Eu- 
ropean literature on Russia during the 17th century could roughly be divided 
into three categories: the Papal-Imperial publications, the Anglo-Saxon litera- 
ture and the literature which is linked to the Baltic Sea. The printed Papal- 
Imperial publications, amounting to some 30, are very hostile towards Turkey 
and consequently Muscovy is seen as a potential ally. The approximately 40 
English books are a separate world reflecting views of the explorers and mer- 
chants on Russia. Finally, the literature linked to the Baltic Sea (i.e. Livonia, 
Northern Germany, Poland), amounting to some 100 to 120 titles including 
pamphlets, radiates clear but in course of time slowly waning Russophobia. 

The Swedish mainly unprinted literature on Russia should certainly be in- 
cluded in the category of literature linked to the Baltic Sea, although there are 
traces of influence from Papally and Imperially inspired standard literature 
(Herberstein, Jovius, Possevino). 

At the final stage of Sweden's era as a great power, during an already on- 
going war after 1700, there was a substantial widening but also polarization of 
the information on Russia. The old Russophobia was revived in parts of Swe- 
den when the Great War against Russia gradually approached the heartland 
of Sweden and was finally waged also in Roslagen, just a few tens of miles 
from Stockholm. Knowledge was now more popular and less scholarly than 
ever, and it was relayed by two entirely different but large groups of the Swed- 
ish population: the Eastern war refugees, who were Finns, Ålanders and Livo- 
nians, and the Carolinian prisoners of war. 

The refugees, amounting to tens of thousands, left their mark in Swed- 
ish and Finnish oral tradition, particularly in Finland. The recollections were 
very hostile. They are moreover very unreliable. The distinctive character of 
oral tradition has made them changing and hard to date. The recollections 
contain elements of legend, wandering myths and additions by later gener- 
ations but also stories that are entirely true. They should be read and used 
with care. 

The Carolinians who returned from captivity in Russia left a different 
legacy. The special high status of officers had many times protected them 
from maltreatment. They had a relatively dispassionate view of Russia. The 
comparatively positive frame of mind in part in Sweden concerning Russia 
during the 18th and 19th century was certainly mainly due to the Carolinians. 
Rather important research on Russia followed their footsteps. 

It should, however, be remembered that the influence of both refugees 
and Carolinians was mainly oral. The Carolinians certainly left great numbers 
of short diaries, but they have been published very much later. Their contem- 
poraries were not aware of them. 

The Russian reform process during Tsar Peter I also began to influence 
the minds after the turn of the century in 1700. One of the principal describ- 
ers of this process was Lars Johan Malm (Ehrenmalm when later raised to 
nobility), whose large manuscript about the power of the Russian Empire 
of that time, Nagra Anmärkningar Angående det Ryska Rijkets Nuvarande Macht 
[Some Remarks on the Actual Power of the Russian State] from 1714 never 
reached the printers due to intervention from censors. The modernizing of 
Sweden’s Eastern neighbor was according to the writer gratifying, but also a 

cause of worry. Malm minted the concept of ‘a giant on legs of clay’ in order 

to emphasize that Westernization was a phenomenon which perhaps would 

not penetrate deeply into the Russian giant Empire. It might in the future be 

possible to bring about the fall of the giant. This view became a sticky ele- 
ment in the later Swedish and European concept of Russia, which, however, 
was much more diversified than the prevailing view during Sweden’s era as 

major power. Those who were Enlightenment-minded wiped out memories 

of the primitive feelings and focused on the grandeur of the positive devel- 
opments in Russia which were viewed as one of the finest victories in the 

history of mankind. Those on the other hand who still nourished bitterness 

caused by the loss of Sweden’s status as major power became instead advo- 
cates of revenge. That is why the 18th century shows us two different faces in 

the Russian question. This complex of problems lies, however, outside the 

timeframe of this study. 


Translator: Pertti Hakala 

ABSTRACT 


The Muscovite. Sweden, Finland and Russia 1478-1721 


The great change in European relations with Russia took place in 1478 when 
Muscovy replaced the trading Republic of Novgorod as a neighbor of Sweden, 
Livonia and Lithuania. Western Europe was since that year bordering to a bel- 
licose great power with large resources causing dread. The feelings of dread 
caused by Russia with Czars like Ivan the Terrible became a standing theme 
in printed matter as well as politics and the image of Russia became very 
much similar to the image of Turkey, which threatened Europe from South- 
East. Various, usually rather negative, stereotype expressions characterized 
the vocabulary of the 16th century. 

The Peace of Stolbova in 1617 started a period of successive change. The 
era of Sweden as a Great Power led to growing knowledge about Russia in al- 
most every respect, but it was still based on the already accepted stereotypes. 
They started, however, typically to seem more diluted and thin with time. The 
image of Russia as a threat was to a growing extent replaced by an image of a 
possibility. The perhaps most remarkable but rather unoriginal printed Swed- 
ish description of Russia of the era was Regni Muschovotici Sciographia, pub- 
lished by Petrus Petrejus. 

At the final stage of Sweden's era as a great power there was a substan- 
tial widening but also polarization of the information on Russia. The Russian 
reform process during Tsar Peter I also began to influence the minds after the 
turn of the century in 1700. One of the principal describers of this process 
was Lars Johan Malm (Ehrenmalm), whose large manuscript about the pow- 
er of the Russian Empire of that time, Några Anmärkningar Angående det Ryska 
Rijkets Nuvarande Macht from 1714, never reached the printers due to interven- 
tion from censors. 

Rus eli Kiovan valtakunta noin vuonna 1240. 

Suuriruhtinas Vasili, Iivana Julman 
isä, oli Sigismund von Herbersteinin 
neuvotteluosapuoli itävaltalaisen 
lähettilään käydessä Moskovassa. 
Etualalla näkyy Venäjän tuonaikainen 
vaakuna, joka esittää Pyhää Yrjänää. 
Storfurst Vasilij. Kopparstick ur Sigmund 
von Herbersteins Rerum Moscoviticarum 
1556. Svenska Litteratursällskapet i 
Finland. Valokuva Janne Rentola. 


Joukko venäläistä kevyttä ratsuväkeä. 
Ratsastajien jalustimet ovat lyhyet ja 
soveltuvat hyvin kiitolaukkaan. Miesten 
asuna on toppatakki. Jousi, joka on 
suunnattu ylös vasemmalle, on saattanut 
olla Savon vaakunajousen aiheena, sillä 
tämä Sigismund von Herbersteinin teok- 
sessa oleva kuva oli hyvin tunnettu. 
Ryskt kavalleri. Kopparstick ur Sigmund 
von Herbersteins Rerum Moscoviticarum 
1556. Svenska Litteratursällskapet i Finland. 
Valokuva Janne Rentola. 

Sten Eriksson Leijonhufvudin 
lähetystön matkatie vuonna 1557 
Viipurista Moskovaan. Kartta kuvaa 
reittiä itinerariumin mukaisesti 
Suomen puolella, Venäjän puolella 
pysähdyspaikkojen nimet perustu- 
vat näiden paikkojen nykyiseen 
sijaintiin. Useissa tapauksissa 
vuorokauden matkan pituus oli 
lähes 50 km. Vauhti oli silloiseksi 
todella huima. 

Kartta Hannu Linkola. 


Moskovan valtakunta noin 
vuonna 1550. 
Kartta Hannu Linkola. 

Moskovalainen lähetystö vuonna 1576 keisari Maximilian II:n vastaan- 
otolla. Kulkueen kärjessä kävelleet pajarit herättivät huomiota maahan 
asti ulottuvilla brokadikaavuillaan, suurilla myssyillään ja parroillaan. 
Peterle, Michael: Warhafftige Contrafactur [...], 1576. Zentralbibliothek 
Zürich. Public Domain Mark. https://doi.org/10.7891/e-manuscripta-92158. 


Kaksipäinen kotka otettiin Venäjän valtionvaakunaan 1500-luvulla, 
kun livana IV oli omaksunut tsaarin tittelin ja samalla keisarin 
arvon. Kotka esiintyy tässä paperisinetissä, joka kiinnitettiin kirjee- 
seen ulkopuolelta, niin että sekä kuriiri että vastaanottaja osasivat 
kohdella lähetystä kunnialla. Sinettiä käytettiin myös allekirjoituk- 
sena, sillä tsaari ei allekirjoittanut kirjelmiä. 

Muscovitica vol. 616—621 Tsarenas originalbrev. Riksarkivet, Tukholma. 
Valokuva Ulle Tarkiainen. 


Pikkuruinen ratsastaja kohoon karahtaneella 
ratsullaan koristaa yhtä Erik Palmguistin suuren 

Petrus Petrejus julkaisi vuonna 1620 
suuren teoksensa Regni Muschovitici 
Sciographia saksaksi. Kansikuva esittää 
patriarkka Filaretia ja tämän poikaa, 
tsaari Mikaelia, ensimmäistä Romanov- 
sukuista hallitsijaa. 

Kansalliskirjasto, Helsinki. 


Ruotsin miehityshallinto Novgorodissa 
vuosina 1611—1617 vastaanotti satoja kyrillisin 
kirjaimin kirjoitettuja valituksia, jotka lii- 
mattiin venäläiseen tapaan kokoon pitkiksi 
rulliksi. Tässä tuollainen rulla Ruotsin 
valtionarkiston kokoelmasta Novgorodin 
miehitysarkisto, joka antaa aivan ainut- 
laatuisen kuvan ajan arkielämästä Venäjällä. 
Tämä rulla (numero 148) sisältää pyyntöjä 
verotus- ja maanviljelysasioissa. 
Riksarkivet, Tukholma. 

Valokuva Ulle Tarkiainen. 

Tsaari Aleksei Mihailovits, 
Romanov-suvun toinen hallitsija, 
muodoista tietoinen herra. 
Nationalmuseum, Tukholma. 
Public Domain Mark. 


Rajakanganhivi. se HRoivutaipal, / mikrot alder of Mars sigh Rajasuo 
after SeYkanno; Kdmärte emean Ryssland och Srerge i anteduing al eden / Veni 
na dem 13 Maljibes. 

J TTI oe 4 Tayssinan ja Stolbovan rauhojen rajamerkit hakattiin 


kiviin tai uurrettiin vanhojen puiden runkoihin. Tässä 


Kuva tyylikkäästä venäläisestä pajarista kaksi ruotsalaista ja venäläistä rajamerkkiä Rajakankaalta 
koristaa Jacob Gottbergin muistoalbumin ja Suolammelta, joissa näkyy kolme kruunua (Ruotsi) ja 
sivua. Se on päivätty maaliskuun 12. päivänä risti (Venäjä). Silloin tällöin tapahtuvissa rajantarkistuksissa 
vuonna 1592. Vasemmalla oleva saksankieli- tarvittiin aina seudun hyvämuististen vanhojen miesten 
nen runo vakuuttaa, että nuori mies pani apua sen selvittämiseksi, missä linja oikeastaan kulki. 
suuren arvon tsaarinsa palvelemiselle. Luonto itse tuhosi ajan mittaan heiveröiset rajamerkit. 


La: Kungliga biblioteket, Tukholma. Museovirasto. Historian kuvakokoelma. 

Tsaarien alkuperäiskirjeet ovat harvinaisia Ruotsin valtionarkistossa, 
koska päätösten tekijät lukivat niistä tehtyjä ruotsinnoksia eivätkä 
välittäneet originaaleista. Tässä kuitenkin paraatikappale parasta 
lajia — selvästi tekstattu kyrillinen kirje, joka on lisäksi kullattu sirosti. 
Venäjän valtionvaakuna oli tavallisesti sijoitettu kirjeen kääntöpuolelle. 
Muscovitica vol. 616—621 Tsarenas originalbrev. Riksarkivet, Tukholma. 
Valokuva Ulle Tarkiainen. 

Kreml näytti jo Aleksei Mihailovitsin ai- 
kaan vuonna 1662 mahtavalta loistoraken- 
nuksineen, aukioineen ja kirkkoineen. 
ylänurkkaan tsaarin tittelin latinaksi. Se 
herätti aina huomiota pituudellaan. 
Kremlenagrad. Castellum urbis Moskvae [...]. 
Universitätsbibliothek Bern. Public Domain 
Mark. https://doi.org/10.3931/e-rara-38578. 


Baldakiinin (valtaistuinkatoksen) alla 
käyty neuvottelu Tukholman linnassa 
vuonna 1684 Venäjän ja Ruotsin edus- 
tajien välillä. Neuvottelijoiden asut 
eroavat toisistaan melkoisesti — ruotsa- 
laiset olivat pukeutuneet ranskalaisiin 
muotivaatteisiin ja allongeperuukkei- 
hin, venäläiset taas esiintyivät pitkä- 
tukkaisina ja maahan asti ulottuviin 
kaftaaneihin puettuina. Molemmilla 
valtuuskunnilla on omat kirjurinsa ja 
tulkkinsa. Pääneuvottelijoina toimivat 
Bengt Oxenstierna ja Ivan Ossanasievit8 
Prontšištšev. f 
Diplomatica. Kartor och ritningar, SE/RA/ P Reiler taniy 5 Pontuef 

2121/72:1 (1699-1700), bildid: R0002793. 00001. Chat Zanen e EN at ge aT SC $2 


Riksarkivet, Tukholma. Public Domain Mark. ; Johan £ TAA 

Suurella venäläisellä lähetystöllä keisari Maximilian II:n luokse 
vuonna 1576 oli mukanaan oma pappi, joka järjesti diplomaateille 
jumalanpalveluksia vieraalla maaperällä. Hartaus sai niissä erilai- 
sia ilmauksia — nöyrästä rukoilemisesta maassa kiemurtelemiseen. 
Peterle, Michael: Warhafftige Contrafactur [...], 1576. Zentralbibliothek 
Zürich. Public Domain Mark. https://doi.org/10.7891/e-manuscripta-92158. 

Hänen vaakunakuvionsa — tässä Ruotsin valtionarkiston kokoel- 
masta Genealogica — ilmentää koettua piinaa. Piispa katsoi, että 
hän koki onnettomuudet omien syntiensä vuoksi, ja siksi hän ajoi 
paholaista tiehensä ruoskimalla itseään. 

Riksarkivet, Tukholma.Valokuva Ülle Tarkiainen. 

Muscovy Companyn sinetti vuodelta 1555. Teksti kuuluu 


Refugium nostrum in Deo est (Jumala on turvapaikkamme). | SC GE teg 
i SE SCH v e 
© The Trustees of the British Museum. CC BY-NC-SA 4.0. 

Kulkueessa keisari Maximilian II:n vastaanotolle vuonna 
1576 vaelsi myös venäläisiä kauppamiehiä, joiden nimet, 
arvot ja antamat lahjat väritetty puupiirros luettelee 
alalaidassaan. Kauppiaat kantoivat lahjojaan, soopelin- 
nahkoja, jotka oli sidottu 40 nahkaa käsittäviksi nipuiksi 
(niin sanotuiksi timmereiksi). Yhdestä nipusta voi 
ommella normaalin suuruisen turkin. 

Peterle, Michael: Contrafactur: Der Kirchen Ceremonien [...], 
1576. Zentralbibliothek Zärich. Public Domain Mark. https:// 
doi.org/10.7891/e-manuscripta-92159. 

tossaan. Pohjoisessa virtaa Severnaja Dvina pitkän 
tien kohti Vienanmerta, ja joen rantoja reunustaa 
(toisin kuin muiden jokien rantoja) kokonainen 
pysähdyspaikkojen verkosto. Sekin osoittaa juuri 
tämän kauppareitin merkitystä. 

XL.05243, Universiteitsbibliotheek Vrije Universiteit, 
Amsterdam. CC BY 4.0. 


BS https://doi.org/10.21435/ht.286 
E = o Venäläisvastainen lentokirjanen, 
painettu Närnbergissä vuonna 1561. 


Behr, aye oli ich ¢ IC y Tällaisia liivinmaalaisia lentokirjasia 


1500-luvulta on noin 60 kappaletta, 
liche l asi en / crea et jane ovat kaikki aes viha- 
tung mas fiir graufame mielisiä. Juuri tämä painotuote kuvaa 

| = moskovalaisten ”julmaa tyranniaa” 
naisia ja lapsia kohtaan ja on tarkoi- 
tettu ”varoitukseksi kaikille kristityille”. 
Taustana ei ollut vain venäläisten hyök- 
käys, vaan myös luulo, että onnetto- 
muudet olivat Jumalan rangaistus, 
koska liivinmaalaiset olivat kääntyneet 
luterilaisuuteen. Kiistakirjanen vastusti 
tätä katsomusta. 

Kungliga biblioteket, Tukholma. 


Vahva linnoitusketju ympäröi Narvaa 

| vuonna 1700, mutta vain kapea silta 
yhdisti kaupungin joen itärannalle, 
missä Ivangorodin linnoitus sijaitsi. Silta 
hajosi taistelun aikana. Kaksoiskaupunki 
oli valtakunnan idänkaupan keskus 
1680-luvulta eteenpäin. Kuparipiirros on 
Johan Stridbeck nuoremman tekoa juuri 
| vuodelta 1700. 

Museovirasto. Historian kuvakokoelma. 

P Giom furuikn Eanfan/ Eri kansoja ja valtakuntia esitettiin 1600- ja 1700-luvulla 
v Ynnd popen JNE usein kaavakuvien muodossa. Tässä suuressa taulussa 
TY alitu ER Run 0/ 1700-luvun alkupuolelta nähdään Euroopan kansoja 
Ma Dez | vasemmalta oikealle ulottuvassa laskevassa kuvajonossa, 


Weadidn Ston / | jossa arvokkaimmat kansat ovat vasemmalla, surkeimmat 
! CARE a ` bi , | oikealla. Järjestys on: espanjalainen, ranskalainen, italialai- 
: nen, saksalainen, englantilainen, ruotsalainen, puolalainen, 
Ruogin cuulöifan Tunngan/ unkarilainen, K. ja turkkilainen skolt 
| nen. Moskovalaisesta sanotaan, että hänen älynsä on ”gar 
nichts” ja että hän viettää aikansa ”mit schlafen” ja että hän 
kuolee ”in Schnee”. 
”Völkertafel”, ÖMV/30.905. Volkskundemuseum, Wien. 
Valokuva Birgit & Peter Kainz. 


Ilmolan kirkkoherra Bartholdus Vhaél pakeni monien 
virkaveljiensä tavoin Ruotsiin isonvihan aikana 1713—1721. 
Hän kirjoitti pakolaisuudessa suuren eeppisen runoelman 
Suomen suruisen kansan, ynnä Pohjan peräläisten, vaikia valitus- 
runo (1714). 

Kansalliskirjasto, Helsinki. 

Venäjälle 1700-1721 | 


cn Persian aluemenetyksia 
Venäjälle 1722-1723 


[==] Puola-Liettuan valtioliitto 
x Taistelutanner 


Venäjän karttakuva tsaari Pietarin laajentamassa muodossa 1721—1722. 
Kartta Hannu Linkola. 


